Κυρίες και κύριοι συνάδελφοι, καλημέρα. Αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-11-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΣΤ΄ συνεδριάσεώς του, της Τρίτης 26 Νοεμβρίου 2019, σε ό,τι αφορά την ψήφιση στο σύνολο των σχεδίων νόμου: α) «Κύρωση του Απολογισμού του Κράτους, οικονομικού έτους 2017», β) «Κύρωση του Ισολογισμού του Κράτους, οικονομικού έτους 2017»]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 28 Νοεμβρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 241/25-11-2019 επίκαιρη ερώτηση του Βουλευτή Πέλλας της Νέας Δημοκρατίας κ. Γεωργίου Καρασμάνη προς τον Υπουργό Αγροτικής Ανάπτυξης και Τροφίμων, με θέμα: «Να έλθουν στη Βουλή τα έγγραφα που ο κ. Αραχωβίτης λέει ότι έχει καταθέσει στην Ευρωπαϊκή Επιτροπή για την αναδιάρθρωση της ροδακινοπαραγωγής». 2. Η με αριθμό 246/25-11-2019 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Εργασίας και Κοινωνικών Υποθέσεων, με θέμα: «Παράταση της απασχόλησης μέσω των προγραμμάτων κοινωφελούς χαρακτήρα στην προστασία των δασικών οικοσυστημάτων της χώρας». 3. Η με αριθμό 236/20-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Ασφαλιστικές εισφορές αγροτών». 4. Η με αριθμό 260/26-11-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Καταστροφές εξαιτίας δυνατής βροχόπτωσης σε δήμους της Περιφερειακής Ενότητας Χαλκιδικής». 5. Η με αριθμό 251/26-11-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εσωτερικών, με θέμα: «Ολοκλήρωση έργων αποκατάστασης σχολικών κτηρίων Δήμου Χαϊδαρίου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 242/25-11-2019 επίκαιρη ερώτηση της Βουλευτού Καρδίτσας της Νέας Δημοκρατίας κ. Ασημίνας Σκόνδρα προς τον Υπουργό Εργασίας και Κοινωνικών Υποθέσεων, με θέμα: «Σοβαρή δυσλειτουργία λόγω υποστελέχωσης των υπηρεσιών του ΕΦΚΑ Αγροτών Θεσσαλίας». 2. Η με αριθμό 249/25-11-2019 επίκαιρη ερώτηση της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Εσωτερικών, με θέμα: «Επίσπευση ενεργειών για τη διάνοιξη διασυνοριακής διάβασης Λαιμού Πρεσπών». 3. Η με αριθμό 238/21-11-2019 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Δικαιοσύνης, με θέμα: «Άμεση η ανάγκη αφαίρεσης υλικών αμιάντου από το Δικαστικό Μέγαρο Λάρισας». 4. Η με αριθμό 261/26-11-2019 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Τους εργαζόμενους στο πρόγραμμα κοινωφελούς εργασίας στη δασοπροστασία». 5. Η με αριθμό 250/25-11-2019 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Αγροτικής Ανάπτυξης και Τροφίμων, με θέμα: «Ενίσχυση ελαιοπαραγωγών ως αντιστάθμισμα της απώλειας παραγωγής τους, λόγω του δάκου και του γλοιοσπόριου». 6. Η με αριθμό 240/25-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Στον αέρα οι εργαζόμενοι στο πρόγραμμα κοινωφελούς χαρακτήρα για την αντιπυρική προστασία των δασικών οικοσυστημάτων της χώρας». 7. Η με αριθμό 262/26-11-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Την καταστροφή στη σοδειά της ελιάς, την υποβάθμιση της ποιότητας του ελαιόλαδου κατά τη φετινή ελαιοκομική περίοδο και την τραγική οικονομική κατάσταση των μικρομεσαίων ελαιοπαραγωγών της Κρήτης». 8. Η με αριθμό 264/26-11-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Γιατί αυξάνετε τις ασφαλιστικές εισφορές της πλειοψηφίας των ελεύθερων επαγγελματιών και των αγροτών;». 9. Η με αριθμό 227/18-11-2019 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Τιμές στο ελαιόλαδο και τη βρώσιμη ελιά». 10. Η με αριθμό 219/18-11-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεση στήριξη του Υπουργείου Αγροτικής Ανάπτυξης στους παραγωγούς της Κρήτης που καταστράφηκαν από καταιγίδες, χαλάζι και ανεμοστρόβιλους». 11. Η με αριθμό 232/19-11-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εθνικής Άμυνας, με θέμα: «Απομάκρυνση του Στρατοπέδου ΕΒ 301 και απόδοση του στρατοπέδου 301 Αγ. Αναργύρων στους δημότες». 12. Η με αριθμό 230/18-11-2019 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις σε παραγωγούς από ακραία καιρικά φαινόμενα στον Νομό Χανίων». 13. Η με αριθμό 221/18-11-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Ποιος είναι ο σχεδιασμός για την έκδοση των δεκάδων χιλιάδων αιτήσεων συνταξιοδότησης που εκκρεμούν;». 14. Η με αριθμό 231/18-11-2019 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Εργασίας και Κοινωνικών Υποθέσεων, με θέμα: «Παράταση των κοινωφελών προγραμμάτων». 15. Η με αριθμό 222/18-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Υπάρχει τελικά τιτλοποίηση και πώληση ληξιπρόθεσμων οφειλών του Κέντρου Είσπραξης Ασφαλιστικών Οφειλών (ΚΕΑΟ);». Παρακαλώ το δελτίο επίκαιρων ερωτήσεων να διανεμηθεί, προκειμένου οι Βουλευτές να λάβουν γνώση. Κυρίες και κύριοι συνάδελφοι, θα ήθελα να κάνω τις παρακάτω ανακοινώσεις: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Διαμεσολάβηση σε αστικές και εμπορικές υποθέσεις - Περαιτέρω εναρμόνιση της Ελληνικής Νομοθεσίας προς τις διατάξεις της Οδηγίας 2008/52/ΕΚ του Ευρωπαϊκού Κοινοβουλίου και του Συμβουλίου της 21ης Μαΐου 2008». Οι Υπουργοί Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Επικρατείας κατέθεσαν στις 26-11-2019 σχέδιο νόμου: «Φορολογική μεταρρύθμιση με αναπτυξιακή διάσταση για την Ελλάδα του αύριο». Το νομοσχέδιο παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ». Η Διάσκεψη των Προέδρων αποφάσισε στη συνεδρίασή της στις 26 Φεβρουαρίου 2019 τη συζήτηση του νομοσχεδίου σε μία συνεδρίαση ενιαία, επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε.
Κύριε Πρόεδρε, θα ήθελα τον λόγο.
Ορίστε, κύριε Φάμελλε.
Ευχαριστώ, κύριε Πρόεδρε. Όπως σας ενημέρωσα και προφορικά - δεν ξέρω αν πρόλαβα να ενημερώσω και όλους τους συναδέλφους - εκ μέρους της Κοινοβουλευτικής Ομάδας του ΣΥΡΙΖΑ θα κατατεθεί αίτημα αντισυνταγματικότητας για ρυθμίσεις του νομοσχεδίου και θα ήθελα να συνεννοηθούμε με τους Κοινοβουλευτικούς Εκπροσώπους και με το Προεδρείο για τη σειρά και τη διαδικασία που θα το συζητήσουμε. Έχω ενημερώσει το Προεδρείο. Οι συνεργάτες του Προεδρείου μού είπαν ότι μπορεί να κατατεθεί και προφορικά. Σε κάθε περίπτωση, θα ήθελα να το συζητήσουμε.
Θα κατατεθεί σε λίγο. Κύριε Φάμελλε, αφού τη συντάξατε και τη φέρατε με τις κατά νόμο υπογραφές, θα την ανακοινώσουμε.
Αυτό γίνεται και προφορικά;
Δεν κατατέθηκε. Θα τη φέρει τώρα. Στην αρχή λέει, αλλά επί της αρχής είμαστε.
Να μας πείτε πότε.
Θα κατατεθεί. Θα τη φέρουν τώρα. Θα σας διανεμηθεί αμέσως. Δεν υπάρχει θέμα. Για όσους ομιλητές επιθυμούν να εγγραφούν θα ανοίξει το σύστημα τώρα αμέσως. Μέχρι να τελειώσουν οι δύο πρώτες εισηγήσεις, δηλαδή του κ. Φόρτωμα και του κ. Φάμελλου, μπορείτε να εγγραφείτε ηλεκτρονικά ως ομιλητές. Τον λόγο έχει ο εισηγητής της Νέας Δημοκρατίας κ. Φόρτωμας για δεκαπέντε λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, με το σχέδιο νόμου του Υπουργείου Περιβάλλοντος και Ενέργειας αποδεικνύουμε ότι μπορούμε να εξυγιάνουμε και να εκσυγχρονίσουμε τη μεγάλη δημόσια επιχείρηση, τη ΔΕΗ, η οποία απαξιώθηκε από την προηγούμενη κυβέρνηση, έχοντας, βέβαια, ως πρώτο μέλημά μας τους πολίτες. Άλλωστε, οι δημόσιες επιχειρήσεις κοινής ωφέλειας υπάρχουν πρωτίστως για να τους προσφέρουν υπηρεσίες. Αναμφίβολα, λοιπόν, κυρίες και κύριοι συνάδελφοι της Μείζονος Αντιπολίτευσης, μετατρέψατε τη μεγαλύτερη ελληνική εταιρεία σε «βόμβα» για την εθνική οικονομία, εσείς που κόπτεστε για το δημόσιο συμφέρον. Αντιμετωπίσατε το ζήτημα της ΔΕΗ με έναν τρόπο ο οποίος δεν εξυπηρετούσε ούτε τα συμφέροντα της χώρας αλλά και ούτε την ίδια την εταιρεία. Ποιος μπορεί, άλλωστε, να λησμονήσει ότι εσείς ως αντιπολίτευση το 2014 διαρρηγνύατε τα ιμάτιά σας, για να μην ιδιωτικοποιηθεί η ΔΕΗ; Ως κυβέρνηση, όμως, συμφωνούσατε στην πώληση τεσσάρων λιγνιτικών μονάδων. Καταθέτω εδώ την υπ' αριθμόν 35 απόφαση του Κυβερνητικού Συμβουλίου Οικονομικής Πολιτικής, η οποία φέρει τις υπογραφές του τότε Αντιπροέδρου της κυβέρνησης Γιάννη Δραγασάκη και τεσσάρων Υπουργών: του Πάνου Σκουρλέτη, του Ευκλείδη Τσακαλώτου, του Γιώργου Χουλιαράκη και του Γιώργου Σταθάκη. [[Στο σημείο αυτό ο Βουλευτής κ. Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η ΔΕΗ, λοιπόν, πουλάει ενέργεια κάτω του κόστους στους ανταγωνιστές της και εκείνοι βγάζουν κέρδος από τους πελάτες τους και από την πώληση ρεύματος. Σήμερα, βέβαια, ως Αντιπολίτευση διαφωνείτε με τα μέτρα τα οποία ενισχύουν τον ίδιο τον ιδιωτικοοικονομικό χαρακτήρα της ΔΕΗ. Την ίδια μέρα, με την απόφαση για τα ΝΟΜΕ, δημοσιεύτηκε και δεύτερη απόφαση του αντίστοιχου συμβουλίου, με την οποία παραχωρείται το 17% των μετόχων της ΔΕΗ στο ΤΑΙΠΕΔ. Το καταθέτω και στα Πρακτικά. [[Στο σημείο αυτό ο Βουλευτής κ. Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ίδια ώρα, όμως, ο τότε Υπουργός Περιβάλλοντος και Ενέργειας κ. Πάνος Σκουρλέτης κορόιδευε τον ελληνικό λαό, λέγοντας ότι είναι κατηγορηματικά αντίθετος στην πώληση του 17% της ΔΕΗ, αλλά την ίδια ώρα παρέμενε και στην κυβέρνηση. Αντίστοιχα καταθέτω και την εν λόγω συνέντευξη για τα Πρακτικά. [[Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, εάν διαφωνείτε για την ιδιωτικοποίηση των υποδομών ενέργειας, γιατί προωθήσατε ως κυβέρνηση την ιδιωτικοποίηση της ΔΕΣΦΑ και μάλιστα σε ποσοστό άνω του 50%; Όπως αναφέρει και ο Ισπανός φιλόσοφος Χοσέ Ορτέγκα υ Γκασσέτ: «Το να κυβερνάς δεν είναι τόσο ζήτημα ισχυρής πυγμής όσο σταθερής θέσης». Και εσείς αποδειχθήκατε κατώτεροι των περιστάσεων. Καταθέτω την ομιλία του Αρχηγού σας από το Βήμα της Βουλής, στις 9-7-2014, για να επαναφέρω στη μνήμη σας τα όσα έλεγε τότε. [[Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πόση υποκρισία, αλήθεια, και πόση έλλειψη σταθερότητας υποκρύπτει η δικιά σας πολιτική συμπεριφορά! Βλέπετε, όμως, η καρέκλα είναι γλυκιά και εύκολες οι κωλοτούμπες. Όπως είπε, άλλωστε, και ο Αρχηγός της παράταξής σας από αυτό το Βήμα προχθές, κύριοι της Μείζονος Αντιπολίτευσης: «Κάποιος δεν είναι ό,τι δηλώνει, αλλά ό,τι πράττει». Και εσείς αναιρείτε και τους ίδιους σας τους εαυτούς. Η κατάσταση, λοιπόν, την οποία παραλάβαμε στη ΔΕΗ έχει την υπογραφή της κυβέρνησης Τσίπρα. Στην αρχή ακύρωσε το σχέδιο της κυβέρνησης Σαμαρά για τη «μικρή» ΔΕΗ, κάνοντας λόγο για εθνικό έγκλημα. Η κυβέρνηση Τσίπρα, αντιθέτως, κατευθύνθηκε από το μοντέλο της «μικρής» ΔΕΗ στο μοντέλο της «μισής» ΔΕΗ, καθώς συμφώνησε στη μείωση του μεριδίου αγοράς της εταιρείας από το 95% στο 50%, χωρίς κανένα αντάλλαγμα. Στη συνέχεια, βέβαια, για να ανταποκριθεί στις κοινοτικές υποχρεώσεις για άνοιγμα αγοράς και μείωση του μεριδίου της προέβη σε κινήσεις ασύμφορες για τη βιωσιμότητα της εταιρείας, με αποτέλεσμα να αποχωρήσουν από τη ΔΕΗ επτακόσιες εβδομήντα χιλιάδες πελάτες σε μία τετραετία. Καμμία αναπτυξιακή ενέργεια, μηδενική επένδυση στις ΑΠΕ. Πόση επιμονή και πόση στοχοπροσήλωση στη ναυαγισμένη ιδεολογία του κρατισμού! Όλα αυτά βέβαια οδηγούν σε ένα συμπέρασμα, που αποτελεί μονόδρομο για την πολιτική του παρόντος αλλά και του μέλλοντος: Το φιλελεύθερο μοντέλο είναι πιο επίκαιρο παρά ποτέ και αποδεικνύεται περίτρανα και από το παρόν νομοσχέδιο. Στο επίκεντρο των αλλαγών τού υπό ψήφιση νομοσχεδίου βρίσκεται η ΔΕΗ, για την οποία προβλέπεται μία ευρεία δέσμη μέτρων, προκειμένου να την καταστήσουμε περισσότερο ανταγωνιστική, ανανεώνοντας φυσικά και το ανθρώπινο δυναμικό της, αλλά παράλληλα ενισχύοντας και τα έσοδά της, καθώς θα λειτουργεί με μεγαλύτερη ευελιξία, αντίστοιχη με τους ανταγωνιστές της στον ιδιωτικό τομέα. Επιπλέον, με το εν λόγω νομοσχέδιο απελευθερώνεται περαιτέρω και η αγορά ενέργειας, ενισχύοντας παράλληλα και τον εποπτικό ρόλο της ΡΑΕ. Επίσης, τίθεται το πλαίσιο για μία αποτελεσματική αλλά και αποδοτική για όλους αποκρατικοποίηση της ΔΕΠΑ. Τέλος, με το νομοσχέδιο λαμβάνονται τα πρώτα ώριμα μέτρα για την πολιτική ενίσχυσης των ανανεώσιμων πηγών ενέργειας. Στόχος των αλλαγών οι οποίες δρομολογούνται από την Κυβέρνηση είναι μία πράσινη και απελευθερωμένη αγορά, στη βάση μιας ατζέντας που υπηρετεί όλους, εργαζομένους και καταναλωτές, προς όφελος πάντα της ελληνικής οικονομίας. Πάμε τώρα στις βασικές ρυθμίσεις για τη ΔΕΗ. Πρώτον, θεσπίζονται ευέλικτες προσλήψεις προσωπικού αορίστου χρόνου εργασίας. Με τον τρόπο αυτό, όσοι θα προσλαμβάνονται εφεξής στη ΔΕΗ θα έχουν συμβάσεις ανάλογες και αντίστοιχες με αυτές στον ιδιωτικό τομέα, χωρίς να καταργούνται οι εγγυήσεις δημοσίου συμφέροντος του ΑΣΕΠ. Το ΑΣΕΠ, όμως, θα έχει τον τελικό λόγο και θα διατηρεί τον έλεγχο νομιμότητας, φυσικά. Η ίδια ρύθμιση θα εφαρμοστεί και στις θυγατρικές εταιρείες της ΔΕΗ. Δεύτερον, καταργείται η μονιμότητα για τους γενικούς διευθυντές και τους διευθυντές και εισάγονται θητείες τριετείς. Θα επιλέγονται κατόπιν προκήρυξης, που θα απευθύνεται τόσο στο εσωτερικό της επιχείρησης όσο και σε όλη την αγορά. Τρίτον, εισάγονται επιπλέον κίνητρα για την προσέλκυση στελεχών από την αγορά, καθώς σήμερα υπάρχει διαρροή στελεχών προς τις ανταγωνιστικές της ΔΕΗ εταιρείες. Τέταρτον, εισάγεται σχέδιο για στοχευμένες εθελούσιες εξόδους, με επιβάρυνση αποκλειστικά της ΔΕΗ, αλλά και χωρίς καμμία επιβάρυνση των φορολογουμένων αλλά και των ασφαλιστικών ταμείων. Σκοπός είναι να μειωθεί το κόστος της ΔΕΗ, με σεβασμό και στο προσωπικό, το οποίο προσέφερε για χρόνια στην εταιρεία. Πέμπτον, ενισχύεται η μεσαία βαθμίδα διοίκησης της εταιρείας. Οι βοηθοί γενικοί διευθυντές, σε ένα ποσοστό έως 20%, θα προσλαμβάνονται με αποφάσεις διοικητικού συμβουλίου επίσης από την αγορά, αλλά θα αμείβονται με τους μισθούς των συναδέλφων τους στη ΔΕΗ. Έκτον, διευκολύνεται, επιπλέον, η εσωτερική κινητικότητα εργαζομένων, ώστε κάποιοι εργαζόμενοι να μπορούν να μετακινηθούν από τη ΔΕΗ προς τον ΔΕΔΗΕ και προς τη «ΔΕΗ ΑΝΑΝΕΩΣΙΜΕΣ Α.Ε.». Έβδομον, παρέχεται η δυνατότητα εθελοντικής μετακίνησης προσωπικού της ΔΕΗ σε υπηρεσίες και φορείς του στενού και του ευρύτερου δημόσιου τομέα. Εισάγεται, επιπλέον, ένα ευέλικτο πλαίσιο προμηθειών, εναρμονισμένο με τις αντίστοιχες νομοθετικές προβλέψεις της Ευρωπαϊκής Ένωσης, ώστε να παρακάμπτονται οι χρονοβόρες διαδικασίες, αλλά και να διασφαλίζεται η όλη διαφάνεια, κάτω από τον έλεγχο της Ελεγκτικής Επιτροπής, την οποία και ενισχύσαμε. Ενισχύεται, ακόμα, η εταιρική διακυβέρνηση της ΔΕΗ, με τη σύσταση Επιτροπής Αμοιβών και Προσλήψεων και την ενίσχυση της Ελεγκτικής Επιτροπής. Τέλος, καταργείται το υπάρχον προνομιακό πλαίσιο για τα τιμολόγια και των εργαζομένων και των συνταξιούχων της ΔΕΗ. Η δε έκπτωση στη χρέωση των καταναλώσεών τους δεν θα μπορεί να υπερβαίνει το 30%. Εν κατακλείδι, κυρίες και κύριοι συνάδελφοι της Βουλής, εκσυγχρονίζεται η ΔΕΗ, ώστε να ενισχύσει το ανθρώπινο δυναμικό της, να μειώσει το κόστος λειτουργίας της και να αυξήσει τα έσοδά της, αλλά και με τον τρόπο αυτό να διασφαλίσει και τη βιωσιμότητά της. Πάμε τώρα στους άλλους βασικούς πυλώνες του νομοσχεδίου. Με το νομοσχέδιο, λοιπόν, αυτό αντιμετωπίζονται, κατά τρόπο γρήγορο και αποτελεσματικό, ζητήματα κρίσιμα, που αφορούν την ενέργεια. Είναι ένας κλάδος ο οποίος βρίσκεται στο επίκεντρο προσπάθειας επιστροφής της χώρας μας σε μία πορεία όχι μόνο βιώσιμης, αλλά και φιλικής προς το περιβάλλον ανάπτυξης, όπως έχει, άλλωστε, επανειλημμένα τονίσει και ο Πρωθυπουργός. Το νομοσχέδιο, λοιπόν, εισάγει τα ακόλουθα: Γρήγορη υλοποίηση του νέου μοντέλου στόχου, target model δηλαδή, και επιφυλάσσονται σχετικές κυρώσεις προς τους αρμόδιους φορείς από τη ΡΑΕ, ώστε η χώρα να μεταβεί στο νέο μοντέλο ενέργειας. Εναρμονίζονται οι διατάξεις της εθνικής νομοθεσίας για την ακεραιότητα και τη διαφάνεια στη χονδρική αγορά ενέργειας, η οποία περιλαμβάνει ρυθμίσεις στο πρότυπο των χρηματοοικονομικών αγορών. Με τον τρόπο αυτό εισάγεται το πλαίσιο για την Επιτροπή Φαινομένων Χειραγώγησης της Αγοράς Ενέργειας και ενισχύεται και ο εποπτικός ρόλος της ΡΑΕ, για να διασφαλίζει την συμμόρφωση όλων, βέβαια. Η ταχεία, λοιπόν, υιοθέτηση του νέου αυτού μοντέλου λειτουργίας της χονδρεμπορικής αγοράς ενέργειας θα καταστήσει τη ΔΕΗ περισσότερο ανταγωνιστική, προς όφελος των τελικών καταναλωτών, και θα επιτρέψει παράλληλα τον συγχρονισμό της με τις αγορές της Ευρώπης. Στόχος είναι υγιής και γρήγορη απελευθέρωση της αγοράς ηλεκτρικής ενέργειας. Επιπλέον, εισάγεται οδικός χάρτης για την ιδιωτικοποίηση της ΔΕΠΑ, με την οποία θα επιτευχθεί η περαιτέρω απελευθέρωση της αγοράς φυσικού αερίου. Προωθείται ο αποτελεσματικός εταιρικός μετασχηματισμός της ΔΕΠΑ, προκειμένου να προχωρήσει η όλη αποκρατικοποίησή της. Με τις προτεινόμενες ρυθμίσεις ιδρύονται δύο νέες εταιρείες, η ΔΕΠΑ Υποδομών και η ΔΕΠΑ Διεθνών Έργων, ενώ η παλαιά εταιρεία παραμένει ως ΔΕΠΑ Εμπορίας. Η ανάπτυξη των κλάδων εμπορίας και των υποδομών φυσικού αερίου ενισχύεται και θα γίνεται στοχευμένα και θα ενισχύσει και την αξία τους. Ταυτόχρονα, το γεωστρατηγικής σημασίας πεδίο των διεθνών έργων, με τη ΔΕΠΑ Διεθνών Έργων, παραμένει στον έλεγχο του δημοσίου. Επιπλέον, εισάγεται ταχεία αύξηση των ΑΠΕ στο ενεργειακό μείγμα με μέτρα στοχευμένα. Με το νομοσχέδιο δίνεται η δυνατότητα απευθείας συμμετοχής των σταθμών στην αγορά ηλεκτρικής ενέργειας, χωρίς λειτουργική ενίσχυση, προωθείται δε η υλοποίηση μεγάλων επενδυτικών έργων και επιταχύνεται η αδειοδοτική διαδικασία για την απεμπλοκή μεγάλου αριθμού επενδυτικών προτάσεων για υβριδικούς σταθμούς στα μη διασυνδεδεμένα νησιά. Ο ΣΥΡΙΖΑ, λοιπόν, μιλάει για κλιματική αλλαγή και πράσινες πολιτικές, αλλά στα χρόνια που κυβέρνησε οι πολιτικές του μόνο πράσινες δεν ήταν. Άλλωστε, δύο μήνες μετά την ήττα του στις εθνικές εκλογές της 7ης Ιουλίου, ο Αλέξης Τσίπρας από το βήμα της Διεθνούς Έκθεσης Θεσσαλονίκης το παραδέχτηκε: «Θα μπορούσαμε να έχουμε κάνει πολλά περισσότερα και πολύ γρηγορότερα σε ό,τι αφορά το περιβάλλον, για την πολιτική μας, για την προστασία, για την κλιματική αλλαγή.». Καταθέτω, λοιπόν, εδώ και την ομιλία του για τους συναδέλφους της Μείζονος Αντιπολίτευσης. [[Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε αντίθεση, λοιπόν, με τον ΣΥΡΙΖΑ, εμείς προχωρούμε από τα λόγια στην πράξη, βάζοντας συγκεκριμένους στόχους και συγκεκριμένα χρονοδιαγράμματα. Ο δε Πρωθυπουργός έχει άλλωστε εξαγγείλει το κλείσιμο όλων των λιγνιτικών μονάδων παραγωγής ηλεκτρικής ενέργειας έως το 2028. Επιδίωξη της Κυβέρνησης είναι η σημαντική αύξηση της ηλεκτροπαραγωγής από ΑΠΕ, με στόχο πάντα η συμμετοχή τους στο ενεργειακό μείγμα να φτάσει το 2030 στο 35%, από 31% που ήταν. Στο σημείο αυτό θα ήθελα να κάνω μία επισήμανση για τη διείσδυση των ΑΠΕ στα ελληνικά νησιά, με σεβασμό στο αρχιτεκτονικό τοπίο, αλλά και την περιορισμένη έκταση γης των ελληνικών νησιών. Η ενίσχυση της ενεργειακής πολιτικής της χώρας, μέσω της αύξησης της εγκαταστημένης ισχύος από σταθμούς παραγωγής οι οποίες εκμεταλλεύονται τις ΑΠΕ, είναι επιβεβλημένη. Παρ' όλα αυτά, οι όροι δόμησης των σταθμών παραγωγής πρέπει να είναι εναρμονισμένοι με την αρχιτεκτονική του εκάστοτε τοπίου, ειδικά στην περίπτωση κατά την οποία όλοι οι σταθμοί είναι εγκατεστημένοι σε περιοχές παραδοσιακής αρχιτεκτονικής, που θα πρέπει να προστατευθεί για λόγους πολιτιστικούς, τουριστικούς, αλλά και οικονομικούς. Στο δε εθνικό σχέδιο, αλλά και στην τροποποίηση του ειδικού χωροταξικού για τις ΑΠΕ, το οποίο ετοιμάζεται, αισιοδοξώ ότι θα ληφθεί και η σχετική μέριμνα. Επίσης, εισάγονται παράλληλα βασικά μέτρα για την ηλεκτροκίνηση, που είναι το μέλλον για τις μεταφορές, λόγω του πολύ χαμηλού κόστους και των μηδενικών ρύπων. Επιπλέον, εισάγονται ρυθμίσεις για την ενεργειακή αναβάθμιση δημοσίων κτηρίων και τη δημιουργία ανταγωνιστικού πλαισίου διαδικασιών για τα μέτρα ενεργειακής απόδοσης. Και τέλος, δίνεται ολιγόμηνη παράταση για την τακτοποίηση όλων των αυθαιρέτων μέχρι τις 30 Ιουνίου του 2020, μέρα κατά την οποία μπαίνει σε λειτουργία η ηλεκτρονική ταυτότητα κτηρίων. Ειδικά για τα κτήρια με πολύ σοβαρές αυθαιρεσίες δεν θα δοθεί καμμία άλλη παράταση. Για τα υπόλοιπα ακίνητα τίθεται σε λειτουργία και η ηλεκτρονική ταυτότητα. Επομένως για τη μεταβίβαση ενός ακινήτου είναι προϋπόθεση η όλη τακτοποίηση, αλλά και η έκδοση της ηλεκτρονικής ταυτότητας. Κυρίες και κύριοι συνάδελφοι, η ελληνική κοινωνία ήταν πάντοτε έτοιμη να δεχτεί τομές και ακόμα και τις πιο ρηξικέλευθες μεταρρυθμίσεις. Αρκεί να τις προωθούσαν πολιτικοί που πίστευαν σε αυτές κι εμείς τις πιστεύουμε. Άλλωστε, και η δική μας παράταξη και ο Κωνσταντίνος Μητσοτάκης, βλέποντας μπροστά, το καλοκαίρι του 1993, ψήφισε νόμο που καταργούσε το κρατικό μονοπώλιο της ΔΕΗ στην παραγωγή ηλεκτρικού ρεύματος. Καταθέτω τις σχετικές ομιλίες και του εισηγητή μας τότε, αλλά και του Υπουργού και του τότε Πρωθυπουργού για τα Πρακτικά. [[Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τότε πάλι ο Συνασπισμός ήταν ενάντια σε κάθε μορφή ιδιωτικοποίησης, αλλά με τα χρόνια άλλα πράξατε. Δεν μπορούμε, λοιπόν, να πορευτούμε στο 21ο αιώνα με το ιδεολόγημα και του κρατισμού και του κομματισμού. Οι συνθήκες έχουν πλέον ωριμάσει για αποτελεσματικές και τολμηρές πολιτικές. Η δε Κυβέρνησή μας αποτελεί τη φωνή της λογικής και της προόδου. Αντιμετωπίζουμε ζητήματα σημαίνοντα, όπως αυτό της ΔΕΗ, με αίσθημα ευθύνης, με κύριο μέλημά μας το συμφέρον του πολίτη, αλλά και της ίδιας της χώρας. Αφήνουμε σε εσάς τα συμφέροντα των συντεχνιών. Εμείς προχωρούμε μπροστά, με εκείνες τις τομές αλλά και τις μεταρρυθμίσεις που θα επιτρέψουν στη χώρα μας να μεταβληθεί σε μία πραγματικά ανοικτή, προοδευτική και ελεύθερη κοινωνία. Για όλους τους παραπάνω λόγους, κύριε Πρόεδρε, υπερψηφίζουμε και το παρόν νομοσχέδιο.
Επί της διαδικασίας, κύριε Πρόεδρε. Είχαμε καταθέσει μία αίτηση αντισυνταγματικότητας. Πότε θα συζητηθεί;
Κυρία Αχτσιόγλου, έχει ήδη δοθεί για να αναπαραχθεί σε πολλά αντίτυπα, να τα πάρουν οι εισηγητές και, μόλις κλείσει ο κατάλογος των ομιλητών, αμέσως μετά θα συζητηθεί. Να τελειώσει ο κύκλος των εισηγητών. Έτσι έχουμε πει. Οπότε, μόλις κλείσει ο κατάλογος θα έχουμε μία εικόνα κι αμέσως θ' αρχίσει.
Μετά τον γενικό εισηγητή;
Ο κατάλογος των ομιλητών είναι πρακτική η οποία ακολουθείται εδώ και πολλά χρόνια. Μόλις τελειώσουν οι δύο πρώτοι εισηγητές. Τον λόγο έχει ο εισηγητής του ΣΥΡΖΙΑ κ. Φάμελλος.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, προχτές σε αυτή την Αίθουσα, στο πλαίσιο της συζήτησης για τη συνταγματική Αναθεώρηση, η Νέα Δημοκρατία αρνήθηκε την πρόταση του ΣΥΡΙΖΑ για τη διασφάλιση της πρόσβασης όλων των πολιτών στα βασικά κοινωνικά αγαθά, στην ενέργεια και στο νερό. Αρνήθηκε έναν από τους βασικούς στόχους βιώσιμης ανάπτυξης, αποδεικνύοντας και την απάτη του περιβαλλοντικού της μανδύα. Η άρνηση αυτή, όμως, αποδεικνύει ξεκάθαρα και το σχέδιό της για την ενέργεια. Το σχέδιο της Κυβέρνησης για την ενέργεια δεν είναι ο εκσυγχρονισμός της ΔΕΗ, δεν είναι η προώθηση των ανανεώσιμων πηγών ενέργειας, δεν είναι ούτε καν η μεγιστοποίηση του οφέλους του δημόσιου ταμείου, που επικαλείται για το ξεπούλημα της ΔΕΗ ο κ. Χατζηδάκης. Πρόκειται, δυστυχώς, κυρίες και κύριοι Βουλευτές, για μία αποτυχημένη και αναχρονιστική συνταγή τρόικας εσωτερικού ή αλλιώς η κλασική δεξιά συνταγή χρεοκοπίας εις βάρος της χώρας και των πολιτών. Είναι μια συνταγή ιδιωτικοποίησης των ενεργειακών εταιρειών, ξεπουλήματος δηλαδή των υποδομών, δημιουργίας μονοπωλίων εις βάρος των επιχειρηματιών και των πολιτών και, γενικά, είναι μία επιλογή ενάντια στο δημόσιο συμφέρον. Και είναι μία συνειδητή επιλογή, ένα στρατηγικό σχέδιο της Νέας Δημοκρατίας να ξεπουλήσει και να απαξιώσει τις ενεργειακές υποδομές εις βάρος του κοινωνικού οφέλους. Κυρίες και κύριοι Βουλευτές, για τα βασικά κοινωνικά αγαθά, όπως είναι το νερό και ενέργεια, είναι ξεκάθαρο στην Ευρώπη ότι ο βασικός στόχος και το βασικό εργαλείο για να εξασφαλίζεται και η ποιότητα των αγαθών αυτών, αλλά και η πρόσβαση σε αυτά τα αγαθά, είναι να είναι σημαντικός και κυρίαρχος ο ρόλος της πολιτείας. Να υπάρχει, δηλαδή, έλεγχος, σχεδιασμός και παρέμβαση και, αν είναι δυνατόν, να υπάρχει καθεστώς δημόσιας υπηρεσίας γι' αυτά τα αγαθά. Αυτό, άλλωστε, αποδεικνύεται και από τη μεγάλη τάση επαναδημοτικοποίησης και επανακρατικοποίησης τέτοιων υποδομών στην Ευρώπη, που παρατηρείται κατά συρροή την προηγούμενη δεκαετία. Γιατί η ιδιωτικοποίηση στην Ευρώπη μας κατέληξε σε πολύ υψηλές χρεώσεις, σε αύξηση του κόστους ενέργειας, σε υποβάθμιση των παρεχόμενων υπηρεσιών, σε ανάθεση των υπηρεσιών σε εργολάβους, σε ιδιωτικοποίηση της εργασίας γιατί είχαμε εργολαβικούς εργαζόμενους, πολλά προβλήματα στις εργασιακές σχέσεις και, το βασικό, σε καθυστέρηση υποδομών, άρα στην καθυστέρηση της Ευρώπης να πετύχει και την αεριοποίηση και την απανθρακοποίηση και τον γενικότερο αυτοματισμό στον εξηλεκτρισμό. Δεν είναι τυχαία η επιλογή χωρών, ακούστηκαν από συναδέλφους μας στις επιτροπές, όπως είναι η Αυστρία, η Κύπρος, η Δανία, η Ισπανία, η Φινλανδία, η Γαλλία, που δημοτικοποίησαν τα δίκτυα ενέργειας. Και δεν είναι, προφανώς, οι Ευρωπαίοι εταίροι μας ούτε συριζαίοι ούτε ιδεοληπτικοί, υποπτεύομαι. Θα το αντιλαμβάνεστε κι εσείς. Όμως η δική σας ιδεοληψία είναι η ιδεοληψία που θέλει να ξεπουλήσει τις υποδομές, όσο - όσο μάλιστα, μπιρ παρά, και να ενισχύσει έναν απολύτως κρατικοδίαιτο και μη παραγωγικό και ανταγωνιστικό καπιταλισμό, το οποίο είναι επικίνδυνο για τη χώρα. Γιατί, δυστυχώς, και έχουμε παραδείγματα, την ίδια επιλογή ακολουθήσατε τα προηγούμενα χρόνια και χρεοκοπήσατε την πατρίδα μας. Γιατί εσείς ήσασταν που χρεοκοπήσατε την Ελλάδα και η δική μας Κυβέρνηση ήταν αυτή που έβγαλε τη χώρα από τα μνημόνια και από την κοινωνική και την πολιτική χρεοκοπία. [[Χειροκροτήματα από την πτέρυγα του ΣΥΡΙΖΑ]] Η Κυβέρνηση της Νέας Δημοκρατίας, με την άρνησή της να δεχτεί την πρόσβαση των πολιτών στην ενέργεια, συντάσσεται με τις πιο καθυστερημένες νεοφιλελεύθερες πολιτικές, με τις πιο παλιές και ακραίες, αν θέλετε, νεοφιλελεύθερες πολιτικές και, μάλιστα, μας οδηγεί μακριά από την ευρωπαϊκή κανονικότητα. Μας οδηγεί από τη μία μεριά σε αυτά που μας ζητούσαν οι δανειστές το 2012, με το έτσι θέλω και χωρίς λόγο, χωρίς τη χρεοκοπία, δηλαδή, ως πίεση, μας πάει στο 2012 και φέρνει από την πίσω πόρτα μνημονιακές επιλογές. Είναι γεγονός, πολλές φορές το σκεφτόμουν στις επιτροπές, ότι θα σας βόλευε, κυρίες και κύριοι συνάδελφοι της Νέας Δημοκρατίας, να έχετε εδώ την τρόικα, να είχατε έναν μπαμπούλα, που να σας υποχρεώνει να κάνετε αυτές τις τραγικές επιλογές για τη χώρα. Κατανοούμε τώρα τη μοναξιά σας. Αισθάνεστε μόνοι, γιατί όλα αυτά είναι αδικαιολόγητα, ασύνδετα, άδικα και είναι εις βάρος της χώρας μας. Και, για να καταλάβετε την ιδεολογική και πολιτική μοναξιά της Νέας Δημοκρατίας, θα σας πω ότι ο εισηγητής της σήμερα αφιέρωσε το 1/3 της ομιλίας του για να κάνει αντιπολίτευση στον ΣΥΡΙΖΑ. Ε, είστε Κυβέρνηση, λοιπόν! Αυτό δεν το έχετε καταλάβει. Κάνετε ακόμα αντιπολίτευση, γιατί δεν έχετε τη δυνατότητα να υπερασπιστείτε τη δική σας πολιτική. Δεν είχατε τίποτα να πείτε, γιατί ξεπουλάτε και το φυσικό αέριο και τη ΔΕΗ και ασχολείστε με το τι έκανε ο ΣΥΡΙΖΑ. Θα σας τα θυμίσουμε και εμείς, λοιπόν, γιατί ξέρουμε ότι σας πονάνε. Σας πονάει πάρα πολύ το ότι καταργήθηκε το σχέδιο για τη «μικρή» ΔΕΗ και τα υδροηλεκτρικά εργοστάσια της πατρίδας δεν πουλήθηκαν, παρ' ότι χρεοκοπήσατε εσείς την πατρίδα μας. Σας πονάει πάρα πολύ, ότι δεν πουλήθηκε ο ΔΕΔΔΗΕ και τα δίκτυα ηλεκτρικής ενέργειας παραμένουν στον δημόσιο έλεγχο. Σας πονάει πάρα πολύ το ότι ανατράπηκε ο διαγωνισμός του ΑΔΜΗΕ και παραμένει η πλειοψηφία στο δημόσιο, γιατί εσείς θέλετε να πουλήσετε και τα δίκτυα υψηλής τάσης. Σας πονάει πάρα πολύ το ότι εξασφαλίσαμε εμείς ότι θα μείνει το φυσικό αέριο στην ιδιοκτησία του δημοσίου, το δέχτηκαν οι θεσμοί μέσα στη μεταρρύθμιση ενέργειας. Και τώρα εσείς πηγαίνετε να το ιδιωτικοποιήσετε από την πίσω πόρτα. Σας πονάει πάρα πολύ το ότι παραμένουν τα Ελληνικά Πετρέλαια στην ιδιοκτησία του ελληνικού δημοσίου, τα οποία εσείς θέλετε να ιδιωτικοποιήσετε τώρα χωρίς λόγο, χωρίς χρέος, μόνο και μόνο για να κάνετε χατίρια στους δικούς σας μεγάλους παίκτες της αγοράς, που κάνετε κρυφές συνεννοήσεις πίσω από την πλάτη των πολιτών. Σας πονάει ακόμα και για τον ΔΕΣΦΑ. Το ότι ανατρέψαμε έναν διαγωνισμό που η χώρα θα πλήρωνε και, παρά το ότι μας είχατε δεσμεύσει έναντι της διεθνής διαγωνιστικής διαδικασίας και έναντι των δανειστών, τον ξανακάναμε με όφελος για τη χώρα και εξασφαλίζοντας τα στρατηγικά αποθέματα. Όλα αυτά σάς πειράζουν. Εμείς, όμως, τα καταφέραμε. Και να σας πω τώρα και τι ακριβώς προσπαθεί να κάνει αυτό το νομοσχέδιο. Τι ακριβώς προσπαθεί να κάνει ο κ. Χατζηδάκης, όταν λέει ότι θέλει να βγάλει τη ΔΕΗ από το «ζουρλομανδία του δημοσίου» ή από τις αγκυλώσεις, που ακούσαμε τον Πρόεδρο και Διευθύνοντα Σύμβουλο; Πρώτον, θέλει να καταργήσει το ΑΣΕΠ, να καταργήσει την αξιοκρατία και τη διαφάνεια στις προσλήψεις, αυτό που είναι ευρωπαϊκή κανονικότητα και δημιουργεί, αν θέλετε, και ένα σημαντικό κλίμα ασφάλειας στους πολίτες ότι έχουμε κράτος δικαίου. Δεύτερον, ανοίγει την πόρτα στα ρουσφέτια της Νέας Δημοκρατίας. Τα νέα παιδιά, δηλαδή, θα πρέπει να περνάνε από τα κομματικά σας γραφεία για να διορίζονται στη ΔΕΗ; Επίσης, επανέρχεται στο κομματικό κράτος που είχε η Νέα Δημοκρατία και το ΠΑΣΟΚ, όταν την περίοδο 1991-1993 είχε προσλάβει οκτώ χιλιάδες εννιακόσιους εργαζόμενους χωρίς διαδικασίες αξιοκρατίας, μόνο με ρουσφέτια. Αυτό θέλετε να ξανακάνετε. Αυτό το κομματικό κράτος θέλετε να εγκαταστήσετε, γιατί η Δεξιά δεν αλλάζει. Είναι άδικη προς την κοινωνία η Δεξιά. Και είναι άδικη και προς τα νέα παιδιά, γιατί θέλει να κατεβάσει όλους τους εργαζόμενους σε χαμηλούς μισθούς και να κάνει όλα τα παιδιά παιδιά ενός κατώτερου Θεού. Ταυτόχρονα, καταργεί για τους νέους τη συλλογική σύμβαση - αυτή είναι ακόμα πιο μεγάλη αδικία - σε μία πατρίδα που αγωνίζεται να προοδεύσει, να διεκδικήσει την ανάπτυξη. Και ενώ τάχατες λέτε ότι έχετε φέρει ανάπτυξη, καταδικάζετε τα νέα παιδιά να είναι παιδιά ενός κατώτερου Θεού, με τις γνωστές «ρυθμίσεις Βρούτση», που ήρθαν τελευταία στιγμή εδώ ως τροπολογία, για να μην έχει ούτε αιτιολόγηση απόλυσης για τον νέο εργαζόμενο. Δημιουργούμε εργαζόμενους δύο ταχυτήτων, χωρίς συλλογική σύμβαση, αυτό που ήθελε να κάνει το δεύτερο μνημόνιο, δηλαδή, για το οποίο έχουμε καταθέσει και αίτηση αντισυνταγματικότητας. Κι ενώ, λοιπόν, από την πρώτη μέρα που ανέλαβε και ο κ. Χατζηδάκης προσπαθεί να τρομοκρατήσει τους πολίτες ότι χρεοκοπεί η ΔΕΗ, ότι δεν τα βγάζουμε πέρα, για να δικαιολογήσει τις αναίτιες αυξήσεις που επέβαλε στα νοικοκυριά, στο νομοσχέδιο σήμερα δημιουργεί μία νέα γενιά golden boys, χωρίς οροφή στις αμοιβές, για μεσαία και ανώτερα στελέχη και οδηγεί σε εκκαθάριση όλων των διευθυντικών θέσεων. Η προσέλκυση στελεχών από την αγορά είναι πρόσχημα. Υπάρχει η δυνατότητα σήμερα η ΔΕΗ να έχει γενικούς διευθυντές με ανοικτό διαγωνισμό στην αγορά και ένα ποσοστό και των διευθυντών να προέρχεται από την αγορά. Όμως, ο λόγος για τον οποίο το κάνει αυτό η Νέα Δημοκρατία είναι για να δικαιολογήσει τις υψηλότατες αμοιβές στα στελέχη αυτά, που είναι πάνω από τις αμοιβές και των γενικών γραμματέων και των Βουλευτών και των Υπουργών και δεν έχουν «οροφή». Στα υπόλοιπα άρθρα του νομοσχεδίου περιλαμβάνονται ζητήματα όπως η εθελουσία έξοδος που υπάρχει, ζητήματα για μετατάξεις στο δημόσιο ή εντός του ομίλου, χωρίς να μας καταθέσουν κανένα σχέδιο και κανένα οργανόγραμμα. Δεν υπάρχει πρόταση για το πώς θα οργανωθεί η λειτουργία της ΔΕΗ, ούτε για τα αντικείμενα της ούτε για τη στελέχωσή της. Δεν έχουν σχέδιο και ζητούν από το Κοινοβούλιο να εγκρίνουμε ένα σχέδιο που δεν υπάρχει. Για ποιον λόγο; Δεν τους ενδιαφέρει το σχέδιο για τη ΔΕΗ. Δεν τους ενδιαφέρει κάποιο σχέδιο για την παραγωγική ανασυγκρότηση. Το σχέδιο είναι πώς θα κάνουν πιο ελκτική τη ΔΕΗ για πώληση, για ιδιωτικοποίηση. Το είπε ο Υπουργός. Είναι το μόνο σχέδιο που έχουν. Δεν περιμένουμε κάποιο άλλο σχέδιο από εσάς. Ακριβώς με την ίδια λογική, πρόχειρα, ο κ. Μητσοτάκης στο βήμα του ΟΗΕ ανακοίνωσε ένα σχέδιο απολιγνιτοποίησης, το οποίο δεν ήξεραν ούτε καν οι Υπουργοί του τη μέρα που το ανακοίνωνε. Και μάλιστα, ανακοινώνουν τώρα ότι θα ετοιμάσουν το σχέδιο για την απολιγνιτοποίηση και θα ανακοινώσουν τη διαδικασία δίκαιης μετάβασης για τις περιοχές που εξαρτώνται από τον λιγνίτη, έναν χρόνο μετά, το 2020. Και θα περιμένουν οι άνθρωποι εκεί και οι εργαζόμενοι ποιο θα είναι το μέλλον τους στη ζωή, ποιο θα είναι το μέλλον τους στο περιβάλλον. Τρομερός σχεδιασμός! Και προσπαθεί να μας πείσει ο κ. Χατζηδάκης ότι όλα αυτά γίνονται για τα παιδιά μας, ενώ το νομοσχέδιο αυτό περιορίζει τις διαδικασίες αεριοποίησης της χώρας, δεν βοηθάει στην επέκταση του φυσικού αερίου, αυξάνει τον κίνδυνο της ενεργειακής φτώχειας, δημιουργεί προσδοκία μόνο για ιδιωτικές μονάδες με ορυκτά καύσιμα και, άρα, δημιουργεί αύξηση τιμών για όλους τους καταναλωτές και για τους επιχειρηματίες. Κοροϊδεύετε τον ελληνικό λαό, κύριε Χατζηδάκη. Πουλάτε ένα περιβαλλοντικό προφίλ - και είναι ένα στοιχείο εξαπάτησης αυτό - , για να κρύψετε την ουσία του σχεδίου για τη ΔΕΗ. Δεν λέτε, όμως, τίποτα για τον «πραγματικό ελέφαντα στο δωμάτιο», τον οποίο υποχρεούμαστε εμείς να αποκαλύψουμε εδώ σήμερα. Δεν λέτε τίποτα για τα μέτρα που σας κάλεσαν οι θεσμοί να παρουσιάσετε τον Ιανουάριο του 2020. Διότι, κυρίες και κύριοι Βουλευτές, καταθέτω για τα Πρακτικά την Έκθεση Ενισχυμένης Εποπτείας της 20ής Νοεμβρίου - μόλις πριν από μία εβδομάδα - που οι δανειστές υπενθυμίζουν στην Κυβέρνηση ότι δεν έχει καταθέσει σχέδιο ούτε για τα ζητήματα της αποεπένδυσης ούτε για τα ζητήματα της απολιγνιτοποίησης ούτε για τα ζητήματα της ενεργειακής προοπτικής και ζητούν «θεραπεία» για αυτά τα ελλείμματα της χώρας. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ρωτάω, κύριε Χατζηδάκη: Εκτός από την απόσυρση των λιγνιτικών μονάδων, την ιδιωτικοποίηση των δικτύων ηλεκτρισμού και του ΔΕΔΔΗΕ, μήπως τον Ιανουάριο θα προχωρήσετε και σε άλλα μέτρα; Μήπως θα γυρίσετε ξανά στη «μικρή» ΔΕΗ; Μήπως σκέφτεστε να πουλήσετε υδροηλεκτρικές μονάδες; Θα μας τα πείτε τώρα όλα αυτά, για να ξέρουμε ποιο είναι το σχέδιό σας; Γιατί, απ' ό,τι φαίνεται από τα έγγραφα τα θεσμικά, δεν έχετε σχέδιο. Δεν έχετε αυτό που χρειάζεται η χώρα. Γιατί το σχέδιό σας είναι το ξεπούλημα! Θέλουμε, λοιπόν, να μας πείτε αν ετοιμάζεστε να κάνετε και άλλη «πάσα» στους ιδιώτες, εκτός από αυτή που κάνατε, να αυξήσετε τους λογαριασμούς και να φύγουν ήδη δεκάδες χιλιάδες συνεπών καταναλωτών από τη ΔΕΗ, αδυνατίζοντας την πραγματική θέση της ΔΕΗ στη χώρα. Και δεν κάνετε καμμία προσπάθεια να ασχοληθείτε με την προοπτική αυτή, όπως δεν κάνετε και καμμία προσπάθεια να λύσετε, ουσιαστικά, τα θέματα του μισθολογίου, να λύσουμε ζητήματα που έχουν να κάνουν με τη λειτουργία της ΔΕΗ εσωτερικά. Ασχολείστε με το πώς θα καταργήσετε τη συλλογική σύμβαση, δημιουργώντας έναν κοινωνικό αυτοματισμό για τα θέματα, αν θέλετε, της μονιμότητας - που δεν υπάρχει - ή με τα θέματα της έκπτωσης - που είναι κομμάτι της συλλογικής σύμβασης - , για να κρύψετε ότι για αυτή τη ΔΕΗ προβλέπεται τα στελέχη σας να αγοράζουν λιμουζίνες. Και έχουν ήδη αρχίσει την έρευνα αγοράς για αυτό. Το ίδιο κάνετε και για τη ΔΕΠΑ. Παραχωρείτε ένα φυσικό μονοπώλιο με σταθερό έσοδο, χωρίς κανένα επενδυτικό ρίσκο, στον ιδιώτη. Θυμίζω ότι τον Μάρτιο του 2019 η Νέα Δημοκρατία καταψήφισε το δικό μας νομοσχέδιο για τον διαχωρισμό της ΔΕΠΑ, λέγοντας ότι δεν συμμερίζεται την ανάγκη διαχωρισμού. Και έρχεται σήμερα και κάνει το δικό μας νομοσχέδιο φωτοτυπία, αλλάζοντας μερικά σημεία που αφορούν μόνο τα συμφέροντα των εργαζομένων και το δημόσιο όφελος. Όλο τον διαχωρισμό τον κρατάει. Τελικά, εγώ αναρωτιέμαι: Συμμερίζεστε ή όχι την αναγκαιότητα; Διότι λέγατε ότι απαξιώνει την εταιρεία o διαχωρισμός του αερίου. Και παρουσιάζει, βέβαια - άλλη εξαπάτηση - ως δική της ιδέα το θέμα του διαχωρισμού. Βέβαια, είναι ενδιαφέρουσα η επιλογή σας να αφαιρέσετε, αν δεν κάνω λάθος, το 80ιβ΄, που αφορά τους εργαζόμενους. Δηλαδή, από όλο το θέμα του διαχωρισμού, η Νέα Δημοκρατία διάλεξε να βγάλει το άρθρο που αφορά στην εργασία. Και από δω φαίνεται πόσο αντεργατική είναι η δική της στάση, κάτι που επεσήμαναν και όλοι οι εκπρόσωποι των φορέων. Καταφέρατε να παρουσιάσετε ένα νομοσχέδιο για το αέριο - το κομμάτι αυτό - που όλοι βγαίνουν χαμένοι: η χώρα, γιατί αφορά και στρατηγικά αποθέματα και προμήθειες, οι εργαζόμενοι - όλοι οι εργαζόμενοι, όμως - και όλοι οι καταναλωτές, γιατί το νομοσχέδιο αυτό θα αυξήσει το κόστος για όλους τους καταναλωτές και τους επιχειρηματίες και τα νοικοκυριά. Και, προσέξτε, μας γυρίζετε πίσω στο δεύτερο μνημόνιο και στο αέριο. Τι συνέβαινε τότε; Η χώρα είχε δεσμευτεί να ιδιωτικοποιήσει το σύνολο των δικτύων και της εμπορίας φυσικού αερίου. Μετά από σκληρή διαπραγμάτευση η κυβέρνηση του ΣΥΡΙΖΑ κατάφερε να ακυρώσει το παραπάνω πλάνο. Και είμαστε υπερήφανοι, γιατί καταφέραμε στην πατρίδα μας να ακυρώσουμε πλάνο ιδιωτικοποίησης. Το ίδιο κάναμε και στις άλλες εταιρείες. Με τον ν.4602 αποδείξαμε ότι γίνεται και αλλιώς. Γιατί είστε και οπαδοί τού ότι δεν υπάρχει εναλλακτική. Σας λέμε, λοιπόν, ότι ο νόμος που ψηφίσαμε εμείς, δεν απέδειξε μόνο ότι γίνεται αλλιώς, αλλά έδωσε το δικαίωμα στο δημόσιο να έχει και βέτο σε μια σειρά από στρατηγικές αποφάσεις, όπως στις προμήθειες, τα μεγάλα διακρατικά συμβόλαια αερίου. Διασφαλίσαμε, δηλαδή, ότι δεν θα υπάρχει πρόβλημα ενεργειακό εφοδιασμού. Και αφαιρείται το δικαίωμα της χώρας στον νόμο αυτό. Το βγάλατε. Ταυτόχρονα, δεν απαντάτε και στο πώς θα εξασφαλιστεί η επέκταση των δικτύων. Γιατί, ενώ στη διαβούλευση είχατε μία ελάχιστη εγγύηση, τώρα δεν υπάρχει πρόβλεψη στο νομοσχέδιο πώς θα εξασφαλιστεί από το μονοπώλιο - τον έναν ιδιώτη που θα πάρει την εταιρεία - η επέκταση του δικτύου σε περιοχές που έχουν ανάγκη, σε επιχειρήσεις που έχουν ανάγκη, στην περιφέρειά μας. Τριάντα πέντε πόλεις περιμένουν αέριο από το πρόγραμμα της ΔΕΔΔΑ και θέτετε σε αμφισβήτηση την επέκταση φυσικού αερίου και στις δυτικές συνοικίες, παραδείγματος χάριν, της Αθήνας, αλλά και στην περιφέρεια της χώρας μας. Με το ξεπούλημα του ποσοστού του δημοσίου στις υποδομές δεν διασφαλίζεται το πρόγραμμα ανάπτυξης της χώρας. Έχετε το πολιτικό θράσος - θα πω - να έρχονται οι Υφυπουργοί στην επιτροπή και να λένε «θα τα δώσουμε για πέντε χρόνια σε έναν ιδιώτη και βλέπουμε». Η επέκταση του δικτύου φυσικού αερίου δεν είναι τζόγος, δεν είναι καζίνο, για να δούμε πού θα κάτσει η μπίλια. Επίσης, πρέπει να κατανοήσετε ότι δεν μπορείτε να εμπλέκετε τις αγορές εμπορίας και την αγορά υποδομών και να λέτε ότι πολλές εταιρείες θα μπουν στις υποδομές, όταν έχετε νομοθετική πρόβλεψη ότι θα είναι μόνο μία. Δεν έχετε διαβάσει το νομοσχέδιο το οποίο φέρνετε. Δεν μπορεί να επαφίεται στην όρεξη του επενδυτή ούτε η επέκταση του δικτύου φυσικού αερίου ούτε, προφανώς, η πορεία προς την κλιματική ουδετερότητα της χώρας. Το πρόγραμμα για την επέκταση του αερίου πρέπει να ξεκινήσει τώρα και να διασφαλιστεί. Βέβαια, πρέπει να μας απαντήσετε επιτέλους εδώ για ένα ζήτημα που έχει προκαλέσει πολλές συζητήσεις στις επιτροπές και μάλλον χαρακτηρίζεται από αδιαφάνεια και κρυφή - θα πω - μέχρι τώρα σκοπιμότητα. Για ποιον λόγο ο σταθμός υγροποιημένου αερίου της Αλεξανδρούπολης, ένα έργο βαριάς υποδομής, εθνική πύλη αερίου της χώρας, με γεωπολιτική σημασία, δεν μπαίνει στις υποδομές, δεν μπαίνει στα διεθνή έργα, αλλά μπαίνει στη ΔΕΠΑ Εμπορίας; Είναι μια αδιανόητη επιλογή, που αμφισβητεί και γεωπολιτικά συμφέροντα της χώρας. Κύριε Υπουργέ, θα πω δύο - τρία πράγματα, γιατί δεν ξέρω εάν θα μου δοθεί η ευκαιρία να κάνω άλλη ομιλία για τα άρθρα. Κύριε Πρόεδρε, προβλέπεται δεύτερη ομιλία για τα άρθρα;
Μπορείτε να συνεχίστε, κύριε Φάμελλε.
Μπορώ τώρα; Ευχαριστώ. Θα πω ορισμένα στοιχεία για άρθρα που θέλουν προσοχή και παρακαλώ και ο εισηγητής και οι Υπουργοί να το παρακολουθήσουν. Στο άρθρο 12, που αφορά την τιτλοποίηση απαιτήσεων, έχουμε σοβαρό προβληματισμό, γιατί η τιτλοποίηση απαιτήσεων της ΔΕΗ πάει σε έναν ιδιώτη και άρα η υπεραξία των απαιτήσεων και αμφισβητεί δημόσιες λειτουργίες, όπως την ύδρευση. Γιατί μια εισπρακτική εταιρεία που θα πάρει τις οφειλές μιας εταιρείας ύδρευσης δεν θα σκεφτεί το κοινωνικό συμφέρον ούτε προφανώς και την ανάγκη ενός νοικοκυριού. Δεύτερον, στο άρθρο 21 και σε πολλές τροπολογίες, θέλουμε να πούμε «όχι» σε παράθυρα τα οποία θα φέρουν σήμερα νομιμοποίηση εκ των υστέρων παλαιών συμβολαίων και παλαιών αιτημάτων - σας το έχω πει και προσωπικά - για την παραγωγή ανανεώσιμων πηγών ενέργειας. Ο όρος που θέτουμε είναι ότι συμβόλαια αγοράς ενέργειας από ανανεώσιμες πηγές για τη χώρα δεν μπορούν να πουλούν την ενέργεια σε τιμές υψηλότερες από τις ανταγωνιστικές διαδικασίες. Αυτό πρέπει να προσεχθεί στο άρθρο 21- το βάζουμε ως όρο - αλλά και στις τροπολογίες. Θέλουμε η χώρα - το κοινωνικό σύνολο - να αγοράζει ενέργεια με τις ανταγωνιστικές διαδικασίες που έχουμε καταστήσει εμείς, που έχουν κατεβάσει στο ήμισυ την τιμή επιδότησης και είναι πάρα πολύ σημαντικό για τον καταναλωτή. Στο άρθρο 22 έχουμε κάποια ανοικτά ζητήματα για τα υβριδικά, όπως και για την ηλεκτροκίνηση στο άρθρο 27. Βλέπουμε κοινές υπουργικές αποφάσεις. Δεν βλέπουμε ουσία αποφάσεων και στρατηγική. Στο άρθρο 23, όσον αφορά το βιοαέριο, δεν βλέπουμε πουθενά αγροτικές κτηνοτροφικές μονάδες και ιδιωτικές μονάδες, αλλά μόνο έργα απορριμμάτων. Πρέπει οι αγροτικές κτηνοτροφικές μονάδες και το βιοαέριο από τα κτηνοτροφικά απόβλητα να ενισχυθεί, γιατί θα γλιτώσουμε ένα σημαντικό τμήμα αποβλήτων και θα τροφοδοτήσουμε την κυκλική οικονομία. Στο άρθρο 24 έχουμε σοβαρότατες ενστάσεις για τον κανιβαλισμό της αγροτικής γης υψηλής παραγωγικότητας. Ειλικρινά αλλάζετε το αγροτικό τοπίο της Ελλάδας και προσβάλλετε την πρωτογενή παραγωγή της χώρας. Δεν θα έχει πρωτογενή ανταγωνιστική παραγωγή η χώρα με το άρθρο 24. Όσον αφορά το άρθρο 28, συμφωνούμε με τις ενεργειακές εταιρείες για το «ΗΛΕΚΤΡΑ», όμως δεν κατανοούμε για ποιον λόγο ξεχνάτε την εξασφαλισμένη χρηματοδότηση από την Ευρωπαϊκή Τράπεζα Επενδύσεων και τη συμμετοχή των φορέων της γενικής κυβέρνησης. Μόνο, δηλαδή, ιδιωτικές εταιρείες με όρους - αν θέλετε - αποπληρωμής και υπεραξίας θα κάνουν έργα ενεργειακής εξοικονόμησης; Πού βρίσκεται το ΕΣΠΑ, πού βρίσκεται η Ευρωπαϊκή Τράπεζα Επενδύσεων; Σχετικά με άρθρο 40, για τις εγγυητικές επιστολές των λατομείων, διαφωνούμε με το ότι είναι οπισθοβαρές. Θέλουμε να είναι εμπροσθοβαρές το σύστημα, αλλά σε κάθε περίπτωση θέλουμε να εξασφαλιστεί ότι τα λατομεία θα αποκαθίστανται στην Ελλάδα. Με τη μεταφορά των εγγυήσεων προς τα πίσω αναρωτιόμαστε εάν αυτό θα συμβεί. Χρειάζεται ευρωπαϊκή κανονικότητα στον κλάδο και, με δεδομένο ότι αναφέρεστε και σε νέα τοποθέτηση, έχουμε κάθε λόγο να ανησυχούμε. Όσον αφορά τις τροπολογίες των ΑΠΕ, έχουμε σοβαρότατο θέμα με την τροπολογία 2. Κυρίες και κύριοι Βουλευτές, με το δεύτερο άρθρο της τροπολογίας καταργείται και αποδυναμώνεται ο ρόλος της Ρυθμιστικής Αρχής Ενέργειας και η Κυβέρνηση ανοίγει την πόρτα για ένα νέο σκάνδαλο «HELLAS - ENERGA». Καταργεί και θα τροποποιήσει την υπουργική απόφαση - τις εγγυήσεις - των παρόχων ηλεκτρικής ενέργειας, για να ξαναρχίσουν - πιθανά - τα ίδια παιχνίδια που γίνονταν τα προηγούμενα χρόνια και ξέρετε ότι υπήρχε και συμβολή στελεχών της Νέας Δημοκρατίας στις υποθέσεις αυτές. Με το άρθρο 4 της τροπολογίας καταργείτε την προτεραιοποίηση που υπήρχε και διάφορα ενεργειακά έργα και αναθέτετε στον Υπουργό. Λάθος! Χωρίς προτεραιότητες, χωρίς στρατηγική, κακή νομοθέτηση. Αλλά έχουμε τη βεβαιότητα ότι θέλετε να καταργήσετε την προτεραιότητα που έχουν οι ενεργειακές κοινότητες για τον ενεργειακό μετασχηματισμό και την κοινωνική οικονομία. Προφανέστατα είναι σοβαρότατο ζήτημα παραβίασης αρχών, που η κοινωνία μας έχει αποδεχτεί. Με τα άρθρα για την πολεοδομία και τη χωροταξία, έχουμε την αίσθηση ότι βλέπουμε μόνο φωτοτυπίες αιτημάτων που έχουν έρθει στο γραφείο σας. Δεν μπορεί η Κυβέρνηση να λειτουργεί ως εξυπηρετητής αιτημάτων από διάφορους «ημετέρους». Βλέπουμε αιτήματα για τα οποία ακόμα και η Επιστημονική Υπηρεσία της Βουλής βάζει ζήτημα - για το δεύτερο άρθρο, αν δεν κάνω λάθος - όσον αφορά το ΕΣΧΑΔΑ. Υπάρχουν ζητήματα που έχουν να κάνουν με εξυπηρετήσεις και με πιθανές καθυστερήσεις και στα αυθαίρετα και στα ζητήματα που έχουν να κάνουν με τον ξενοδοχειακό τομέα. Ακόμα και για το άρθρο για τις καλύβες του Έβρου, η υποκρισία σας είναι τόσο μεγάλη, που απορρίψατε τροπολογία Βουλευτή μας που είχε μπει μέσα στο χρονοδιάγραμμα, φέρνοντας κάτι εκ των υστέρων. Με ποιον σκοπό; Αφαιρέσατε - και αυτό ας το δουν οι Βουλευτές της Νέας Δημοκρατίας στην περιφέρεια - από μέσα την αρμοδιότητα του φορέα διαχείρισης, γιατί ο κ. Χατζηδάκης σχεδιάζει να καταργήσει τους φορείς του δικτύου «NATURA 2000». Αυτό κάνει εμμέσως με τη συγκεκριμένη τροπολογία. Κυρίες και κύριοι Βουλευτές, κλείνω - και συγχωρέστε με, κύριε Πρόεδρε - λέγοντας ότι η Κυβέρνηση της Νέας Δημοκρατίας είναι επικίνδυνη για τη χώρα μας. Δημιουργεί εργαλεία κοινωνικής εξαπάτησης για τη μονιμότητα - τάχατες - των εργαζομένων, για τα ρετιρέ, για την ανταγωνιστικότητα του αερίου, για να πετύχει την επιστροφή της χώρας ολοταχώς στις μνημονιακές δεσμεύσεις του 2012. Αντί να αξιοποιήσετε τα περιθώρια που εμείς, μαζί με την κοινωνία, δημιουργήσαμε μετά την έξοδο από τα μνημόνια, για να υπάρχει βιώσιμη ανάπτυξη, αξιοπρεπείς θέσεις εργασίας, αναβάθμιση της ενεργειακής αγοράς, ανταγωνιστικότητα, νέες επενδύσεις, πουλάτε τα έτοιμα, το δίκτυο. Δεν διευρύνετε τον ανταγωνισμό στην εμπορία, στις υπηρεσίες, στην καινοτομία, στη φθηνή ενέργεια. Το δικό σας - τάχατες - αναπτυξιακό μοντέλο είναι παρωχημένο και αποτυχημένο. Δυστυχώς, θα έχει τραγικά αποτελέσματα τόσο για την οικονομία, που προσπαθεί να ορθοποδήσει μετά από τόσα χρόνια, όσο και για την κοινωνία, που δεν αντέχει άλλη υποβάθμιση των συνθηκών διαβίωσης, διότι το νομοσχέδιο αυτό θα ενισχύσει την ενεργειακή φτώχεια. Εμείς θα κάνουμε ό,τι μπορούμε για να διασφαλίσουμε το συμφέρον του δημοσίου και των πολιτών, ειδικά στον ενεργειακό τομέα, που συνδέεται άρρηκτα με την πρόσβαση των πολιτών και των επιχειρήσεων στην ενέργεια. Είναι συμφέρον της χώρας, είναι συμφέρον των πολιτών, η αναστολή και η αποτροπή της μονοπωλιακής ιδιωτικοποίησης των δικτύων φυσικού αερίου και θα κάνουμε ό,τι χρειαστεί για να ακυρώσουμε, να αποτρέψουμε και να αναστείλουμε ιδιωτικοποιήσεις, οποτεδήποτε μας δοθεί η δυνατότητα στο βασικό δημόσιο αγαθό των δικτύων ενέργειας. Γιατί αυτό που προέχει για εμάς είναι το συμφέρον της χώρας και των πολιτών της. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Ελληνογαλλικής Σχολής «Ζαν Ντ' Αρκ». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Αλίμου. Η Βουλή σάς καλωσορίζει. Κυρίες και κύριοι συνάδελφοι, σας γνωρίζω ότι σύμφωνα με το άρθρο 100 του Κανονισμού της Βουλής κατέθεσαν εκ μέρους της Κοινοβουλευτικής Ομάδας του ΣΥΡΙΖΑ ένσταση αντισυνταγματικότητας στο σχέδιο νόμου του Υπουργείου Περιβάλλοντος και Ενέργειας που συζητάμε σήμερα και συγκεκριμένα όσον αφορά το άρθρο 3 με τίτλο «Προσλήψεις προσωπικού αορίστου χρόνου» οι Βουλευτές του ΣΥΡΙΖΑ, η κ. Αχτσιόγλου και ο κ. Φάμελλος. Είπαμε να τελειώσουν - αν δεν υπάρχει αντίρρηση - όλοι οι εισηγητές και αμέσως μετά να μπούμε στη συζήτηση. Τον λόγο έχει ο ειδικός αγορητής από το Κίνημα Αλλαγής και παρακαλώ να κλείσει το σύστημα εγγραφών.
Κυρίες και κύριοι συνάδελφοι, η Κυβέρνηση έφερε με συνοπτικές διαδικασίες ένα ενεργειακό νομοσχέδιο για τη ΔΕΗ, χωρίς να καταθέσει πριν το επιχειρησιακό σχέδιο για την πορεία της. Φέρνει, επίσης, μια άτσαλη και περίεργη τριχοτόμηση της ΔΕΠΑ, της οποίας τα δύο κομμάτια πηγαίνουν για ιδιωτικοποίηση, χωρίς να γνωρίζουμε τον ρόλο του φυσικού αερίου στο τελικό σχέδιο του ενεργειακού σχεδιασμού, χωρίς να έχει κατατεθεί το ΕΣΕΚ, το οποίο απ' ό,τι πληροφορούμαστε θα συζητηθεί αύριο στο Υπουργικό Συμβούλιο. Στις δε ΑΠΕ προσπαθεί να αντιμετωπίσει κάποια ζητήματα αποσπασματικά, χωρίς να δίνει λύση και συνολική απάντηση στα δομικά προβλήματα της αγοράς της ενέργειας. Με δυο λόγια η Κυβέρνηση οδηγεί ΔΕΗ και ΔΕΠΑ στο άγνωστο, χωρίς πυξίδα, ενώ στις ΑΠΕ, ειδικά με την τροπολογία της τελευταίας στιγμής, καθιστά τον Υπουργό παντοδύναμο ρυθμιστή και παραμερίζει επιδεικτικά την ανεξάρτητη αρχή, τη ΡΑΕ. Ας δούμε τα θέματα πιο αναλυτικά. Και πρώτα για τη ΔΕΗ. Κύριε Υπουργέ, μας μιλήσατε, τόσο εσείς όσο και ο κ. Τάσσης, για τους πέντε άξονες πολιτικής σας για τη ΔΕΗ. Μας είπατε, λοιπόν, ότι ξεκινήσατε με τη διάσωση της ΔΕΗ και τώρα με αυτό το νομοσχέδιο προχωράτε στον εκσυγχρονισμό της και μετά θα ακολουθήσουν η απολιγνιτοποίηση, η ιδιωτικοποίηση του ΔΕΔΔΗΕ και στο τέλος η ΔΕΗ θα ασχοληθεί με τις ΑΠΕ. Για να δούμε, όμως, πώς εφαρμόζετε, τι επιλογές, ποια μέτρα έχετε λάβει και τι ρυθμίσεις νομοθετείτε, τουλάχιστον ως προς τους τρεις άξονες, τη διάσωση, τον εκσυγχρονισμό και την απολιγνιτοποίηση. Υπερηφανεύεστε ότι διασώσατε τη ΔΕΗ, η οποία κινδύνευε από κακή αξιολόγηση από τον ορκωτό ελεγκτή του Σεπτέμβρη. Δεν μας λέτε, όμως, και δεν θέλετε να θυμόμαστε εμείς και οι πολίτες ότι αυτό έγινε με αύξηση των τιμολογίων του ρεύματος, με αποτέλεσμα να φύγουν οι καλοπληρωτές. Ήδη η ΔΕΗ βρίσκεται κοντά στον στόχο που έθεσε η συμφωνία του ΣΥΡΙΖΑ, στο 60% περίπου από το 50% του μεριδίου της αγοράς που ως στόχο είχε βάλει ο ΣΥΡΙΖΑ. Κι ας είχατε δεσμευθεί βέβαια ότι δεν θα προχωρήσετε σε αυξήσεις. Από την άλλη πλευρά, εκεί που είναι ανάγκη να προχωρήσετε σε μειώσεις δεν έχετε κάνει τίποτα ως τώρα. Κύριε Υπουργέ, θα μειώσετε το ενεργειακό κόστος των βιομηχανιών; Μόλις πρόσφατα, χτες, το ΙΟΒΕ παρουσίασε μελέτη που η τιμή χονδρικής φορτίου βάσης στην Ελλάδα εμφανίζεται από 10% έως 40% πιο ακριβή σε σχέση με τον μέσο όρο της Ευρώπης. Θα αντιστρέψετε αυτή την εικόνα ή θα ακολουθήσετε τα χνάρια του ΣΥΡΙΖΑ, που η διαφορά με τον μέσο όρο της Ευρώπης για το δεύτερο δίμηνο του 2019 ξεπέρασε πολλές φορές ακόμα και το 50%, με την Ελλάδα να έχει την πιο ακριβή τιμή στην Ευρώπη, σχεδόν διπλάσια από την πιο φτηνή τιμή, που έχει η Σουηδία; Και επειδή, κύριε Υπουργέ, δεν σώσατε τη ΔΕΗ με τις αυξήσεις του ρεύματος, φέρατε τροπολογία χειραγωγώντας ολόκληρη την αγορά ενέργειας, θέλοντας να τονώσετε μάλλον τη ρευστότητα της ΔΕΗ. Και δεν καταλαβαίνουμε γιατί δεν βάλατε στη διαβούλευση αυτές τις ρυθμίσεις και τις φέρατε μετά την ακρόαση των φορέων. Προφανώς ξέρατε τις αντιδράσεις της αγοράς, οι οποίες είναι εντονότατες, καθώς υπάρχει κίνδυνος να περάσουν οι οφειλές της ΔΕΗ στους υπόλοιπους παίκτες της αγοράς. Θέλετε να σώσετε τη ΔΕΗ αποδυναμώνοντας τη ΡΑΕ, η οποία, ως γνωστόν, ήδη είναι αποδυναμωμένη και τώρα της δίνετε τη χαριστική βολή, αφαιρώντας της αποφασιστικές αρμοδιότητες. Ταυτόχρονα, έρχεστε να ρυθμίσετε με υπουργική απόφαση, που θα εκδώσετε βέβαια στο μέλλον, το θέμα της προτεραιότητας ως προς την εξέταση των αιτημάτων αδειοδότησης και προσφοράς σύνδεσης των έργων των ανανεώσιμων πηγών ενέργειας. Κύριε Υπουργέ, δεν θα δίνουμε λευκή επιταγή. Θα κάνετε, δηλαδή, τον τροχονόμο εσείς στις ΑΠΕ για το ποιος θα μπαίνει κατά προτεραιότητα στο σύστημα; Με ποια αντικειμενικά κριτήρια; Ή μήπως τα κριτήρια θα είναι υποκειμενικά και θέλετε για σας αυτό το δικαίωμα; Ήδη υπάρχουν έντονες συζητήσεις στην αγορά και ακούγονται διάφορα. Για μας, κύριε Υπουργέ, οι ενεργειακές κοινότητες παίζουν ρόλο πρωταγωνιστή και όχι κομπάρσου στην ενεργειακή μετάβαση. Οι ενεργειακές κοινότητες είναι βασικό εργαλείο για να πετύχουμε τον εκδημοκρατισμό της ενέργειας. Δίνουμε την ενέργεια στα χέρια των πολιτών και ο εκδημοκρατισμός της ενέργειας, η δυνατότητα δηλαδή της αποκεντρωμένης πρόσβασης στην παραγωγή και διανομή ενέργειας, είναι ένας από τους διακηρυγμένους στόχους της ενεργειακής μετάβασης, τον οποίο όμως δεν φαίνεται εσείς προσωπικά να συμμερίζεστε. Υπερηφανεύεστε, επίσης, ότι με αυτό το νομοσχέδιο πετυχαίνετε τον εκσυγχρονισμό της ΔΕΗ και αντιλαμβάνεστε τον εκσυγχρονισμό μάλλον ως επίθεση στα εργασιακά δικαιώματα. Δεν το κάνετε μόνο στη ΔΕΗ, αλλά και στη ΔΕΠΑ. Παντού. Χαρακτηρίζω τις επιλογές σας επίθεση, γιατί, πρώτον, οι νέοι εργαζόμενοι δεν θα καλύπτονται από τις επιχειρησιακές συμβάσεις και τον κανονισμό προσωπικού, που είναι και οι προγραμματικές σας δεσμεύσεις για καλύτερα αμειβόμενες θέσεις εργασίας. Καταστρατηγείτε, λοιπόν, τις συλλογικές συμβάσεις και το ίδιο θέλετε να κάνετε με τον κανονισμό, ο οποίος βέβαια και θέλει επικαιροποίηση και εκσυγχρονισμό, όχι όμως κατάργησή του, όπως σήμερα εσείς νομοθετείτε. Παραγκωνίζετε υπέρμετρα το ΑΣΕΠ, με φόβο να επανέλθουμε σε παλιές εποχές. Γιατί, λοιπόν, αφού είστε τόσο ευαίσθητοι με την εγγύηση των διαδικασιών αξιοκρατικής επιλογής, δεν βάζετε στην επιτροπή και ένα μέλος από το ΑΣΕΠ, όπως σας προτείναμε; Και μια επισήμανση για τον ΣΥΡΙΖΑ, που κόπτεται για την παράκαμψη του ΑΣΕΠ. Δυστυχώς η κυβέρνηση του ΣΥΡΙΖΑ πρώτη παρέκαμψε προεκλογικά το ΑΣΕΠ, στην περίπτωση προσλήψεων σε εταιρείες του ομίλου της ΔΕΠΑ. Τέλος, δημιουργείτε όχι μόνο εργαζόμενους, αλλά και διευθυντικά στελέχη δύο ταχυτήτων. Δεν υπήρξε ούτε ένα φορέας που να επικρότησε αυτές τις εκσυγχρονιστικές και αντεργατικές σας επιλογές. Λέτε, επίσης, ότι εκσυγχρονίζετε τη ΔΕΗ μειώνοντας το λειτουργικό της κόστος με προγράμματα εθελούσιας εξόδου προσωπικού. Δεν μας δίνετε, όμως, καμμία μελέτη σκοπιμότητας, κανένα στοιχείο, κανέναν προϋπολογισμό, κανέναν οδικό χάρτη απολιγνιτοποίησης. Αυτά ακριβώς δηλαδή, που σας ζήτησε πριν από μία εβδομάδα η Ευρωπαϊκή Επιτροπή στην τέταρτη μεταμνημονιακή αξιολόγηση, δίνοντάς σας διορία να τα παρουσιάσετε μέχρι τον Ιανουάριο, αφού προηγήθηκαν πολύ σκληρότερες διατυπώσεις. Σας ρωτώ πάλι, κύριε Υπουργέ, για ποιο λειτουργικό όφελος και εξοικονόμηση κόστους μιλάτε; Πού και πώς το τεκμηριώνετε αυτό, όταν χίλιοι διακόσιοι εργαζόμενοι θα συνταξιοδοτηθούν εντός του 2019 και άλλες τρεις χιλιάδες έως τα τέλη του 2022; Συνολικά τέσσερις χιλιάδες εργαζόμενοι αναμένεται να έχουν αποχωρήσει από τη ΔΕΗ έως το 2022. Τόσους δεν φιλοδοξείτε κι εσείς να διώξετε με εθελουσία; Ποιο είναι όμως το κόστος; Πώς θα γίνει αυτό χωρίς να είναι γνωστό το business plan της εταιρείας; Μήπως τελικά οι δικές σας επιλογές επιβαρύνουν τη ΔΕΗ, αντί να την ελαφρύνουν; Συγνώμη, αλλά όλα αυτά δεν είναι ούτε μεταρρυθμίσεις ούτε εκσυγχρονισμός. Είναι απορρυθμίσεις και οδηγούν σε οπισθοδρόμηση. Ανοίγουν τον δρόμο προς τα πίσω ολοταχώς. Γενικά πάμε πίσω σε εποχές χωρίς διαβούλευση, χωρίς διαύγεια, με διορισμούς πολιτευτών σε δημόσιους φορείς. Κι ας θέλετε βέβαια να χτίσετε την εικόνα του μεταρρυθμιστή. Ανοίγετε επίσης και την όρεξη σε πολλούς, για να εφαρμόσουν το αντεργατικό μοντέλο της ΔΕΗ και αλλού. Ήδη διαβάζω ότι οι Κινέζοι της «STATE GRID» ζητούν με επιστολή που σας έστειλαν να νομοθετήσετε τον νέο τρόπο προσλήψεων και για τον ΑΔΜΗΕ, αλλιώς λένε ότι η επένδυσή τους μπορεί να μπει σε καθεστώς αβεβαιότητας Σας καλώ, λοιπόν, εδώ σήμερα, κύριε Υπουργέ, να δώσετε απαντήσεις σχετικά με την επιστολή αυτή. Θα εφαρμόσετε το μοντέλο της ΔΕΗ και στον ΑΔΜΗΕ ή αλλού; Υπάρχει ζήτημα αβεβαιότητας της κινεζικής συμμετοχής στον ΑΔΜΗΕ; Ανοίγετε τον ασκό του Αιόλου με αυτές τις ρυθμίσεις. Μην επικαλείστε και μη συγκρίνετε τη ΔΕΗ με την «Ολυμπιακή» ή τον ΟΤΕ. Η «Ολυμπιακή» και ο ΟΤΕ δεν είχαν να φέρουν εις πέρας καμμία απολιγνιτοποίηση, η οποία είχε τεράστιες οικονομικές και κοινωνικές επιπτώσεις. Έρχομαι έτσι και στον τρίτο άξονα της πολιτικής σας, την απολιγνιτοποίηση. Το σχέδιο του ΣΥΡΙΖΑ με την πώληση των λιγνιτικών θυγατρικών της ΔΕΗ σε Μελίτη και Μεγαλόπολη απέτυχε. Παρ' όλα αυτά, εσείς τις διατηρείτε. Δεν τις επαναφέρετε στη ΔΕΗ και βάλατε και δικές σας διοικήσεις στις εταιρείες αυτές. Στα λόγια, λοιπόν, επικρίνετε τον ΣΥΡΙΖΑ για τις επιλογές του, στην πράξη όμως κρατάτε την ίδια ακριβώς διάρθρωση. Μήπως τελικά έχετε κάτι άλλο στο πίσω μέρος του μυαλού σας και δεν μας το λέτε; Κύριε Υπουργέ, ήμασταν οι πρώτοι που μιλήσαμε για την ανάγκη πράσινης και καθαρής ενέργειας στην Ελλάδα. Η καθαρή ενέργεια μας ενώνει πια όλους, αλλά απαιτεί και καθαρές απαντήσεις από σας, που δυστυχώς ακόμα περιμένουμε. Ποιοι είναι αυτοί που πρακτικά θα κερδίσουν από τη βίαιη εξαφάνιση του μεριδίου της ΔΕΗ στη μονάδα βάσης; Τι θα γίνει σε μια περίπτωση πολύ μεγάλης ενεργειακής κρίσης; Τι σχεδιάζετε να κάνετε με τη μονάδα «Πτολεμαΐδα 5»; Τι κεφάλαια και από πού θα διοχετεύσετε στις λιγνιτικές περιοχές; Λέτε ότι θέλετε να υιοθετήσετε το γερμανικό μοντέλο απολιγνιτοποίησης, όπως προκύπτει και από τις συναντήσεις του Πρωθυπουργού με την Καγκελάριο Μέρκελ. Καλό είναι να παίρνουμε τις βέλτιστες πρακτικές των ξένων. Θα υιοθετήσετε, όμως, και τους γερμανικούς υπολογισμούς αποζημίωσης της απόσυρσης των λιγνιτικών μονάδων; Η γερμανική εταιρεία «RWE» κοστολογεί με 1,2 δισεκατομμύριο ευρώ ανά 1.000 MW τον παροπλισμό των λιγνιτικών μονάδων και βρίσκεται ήδη σε διαπραγματεύσεις με τη γερμανική κυβέρνηση, διεκδικώντας αποζημιώσεις και από το γερμανικό δημόσιο και από την Ευρωπαϊκή Ένωση. Το κόστος αυτό αφορά τον σχεδιασμό και τη διαχείριση του παροπλισμού των εργοστασίων, την κατεδάφιση και αποκατάσταση του τοπίου αλλά και την αποζημίωση για την πρόωρη απόσυρση των μονάδων της. Αν εφαρμοστεί ο υπολογισμός της «RWE», το λιγνιτικό δυναμικό που θα χρειαστεί να αποσύρει η ΔΕΗ προκύπτει χοντρικά ένα κόστος της τάξης των 4 δισεκατομμυρίων ευρώ. Υπάρχουν αυτοί οι πόροι; Από που θα βρεθούν; Θα εφαρμόσετε το γερμανικό μοντέλο σε όλα ή αλά καρτ; Εμείς, λοιπόν, σας λέμε ότι χρειάζεται ιδιαίτερη προσοχή με τη βίαιη απολιγνιτοποίηση. Θέση μας είναι η σταδιακή και δίκαιη ενεργειακή μετάβαση, που διασφαλίζει ενεργειακό εφοδιασμό σε προσιτές τιμές για τους καταναλωτές, με επίτευξη των περιβαλλοντικών δεσμεύσεων και με αντιμετώπιση των κοινωνικών και οικονομικών επιπτώσεων στις λιγνιτοφόρες περιοχές, ώστε να διατηρήσουν τον ενεργειακό χαρακτήρα τους. Χρειάζεται άμεσα ένα ολοκληρωμένο αναπτυξιακό σχέδιο, με έμφαση στην Πτολεμαΐδα, την Κοζάνη, τη Μεγαλόπολη, το οποίο δυστυχώς παραπέμπεται σε μελλοντικό χρόνο. Σε σχέση τώρα με τη ΔΕΠΑ, θα επαναλάβω ότι η τριχοτόμηση της ΔΕΠΑ και το μοντέλο ιδιωτικοποίησης που επιλέγετε είναι και πρόχειρο και ανεύθυνο. Δεν είμαστε κατά των ιδιωτικοποιήσεων, αλλά ο τρόπος και η μεθόδευσή τους είναι οικονομικά και εθνικά ασύμφορη. Ακριβώς το αντίθετο, δηλαδή, με αυτά που ισχυρίζεστε περί οικονομικού και εθνικού συμφέροντος. Οικονομικά ασύμφορη είναι η επιλογή σας, διότι η ενιαία ΔΕΠΑ θα είχε πολύ μεγαλύτερη αξία και αποτίμηση από την τριχοτομημένη και εθνικά ασύμφορη, τόσο για το εσωτερικό όσο και διεθνώς. Διότι στο μεν εσωτερικό ελλοχεύουν κίνδυνοι μη επέκτασης του δικτύου σε όλη τη χώρα, στο δε διεθνές επίπεδο ελλοχεύουν κίνδυνοι μη υλοποίησης διεθνών έργων, κορυφαίας εθνικής σημασίας, όπως ο «EASTMED» και ο FSRU. Η θέση μας, η θέση του Κινήματος Αλλαγής, ήταν και είναι σαφής, ότι πρέπει να ιδιωτικοποιηθεί η ενιαία ΔΕΠΑ, με βάση, όμως, ένα συγκροτημένο σχέδιο που θα εξυπηρετεί την εθνική ενεργειακή αναπτυξιακή στρατηγική και, βέβαια, τα γεωπολιτικά συμφέροντα της χώρας. Το Κίνημα Αλλαγής ήταν και είναι ενάντια στη διάσπαση της εταιρείας που αποτελεί μοχλό ανάπτυξης της αγοράς φυσικού αερίου της χώρας. Το φυσικό αέριο πρέπει να επεκταθεί σε όλη την Ελλάδα με όρους γεωγραφικής ισότητας και με ισότητα πρόσβασης των πολιτών. Γι' αυτόν τον λόγο θα πρέπει να υπάρξουν δεσμευτικά επιχειρησιακά σχέδια ανάπτυξης και επενδύσεων από τους ιδιώτες. Αυτή η διάσπαση που φέρνετε ούτε προβλέπεται ούτε επιβάλλεται από κανένα ευρωπαϊκό ρυθμιστικό πλαίσιο. Αντίθετα, αποτελεί πρωτοτυπία και πειραματισμό για την ελληνική αγορά. Αντί να ακολουθήσει το προηγούμενο πετυχημένο μοντέλο της εκχώρησης ποσοστού του μάνατζμεντ της εταιρείας σε ιδιώτη, με διατήρηση βέβαια μειοψηφικού πακέτου, με ουσιαστικά δικαιώματα αρνησικυρίας στο δημόσιο, η Κυβέρνηση προχωρά στην πλήρη και ανεξέλεγκτη ιδιωτικοποίηση, ενώ ανεξέλεγκτη και αβέβαιη θα είναι και η τύχη του προσωπικού, βέβαια, της ΔΕΠΑ, τόσο του μόνιμου όσο και του εργολαβικού. Δεν αντιλαμβάνομαι γιατί τέτοια απαξία απέναντι στο ανθρώπινο κεφάλαιο της ΔΕΠΑ, που αποτελεί την υπεραξία της. Κύριε Υπουργέ, εμείς προτείνουμε και θα σας καταθέσω συγκεκριμένη ρύθμιση, για χρονική περίοδο τριών ετών από την ολοκλήρωση της διάσπασης να μην υπάρξουν απολύσεις εργαζομένων του Ομίλου της «ΔΕΠΑ Α.Ε.», παρά μόνο για σπουδαίο λόγο και σας καλώ να την κάνετε αποδεκτή. Τέλος, κύριε Υπουργέ, σας καλώ να κάνετε δεκτή και την τροπολογία που είχαμε φέρει στο αναπτυξιακό νομοσχέδιο για την ενίσχυση των λιγνιτικών μονάδων από τα έσοδα εξορύξεων υδρογονανθράκων καθώς και τη χρηματοδότηση περιβαλλοντικών μεταπτυχιακών και της έρευνας στη νέα ενεργειακή οικονομία. Αν, βέβαια, αρνηθείτε πάλι, θέλουμε να μας απαντήσετε πειστικά και να αιτιολογήσετε τους λόγους της άρνησής σας απέναντι στους πολίτες των λιγνιτικών περιοχών και τους φοιτητές - ερευνητές της χώρας μας. [[Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς, λοιπόν, με αυτό το σκεπτικό καταψηφίζουμε το παρόν νομοσχέδιο και περιμένουμε, όπως σας είπα, πειστικές απαντήσεις σε όλα τα ερωτήματα και τους προβληματισμούς τους οποίους σας ανέπτυξα. Σας ευχαριστώ.
Καλείται στο Βήμα η κ. Διαμάντω Μανωλάκου, ειδική αγορήτρια από το Κομμουνιστικό Κόμμα Ελλάδας.
Μας το παρουσιάζετε ως τομή που κάνετε σε αυτό το νομοσχέδιο, μέσα από πέντε άξονες. Ωστόσο, αυτό που μπορούμε να πούμε με σιγουριά είναι ότι προωθείτε ακόμα πιο επιθετικά τη στρατηγική του κεφαλαίου και της Ευρωπαϊκής Ένωσης για την απελευθέρωση της αγοράς ενέργειας, την οποία υπηρέτησαν προσηλωμένες όλες οι κυβερνήσεις, Νέα Δημοκρατία, ΣΥΡΙΖΑ, ΠΑΣΟΚ, ήδη από τις αρχές της δεκαετίας του '90. Και, βέβαια, πολλαπλά κερδισμένοι βγήκαν οι επιχειρηματικοί όμιλοι που δραστηριοποιούνται στην ενέργεια, ενώ θύματα από την απελευθέρωση και τις παραπέρα ιδιωτικοποιήσεις ήταν οι εργαζόμενοι στον κλάδο, μέσα από χτύπημα μισθών και δικαιωμάτων, εντατικοποίηση, απογείωση των εργατικών ατυχημάτων, αλλά και του λαού, με πανάκριβα τιμολόγια και ενεργειακή φτώχεια για τα εργατικά λαϊκά νοικοκυριά και ανελέητο κυνηγητό όσων αδυνατούν να πληρώσουν τους λογαριασμούς «φωτιά». Οι πέντε άξονές σας, λοιπόν, αφορούν, όπως λέτε, τη διάσωση της ΔΕΗ, τον εκσυγχρονισμό της επιχείρησης, την απολιγνιτοποίηση, το άνοιγμα στην αγορά των ανανεώσιμων πηγών ενέργειας και την ιδιωτικοποίηση της ΔΕΠΑ. Ας πάρουμε τους άξονες έναν - έναν, για να δούμε πώς η πολιτική της απελευθέρωσης ενισχύει το καπιταλιστικό κέρδος αποκλειστικά και μόνο και διαμορφώνει πανάκριβο εμπόρευμα. Μιλάμε για το ρεύμα του λαού. Πρώτον, διάσωση της ΔΕΗ, δραματοποίηση της κακής κατάστασης, που είναι αποτέλεσμα της ιδιωτικοποίησης - απελευθέρωσης, για να πείσετε για το αντιλαϊκό σκληρό πακέτο μέτρων, που ετοιμάζετε και ονομάζεται «εξυγίανση». Μας παρουσιάζετε τα μειωμένα έσοδα της ΔΕΗ και τις υψηλές ζημίες. Τα ίδια μάς λέγατε για κάθε ιδιωτικοποίηση, για την «Ολυμπιακή», το λιμάνι του Πειραιά κ.ο.κ.. Να ξεκαθαρίσουμε: Δεν υποστηρίζουμε ούτε την κρατική καπιταλιστική επιχείρηση, γιατί και αυτή λειτουργεί με κριτήριο εξυπηρέτησης των συμφερόντων των επιχειρηματικών ομίλων και όχι του λαού, όπως για παράδειγμα η ΔΕΗ. Μήπως δεν θυμόσαστε; Έδινε στην «ΠΕΣΙΝΕ» πάμφθηνα την τιμή της κιλοβατώρας, πανάκριβα όμως για τη λαϊκή οικογένεια. Ωστόσο, έχετε μια μεθοδολογία όλα τα αστικά κόμματα. Όταν είναι να ιδιωτικοποιήσετε μια κρατική επιχείρηση τη χρεοκοπείτε, την απαλλάσσετε από το «βαρίδι» των εργαζομένων, για να την αγοράσει πάμφθηνα ο καπιταλιστής επιχειρηματίας και να κερδοφορήσει ακόμα πιο πολύ. Ποιος ευθύνεται, λοιπόν, για τα χρέη της ΔΕΗ σήμερα; Μα, η δική σας πολιτική, όλων σας! Έχει υψηλό κόστος παραγωγής. Γιατί; Διότι δεν χρησιμοποιεί τις εγχώριες φθηνές πρώτες ύλες, αλλά εισαγόμενες, για να κερδίζουν οι επιχειρηματικοί όμιλοι. Αυτούς εξυπηρετείτε. Ταυτόχρονα, πούλαγε η ΔΕΗ στους εμπόρους ενέργειας κάτω από την τιμή αγοράς, δηλαδή με ζημιά εκατοντάδων εκατομμυρίων ευρώ. Και, βέβαια, επειδή τμηματικά ιδιωτικοποιείται η ΔΕΗ, παρέδωσε η προηγούμενη κυβέρνηση του ΣΥΡΙΖΑ στους εμπόρους ενέργειας, πάνω από επτακόσιες εβδομήντα πέντε χιλιάδες καταναλωτές, «μετρητές» τους λέτε, «πελάτες» - όπως και να' ναι - και μάλιστα τους καλοπληρωτές. Αλήθεια, τι θέλει ένας επιχειρηματίας για να εξασφαλίζει σίγουρα και μεγάλα κέρδη; Να αγοράζει φθηνά, να πουλάει ακριβά και να έχει πελάτες καλοπληρωτές. Το εξασφαλίσατε. Βοηθήσατε τμηματικά όλες οι κυβερνήσεις, Νέα Δημοκρατία, ΣΥΡΙΖΑ, ΠΑΣΟΚ για τη χρεοκοπία της ΔΕΗ κομμάτι - κομμάτι και τώρα ερχόσαστε να κάνετε κριτική, να τσακώνεστε και να βάζετε θέματα αντισυνταγματικότητας, για να κρύψετε ότι προωθείτε την απελευθέρωση που προωθεί η Ευρωπαϊκή Ένωση. Αυτές είναι οι αξίες σας. Το καπιταλιστικό κέρδος σε βάρος του λαού, και το δικό σας και της Ευρωπαϊκής Ένωσης. Αυτή είναι η πολιτική σας συνολικά. Τώρα μας λέει η Κυβέρνηση της Νέας Δημοκρατίας ότι, για να διασώσει τη ΔΕΗ, θα κάνει - μιλάω για τον δεύτερο άξονα - εκσυγχρονισμό της επιχείρησης. Τι περιλαμβάνει αυτός; Πολύ συγκεκριμένα μέτρα ενάντια στους εργαζόμενους του κλάδου: σάρωμα με την κατάργηση της μονιμότητας για τους νεοπροσλαμβανόμενους εργαζόμενους, γενίκευση των άθλιων εργασιακών σχέσεων - λάστιχο, που ήδη υπάρχουν με τους εργολαβικούς, παρέκκλιση ακόμα και από την επιχειρησιακή συλλογική σύμβαση. Για τους παλαιότερους προβλέπονται εθελούσιες απολύσεις, περίπου τέσσερις χιλιάδες εργαζόμενοι, και κινητικότητα στο δημόσιο, ενώ έχετε και ανατροπές ακόμα και σε όρους της συλλογικής σύμβασης, όπως συρρίκνωση στο εκπτωτικό τιμολόγιο ρεύματος για εργαζόμενους και συνταξιούχους της ΔΕΗ. Είναι ο εκσυγχρονισμός το άλλοθί σας για την άγρια επίθεση στους εργαζόμενους, με τις ανατροπές εργασιακών σχέσεων και δικαιωμάτων, ακριβώς αυτές που αποτελούν το πρότυπο και για τις υπόλοιπες ΔΕΚΟ που θα ακολουθήσουν, προκειμένου να πουληθούν στους ομίλους. Το έργο, βέβαια είναι πολυπαιγμένο μετά από τη χρόνια απαξίωση επιχειρήσεων, όπως η «ΛΑΡΚΟ», τα ΕΑΣ κ.ά., από όλες διαχρονικά τις κυβερνήσεις, που δείχνουν με θράσος ως βασικό ένοχο τα εργατικά δικαιώματα και τα στοχοποιούν. Αυτή είναι η ανάπτυξή σας, τσάκισμα των εργαζομένων για να εξασφαλίσετε κέρδη στο κεφάλαιο. Εκσυγχρονισμός για εμάς είναι η μόνιμη και σταθερή δουλειά με πλήρη δικαιώματα και χρήση φτηνών εγχώριων πρώτων υλών, που θα μειώνουν το κόστος παραγωγής και θα βελτιώνουν την παραγωγικότητα, δηλαδή χρησιμοποίηση υδροηλεκτρικών έργων και φυσικά λιγνιτικών πεδίων με τη χρήση νέας τεχνολογίας, που μειώνει δραστικά τους ρύπους. Δεν συμφέρει, όμως, τους επιχειρηματίες και γι' αυτό δεν το προωθείτε. Αντίθετα, μας παρουσιάζετε στον τρίτο άξονα την απολιγνιτοποίηση. Εμείς σας το είπαμε και στην επιτροπή. Αποτελεί έγκλημα η απολιγνιτοποίηση απέναντι στην αξιοποίηση του παραγωγικού πλούτου της χώρας μας, απέναντι στην απεξάρτηση από εισαγόμενα καύσιμα και απέναντι στην παραγωγική ανασυγκρότηση της χώρας μας με φτηνή ηλεκτρική ενέργεια που θα ικανοποιεί τις ανάγκες του λαού. Είναι υποκριτικό και αντιαναπτυξιακό να εντάσσεται η απολιγνιτοποίηση μέσα στο πλαίσιο της λεγόμενης «πράσινης ενέργειας», όταν τα δάση δεν τα προστατεύετε, τις περιοχές «NATURA» τις εξοντώνετε. Όταν ένας επιχειρηματίας τις θέλει για παραγωγή καπιταλιστικών κερδών, τότε καμμία προστασία δεν υπάρχει στο περιβάλλον. Αντίθετα, μάλιστα, χρησιμοποιείτε τρομοκρατία, καταστολή και την επιβολή του νόμου και της τάξης, όπως κάνατε πρόσφατα σε όσους διαδήλωναν την αντίθεσή τους στην εγκατάσταση ανεμογεννητριών στα Άγραφα, ποινικοποιώντας τον αγώνα τους. Όμως, για το κέρδος των μεγάλων επιχειρήσεων θα προκληθεί η καταστροφή του φυσικού περιβάλλοντος σε παρθένα δάση και προστατευόμενες περιοχές ιδιαίτερου φυσικού κάλλους. Κατά τα άλλα μιλάμε για «πράσινη ανάπτυξη». Η αλήθεια είναι ότι αυτό αποτελεί όχημα από την Ευρωπαϊκή Ένωση για να επιταχύνει την απελευθέρωση του ενεργειακού τομέα από την κρατική προστασία, να μειώσει την εξάρτησή της από τα εισαγόμενα καύσιμα και ακόμα να προωθήσει την ευρωενωσιακή τεχνογνωσία όσον αφορά τις υποδομές των ΑΠΕ, είτε αυτές είναι αιολικά είτε φωτοβολταϊκά. Έτσι βρίσκουν διέξοδο τα υπερσυσσωρευμένα κεφάλαια. Και δεν είναι καθόλου τυχαίο ότι στη συνάντηση Μέρκελ - Μητσοτάκη το μόνο που ανακοινώθηκε σαν συμφωνία ήταν συμφωνία για τις ΑΠΕ, δηλαδή εισαγωγή υποδομών από τη Γερμανία. Το αποτέλεσμα αυτής της επιλογής, βεβαίως, είναι ότι όχι μόνο φτηνό ρεύμα δεν θα παράγουμε, αλλά αντίθετα αυξήθηκαν και θα αυξηθούν κι άλλο τα τιμολόγια του ηλεκτρικού ρεύματος και αυτό θα μετακυλιστεί στη λαϊκή κατανάλωση. Γι' αυτόν τον λόγο, εξάλλου, προωθείτε ως τέταρτο άξονα το άνοιγμα στην αγορά των ανανεώσιμων πηγών ενέργειας με τρόπο προκλητικό και ξεδιάντροπο. Δεν έχουμε δει σε τόσα λίγα άρθρα να επαναλαμβάνεται η λέξη «απαλλάσσεται» από τόσους φόρους και περιορισμούς και ελέγχους, προκειμένου να επεκταθούν ακόμα πιο πολύ. Φτάνετε στο σημείο να παραχωρείτε ακόμα και τη γη υψηλής παραγωγικότητας, που είναι για παραγωγή διατροφικών προϊόντων. Αλλάζετε τη χρήση γης και τη μετατρέπετε από αγροτική υψηλής παραγωγικότητας και αξίας σε βιομηχανική. Αλήθεια, δεν ξέρετε ότι, για να χαρακτηριστεί μία έκταση υψηλής παραγωγικότητας, έχουν γίνει επενδύσεις, όπως αρδευτικά ή στραγγιστικά έργα ή διάνοιξη δρόμων κ.ά.; Εσείς επικαλείστε ότι αποχαρακτηρίζετε μόνο αυτά που είναι κοντά σε κεντρικούς δρόμους. Πάλι για να ενισχύσετε και να μειώσετε το κόστος στους επιχειρηματικούς ομίλους των ΑΠΕ, εκτελείτε ένα μέρος της αγροτικής γης, δηλαδή τον πρωτογενή τομέα. Φτάνετε, μάλιστα, στο σημείο στην υπουργική τροπολογία να δίνετε δικαίωμα χρήσης στις ΑΠΕ σε ιδιοκτησίες που δεν της ανήκουν, αλλά ταυτόχρονα παρακάμπτετε και αποφάσεις των δασαρχείων. Αυτή είναι η «πράσινη ανάπτυξή σας». Δεν μας κάνει εντύπωση, αφού περιφρονείτε και κακοποιείτε ακόμα και προστατευόμενες περιοχές για την εγκατάσταση αποκλειστικά και μόνο αιολικών πάρκων. Προωθείτε σε τέτοιον βαθμό, με κίνητρα και επιδοτήσεις, τις υποδομές των ΑΠΕ και κυρίως την εγκατάσταση αιολικών πάρκων, που καταντάει δυσανάλογη η κατανομή τους στις διάφορες περιοχές της χώρας, καταστρέφοντας ταυτόχρονα άλλες οικονομικές δραστηριότητες λαϊκών στρωμάτων - κτηνοτρόφους, μικροεπαγγελματίες τουρισμού - για το κέρδος λίγων μεγαλοεπιχειρηματιών. Ξεκαθαρίζουμε: Δεν είμαστε ενάντια στις ανανεώσιμες πηγές ενέργειας. Είμαστε ενάντια στην κατανομή με προσανατολισμό το κέρδος του καπιταλιστή, που οδηγεί ουσιαστικά στην καταστροφή. Ο πέμπτος άξονάς σας αφορά την ιδιωτικοποίηση της ΔΕΠΑ, σε μία εποχή που, για τον τομέα του φυσικού αερίου και των αγωγών, σημειώνονται σφοδροί ανταγωνισμοί ανάμεσα σε ισχυρά ιμπεριαλιστικά κέντρα, όπως είναι οι ΗΠΑ, η Ευρωπαϊκή Ένωση και η Ρωσία. Όμως η Κυβέρνηση προχωρά στην ιδιωτικοποίησή της ακόμα πιο πολύ, όταν το φυσικό αέριο, με βάση τους σχεδιασμούς της σημερινής Κυβέρνησης αλλά και της προηγούμενης, αποτελεί το μεταβατικό καύσιμο. Ένα εισαγόμενο καύσιμο πόσο εξασφαλίζει ασφάλεια και επάρκεια στο σύστημα; Είναι αντίφαση, ακόμα και για τα δικά σας αστικά δεδομένα. Επιταχύνετε, λοιπόν, την ιδιωτικοποίηση της ΔΕΠΑ, η οποία γίνεται με διάσπασή της σε τρεις εταιρείες - στη ΔΕΠΑ Υποδομών, στη ΔΕΠΑ Εμπορίας και στη ΔΕΠΑ Διεθνών Έργων, όλες ανώνυμες εταιρείες - που οι δύο πρώτες ιδιωτικοποιούνται - βεβαίως αυτό ξεκίνησε επί ΣΥΡΙΖΑ - , χωρίς ουσιαστικά μέριμνα και προστασία των ήδη εργαζομένων στην εταιρεία. Δεν γίνεται καμμία απολύτως αναφορά μέσα στο νομοσχέδιο για τους εργαζόμενους. Και δεν μιλάμε για τους εργολαβικούς εργαζόμενους, που βρίσκονται στο έλεος, μιλάμε και γι' αυτούς που είναι αορίστου χρόνου στη ΔΕΠΑ. Γι' αυτό καταθέσαμε τροπολογία για την προστασία της δουλειάς αυτών των εργαζομένων και καλούμε όλες τις πτέρυγες να την ψηφίσουν. Πώς, όμως, θα διασφαλίζεται η ασφάλεια του συστήματος από αυτές τις ιδιωτικές εταιρείες; Καμμία δέσμευση δεν υπάρχει εδώ, τουλάχιστον για την υπό μετάβαση. Συνεπώς δεν θέλετε και δεν μπορείτε να σχεδιάσετε και να διασφαλίσετε ταυτόχρονα φτηνό ρεύμα για τη λαϊκή οικογένεια, προστασία της δημόσιας υγείας και του περιβάλλοντος και των δασικών εκτάσεων και αναβάθμιση της θέσης των εργαζομένων με δικαιώματα και ταυτόχρονα τη μείωση της ενεργειακής εξάρτησης της χώρας. Αυτό δεν μπορείτε να το υλοποιήσετε ούτε να γίνει, γιατί έρχεται σε αντίθεση με το καπιταλιστικό κέρδος που προσκυνάτε. Ούτε όσο κυριαρχεί το κέρδος το καπιταλιστικό δεν μπορείτε να αξιοποιήσετε μείγμα από όλες τις εγχώριες ενεργειακές πηγές της χώρας λιγνίτη, υδρογονάνθρακες, αιολική ενέργεια, υδάτινο δυναμικό και υπόλοιπα για τη διασφάλιση της λαϊκής ευημερίας. Τέτοιες λύσεις προκύπτουν μόνο μέσα από την κοινωνική ιδιοκτησία στα μέσα παραγωγής, με κεντρικό επιστημονικό σχεδιασμό στην οικονομία, δηλαδή με τον σοσιαλιστικό τρόπο παραγωγής, με μόνιμα και σταθερά και πλήρη δικαιώματα στους εργαζόμενους, προστασία του περιβάλλοντος και της δημόσιας υγείας. Έτσι αντιμετωπίζεται η ενεργειακή εξάρτηση της χώρας μας από εισαγόμενα καύσιμα, αλλά και προωθεί την έρευνα και την αξιοποίηση των εγχώριων πηγών σε μία χώρα που έχει τεράστιες ενεργειακές πηγές αναξιοποίητες, αλλά και με διακρατικά αμοιβαίες επωφελείς συνεργασίες. Έτσι δεν θα υπάρχει ενεργειακή φτώχεια, αλλά λαϊκή ευημερία. Για μία τέτοια κοινωνία παλεύουμε. Είναι εφικτή, αν ο λαός θα αποφασίσει. Τελειώνω και χαιρετίζουμε τους αγώνες και τις κινητοποιήσεις των εργαζομένων σε ΔΕΗ και ΔΕΠΑ και καλούμε τον λαό να εκφράσει την αλληλεγγύη του.
Ευχαριστούμε την κ. Μανωλάκου. Καλείται στο Βήμα ο ειδικός αγορητής από την Ελληνική Λύση, ο κ. Βιλιάρδος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η σημερινή ελληνική Κυβέρνηση είναι τουλάχιστον επικίνδυνη για τους εξής λόγους: Πρώτον, επειδή είναι προβληματική μεταξύ πολλών άλλων με κριτήριο την υπογραφή των δύο ενεργειακών συμβάσεων για το Αιγαίο στο 1/10 σχεδόν της αξίας των αντίστοιχων για το Ιόνιο όσον αφορά την ελάχιστη επένδυση, με την επίκληση ως συνήθως των λαθών του ΣΥΡΙΖΑ, που θεωρεί πως νομιμοποιούν τις δικές της ενέργειες. Εν προκειμένω στο σημερινό νομοσχέδιο με τη δημιουργία αγοράς παραγώγων στην ενέργεια παρά το ότι όλοι γνωρίζουν πως αυτά ακριβώς χρεοκόπησαν την Καλιφόρνια, την πέμπτη μεγαλύτερη οικονομία του πλανήτη, η οποία ξεπερνά ακόμη και τη Μεγάλη Βρετανία. Δεύτερον, επειδή ακολουθεί με μία μίζερη δουλοπρέπεια τις εντολές των δανειστών ακριβώς ως έχουν ξαναεπικαλούμενη τον ΣΥΡΙΖΑ. Όμως, παρά τις ζημιές που προκάλεσε στην οικονομία μας ο ΣΥΡΙΖΑ, ασφαλώς δεν είναι το κόμμα που υπερχρέωσε και χρεοκόπησε την Ελλάδα. Μετά τις ανοησίες δε και την προδοσία του 2015 αποφάσισε να εφαρμόσει βασιλικότερα του βασιλιά τα μνημόνια, όπως τεκμηριώνεται από τα υπερπλεονάσματα, ελπίζοντας πως οι δανειστές, η Γερμανία, δηλαδή, θα το εκτιμήσει, χωρίς να επιδιώξει την περαιτέρω εξαθλίωση και την υφαρπαγή της Ελλάδας σε εξευτελιστικές τιμές, την οικονομική κατοχή της, δηλαδή. Τελικά, βέβαια, αποδείχτηκε πως η Γερμανία δεν εκτιμάει απολύτως τίποτα. Αντίθετα αντιμετωπίζει αυτούς που σκύβουν το κεφάλι ως δούλους δικούς της, που πρέπει να της προσφέρουν ακόμη μεγαλύτερες θυσίες. Η σημερινή Κυβέρνηση είναι επιπλέον υποχείριο των ξένων, κρίνοντας από το σημερινό νομοσχέδιο όσον αφορά τον τεμαχισμό της ΔΕΠΑ για το ξεπούλημά της, παρά το ότι πρόκειται για μία ενεργειακή εταιρεία με συνεχή ανοδική πορεία και με πολύ καλές προοπτικές για το μέλλον, πόσω μάλλον εάν πραγματικά βρεθούν αποθέματα φυσικού αερίου στην πατρίδα μας. Να είστε σίγουροι, λοιπόν, πως θα ξεπουλήσει τα πάντα, τόσο τη δημόσια περιουσία όσο και την ιδιωτική, με τις χιλιάδες πλειστηριασμούς που θα δρομολογήσουν οι αφελληνισμένες τράπεζες από την αρχή του έτους. Να είστε σίγουροι, επίσης, πως παρά το ξεπούλημα τα χρέη μας δεν θα μειωθούν καθόλου, καθιστώντας μας σκλάβους χρέους στο διηνεκές. Τέλος, η σημερινή Κυβέρνηση όχι μόνο δεν έχει σχέδιο, αλλά και καμμία απολύτως περιβαλλοντική ευαισθησία, κρίνοντας ξανά από το σημερινό νομοσχέδιο, στο οποίο θέλει να τοποθετήσει ανανεώσιμες πηγές ενέργειας στην εύφορη και εξαιρετικά σημαντική ελληνική αγροτική γη, η οποία αποτελεί το θεμέλιο του πρωτογενούς μας τομέα. Εδώ οφείλουμε να σημειώσουμε πως, όσον αφορά τις ανανεώσιμες πηγές ενέργειας, δεν έχουν καμμία ουσιαστικά ωφέλεια για την Ελλάδα, αλλά κυρίως για τη Γερμανία, αφού εμείς δεν κατασκευάζουμε ούτε ανεμογεννήτριες ούτε φωτοβολταϊκά, ενώ επιδοτούμε αυτά τα εγχειρήματα των ξένων με τη ρήτρα ρύπων, με μία ρήτρα που έχει καταστήσει τα μεγάλα αποθέματα λιγνίτη που διαθέτει η ΔΕΗ σχεδόν άχρηστα, όταν άλλες χώρες της Ευρωπαϊκής Ένωσης, όπως η Πολωνία και η Βουλγαρία, δεν πληρώνουν καθόλου. Συνεχίζοντας, η σημερινή ελληνική Κυβέρνηση που φέρνει το ένα εισαγόμενο νομοσχέδιο πίσω από το άλλο με τη διαδικασία του κατεπείγοντος, όπως αυτή που υιοθετήθηκε από τα μνημόνια με το ξεκίνημά τους για να μην ξέρουμε καν τι υπογράφουμε, δεν απαντάει σχεδόν ποτέ στα ερωτήματά μας. Προφανώς, για να τα αποφύγει. Εν προκειμένω στις επιτροπές για τη συζήτηση του σημερινού νομοσχεδίου δεν απάντησε στα εξής: Πρώτον, σχετικά με το ποιες είναι οι δύο εταιρείες που ζημιώνουν τη ΔΕΗ, αγοράζοντας το ηλεκτρικό ρεύμα σε τιμές κάτω του κόστους, και τι σχεδιάζει να κάνει σύμφωνα με πρόσφατο άρθρο του πρώην Διοικητή της, του κ. Αθανασόπουλου, που θα καταθέσουμε στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, αναφορικά με τον λόγο που τοποθέτησε ως Πρόεδρο του ΔΕΔΔΗΕ τον κ. Μπακατσέλο, ο οποίος δεν έχει απολύτως καμμία σχέση με τον κλάδο ενέργειας. Τρίτον, εάν είμαστε υποχρεωμένοι να ξεπουλήσουμε τα δύο πιο πολύτιμα περιουσιακά στοιχεία της ΔΕΗ, το υπόλοιπο του ΑΔΜΗΕ και τον ΔΕΔΔΗΕ, ενδεχομένως ως αντάλλαγμα για την κατάργηση των ΝΟΜΕ ή για κάτι άλλο, επικαλούμενη ξανά τον ΣΥΡΙΖΑ, ο οποίος ξεπούλησε μέρος του ΑΔΜΗΕ και του ΔΕΣΦΑ. Ο ΣΥΡΙΖΑ, όμως, δεν είναι η Ελλάδα και κυβέρνησε μόλις για τεσσεράμισι χρόνια, οπότε δεν δικαιούται η Κυβέρνηση να νομιμοποιεί τις ενέργειές της συνέχεια επικαλούμενη το συγκεκριμένο κόμμα. Τέταρτον, εάν θα διευρύνει την κατάργηση της μονιμότητας που προωθεί με το σημερινό νομοσχέδιο για τους νέους προσλαμβανόμενους στη ΔΕΗ και στο υπόλοιπο δημόσιο. Πέμπτον, γιατί δεν διεκδικεί τις αποζημιώσεις που έχει δικαίωμα η Ελλάδα από τις γερμανικές αυτοκινητοβιομηχανίες, για τη γνωστή ως «dieselgate απάτη» τους με τους ρύπους, όταν δεν είμαστε μόνο η μοναδική χώρα που δεν το έχει κάνει, αλλά επιπλέον μας απειλεί η Ευρωπαϊκή Ένωση με κυρώσεις αν δεν το δρομολογήσουμε. Ακόμη και η ίδια η Γερμανία έχει αποζημιωθεί από τις δικές της αυτοκινητοβιομηχανίες, μόνο η Ελλάδα δεν έχει αποζημιωθεί. Το νομοσχέδιο θα το καταψηφίσουμε επί της αρχής, κυρίως για τα εξής άρθρα. Πρώτον, για το άρθρο 2, που αφορά την αγορά παραγώγων. Όπως ήδη αναφέραμε στις επιτροπές, η Κυβέρνηση ανοίγει κυριολεκτικά τον ασκό του Αιόλου. Κάτι ανάλογο συνέβη στις Ηνωμένες Πολιτείες και οδήγησε στο σκάνδαλο της «ENRON». Θα καταθέσουμε αναφορικά με το τι συνέβη δυο άρθρα στα Πρακτικά, μήπως καταλάβει η Κυβέρνηση το έγκλημα που πρόκειται να διαπράξει. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα άρθρα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από την άλλη πλευρά, ποιος θα το επιβλέπει; Το σκάνδαλο «ENRON» οδήγησε σε μια από τις μεγαλύτερες χρεοκοπίες της Αμερικής. Εδώ η Κυβέρνηση δεν κατάφερε να εμποδίσει τα σκάνδαλα στο μικρό ελληνικό Χρηματιστήριο, όπως με την «CRETA FARMS» και τη «FOLIE FOLIE». Εκτός αυτού, οι εταιρείες θα επιβαρυνθούν με επιπλέον έξοδα, αφού θα υποχρεωθούν να προσλάβουν προσωπικό για τα παράγωγα. Επομένως θα μεταφέρουν το επιπλέον κόστος στους καταναλωτές. Δεύτερον, για το άρθρο 3, που αφορά το προσωπικό της ΔΕΗ, που μεταξύ άλλων αναφέρονται προσλήψεις χιλίων πεντακοσίων μεσαίων στελεχών εκτός ΑΣΕΠ από μια τριμελή επιτροπή. Ποιος εγγυάται για την αμεροληψία, αφού θα είναι εκτός ΑΣΕΠ; Θα είναι μια πειθήνια ομάδα υπαλλήλων που θα εξαρτώνται από τις κυβερνητικές αλλαγές; Δεν θα ισχύει ο κανονισμός προσωπικού και η επιχειρησιακή συλλογική σύμβαση. Πώς θα λειτουργήσει, όμως, μέσα σε μια επιχείρηση με 99% συνδικαλισμό; Δεν θα προκαλέσει έριδες; Αναφέρω το συνολικό κόστος των προσλήψεων, τα 40 εκατομμύρια ευρώ ετήσια ή 2.200 ευρώ ανά άτομο, αν διαιρέσουμε το ποσό με το 1.500. Φυσικά θα υπάρχουν μεγαλύτερες και μικρότερες αμοιβές, αφού δεν είναι οριζόντια. Τρίτον, για το άρθρο 4, που αφορά προσλήψεις ορισμένου χρόνου. Αφορούν μάλλον ογδόντα διευθυντές και γενικούς διευθυντές, σύμφωνα με τα άρθρα στα μέσα μαζικής ενημέρωσης. Με τι μισθό, σημειώνοντας ότι έχουν απελευθερωθεί οι αμοιβές από τον αναπτυξιακό νόμο; Ως συνολικό κόστος αναφέρονται τα 3,8 εκατομμύρια ευρώ τον χρόνο ή 4.000 ευρώ ανά άτομο το μήνα, αν το διαιρέσουμε με τα ογδόντα άτομα. Όμως, ασφαλώς ούτε εδώ οι αμοιβές είναι οριζόντιες. Τέταρτον, για το άρθρο 5, που αναφέρεται στην τριμερή επιτροπή προσλήψεων με τριετή θητεία. Γιατί είναι αλήθεια τριετής η διάρκεια της επιτροπής; Μήπως για να ανανεώνεται πριν από τις εκλογές; Ποιοι θα είναι οι τρεις που θα την απαρτίζουν και με ποια κριτήρια θα εγκρίνουν, από μόνοι τους; Πώς θα είναι αμερόληπτοι και δεν θα υφίστανται πιέσεις για ρουσφετολογικές προσλήψεις; Πέμπτον, για το άρθρο 12, που αφορά την τιτλοποίηση απαιτήσεων όπου δίνεται η δυνατότητα πώλησης απαιτήσεων της ΔΕΗ κατά τα ισχύοντα στις τράπεζες. Πόσες θα πουληθούν; Με τι τιμή; Για παράδειγμα, στο 3% της αξίας τους, όπως με τα καταναλωτικά, χωρίς εξασφάλιση; Γιατί δεν προσφέρονται ανάλογες εκπτώσεις στους οφειλέτες; Το μεγαλύτερο ποσοστό, βέβαια, αφορά τη ΔΕΗ και όχι τον όμιλο, όπως είναι φυσικό. Ανέρχεται συνολικά στα 3,2 δισεκατομμύρια ευρώ εκ των οποίων το 1,94 δισεκατομμύριο ευρώ είναι με καθυστέρηση ενός έτους, οπότε θεωρούνται κατά 98% χαμένα. Τι θα κερδίσουν οι εισπρακτικές, οι οποίες θα αναλάβουν αυτή τη διαδικασία; Έκτον, για το άρθρο 16 με τα υποάρθρα του, που αφορά τον μετασχηματισμό της ΔΕΠΑ. Εν προκειμένω, συνεχίζεται η τακτική της διάσπασης και του ξεπουλήματος, κάτι που απαξιώνει τις εταιρείες που παραμένουν στο δημόσιο, έως ότου ξεπουληθούν και αυτές. Στην περίπτωση του ΟΣΕ ξεπουλήθηκαν η «ΤΡΑΙΝΟΣΕ» και η ΕΕΣΣΤΥ, που συγχωνεύονται, για να μετατραπούν σε ένα ιταλικό μονοπώλιο με δική μας κρατική επιχορήγηση 50 εκατομμύρια ευρώ ετήσια, χωρίς βελτίωση των υπηρεσιών τους, όπως θα καταθέσουμε στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι απαράδεκτο επιπλέον να απαλλάσσεται η ΔΕΠΑ και οι κλάδοι που αποσχίζονται από τα έξοδα μετατροπής, όπως είναι τα συμβολαιογραφικά, οι φόροι κ.λπ.. Δεν πρέπει να συμβεί κάτι τέτοιο, αφού χάνει έσοδα το δημόσιο. Θα έπρεπε να επιβαρύνουν τους ενδεχόμενους αγοραστές, ειδικά επειδή η μεταβίβαση στο ΤΑΙΠΕΔ φαίνεται πως δρομολογείται δωρεάν. Τα ίδια ακριβώς συνέβησαν με τις μεταβιβάσεις των παγίων του δημοσίου, που κατέκρινε το Ελεγκτικό Συμβούλιο στον απολογισμό του 2017. Το ΤΑΙΠΕΔ είναι ξένη επιχείρηση. Τα έξοδα μετατροπών θα επιβάρυναν το ΤΑΙΠΕΔ και θα τα εισέπραττε το δημόσιο. Έτσι, το δημόσιο χάνει τόσο τη συμμετοχή όσο και τα έξοδα της μετατροπής. Τι λογική είναι αυτή; Γιατί ειδικά η ΔΕΣΦΑ Υποδομών δηλαδή το FSRU Αλεξανδρούπολης μένει στο κράτος και εκτός ΤΑΙΠΕΔ; Επειδή υπάρχουν αμερικανικά συμφέροντα που δεν θα ήθελαν να εξαγοραστεί από άλλον η ΔΕΠΑ; Αυτό και μόνο δείχνει τι είναι το ΤΑΙΠΕΔ, μια ξένη εταιρεία, μια εταιρεία που δεν είναι ελληνική. Έβδομον, για το άρθρο 24, που αφορά την εγκατάσταση φωτοβολταϊκών σε αγροτική γη. Γενικά δεν συμφωνούμε με τη χρήση αγροτικής γης για φωτοβολταϊκά. Εκτός αυτού, είναι προβληματικό το πώς θα μπορεί να περιοριστεί στο 1% της γης, όπως προβλέπει ο νόμος. Τα φωτοβολταϊκά μέσα στα χωράφια είναι κάτι που έχει τραυματίσει τον Θεσσαλικό Κάμπο, ενώ έχουν προκαλέσει και οικονομικές ζημίες όταν το μοντέλο δεν ήταν πια κερδοφόρο. Τι θα γίνει με τις εγκατεστημένες μονάδες; Για παράδειγμα, η εγκατάσταση των ΕΛΠΕ ΑΠΕ στους Σοφάδες Καρδίτσας, της τάξης των 9 MW, σε εκατόν σαράντα στρέμματα παραγωγικής γης ήταν απαράδεκτη. Όγδοον, για το άρθρο 27 σχετικά με την ηλεκτροκίνηση, που φαίνεται πως οι συντάκτες δεν είναι καθόλου ενήμεροι όσον αφορά τις τεχνικές δυνατότητες και τις προοπτικές. Όσον αφορά την παράγραφο 1, απορούμε ποιος έγραψε τον κανονισμό περί της παρεμβολής τόσων πολλών φορέων. Ουσιαστικά έχουμε παρόχους και πρατήρια. Γιατί χρειάζεται ο φορέας διεκπεραίωσης συναλλαγών; Κάποιος φορέας πληρωμών υπάρχει ούτως ή άλλως. Μήπως θέλετε να είναι ειδικός για φορτιστές, έτσι ώστε να χρεώνετε περισσότερο την κιλοβατώρα στα αυτοκίνητα; Σε σχέση με την παράγραφο 4, απορούμε γιατί αποκλείετε τη ΔΕΔΗΕ από την εγκατάσταση φορτιστών. Υπήρχε ήδη από πέρυσι σε εξέλιξη απόφαση για εγκατάσταση χιλίων πεντακοσίων φορτιστών και εκατόν πενήντα στα νησιά, όπως θα καταθέσουμε στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ακόμη κι αν δεχθούμε ότι ακολουθείτε τις οδηγίες της Ευρωπαϊκής Ένωσης, η πρόσφατη, από τις 5-6-2019, το επιτρέπει, όταν δεν έχουν βρεθεί άλλες επιλογές από την αγορά. Το καταθέτουμε επίσης στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε τι διαφέρει ο ΔΕΔΗΕ ή η ΔΕΗ από τα ΕΛΠΕ που έχουν πρατήρια μέσω των ΕΚΟ; Στο ότι τα ΕΛΠΕ θα ανήκουν σύντομα στον κ. Λάτση εξ ολοκλήρου; Ίσα - ίσα, αποτελούν μια φθηνή και καλή επιλογή. Τώρα τα πρατήρια ΕΚΟ τοποθετούν και φορτιστές. Κανονικά θα έπρεπε να παρέχετε κίνητρα για περισσότερους φορτιστές, αντί να αποκλείετε συμμετοχές. Να επιβληθεί η λειτουργία φορτιστών σε εθνικές οδούς και αυτοκινητόδρομους, όπως προβλέπει το πρόγραμμα της Νέας Δημοκρατίας. Να υπάρξει πρόνοια για εγκαταστάσεις φορτιστών σε άδειες για νέες πολυκατοικίες, όπως προβλέπει το πρόγραμμα της Νέας Δημοκρατίας. Να υπάρξει δέσμευση των ΟΤΑ να καθορίσουν θέσεις για φορτιστές, όπως επίσης προβλέπει το πρόγραμμα της Νέας Δημοκρατίας, όλα αυτά βέβαια προεκλογικά. Επίσης, θα μπορούσαν να δοθούν κίνητρα για την αγορά φορτιστών και την εγκατάστασή τους σε πυλωτές πολυκατοικιών και σε επαγγελματικά κτήρια. Τέλος, θα έπρεπε να υπάρξει κάποιος έλεγχος για τις χρεώσεις στην αγορά. Ήδη υπάρχουν παράπονα για υψηλές χρεώσεις ή υψηλή προκαταβολική χρέωση στην κάρτα. Κλείνοντας θέλω να πω ότι υπάρχουν πολλά άλλα άρθρα στο νομοσχέδιο για τα οποία έχουμε επιφυλάξεις, όπως έχουμε αναφέρει άλλωστε στις επιτροπές. Τα παραπάνω, όμως, είναι κάτι περισσότερο από απαράδεκτα και θα πρέπει να τα αποσύρετε, αν ενδιαφέρεστε για το καλό της Ελλάδας, παύοντας να σκύβετε το κεφάλι στους Γερμανούς! Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τέσσερις εκπαιδευτικοί συνοδοί τους από το 3ο Γυμνάσιο Περιστερίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ να έρθει στο Βήμα ο ειδικός αγορητής κ. Κρίτωνας Αρσένης από το ΜέΡΑ25.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το νομοσχέδιο αυτό αποτελεί μια «ακτινογραφία» της Κυβέρνησης. Αποτελεί «ακτινογραφία», γιατί καταργεί, όπως και τόσα άλλα νομοσχέδια, τις συλλογικές συμβάσεις, γιατί καταργεί έναν από τους τελευταίους θεσμούς αμεροληψίας αυτής της χώρας, μια κοινή ευρωπαϊκή πρακτική, που παλέψαμε τόσο στην Ελλάδα να καταφέρουμε, το ΑΣΕΠ. Νομοσχέδιο - νομοσχέδιο το διαλύετε. Επίσης, εισάγει για μία ακόμα φορά την ιδιωτικοποίηση, ανεξαρτήτως αν είναι προς το συμφέρον του ελληνικού δημοσίου, αν είναι ζημιογόνα η εταιρεία. Πρόκειται για ιδιωτικοποίηση που συμφέρει μια τρίτη χώρα και τον ενδιάμεσο, που θα είναι κάποια οικογένεια από την ελληνική ολιγαρχία. Και φέρνετε φωτογραφικές διατάξεις, όπως σε κάθε άλλο νομοσχέδιο. Επειδή η ουσία του νομοσχεδίου είναι η ιδιωτικοποίηση της ΔΕΗ, θα ήθελα να αναφερθώ στην ιστορία της ΔΕΗ. Πώς φτάσαμε ως εδώ. Η ΔΕΗ δημιουργήθηκε το 1950 και στην ουσία ήταν η κρατικοποίηση τετρακοσίων δεκαπέντε εταιρειών από όλη τη χώρα. Τριακόσιες πενήντα επτά ήταν ιδιωτικές και οι άλλες ήταν δημοτικές. Ο λόγος που έγινε η ΔΕΗ ήτανε ακριβώς επειδή το κόστος για τον πολίτη, για την επιχείρηση, ήταν τεράστιο. Επειδή δεν μπορούσαν να διαχειριστούν και να αναπτύξουν το δίκτυο αυτές οι κατακερματισμένες ιδιωτικές επιχειρήσεις. Δεν υπήρχαν οικονομίες κλίμακας. Η ιστορία ξεκινάει από το 1996, αλλά στην ουσία το 2000 η ΔΕΗ γίνεται ανώνυμη εταιρεία και μπαίνει στο Χρηματιστήριο Αξιών Αθηνών. Σπάει στο κομμάτι παραγωγής και των δικτύων της υψηλής τάσης και της λιανικής στην πράξη, ΑΔΜΗΕ και ΔΕΔΗΕ, και αρχίζουν και μπαίνουν στο «παιχνίδι» οι ιδιώτες, που δεν είναι άλλοι από αυτούς που ελέγχουν ομάδες, κανάλια, που έχουν σχέση με συγκεκριμένους πολιτικούς. Το 2010 ιδρύεται ο Ελληνικός Σύνδεσμος Ανεξάρτητων Εταιρειών Ηλεκτρικής Ενέργειας. Μέλη του είναι οι: «ELPEDISON», «ΜΥΤΙΛΗΝΑΙΟΣ», «ΗΡΩΝ 2 ΒΟΙΩΤΙΑΣ», «ΚΟΡΙΝΘΟΣ POWER», «ΕΛΛΗΝΙΚΑ ΠΕΤΡΕΛΑΙΑ», «MOTOR OIL», δηλαδή οι γνωστοί και μη εξαιρετέοι Μπόμπολας, Λάτσης, Βαρδινογιάννης, Μυτιληναίος και άλλοι. Επειδή, όμως, οι ιδιώτες παραγωγοί δεν μπορούσαν να ανταγωνιστούν τη ΔΕΗ, αυτό που έγινε είναι ότι η κυβέρνηση Καραμανλή προχώρησε σε σταδιακές αυξήσεις τιμολογίων. Όμως, το μεγάλο «παιχνίδι» ξεκινάει με τη δημιουργία του μηχανισμού ανάκτησης μεταβλητού κόστους τρίτων παραγωγών. Όπως λέει η ΔΕΗ σε δελτίο Τύπου της το 2013, «ο Μηχανισμός Ανάκτησης Μεταβλητού Κόστους διασφαλίζει ένα προστατευμένο οικονομικό περιβάλλον στους τρίτους ηλεκτροπαραγωγούς και επιτρέπει την αποζημίωσή τους σε τιμές υψηλότερες από αυτές που διαμορφώνονται στην ημερήσια αγορά ηλεκτρικής ενέργειας». Εκτός από αυτό, λειτούργησε και ο Μηχανισμός Διασφάλισης Ισχύος Τρίτων Παραγωγών. Ιδιαίτερα για τον Μηχανισμό Ανάκτησης Μεταβλητού Κόστους αυτό που είναι εντυπωσιακό είναι ότι εξασφάλιζε ότι οι ιδιώτες θα καλύπτουν όλα τους τα έξοδα συν 10%. Ποιος δεν θα ήθελε να επενδύσει σε κάτι τέτοιο, όταν ξέρει ότι ό,τι και να γίνει θα κερδίσει 10% μέρα μπαίνει - μέρα βγαίνει; Τέλος, ήρθαν οι ΝΟΜΕ στο πλαίσιο του τρίτου μνημονίου, για να επιβάλουν στη ΔΕΗ να πουλάει ακόμα φθηνότερα. Αυτό που είναι πάρα πολύ εντυπωσιακό με τις ΝΟΜΕ είναι ότι, ενώ χρησιμοποιήθηκαν θεωρητικά για να αυξηθεί στη λιανική ελληνική αγορά το ποσοστό των ιδιωτικών επιχειρήσεων, αυτό που έγινε τελικά είναι ότι χρησιμοποιήθηκαν κυρίως για να εξάγουν αυτές οι εταιρείες σε τέτοιον βαθμό, που το 2017 η ΡΑΕ έρχεται και επιβάλλει έναν όρο στις ΝΟΜΕ ότι τουλάχιστον το 30% της ποσότητας που θα αγοραστεί θα διατίθεται στην εσωτερική αγορά. Οπότε, την ίδια στιγμή που μεγάλο μέρος από το φθηνό ηλεκτρικό ρεύμα εξάγεται, οι εισαγωγές ρεύματος στην Ελλάδα αυξάνονται, χωρίς να γνωρίζουμε ποια είναι η επίπτωση ούτε για την οικονομία ούτε για τις τιμές. Βέβαια, οι ΝΟΜΕ τώρα καταργούνται, καθώς κανένας ιδιώτης στον οποίο θέλετε να ιδιωτικοποιήσετε τη ΔΕΗ δεν πρόκειται να επιδοτεί άλλους ιδιώτες. Όμως, η ΔΕΗ, δηλαδή όλοι εμείς οι καταναλωτές, επιδοτήσαμε τους ιδιώτες παραγωγούς να στήσουν εταιρείες που τώρα, έχοντας χρεοκοπήσει με αυτές τις πρακτικές τη ΔΕΗ, θα αγοράσουν οι ίδιοι τη ΔΕΗ. Νομίζω ότι η λύση στα οικονομικά προβλήματα της ΔΕΗ, τα όποια είναι αυτά, θα ήτανε να προσφύγουμε στην Επιτροπή Ανταγωνισμού και στην Ευρωπαϊκή Επιτροπή Ανταγωνισμού, ζητώντας την επιστροφή των επιδοτήσεων αυτών στη ΔΕΗ. Αυτό και θα έπρεπε να κάνουμε. Όσον αφορά τα άρθρα, τις λεπτομέρειες του νομοσχεδίου, όπως είπα, στο άρθρο 3 ανατρέπονται οι συλλογικές συμβάσεις - και όντως υπάρχει θέμα αντισυνταγματικότητας - , ώστε να προσλαμβάνεται κάθε νέος εργαζόμενος εκτός συλλογικών συμβάσεων, στην ουσία με ένα καθεστώς αντίστοιχο των συμβασιούχων ορισμένου χρόνου και των εργολαβικών εργαζομένων, οι οποίοι επίσης δεν καταργούνται. Παράλληλα, όποιος είναι φίλος και γνωστός μας, της Κυβέρνησης δηλαδή, θα μπορεί να προσλαμβάνεται με ένα διαφορετικό πλαίσιο αμοιβών, ελεύθερο, που ξεπερνάει όσα έχει ορίσει ο ν.4354/2015 για το πλαφόν των 1.631 ευρώ τον μήνα. Ήδη, οι επικεφαλής των εισηγμένων εταιρειών με τον αναπτυξιακό νόμο που φέρατε και που απασχολούν πάνω από τρεις χιλιάδες εργαζόμενους μπορούσαν να έχουν ελεύθερη αμοιβή, που ορίζεται από την κυβέρνηση. Τώρα, όμως, αυτό περνάει και σε όλους τους διευθυντές και τους υποδιευθυντές, οι οποίοι, εκτός αυτών, θα μπορούν να έχουν και μια λιμουζίνα και ό,τι αυτοκίνητο θέλουν, πέρα από αυτά που ορίζει η υπουργική απόφαση του 2010, που ορίζει ότι οι ανώτατοι κρατικοί αξιωματούχοι θα πρέπει να έχουν αυτοκίνητα μικρού κυβισμού. Συγκεκριμένα, ο Πρωθυπουργός πρέπει να έχει ως χίλια εξακόσια κυβικά και κόστους 20.000 ευρώ και ο Πρόεδρος της Δημοκρατίας ως χίλια τετρακόσια κυβικά και κόστους έως 18.000 ευρώ κ.ο.κ.. Για να είμαστε ειλικρινείς, περιμένουμε καινούργια σας τροπολογία τελευταία στιγμή, όσον αφορά την κατάργηση των συλλογικών συμβάσεων, καθώς η κινέζικη κρατική εταιρεία δικτύων, η «STATE GRID», η οποία κατέχει το 24% του ΑΔΜΗΕ, διαμήνυσε μέσω επιστολής στην Κυβέρνηση, με καθαρές και αυστηρές διατυπώσεις, να συμπεριληφθεί και ο ΑΔΜΗΕ, έστω την τελευταία στιγμή, στην πλήρη απορρύθμιση του καθεστώτος προσλήψεων. Μας εντυπωσιάζει η τιτλοποίηση των ανεξόφλητων λογαριασμών, καθώς ακολουθείτε το μοντέλο των κόκκινων δανείων, που σημαίνει ότι εταιρείες θα κυνηγάνε τα νοικοκυριά, που, λόγω της οικονομικής κρίσης, δεν μπόρεσαν να εξοφλήσουν τους λογαριασμούς τους, ενώ η ΔΕΗ θα εισπράττει ένα μικρό μέρος αυτών των οφειλών, μη μπορώντας να καλύψει τις δικές της ανάγκες. Τα κέρδη, προφανώς, θα πάνε στους ιδιώτες. Η Δημόσια Επιχείρηση του Αερίου διασπάται και το ΤΑΙΠΕΔ πουλάει το 65% των μετοχών της, δηλαδή πλήρης ιδιωτικοποίηση, καθώς το υπόλοιπο 35% ανήκει αυτή τη στιγμή στα υπό ιδιωτικοποίηση ΕΛΠΕ. Φωτοβολταϊκά μπαίνουν και στην αγροτική γη, κάτι με το οποίο διαφωνούμε, καθώς η αγροτική γη υψηλής παραγωγικότητας, που λέτε ότι το 1% μπορεί να δοθεί στα φωτοβολταϊκά, είναι πάρα πολύ κρίσιμη για την προσαρμογή, για να έχουμε γεωργική παραγωγικότητα απέναντι στην καλπάζουσα κλιματική αλλαγή, για να έχουμε αγροτική παραγωγή. Εισάγετε την αγορά παραγώγων, με τις στρεβλώσεις που ξέρουμε διεθνώς ότι προκαλεί. Έχουμε αστεία πρόστιμα για τη χειραγώγηση της αγοράς ενέργειας. Οι προμήθειες στη ΔΕΗ και στις θυγατρικές της θα είναι εκτός πλαισίου δημόσιων προμηθειών. Δεν υπάρχει λέξη για τη δίκαιη μετάβαση ούτε για το πού θα βρεθεί η απαραίτητη χρηματοδότηση. Φαντάζομαι και γι' αυτά θα μας πείτε μετά το '24. Όμως, έρχομαι τώρα και στις τροπολογίες που μας φέρατε και πραγματικά, κύριε Υπουργέ, μας προκάλεσαν έκπληξη, παρ' όλα αυτά που έχουμε δει ως τώρα. Θα θέλαμε τις απαντήσεις σας, προσωπικά, τις δικές σας. Για τον «Αστέρα» Βουλιαγμένης και ενώ έχει γίνει ο διαγωνισμός, έχει πουληθεί με συγκεκριμένους όρους, αλλάζετε τους όρους. Επιτρέπετε τη σύσταση διηρημένων ιδιοκτησιών, οριζόντια και κάθετα. Αλλάζετε τους όρους. Δηλαδή, ό,τι είχε γίνει με το «Mall» και τον κ. Λάτση ξαναγίνεται εδώ πέρα. Όσον αφορά τα ξενοδοχεία, αλλά και γενικά, και πέρα από τα ξενοδοχεία, επιτρέπετε για την ανάθεση συνοδών χρήσεων κτηρίων προσωρινής διαμονής, να γίνονται αυτά στους υπόγειους χώρους ξενοδοχείων, συνοδά έργα σε περισσότερα από ένα υπόγεια επίπεδα. Αυτό είναι συγκλονιστικό! Ενισχύετε στην πράξη τα κτήρια - τούρτες σε όλη την Ελλάδα, δίνετε πάτημα για να νομιμοποιηθούν όλα αυτά που έχουν γίνει στη Μύκονο. Είναι συγκλονιστικά αυτά. Διαλύετε όλο το θεσμικό πλαίσιο, το οποίο θα έχει επίπτωση στο τοπίο, στον τουρισμό και στην παράνομη δραστηριότητα. Είναι δύο διατάξεις που πραγματικά θα ήθελα τη γνώμη σας, γιατί αν όχι σας χαρακτηρίζουν, θα σας ακολουθήσουν σε όλη σας την πορεία. Εμείς, προφανώς, καταψηφίζουμε το νομοσχέδιο και τις περισσότερες διατάξεις του. Ευχαριστώ πολύ.
Ευχαριστώ κι εγώ, κύριε συνάδελφε, και για τον χρόνο που κρατήσατε. Κυρίες και κύριοι συνάδελφοι, προχωράμε στη συζήτηση της ένστασης αντισυνταγματικότητας. Είστε έτοιμοι ή θέλετε να καθυστερήσουμε λίγο, αν υπάρχει ομοφωνία;
Ας ξεκινήσουμε σε λίγο.
Συμφωνείτε, λοιπόν, να καθυστερήσουμε λίγο. Να μπω στους ομιλητές.
Πόσο να καθυστερήσουμε, κύριε Πρόεδρε;
Θα το ακούσουν οι συνάδελφοι και θα έρθουν, φαντάζομαι. Έχει γίνει αυτό κι άλλη φορά. Αν θέλετε όμως να ξεκινήσει η λέγουσα και ο αντιλέγων κανένα πρόβλημα.
Να μιλήσουν δυο - τρεις ομιλητές, κύριε Πρόεδρε.
Ας ξεκινήσουμε, κύριε Πρόεδρε, με δυο - τρεις ομιλητές.
Κύριε Πρόεδρε, υπάρχει πρόβλημα μ' αυτό.
Παρακαλώ, κύριε Λοβέρδο, πείτε μου.
Έχουμε διαμορφώσει το πρόγραμμά μας με βάση και τον Κανονισμό. Περιμέναμε, επειδή ακούγαμε ότι θα γίνει ένσταση, το πρωί, με την έναρξη, αλλά ο Κανονισμός επιτρέπει και στη συνέχεια της διαδικασίας, εφόσον έχουμε ενιαία συζήτηση επί της αρχής και επί των άρθρων. Εντάξει. Αλλά πρέπει να υπάρχει και μεταξύ μας μια κατανόηση. Λειτουργούν ταυτόχρονα επιτροπές, αύριο μπαίνει το φορολογικό, έχουμε συσκέψεις των Κοινοβουλευτικών Ομάδων. Πείτε μας μια ώρα. Δηλαδή τώρα μας λέτε μετά από έξι ομιλητές. Δεν γίνεται. Εμείς θα φύγουμε, δεν προλαβαίνουμε.
Θέλετε να πούμε 12.30΄ το μεσημέρι;
Γιατί δεν λέμε τώρα; 12.30΄ το μεσημέρι δεν μπορούμε.
Να αρχίσουμε τώρα; Άρα, λοιπόν, θα αρχίσουμε με τη λέγουσα και τον αντιλέγοντα.
Αν μπορούμε να βάλουμε δύο ομιλητές και να ξεκινήσουμε.
Ωραία, δεν έχουμε πρόβλημα. Θα ξεκινήσουμε με τη λέγουσα. Είναι δύο οι υπογράφουσες, νομίζω η κ. Αχτσιόγλου θα μιλήσει. Μετά θα συνεχίσει ο αντιλέγων, ο κ. Πλεύρης, θα έρθει στο μεταξύ. Και στη συνέχεια θα μπούμε στους Κοινοβουλευτικούς Εκπροσώπους.
Συμφωνώ και καταλαβαίνω αυτό το οποίο λέτε και καταλαβαίνω αυτό το οποίο θέλετε κι εσείς. Απλώς, επειδή έχουμε τρεις επιτροπές ταυτόχρονα, αυτή τη στιγμή, να ειδοποιήσουμε τουλάχιστον τον αντιλέγοντα, ο οποίος είναι μέλος μιας επιτροπής, να έρθει να ακούσει την κ. Αχτσιόγλου, γιατί δεν θα ήταν και σωστό να απαντάει χωρίς να την ακούσει. Έτσι δεν είναι; Άρα, αν μπορούμε να προχωρήσουμε τη διαδικασία, να μπουν δυο - τρεις ομιλητές.
Εντάξει. Μας ακούνε και ενδεχομένως να έρθουν.
Κύριε Πρόεδρε, εμείς πάντως δεν προλαβαίνουμε έτσι. Θα το κάνετε χωρίς εμάς.
Κύριε Πρόεδρε, μπορώ να έχω τον λόγο;
Ένας - ένας, παρακαλώ. Σας ακούσαμε, κύριε Λοβέρδο. Κύριε Τζανακόπουλε, έχετε τον λόγο.
Κύριε Πρόεδρε, εντάξει, εγώ κατανοώ τα διάφορα οργανωτικά προβλήματα που υπάρχουν. Όμως κάποια στιγμή και το Προεδρείο πρέπει να καταλάβει - και δεν μιλάω προσωπικά σε εσάς - ότι δεν μπορεί να συνεδριάζει η Ολομέλεια, την ίδια στιγμή να τρέχουν τρεις επιτροπές, εκ των οποίων μία είναι η Επιτροπή Περιβάλλοντος, που επί της ουσίας έχει καίριο ρόλο να παίξει στο σημερινό νομοσχέδιο. Δηλαδή έχει γίνει μία εκτεταμένη κακή διαχείριση του χρόνου όλο το προηγούμενο διάστημα και ειλικρινά δεν κατανοώ για ποιον λόγο υποβάλλει το Προεδρείο όλους τους Βουλευτές σε αυτή τη διαρκή κατάσταση ασυνεννοησίας.
Έχετε δίκιο.
Συμφωνώ.
Κύριε Τζανακόπουλε, ετέθη και το θέμα αυτό και στη Διάσκεψη των Προέδρων και θα αντιμετωπιστεί.
Μα, δεν αντιμετωπίστηκε! Και το ερώτημα είναι υποτιμάτε το νομοσχέδιο, τον Υπουργό, εμάς; Ποιον υποτιμάτε;
Εγώ νομίζω ότι είμαστε έτοιμοι αυτή τη στιγμή να ξεκινήσουμε. Έχει έρθει ο αντιλέγων από ό,τι καταλαβαίνω. Αλλά αυτό δεν είναι ευθύνη της Κοινοβουλευτικής Ομάδας του ΣΥΡΙΖΑ. Είναι ευθύνη του Προεδρείου, για τον τρόπο με τον οποίο οργανώνει τις εργασίες της Βουλής.
Ακούστε, για να το λύσουμε το θέμα αυτό. Ετέθη αυτό ακριβώς το θέμα στη Διάσκεψη των Προέδρων και από εδώ και πέρα ο κύριος Πρόεδρος της Βουλής έχει αναλάβει πρωτοβουλίες, ούτως ώστε να μη συμπίπτουν, πολύ περισσότερο που η επιτροπή που συνεδριάζει έχει σχέση και με το νομοσχέδιο. Εντάξει, είναι αντιληπτό, θα προχωρήσουμε τώρα και θα δοθεί η ευκαιρία να έρθουν και οι συνάδελφοι. Η κ. Αχτσιόγλου έχει τον λόγο.
Ευχαριστώ, κύριε Πρόεδρε. Καταθέσαμε από την Κοινοβουλευτική Ομάδα του ΣΥΡΙΖΑ ένσταση αντισυνταγματικότητας στο νομοσχέδιο που συζητάμε σήμερα, διότι το άρθρο 3 παράγραφος 5 του νομοσχεδίου εγείρει πολύ σοβαρούς προβληματισμούς αναφορικά με τη συμβατότητά του με αρχές και δικαιώματα του Συντάγματος. Τι λέει το άρθρο 3 παράγραφος 5; Ουσιαστικά λέει ότι όσοι προσληφθούν στη ΔΕΗ από την ημερομηνία ψήφισης του νόμου και μετά δεν θα καταλαμβάνονται από την ισχύουσα επιχειρησιακή συλλογική σύμβαση εργασίας, η οποία είναι ενεργή και η οποία έχει διάρκεια ισχύος μέχρι το 2021, και θα υπόκεινται άρα στα ελάχιστα του νόμου, δηλαδή θα έχουν πολύ διαφορετικούς, δυσμενέστερους, και μισθούς αλλά και όλους εργασίας, δηλαδή θα έχουν δυσμενέστερο καθορισμό των αδειών τους, των επιδομάτων τους κ.λπ.. Η πρόβλεψη αυτή του νομοσχεδίου προσκρούει, όπως είπα, σε βασικές αρχές και δικαιώματα του Συντάγματος. Προσκρούει τόσο στην αρχή της ισότητας όσο και στη συνδικαλιστική ελευθερία και την έκφανσή της στη συλλογική αυτονομία. Σε ό,τι αφορά την αρχή της ισότητας, άρθρο 4 παράγραφος 1, είναι αυτονόητο ότι ο νομοθέτης δεσμεύεται από την αρχή αυτή να μην ιδρύει αδικαιολόγητες διακρίσεις και να μη δημιουργεί καταστάσεις, οι οποίες παράγουν αδικαιολόγητες και αυθαίρετες ανισότητες. Ειδικά η αρχή αυτή στην έκφρασή της στο εργατικό δίκαιο σημαίνει ότι δεν μπορεί να υπάρχει αδικαιολόγητη μεταχείριση, δυσμενέστερη ομοίων καταστάσεων και μάλιστα αυθαίρετη. Με το νομοσχέδιο εδώ και τη διάταξη που ανέφερα, το άρθρο 3 παράγραφος 5, γίνεται ακριβώς αυτό που το Σύνταγμα απαγορεύει, δηλαδή ο νομοθέτης ιδρύει δυσμενή διάκριση μεταξύ εργαζομένων, δύο ταχύτητες εργαζομένων, για να το πω πιο απλά: αυτοί οι οποίοι έχουν προσληφθεί πριν από την ψήφιση του νόμου και αυτοί οι οποίοι θα προσληφθούν μετά την ψήφιση του νόμου. Άρα έχουμε εργαζόμενους δύο ταχυτήτων. Ιδρύει μια δυσμενή διάκριση για τους νεοπροσλαμβανόμενους και μάλιστα εντελώς αυθαίρετη, καθώς αυτή η δυσμενής διάκριση θα εξαρτάται από μόνο το τυχαίο γεγονός τού πότε έγινε η πρόσληψή τους, αν έγινε πριν από την ψήφιση του νόμου ή μετά. Άρα και το κριτήριο για τη διάκριση είναι εντελώς αυθαίρετο. Δεν συνδέεται καθ' οιονδήποτε τρόπο με τα προσόντα ή την εργασία που παρέχεται. Προσβάλλει δε η ρύθμιση αυτή και την ειδικότερη έκφανση της αρχής της ισότητας που έχουμε στο άρθρο 22, παράγραφος 1 και η οποία μιλάει για ίση αμοιβή, για ίση εργασία. Εδώ, ουσιαστικά, καθιερώνονται με το νομοσχέδιο αυθαίρετες διακρίσεις εις βάρος εργαζομένων, οι οποίοι θα βρίσκονται, αντικειμενικά, σε όμοια κατάσταση. Δηλαδή, θα έχουμε εργαζόμενους οι οποίοι θα παρέχουν ακριβώς την ίδια εργασία, ακριβώς στο ίδιο πόστο, ακριβώς στην ίδια υπηρεσία, με ακριβώς τα ίδια τυπικά και ουσιαστικά προσόντα και οι οποίοι θα λαμβάνουν διαφορετικούς μισθούς, διαφορετικές αποδοχές, καλύτερες οι προσληφθέντες πριν της σημερινής ψήφισης του νομοσχεδίου - υποθέτω - και χειρότερες αποδοχές οι από δω και πέρα. Προσκρούει, όμως, η διάταξη αυτή και σε ένα άλλο συνταγματικό δικαίωμα, εξίσου ισχυρό και σοβαρό, που αφορά τη συνδικαλιστική ελευθερία και το άρθρο 23 παράγραφος 1 του Συντάγματος. Η συνδικαλιστική ελευθερία σημαίνει ότι πρέπει να προστατεύονται οι δράσεις των συνδικαλιστικών οργανώσεων εργοδοτών - εργαζομένων, αλλά και τα μέσα για τη δράση αυτή. Όταν λέμε τα μέσα για τη δράση αυτή εννοούμε τις συλλογικές διαπραγματεύσεις και τις συλλογικές συμβάσεις εργασίας. Το νομοσχέδιο εδώ έρχεται και παρεμβαίνει, όπως είπα, σε ισχύουσα επιχειρησιακή συλλογική σύμβαση εργασίας και ουσιαστικά έρχεται ο κρατικός νομοθέτης να ορίσει τι θα συμβαίνει με την επιχειρησιακή αυτή συλλογική σύμβαση. Και λέει ότι αυτή δεν θα εφαρμόζεται για ένα μεγάλο τμήμα εργαζομένων, θα εφαρμόζεται για κάποιους άλλους. Έρχεται, δηλαδή, ο κρατικός νομοθέτης να επιλέξει ο ίδιος τι ακριβώς θα συμβεί με τη συλλογική σύμβαση εργασίας. Έχουμε μία καθαρή προσβολή του δικαιώματος της συλλογικής αυτονομίας. Διότι η συλλογική αυτονομία δεν είναι τίποτα άλλο παρά το δικαίωμα εργοδοτών και εργαζομένων να συμφωνούν οι ίδιοι, ελεύθεροι - και εδώ είναι το κρίσιμο, αυτό υπογραμμίζω - από παρεμβάσεις τρίτων και δη της κρατικής εξουσίας, τους όρους που θα αφορούν την εργασία τους. Υπάρχει κι ένα επιπλέον σημείο εδώ, διότι και το άρθρο 22, παράγραφος 2 του Συντάγματος λέει ότι η συλλογική αυτονομία έχει προτεραιότητα έναντι της κρατικής ρύθμισης. Δηλαδή, ο νομοθέτης, αφού ορίσει ένα ελάχιστο πλαίσιο προστασίας της εργασίας, μετά οφείλει να απέχει, οφείλει να αφήσει τη ρύθμιση των όρων εργασίας στις συλλογικές συμβάσεις εργασίας και οφείλει να παρεμβαίνει μόνο επικουρικά, δηλαδή όταν η συλλογική αυτονομία δεν λειτουργεί. Απαγορεύει δε σε κάθε περίπτωση, όταν έχουμε συλλογική σύμβαση ενεργή, να παρεμβαίνει ο νομοθέτης και να αφαιρεί περιεχόμενο μέσα από τη συλλογική σύμβαση εργασίας. Αυτό, σε κάθε περίπτωση, είναι συνταγματικά ανεπίτρεπτο και είναι αυτό το οποίο ακριβώς κάνει το παρόν νομοσχέδιο. Θέλω να προλάβω δύο ζητήματα, γιατί είναι εξαιρετικά πιθανό να προβληθούν. Πρώτον, το ζήτημα του δημοσίου συμφέροντος. Είναι πάρα πολύ συχνό να επικαλείται η πολιτική ηγεσία το δημόσιο συμφέρον, προκειμένου να δικαιολογήσει παρεμβάσεις και περιορισμούς σε δικαιώματα συνταγματικά και αρχές. Διότι νομίζω ότι η προσβολή των δικαιωμάτων εδώ είναι πρόδηλη. Άρα δεν νομίζω ότι κανείς θα αμφισβητήσει ότι υπάρχει αυτή η προσβολή. Είναι το πιο πιθανό να προβάλει κανείς το δημόσιο συμφέρον. Κοιτάξτε όμως. Το δημόσιο συμφέρον - και αυτό είναι εν γένει αποδεκτό και από τη συνταγματική θεωρία - δεν μπορεί να γίνεται δεκτό ως μία γενική και αόριστη επιφύλαξη σε κάθε δικαίωμα και σε κάθε αρχή του Συντάγματος, όπως μάλιστα προσδιορίζεται εκάστοτε από την πολιτική ηγεσία. Αν συνέβαινε αυτό, τότε τα συνταγματικά δικαιώματα και οι αρχές δεν θα ήταν υπέρ της κανονιστικής ισχύος αρχές, αλλά θα ήταν μέσα προς την εξυπηρέτηση πολιτικών προτεραιοτήτων. Άρα σε καμμία περίπτωση δεν μπορούμε να θεωρούμε ότι ο δημόσιο συμφέρον είναι μία γενική και αόριστη επιφύλαξη προς όλα τα δικαιώματα και προς όλες τις αρχές του Συντάγματος. Το δεύτερο είναι ότι ειδικά σε ό,τι αφορά τη συλλογική αυτονομία και τη συνδικαλιστική ελευθερία, υπάρχει μία ακόμη ειδικότερη συσχέτιση με το δημόσιο συμφέρον. Η συλλογική αυτονομία και οι συλλογικές συμβάσεις εργασίας, ακριβώς επειδή είναι το αποτέλεσμα της εξισορρόπησης αντιτιθέμενων συμφερόντων εργοδοτών - εργαζομένων, βρίσκουν ένα σημείο ισορροπίας μέσα από τη συλλογική σύμβαση εργασίας, θεωρείται ακριβώς μηχανισμός συγκεκριμενοποίησης δημοσίου συμφέροντος. Ουσιαστικά η συλλογική σύμβαση εργασίας είναι ένας μηχανισμός αποτύπωσης δημοσίου, κοινωνικού συμφέροντος. Άρα - ένα παραπάνω - είναι ανεπίτρεπτο να επικαλείται κανείς το δημόσιο συμφέρον για να παρακάμψει μία συλλογική σύμβαση εργασίας και μια συλλογική συμφωνία. Το τρίτο ειδικότερο ζήτημα σε ό,τι αφορά το δημόσιο συμφέρον και τη συλλογική συνδικαλιστική ελευθερία είναι το εξής. Εκεί όπου ο νομοθέτης ήθελε το δημόσιο συμφέρον να αποτελεί περιορισμό ή επιφύλαξη σε ένα δικαίωμα, το όρισε ρητά και ιδίως τις συνδικαλιστικές ελευθερίες. Ρητά έχει ορίσει, για παράδειγμα, στο άρθρο 23, παράγραφος 2 για την απεργία ότι εκεί πρέπει να υπάρχει ένας περιορισμός, προκειμένου να λειτουργούν οι δημόσιες επιχειρήσεις κοινής ωφέλειας. Άρα εκεί όπου το ήθελε ο συντακτικός νομοθέτης, το είχε προβλέψει ρητά και να το επεκτείνουμε, εν γένει, ως επιφύλαξη σε όλα τα δικαιώματα, είναι επίσης συνταγματικά ανεπίτρεπτο. Να επισημάνω εδώ ότι και η Επιστημονική Υπηρεσία της Βουλής στον έλεγχο που έκανε στο νομοσχέδιό σας, κύριε Υπουργέ, αναφορικά με τη συμβατότητά του με το Σύνταγμα, διαβλέπει ότι υπάρχει πρόβλημα συνταγματικότητας ακριβώς στο άρθρο αυτό και στην παραβίαση της συλλογικής αυτονομίας. Μάλλον αποδέχεται ότι συντρέχει κάποια μορφή δημοσίου συμφέροντος, αλλά λέει ότι σε κάθε περίπτωση παραβιάζεται η αρχή της αναλογικότητας. Άρα και η Επιστημονική Υπηρεσία της Βουλής διαγιγνώσκει σοβαρό συνταγματικό ζήτημα. Να κλείσω λέγοντας ότι δεν νομίζω πως χρειάζεται να πω για τους μη γνωρίζοντες εργατικό δίκαιο ότι μία συλλογική σύμβαση εργασίας δεν καταλαμβάνει μόνο τα μέλη των συνδικαλιστικών οργανώσεων που υπογράφουν τη συλλογική σύμβαση. Μία συλλογική σύμβαση εργασίας είναι ουσιαστικός νόμος. Άρα καταλαμβάνει τους πάντες. Έχει άμεση κανονιστική ισχύ και καταλαμβάνει ακόμη και όσους δεν είναι μέλη της συνδικαλιστικής οργάνωσης, άρα και όσους τυχόν θα προσληφθούν αύριο. Το λέω, επικουρικά, για κάποιους που δεν γνωρίζουν ειδικότερες πτυχές του εργατικού δικαίου. Άρα έχουμε μία ξεκάθαρη παρέμβαση εδώ σε θεμελιώδη συνταγματικά δικαιώματα και αρχές, την αρχή της ισότητας και της συλλογικής αυτονομίας. Έχουμε το ίδιο πρόβλημα ακριβώς και διότι το νομοσχέδιό σας προβλέπει ότι αυτά θα ισχύουν και για τους κανονισμούς εργασίας. Άρα και εκεί έχουμε ευθεία προσβολή της συλλογικής αυτονομίας. Πρόκειται για μία κατάφωρα αντισυνταγματική διάταξη και η άποψη της Κοινοβουλευτικής Ομάδας του ΣΥΡΙΖΑ είναι ότι πρέπει οπωσδήποτε να αποσυρθεί. Σας ευχαριστώ πολύ.
Τον λόγο έχει ο αντιλέγων από πλευράς της Νέας Δημοκρατίας κ. Πλεύρης.
Κύριοι συνάδελφοι, άκουσα με προσοχή την ένσταση, την οποία υπέβαλε η κυρία συνάδελφος για λογαριασμό της Κοινοβουλευτικής Ομάδας του ΣΥΡΙΖΑ, αναφορικώς με την τυχόν αντισυνταγματικότητα, η οποία εδράζεται, πρωτίστως, στο ότι παραβιάζεται η αρχή της ίσης μεταχείρισης. Πράγματι, επί της αρχής εφαρμόζεται η αρχή της ίσης μεταχείρισης όταν έχουμε εργαζομένους οι οποίοι παρέχουν την ίδια εργασία. Όμως, υπάρχει μία πάγια νομολογία του Αρείου Πάγου, η οποία μάλιστα ξεκινά από το 1979 και υπάρχει και επίκαιρη νομολογία. Στην προσπάθειά της μάλιστα η κυρία συνάδελφος να μας προλάβει, ουσιαστικά και η ίδια αντιλαμβάνεται ότι υπάρχουν εξαιρέσεις από τη συγκεκριμένη αρχή. Ποιες είναι αυτές οι εξαιρέσεις; Διαβάζω επί λέξει την απόφαση 595/2006 του Αρείου Πάγου: «Διαφοροποιήσεις ωστόσο της εν λόγω αμοιβής επιτρέπονται, επί εκουσίων μεν παροχών όταν αυτές είναι δίκαιες και εύλογες, ως δικαιολογημένες από τη συνδρομή ειδικού και σοβαρού, κατ' αντικειμενική κρίση, λόγου, επί νομοθετικών δε ρυθμίσεων…», όπως είναι εδώ, «…αν επιβάλλονται από λόγους γενικότερους κοινωνικού ή δημόσιου συμφέροντος». Είναι επαναλαμβανόμενη διατύπωση του Αρείου Πάγου σε σειρά αποφάσεων. Πέρα, όμως, από αυτό, ο ίδιος ο Άρειος Πάγος - θα έρθουμε και στα θέματα αν υπάρχει δημόσιο κοινωνικό συμφέρον - αποδέχεται σε σειρά αποφάσεών του το εξής. Αποδέχεται ότι επιτρέπονται διαφοροποιήσεις υπαλλήλων ως προς τη μισθοδοσία τους, όταν αυτοί έχουν προσληφθεί σε διαφορετικούς χρόνους και κάτω από διαφορετικές συνθήκες. Διαβάζω την απόφαση 543/2004 του Αρείου Πάγου, που επαναλαμβάνεται πάλι σε σειρά αποφάσεων, η οποία λέει: «Τέτοια εξαίρεση ενός μισθωτού δικαιολογείται…», λέει τους λόγους, «…καθώς και όταν προσλήφθηκαν σε διαφορετικούς χρόνους, με άλλες προϋποθέσεις, η συνδρομή των οποίων διαφοροποιεί τις συνθήκες υπό τις οποίες παρέχεται η εργασία του ευνοηθέντος μισθωτού». Σωστά, λοιπόν, παγίως, τι θέλει η νομολογία του Αρείου Πάγου; Δεν θέλει να βλαφθεί ο μισθωτός ο οποίος υπάρχει, αλλά αν έχουν αλλάξει οι συνθήκες και αυτό είναι δικαιολογημένο, μπορεί να υπάρχουν διαφορετικοί όροι γι' αυτούς οι οποίοι αναλαμβάνουν υπηρεσία. Πάμε να δούμε τώρα τι γίνεται. Σε τι κατάσταση βρίσκεται η ΔΕΗ; Η ΔΕΗ βρίσκεται σε μία κατάσταση όπου γίνονται σοβαρές προσπάθειες να διασωθεί ως επιχείρηση. Είναι δυνατόν να συζητήσουμε ότι αυτό δεν συνιστά λόγο δημόσιου και κοινωνικού συμφέροντος; Στις θέσεις για το πώς θα διασωθεί η επιχείρηση μπορεί να υπάρχουν διαφορετικές προσεγγίσεις. Επί της αρχής, όμως, μπορούμε να πούμε ότι η διάσωση αυτής της επιχείρησης και ο τρόπος με τον οποίο αυτή θα λειτουργεί από δω και πέρα, δεν συνιστά λόγο δημόσιου και κοινωνικού συμφέροντος, όπως μας το επιτάσσει η νομολογία του Αρείου Πάγου; Επιπλέον, με ποιες συνθήκες προσλήφθηκαν εργαζόμενοι στη ΔΕΗ το 1990, το 1995 και το 2000 και με ποιες προϋποθέσεις είναι τώρα; Θέλετε να δούμε την κατάσταση στην οποία βρίσκεται η χώρα όλο αυτό το διάστημα κι αν είναι ίδιες οι συνθήκες; Προφανώς και δεν είναι ίδιες οι συνθήκες οι οποίες επικρατούσαν τότε με τις συνθήκες που επικρατούν τώρα. Επιπλέον, όμως, η επιχείρηση είναι στην ίδια κατάσταση; Μπορείτε να συγκρίνετε προσλήψεις που έγιναν σε εποχή που η ΔΕΗ είχε μονοπώλιο στην ενέργεια και, ουσιαστικά, το βασικό της πλεονέκτημα ήταν οι λιγνιτικές μονάδες που υπήρχαν, με τις συνθήκες που υπάρχουν τώρα, όπου πλέον η ΔΕΗ βρίσκεται σε ένα πλαίσιο ανταγωνισμού, ανταγωνίζεται άλλες επιχειρήσεις οι οποίες υπάρχουν και πρέπει να λειτουργήσει σε ένα πλαίσιο αμιγούς ιδιωτικού δικαίου; Τι λέμε, λοιπόν, τώρα; Προφανέστατα αφ' ενός υπάρχουν οι λόγοι δημόσιου και κοινωνικού συμφέροντος, επιπλέον δεν τίθεται θέμα - σε καμμία περίπτωση - ότι είναι ίδιες οι συνθήκες με τις οποίες έγιναν οι προσλήψεις τότε, με τις συνθήκες με τις οποίες θα γίνουν οι προσλήψεις από εδώ και πέρα, μπαίνουν ασφαλιστικές δικλίδες με τη ρύθμιση της εργατικής νομοθεσίας η οποία υπάρχει, η νομολογία είναι πάγια στη συγκεκριμένη περίπτωση - και εμείς αναφερθήκαμε σε συγκεκριμένες αποφάσεις του Αρείου Πάγου, οι οποίες υπάρχουν - και γενικότερα υπάρχει και η νομολογία πως όταν γίνεται αναδιάρθρωση επιχειρήσεων, όπως είναι αυτή, η 642/88, μπορούν να υπάρχουν τέτοιες ρυθμίσεις. Η ουσία, λοιπόν, ποια είναι τώρα; Ότι η αντισυνταγματικότητα αυτή δεν ευσταθεί, είναι αντίθετη με τη διαμορφωμένη νομολογία του Αρείου Πάγου, η οποία υπάρχει και δεν θα στηριχθεί. Αντιθέτως, αντιλέγουμε και δεν υπάρχει κανένας λόγος για να στηριχθεί. Εάν, όμως, πάμε και στην ευρύτερη πολιτική εικόνα, είναι θράσος αυτό το οποίο κάνετε σήμερα εδώ πέρα. Διότι, αν γίνεται αυτή η κουβέντα σήμερα, είναι γιατί εσείς τη ΔΕΗ τη φέρατε σε μία κατάσταση να διαλυθεί και να κινδυνεύει όλος ο κόσμος ο οποίος βρίσκεται εκεί πέρα! [[Χειροκροτήματα από την πτέρυγα της Νέας Δημοκρατίας]] [[Θόρυβος από την πτέρυγα του ΣΥΡΙΖΑ]] Και είναι θράσος εσείς, που φέρατε τη ΔΕΗ στο χείλος του γκρεμού, να κινδυνεύει και να γίνονται προσπάθειες αναδιάρθρωσης και σωτηρίας της, να έρχεστε εδώ πέρα και να λέτε για τους ανθρώπους οι οποίοι θα προσληφθούν. Και, προφανώς, αυτοί οι άνθρωποι θα βρίσκονται με τους όρους της εργατικής νομοθεσίας - όπως είναι θα είναι και οι συνάδελφοί τους σε αντίστοιχες υπηρεσίες οι οποίες θα υπάρχουν ως προς τους μισθολογικούς κανόνες - δεν θα θίγονται τα δικαιώματά τους και με το σημερινό νομοσχέδιο και τις ρυθμίσεις τις οποίες φέρνουμε, διασφαλίζουμε αφ' ενός τους εργαζόμενους που ήδη υπάρχουν με τις συνθήκες που υπάρχουν και αφ' ετέρου, το να υπάρξουν νέοι εργαζόμενοι υπό την επίβλεψη του ΑΣΕΠ, που θα γίνουν οι προσλήψεις τους, προκειμένου να μπορέσει να λειτουργήσει η ΔΕΗ σε ένα ανταγωνιστικό περιβάλλον και να την επαναφέρουμε στην κατάσταση, την οποία εσείς παραλάβατε. Παραλάβατε μία ΔΕΗ υγιή και παραδώσατε μία ΔΕΗ διαλυμένη. Εμείς, λοιπόν, και ο Υπουργός έχει αυτό το χρέος και συνεπώς σας καλώ να καταψηφίσετε την ένσταση αντισυνταγματικότητας.
Τον λόγο θα δώσω τώρα στους Κοινοβουλευτικούς Εκπροσώπους. Ο κ. Λιβανός έχει τον λόγο.
Θα μιλήσω τελευταίος, κύριε Πρόεδρε.
Να γίνει αναστροφή.
Ωραία. Συνηθίζεται και αυτό. Έχει γίνει. Τον λόγο έχει η κ. Φωτεινή Μπακαδήμα από το ΜέΡΑ25.
Ευχαριστώ, κύριε Πρόεδρε. Ως ΜέΡΑ25 συμφωνούμε με την ένσταση αντισυνταγματικότητας, που καταθέτει η Κοινοβουλευτική Ομάδα του ΣΥΡΙΖΑ αναφορικά με το άρθρο 3 του νομοσχεδίου, γιατί αφ' ενός καταπατά την ορισμένη από το Σύνταγμα, με το άρθρο 4, ίση μεταχείριση, αφήνοντας ανοιχτό το περιθώριο άνισης μεταχείρισης εργαζομένων, που, έχοντας συνάψει ατομικές συμβάσεις, θα έχουν άλλο εργασιακό καθεστώς και αφ' ετέρου την προβλεπόμενη από το άρθρο 23 συνδικαλιστική ελευθερία, καθώς οι νεοπροσληφθέντες με ατομικές συμβάσεις δεν θα μπορούν ούτε να ανήκουν στο συνδικαλιστικό τους όργανο ούτε να χαίρουν την απόκτηση όποιων δικαιωμάτων έχει ήδη επιτύχει ή θα επιτύχει στο μέλλον το συνδικαλιστικό τους όργανο. Την ίδια στιγμή, η παρούσα διάταξη του σχεδίου νόμου αντιβαίνει το άρθρο 22 του Συντάγματος, που ορίζει πως οι γενικοί όροι εργασίας θα πρέπει να συμπληρώνονται από τις συλλογικές συμβάσεις. Καταπατά, ουσιαστικά, την αρχή περί ίσης αμοιβής για ίση εργασία, καταργώντας - εκτός όλων των άλλων - το πλαφόν των αμοιβών για μεγαλοστελέχη της επιχείρησης. Ως εκ τούτου, όπως προείπα, τασσόμαστε υπέρ της κατατεθείσας αίτησης. Ευχαριστώ.
Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.
Ευχαριστώ, κύριε Πρόεδρε. Έχουμε άλλη μία ένσταση αντισυνταγματικότητας σήμερα, που αφορά στις προσλήψεις των εργαζομένων στη ΔΕΗ, γιατί θα τους εξαιρεί από τις συλλογικές συμβάσεις εργασίας. Να τα πούμε λίγο απλά, για να καταλάβει ο κόσμος τι ακριβώς συμβαίνει. Οι υπάρχοντες εργαζόμενοι της ΔΕΗ, λοιπόν, υπάγονται στις συλλογικές συμβάσεις εργασίας, οι νέοι που θα προσληφθούν, δεν θα υπάγονται. Και εκεί πάνω, λοιπόν, λέει ο ΣΥΡΙΖΑ ότι υπάρχει θέμα αντισυνταγματικότητας. Βέβαια, το άρθρο 22 του Συντάγματος - το ανέφερε και ο συνάδελφος, ο κ. Πλεύρης - λέει ξεκάθαρα ότι όλοι οι εργαζόμενοι, ανεξάρτητα από το φύλο ή άλλη διάκριση, έχουν δικαίωμα ίσης αμοιβής για παρεχόμενη εργασία ίσης αξίας. Θέλω να πω στο σημείο αυτό ότι όλο το θέμα των προσλήψεων είναι λίγο προβληματικό. Τι θα πει «υπό την επίβλεψη του ΑΣΕΠ»; Σημαίνει, να βολέψουμε «ημετέρους». Ή θα γίνουν με ΑΣΕΠ ή θα βολέψουμε «ημετέρους». Δηλαδή, αν εγώ έχω έναν γνωστό στην τριμερή επιτροπή, θα πάω να βολέψω έναν δικό μου. Ξεκάθαρα πράγματα! Έτσι είναι. Δεν υπάρχει, υπό την επίβλεψη του ΑΣΕΠ. Και αν συνδυάσω στο μυαλό μου και το άρθρο 8 του νομοσχεδίου, κύριε Χατζηδάκη, που προβλέπει τη μεταφορά των νυν εργαζομένων στο δημόσιο - άρα ανοίγει ο χώρος για τους νέους που θέλετε να φέρετε - με μικρότερο μισθολόγιο, μπορούμε να τους διώξουμε όποτε θέλετε, άρα μπορούμε να παραδώσουμε και μία ΔΕΗ στον επόμενο ιδιώτη αγοραστή όπως τη θέλουμε εμείς. Γενικότερα, κυρίες και κύριοι συνάδελφοι, δεν μπορείς να νομοθετείς, παίρνοντας το ρίσκο να ανοίξεις καινούργιες δικαστικές περιπέτειες. Να προσφύγουν τώρα όλοι στο Συμβούλιο της Επικρατείας, να επιβαρυνθεί και το δημόσιο και οι εργαζόμενοι με έξοδα δικαστικά - και όχι μόνο - για να δούμε αν είναι αντισυνταγματικό ή όχι. Εμείς έχουμε μιλήσει επανειλημμένως - και θεωρούμε ότι η μοναδική φωνή λογικής εδώ μέσα, σε αυτό το Κοινοβούλιο, είμαστε εμείς - για σύσταση συνταγματικού δικαστηρίου. Τι πιο απλό από αυτό; Εσείς κωφεύετε. Συνταγματικό δικαστήριο. Κάθε φορά, σε κάθε νομοσχέδιο που έρχεται, είναι δυνατόν να υφίσταται ζήτημα συνταγματικότητας ή μη σε διάφορες διατάξεις που φτάνουν προς ψήφιση; Αυτή τη δουλειά θα κάνουμε; Είναι καταχρηστικό. Εμείς θα σας πούμε το εξής: Δεν συμμετέχουμε σε αυτό το επικοινωνιακό σόου, δεν παίρνουμε μέρος σε παραστάσεις - κακοστημένες μάλιστα - από την πλευρά της Νέας Δημοκρατίας και του ΣΥΡΙΖΑ για να κλέψουμε τις εντυπώσεις. Η λύση είναι μία: συνταγματικό δικαστήριο. Άρα δεν θα συμμετάσχουμε στη σημερινή παρωδία. Κύριε Πλεύρη, ακούω πολλές φορές τον οξύ λόγο τον δικό σας και του κ. Χατζηδάκη. Και τον έχω ρωτήσει επανειλημμένως και εγώ και ο κ. Βιλιάρδος και όλοι εδώ στην Ελληνική Λύση. Θέλετε να συμφωνήσουμε σε αυτό που είπατε ότι ο ΣΥΡΙΖΑ χρεοκόπησε - και οξύνατε και τον τόνο της φωνής σας σε εκείνο το σημείο - τη ΔΕΗ; Να συμφωνήσουμε. Ελάτε, κύριε Χατζηδάκη, να κάνουμε εξεταστική επιτροπή, για να δούμε τι έγινε με τη ΔΕΗ. Εξεταστική επιτροπή! Εσείς το προαναγγείλατε. Κάντε το επιτέλους!
Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Βεβαίως, οι συνθήκες στην αγορά εργασίας παραβιάζουν κάθε έννοια του εργατικού δικαίου. Χλευάζουν ακόμη και αυτό το αστικό Σύνταγμα. Αυτές οι συνθήκες, που υπάρχουν στην αγορά εργασίας, δεν είναι ουρανοκατέβατες. Αποτελούν τις επιδιώξεις των κεφαλαιοκρατών, για να θωρακίσουν την ανταγωνιστικότητα και την καπιταλιστική κερδοφορία τους. Και αυτές ακριβώς τις επιδιώξεις τις νομοθετούν οι κυβερνήσεις. Όλες οι κυβερνήσεις! Αυτό ακριβώς οδηγεί σε πολύ φθηνούς εργαζόμενους, σε εργαζόμενους αναλώσιμους, χωρίς συγκροτημένα εργατικά, ασφαλιστικά και συνδικαλιστικά δικαιώματα. Ιδιαίτερα στον τομέα της ενέργειας - μιας και είναι η σημερινή συζήτηση - η πολιτική της Ευρωπαϊκής Ένωσης για την απελευθέρωση της αγοράς αποτέλεσε και τον καταλύτη των εξελίξεων στην αγορά εργασίας. Σήμερα πάνω από το 30% των εργαζομένων στις επιχειρήσεις του τομέα της ενέργειας υπό δημόσιο έλεγχο - όχι τις ιδιωτικές - , είναι εργολαβικοί, ενώ ένα πολύ μεγάλο κομμάτι τους είναι και συμβασιούχοι. Αλήθεια, γι' αυτούς ισχύουν οι κλαδικές συμβάσεις; Γι' αυτούς τους εργαζόμενους ισχύει η αρχή της ίσης αμοιβής για ίση δουλειά; Όχι και αυτό είναι έργο και της Νέας Δημοκρατίας και του ΣΥΡΙΖΑ και του Κινήματος Αλλαγής. Έτσι ακριβώς είναι τα πράγματα. Από αυτή την άποψη είναι υποκριτικό το ενδιαφέρον του ΣΥΡΙΖΑ σήμερα. Οι εργαζόμενοι στην ενέργεια δεν έχουν ανάγκη από επικοινωνιακά τεχνάσματα τύπου αντισυνταγματικότητας, αλλά από αλληλεγγύη και στήριξη με κάθε τρόπο των αγώνων τους. Άλλωστε, το Σύνταγμα για τα δικαιώματα των εργαζομένων και του λαού είναι από λάστιχο, ενώ αντίθετα είναι από χάλυβα, είναι γραμμένο σε πέτρα όταν αφορά τα συμφέροντα της αστικής τάξης και των κεφαλαιοκρατών και αυτή είναι η ουσία του ζητήματος. Βεβαίως, το άρθρο 3 είναι βαθύτατα αντεργατικό και τσαλαπατά κάθε έννοια του Συντάγματος.
Τον λόγο έχει ο κ. Ανδρέας Λοβέρδος από την πλευρά του Κινήματος Αλλαγής.
Κύριε Πρόεδρε, σήμερα στην ομιλία μου ως Κοινοβουλευτικού Εκπροσώπου του Κινήματος Αλλαγής είχα σκοπό να ξεκινήσω με μια δριμεία κριτική που θέλω να ασκήσω στην Κυβέρνηση γι' αυτά που έγιναν με τους διορισμούς στους διοικητές των νοσοκομείων. Είναι πέρα από κάθε λογική, πέρα από κάθε πολιτική τοποθέτηση και άξια γελοιογραφιών. Οι γελοιογραφίες της εφημερίδας «ΚΑΘΗΜΕΡΙΝΗ» σήμερα είναι πολύ χαρακτηριστικές γι' αυτά που έκαναν με τους διορισμούς των νοσοκομείων. Πριν από μια εβδομάδα εδώ είχαμε ένσταση από την πλευρά του ΣΥΡΙΖΑ για το ζήτημα της ηλικίας στις αθλητικές ομοσπονδίες, δηλαδή τι όριο ηλικίας πρέπει να έχεις - κάτω από το οποίο πρέπει να είσαι - για να μπορείς να είσαι πρόεδρος μιας ομοσπονδίας. Διόρισαν διοικητή ογδόντα ετών, αντίστροφα με την προηγούμενη νομοθετική τους παρέμβαση και έρχονται σήμερα να κάνουν όσα κάνανε, δηλαδή είναι απαράδεκτα αυτά! Θα ξεκίναγα την ομιλία μου με αυτό. Δεύτερον, ήθελα να θίξω πώς διαμορφώθηκε η ΔΕΗ στα χέρια της προηγούμενης κυβέρνησης. Νομίζω ότι ένας Κοινοβουλευτικός Εκπρόσωπος υπογραμμίζει τα σημαντικά. Αφού, όμως, οι συνάδελφοι από τον ΣΥΡΙΖΑ θέτουν ζήτημα συνταγματικότητας του άρθρου 3, παράγραφος 5, είμαι υποχρεωμένος να μιλήσω νομικά. Προβληματιζόμαστε, πρώτον, αν σε κάθε σχέδιο νόμου, κύριε Πρόεδρε. Η διαφωνία μας με μια ρύθμιση πρέπει να συνοδεύεται και με μια ένσταση αντισυνταγματικότητας; Εμείς, ως Αντιπολίτευση, τα σταθμίζουμε και τα ζυγίζουμε αυτά, για να έχουμε ένα ποσοστό αξιοπιστίας, όταν στρεφόμαστε με νομικά επιχειρήματα εναντίον των νομοθετικών πρωτοβουλιών της Κυβέρνησης. Γι' αυτό σήμερα με πολλή προσοχή ακούσαμε την εισηγήτρια της Αξιωματικής Αντιπολίτευσης και με πολλή προσοχή διαβάσαμε την έκθεση της Επιστημονικής Υπηρεσίας της Βουλής. Άλλο να λέμε ότι κάτι είναι αρνητικό, είναι λανθασμένο κι άλλο να λέμε ότι είναι αντισυνταγματικό. Είναι επιχειρήματα διαφορετικής τάξης. Για να δούμε τώρα, στο άρθρο 3, παράγραφος 5 υπάρχει πρόβλημα συνταγματικότητας; Σας διαβάζω το άρθρο 22, παράγραφος 2 του Συντάγματος. «Με νόμο καθορίζονται οι γενικοί όροι εργασίας - νόμο καλούμαστε να ψηφίσουμε - που συμπληρώνονται από τις συλλογικές συμβάσεις εργασίας συναπτόμενες με ελεύθερες διαπραγματεύσεις και αν αυτές αποτύχουν με τους κανόνες που θέτει η διαιτησία». Σας διαβάζω και το άρθρο 25, παράγραφος 1 που λέει στις τελευταίες του σειρές ότι οι περιορισμοί στα θεμελιώδη δικαιώματα, ατομικά, πολιτικά, κοινωνικά, μπορούν να τεθούν με νόμο, υπό την προϋπόθεση, όμως, ότι σέβονται την αρχή της αναλογικότητας. Ποια είναι η ρύθμιση για την οποία πρέπει να αξιολογήσουμε εάν είναι αντίθετη με το Σύνταγμα ή όχι; Η παράγραφος 5 του άρθρου 3, λέει ότι οι συμβάσεις αορίστου χρόνου που καταρτίζονται σύμφωνα με το παρόν άρθρο, διέπονται από τις κείμενες κάθε φορά διατάξεις της εργατικής νομοθεσίας - καλώς - που ρυθμίζουν τις σχέσεις εργοδοτών και εργαζομένων στον ιδιωτικό τομέα και από τις διατάξεις της προκήρυξης - προσέξτε - κατά παρέκκλιση από την ισχύουσα στην επιχείρηση επιχειρησιακή συλλογική σύμβαση ή από τον κανονισμό κατάσταση προσωπικού ΔΕΗ ή από οποιαδήποτε άλλη επιχειρησιακή συμφωνία, ρύθμιση ή συνήθεια. Παρακάτω αναφέρει για ποια θέματα, που είναι όλο το θεματολόγιο των εργασιακών σχέσεων. Άρα πρέπει τώρα να αξιολογήσουμε αν η ρύθμιση αυτή εναρμονίζεται με το άρθρο 22, παράγραφος 2 που ανέγνωσα και το άρθρο 25, παράγραφος 1, το τελευταίο εδάφιο το οποίο ανέφερα. Έχουμε βοηθό; Έχουν αρωγό όλες και όλοι οι Βουλευτές εδώ, για να προβληματιστούν πάνω σε τούτο το θέμα; Έχουμε. Η Επιστημονική Υπηρεσία της Βουλής αναφέροντας τις διατάξεις που εγώ κατέγραψα - όχι η κ. Αχτσιόγλου - τις διατάξεις του άρθρου 22 και του άρθρου 25, παράγραφος 1, αξιολογεί ότι οφείλουμε προβληματισμό ως Αίθουσα, ως Εθνική Αντιπροσωπεία, ότι πρέπει να προβληματιστούμε. Η στάθμιση, κύριε Πρόεδρε, πρέπει να αναζητήσει ένθεν κακείθεν ερείσματα. Ανατρέχουμε στην εισηγητική έκθεση. Δεν βρίσκουμε έρεισμα. Πρέπει να ξέρει ο Υπουργός και οι συνεργάτες του ότι κατά τη νομολογία του Συμβουλίου της Επικρατείας η αναζήτηση μιας επαρκούς αιτιολογίας διασώζει τη συνταγματικότητα, ενώ η ύπαρξη ανεπαρκούς αιτιολογίας οδηγεί σε αποφάσεις περί αντισυνταγματικότητας. Αυτό το έχω ζήσει και ως Υπουργός, όταν αξιολογήθηκαν τα νομοθετήματά μου, που πλην μιας ειδικής ρύθμισης όλα τα υπόλοιπα κρίθηκαν συνταγματικά, γιατί προσέχαμε τις αιτιολογικές εκθέσεις, για να ξέρει ο εφαρμοστής του δικαίου τι κάνουμε. Εδώ η επίκληση του δημοσίου συμφέροντος είναι πολύ γενική, γιατί δεν εξειδικεύεται στην όψη εκείνη του δημοσίου συμφέροντος που προσβάλλεται ή που προστατεύεται. Γι' αυτό, κύριε Πρόεδρε, το Κίνημα Αλλαγής και εγώ προσωπικά, που το εκφράζω στη συγκεκριμένη ένσταση, δεχόμαστε τα επιχειρήματα περί αντισυνταγματικότητας. Σας ευχαριστώ πολύ.
Τον λόγο έχει ο κ. Τζανακόπουλος από πλευράς του ΣΥΡΙΖΑ.
Ευχαριστώ, κύριε Πρόεδρε. Συνοψίζοντας να πω ότι είναι δύο οι βασικοί λόγοι που προτείνονται ως προς την αντισυνταγματικότητα του άρθρου 3, παράγραφος 5, του συγκεκριμένου νομοσχεδίου, που ορίζει ότι οι νεοπροσλαμβανόμενοι στη ΔΕΗ από την ημέρα ισχύος του νόμου και μετά θα έχουν διαφορετική και δη χειρότερη μεταχείριση σε σχέση με τους εργαζόμενους οι οποίοι θα έχουν προσληφθεί μέχρι την ημέρα έναρξης ισχύος του νομοσχεδίου. Δηλαδή, υπάρχει ο πρώτος λόγος, ότι έχουμε διαφορετική μεταχείριση ιδίων καταστάσεων με ένα αυθαίρετο κριτήριο και θα εξηγήσω για ποιον λόγο το κριτήριο είναι αυθαίρετο. Κατ' αρχάς, να πούμε ότι η αρχή της ίσης αμοιβής για ίση εργασία είναι μια ειδική έκφραση της αρχής της ισότητας και υπό αυτή την έννοια πρέπει να προσεγγίζεται το άρθρο 22, παράγραφος 1- αν δεν κάνω λάθος - σε συσχέτιση πάντοτε με το άρθρο 4 του Συντάγματος. Ο αντιλέγων επικαλέστηκε τη νομολογία του Αρείου Πάγου, σύμφωνα με την οποία επιτρέπεται η διαφορετική μεταχείριση όμοιων καταστάσεων, όμως ξέχασε να μας πει ότι η διάκριση αυτή πρέπει να είναι συναφής και όχι - όπως έλεγα προηγουμένως - απολύτως αυθαίρετη. Εδώ τι έχουμε; Έχουμε την εξής κατάσταση πραγμάτων: Ένας εργαζόμενος - όπως έλεγα προηγουμένως - θα προσληφθεί σήμερα στη ΔΕΗ, θα καλύπτεται από τη συλλογική σύμβαση εργασίας, ενώ αν υποθέσουμε ότι το νομοσχέδιο ψηφιστεί, ένας εργαζόμενος ο οποίος θα προσληφθεί αύριο από την ίδια επιχείρηση, η οποία βρίσκεται στην ίδια κατάσταση σήμερα και αύριο, δεν θα καλύπτεται από τη σύμβαση εργασίας. Αυτό στοιχειοθετεί ακριβώς το επιχείρημά μας ότι πρόκειται περί αυθαιρέτου χρονικού κριτηρίου, το οποίο δεν μπορεί κατά ουδέναν τρόπο να δικαιολογηθεί. Παρ' όλα αυτά ο αντιλέγων επέλεξε να το δικαιολογήσει και να το τεκμηριώσει κάνοντας αυτό θα μου την πρώτη μέρα κάνει η Κυβέρνηση της Νέας Δημοκρατίας. Επιχείρησε να απαξιώσει, να λοιδορήσει, να δυσφημίσει και να υπονομεύσει τη ΔΕΗ. Η επιλογή αυτή δεν είναι άσχετη με τη γενικότερη στρατηγική της Κυβέρνησης, η οποία θέλει επί της ουσίας την υπονόμευση της επιχείρησης για να μπορέσει να την πουλήσει όσο το δυνατόν φθηνότερα στον επιχειρηματία εκείνον με τον οποίο θα καταλήξει στο πολιτικό και οικονομικό deal. Αυτή είναι η στρατηγική της Κυβέρνησης από την πρώτη μέρα της θητείας της και με αυτή ακριβώς τη στρατηγική επέλεξε ο αντιλέγων να δικαιολογήσει την αντισυνταγματικότητα της συγκεκριμένης διάταξης, η οποία οδηγεί σε απαξίωση του νέου εργατικού δυναμικού της ΔΕΗ. Πρόκειται για πραγματική προσβολή τόσο στην επιχείρηση όσο και στον ελληνικό λαό, όπως και στους εργαζόμενους της εταιρείας οι οποίοι αυτή στιγμή βρίσκονται σε κινητοποίηση απέναντι σε όσα κάνετε στη ΔΕΗ. Κάτι ξέχασε όμως. Μπορεί να δικαιολόγησε την παραβίαση της αρχής της ισότητας με βάση αυτή την εκτεταμένη λοιδορία και την εκτεταμένη στρατηγικού χαρακτήρα υπονόμευση της επιχείρησης, αλλά ξέχασε να αναφερθεί στον δεύτερο λόγο τον οποίο επικαλούμαστε για την αντισυνταγματικότητα της συγκεκριμένης ρύθμισης. Αφορά στην παραβίαση της αρχής της συλλογικής αυτονομίας. Τι έχουμε εδώ; Έχουμε την Κυβέρνηση να έρχεται μονομερώς και επί της ουσίας να τροποποιεί ή καλύτερα να καταργεί συλλογική σύμβαση εργασίας, σε συγκεκριμένη επιχείρηση. Αυτό με κανέναν τρόπο δεν μπορεί να δικαιολογηθεί, δεν μπορεί να τεκμηριωθεί. Προσβάλλει την ίδια την αρχή της συλλογικής αυτονομίας. Οφείλω να σας πω ότι στα χρονικά της Μεταπολίτευσης έχει γίνει άλλη μια φορά. Δεν το έχει τολμήσει κανένας άλλος παρ' εκτός της σημερινής Κυβέρνησης και του σημερινού Υπουργού. Κι άλλη μια φορά όταν με την πράξη υπουργικού συμβουλίου παρενέβη η τότε κυβέρνηση του 2012 για να μειώσει τον κατώτατο μισθό κατά 24% και να δημιουργήσει αυτή την προσβολή για τους νέους εργαζόμενους, τον υποκατώτατο μισθό με τη μείωση 32%. Ήταν η μοναδική άλλη φορά που κυβέρνηση έχει επιλέξει και έχει υλοποιήσει μονομερή παρέμβαση σε ισχύουσα συλλογική σύμβαση. Μας επιστρέφετε στις πιο σκοτεινές περιόδους του δεύτερου μνημονίου με τις πρακτικές και τις επιλογές σας. [[Στο σημείο την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Θέλω να κλείσω με δύο πολύ σύντομα σχόλια. Σε ό,τι αφορά στην αρχή της αναλογικότητας πράγματι συμφωνώ με τον προλαλήσαντα Κοινοβουλευτικό Εκπρόσωπο του Κινήματος Αλλαγής ότι όντως θα τεθεί ζήτημα αναλογικότητας της ρύθμισης. Όμως πρώτα πρέπει να εξετάσουμε αν υπάρχει ευθεία παραβίαση των αρχών και μετά να δούμε αν η παραβίαση είναι αναλογική. Και η δική μας θέση είναι ότι είναι προφανής η παραβίαση των αρχών και δεν τίθεται καν ζήτημα εξέτασης της αναλογικότητας. Αλλά, εν πάση περιπτώσει, αυτό είναι ένα ειδικό θέμα. Κλείνω. Σε ό,τι αφορά τους εργολαβικούς και του συμβασιούχους πράγματι ισχύει αυτό που είπε ο Κοινοβουλευτικός Εκπρόσωπος του Κομμουνιστικού Κόμματος, δηλαδή ότι οι εργολαβικοί και οι συμβασιούχοι δεν καλύπτονται από τη συλλογική επιχειρησιακή σύμβαση, καθώς έχουν διαφορετικό εργοδότη τυπικά και τεχνικά. Πράγμα που ισχύει ήδη από τον ν.1876/1990, τον τότε εργατικό νόμο. Όμως εδώ πρέπει να ανοίξει μια σοβαρή πολιτική συζήτηση για το αν θα πρέπει στην πραγματικότητα να προεκτείνουμε τις προστασίες του εργατικού δικαίου και προς τους εργολαβικούς και τους συμβασιούχους και όχι να προχωρήσουμε στην αντίθετη κατεύθυνση που είναι να εξισώσουμε τους εργαζόμενους προς τα κάτω δηλαδή, να αφαιρέσουμε την προστασία που παρέχει η επιχειρησιακή σύμβαση και από όσους επί της ουσίας θα έπρεπε να καλύπτονται απ' αυτήν. Δηλαδή, να πάμε στην ακριβώς αντίθετη κατεύθυνση απ' αυτή στην οποία κινείται η Νέα Δημοκρατία και ο αρμόδιος Υπουργός, να προστατεύσουμε περισσότερους και όχι λιγότερους εργαζόμενους από τις επιχειρησιακές συμβάσεις. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Λιβανός.
Ευχαριστώ πολύ, κύριε Πρόεδρε. Θα ήθελα να ξεκινήσω απαντώντας στον κ. Λοβέρδο ότι η Κυβέρνηση της Νέας Δημοκρατίας έχει αποδείξει σ' αυτούς τους τέσσερις, τεσσερισήμισι μήνες που κυβερνά ότι προσπαθεί να αλλάξει τη χώρα ταχύτατα. Το έργο μας είναι εδώ και μπορούν να το κρίνουν οι πάντες. Έγινε μια κακή επιλογή σε ένα νοσοκομείο μέσα στις δεκάδες, εκατοντάδες, καλές επιλογές που έχουμε κάνει όλον αυτόν τον καιρό. [[Θόρυβος από την πτέρυγα του ΣΥΡΙΖΑ]] Ηρεμήστε! Δεν σχολιάσατε όμως, κύριε Λοβέρδο, ότι την ίδια στιγμή που έγινε αυτό, εμείς βάλαμε κριτήρια αξιολόγησης στη λειτουργία των νοσοκομείων. Βάλαμε κριτήρια αξιολόγησης όπως και παντού αλλού στο κράτος για να μπορέσει επιτέλους να αλλάξει η πορεία του. [[Θόρυβος από την πτέρυγα του ΣΥΡΙΖΑ]] Ηρεμήστε! Ταυτόχρονα τα αντανακλαστικά ήταν άμεσα και επήλθε η αλλαγή. Λάθη γίνονται απ' αυτούς που πορεύονται. Κι όταν πορευόμαστε σωστά περιμένουμε από τους πολιτικούς μας αντιπάλους να μας λένε τα δίκαια, δίκαια. Εκτιμώ - κι αυτή είναι δική μου προσωπική άποψη - ότι αυτή η προσπάθεια πολιτικής τοποθέτησης, ίσα βάρκα ίσα νερά, ανάμεσα στον ΣΥΡΙΖΑ και σε μας δεν έχει ευνοήσει το κόμμα σας και καλό είναι να μην τη συντηρήσετε. Όσον αφορά, κύριε Πρόεδρε, στην ένσταση αντισυνταγματικότητας βλέπουμε ότι το κόμμα του ΣΥΡΙΖΑ το έχει κάνει πλέον κοινή πρακτική. Συνεχώς εγείρει ζητήματα αντισυνταγματικότητας, συνεχώς βάζει ονομαστικές ψηφοφορίες ακόμα κι όταν δεν είναι εδώ τα στελέχη του να τις υποστηρίξουν, ακόμα κι όταν ο Αρχηγός σας δεν είναι εδώ για να ψηφίσει. Εμείς εδώ είμαστε και θα κάνουμε τη δουλειά μας. Αλλά είναι σαφές σε ολόκληρο τον ελληνικό λαό ότι ο λόγος για τον οποίον επιβάλλετε αυτή την κομματική γυμναστική στα στελέχη σας είναι ένας και μόνο: Δεν έχετε πολιτικά επιχείρημα κι έχετε ένα σαφέστατο πρόβλημα πολιτικής στρατηγικής. Όμως στην προκειμένη περίπτωση ελλοχεύει κι ένα σημείο αντίφασης. Από τη μια μας κατηγορείτε για την αντισυνταγματικότητα και την κατάργηση της μονιμότητας, από την άλλη τα ίδια σας τα στελέχη και στην επιτροπή αλλά και στον δημόσιο λόγο τους λένε ότι αυτή η μονιμότητα έχει αρθεί από το 2012. Η έλλειψη επιχειρημάτων, η έλλειψη στρατηγικής αλλά κυρίως η τραγική διακυβέρνηση του τόπου τα τελευταία χρόνια από εσάς, σας έχουν φέρει σε αμηχανία και δεν μπορείτε να κάνετε σωστά τη δουλειά σας. Δεν μπορείτε να καθίσετε στα έδρανα της Αντιπολίτευσης δημιουργικά. Ένα πράγμα σας λέμε μόνο: Προσαρμοστείτε. Όσα ανέπτυξε ο κ. Πλεύρης ως αντιλέγων μας νομίζω ότι είναι απλά και κατανοητά. Επικαλέστηκε τις αποφάσεις του Αρείου Πάγου. Θα σας τις στείλουμε. Καταλάβαμε τα επιχειρήματα του κ. Τζανακόπουλου και την ανάλυση του νομικού του κόσμου. Δεν νομίζω όμως ότι έχουν ουσιαστική σημασία για αυτό το οποίο κρίνεται σήμερα από την Ολομέλεια. Ομολογουμένως αυτή η ένσταση αντισυνταγματικότητας σήμερα ήταν λίγο πιο οργανωμένη και μελετημένη από μέρους σας. Σε αυτό σας αξίζουν συγχαρητήρια. Ήσασταν λίγο πιο διαβασμένοι αυτή τη φορά. Πλην όμως οι αποφάσεις του Αρείου Πάγου αλλά ταυτόχρονα και η έκθεση της Επιστημονικής Επιτροπής της Βουλής λέει συγκεκριμένα: «Είναι ωστόσο δυνατόν να περιορίζεται από τον νομοθέτη με σκοπό την αποτελεσματική οργάνωση του θεσμού ή για λόγους δημοσίου συμφέροντος, ενώ ο περιορισμός της πρέπει να συνιστά το κατάλληλο και αναγκαίο μέσο για την πραγματοποίηση του επιδιωκόμενου σκοπού». Λέει, λοιπόν, η Επιστημονική Επιτροπή της Βουλής αυτό το οποίο ουσιαστικά αναφέρατε κι εσείς, αλλά θέλατε μετά να το ανατρέψετε, δηλαδή ότι όταν υπάρχει ο βασικός λόγος - και στην προκειμένη περίπτωση, υπάρχει ο βασικός λόγος - του δημοσίου συμφέροντος, τότε έχεις το δικαίωμα να παρέμβεις. Το δημόσιο συμφέρον, κύριε Τζανακόπουλε, είναι σαφές εδώ. Είναι ότι η επιβίωση της ΔΕΗ, έτσι όπως την αφήσατε και την καταντήσατε, εξαρτάται από το τι θα κάνουμε εμείς για να τη διασώσουμε. Δεν είπατε τίποτα και δεν αναφερθήκατε καθόλου σε όλη αυτή τη δημόσια συζήτηση γι' αυτούς τους δέκα χιλιάδες και πλέον εργαζόμενους που βρίσκονται στη ΔΕΗ, για το 70% του μεριδίου της αγοράς που κατέχει, για τα επτά εκατομμύρια συνδέσεις που έχει στην επικράτεια, για τα 900 εκατομμύρια περίπου ζημιές που δημιουργήσατε, για τις ΝΟΜΕ και κυρίως, για τα 4 δισεκατομμύρια τραπεζικού δανεισμού. Δεν είναι ότι εμείς - και έχετε το θράσος να το λέτε - προσπαθούμε να λοιδορήσουμε τη ΔΕΗ. Εσείς, αυτή τη στιγμή δεν μπορείτε να εγκαλείτε εμάς, μετά την κατάντια. Πρέπει απλά να καταλάβετε τι έγινε στην Ελλάδα τα χρόνια που κυβερνούσατε, να καταλάβατε που την αφήσατε. Είσαστε απλά αυτή τη στιγμή οι κατηγορούμενοι και όχι οι κατήγοροι. Πάρτε το απόφαση και προχωρήστε διαφορετικά.
Αφήσατε 5,5 δισεκατομμύρια.
Προχωρώντας, να σας εξηγήσουμε λίγο γιατί γίνεται όλη αυτή η διαδικασία, ώστε να έρθετε λίγο στην πραγματικότητα του 2019. Το είπε και ο κ. Πλεύρης και είμαι βέβαιος ότι θα ακουστεί πολλές φορές σήμερα στην Αίθουσα. Δεν βρισκόμαστε πια στο καθεστώς μονοπωλίου της ΔΕΗ. Έχουν αλλάξει τα πάντα, έχουν αλλάξει τα πάντα γύρω σας, μόνο εσείς έχετε μείνει προσκολλημένοι στο παρελθόν. Εμείς προσαρμοζόμαστε, προσπαθούμε και με αυτόν τον τρόπο - εκτός από τα άλλα μέτρα, τα οποία έχουμε πάρει για την αναδιάρθρωση της ΔΕΗ και για τα οποία η δική σας εταιρεία, που εσείς είχατε προσλάβει, έχει βγάλει τη γνωμάτευσή της για το αν έχει γίνει σωστά η δουλειά μέχρι τώρα από την Κυβέρνησή μας - θέλουμε να προχωρήσουμε αυτό το έργο. Δεν θα μας ανακόψετε σε καμμία περίπτωση ούτε με τους νομικισμούς σας ούτε με τις ενστάσεις σας. Θέλω να αναφέρω ότι τόσο στο Ταχυδρομικό Ταμιευτήριο, στον ΟΤΕ, στον ΟΣΕ, στον ΟΑΣΑ, στην «Ολυμπιακή» έχει ακολουθηθεί ανάλογο μοντέλο. Μπορούμε να σας τα στείλουμε όλα, έτσι ώστε να τα διαβάσετε και να είσαστε λίγο πιο κοντά στη σημερινή πραγματικότητα. Κλείνοντας θα ήθελα να ρίξω λίγο τους τόνους, γιατί αντιλαμβάνομαι ότι κάθε φορά που γίνεται μια πολιτική αντιπαράθεση μέσα στην Ολομέλεια εξάπτεστε. Εγώ αντιλαμβάνομαι - και κύριε Πρόεδρε, επιτρέψτε μου, είναι μια προσωπική άποψη αυτή, είναι βέβαια ψυχολογική ανάλυση και έτσι δεν μπορώ να το αποδείξω - ότι πραγματικά το βράδυ των εκλογών που χάσατε και σας έβαλε ο λαός στην Αντιπολίτευση, μια από τις σκέψεις λύτρωσης που είχατε, μεταξύ άλλων, είναι ότι θα φύγει από πάνω σας αυτό το βάρος της ΔΕΗ. Αυτό το βάρος της ΔΕΗ, το οποίο εσείς δημιουργήσατε και το οποίο αν έπεφτε στο κεφάλι σας και στο κεφάλι του ελληνικού λαού θα δημιουργούσε τεράστια προβλήματα στην οικονομία μας. Γι' αυτή τη λύτρωση ήρθαμε εμείς, ακριβώς για να αναβιώσουμε αυτή την εταιρεία, όπως και την ελληνική οικονομία. Αναλαμβάνουμε αυτό το κόστος. Απορρίπτουμε την ένσταση αντισυνταγματικότητας και προχωράμε στην πορεία που μας έδωσε εντολή ο ελληνικός λαός. Ευχαριστώ.
Πριν πάμε στη διαδικασία της ψηφοφορίας για την αντισυνταγματικότητα, τον λόγο θα πάρει ο Υπουργός Περιβάλλοντος και Ενέργειας κ. Χατζηδάκης.
Κύριε Πρόεδρε, κυρίες και κύριοι συνάδελφοι, ακούγοντας ορισμένους από τους ομιλητές της Αντιπολίτευσης έχεις την εντύπωση ότι η Κυβέρνηση είναι μια ομάδα Υπουργών, η οποία έχει δήθεν χόμπι να παίρνει μέτρα εναντίον του λαού και των εργαζομένων. [[Χειροκροτήματα από την πτέρυγα του ΣΥΡΙΖΑ]] Και σε κάθε περίπτωση που συζητούμε εφευρίσκουν νέα παραδείγματα. Εμείς, ο κ. Θωμάς κι εγώ, δεν είχαμε άλλη δουλειά, ολόκληρο το καλοκαίρι, παρά να έλθουμε αυγουστιάτικα και να πάρουμε μέτρα για την επιχείρηση αυτή, η οποία είχε έρθει στο παρά πέντε της καταστροφής, σύμφωνα με αυτά που είπε η έκθεση του ορκωτού ελεγκτή, που εσείς διορίσατε. [[Χειροκροτήματα από την πτέρυγα της Νέας Δημοκρατίας]] Την περασμένη άνοιξη - και έχω καταθέσει κατ' επανάληψη το σχετικό απόσπασμα της έκθεσης στα Πρακτικά της Βουλής - η «ERNST & YOUNG» είπε ότι με βάση όσα της είπε η ίδια η διοίκηση Παναγιωτάκη, δηλαδή η διοίκηση του ΣΥΡΙΖΑ, η ΔΕΗ ήταν στο παρά πέντε της χρεοκοπίας και έλεγε επί λέξει ότι «η επιχείρηση έχει θέμα βιωσιμότητας». Μάλιστα, στο τέλος προσέθετε ότι «δεν βλέπουμε πώς μπορούμε να αλλάξουμε την άποψή μας, μέσα στους επόμενους δώδεκα μήνες». Αυτή ήταν η αγάπη σας για τη ΔΕΗ και τους εργαζόμενους της ΔΕΗ! [[Χειροκροτήματα από την πτέρυγα της Νέας Δημοκρατίας]] Διότι, οι εργαζόμενοι της ΔΕΗ δεν μπορεί να υπάρξουν χωρίς την επιχείρηση! Και ήρθαμε το καλοκαίρι και πήραμε έκτακτα μέτρα. Αποφασίσαμε την καταβολή των ΥΚΩ, που δεν τα είχατε καταβάλει, παρά τα μεγάλα πλεονάσματα, για τα οποία κομπάζατε, τις υπηρεσίες κοινής ωφέλειας. Καταργήσαμε τις δημοπρασίες ΝΟΜΕ, από τις οποίες η ΔΕΗ έχασε 600 εκατομμύρια προς όφελος των ανταγωνιστών της! Και αυτό ήταν δώρο του κ. Τσίπρα και του ΣΥΡΙΖΑ! [[Χειροκροτήματα από την πτέρυγα της Νέας Δημοκρατίας]] Και φυσικά, παρενέβημεν στα τιμολόγια, με τρόπο ουσιαστικά ουδέτερο για τους καταναλωτές, πράγμα το οποίο δεν το λέμε μόνο εμείς, το λέει και η «STANDARD & POOR'S». Πριν από μερικές μέρες, ακριβώς βασιζόμενη σε αυτά τα μέτρα και αναφερόμενη και στη σχεδόν ουδετερότητα των μέτρων για τους καταναλωτές, ήλθε η «STANDARD & POOR'S» να αναβαθμίσει την πιστοληπτική ικανότητα της ΔΕΗ, ενώ προηγουμένως η «ERNST & YOUNG» ήρθε στην έκθεσή της 24ης Σεπτεμβρίου και είπε ότι η ΔΕΗ λόγω των μέτρων, που έλαβε αυτή η Κυβέρνηση, έβγαλε πια τη μύτη της έξω από το νερό και δεν αντιμετωπίζει πρόβλημα βιωσιμότητας. [[Θόρυβος από την πτέρυγα του ΣΥΡΙΖΑ]] Όσο και να φωνάζετε, η πραγματικότητα είναι εδώ για να σας εκδικείται. Όπως είχε πει κάποτε ο Μιτεράν «τα γεγονότα είναι ξεροκέφαλα», κυρίες και κύριοι συνάδελφοι του ΣΥΡΙΖΑ. [[Χειροκροτήματα από την πτέρυγα της Νέας Δημοκρατίας]] Επομένως αυτή την ώρα η Κυβέρνηση έρχεται και παίρνει μέτρα για τη ΔΕΗ και συνεχίζει σήμερα με αυτό το νομοσχέδιο το πρόγραμμα εκσυγχρονισμού της ΔΕΗ για δύο λόγους. Ο ένας λόγος είναι αυτός που σας ανέφερα, δηλαδή ότι η ΔΕΗ βρίσκεται σε δύσκολη θέση. Και είναι υποχρέωσή μας, είναι υποχρέωση όλων, να σώσουμε τη ΔΕΗ, να στηρίξουμε τους εργαζόμενους αυτής της επιχείρησης, για να στηρίξουμε την ενέργεια στη χώρα, διότι η ΔΕΗ είναι ενεργειακός πυλώνας, αλλά να στηρίξουμε και την εθνική οικονομία. Διότι, το ξέρετε πολύ καλά, δεν λέω κανένα μυστικό, αν πέσει η ΔΕΗ, θα πέσουν οι τράπεζες, θα πέσει η εθνική οικονομία. Και αυτό εμείς, φυσικά, δεν θα το επιτρέψουμε! [[Χειροκροτήματα από την πτέρυγα της Νέας Δημοκρατίας]] Ο δεύτερος λόγος για τον οποίο σήμερα κάνουμε αυτές τις ρυθμίσεις, που είναι φυσικά και η κατάργηση της μονιμότητας των νεοπροσλαμβανόμενων, για την οποία είμαστε υπερήφανοι και είναι μαζί μας η συντριπτική πλειοψηφία του ελληνικού λαού… [[Χειροκροτήματα από την πτέρυγα της Νέας Δημοκρατίας]] …είναι γιατί η ΔΕΗ δεν είναι πια ό,τι ήταν στη δεκαετία του '70, όταν εγκρίθηκε ο κανονισμός του προσωπικού της ΔΕΗ ούτε στη δεκαετία του '80 ούτε καν στη δεκαετία του 2000. Σήμερα η ΔΕΗ δεν είναι ένα κρατικό μονοπώλιο. Σήμερα η ΔΕΗ είναι μια επιχείρηση ανοιχτή στον ανταγωνισμό. Και εσείς μπορεί να μη στεναχωριέστε για το ότι παραλάβετε τη ΔΕΗ με μερίδιο 96% και την παραδώσατε με μερίδιο 74%, χάνοντας εξακόσιες σαράντα χιλιάδες πελάτες με σφραγίδα του ΣΥΡΙΖΑ και του κ. Τσίπρα! [[Χειροκροτήματα από την πτέρυγα της Νέας Δημοκρατίας]] Εμείς, σεβόμενοι, φυσικά, την κοινοτική νομοθεσία και όλες τις προβλέψεις της Ευρωπαϊκής Ένωσης, θέλουμε να δούμε πώς θα εκσυγχρονιστεί η ΔΕΗ και πώς θα εκσυγχρονιστεί συνολικά το τοπίο της ενέργειας στη χώρα. Γι' αυτόν τον λόγο, επειδή ξέρουμε ότι υπάρχει ανταγωνισμός, προσπαθούμε να στήσουμε τη ΔΕΗ όρθια στα πόδια της, για να μπορέσει να μειώσει το κόστος της και να σταθεί στον ανταγωνισμό. Κοντολογίς, κυρίες και κύριοι συνάδελφοι, εμείς θέλουμε ο εκάστοτε Υπουργός Ενέργειας να μην είναι στη δυσάρεστη θέση να έρχεται κάθε τρεις και λίγο και να λέει στους Έλληνες πολίτες: «Παρακαλώ, επειδή η ΔΕΗ έχει υψηλό κόστος και επειδή έχει αναχρονιστικό καθεστώς εργασιακών σχέσεων, ελάτε, Έλληνες φορολογούμενοι, και βάλτε το χέρι στην τσέπη». Αν εσείς το ανέχεστε, εμείς δεν το θέλουμε. [[Χειροκροτήματα από την πτέρυγα της Νέας Δημοκρατίας]] Επομένως, κυρίες και κύριοι συνάδελφοι, αυτό είναι το πολιτικό πλαίσιο, για να απαντήσω και στον κ. Λοβέρδο, κάτω από το οποίο έρχονται οι ρυθμίσεις του συγκεκριμένου εκσυγχρονιστικού για τη ΔΕΗ νομοσχεδίου. Θα μπορούσα να αναφερθώ στο άρθρο 22 παράγραφος 2 του Συντάγματος, θα μπορούσα να αναφερθώ στο άρθρο 25 για την αρχή της αναλογικότητας, στο άρθρο 106 για την οικονομική ανάπτυξη όλων των τομέων της εθνικής οικονομίας που είναι υποχρέωση της εκάστοτε κυβέρνησης, δηλαδή να μην αφήσουμε να πέσει κάτω η ενέργεια και η ΔΕΗ, θα μπορούσα να επικαλεστώ και άλλες διατάξεις τις οποίες επικαλέστηκαν άλλοι ομιλητές προηγουμένως. Θέλω, όμως, να προχωρήσω παραπέρα για να σας πω - επειδή επικαλείστε ότι υπάρχουν δύο ταχύτητες και υπάρχει σχετική παραβίαση ρυθμίσεων του Συντάγματος - ότι ξεχνάτε κάτι βασικό, ότι δεν είναι όμοια ρύθμιση για όμοια πράγματα. Εδώ δεν αναφερόμαστε μόνο γι' αυτούς που θα προσληφθούν, δεν είναι από εδώ και πέρα, δεν είναι θέμα χρονισμού, είναι μία άλλου είδους διαδικασία που εισάγεται συνολικά στη ΔΕΗ. Επομένως έχουμε ανόμοιες ρυθμίσεις για ανόμοια πράγματα, γιατί, από εδώ και πέρα, η ΔΕΗ ανοίγει συνολικά και οριζόντια ένα άλλο κεφάλαιο, προκειμένου να μείνει όρθια, να αντέξει στον ανταγωνισμό και να μην επιβαρύνει κι άλλο τους Έλληνες καταναλωτές, που κάποιος πρέπει να τους σκεφτεί. Θα μου πείτε: «Αυτά είναι δικές σας θεωρίες». Έχω εδώ όχι μία και δύο, αλλά οκτώ αποφάσεις του Αρείου Πάγου, που θεωρώ ότι, εν πάση περιπτώσει, κάποιος πρέπει να τις λάβει υπ' όψιν του. Έχω την απόφαση 567/1986, την απόφαση 642/1988, την απόφαση 458/1993, την απόφαση 393/1999, την απόφαση 515/2001, την απόφαση 543/2004, την απόφαση 595/2006, την απόφαση 421/2007. Τι λένε αυτές οι αποφάσεις; Ενδεικτικά θα σταθώ σε τρία παραδείγματα. Οι αποφάσεις 595/2006 και 527/2004 λένε: «Διαφοροποιήσεις στις αμοιβές, όταν αυτές επιβάλλονται από νομοθετικές ρυθμίσεις, επιτρέπονται όταν επιβάλλονται από λόγους γενικότερου κοινωνικού ή δημόσιου συμφέροντος». Αυτό που σας είπε ο κ. Πλεύρης και ο κ. Λιβανός. Οι αποφάσεις 543/2004 και 1023/1989 λένε: «Διαφοροποιήσεις επιτρέπονται μεταξύ υπαλλήλων οι οποίοι έχουν προσληφθεί σε διαφορετικούς χρόνους και υπό άλλες συνθήκες». Η απόφαση 642/1988 λέει: «Διαφοροποιήσεις επιτρέπονται, επίσης, όταν επιβάλλονται από την ανάγκη αναδιοργάνωσης της επιχείρησης». Τι χρείαν έχομεν μαρτύρων; Σας διάβασα οκτώ διαφορετικές αποφάσεις, σε διαφορετικούς χρόνους και στο πλαίσιο του παρόντος Συντάγματος, του Αρείου Πάγου, του ανωτάτου δικαστηρίου της χώρας. Τις λαμβάνουμε υπ' όψιν ή δεν τις λαμβάνουμε; [[Χειροκροτήματα από την πτέρυγα της Νέας Δημοκρατίας]] Δεν θα σταματήσω εδώ, όμως. Θέλω να αναφερθώ και στην Επιστημονική Επιτροπή της Βουλή, η οποία έχει συντάξει μία θετική, σε γενικές γραμμές, έκθεση για το νομοσχέδιο, για να αναφερθώ σε μία παρατήρηση που αναφέρεται στη συλλογική αυτονομία και στη συνδικαλιστική ελευθερία, υπονοώντας η Επιτροπή της Βουλής ότι εμείς μπορεί να μην επιτρέψουμε χωριστή συλλογική σύμβαση στους νεοπροσληφθέντες εργαζόμενους. Κάθε άλλο. Ούτε μπορούμε, ούτε έχουμε σκοπό να το κάνουμε. Πώς θα μπορούσε να συμβεί διαφορετικά; Αυτό το έχουμε εξηγήσει και επομένως θέλω να είναι απολύτως σαφές. Χωριστή και διαφορετική συλλογική σύμβαση, η οποία δεν θα διασφαλίζει τη μονιμότητα, ναι, μπορεί να υπογραφεί. Θέλω, όμως, να συνεχίσω, κυρίες και κύριοι συνάδελφοι, γιατί δεν είναι ένα και δύο τα στοιχεία. Όσο έψαχνα χθες όταν έμαθα ότι πρόκειται να υποβληθεί ένσταση αντισυνταγματικότητας, έβρισκα το ένα μετά το άλλο. Έχουμε νόμο το 2006 για τον ΟΤΕ, ο οποίος νόμος θέτει τις βάσεις για ένα τέτοιο καθεστώς σαν κι αυτό που συζητάμε σήμερα. Και ας συγκρίνουμε τη ΔΕΗ με τον ΟΤΕ και να θυμηθούμε πού ήταν η ΔΕΗ πριν από κάμποσα χρόνια και πού ήταν ο ΟΤΕ. Όλοι εδώ ήμασταν και όλοι θυμόμαστε ότι τότε η ΔΕΗ ήταν σε καλύτερη μοίρα από τον ΟΤΕ. Σήμερα, όμως, ο ΟΤΕ πηγαίνει πάρα πολύ καλά, ενώ για τη ΔΕΗ χρειάζεται να κάνουμε όλες αυτές τις συζητήσεις. Διότι η ΔΕΗ έπεσε θύμα του κρατισμού και του λαϊκισμού, γι' αυτό. [[Χειροκροτήματα από την πτέρυγα της Νέας Δημοκρατίας]] Υπάρχει νόμος του 2011 για τον ΟΑΣΑ. Στη συγχώνευση του ΟΑΣΑ, που έγινε τότε, οι εργαζόμενοι εντάσσονται στην καινούργια εταιρεία με διαφορετικά καθεστώτα. Υπάρχει η συλλογική σύμβαση του ΟΤΕ του 2017 και του 2018 που επιτρέπει, προφανώς και με υπογραφή των εργαζομένων, διαφορετικά καθεστώτα. Θέλω να μου πείτε ποιος ήταν τότε κυβέρνηση και ποια ήταν Υπουργός Εργασίας το 2017 και το 2018. [[Χειροκροτήματα από την πτέρυγα της Νέας Δημοκρατίας]] Υπάρχει, όμως, και κάτι άλλο το οποίο το άφησα ως κερασάκι της τούρτας για το τέλος. Κυρίες και κύριοι συνάδελφοι, πέρα από αυτά που σας είπα - και ξέρω πόσο καλόπιστα με αντιμετωπίζετε, γι' αυτό υποθέτω ότι ήδη έχετε πειστεί, αν, όμως, υπάρχει κάποιος που ενδεχομένως έχει μία κακοπιστία απέναντί μου, που ξαναλέω ότι δεν το πιστεύω - έχω εδώ ένα έγγραφο, το οποίο γράφει απ' έξω: ««ΔΕΗ ΑΝΑΝΕΩΣΙΜΕΣ Α.Ε.», Καινοτομία - Ανάπτυξη - Περιβάλλον», είναι το logo της επιχείρησης, «Κανονισμός Εργασίας «ΔΕΗ ΑΝΑΝΕΩΣΙΜΕΣ Α.Ε.»». Σχέδιο μετά από το Διοικητικό Συμβούλιο της 24ης Ιουλίου 2017, το οποίο εγκρίθηκε και είναι κανονισμός της επιχείρησης. [[Θόρυβος στην Αίθουσα από την πτέρυγα του ΣΥΡΙΖΑ]] Πηγαίνατε παρακαλώ στο άρθρο 24 για την καταγγελία σύμβασης. Η κυβέρνηση ΣΥΡΙΖΑ θέσπισε για τη «ΔΕΗ ΑΝΑΝΕΩΣΙΜΕΣ» αυτό που θεσπίζουμε σήμερα εμείς για όλη τη ΔΕΗ. Ντροπή. Ντροπή. Ντροπή! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, αυτά που είπατε προηγουμένως για την ένσταση αντισυνταγματικότητας να πάτε να τα πείτε, όχι αλλού, στην ίδια τη ΓΕΝΟΠ - ΔΕΗ. Να σας πει η ΓΕΝΟΠ - ΔΕΗ αν αυτά που λέω τώρα για τη «ΔΕΗ Ανανεώσιμες» είναι αλήθεια ή όχι. Και τότε θα διαπιστώσετε, γιατί εμένα μου τα έχουν πει συνδικαλιστές της ΔΕΗ και τα βλέπω με τα ίδια μου τα μάτια, ότι αυτό για το οποίο μας καταγγέλλετε για το σύνολο της ΔΕΗ, το κάνατε πράξη εσείς για τη «ΔΕΗ ΑΝΑΝΕΩΣΙΜΕΣ». Εν πάση περιπτώσει, κυρίες και κύριοι συνάδελφοι, κλείνω. Το πράγμα είναι, νομίζω, παραπάνω από καθαρό. Θέλω όλοι μας, επειδή εδώ είμαστε υπόλογοι απέναντι στη συνείδησή μας και είμαστε αντιπρόσωποι του έθνους, θέλω όλοι να φανταστούμε εάν γυρίσουμε απόψε σπίτια μας και έχουμε κάνει δεκτή την αίτηση αντισυνταγματικότητας και δεν έχουμε ψηφίσει αυτό το νομοσχέδιο - να σκεφτείτε όλοι σας παρακαλώ, γιατί εκτός από κόμματα υπάρχει και η πατρίδα μας - ποια θα είναι η κατάσταση στη ΔΕΗ, ποια θα είναι η κατάσταση στη μετοχή της ΔΕΗ, ποια θα είναι η κατάσταση στις τράπεζες, ποια θα είναι η κατάσταση στην εθνική οικονομία, ποιο θα είναι το μέλλον του τόπου. [[Χειροκροτήματα από την πτέρυγα της Νέας Δημοκρατίας]] Εμείς στηρίζουμε αυτό το νομοσχέδιο επειδή στηρίζουμε μια Ελλάδα ευρωπαϊκή, μια Ελλάδα σύγχρονη, που υπηρετεί όλες τις κοινωνικές τάξεις και που προφανώς στο κέντρο της προσοχής της έχει τους πιο αδύναμους και τους εργαζόμενους, που χωρίς υγιείς επιχειρήσεις δεν μπορεί να υπάρξουν. Στηρίζουμε, λοιπόν, τη ΔΕΗ για να στηρίξουμε και τους εργαζόμενους της ΔΕΗ.
Κύριε Πρόεδρε, θα ήθελα τον λόγο επί προσωπικού.
Κυρία Αχτσιόγλου, δεν υπάρχει προσωπικό.
Όχι, κύριε Πρόεδρε, θέλω να πω το προσωπικό.
Επιτρέψτε μου… [[Θόρυβος - διαμαρτυρίες από την πτέρυγα του ΣΥΡΙΖΑ]] Δεν υπάρχει προφανώς προσωπικό. Και οι δύο περιπτώσεις του προσωπικού δεν συντρέχουν εδώ.
Μα, δεν ακούσατε τίποτε.
Το μόνο που υπάρχει είναι ότι ολοκληρώθηκε η συζήτηση κατά το άρθρο 100 παράγραφος 2 του Κανονισμού για το θέμα συνταγματικότητας που ετέθη.
Πρέπει να ακούσετε τον λόγο. Υποχρεούστε να ακούσετε.
Όχι, δεν υποχρεούμαι…
Τι φοβάστε;
Βάσει του Κανονισμού…
Μα, κύριε Πρόεδρε…
Να το πούμε και αυτό. Με προτρέπουν οι συνάδελφοι να κοιτάξω τον Κανονισμό. Κοιτάω, λοιπόν, τον Κανονισμό, ο οποίος λέει: «Ο Πρόεδρος μπορεί να μη δώσει τον λόγο, αν κρίνει ότι δεν υπάρχει προσωπικό ζήτημα». Αυτό λέει ο Κανονισμός.
Μετά την αιτιολόγηση.
Κατόπιν αυτού…
Δεν ισχύει στον Κανονισμό αυτό που λέτε.
Κατόπιν αυτού οι δεχόμενοι την ένσταση αντισυνταγματικότητας, παρακαλώ να εγερθούν. [[Εγείρονται οι αποδεχόμενοι την ένσταση]] Προφανώς δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής. Συνεπώς η ένσταση αντισυνταγματικότητας απορρίπτεται. [[Χειροκροτήματα από την πτέρυγα της Νέας Δημοκρατίας]] Προχωρούμε στη συνέχεια της συζητήσεως. Τον λόγο έχει ο πρώτος ομιλητής κ. Διονύσιος Σταμενίτης.
Κύριε Πρόεδρε, θέλω τον λόγο επί του Κανονισμού για τη διαδικασία.
Έχει κληθεί ο κ. Σταμενίτης.
Θέλω τον λόγο, κύριε Πρόεδρε, θα αφορά μόνο τη διαδικασία.
Ευχαριστώ, κύριε Πρόεδρε.
Κύριε Πρόεδρε, θέλω τον λόγο επί της διαδικασίας.
Δεν γίνεται έτσι, κύριε Φάμελλε.
Ούτε όπως το κάνετε εσείς.
Πρέπει να υποβληθεί αίτημα, ένα αίτημα να μου υποβάλετε και θα το πάρετε αμέσως.
Θέλετε γραπτό αίτημα για τη διαδικασία;
Θέλει ένα αίτημα.
Γιατί το κάνετε αυτό;
Εσείς γιατί το κάνετε; Πρέπει να υποβάλετε αίτημα.
Θέλετε γραπτό αίτημα για τη διαδικασία;
Όχι έτσι, αλλιώς. Ξέρετε πώς.
Κυρίες και κύριοι συνάδελφοι, σήμερα συζητάμε το νομοσχέδιο του Υπουργείου Περιβάλλοντος και Ενέργειας…
Θέλετε γραπτό αίτημα για να σας ρωτήσω πόση ώρα θα μιλούν οι Βουλευτές;
Οι Βουλευτές θα μιλούν για επτά λεπτά. Τον λόγο έχει ο κ. Σταμενίτης.
Σεβαστείτε, κύριε Φάμελλε, το γεγονός ότι έχω ανέβει στο Βήμα.
Σας παρακαλώ, δεν μιλάω σε εσάς.
Τον λόγο έχει ο κ. Σταμενίτης για επτά λεπτά.
Πόσες φορές θα παραβιάσετε τον Κανονισμό σήμερα;
Συζητάμε σήμερα το νομοσχέδιο του Υπουργείου Περιβάλλοντος…
Πόσο θέλετε να προστατεύετε τον κ. Χατζηδάκη;
…με τίτλο «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ»…
Κύριε Πρόεδρε, πείτε μας…
Κύριε Φάμελλε, θα ακούσετε αυτά που θέλω να πω, σε ποιο σημείο φέρατε τη ΔΕΗ και πόσα χρήματα χρεώσατε τους Έλληνες φορολογούμενους.
Θα σας πω. Παραβιάζετε τον Κανονισμό και είστε και όρθιος. Τον παραβιάζετε κατακόρυφα!
Θα καλέσετε τη φρουρά να με κατεβάσει επειδή είμαι όρθιος;
Εντάξει, εντάξει!
Ζήτησα τον λόγο επί της διαδικασίας.
Δεν μπορείτε. Είναι άλλη η διαδικασία. Προχωρούμε, κύριε Σταμενίτη.
Τόσο πολύ φοβάστε, κύριε Πρόεδρε;
Το βρήκατε! Τόσο πολύ φοβάμαι!
Μπράβο, κύριε Πρόεδρε.
Κύριε Σταμενίτη, έχετε τον λόγο.
Κύριε Πρόεδρε, σήμερα συζητάμε το νομοσχέδιο του Υπουργείου Περιβάλλοντος και Ενέργειας, με τίτλο: «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ». Πρόκειται για ένα νομοσχέδιο το οποίο αποτελεί μία σημαντική, αλλά και αναγκαία διαρθρωτική παρέμβαση στο σύνολο της αγοράς ενέργειας, αλλά και θεμάτων που αφορούν γενικότερα την κοινωνία. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Επιγραμματικά αναφέρω ότι το νομοσχέδιο ρυθμίζει θέματα που σχετίζονται, πρώτον, με τη ΔΕΗ, την επιχείρηση, που όλοι κατανοούμε ότι διαδραματίζει, πια, κομβικό ρόλο στην προσπάθεια που γίνεται για την ανάπτυξη και την αναμόρφωση της χώρας. Δεύτερον, ρυθμίζει θέματα των ΑΠΕ, οι οποίες αναμφίβολα συμβάλλουν αρκετά στην προστασία του περιβάλλοντος και ταυτόχρονα επηρεάζουν με τρόπο θετικό την εθνική οικονομία, είτε μιλάμε για μεγάλους παραγωγούς είτε για μικρούς. Απλοποιείται η αδειοδότηση, ξεπερνιούνται τα γραφειοκρατικά εμπόδια και διευρύνεται η χρήση των ανανεώσιμων πηγών ενέργειας, αξιοποιώντας έτσι το μεγάλο συγκριτικό πλεονέκτημα της χώρας σε φυσικούς πόρους. Τρίτον, με την ταχεία υιοθέτηση του target model στοχεύει στην επίτευξη μίας λειτουργικής ανταγωνιστικής αγοράς ενέργειας, η οποία θα κινείται στο πλαίσιο των βέλτιστων διεθνών πρακτικών. Τέταρτον, με την ιδιωτικοποίηση της ΔΕΠΑ τίθεται ένα νέο υγιές πλαίσιο ανταγωνισμού προς όφελος της αγοράς των καταναλωτών, είτε είναι επιχειρήσεις είτε νοικοκυριά. Τέλος, ρυθμίζει θέματα που σχετίζονται με την ηλεκτροκίνηση, τομέας όπου η στόχευση της Κυβέρνησης είναι να εναρμονιστούμε πλήρως με το νέο πλαίσιο που διαμορφώνεται στις μεταφορές με πολύ χαμηλό κόστος και μηδενικούς ρύπους. Κυρίες και κύριοι συνάδελφοι, πήρα τον λόγο σήμερα, για να τοποθετηθώ κυρίως επάνω στο θέμα της ΔΕΗ. Έχουν ειπωθεί πολλά το προηγούμενο διάστημα. Έχουμε ακούσει διάφορες απόψεις, όμως με το συγκεκριμένο σχέδιο νόμου η τωρινή Κυβέρνηση έρχεται να βάλει ένα τέλος σε ένα πρόβλημα που έκανε κύκλους και διαρκώς επέστρεφε στο μηδέν. Με τους χειρισμούς, μάλιστα, της προηγούμενης κυβέρνησης η κατάσταση κόντεψε να εκτροχιαστεί πλήρως. Όσο και αν θέλουν οι συνάδελφοι της Αντιπολίτευσης να παρουσιάσουν το άσπρο μαύρο και σήμερα στη συζήτηση της Ολομέλειας, αλλά και στην επεξεργασία του νομοσχεδίου στις επιτροπές, η πραγματικότητα είναι δεδομένη. Τη μαρτυρούν οι αριθμοί, οι οποίοι τι φανερώνουν; Φανερώνουν ότι η ΔΕΗ ήταν μία από τις ωρολογιακές βόμβες που παρέλαβε η Κυβέρνηση της Νέας Δημοκρατίας και η νέα ηγεσία του Υπουργείου Περιβάλλοντος και Ενέργειας. Ας δούμε όμως γρήγορα τους χειρισμούς της επιχείρησης σε συνάρτηση με τους χειρισμούς της προηγούμενης κυβέρνησης. Η κυβέρνηση του ΣΥΡΙΖΑ παρέλαβε το 2014 την επιχείρηση με κέρδη 90 εκατομμυρίων ευρώ. Την παρέδωσε το 2019 με ζημιές 900 εκατομμυρίων. Την παρέλαβε με χρηματιστηριακή αξία, περίπου 1,9 δισεκατομμύρια ευρώ το 2014. Την παρέδωσε το 2019 με 300 εκατομμύρια. Την παρέλαβε το 2014 με κεφαλαιοποίηση 2 δισεκατομμυρίων, την παρέδωσε το 2019 με 300 εκατομμύρια. Μετά από αυτά τα στοιχεία, είναι πραγματικά να απορεί κανείς. Άραγε, αυτοί που αντιδρούν σήμερα σε αυτό το σχέδιο νόμου τι ακριβώς προσδοκούν, όταν προτείνουν να μην αλλάξει τίποτε; Αμφισβητούν την έκθεση του Ορκωτού Λογιστή, που είχε μάλιστα τοποθετηθεί από την προηγούμενη διοίκηση της ΔΕΗ που έθετε πραγματικό ζήτημα βιωσιμότητας της επιχείρησης; Προφανώς, κυρίες και κύριοι συνάδελφοι, είστε ικανοί να αμφισβητήσετε και τον ίδιο σας τον εαυτό, προκειμένου να μην αναγνωρίσετε τα λάθη σας και να λαϊκίσετε. Εντάξει, νιώθετε μία αμηχανία που τα πρώτα αποτελέσματα από τις πρωτοβουλίες της νέας Κυβέρνησης είναι θετικά, αλλά κάποια στιγμή, ξέρετε, πρέπει να βάλετε και το συμφέρον του τόπου, της χώρας, της Ελλάδας, πάνω από τις αυταπάτες σας και τον εγωισμό σας. Κυρίες και κύριοι συνάδελφοι, μέσα σε λίγο διάστημα η θέση του Ορκωτού Λογιστή άλλαξε. Η μετοχή της εταιρείας τριπλασιάστηκε και πρόσφατα η «STANDARD & POOR'S» αναβάθμισε την πιστοληπτική ικανότητα της εταιρείας. Η υλοποίηση του σχεδίου της ηγεσίας του Υπουργείου έφερε αποτελέσματα. Αντιμετώπισε τα ζητήματα ρευστότητας και πρώτιστα πέτυχε να μην καταρρεύσει η επιχείρηση. Μπορεί κάποιος να μας πει αν δεν παίρναμε αυτά τα μέτρα το καλοκαίρι τι θα συνέβαινε; Τι επιπτώσεις θα υπήρχαν στην εθνική οικονομία, στις τράπεζες, τη ΔΕΗ και τους εργαζομένους; Μια σειρά από πρωτοβουλίες του Υπουργείου είναι η νέα τιμολογιακή πολιτική που προτάθηκε στη ΔΕΗ, που είχε ουδέτερο, τελικά, αποτύπωμα, αλλά και η κύρωση των πράξεων νομοθετικού περιεχομένου, που αφορούσαν τις υπηρεσίες κοινής ωφελείας, με κέρδη πάνω από 200 εκατομμύρια ευρώ, με την κατάργηση των ΝΟΜΕ, μιας πραγματικά ακατανόητης επιλογής της προηγούμενης κυβέρνησης, που κόστισε στη ΔΕΗ 600 εκατομμύρια. Δεν μας ενοχλεί, κύριε του ΣΥΡΙΖΑ, που καταργήσατε τον νόμο της «μικρής» ΔΕΗ. Ενοχλεί τον φορολογούμενο πολίτη ότι ζημιώθηκε 600 εκατομμύρια ευρώ. Θυμίζω λίγο τι γινόταν με τη «μικρή» ΔΕΗ. Υπήρχε διαχωρισμός τής τότε ΔΕΗ πελατών, παραγωγής ρεύματος και θα προσδοκούσε η ΔΕΗ να εισπράξει περίπου 2 δισεκατομμύρια ευρώ, τα οποία θα τα χρησιμοποιούσε για εκσυγχρονισμό και κάλυψη των αναγκών της. Τελικά δεν ακολουθήθηκε το μοντέλο αυτό, πήγαμε στις ΝΟΜΕ και η ΔΕΗ μπήκε 600 εκατομμύρια μέσα. Και, βέβαια, αυτές οι πρωτοβουλίες της Κυβέρνησης δεν σταματούν μόνο σε αυτό το θέμα. Προχωρούμε και σε ζητήματα που αφορούν την απολιγνιτοποίηση, πολιτική επιλογή που εντάσσεται και στη γενική στόχευση της Κυβέρνησης για την προστασία του περιβάλλοντος. Αλήθεια, τι θέλετε εσείς; Τι κάνετε γι' αυτόν τον τομέα τα τέσσερα χρόνια που ήσασταν κυβέρνηση; Προχωράμε, επίσης και στην ιδιωτικοποίηση του ΔΕΔΔΗΕ, αλλά και στην ουσιαστική δυναμική στήριξη των ανανεώσιμων πηγών ενέργειας από τη ΔΕΗ που είχε μόνο το 3% Στην αγορά. Θετικό πρόσημο, επίσης, έχουν και οι πρωτοβουλίες για άρση της μονιμότητας, η εισαγωγή κινήτρων για πρόσληψη στελεχών από την αγορά, ο νέος και ευέλικτος τρόπος προσλήψεων, καθώς και το ολοκληρωμένο σχέδιο για την εθελουσία έξοδο των εργαζομένων χωρίς καμμία επιβάρυνση των φορολογούμενων και των ασφαλιστικών ταμείων. Κυρίες και κύριοι συνάδελφοι, κλείνοντας θα ήθελα να καταθέσω ότι με την ψήφιση του παρόντος νομοσχεδίου κάνουμε πράξη μία πολιτική που έχει στον πυρήνα της τον εκσυγχρονισμό της ΔΕΗ, η οποία μεταλλάσσεται σε μια ευέλικτη λειτουργική και αποτελεσματική επιχείρηση και αυτό σαφώς πιστώνεται στη μεγάλη προσπάθεια της ηγεσίας του Υπουργείου που από την πρώτη στιγμή έθεσε ως στόχο όχι μόνο τη διάσωση της επιχείρησης, αλλά και τη βιωσιμότητα της και την ανάπτυξη της για καλό της Ελλάδας και της ελληνικής οικονομίας. Σας ευχαριστώ.
Επόμενος ομιλητής είναι ο κ. Γεώργιος Παπαηλιού από τον ΣΥΡΙΖΑ.
Κύριε Πρόεδρε, θα ήθελα τον λόγο επί της διαδικασίας.
Πριν ανέβει στο Βήμα ο κ. Παπαηλιού ζήτησε το λόγο επί της διαδικασίας ο κ. Φάμελλος. Με την ευκαιρία, για να μη διακόπτω τους ομιλητές, μετά θα ήθελα να κάνω μια θερμή παράκληση στο Σώμα. Γνωρίζετε πολύ καλά ότι έχουν εγγραφεί εβδομήντα τρεις ομιλητές. Πρώτη παράκληση είναι να τηρείται ο χρόνος, το επτάλεπτο. Από εκεί και πέρα η συνεδρίαση από ό,τι καταλαβαίνετε θα τραβήξει σε μάκρος, θα παρέμβουν σίγουρα οι Κοινοβουλευτικοί Εκπρόσωποι, οι Πρόεδροι των Κοινοβουλευτικών Ομάδων. Θα δούμε πώς θα διαχειριστούμε τον χρόνο. Κύριε Φάμελλε, έχετε τον λόγο για δύο λεπτά. Σας παρακαλώ πολύ να είστε σύντομος.
Βεβαίως, κύριε Πρόεδρε, επί της διαδικασίας και μόνο θα μιλήσω. Κύριε Πρόεδρε, και προηγουμένως στον Πρόεδρο της Βουλής είχα διευκρινίσει ότι θέλω τον λόγο επί της διαδικασίας. Υπήρξε μία ένταση - δεν κατανοώ ακριβώς για ποιον λόγο - και μία διαδικασία από το Προεδρείο σχεδόν πραξικοπηματική να κλείσει τη συζήτηση. Εγώ, όμως, θα μιλήσω μόνο για τη διαδικασία από δω και μπρος. Έχουμε, κύριε Πρόεδρε, έναν κατάλογο με εβδομήντα τρεις ομιλητές. Το θέμα είναι πολύ ουσιαστικό, αυτό αποδεικνύεται και από τη διάθεση των Βουλευτών να τοποθετηθούν. Νομίζω και ζητούμε επίσημα το Προεδρείο να δει ξανά το θέμα του αν η διαδικασία θα είναι ενιαία ή όχι. Θα περιοριστεί ο λόγος σε πάρα πολλούς Βουλευτές, κύριε Πρόεδρε. Καταλαβαίνω από τη δημοκρατική αφετηρία όλων ότι μοιράζεστε αυτή την ανησυχία. Πρέπει να σημειώσω ότι σε αυτούς τους εβδομήντα τρεις Βουλευτές είναι μόνο τριάντα Βουλευτές της Νέας Δημοκρατίας. Κύριε Χατζηδάκη, δεν συμμερίζονται την αγωνία σας οι Βουλευτές της Νέας Δημοκρατίας, δεν θέλουν να σας υπερασπιστούν στο να καταργήσετε το ΑΣΕΠ…
Εντάξει, κύριε Φάμελλε, επί της διαδικασίας να μείνουμε, τώρα μην επεκτείνεστε. Σας παρακαλώ! Αναφερθείτε σε ό,τι διαδικαστικό έχετε υπ' όψιν σας…
Εγώ λέω τα νούμερα. Τριάντα επτά Βουλευτές του ΣΥΡΙΖΑ έχουν ζητήσει τον λόγο και προτείνουμε να μην περιοριστεί το δικαίωμα λόγου σε κανέναν από αυτούς.
Κάντε ησυχία, σας παρακαλώ.
Κύριε Πρόεδρε, επειδή έχουν έρθει και τροπολογίες και του Υπουργείου κατανοώ και πιθανά και βουλευτικές από ό,τι ενημερώνομαι δεν μπορούν όλα αυτά να κλείσουν σε μια διαδικασία πέντε ωρών. Χρειαζόμαστε για τη σωστή νομοθέτηση και για τη δημοκρατική λειτουργία και του Σώματος να υπάρχει και συνέχεια αύριο. Ευχαριστώ πολύ.
Θα ληφθούν υπ' όψιν όλα αυτά που είπατε, θα γίνει η αντίστοιχη συνεννόηση με το Προεδρείο. Ήδη απασχόλησε το θέμα της σημερινής συνεδρίασης και τη Διάσκεψη των Προέδρων χθες σε ό,τι αφορά τη συζήτηση αυτού του νομοσχεδίου, διότι αναμένονταν να εγγραφεί μεγάλος αριθμός Βουλευτών που θέλουν να μιλήσουν και έχουν το δικαίωμα φυσικά. Θα το δούμε και στην πορεία θα σας ανακοινωθεί το τι αποφάσεις θα πάρει το Προεδρείο. Λοιπόν, ο επόμενος ομιλητής είναι ο κ. Παπαηλιού Γεώργιος από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, θέλω να ξεκινήσω λέγοντας ότι η Νέα Δημοκρατία με την ανάληψη της διακυβέρνησης της χώρας ξεκίνησε μία προπαγανδιστική εκστρατεία δυσφήμισης και συνεπώς απαξίωσης της ΔΕΗ, η οποία αποσκοπούσε και αποσκοπεί στη διάλυσή της και στην εξυπηρέτηση ισχυρών ανταγωνιστικών προς τη ΔΕΗ ιδιωτικών συμφερόντων. Σε αυτό το πλαίσιο η Κυβέρνηση της Νέας Δημοκρατίας προωθεί και το υπό κρίση νομοσχέδιο. Με αυτό εκχωρούνται, ξεπουλιούνται μάλλον, δημόσιες υποδομές, τα δίκτυα ενέργειας φυσικού αερίου, ηλεκτρισμού και το υπόλοιπο της συρρικνωμένης ΔΕΗ καθίσταται υπηρέτης των ιδιωτών. Επιπλέον, με τις πρόσφατες αναίτιες και άδικες αυξήσεις των τιμολογίων η ΔΕΗ έχει χάσει και χάνει μεγάλο μέρος των μεγάλων, συνεπών πελατών της που βεβαίως επιλέγουν εναλλακτικούς παρόχους. Δυστυχώς, σε μερικά χρόνια αν συνεχιστεί αυτή η πολιτική η ΔΕΗ θα είναι ένας μικρός παραγωγός ενέργειας και θα παράγει ένα πολύ μικρό ποσοστό ρεύματος. Βέβαια, το υπό κρίση νομοσχέδιο το εμφανίζει η Κυβέρνηση της Νέας Δημοκρατίας ως μεταρρυθμιστικό - εκσυγχρονιστικό. Και ως μεταρρύθμιση εμφανίζει την πολιτική της για την ενέργεια, δηλαδή τόσο την εκχώρηση, το ξεπούλημα της ΔΕΠΑ και ειδικότερα των δικτύων φυσικού αερίου, όσο και την καταστρατήγηση εργασιακών δικαιωμάτων των εργαζομένων. Έτσι, όμως, υπονομεύεται το δημόσιο συμφέρον και το κοινωνικό όφελος. Όλα αυτά δεν είναι τυχαία. Εντάσσονται στη νεοφιλελεύθερη πολιτική της Νέας Δημοκρατίας. Ας μη λησμονηθεί ότι κατά την πρόσφατη διαδικασία Αναθεώρησης του Συντάγματος η Νέα Δημοκρατία αρνήθηκε να υιοθετήσει και καταψήφισε την πρόταση του ΣΥΡΙΖΑ να προστεθεί στο άρθρο 13 του Συντάγματος παράγραφος προκειμένου να κατοχυρωθεί ο δημόσιος έλεγχος των βασικών κοινωνικών αγαθών του νερού και της ηλεκτρικής ενέργειας και των δικτύων διανομής τους με τρόπο ώστε να υπόκεινται σε καθεστώς δημόσιας υπηρεσίας και να τελούν υπό δημόσιο έλεγχο. Κυρίες και κύριοι συνάδελφοι, με το νομοσχέδιο ένα φυσικό μονοπώλιο θα εκχωρηθεί σε ιδιώτες, αφού δίδεται προς πώληση το σύνολο του μεριδίου του δημοσίου στις υποδομές, στα δίκτυα φυσικού αερίου και στην εμπορία. Σε αυτό το πλαίσιο καταργείται ο δημόσιος χαρακτήρας τους, πράγμα που είχε επιτευχθεί από την κυβέρνηση ΣΥΡΙΖΑ. Με αυτόν τον τρόπο προσφέρεται ένα σταθερό έσοδο σε ιδιώτη χωρίς να χρειαστεί να πραγματοποιήσει επενδύσεις ούτε 1 ευρώ. Δημιουργείται έτσι ένα ιδιωτικό μονοπώλιο στα δίκτυα φυσικού αερίου. Το δημόσιο, μάλιστα, δεν κρατά ούτε τον ρόλο του μετόχου μειοψηφίας, παρ' ότι θίγονται και θέματα ενεργειακής ασφάλειας της χώρας και παρά το γεγονός ότι σε πολλές χώρες της Ευρώπης το κράτος προχωρεί σε επανακρατικοποίηση δημόσιων υποδομών αυτού του είδους. Είναι προφανές το γιατί. Η διάταξη του νομοσχεδίου, με την οποία εισάγεται όρος για δέσμευση του επενδυτή για μη μεταβίβαση εταιρικών μεριδίων για χρονικό διάστημα πέντε ετών, δεν μπορεί να την εγγυηθεί την αποτροπή αυτής της εξέλιξης. Η μονοπωλιακή ιδιοκτησία και διαχείριση των δικτύων φυσικού αερίου δεν εξασφαλίζει την επέκτασή τους σε όσο το δυνατόν περισσότερες περιοχές της χώρας και ιδίως στις απομακρυσμένες και τις πλέον ευάλωτες της περιφέρειας. Δεν διασφαλίζει την τροφοδότηση όσο το δυνατόν περισσότερων πολιτών και επιχειρήσεων με φυσικό αέριο και επιβαρύνει το κόστος για νοικοκυριά και επιχειρήσεις, με συνέπεια να επεκτείνεται η ενεργειακή φτώχεια. Η κυβέρνηση ΣΥΡΙΖΑ είχε διασφαλίσει την ανάπτυξη των δικτύων, αφού το θεσμικό πλαίσιο που είχε ψηφίσει προέβλεπε ότι το δημόσιο θα διατηρούσε το πλειοψηφικό μερίδιο της ΔΕΠΑ. Επιπλέον, με το σχέδιο νόμου και συγκεκριμένα με το άρθρο 3 καταργείται η συλλογική σύμβαση εργασίας για τους νεοεισερχόμενους εργαζόμενους στη ΔΕΗ. Πρόκειται για μία αντισυνταγματική ρύθμιση, αφού παραβιάζονται οι συνταγματικές αρχές της συλλογικής αυτονομίας και της ίσης αμοιβής για ίσης αξίας εργασία, όπως ανέπτυξαν οι λέγοντες κατά την ένσταση αντισυνταγματικότητας που συζητήθηκε. Δημιουργούνται, λοιπόν, εργαζόμενοι δύο ταχυτήτων, αφού οι νεοεισερχόμενοι εργαζόμενοι, που θα προσλαμβάνονται στη ΔΕΗ, θα εργάζονται με διαφορετικούς όρους απασχόλησης σε σχέση με τους ήδη εργαζόμενους, τις αποδοχές, τις άδειες, τη διαδικασία απολύσεων. Επιπλέον δε, οι νέες προσλήψεις θα γίνονται εκτός διαδικασιών ΑΣΕΠ, χωρίς κανένα εχέγγυο διαφάνειας, ισοτιμίας και αξιοκρατίας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Δεν υπάρχει αμφιβολία, κυρίες και κύριοι συνάδελφοι, και ανεξαρτήτως της άποψης που μπορεί να έχει κάποιος για την απολιγνιτοποίηση, η οποία προωθείται και για λόγους προστασίας του περιβάλλοντος αλλά και από ισχυρά επιχειρηματικά συμφέροντα, ότι η απολιγνιτοποίηση συνιστά και υποχρέωση της χώρας στο πλαίσιο της ενεργειακής πολιτικής της Ευρωπαϊκής Ένωσης. Έχει τροποποιηθεί το ενεργειακό μείγμα.
Κύριε Παπαηλιού, παρακαλώ να συντομεύετε.
Τελειώνω, κύριε Πρόεδρε. Σε αυτό το πλαίσιο προτεραιοποιούνται άλλες πηγές ενέργειας. Όμως, αυτό επιβάλλει τον σχεδιασμό «δίκαιης μετάβασης» στη μεταλιγνιτική περίοδο και τον σχεδιασμό ενός διαφορετικού αναπτυξιακού μοντέλου αντιμετώπισης των αποτελεσμάτων του κλεισίματος λιγνιτικών μονάδων. Καταρτίστηκε και ισχύει επί κυβέρνησης ΣΥΡΙΖΑ το Εθνικό Σχέδιο Ενέργειας και Κλίματος. Στο πλαίσιο της απολιγνιτοποίησης προέβλεπε τη διακοπή λειτουργίας της μονάδας 3 της Μεγαλόπολης το 2025 και της μονάδας 4 το 2035. Ο ξαφνικός «θάνατος» των λιγνιτικών μονάδων της ΔΕΗ Μεγαλόπολης, της 3 τους πρώτους μήνες του 2020 και της 4 το 2023, που εξήγγειλε ο ίδιος ο Πρωθυπουργός, αποτελεί συντριπτικό πλήγμα και για τη ΔΕΗ και για τη Μεγαλόπολη.
Κύριε Παπαηλιού, σας παρακαλώ να ολοκληρώσετε. Όλοι επισημάναμε την αναγκαιότητα να τηρούμε τον χρόνο και είστε ο πρώτος που τον παραβιάζει.
Ολοκληρώνω, κύριε Πρόεδρε. Θα δημιουργηθούν προβλήματα στην υφιστάμενη ενεργειακή ισορροπία και θα έχει καταστροφικές συνέπειες για τη Μεγαλόπολη και την ευρύτερη περιοχή, η οποία θα καταστεί «έρημη χώρα», αφού, μάλιστα, δεν υπάρχει χρόνος για την προετοιμασία της μεταλιγνιτικής περιόδου. Επιβάλλεται η αποτροπή του ξαφνικού «θανάτου» και η συνέχιση της λειτουργίας των λιγνιτικών μονάδων της ΔΕΗ Μεγαλόπολης, αλλά και η σοβαρή διαβούλευση με την τοπική κοινωνία για τη δίκαιη μετάβαση, την προετοιμασία, δηλαδή, της μεταλιγνιτικής περιόδου. Έτσι, θα αποτραπεί και ο ξαφνικός «θάνατος» της Μεγαλόπολης και της ευρύτερης περιοχής. Κυρίες και κύριοι συνάδελφοι, δυστυχώς, με το παρόν νομοσχέδιο επαναφέρετε «μνημονιακά» προτάγματα, που μετά την έξοδο της χώρας από τα «μνημόνια», κατά τη διάρκεια της διακυβέρνησης του ΣΥΡΙΖΑ, είχαν ακυρωθεί. Σας ευχαριστώ.
Τον λόγο έχει ο Γενικός Γραμματέας του Κομμουνιστικού Κόμματος Ελλάδας κ. Δημήτρης Κουτσούμπας.
Με την ευκαιρία της σημερινής συζήτησης στη Βουλή, θα ήθελα να εκφράσω και την αλληλεγγύη μας στον αλβανικό λαό που δοκιμάζεται σκληρά μετά τον μεγάλο καταστροφικό σεισμό, αλλά και τη συμπαράσταση στον δύσκολο αγώνα που έχει μπροστά του προκειμένου να σταθεί στα πόδια του. Μεγάλη είναι, όμως, και η δοκιμασία που περνάνε και εδώ στη χώρα μας χιλιάδες λαϊκές οικογένειες σε πάρα πολλές περιοχές, καθώς μετρούν τις «πληγές» τους από τις καταστροφικές πλημμύρες. Από τη Χαλκιδική ως τη Ρόδο και από τη Θάσο ως τη δυτική Αττική, την Κινέτα, οι καταστροφές είναι μεγάλες και τα προβλήματα που έχουν δημιουργηθεί πάρα πολύ σοβαρά. Οι τηλεοπτικές εικόνες δεν αποτυπώνουν πάντα ολόκληρη την πραγματικότητα. Θα ήθελα ενδεικτικά να αναφέρω ορισμένα από τα σοβαρά προβλήματα που έχουν δημιουργηθεί στις περιοχές που έχουν πληγεί. Για παράδειγμα, στη Χαλκιδική δεκάδες κατοικίες παραμένουν καλυμμένες με τόνους λάσπης. Δρόμοι έχουν καταστραφεί, με αποτέλεσμα πάρα πολύ σοβαρά προβλήματα στο οδικό δίκτυο. Σοβαρές βλάβες έχει υποστεί το δίκτυο ύδρευσης και ρεύματος. Η Ολυμπιάδα παραμένει χωρίς ρεύμα και νερό, οι επικοινωνίες είναι προβληματικές. Στη Θάσο οι καταστροφές αφορούν κυρίως υποδομές, αλλά και περιουσίες, σπίτια, τουριστικές επιχειρήσεις σε αγροτικές, κτηνοτροφικές εκμεταλλεύσεις. Έχει καταστραφεί τμήμα του δρόμου και της γέφυρας του χωριού Ποταμιά, αλλά και σημαντικό μέρος της αγροτικής οδοποιίας. Έχει, επίσης, καταστραφεί τμήμα των υπαρχόντων αντιπλημμυρικών λάκκων. Το ίδιο ισχύει και σε τμήμα του αποχετευτικού δικτύου και του δικτύου ύδρευσης. Μεγάλες είναι οι καταστροφές σε ελαιόδεντρα, αλλά και σε χωράφια, ενώ ακόμα δεν έχει ολοκληρωθεί η καταγραφή των καταστροφών σε ζωικό κεφάλαιο και σε σταύλους. Στη Ρόδο, το ότι το νησί κηρύχθηκε σε κατάσταση έκτακτης ανάγκης αποδεικνύει το μέγεθος των καταστροφών, αφού οι πλημμύρες ουσιαστικά επηρέασαν όλο το νησί με εκτεταμένες ζημιές σε υποδομές, στο οδικό δίκτυο, σε γέφυρες, σε σπίτια και καταστήματα. Στην Κινέτα ζημιές έχουν υποστεί διακόσιες τριάντα κατοικίες, ογδόντα επαγγελματικοί χώροι, ακόμα και το μοναδικό ιατρείο της περιοχής. Μάλιστα, η πλειοψηφία αυτών είχε πληγεί και σε προηγούμενη πλημμύρα, χωρίς να πάρουν ακόμα αποζημιώσεις, ενώ τώρα οι καταστροφές είναι πιο μεγάλες. Μεγάλες ζημιές έχει υποστεί - το ξέρουμε - και το οδικό δίκτυο. Όλοι οι δρόμοι κάτω από τη νέα εθνική οδό μέχρι την παραλία έχουν υποστεί συνολική καταστροφή και μένουν κλειστοί. Συνολικά, γύρω στους σαράντα δρόμους χρήζουν εργασίας, άμεσης επισκευής και διάνοιξης. Όλα όσα περιέγραψα, τα πλημμυρισμένα σπίτια, οι κατεστραμμένοι δρόμοι, τα γκρεμισμένα γεφύρια, οι σοβαρές βλάβες στα δίκτυα ύδρευσης και ηλεκτροδότησης, είναι το αποτέλεσμα της πολιτικής όλων των μέχρι σήμερα κυβερνήσεων, η οποία πολιτική, φυσικά, δεν έχει ως προτεραιότητα τις λαϊκές ανάγκες, όπως είναι η προστασία της ζωής του λαού μας. Διότι σε όλες αυτές τις περιοχές τα έργα αντιπλημμυρικής προστασίας, τα έργα διευθέτησης ρεμάτων, έπρεπε να είχαν γίνει πολλά χρόνια πριν. Αυτό που τώρα επείγει, για να μπορέσουν να ορθοποδήσουν οι οικογένειες που έχουν πληγεί, είναι να προχωρήσουν άμεσα όλα τα επείγοντα μέτρα αποκατάστασης των ζημιών, να καταγραφούν πολύ πιο γρήγορα οι ζημιές από ό,τι στο παρελθόν και να δοθούν με ταχείς ρυθμούς οι αποζημιώσεις στο 100% των ζημιών. Σε όλες αυτές τις περιοχές, αλλά και σε όλη την Ελλάδα τα αντιπλημμυρικά έργα αποκτούν πλέον επείγοντα χαρακτήρα. Έρχομαι τώρα και στο σημερινό νομοσχέδιο. Κυρίες και κύριοι, το νομοσχέδιο που φέρνετε με πρόσχημα την τάχα σωτηρία της ΔΕΗ είναι ένας ακόμα «κρίκος» στην αλυσίδα της απελευθέρωσης, της ιδιωτικοποίησης της ενέργειας, που υλοποιείται διαχρονικά από όλες τις κυβερνήσεις Ο λαός γνωρίζει ποιοι ήταν και είναι οι μοναδικοί κερδισμένοι όλα αυτά τα χρόνια, με δισεκατομμύρια ευρώ κέρδη, δηλαδή οι μονοπωλιακοί όμιλοι στην ενέργεια, και πως χαμένοι είναι οι εργαζόμενοι, τα λαϊκά στρώματα σε ολόκληρη τη χώρα. Η πολιτική σας κινείται στην ίδια αντιλαϊκή κατεύθυνση: Περαιτέρω εμπορευματοποίηση της ενέργειας, διαμόρφωση ακόμα καλύτερων όρων για τη λειτουργία της αγοράς ενέργειας, διασφάλιση της ανταγωνιστικότητας για όλους τους επενδυτές στην ενέργεια. Ποιο είναι το νέο στοιχείο; Η προώθηση του στόχου της πράσινης ενέργειας της λεγόμενης «μεταλιγνιτικής» εποχής. Το λέτε πια χωρίς καμμία περιστροφή: μέχρι το 2028 κατάργηση του λιγνίτη ως καυσίμου. Στην πραγματικότητα σχεδιάζετε το κλείσιμο των λιγνιτικών μονάδων πολύ νωρίτερα από τις σχετικές διακηρύξεις σας και πρέπει εδώ να ακουστούν επιτέλους αλήθειες. Ποιος είναι ο στόχος; Γιατί έχει φαγωθεί με τον λιγνίτη η βαριά βιομηχανία της χώρας; Προωθείτε την πράσινη ανάπτυξη, με στόχο να διαμορφώσετε νέα πεδία επενδυτικής δραστηριότητας για τα υπερσυσσωρευμένα κεφάλαια των ομίλων. Προωθείτε τη στρατηγική της Ευρωπαϊκής Ένωσης, που με πρόσχημα την προστασία του περιβάλλοντος προσπαθεί να αναβαθμίσει τη θέση της στον ενεργειακό πόλεμο. Σε ολόκληρο τον κόσμο, από τις Ηνωμένες Πολιτείες Αμερικής μέχρι τη Γερμανία και τη Γαλλία, ένα μεγάλο κομμάτι του κεφαλαίου υποστηρίζει τη λύση αυτή που θέλετε κι εσείς, το περιβόητο «Green New Deal», το μεγάλο επενδυτικό πρόγραμμα που θα αντικαταστήσει τις παλαιές υποδομές με καινούργιες, πράσινες υποδομές. Αλλά οι καινούργιες υποδομές κοστίζουν και οι πράσινες υποδομές κοστίζουν ακόμα περισσότερο. Οι νέες, πράσινες υποδομές μεταφράζονται σε πανάκριβο ηλεκτρικό ρεύμα, σημαίνουν λιγότερη θέρμανση, ακριβές νέες εγκαταστάσεις. Θυμίζουμε εδώ πως η ηλεκτροπαραγωγή του λιγνίτη κοστίζει 5 λεπτά η κιλοβατώρα, ενώ οι ανανεώσιμες πηγές ενέργειας τρεις με τέσσερις φορές παραπάνω το ελάχιστο. Φυσικά, η αναλογία αλλάζει τεχνητά, με τα πράσινα τέλη και την πολιτική εμπορίου ρύπων, που επιβάλλει η Ευρωπαϊκή Ένωση. Θυμίζουμε πως μόνο για τον σταθμό «Πτολεμαΐδα 5» των 660 MW, που θυσιάζετε στον δρόμο της πράσινης ανάπτυξης, χρειάζεται να εγκατασταθούν περίπου δύο χιλιάδες τεράστιες ανεμογεννήτριες των ογδόντα μέτρων, όσες περίπου υπάρχουν στα σχέδια των ομίλων και αναμένουν να αδειοδοτηθούν. Φυσικά, η πράσινη ανάπτυξη έχει κερδισμένους και χαμένους. Κερδισμένοι είναι οι επενδυτές στην ηλεκτροπαραγωγή και στις νέες πράσινες τεχνολογίες, που θα δουν δισεκατομμύρια κέρδη. Χαμένοι είναι οι εργαζόμενοι του κλάδου, που γνωρίζουν την αύξηση του βαθμού εκμετάλλευσης, και η λαϊκή οικογένεια βέβαια, που θα πληρώνει πανάκριβο ηλεκτρικό ρεύμα. Χαμένο είναι και εκείνο το τμήμα του κεφαλαίου που έχει επενδύσει σε παλαιότερες τεχνολογίες, που οι πράσινες λύσεις το καταστρέφουν. Εδώ είναι κατά βάση η ΔΕΗ, που έχει αυτές τις υποδομές. Και δεν έχετε ιδιαίτερο θέμα να πετάξετε 1,5 δισεκατομμύριο ευρώ μόνο από τον «Πτολεμαΐδα 5». Ο λαός τα πλήρωσε, όχι οι όμιλοι βέβαια, που ενισχύονται ξανά και ξανά συνεχώς. Άλλωστε, κάτι θα σκεφτείτε να την κάνετε. Αλλά κάπως πρέπει να πειστούν οι εργαζόμενοι σε ολόκληρο τον κόσμο να βάλουν βαθιά το χέρι στην τσέπη γι' αυτές τις πράσινες τεχνολογίες. Φέρνετε τον μπαμπούλα της κλιματικής αλλαγής. Ενώ η επιστημονική κοινότητα ακόμα δεν έχει καταλήξει για το εύρος, την εξέλιξη, τις επιπτώσεις του φαινομένου, εσείς εδώ το έχετε κάνει κυριολεκτικά καραμέλα. Ενώ υπάρχει διαπάλη μεταξύ των μελών της Ευρωπαϊκής Ένωσης που διαθέτουν απόθεμα στερεών καυσίμων και της Κομισιόν, διαπάλη των ομίλων στο εσωτερικό των Ηνωμένων Πολιτειών της Αμερικής, εσείς προβάλλετε ότι η πολιτική σας αποτελεί διεθνώς τον σύγχρονο μονόδρομο. Μας λέτε πως πρέπει να μειωθούν οι εκπομπές διοξειδίου του άνθρακα για να σωθεί ο πλανήτης, πως πρέπει να πληρώνουμε το ρεύμα τέσσερις και πέντε φορές πάνω, γιατί κινδυνεύουμε, πως η Κοζάνη και η Μεγαλόπολη πρέπει να γίνουν έρημες πόλεις, να ζήσουμε ένα νέο Μαντούδι. Μας λέτε ότι είναι προοδευτικό να χαθούν χιλιάδες θέσεις εργασίας, να ενταθεί η ενεργειακή φτώχεια του λαού μας, να αυξηθούν ακόμα περισσότερο τα τιμολόγια ηλεκτρικού ρεύματος, πως είναι προοδευτικό να δημιουργηθούν προβλήματα με την τηλεθέρμανση σε ολόκληρες περιοχές. Αλλά κι εδώ το ψέμα έχει κοντά ποδάρια. Αν θέλατε πραγματικά να μειωθούν οι εκπομπές τα τελευταία είκοσι χρόνια, θα μπορούσατε να το πετύχετε με νέα, μεγάλα υδροηλεκτρικά εργοστάσια, με μεγάλους καινούργιους σταθμούς καύσης λιγνίτη, που αντικαθιστούν τους παλαιούς και παράγουν το μισό περίπου διοξείδιο του άνθρακα. Δεν το κάνετε, γιατί οι επενδυτές θέλουν μεγάλα κέρδη, γρήγορη απόσβεση, πολλές επενδύσεις, για να διευκολύνονται οι μεταξύ τους αντιθέσεις. Δεν το κάνετε, γιατί σε τελευταία ανάλυση ο καπιταλισμός, το σύστημα που υπηρετείτε, απαιτεί τεράστια καταστροφή κεφαλαίου για να ξαναβρεί κέρδη. Τι κάνατε αντ' αυτού; Φορολογήσατε την παραγωγή διοξειδίου του άνθρακα με τα περιβόητα τέλη, που μάλιστα αυξάνονται κατά το δοκούν, ώστε να βγαίνουν ασύμφορες οι λιγνιτικές μονάδες και να αυξάνεται τεχνητά η τιμή του ρεύματος στη χονδρεμπορική αγορά, ώστε να εμφανίζονται οι ανανεώσιμες πηγές ενέργειας ως ανταγωνιστικές. Αλήθεια, ποιον νομίζετε ότι κοροϊδεύετε; Γι' αυτό και η λύση των ΝΟΜΕ, της νέας οργάνωσης αγοράς ηλεκτρικής ενέργειας, των δημοπρασιών της λιγνιτικής παραγωγής, σε τιμή κάτω του κόστους σε ιδιωτικούς ομίλους και η απαίτηση μείωσης του μεριδίου της ΔΕΗ στο 50%, που ψηφίσατε μαζί με τον ΣΥΡΙΖΑ, που ως κυβέρνηση το έφερε, δεν αρκούν πια. Η ανάγκη του καπιταλισμού για νέες επενδύσεις είναι ακόμη μεγαλύτερη και καλείτε τον λαό να αποδεχτεί ακόμα μεγαλύτερες θυσίες. Ο ΣΥΡΙΖΑ - που τώρα είναι πάλι στα κάγκελα, γιατί εσείς τώρα ξεπουλάτε τη ΔΕΗ, ενώ αυτός τάχα είναι αθώος του εγκλήματος - τελικά είναι ταγμένος κι αυτός την ίδια πολιτική, προωθεί την ίδια πράσινη πολιτική με εσάς. Μιλούσε ευθαρσώς για την ανάγκη επιπλέον δύο GW ανεμογεννητριών, έμμεσα έλεγε δηλαδή πως δεν θέλει τη λιγνιτική παραγωγή. Κυρίως, όμως, με τη σημερινή κατάσταση της ΔΕΗ, που αποτελεί για σας το βολικότερο σχήμα για να εξηγήσετε στον κόσμο πως πρέπει να συμμαζευτεί η ΔΕΗ, ΣΥΡΙΖΑ και Νέα Δημοκρατία είστε εξίσου υπεύθυνοι. Οι δημοπρασίες ενέργειας οδήγησαν απλά σε μία τεράστια μετακίνηση κεφαλαίου από τη ΔΕΗ, που τώρα έχει χρέη, στις ιδιωτικές εταιρείες, που καταγράφουν τεράστια κέρδη. Τα χρέη στη ΔΕΗ υπάρχουν απλά, γιατί η δική σας πολιτική, η πολιτική της απελευθέρωσης, έχει αυξήσει τόσο το κόστος της ενέργειας, που έχει καταδικάσει εκατομμύρια εργαζόμενους σε ενεργειακή φτώχεια και σε χρέη προς τη ΔΕΗ. Τώρα έρχεστε και λέτε πως η ΔΕΗ πρέπει να γίνει ανταγωνιστική. Και ποια είναι η λύση σας; Μήπως να σταματήσει να πουλάει φθηνά το ρεύμα και να το μεταπουλάνε πανάκριβα οι επενδυτές; Μήπως να σταματήσει την παραγωγή με πανάκριβα εισαγόμενα καύσιμα; Μήπως να μη δεχτεί την καταστροφή πολλών δισεκατομμυρίων ευρώ με τη μορφή λιγνιτικών σταθμών; Μήπως να σταματήσει να πληρώνει τα πανάκριβα πράσινα τέλη; Όχι φυσικά. Η λύση που προτείνετε είναι άλλη, η γνωστή, δοκιμασμένη λύση της φθηνής εργατικής δύναμης. Και τι κάνετε; Εργολαβικοί, που θα αντικαταστήσουν τους μόνιμους εργαζόμενους, και μία εκ των υστέρων μείωση του μισθού των εργαζομένων με τη μείωση της έκπτωσης στο ρεύμα, που αφορά και τους συνταξιούχους. Και αποδεικνύετε και έτσι ότι το αστικό κράτος δεν έχει καμμία μπέσα και γι' αυτό και οι εργαζόμενοι στη ΔΕΗ ξέρουν πως οι εθελούσιες σήμερα και οι συντάξεις που θα τους υποσχεθείτε θα μείνουν υποσχέσεις. Το σχέδιο νόμου σας φέρνει νέα προκλητική στήριξη για τις λεγόμενες «ανανεώσιμες πηγές ενέργειας» και τις ονομάζω «λεγόμενες», γιατί προσπαθείτε να κρύψετε πως ακόμα και αν δεχτούμε τη δική σας λογική για την ανάγκη προστασίας του περιβάλλοντος, οι δύο χιλιάδες ανεμογεννήτριες του 1 MW - για να μην πούμε δυόμιση χιλιάδες μόνο για την «Πτολεμαΐδα 5» - μεταφράζονται σε πραγματική καταστροφή εκατοντάδων χιλιάδων στρεμμάτων στις κορυφές των βουνών. Για να υλοποιηθούν τα σχέδια αυτά, το αστικό κράτος - πριν ο ΣΥΡΙΖΑ, τώρα εσείς - αλλάζετε τις χρήσεις γης, τα ιδιοκτησιακά δικαιώματα, τους όρους διασύνδεσης στο δίκτυο, ώστε να μπορούν οι επενδυτές να διασφαλίζουν τα τεράστια κέρδη τους. Τον ίδιο χαρακτήρα έχουν και οι αλλαγές που φέρνετε στο φυσικό αέριο. Ποιος είναι ο στόχος σας; Να πουληθούν τα δίκτυα διανομής, ώστε να ανοίξει ο ανταγωνισμός και δίπλα σε αυτόν να πουλήσετε και τη ΔΕΠΑ, αφού την κομματιάσετε. Ποιο θα είναι το αποτέλεσμα; Νέες επιβαρύνσεις για τους καταναλωτές, τεράστια διασφαλισμένα κέρδη για επενδυτές στο φυσικό αέριο. Δεν πρωτοτυπείτε. Η πολιτική σας στην ενέργεια, η πολιτική της απελευθέρωσης είναι ίδια και απαράλλαχτη με την πολιτική που στηρίζει η βολική για σας αντιπολίτευση του ΣΥΡΙΖΑ. Υπόσχεται τεράστια κέρδη στους επενδυτές και στους ομίλους και τεράστιες θυσίες για τους εργαζόμενους και τον λαό μας. Είναι ατελέσφορη. Επιβεβαιώνεται κι έτσι πως το σύστημά σας έφαγε τα ψωμιά του. Μας λέτε για πρόοδο, πως το σύστημα αυτό και η αγορά σας μπορεί να φέρει κάτι καινούργιο, αλλά τελικά δεν μπορεί. Τα κέρδη των ομίλων, που είστε ταγμένοι να στηρίζετε, απαιτούν καταστροφή κεφαλαίων, φθηνή εργατική δύναμη, μείωση του εισοδήματος, του μισθού του εργαζόμενου, εξαθλίωση των εργαζομένων, του λαού. Η απελευθέρωση της ενέργειας και οι ανανεώσιμες πηγές δεν έφεραν τον παράδεισο της φθηνής, καθαρής ενέργειας που υποσχόσασταν. Φέρνουν τεράστια κέρδη για τους ομίλους στην ενέργεια, για τους ευρωπαϊκούς ομίλους που παράγουν τις ανεμογεννήτριες, πάνω στην ενεργειακή φτώχεια, τους χαμηλούς μισθούς σε όλο τον κλάδο της ενέργειας, τα καταστραμμένα βουνά μας. Ισχυριζόμαστε, κι αυτό θα αποδειχθεί από την ίδια τη ζωή, ότι ακόμα κι αν καταφέρετε να προχωρήσετε αυτό το σχεδιασμό, τελικά θα είναι ατελέσφορος. Ακόμα και το περιβόητο «Green New Deal» θα δώσει το πολύ - πολύ μερικά χρόνια ακόμα υπαρξιακής ανάσας προτού η υπερσυσσώρευση κεφαλαίου εμφανιστεί και πάλι. Το σύστημα έχει σαπίσει. Δεν διορθώνεται. Δεν αλλάζει. Τα κέρδη των ομίλων και η ανάγκη διασφάλισής τους πνίγουν την κοινωνία. Η λύση βρίσκεται στον αντίποδα, στον ριζικά διαφορετικό δρόμο ανάπτυξης μιας άλλης εξουσίας, της κοινωνικής ιδιοκτησίας των συγκεντρωμένων μέσων παραγωγής, που σκοπός της παραγωγής θα είναι η κάλυψη των πραγματικών αναγκών όλων των εργαζομένων. Αυτό το πλαίσιο μπορεί να εγγυηθεί την ικανοποίηση του συνόλου των αναγκών του λαού μας, τη μείωση της ενεργειακής εξάρτησης της χώρας μας, σταθερές θέσεις ασφαλούς εργασίας για τους εργαζόμενους του κλάδου, να δώσει ώθηση στην ισόμετρη ανάπτυξη όλων των περιοχών της χώρας. Καλούμε, λοιπόν, και από αυτό το Βήμα, τους εργαζόμενους, τον ελληνικό λαό, να αντισταθούν στους σχεδιασμούς σας για τη ΔΕΗ και συνολικότερα την ενέργεια. Να αντιπαλέψουν συνολικά την πολιτική της απελευθέρωσης της περαιτέρω εμπορευματοποίησής της, των ιδιωτικοποιήσεων σε ΔΕΗ, ΔΕΠΑ και στην ενέργεια συνολικά. Να παλέψουν για φθηνότερο ρεύμα για τον λαό μας, έχοντας πια ξεκάθαρο πως δεν υπάρχει πισωγύρισμα, πως ο σημερινός αγώνας δεν μπορεί να γίνει με τις σημαίες του χθες, αλλά για να έχει αποτελέσματα πρέπει να γίνει με τις σημαίες του αύριο. Σε αυτή την κατεύθυνση μπαίνουμε μπροστά για να οργανωθεί ο αγώνας για τα δίκαια αιτήματα των εργαζομένων του συγκεκριμένου κλάδου, όπως στην αντίσταση στην ιδιωτικοποίηση ΑΔΜΗΕ, ΔΕΔΔΗΕ και ΔΕΗ και στην πολιτική απελευθέρωσης, καμμία πώληση - παράδοση μονάδων ορυχείων και ορυκτού πλούτου σε ιδιωτικούς ομίλους, αυξήσεις σε μισθούς και συντάξεις, επτάωρο, πενθήμερο, τριανταπεντάωρο, μόνιμη σταθερή δουλειά για όλους, με μονιμοποίηση όλου του έκτακτου προσωπικού, μέτρα ασφαλείας στους χώρους δουλειάς, φθηνό ρεύμα για τον λαό και καμμία διακοπή ρεύματος σε εργατική λαϊκή οικογένεια.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Περιστερίου (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Το λόγο έχει ο κ. Κωνσταντινόπουλος για επτά λεπτά και αμέσως μετά θα πάρει το λόγο ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, μιλάμε σήμερα για τη ΔΕΗ, στην οποία υπήρξαν πολλά σχέδια, τα οποία μιλούσαν και διαβεβαίωναν για τη διάσωσή της. Μόνο ένα σχέδιο δεν έγινε πράξη, το σχέδιο της «μικρής» ΔΕΗ. Όμως, κύριε Υπουργέ, ένα σχέδιο για τη ΔΕΗ δεν πρέπει να έχει κι ένα αναθεωρημένο σχέδιο για το κλίμα και την ενέργεια, ένα εθνικό σχέδιο; Δεν πρέπει να έχει ένα σχέδιο για τη μεταλιγνιτική εποχή, για τις περιοχές αυτές τις οποίες επί πολλά χρόνια αξιοποιήσαμε, με τα γνωστά αποτελέσματα, το οποίο «θα φτιάξουμε»; Και, τρίτον, υπάρχει αξιοπιστία σε αυτά που θα εφαρμοστούν; Γιατί πριν λίγες μέρες η Ευρωπαϊκή Επιτροπή η ίδια είπε - δεν τα λέμε εμείς, η ανακοίνωση της Κομισιόν - ότι τα μέτρα αυτά δεν επαρκούν. Κι εδώ σε όλη αυτή τη διαδικασία που πρέπει να συζητήσουμε και να δούμε, ο ΣΥΡΙΖΑ λέει στη Νέα Δημοκρατία και αντίστροφα για το ποιος έστρωσε τα λουλούδια για να φτάσουμε εδώ. Αυτό είναι το θέμα μας σήμερα. Είπε πριν ο συνάδελφος του ΣΥΡΙΖΑ: «Μα, έχασε η ΔΕΗ τους πελάτες της». Καλά, συνάδελφοι του ΣΥΡΙΖΑ, πού ήσασταν το 2015, όταν υπογράψατε και ψηφίσατε μόνοι σας ότι ως την 1-1-2020 η ΔΕΗ δεν μπορεί να υπερβαίνει το 50% των πελατών της χώρας; Ποιος το ψήφισε; Τώρα κλαίτε; Το καταθέτω για τα Πρακτικά. [[Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον. Άκουσα πάλι τους συναδέλφους να λένε για τα golden boys, τα οποία συνεχίζει σήμερα η Κυβέρνηση της Νέας Δημοκρατίας. Να ρωτήσω τον συνάδελφο της Νέας Δημοκρατίας που είπε για τα golden boys. Για ακούστε τώρα λίγο, κύριοι συνάδελφοι του ΣΥΡΙΖΑ. «ΛΙΓΝΙΤΙΚΗ ΜΕΓΑΛΟΠΟΛΗΣ Α.Ε.» Διορίσατε εσείς και συνεχίζει η Νέα Δημοκρατία. Με πόσο μισθό τον μήνα διορίσατε - κι εσείς, μάλλον, θα συνεχίσετε, κύριε Χατζηδάκη, να μας το πείτε - το συνδικαλιστικό στέλεχός σας του ΣΥΡΙΖΑ; Θέλετε να σας πω; Το διορίσατε με μισθό 4.630 ευρώ τον μήνα. Το καταθέτω για τα Πρακτικά. [[Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Φάμελλε, θα το ξέρετε αυτό. Τόσα δίνατε. Δεν φτάνει, όμως, αυτό. Πόσα παραπάνω πληρωνόταν το Διοικητικό Συμβούλιο για την κάθε επιτροπή; Πληρώνονταν 400 ευρώ. Σε εννιά μήνες, επί ΣΥΡΙΖΑ, ξέρετε πόσες επιτροπές έγιναν; Έγιναν δεκαεννέα επιτροπές, δηλαδή άλλες 8.000. Το καταθέτω και αυτό για τα Πρακτικά. [[Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριοι συνάδελφοι, αυτά είναι τα golden boys. Αυτά τα golden boys, κύριε Υπουργέ, θα τα συνεχίσετε; Γιατί βάλατε νέες διοικήσεις. Κυρίες και κύριοι συνάδελφοι, αναρωτιέστε τι έγινε τα προηγούμενα χρόνια. Έγινε κάτι; Υπήρξε δίκαιη μετάβαση; Υπήρξε σχέδιο για τις λιγνιτικές περιοχές; Κανένα! Στην επιτροπή για τις ΔΕΚΟ, ήταν ο κ. Φάμελλος, ο κ. Χατζηδάκης εδώ, στην οποία συζητήσαμε για τον νέο πρόεδρο του Πράσινου Ταμείου, και συζητήσαμε για το πόσα χρήματα δόθηκαν τα τελευταία τεσσεράμισι χρόνια για τη Μεγαλόπολη, παρουσία όλων των εκπροσώπων, μας απάντησαν μηδέν. Μα, πώς κάνετε τη δίκαιη μετάβαση σε αυτές τις περιοχές, κύριοι του ΣΥΡΙΖΑ και κύριοι της Νέας Δημοκρατίας, που δεν έχετε σχέδιο; Ποια είναι η πολιτική σας; Για να προχωρήσουμε παρακάτω. Μιλάτε για τους εργαζόμενους και κλαίει ο ΣΥΡΙΖΑ για τους εργαζόμενους. Ήταν πολύ σημαντικό, κύριε Υπουργέ, πως δεν τους ευχαριστήσετε δημόσια που άλλαξαν τη σύμβαση στη «ΔΕΗ ΑΝΑΝΕΩΣΙΜΕΣ» για να μπορέσετε εσείς να το κάνετε σε όλους τους άλλους. Δεν έπρεπε να τους λέτε «ευχαριστώ», έπρεπε να τους στέλνετε λουλούδια. Γιατί, βεβαίως, οι άνθρωποι δεν πρόλαβαν να τα κάνουν. Είναι σαν το μνημόνιο. Έβγαιναν στις πλατείες γιατί ήθελαν να έρθουν αυτοί να υλοποιήσουν το μνημόνιο. Και τι έγινε τώρα, λέει; Αλλάξανε τη «ΔΕΗ ΑΝΑΝΕΩΣΙΜΕΣ» κι έρχεται η Νέα Δημοκρατία κι αλλάζει και στο υπόλοιπο. Ναι, συνάδελφοι του ΣΥΡΙΖΑ και της Νέας Δημοκρατίας; Να σας πω κάτι άλλο εγώ; Ξέρετε πόσοι εργαζόμενοι εργάζονται αυτή τη στιγμή στη ΔΕΗ και σε εργολάβους. Δεκαεννιά χιλιάδες εργάζονται στη ΔΕΗ και είκοσι χιλιάδες στους εργολάβους. Απάντηση στις 25 Απριλίου του 2018 στον κ. Θεοφύλακτο, Βουλευτή του ΣΥΡΙΖΑ, από τον κ. Σταθάκη. Τώρα, τσακώνεται; Για ποιον λόγο; Είναι πολύ σκληρή η Νέα Δημοκρατία ή δεν σας άφησε να τα κάνετε όλα, δεν βρήκατε τον χρόνο, δηλαδή, δεν προκάνατε, να τα ολοκληρώσετε όλα αυτά; Πάμε τώρα στο επόμενο στάδιο: Μεταλιγνιτική εποχή, κύριε Υπουργέ, τι έγινε, τι δεν έγινε: Ποια μεταλιγνιτική εποχή, κύριε Υπουργέ; Σας ρωτάω ευθέως: Η τηλεθέρμανση στη Μεγαλόπολη έχει σχέση με την 3 και 4 μονάδα. Αν κλείσουν, πώς θα έχουμε τηλεθέρμανση; Για τις περιοχές της Κοζάνης της Μεγαλόπολης χρειαζόμαστε τουλάχιστον 300 εκατομμύρια. Ήταν, κύριοι συνάδελφοι του ΣΥΡΙΖΑ, 25 Φεβρουαρίου του 2016 όταν μαζί με τους ενεργειακούς δήμους καταθέσαμε έγγραφο για να έχουμε αντισταθμιστικό όφελος από τους πλειστηριασμούς αδιάθετων δικαιωμάτων εκπομπών αερίων θερμοκηπίου - θα το καταθέσω και αυτό - δεν τον δεχτήκατε. Άρα, κύριε Υπουργέ, πρώτον, δεν υπάρχει σχέδιο και, δεύτερον, δεν έχουμε, επίσης, σχέδιο ούτε για την ενέργεια και το κλίμα, ούτε σχέδιο για τη μεταλιγνιτική εποχή. Πριν είπε κάτι ο Κοινοβουλευτικός Εκπρόσωπος της Νέας Δημοκρατίας για τους διοικητές στον κ. Λοβέρδο. Κοιτάξτε, πρέπει να αξιολογήσετε την εποχή του 1996, όταν οι άνθρωποι που επέλεξε τότε η κυβέρνηση του ΠΑΣΟΚ, σύμφωνα με τα βιογραφικά τους, σήμερα είναι οι μεγαλύτεροι μάνατζερ στα ιδιωτικά νοσοκομεία. Και κυρίως πρέπει να το αξιολογήσετε, γιατί πολλοί από αυτούς τους μάνατζερ στα ιδιωτικά νοσοκομεία έχουν πάει και σε άλλα κόμματα. Ευχαριστώ πολύ.
Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.
Έλεγα να χειροκροτήσω τον κ. Κωνσταντινόπουλο, γιατί είναι μόνος του. Το ΠΑΣΟΚ είναι απόν.
Το ΠΑΣΟΚ είναι παντού, κύριε Βελόπουλε!
Είναι απόν, όμως. Δυστυχώς! Τα είπατε καλά πάντως. Ξέρετε, εγώ δεν κατάλαβα το εξής: Είχατε τόσο καλούς μάνατζερ, που πτώχευσε η Ελλάδα! Να τους πάρετε στις εταιρείες σας! Πιστέψτε με, θα κάνουν καλή δουλειά εκεί. Εν πάση περιπτώσει. Να πάμε λίγο στα σοβαρά, κύριε Πρόεδρε. Μάλλον δεν έχουμε καταλάβει τι σημαίνει ΔΕΗ. Η ΔΕΗ είναι η μεγαλύτερη επιχείρηση της χώρας, με επτά εκατομμύρια πελάτες, κύριε Υπουργέ. Πείτε μου άλλη εταιρεία στην Ελλάδα που έχει επτά εκατομμύρια πελάτες. Και επειδή είμαι επιχειρηματίας, ξέρω τι σημαίνει «πελάτης». Έχει επτά εκατομμύρια πελάτες, οι οποίοι δεν είναι ούτε μπαταξήδες ούτε απατεώνες. Δεν πληρώνουν τη ΔΕΗ πολλοί εξ αυτών, γιατί με τις δικές μας πολιτικές πτωχεύσατε τη χώρα, φέρατε τα μνημόνια, υπερδανείστηκε η χώρα, υπερδανείστηκαν οι πολίτες, κατέβηκαν οι μισθοί με συνέπεια να μην μπορούν να ανταποκριθούν. Και δεν είναι μόνο αυτό, κύριε Υπουργέ. Έχετε εντάξει στο τιμολόγιο της ΔΕΗ ένα σωρό ανοησίες, αηδίες και έχετε κάνει τη ΔΕΗ δεκαετίες τώρα εισπρακτικό μηχανισμό: δημοτικά τέλη, ΕΦΚΑ, ΦΠΑ, ό,τι θέλετε. Εάν η ΔΕΗ, λοιπόν, πραγματικά είχε στα τιμολόγιά της μόνο το ρεύμα, δεν θα χρεοκοπούσε ποτέ. Αυτό είναι δεδομένο. Μην κοροϊδεύουμε τον κόσμο. Άρα οι λαθεμένες πολιτικές και επιλογές της Νέας Δημοκρατίας, του ΠΑΣΟΚ και ακολούθησε ο ΣΥΡΙΖΑ με τις ΝΟΜΕ, οδήγησαν στο χείλος του γκρεμού και της καταστροφής τη ΔΕΗ. Αυτή είναι μία πραγματικότητα. Τι άλλα πλεονεκτήματα έχει η ΔΕΗ; Πρόσβαση σε κάθε νοικοκυριό, κύριε Υπουργέ, σε κάθε Έλληνα. Αυτό σημαίνει ότι έπρεπε να είναι μία εταιρεία φιλική προς τον πολίτη. Την κάνατε, όμως, όλοι σας, με τις λάθος πολιτικές, να τη μισεί ο πολίτης. Τεράστιες υποδομές και εγκαταστάσεις. Άλλη εταιρεία στην Ελλάδα τέτοιες υποδομές δεν διαθέτει. Αποθέματα λιγνίτη: Τώρα, που είπα «λιγνίτη», κύριε Υπουργέ, θέλω να σας ρωτήσω το εξής: Γιατί η Πολωνία και η Γερμανία χρησιμοποιούν τον λιγνίτη και εσείς ακόμα φοβάστε τον λιγνίτη και θέλετε να τον ξεπουλήσετε; Αφού η Πολωνία και η Γερμανία τον χρησιμοποιούν, τι φοβάστε; Είστε πολύ «πράσινοι» ως Κυβέρνηση, δηλαδή είστε της κλιματικής απαλλαγής; Η Ελλάδα θα σώσει την κλιματική αλλαγή από τον κόσμο; Η Πολωνία που έχει πιο βαριά βιομηχανία και η Γερμανία που έχει βαριά βιομηχανία, χρησιμοποιούν λιγνίτη. Γιατί πρέπει σώνει και καλά να μην έχουμε λιγνίτη; Μα, είναι τεράστια τα αποθέματα του λιγνίτη. Τεράστια! Και μία χώρα που δεν έχει - επαναλαμβάνω - δική της ενέργεια από δική σας υπαιτιότητα - και του ΠΑΣΟΚ και της Νέας Δημοκρατίας - γιατί επί εβδομήντα χρόνια μάς λέγατε ότι δεν υπάρχουν πετρέλαια και φυσικό αέριο στην Ελλάδα, έρχεται το μοναδικό καύσιμο που διαθέτει ως ενέργεια, κινητήριο δύναμη, να το ξεπουλήσει. Αυτά, λοιπόν, τα λέω ως εισαγωγή. Τι θα έπρεπε να νοιάζει την Κυβέρνηση, κύριε Υπουργέ, εσάς προσωπικά; Να καλυφθούν οι οφειλές της ΔΕΗ. Αυτό έπρεπε να σας νοιάζει. Το πώς θα γίνει, ο τρόπος. Το «πονάει δόντι, κόβω κεφάλι» εμένα δεν μου λέει τίποτα. Να εξασφαλιστεί φθηνό ρεύμα στον καταναλωτή, για να μπορεί να πληρώνει. Αν μου λέγατε, λοιπόν, ότι πριν βυθιστεί η ΔΕΗ εγώ αφαιρώ όλα τα υπόλοιπα μέσα από το τιμολόγιο και αφήνω μόνο το ρεύμα και δεν μπορούν να πληρώσουν οι Έλληνες, να το συζητήσουμε Όμως, τι κάνετε; Αντί να κάνετε ορθολογιστική πολιτική, αφαιρώντας ΦΠΑ, ΕΜΚΑ - πώς λέγονται όλα αυτά - από μέσα, για να μείνει μόνο το τιμολόγιο ώστε να δούμε τι χρωστάνε στη ΔΕΗ οι πολίτες και να το πληρώσουν για να μη χάσουν την ατμομηχανή της οικονομίας - γιατί η ενέργεια, για όσους δεν γνωρίζουν, είναι η ατμομηχανή μιας οικονομίας, είναι η ατμομηχανή της βιομηχανίας, της μεταπράτησης, ακόμη και της μεταποίησης, ακόμη και της αγροτικής οικονομίας - τι κάνουμε; Φτάνουμε στο σημείο σήμερα να συζητάμε το ξεπούλημα της ΔΕΗ. Συζητάτε το ξεπούλημά της, πώς θα την ξεπουλήσετε πιο εύκολα. Και θα το αποδείξω με τα άρθρα, ένα προς ένα. Εξήντα έξι χιλιάδες - λέει - οι στρατηγικοί κακοπληρωτές. Το δέχομαι, κύριε Υπουργέ. Γιατί δεν βγάζετε τη λίστα να δούμε πόσοι Αγγελόπουλοι υπάρχουν; Βγάλτε τη λίστα! Χρωστάνε εκατομμύρια οι Αγγελόπουλοι, ναι ή όχι; Βγάλτε και την άλλη λίστα να δούμε ποιοι είναι αυτοί. Συλλήβδην εξήντα έξι χιλιάδες. Ποιοι είναι αυτοί οι κακοπληρωτές; Γιατί δεν βγάζετε τη λίστα για να δούμε ποιοι είναι αυτοί; Να σας πω εγώ; Γιατί μεταξύ αυτών, 70 με 80 εκατομμύρια χρωστάει το κράτος σας. Χρωστάνε οι δήμοι και τα Υπουργεία σας. Εδώ είναι η απάντηση, Υπουργέ μου, που δώσατε εσείς, αν δεν κάνω λάθος. Περίπου 70 εκατομμύρια χρωστούν οι κρατικοί φορείς, χωρίς να κοιτάξω τα υπόλοιπα σε δήμους κ.λπ.. Εβδομήντα εκατομμύρια! Τα καταθέτω για τα Πρακτικά, για να τα δείτε. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πληρώστε, λοιπόν, πρώτα εσείς, οι μπαταξήδες, τη ΔΕΗ και μετά εξορθολογήστε την. Δεν είστε εσείς προσωπικά μπαταξής. Το κράτος ως έννοια, όχι αφηρημένη. Κυβερνήσεις, όμως, υπήρξαν. Πηγαίνουμε, λοιπόν, το πρόβλημα συνέχεια παραπέρα, έρχεται ο κόμπος στο χτένι και αναλαμβάνετε εσείς - όπως κάνατε και με την «Ολυμπιακή» - την εξυγίανση. Αν η εξυγίανση, κύριε Υπουργέ, είναι όπως και στην «Ολυμπιακή», φοβάμαι ότι είναι κατεδάφιση. Θα μου πείτε, δεν μπορούσαμε να κάνουμε κάτι άλλο. Το καταλαβαίνω ,γιατί είχαν μαζευτεί εκεί υπάλληλοι και υπάλληλοι. Τι κερδίσαμε όμως; Μονοπώλιο στις αερογραμμές της Ελλάδος από μία αεροπορική εταιρεία. Εντάξει. Δεν θέλαμε κρατικό μονοπώλιο, έχουμε ιδιωτικό μονοπώλιο. Και, βέβαια, έχουμε και τα πιο ακριβά εισιτήρια, κύριε Χατζηδάκη. Εγώ που ταξιδεύω στο εξωτερικό, για να πάω από τη Γερμανία στη Γαλλία πληρώνω 150 ευρώ, ενώ για να πάω από τη Θεσσαλονίκη στην Αθήνα πληρώνω 270 ευρώ. Αυτά σας τα λέω, για να καταλάβετε ότι δεν είναι πανάκεια οι ιδιωτικοποιήσεις. Δεν είναι, δηλαδή, το θέσφατο, η ιερή αγελάδα της οικονομίας οι ιδιωτικοποιήσεις. Πάμε στο υπόλοιπα επί των άρθρων. Άρθρο 2: Αγορά παραγώγων. Γιατί στην Ελλάδα; Να σας υπενθυμίσω τι είχε γίνει στην Αμερική με το σκάνδαλο της «ENRON»; Τι θέλετε να κάνουμε; Σκεφτείτε τι πάτε να κάνετε με τα παράγωγα. Ναι μεν, το παράγωγο το κάνουν διεθνώς, αλλά θέλει ιδιαίτερη προσοχή η ιστορία αυτή, για να μην είναι μία φούσκα που θα σκάσει. Γιατί αν σκάσει, κύριε Υπουργέ, θα έχουμε μεγαλύτερα προβλήματα απ' ό,τι πάτε να λύσετε. Χρεοκόπησε η Καλιφόρνια από την ιστορία αυτή. Το ξέρετε; Με παράγωγα. Το γνωρίζετε; Ψάξτε το λιγάκι. Με παράγωγα χρεοκόπησε η Καλιφόρνια. Έχω άδικο, κύριε Βιλιάρδο; Ας σοβαρευτούμε λίγο εδώ μέσα. Τα παράγωγα δεν είναι η λύση των λύσεων. Έχει και επιπτώσεις μία τέτοια λύση. Άρθρο 4: Προσλήψεις προσωπικού. Καλά, για τα golden boys δεν θα πω τίποτα. Εδώ ογδοντάχρονο βολέψατε. Τον κακομοίρη από τα Τρίκαλα τον βάλατε στη λαιμητόμο και του πήρατε το κεφάλι την επόμενη ημέρα. Εννοώ το διοικητή στα νοσοκομεία. Ξέρετε. Και την Αγαπηδάκη βολέψατε και πολλούς φίλους βολεύετε και καλά κάνετε. Έτσι κάνετε εσείς οι κυβερνήσεις εδώ, οι οποίες νομίζετε ότι το κράτος είναι κόμμα. Αν δεν απογαλακτίσουμε - γιατί είστε φιλελεύθερος - το κράτος από το κόμμα, πιστέψτε με θα είστε αντικρατικιστές θεωρητικά, αλλά κρατικιστές ουσιαστικά. Αυτό κάνετε. Χιλιάδες στελέχη αδικοχαμένα της Νέας Δημοκρατίας να βολευτούν, διοικητές που βάζουν βύσμα τον Υπουργό, παίρνουν τηλέφωνο τον Πρωθυπουργό, παίρνουν τον Δημητριάδη, τον Νικολαΐδη, τον οποιονδήποτε. Τι είναι αυτά τα πράγματα; Τι είναι αυτά, κύριε Υπουργέ μου; Είναι απίστευτα πράγματα από μία Κυβέρνηση που έχει έναν Πρωθυπουργό πραγματικά στη θεωρία μεταρρυθμιστή. Εν τοις πράγμασι, όμως, είστε παλαιοκομματικοί όπως και οι προηγούμενοι. Είχαμε τον Καρανίκα παλιά. Τώρα θα έχουμε τον κ. Πατέρα από τα Τρίκαλα. Καρανίκας - Πατέρας. Δεν λέω ότι δεν έχει πτυχία ο άνθρωπος. Ο Καρανίκας ούτε πτυχία δεν είχε. Εν πάση περιπτώσει, ξέρετε τι λένε για τη γυναίκα του Καίσαρα. Και να φαίνεται και να είναι. Εσείς ούτε φαίνεστε ούτε είστε, όμως. Εδώ είναι το πρόβλημα. Δεν μας λέτε, όμως, τι μισθούς θα παίρνουν ακριβώς, ογδόντα παλικάρια από τη Λιβαδειά! Είναι τα golden boys. Τι μισθό θα παίρνουν; Μας έχετε πει; Ξέρουμε τι μισθό θα παίρνουν αυτοί οι κύριοι; Κανένας δεν ξέρει τίποτα. Α, είναι ογδόντα golden boys και ο Υπουργός θα αποφασίσει - φαντάζομαι και μια αρμόδια επιτροπή, την οποία ο Υπουργός βέβαια θα διορίσει και θα φτιάξει - τι λεφτά θα παίρνουν. Δεν είναι δικά σας τα λεφτά, κύριε Υπουργέ, ούτε δικά μου. Του ελληνικού λαού είναι τα λεφτά αυτά και αυτών που πληρώνουν εφορία. Στο άρθρο 6 αναφέρεται η εθελούσια έξοδος. Αυτό γίνεται για άλλον λόγο. Τους βγάζετε εκτός δημοσίου, για να μικρύνετε το μισθολογικό κόστος, για να την ξεπουλήσετε στον ιδιώτη πιο εύκολα. Είναι μια λογική. Πάμε παρακάτω. Προσλήψεις νέων, μετακινήσεις παλαιών. Ουσιαστικά εδώ είναι φωτογραφία ότι νομοθετείτε για τον ιδιώτη, κύριε Υπουργέ. Δηλαδή, προσπαθείτε να βγάλετε τα βάρη από την εταιρεία, να την ελαφρύνετε - μισθολογικό κόστος, κ.λπ. - για να μπορείτε να τη μεταπουλήσετε μετά στον ιδιώτη πιο φθηνά, για να μην έχει μισθολογικό κόστος. Το αντιλαμβάνομαι ως επιχειρηματίας ότι όταν θέλω να αγοράσω μια επιχείρηση, θέλω να μην έχει μισθολογικά βάρη. Ναι, αλλά υπάρχουν και κοινωνικές ευθύνες. Ο άνθρωπος θα πάει στην ανεργία ή θα βγει με το ζόρι στη σύνταξη. Αυτά, λοιπόν, είναι προβλήματα που δημιουργούν και κοινωνικές προεκτάσεις, τις οποίες δεν τις αντιλαμβανόμαστε πολλές φορές, γιατί καθόμαστε σε ένα γραφείο και αποφασίζουμε για τους άλλους. Δεν είναι έτσι. Λέτε ότι τους παλιούς θα τους μεταφέρετε σε άλλες υπηρεσίες, σύμφωνα με το άρθρο 8. Τους νέους - άρθρο 3- τους κάνατε δώρο στον νέο ιδιοκτήτη. Δεν το καταλαβαίνω. Τους παλιούς που θα τους μεταφέρετε; Πού θα πάνε; Πείτε μου εσείς. Δηλαδή, ένας που είναι εναερίτης, θα πάει στο Υπουργείο, για παράδειγμα, Δημόσιας Τάξης να κάνει τον αστυνόμο; Γελάει ο κύριος Υπουργός - λογικό είναι - αλλά δεν μας λέτε. Να το κάνετε, αλλά πώς, πού, ποια, γιατί; Είναι αναπάντητα τα ερωτήματα. Ξέρετε, διαβάζοντάς το, έχω μια δυσκολία να αντιληφθώ το σκεπτικό. Γιατί εγώ όταν μετακινώ από τις επιχειρήσεις μου άτομα, ξέρω ότι θα πάω τον υπάλληλο που είναι στο λογιστήριο σε μια παρεμφερή εργασία, δεν θα τον κάνω κλητήρα να κουβαλάει τα κλειδιά. Σε σχέση με το άρθρο 12 και την τιτλοποίηση απαιτήσεων, εδώ θα πω ότι είναι μια μανία που έχει η Νέα Δημοκρατία, να τα δώσουμε όλα - που αφορούν τη ΔΕΗ - και να ευνοήσουμε ξένες εταιρείες. Γιατί δεν το κάνετε όπως τα funds; Τιτλοποιείτε ακόμα και στις τράπεζες. Πάει και παίρνει το fund με 2% ένα χρέος, ενώ μπορεί να το πάρει αυτός που έχει πάρει το δάνειο. Μπορείτε να το κάνετε και εδώ. Δεν το κάνετε, όμως. Δεν κάνετε βασικά πράγματα για να δείξετε ότι έχει μια κοινωνική ευαισθησία αυτή η Κυβέρνηση, διαφοροποιημένη από τις υπόλοιπες. Γιατί οι άλλοι δεν νομοθετούσαν. Περνούσαν fast track ό,τι έβρισκαν, γιατί είχαν και μια ασχετοσύνη και φαινόταν. Τι μας λέτε, όμως; Όποιος δεν μπορεί να πληρώσει το ρεύμα που καταναλώνει, θα χάνει το σπίτι του; Αυτό μας λέτε; Γιατί αυτό λέει ο νόμος. Γιατί δεν αποσυνδέεται λογαριασμούς από ΕΡΤ, τέλη κ.λπ.; Γιατί δεν το κάνετε αυτό; Εγώ θυμάμαι αυτό που είχε κάνει η μακαρίτισσα η Μερκούρη. Πήγαινε στο Ταμείο Παρακαταθηκών και Δανείων και άφηνε μόνο την ΕΡΤ. Χαμογελάμε, αλλά από τότε είναι η πληγή αυτή και έφτασε τη ΔΕΗ στην κατάρρευση, η πληγή το να βάζεις χρέη που δεν αφορούν το ρεύμα που καταναλώνω. Αυτό δεν ισχύει σε καμμία άλλη χώρα του κόσμου, κύριοι συνάδελφοι, γιατί το έχω ψάξει από το πρωί. Μόνο εδώ ισχύει. Όσον αφορά το άρθρο 19, το ερώτημά μου - και επιμένω - κύριε Υπουργέ, είναι το εξής: Γιατί να προβούμε στην απολιγνιτοποίηση; Πείτε μου τον λόγο! Ποιος θα μας δείρει; Ο Γερμανός ο οποίος χρησιμοποιεί λιγνίτη, ο Πολωνός, ή η Κίνα μαζί με την Αμερική και τις υπόλοιπες χώρες που ρυπαίνουν τον πλανήτη; Πρέπει εμείς να σώσουμε τον πλανήτη; Εμείς θα είμαστε οι «Δον Κιχώτηδες» και οι «Ρομπέν των Δασών»; Για να σώσουμε τον πλανήτη, θα καταστραφούμε οι ίδιοι; Αυτά δεν καταλαβαίνω, ξέρετε. Εάν ήταν μια παγκόσμια «νόρμα», να το συζητήσουμε και η Κίνα και όλοι μαζί. Η μικρή Ελλαδίτσα τι βιομηχανία έχει; Τι παράγει; Τι ρίπους έχει, σε σχέση με την Πολωνία, τη Γερμανία, την Κίνα, τη Γαλλία; Πείτε μου! Θα σας θέσω ευθέως - για να το ξέρετε - ποιο είναι το ερώτημα. Ποιοι θέλουν τους λιγνίτες; Θα σας πω εγώ, επειδή διαβάζω γερμανικό Τύπο. Οι Γερμανοί και οι Κινέζοι. Το ξέρετε καλύτερα από εμένα. Να δείτε που σε έναν χρόνο από τώρα, αν τελειώσει αυτή η ιστορία - όπως θα τη τελειώσετε - εταιρείες Γερμανών και Κινέζων μπορεί να πάρουν τον λιγνίτη. Εδώ, όμως, υποπτεύομαι ότι είναι και μια εκδούλευση της Κυβέρνησης προς τη Γερμανία. Άρα για να μην έχετε αυτό το δικό μου σκεπτικό, το κακοπροαίρετο, πείστε μας ότι αυτό που κάνετε είναι σωστό. Για ποιον λόγο απολιγνιτοποίηση; Εάν με πείσετε, θα είμαι μαζί σας. Οι Γερμανοί θα καίνε λιγνίτη μέχρι το 2038, ενώ εσείς, Υπουργέ μου, βιάζεστε να απαλλαγείτε, να ξεσκονιστούμε από το κάρβουνο. Γιατί; Μη μου πείτε για τα πρόστιμα. Έχουμε πρόστιμα. Τα πρόστιμα «θα» είναι. Δεν επιβάλλονται ακόμα. Ελλάδα, Γερμανία, Πολωνία είναι το ένα τρίτο της παγκόσμιας παραγωγής λιγνίτη, κύριε Υπουργέ. Να, λοιπόν, ποιο είναι το τυρί στη φάκα, ο λιγνίτης και η φάκα είναι οι Γερμανοί. Σας το λέω από τώρα εγώ, μην το βρούμε μπροστά μας, θα στεναχωρηθούμε όλοι. Είμαι από αυτούς που είμαι εναντίον των φωτοβολταϊκών στη γη την Ελληνική. Δεν μπορώ να βλέπω φωτοβολταϊκά πάρκα μες στο χώμα που γεννάει η μάνα γη, η ελληνική, καρπούς. Είμαι έξαλλος με αυτή την ιστορία, από τότε που το νομοθέτησαν οι προηγούμενοι, να βλέπω αγρότες να κάνουν φωτοβολταϊκά πάρκα το χωράφι τους, το οποίο θα μπορούσε να δώσει τεράστια υπεραξία. Αναγκαζόμαστε τώρα και συνδράμουν οικονομικά στα φωτοβολταϊκά οι ιδιώτες, για να μπορούν να υπάρχουν τα φωτοβολταϊκά. Είναι απίστευτα που συμβαίνουν στην Ελλάδα. Βάλατε τους αγρότες να κάνουν φωτοβολταϊκά πάρκα, που αυτή η μάνα, η ελληνική γη, με το καλύτερο κλίμα, τα καλύτερα νερά, το καλύτερο υπέδαφος, το καλύτερο έδαφος, θα μπορούσε να καρπίσει αγροτικά προϊόντα υπεραξίας.
Δεν κάναμε αυτό.
Όχι εσείς, οι προηγούμενοι, όλοι οι κυβερνώντες. Δεν έδωσαν κίνητρα στον αγρότη, κύριε Λιβανέ. Αυτό λέω. Δεν φταίει ο κ. Χατζηδάκης γι' αυτό. Να τα φορτώσουμε στον κ. Χατζηδάκη όλα, αλλά όχι και αυτό. Προς θεού! Αυτά σκοτώνουν τον πρωτογενή τομέα. Σκοτώνουμε αυτή την υπεραξία. Η Ολλανδία έχει 200 δισεκατομμύρια ευρώ πρωτογενή τομέα παιδιά, 100 δισεκατομμύρια ευρώ περίπου έχει το Ισραήλ. Εμείς έχουμε 15-16 δισεκατομμύρια ευρώ. Γιατί; Με τέτοιες τυχάρπαστες πολιτικές ασκήσατε πολιτική. Γιατί είναι τυχάρπαστη πολιτική να οδηγείς τον αγρότη στο φωτοβολταϊκό. Είναι τυχάρπαστη, τυχοδιωκτική. Πάμε και σε κάτι της επικαιρότητας. Κανένας δεν μίλησε για τον κ. Διώτη. Τον θυμάστε τον κ. Διώτη, κύριοι συνάδελφοι, με το στικάκι της Λαγκάρντ; Τον θυμάστε; Αθωώθηκε ο άνθρωπος χθες. Βέβαια! Διότι η λίστα Λαγκάρντ υπήρχε, αλλά δεν μπόρεσαν να τους ελέγξουν - λέει - , διότι ήταν παράνομη η συναλλαγή του USB. Δηλαδή, βρήκαμε εγκληματίες που φοροδιέφευγαν και φοροαπέφευγαν, αλλά ο Διώτης που το έκρυβε αθωώθηκε, διότι - ακούστε - δεν υπάρχει βλάβη του δημοσίου. Αυτή είναι η ελληνική δικαιοσύνη, η κακή ελληνική δικαιοσύνη, γιατί υπάρχουν και οι καλοί δικαστές. Όταν απαλλάσσεις «SIEMENS», «NOVARTIS», Διώτηδες, Βελόπουλους και όλους αυτούς, δεν εμπιστεύεται κάνεις πλέον την ελληνική δικαιοσύνη. Βέβαια μάρτυρας ήταν ο κ. Βενιζέλος. Ο κ. Βενιζέλος πήγε μάρτυρας. Γιατί ακούω ότι θέλουν να τον προτείνουν κάποιοι για Πρόεδρο Δημοκρατίας. Πήγε μάρτυρας υπέρ του κ. Διώτη. Λέει ότι: «ήταν θόρυβος λαϊκιστικής ανευθυνότητας και πολιτική υπόθεση η λίστα Λαγκάρντ». Έκλεβαν την εφορία δύο χιλιάδες πεντακόσιοι Έλληνες και κανείς δεν τιμωρήθηκε. Έτσι θα πάμε μπροστά; Κλείνοντας, θα δείξω δύο φωτογραφιούλες, έτσι, γιατί η εικόνα μιλάει από μόνη της, επειδή μας έχουν πρήξει εδώ - και το λέω δημοσίως - , με τα καημένα τα προσφυγόπουλα, τα ασυνόδευτα παιδάκια που όντως είναι ένα θέμα. Θα τους δείξω, λοιπόν, ένα ασυνόδευτο παιδάκι τι έκανε στη Θράκη. Αυτός είναι αστυνομικός. Το κεφάλι του το βλέπετε; Πήγε να τον ελέγξει και του το άνοιξε. Θα το καταθέσω στα Πρακτικά. Να τελειώνει το παραμύθι. Να το ξαναπώ; Ασυνόδευτο παιδάκι είναι κάτω από δώδεκα έτη. Κάτω από δεκαοκτώ ετών είναι ανήλικος. Πάνω από δεκαοκτώ ετών είναι μαντραχαλάς. Όταν βλέπω εικοσιτριάχρονους μαντραχαλάδες να θεωρούνται ασυνόδευτα παιδιά, λέω «Θεέ μου, εγώ είμαι ακόμα δεκαεννιά χρονών. Σας τα λέω για να καταλάβετε ότι το μεταναστατευτικό θέμα είναι πολύ σοβαρό θέμα για να το κοιτάμε έτσι απλά και να λέμε ότι βάζουμε την Αγαπηδάκη υποψήφια, η οποία ήταν με τον Σόρος κολλητή. Είναι σοβαρή υπόθεση. Λέγεται ότι δεν υπάρχουν λύσεις για το pushback. Σας προτείνω αυτό που κάνει η Αυστραλία. Το βλέπετε αυτό; Είναι το σκάφος που αγόρασε η κυβέρνηση της Αυστραλίας, για όσους προσελκύουν και πηγαίνουν στα νησιά εκεί κοντά στην Αυστραλία, τους βάζουν μέσα, είναι με τρόφιμα, ψωμί, νερό κ.λπ., δεν βουλιάζει ποτέ και τους κάνουν pushback. Αυτό θα κάνει η Ελληνική Λύση για να μην έρχεται κανένας στα ελληνικά νησιά, χωρίς χαρτιά, παράνομα, για να τον νομιμοποιείτε εκ των υστέρων. Να το πάρετε να το δείτε, κύριε Λιβανέ. Είναι ένα πολύ ωραίο σκάφος, για όσους ασχολούνται με τη θάλασσα. Έχει μέσα νερό κ.λπ.. [[Χειροκροτήματα από την πτέρυγα της Ελληνικής Λύσης]] Η Αυστραλία το κάνει, η πολυπολιτισμική Αυστραλία, όχι η Ελλάδα που είναι χριστιανική και θέλετε να την κάνετε ισλαμική. Γιατί τώρα επιχειρείτε να κάνετε την Ελλάδα ισλαμική. Αυτοί είναι πολυπολιτισμικοί και κάνουν αυτά. Εσείς που είστε Έλληνες χριστιανοί - όσοι είστε - ορθόδοξοι, θέλετε να κάνετε την Ελλάδα ισλαμική. Όχι, κύριοι! Κάνω μια ερώτηση αλλά και μια κατάθεση ψυχής στον Πρωθυπουργό μας. Δεν μπόρεσα να καταλάβω πώς επιλέγει συνεργάτες. Αυτόν, τον κ. Ντόκο, γιατί τον πήρε για σύμβουλο εθνικής ασφαλείας; Ο Ντόκος μιλάει στην «ΕΣΤΙΑ» για συνεκμετάλλευση πετρελαίου στο Αιγαίο Ελλάδας - Τουρκίας. Η «ΕΣΤΙΑ» είναι δεξιά εφημερίδα, δεν είναι αριστερή. Θα το καταθέσω στα Πρακτικά. [[Χειροκροτήματα από την πτέρυγα της Ελληνικής Λύσης]] Ξέρετε, κύριε Λιβανέ, το είπα τελευταίο αυτό για έναν λόγο, γιατί μιλάτε για λιγνίτη, ξεπουλάτε, έχετε τον Ντόκο που συμβουλεύει τον κ. Μητσοτάκη που μιλάει για συνεκμετάλλευση του Αιγαίου με τους Τούρκους. Δεν θα μας αφήσετε σε χλωρό κλαρί. Δεν θα αφήσει αυτή η Κυβέρνηση τίποτα στον Έλληνα. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς σας λέμε ότι θα επιμείνουμε ότι πρώτα είναι ο Έλληνας και μετά οποιοσδήποτε άλλος. Αυτή η Ελλάδα θα παραμείνει ελληνική και χριστιανική, θέλουν δεν θέλουν κάποιοι. Ανεκτική πάντοτε όμως. Ευχαριστώ πολύ.
Θα δώσουμε τον λόγο του Υφυπουργού Περιβάλλοντος και Ενέργειας τον κ. Οικονόμου, για επτά λεπτά. Μετά θα συνεχίσουμε από τον κατάλογο των ομιλητών.
Θα αρχίσω από το άρθρο 2. Ειπώθηκε ότι τροποποιούμε τους όρους της σύμβασης με τη ρύθμιση που παίρνουμε και επίσης ότι η Επιστημονική Επιτροπή της Βουλής ήταν αρνητική στην ρύθμιση αυτή. Αυτά δεν ισχύουν. Η Επιστημονική Επιτροπή της Βουλής δεν έχει αντίρρηση επί της ουσίας αλλά λέει ότι δεν ήταν σαφής η αιτιολογία. Και όντως δεν ήταν σαφής. Θέλω να διευκρινίσω ακριβώς περί τίνος πρόκειται για να μην υπάρχει ζήτημα ασάφειας και σκοπιμότητας της ρύθμισης. Στο ΕΣΧΑΔΑ, δηλαδή στο σχέδιο ανάπτυξης του «Αστέρα», προβλέπονται πέντε ζώνες. Ίσως και έξι. Δηλαδή το όλο ακίνητο χωρίζεται σε πέντε - έξι διαφορετικές ζώνες. Για μια απ' αυτές τις ζώνες αναφέρεται στο σχέδιο ότι επιτρέπεται η σύσταση διηρημένων ιδιοκτησιών. Για τις υπόλοιπες δεν το αναφέρει αυτό. Έχουν δημιουργηθεί ερωτηματικά, αν, για παράδειγμα, σύσταση διηρημένων ιδιοκτησιών επιτρέπεται και στις υπόλοιπες ζώνες. Αυτή είναι η ασάφεια τους σχεδίου. Το σχέδιο εγκρίθηκε το 2017 επί ΣΥΡΙΖΑ κι έχει αυτή την ασάφεια. Για να δούμε τι λέει η γενική νομοθεσία. Όλη η έκταση του «Αστέρα» και οι πέντε ζώνες είναι εντός σχεδίου. Η πάγια πολεοδομική νομοθεσία προβλέπει ότι εντός σχεδίου επιτρέπεται η σύσταση διηρημένων ιδιοκτησιών. Άρα, όχι μόνο στη ζώνη την οποία αναφέρει ρητώς το ΕΣΧΑΔΑ αλλά και στις υπόλοιπες ζώνες με βάση την πάγια νομοθεσία την οποία ως προς αυτό το σημείο ούτως ή άλλως δεν είχε δικαίωμα να τροποποιήσει το ΕΣΧΑΔΑ. Δεν είχε νομοθετική εξουσιοδότηση. Στο σύνολο του «Αστέρα» με βάση την πάγια νομοθεσία επιτρέπεται η διηρημένη ιδιοκτησία. Επειδή είχαν δημιουργηθεί ερωτηματικά γιατί το σχέδιο ανέφερε μόνο τη μία ζώνη. Προφανώς από αδεξιότητα. Αλλά για να μην αιωρείται αυτό το ερωτηματικό σε αυτούς που δεν ξέρουν αυτά τα πράγματα - έχουν τεχνικές λεπτομέρειες και πολυπλοκότητες - φέραμε τη ρύθμιση η οποία απλώς διευκρινίζει. Λέει, δηλαδή, ότι η αληθής έννοια του σχεδίου του «Αστέρα» λέει ότι επιτρέπεται στο σύνολο του «Αστέρα», δηλαδή σε όλες τις εντός σχεδίου ζώνες του «Αστέρα» η σύσταση διηρημένης ιδιοκτησίας. Τίποτα άλλο. Ίσχυε από πριν ούτως ή άλλως γι' αυτό πρόκειται για διευκρίνιση. Ούτε τροποποιούνται οι όροι της σύμβασης εκ των υστέρων ή εκ των προτέρων ούτε υπάρχει επί της ουσίας αντίρρηση από την Επιστημονική Επιτροπή της Βουλής. Και τώρα που διευκρίνισα ακριβώς και τους λόγους, νομίζω ότι δεν θα υπάρχει κανένα ζήτημα. Ένα δεύτερο σημείο, είναι μια ρύθμιση με το άρθρο 3 της τροπολογίας η οποία αφορά τις εγκαταστάσεις στα ξενοδοχεία. Επιτρέπεται, δηλαδή, σε υπόγειους ορόφους να εγκαθίστανται ορισμένες δραστηριότητες όπως σάουνα, γυμναστήρια, τέτοια πράγματα. Ειπώθηκαν τα εξής δύο. Πρώτον, ότι με αυτόν τον τρόπο θα νομιμοποιήσουμε τέτοιες παράνομες κατασκευές που προϋπάρχουν και δεύτερον, ότι μ' αυτόν τον τρόπο θίγεται το τοπίο. Να απαντήσω και στα δύο. Δεν νομιμοποιείται τίποτα παράνομο. Εμείς λέμε ότι νομίμως από δω και πέρα όποιος θέλει μπορεί να το κάνει. Δεν έχει καμμία σχέση με τις προϋφιστάμενες παρανομίες. Θα επανέλθω στα αυθαίρετα στη συνέχεια. Δεύτερον, αυτή η δυνατότητα να βάζεις σε υπόγειο τα κολυμβητήρια, τα γυμναστήρια, τις σάουνες κ.λπ., όχι μόνο δεν επηρεάζει το τοπίο αλλά βοηθάει το τοπίο, γιατί μειώνει τον συνολικό όγκο του κτηρίου άνω του εδάφους, άρα μειώνεται η οπτική όχληση. Αναφερόμαστε σε ξενοδοχεία υψηλού επιπέδου. Το ξενοδοχείο ταυτόχρονα μπορεί να έχει όλες τις υποδομές που είναι αναγκαίες, για να είναι ανταγωνιστικό έναντι των ανταγωνιστών μας Τούρκων, Ισπανών, Μαροκινών κ.λπ.. Περί αυτού πρόκειται. Ένα άλλο θέμα που τέθηκε μου έκανε εντύπωση, γιατί είχα απαντήσει και αναφέρθηκε ξανά. Με το άρθρο 6, δίνουμε μια παράταση στη διατήρηση κάποιων καλυβών στο Δέλτα του Έβρου. Μας είπαν ότι είχε φέρει την ίδια ρύθμιση ο ΣΥΡΙΖΑ και την απορρίψαμε. Γιατί απορρίψαμε τη δική του; Για τον εξής λόγο. Το 2017, είχε προβλέψει ο ΣΥΡΙΖΑ ότι για δύο χρόνια, δηλαδή μέχρι τον Νοέμβριο, θα μπορούσαν αυτές οι καλύβες να παραμείνουν. Γιατί; Γιατί μέσα σ' αυτά τα δυο χρόνια θα είχε φέρει η Κυβέρνηση προεδρικό διάταγμα προστασίας του Δέλτα του Έβρου. Αυτό δεν ήρθε με καθαρή ευθύνη του ΥΠΕΝ και των αρμοδίων. Ξέρουμε ποιοι είναι οι αρμόδιοι. Αυτό, λοιπόν, που κάνουμε εμείς, είναι ότι ταυτόχρονα ξεκινήσαμε αυτό το προεδρικό διάταγμα. Έχουμε δεσμευθεί και στην επιτροπή και εδώ ότι πριν από τη λήξη της νέας παράτασης που δίνουμε για άλλα δύο χρόνια - όσο ήταν και η αρχική γιατί δεν είχε γίνει τίποτα μέχρι σήμερα - θα έχουμε φέρει το προεδρικό διάταγμα και αναγκαστικά δίνουμε κι αυτή την παράταση. Σημειωτέον πρόκειται για καλύβες, για τις οποίες υπάρχουν και άλλοι σοβαροί και προφανείς λόγοι να διατηρηθούν ή, τουλάχιστον, να διατηρηθούν μέχρι να υπάρξει το προεδρικό διάταγμα προστασίας που θα διευκρινίζει τι θα γίνεται. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΔΗΜΗΤΡΙΟΣ ΒΙΤΣΑΣ]] Δεν άκουσα κάτι να αναφέρεται σήμερα στην Ολομέλεια για τη διάταξη για τα αυθαίρετα και την ηλεκτρονική ταυτότητα του κτηρίου. Εκτός αν δεν το πήρα είδηση. Είχαν γίνει αναφορές όμως στην επιτροπή. Θα ήθελα να πω τα εξής. Η διάταξη που φέρνουμε δεν αφορά τα αυθαίρετα. Αφορά την ενεργοποίηση της ηλεκτρονικής ταυτότητας των κτηρίων, που είναι μια μεταρρύθμιση που έχει προβλεφθεί εδώ και πολλά χρόνια αλλά δεν έχει εφαρμοστεί. Ουσιαστικά ενεργοποιούμε αυτή τη μεταρρύθμιση. Τι σημαίνει αυτό; Ότι θα υπάρξει σε μια ηλεκτρονική βάση μια ηλεκτρονική ταυτότητα που θα περιγράφει βασικά χαρακτηριστικά του κτηρίου. Αυτό είναι ένα μέτρο εξαιρετικά αναπτυξιακό. Καταργεί την γραφειοκρατία. Ο πολίτης μια φορά θα υποβάλλει αυτά τα δικαιολογητικά στο σύστημα και μετά πατώντας ένα κουμπί θα μπορεί να έχει όσες φορές θέλει αυτά τα στοιχεία. Οι επενδύσεις θα επιταχυνθούν γιατί δεν θα έχουμε τις καθυστερήσεις. Επιπλέον, εδώ είναι το καινούργιο, μαζί με την ηλεκτρονική ταυτότητα κτηρίου που ήδη προβλεπόταν προβλέψαμε εμείς και την ηλεκτρονική ταυτότητα διηρημένης ιδιοκτησίας. Γιατί αυτό; Για να είναι δυνατόν μέσω της ηλεκτρονικής ταυτότητας να ελέγχονται και τα δηλωνόμενα ούτως ή άλλως αυθαίρετα. Αυτό θα επιτρέπει από δω και πέρα τον αυστηρό έλεγχο κάθε νέου αυθαιρέτου. Γιατί όταν θέλει να μεταβιβάσει, θέλει να δώσει σε κληρονομιά μια διηρημένη ιδιοκτησία η οποία έχει αυθαίρετα, θα είναι δυνατόν αμέσως να εντοπιστεί η αυθαιρεσία και επομένως θα έχουν ένα πολύ ισχυρό κίνητρο από δω και πέρα οι ιδιοκτήτες να μην κάνουν καινούργια αυθαίρετα. Ο στόχος είναι να μην έχουμε μια νέα γενιά αυθαιρέτων. Το έχω πει κι άλλες φορές ότι για τις παλαιές γενιές των αυθαιρέτων υπάρχουν πολλαπλές ευθύνες. Δεν χρειάζεται να κρυφτούμε γι' αυτό. Από εδώ και πέρα δεν πρέπει να έχουμε καινούργια αυθαίρετα. Αυτή είναι η ουσία. Κρατάμε την κόκκινη γραμμή του 2011 ούτως ή άλλως που έχει συμφωνηθεί, νομίζω, απ' όλη τη Βουλή. Δεν μετακινούμε την κόκκινη γραμμή αλλά βρίσκουμε ένα τρόπο ώστε να μπορεί από εδώ και πέρα να ελέγχεται η μελλοντική αυθαίρετη δόμηση. Και ταυτόχρονα να έχουμε κι όλα τα άλλα θετικά που ανέφερα για τη γραφειοκρατία κ.λπ.. Ευχαριστώ πολύ.
Ευχαριστούμε κι εμείς, κύριε Υπουργέ. Ο κ. Κατσώτης έχει τον λόγο από το Κομμουνιστικό Κόμμα Ελλάδας. Ακολουθεί ο κ. Λογιάδης από το ΜέΡΑ25.
Ευχαριστώ, κύριε Πρόεδρε. Κύριε Υπουργέ, για την εξέλιξη στη ΔΕΗ δεν ευθύνονται ούτε οι εργαζόμενοι ούτε ο λαός, αλλά οι πολιτικές της απελευθέρωσης που όλοι τις υπηρετήσατε αυτή την περίοδο έτσι ώστε να υπάρξουν νέα πεδία κερδοφορίας για το κεφάλαιο. Με το σχέδιο νόμου η Κυβέρνηση της Νέας Δημοκρατίας συνεχίζει, όπως είπε ο Υπουργός, από εκεί που σταμάτησαν οι προηγούμενοι φέρνοντας σαν παράδειγμα βέβαια τη ΔΕΗ ΑΠΕ όπου κι εκεί η ίδια γραμμή ακολουθήθηκε από την κυβέρνηση ΣΥΡΙΖΑ, όσον αφορά στα δικαιώματα των εργαζομένων. Εξαπολύει σφοδρή επίθεση. Για τους εργαζόμενους τσάκισμα των δικαιωμάτων και για τον λαό πιο ακριβό ρεύμα. Προβλέπει απολύσεις. Εθελούσιες τις αποκαλείτε για να γίνουν πιο εύκολα αποδεκτές. Προβλέπει κατάργηση της μονιμότητας για τους νεοπροσλαμβανόμενους εργαζόμενους, νομιμοποιώντας τον εργασιακό μεσαίωνα που υπήρχε και στη «ΔΕΗ Α.Ε.», με εργαζόμενους πολλαπλών ταχυτήτων που διατήρησε η προηγούμενη κυβέρνηση ΣΥΡΙΖΑ. Προβλέπει μείωση του εισοδήματος των εργαζομένων με την κατάργηση του όρου της συλλογικής σύμβασης που όταν υπογράφηκε, αντί για αυξήσεις η ΔΕΗ πρότεινε τα ειδικά τιμολόγια για εργαζόμενους και συνταξιούχους της ΔΕΗ. Λέτε ψέματα, όταν ισχυρίζεστε ότι τα ειδικά τιμολόγια ήταν χαριστική παροχή από τη «ΔΕΗ Α.Ε.» προς τους εργαζόμενους. Η ρύθμιση αυτή αποτελεί συνέχεια των ανατροπών που ψηφίσατε και με τον αναπτυξιακό νόμο για τις συλλογικές συμβάσεις, με τις εξαιρέσεις από την εφαρμογή τους, προκειμένου να μειωθεί η τιμή της εργατικής δύναμης, με μείωση του μέσου όρου του μισθού σε όλους τους κλάδους. Η παραπέρα ενίσχυση με το αντεργατικό νομοθετικό πλαίσιο της μείωσης του κόστους λειτουργίας για αύξηση της κερδοφορίας, επιδεινώνει τις συνθήκες εργασίας των εργαζομένων. Είναι χαρακτηριστικό ότι το 2018 καταγράφηκαν στο όνομα του κέρδους εκατό εργατικά ατυχήματα και ένα θανατηφόρο στην ΔΕΔΔΗΕ, θυγατρική της ΔΕΗ. Βέβαια, το νομοσχέδιο δεν καταπιάνεται με το θέμα της υγείας ή ασφάλειας στην εργασία των εργαζομένων. Με αυτές τις εξελίξεις όχι μόνο δεν προστατεύονται οι εργαζόμενοι αλλά αντίθετα επιδεινώνεται ραγδαία η θέση τους, όπως και των λαϊκών νοικοκυριών που δεν μπορούν να πληρώνουν την αυξημένη τιμή του ηλεκτρικού ρεύματος που έφτασε στο 150% τα τελευταία χρόνια και με την πρόσφατη αύξηση. Το κυνήγι των μικροοφειλετών με εκβιασμούς και κόψιμο του ηλεκτρικού είναι άλλη μια πλευρά της πολιτικής σας, που αυξάνει την ενεργειακή φτώχεια. Αυτά είναι τα «καλά» της απελευθέρωσης, την οποία όπως είπαμε πιστά υπηρετείτε εσείς και το ΠΑΣΟΚ, από το οποίο παρουσιάστηκε ένας ομιλητής εδώ να είναι «αθώος του αίματος», αλλά και ο ΣΥΡΙΖΑ. Τσάκισμα των δικαιωμάτων των εργαζομένων και οι τιμές για το λαό «στο θεό», όπως λένε. Έτσι διαμορφώνεται το φιλικό περιβάλλον για τους επιχειρηματικούς ομίλους που επενδύουν στη ΔΕΗ. Ο περιορισμός της ΔΕΗ, η ιδιωτικοποίηση του ΑΔΜΗΕ, της ΔΕΔΔΗΕ και της ΔΕΠΑ, καθώς και το κλείσιμο των λιγνιτικών μονάδων έρχονται να υπηρετήσουν τους επιχειρηματικούς ομίλους και τους σχεδιασμούς τους. Χιλιάδες οικογένειες θα καταστραφούν μέσα από αυτή την λογική της απολιγνιτοποίησης, που λέτε. Ο εκσυγχρονισμός της ΔΕΗ είναι η κατάργηση της σταθερής και μόνιμης εργασίας, ο καθορισμός του μισθού από το διοικητικό συμβούλιο της ΔΕΗ, με κατάργηση της συλλογικής διαπραγμάτευσης, της συλλογικής σύμβασης, η απόλυση του προσωπικού που εργάζεται με μόνιμες σχέσεις εργασίας και με εργασιακά δικαιώματα που καθορίζονται από συλλογικές συμβάσεις, την οποία χαρακτηρίζετε εθελούσια έξοδο, η αντικατάστασή τους με νέους εργαζόμενους. Σύμφωνα με το νομοσχέδιο, οι νέες συμβάσεις θα είναι: «κατά παρέκκλιση από την ισχύουσα στην επιχείρηση επιχειρησιακή συλλογική σύμβαση εργασίας ή από τον κανονισμό κατάστασης προσωπικού ΔΕΗ ή από οποιαδήποτε άλλη επιχειρησιακή συμφωνία, ρύθμιση ή συνήθεια, ιδίως ως προς τις αποδοχές των νεοπροσλαμβανόμενων, τις άδειες, τις κάθε είδους προσαυξήσεις των αποδοχών, τα επιδόματα και λοιπές παροχές, καθώς και τους όρους και τη διαδικασία των απολύσεων». Τα πάντα, δηλαδή! Στο όνομα της ανταγωνιστικότητας και του εκσυγχρονισμού η ΔΕΗ θα πρέπει να απολύσει περί τους πέντε χιλιάδες εργαζόμενους, ώστε να μειώσει το κόστος της, προβάλλοντας το σαθρό επιχείρημα ότι έτσι θα μπορέσουν να προκύψουν «ανταγωνιστικά» τιμολόγια. Το νομοσχέδιο δεν προβλέπει καμμία προστασία για τους εργαζόμενους στον όμιλο ΔΕΠΑ. Καταργεί ακόμα κι αυτό το υποτυπώδες άρθρο, το οποίο προέβλεπε την τριετή προστασία από απόλυση και τους όρους εργασίας, με την αιτιολογία να εφαρμόζεται με ομοιόμορφο τρόπο η νομοθεσία που διέπει τις εργασιακές σχέσεις, που φυσικά ούτε και αυτή η πρόβλεψη δεν απαντούσε στην ανάγκη για μόνιμη και σταθερή εργασία. Ο Υπουργός δήλωσε προκλητικά ότι «εκσυγχρονισμός» είναι να μη μας επιβάλλουν οι σημερινοί εργαζόμενοι πώς θα εργάζονται και ποιες συμβάσεις θα συνάπτουν οι καινούργιοι εργαζόμενοι και έφερε σαν παράδειγμα τον ΟΤΕ, που βέβαια εδώ οι ευθύνες αν θέλετε του κυβερνητικού και εργοδοτικού συνδικαλισμού που δέχτηκε τη διαφοροποίηση των παλιών με τους καινούργιους, είναι πάρα πολύ μεγάλη. Τα νέα αυτά μέτρα και οι ρυθμίσεις στοχεύουν στην καλύτερη εξυπηρέτηση του κεφαλαίου για να βγάλει υπερκέρδη. Οι ανατροπές στις εργασιακές σχέσεις υπηρετήθηκαν όπως είπαμε, από όλες τις κυβερνήσεις. Η δημιουργία εργαζομένων πολλών ταχυτήτων: μόνιμοι, μόνιμοι με ατομικές συμβάσεις, συμβασιούχοι ορισμένου χρόνου, εργαζόμενοι με σύμβαση έργου, εργολαβικοί, ενοικιαζόμενοι, είναι αυτά που έφεραν οι προηγούμενοι νόμοι στην κατεύθυνση της απελευθέρωσης με την ιδιωτικοποίηση. Η καπιταλιστική ανάπτυξη, οι επενδύσεις και τα κέρδη εκατομμυρίων που πραγματοποιούνται, συνοδεύονται αντίστοιχα με επιδείνωση της θέσης των εργαζομένων του κλάδου, δεν υπηρετούν τις λαϊκές ανάγκες για επαρκή και φθηνή ενέργεια. Το βιοτικό επίπεδο των εργαζόμενων στον κλάδο πέφτει, τα τιμολόγια ανεβαίνουν και η ενεργειακή φτώχια εξαπλώνεται, διότι στην οικονομία της αγοράς, τον καπιταλισμό, η εργασία είναι «κόστος» και η ενέργεια εμπόρευμα, μέσο κερδοφορίας του κεφαλαίου κι όχι κοινωνικό αγαθό. Χαιρετίζουμε τις κινητοποιήσεις των εργαζομένων στη ΔΕΗ και στη ΔΕΠΑ και τους καλούμε να οργανώσουν παραπέρα τη δράση τους για τα δικαιώματά τους και για ρεύμα φτηνό για τον λαό. Στηρίζουμε τα παρακάτω αιτήματα: να μην προχωρήσει καμμία περαιτέρω ιδιωτικοποίηση στον κλάδο της ενέργειας, άμεσα να προσληφθούν όσοι εργάζονται μέσω εργολάβου, κατάργηση όλων των ευέλικτων εργασιακών σχέσεων, μόνιμη σταθερή δουλειά για όλους με πλήρη σύγχρονα δικαιώματα, καμμία πώληση - παράδοση μονάδων ηλεκτροπαραγωγής, ορυχείων και ορυκτού πλούτου, να μη μείνει καμμιά λαϊκή οικογένεια χωρίς ρεύμα και αέριο, ρεύμα και φυσικό αέριο φθηνό για το λαό, υπογραφή και εφαρμογή συλλογικών συμβάσεων με αυξήσεις για όλους την ανάκτηση των απωλειών, μέτρα για την υγεία και την ασφάλεια στους χώρους δουλειάς. Καταθέσαμε τέλος την τροπολογία ως ΚΚΕ που προβλέπει την ένταξη των εργολαβικών εργαζομένων, των εργαζομένων με ελαστικές μορφές στον όμιλο ΔΕΠΑ, με αναγνώριση της προϋπηρεσίας τους, καθώς και την προστασία όλων των εργαζομένων από απόλυση και των δικαιωμάτων που συμπεριλαμβάνονται σε αυτή. Καλούμε όλες τις πτέρυγες να υπερψηφίσουν την τροπολογία του ΚΚΕ.
Τον λόγο έχει ο κ. Λογιάδης από το ΜέΡΑ25. Παρακαλώ να κρατάμε τον λόγο. Είναι σίγουρο ότι για να μιλήσουν όλοι έχουμε ακόμη εννέα ώρες. Οπότε σκεφτείτε το για να μην πάμε παραπέρα.
Κύριε Πρόεδρε, κύριε Υπουργέ, κυρίες και κύριοι Βουλευτές, ας μιλήσουμε ελληνικά. Απελευθέρωση αγοράς ενέργειας. Από τι απελευθέρωση; Από τι δεν είναι κάτι ελεύθερο, εν προκειμένω η ενέργεια; Δεν είναι ελεύθερη, διότι οφείλει και πρέπει να ελέγχεται από το δημόσιο συμφέρον ως αγαθό που παράγεται για όλους ανεξαρτήτως και καταναλώνεται από όλους ανεξαρτήτως. Αυτή είναι η θέση μας, ως ΜέΡΑ25, αυτή είναι η θέση μου ως Έλληνας για την ενέργεια. Εκσυγχρονισμός. Η ιστορία της ΔΕΗ είναι μια παλιά ιστορία. Είναι αυτό που λέμε «ιστορία μου, αμαρτία μου», από το 1960. Θα μιλήσω και γι' αυτό. Η λέξη εκσυγχρονισμός λοιπόν. Ποιος διοικούσε όλες αυτές τις δεκαετίες τη μεγαλύτερη ελληνική εταιρία, όπως είπαμε τόσες φορές, με μονοπωλιακή θέση και ισχύ, με πάνω από επτά εκατομμύρια πελάτες, με 6 δισεκατομμύρια ευρώ τζίρο, με ένα debutant πάνω από 1 δισεκατομμύριο; Όχι εγώ, όχι εμείς. Ποιος την έφερε σε αυτό το τραγικό σημείο σήμερα, απαξίωσης; Γιατί δεν την εκσυγχρονίζατε εσείς όλοι οι κυβερνώντες τόσα χρόνια, δεκαετίες; Όλοι ανεξαιρέτως. Προέρχομαι από τον επιχειρηματικό, τον ιδιωτικό τομέα. Αν είχα στα χέρια μου μια επιχείρηση με μονοπωλιακό χαρακτήρα και την έριχνα έξω, θα ήμουν ή ανίκανος ή βλάκας ή ασύδοτος ή διεφθαρμένος. Δυστυχώς, αυτό έγινε όλα αυτά τα χρόνια με τη ΔΕΗ. Την απαξιώσατε, τη διαλύσατε και τώρα την ξεπουλάτε κόμματι - κομμάτι. Το πρόβλημα της ΔΕΗ ξεκινάει από το 1960 όπως είπα, με την ΠΕΣΙΝΕ, το τεράστιο αυτό σκάνδαλο. Όταν η ΠΕΣΙΝΕ πλήρωνε 7 δραχμές την,KWh οι αγρότες πλήρωναν 14 δραχμές την KWh και οι οικιακοί καταναλωτές 22 δραχμές την KWh. Τριάντα δύο χρόνια μετά, το 1993 έσπευσε σκανδαλωδώς η τότε κυβέρνηση να επεκτείνει για άλλα δεκατέσσερα χρόνια, έως το 2006, τη σύμβαση αυτή. Η ΠΕΣΙΝΕ έγινε «Αλουμίνιον της Ελλάδος» και κατέληξε στα χέρια ιδιώτη, κάτι το οποίο γνωρίζουμε. Δώρα συνέχεια στη ΔΕΗ και απαξίωση της ΔΕΗ. Η ιδιωτικοποίηση τι θα φέρει; Λίγους παίκτες επενδυτές που θα σχηματίσουν καρτέλ - αυτό γίνεται πάντα στην πραγματική οικονομία - και οι οποίοι, θα καθορίζουν πλέον ανεξέλεγκτοι την τιμή του ρεύματος. Η ιδιωτικοποίηση αποτελεί πάντα υφαρπαγή πόρων του ελληνικού λαού, του ελληνικού δημοσίου. Γνωρίζουμε, επίσης, από την πραγματική οικονομία ότι όποιοι κατέχουν τα δίκτυα, οποιοδήποτε δίκτυο, εισπράττουν και τα κέρδη. Στο Βερολίνο και στο Αμβούργο έχουν ξεσηκωθεί οι καταναλωτές και ζητούν τη διεξαγωγή δημοψηφίσματος ενάντια στην ιδιωτικοποίηση του. Στη Βουλγαρία το ίδιο. Ζητούν να εθνικοποιηθεί η ηλεκτρική ενέργεια πάλι. Στη Βρετανία η Ρυθμιστική Αρχή Ενέργειας Βρετανίας, που ήταν ανέκαθεν ο πλέον ένθερμος υποστηρικτής της ιδιωτικοποίησης, αναγνώρισε επισήμως πως το μοντέλο της ιδιωτικοποιημένης αγοράς ενέργειας δεν δουλεύει. Λυπάμαι ειλικρινά και είναι ντροπή να καπηλευόμαστε την πλούσια και ακριβέστατη ελληνική γλώσσα και όταν λέμε «εκσυγχρονισμό» να εννοούμε ξεπούλημα κι όταν λέμε «ανάπτυξη» να εννοούμε υποβάθμιση και όταν λέμε «διαφάνεια» να εννοούμε συναλλαγή. Η υπόθεση Φλώρου σέρνεται ακόμα στα δικαστήρια ως γνωστόν. Η λογική του σπασίματος της ΔΕΗ σε μικρά κομμάτια είναι για να πωληθούν τα μικρά αυτά κομμάτια σε μικρούς, σχετικά, Έλληνες ιδιώτες σε τιμή πάρα πολύ χαμηλή και εξευτελιστική. Στις ιδιωτικές αυτές εταιρείες - παρόχους υπάρχουν κρυφές χρεώσεις, αλλά κανείς δεν διαβάζει στα συμβόλαια τα πολύ ψιλά γράμματα. Αυτές μάλιστα οι χρεώσεις έχουν σε κάθε ιδιωτική εταιρεία άλλο όνομα και συνήθως εμφανίζονται εκεί που είναι οι φόροι. Ακόμη και η Ρυθμιστική Αρχή Ενέργειας στην Ελλάδα δεν το εγκρίνει αυτό, παρ' όλο αυτά το κάνουν όμως. Ο ιδιώτης πάροχος με το που δεν πληρώνει κάποιος καταναλωτής τον λογαριασμό, αμέσως κόβει το ρεύμα. Εδώ θα ήθελα να τονίσω τον κοινωνικό χαρακτήρα της ΔΕΗ, επίσης. Στις 18-11-19, πρόσφατα, στην επιτροπή ρωτούσε ο Υπουργός τον προηγούμενο Υπουργό από ποιον εμπνέονται και απαντά ο ίδιος ο Υπουργός: «Από εσάς τον ΣΥΡΙΖΑ εμπνεόμαστε». Είναι στα Πρακτικά καταγεγραμμένο και μπορεί ο οποιοσδήποτε να το διαβάσει. «Κύλησε ο τέντζερης και βρήκε το καπάκι», λέμε στο χωριό μου. Εμείς ως ΜέΡΑ25, θεωρούμε συμφέρον της χώρας η ενέργεια και το νερό να παραμείνουν δημόσια αγαθά κοινής ωφέλειας με σωστή και χρήστη διαχείριση. Θα ήθελα τώρα να πω δυο λέξεις όσον αφορά την Κρήτη και τη ΔΕΗ. Θα γίνει διασύνδεση της Κρήτης με την ηπειρωτική Ελλάδα. Το χαιρετίζουμε αυτό. Μπράβο στο Υπουργείο που θα κάνει αυτή τη διασύνδεση. Έτσι, το κόστος της KWh θα μειωθεί στην Κρήτη και δεν θα καίμε πλέον μαζούτ, όπως καίμε, και επιβαρύνουμε το περιβάλλον και, επίσης, θα έχουμε επάρκεια ρεύματος που δεν έχουμε στο νησί. Υπάρχει, όμως, ένα τεράστιο πρόβλημα τοποθέτησης. Πού θα γίνει η μετατροπή της ενέργειας από συνεχές σε εναλλασσόμενο ρεύμα. Διότι ενώ στην αρχή είχε υποδειχτεί η Κορακιά, ένα σημείο εκτός Ηρακλείου, ένα άγονο σημείο, τώρα έχει επιλεγεί ένας χώρο πολύ κοντά σε έναν κατοικημένο χώρο, το χωριό Δαμάστα. Οι κάτοικοι έχουν ξεσηκωθεί. Δεν το θέλουν αυτό. Είναι δασικός και αρχαιολογικός χώρος. Στις 6 Ιουνίου 2019, όλοι οι φορείς στην Περιφέρεια Κρήτης συγκεντρώθηκαν και αποφάσισαν ότι πρέπει να εξαντληθούν τα περιθώρια μεταφοράς της χωροθέτησης του σταθμού μετατροπής του έργου από την περιοχή Δαμάστας, που προβλέπει η μελέτη, στην περιοχή Κορακιάς, καθώς και στον συνολικό προϋπολογισμό του έργου, η οποία επιβάρυνση αναμένεται να είναι σχετικά ασήμαντη. Το ξεπούλημα της ΔΕΗ είναι η συνέχεια του ξεπουλήματος των περιουσιακών στοιχείων της Ελλάδος. ΟΠΑΠ, «ΟΛΥΜΠΙΑΚΗ ΑΕΡΟΠΟΡΙΑ», ΟΤΕ, «ΤΡΑΙΝΟΣΕ», ΕΛΠΕ, αεροδρόμια, λιμάνια και τώρα η ενέργεια. Θα σας πρότεινα, όπως αναφέρει και το σημερινό νομοσχέδιο, να εκσυγχρονίσετε και να ιδιωτικοποιήσετε και τη Βουλή και την Κυβέρνηση και όλο το ελληνικό κράτος. Ένας μάνατζερ, ένας διευθυντής και πάμε όλοι σπίτι μας. Ή μήπως έχει γίνει ήδη; Κυρίες και κύριοι Βουλευτές, κλείνοντας θα ήθελα να πω ότι τα κάστρα πέφτουν από μέσα. Ο δήμος είναι πάνω από όλα και πάνω από το άτομο. Το δημόσιο συμφέρον είναι πάνω από το ιδιωτικό. Σας ευχαριστώ πολύ.
Ευχαριστούμε κι εμείς. Ο κ. Γιόγιακας από τη Νέα Δημοκρατία έχει τον λόγο και ακολουθεί ο κ. Βλάχος ωσαύτως από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, κατ' αρχάς να πω στον κ. Φάμελλο ότι εγώ και όλοι οι συνάδελφοι Βουλευτές της κοινοβουλευτικής Πλειοψηφίας είμαστε εδώ όχι μόνο για να στηρίξουμε το νομοσχέδιο του Υπουργείου Περιβάλλοντος αλλά και για να εκφράσουμε την απέραντη ικανοποίησή μας στον Υπουργό, κ. Χατζηδάκη, για τον σχεδιασμό της διάσωσης της ΔΕΗ. Τα νομοσχέδια που συζητάμε σήμερα έχουν καλά νέα για τους καταναλωτές, για τις επιχειρήσεις και τους επαγγελματίες και για την εθνική οικονομία. Ένα πολύ καλό νέο είναι ότι προχωρά το σχέδιο διάσωσης της ΔΕΗ. Έχει σημασία να το τονίσουμε αυτό, γιατί δεν έχει γίνει αντιληπτό πόσο κοντά έφτασε η ΔΕΗ στη χρεοκοπία και πόσο καταστροφικό θα ήταν κάτι τέτοιο. Διότι υπάρχουν σοβαρές ευθύνες για την τότε κυβέρνηση που σήμερα ως Αξιωματική Αντιπολίτευση τις αποσιωπά. Ο κόσμος, όμως, πρέπει να γνωρίζει ότι η κυβέρνηση ΣΥΡΙΖΑ επέλεξε να αγνοήσει όλα εκείνα που προειδοποιούσαν για την τραγική κατάσταση της ΔΕΗ. Την απότομη βουτιά του τζίρου, τη μεγάλη έκθεση σε δανεισμό, την έκρηξη των ανεξόφλητων οφειλών, τα προβλήματα ρευστότητας. Ο κόσμος πρέπει να γνωρίζει ότι ο τρόπος που η προηγούμενη κυβέρνηση επέλεξε να προχωρήσει στο άνοιγμα της αγοράς ενέργειας, είχε αποτέλεσμα να χάσει η ΔΕΗ μερίδια αγοράς με τους χειρότερους δυνατούς όρους. Με τις δημοπρασίες ΝΟΜΕ, υποχρέωσε τη ΔΕΗ να πουλάει στους ανταγωνιστές της ρεύμα σε τιμή κάτω του κόστους, με τη συνολική ζημιά να έχει υπολογιστεί στα 600 εκατομμύρια ευρώ. Η αποκρατικοποίηση του ΑΔΜΗΕ μείωσε δραστικά το οικονομικό όφελος για τη ΔΕΗ. Με τις επιλογές της γκρέμισε την αξία των μετοχών της επιχείρησης. Ο κόσμος πρέπει να γνωρίζει πόσο βαθιά θα άφηνε το σημάδι της στην οικονομία μία πολύ πιθανή, πριν μερικούς μήνες, χρεοκοπία της ΔΕΗ. Τις επιπτώσεις στους μεγαλύτερους και μικρότερους παραγωγούς ηλεκτρικής ενέργειας που πουλούσαν στη ΔΕΗ, τους προμηθευτές και μικρούς εργολάβους σε κάθε περιοχή που δραστηριοποιείται η ΔΕΗ, στη ΔΕΠΑ που έχει σημαντικότερο πελάτη για την προμήθεια φυσικού αερίου τη ΔΕΗ, στις μεγάλες βιομηχανίες που θα μείωναν την παραγωγή τους χωρίς τα ειδικά τιμολόγια και τις ειδικές παροχές της ΔΕΗ αλλά και σε μικρομεσαίες επιχειρήσεις που δεν θα μπορούσαν να σηκώσουν το αυξημένο ενεργειακό κόστος και θα έβαζαν λουκέτο, στις τράπεζες που θα έβλεπαν τα αποτελέσματά τους να χειροτερεύουν, καθώς είχαν αποδεσμεύσει καταθέσεις της ΔΕΗ πάνω από 600 εκατομμύρια ευρώ, που ήταν εγγύηση σε χρήμα για την αναχρηματοδότηση των δανείων της επιχείρησης. Πάνω από όλα, κυρίες και κύριοι συνάδελφοι, ο κόσμος πρέπει να γνωρίζει ότι χιλιάδες νοικοκυριά θα έμεναν χωρίς ρεύμα ή με συνεχείς διακοπές ρεύματος, με μεγαλύτερο πρόβλημα να έχουν οι πιο αδύναμοι συμπολίτες μας που η ΔΕΗ ηλεκτροδοτεί ως προμηθευτής τελευταίου καταφυγίου, αυξήσεις τιμών, πτώση της παραγωγής προϊόντων και υπηρεσιών, κλείσιμο επιχειρήσεων, αύξηση της ανεργίας. Πολύ απλά, κυρίες και κύριοι συνάδελφοι, η ΔΕΗ ήταν πολύ μεγάλη και κόντευε να αποτύχει κι αυτό θα είχε αντίκτυπο σε όλη μας την οικονομία. Αυτή την αλήθεια αποκρύπτουν όσοι από την Αντιπολίτευση κάνουν σήμερα κριτική για το σχέδιο διάσωσης της ΔΕΗ. Ευτυχώς, όμως, το σχέδιο αυτό προχωρά. Το πρώτο βήμα έγινε με τα πρόσφατα μέτρα να ενισχυθεί η ρευστότητα της επιχείρησης και με τα οποία διασφαλίστηκε ότι η ΔΕΗ είναι βιώσιμη. Το δεύτερο βήμα είναι αυτά που προβλέπονται στο νομοσχέδιο, ώστε η ΔΕΗ να μπορεί να λειτουργήσει ως σύγχρονη επιχείρηση σε μία ανοιχτή αγορά και όχι με όρους παλιού δημοσίου σε μία μονοπωλιακή αγορά. Το τρίτο βήμα είναι η εφαρμογή ενός σχεδίου ανάπτυξης που αναμένουμε να παρουσιαστεί το αμέσως επόμενο διάστημα. Όμως, κυρίες και κύριοι συνάδελφοι, τα καλά νέα που φέρνει αυτό το νομοσχέδιο για τους καταναλωτές, για τους επενδυτές, για την οικονομία μας είναι και άλλα. Είναι το μοντέλο της ιδιωτικοποίησης της ΔΕΠΑ, που θα δώσει ώθηση στην ανάπτυξη των δικτύων φυσικού αερίου στη χώρα μας και στη μεγαλύτερη χρήση τους από επιχειρήσεις και νοικοκυριά. Είναι η μικρότερη επιβάρυνση όλων των καταναλωτών που μοιράζονται το κόστος για την ηλεκτροδότηση των μη διασυνδεδεμένων νησιών. Είναι η στήριξη μεγάλων έργων για σύνθετους σταθμούς ανανεώσιμων πηγών ενέργειας με ισχύ πάνω από 250MW και η συμμετοχή περισσότερων μονάδων ΑΠΕ στη χονδρική αγορά ηλεκτρικής ενέργειας. Είναι η πρόβλεψη κανόνων για να αναπτυχθεί το δίκτυο φόρτισης των ηλεκτρικών οχημάτων, κάτι που είναι βασική προϋπόθεση για να στραφεί μαζικά ο κόσμος στην ηλεκτροκίνηση. Είναι το φιλικότερο πλαίσιο διαθεσιμότητας και αδειοδότησης σταθμών βιοαερίου και βιομάζας από φορείς διαχείρισης στερεών αποβλήτων, που θα βοηθήσει περιβαλλοντικά και οικονομικά τις τοπικές κοινωνίες. Είναι η δυνατότητα εγκατάστασης φωτοβολταϊκών σταθμών σε γη υψηλής παραγωγικότητας, χωρίς αυτή να αποβαίνει σε βάρος της καλλιεργητικής δραστηριότητας και της αγροτικής παραγωγής με όριο το 1% αυτής της γης ανά νομό και για παραγόμενη ενέργεια μέχρι 1MW. Αυτό θα βοηθήσει τους αγρότες μας να απεξαρτηθούν από το πετρέλαιο και από τη βενζίνη που χρησιμοποιούν σήμερα για τις διάφορες ανάγκες τους, να έχουν καθαρή ενέργεια εκεί που χρειάζονται όταν την χρειάζονται αλλά και να μπορούν να ενισχύσουν το εισόδημά τους πουλώντας το περίσσευμα. Πίσω, όμως, από αυτά τα καλά νέα που φέρνουν οι ρυθμίσεις για το άνοιγμα της αγοράς φυσικού αερίου, για τις επενδύσεις σε ΑΠΕ, για την ηλεκτροκίνηση, υπάρχει ένας φιλόδοξος στόχος είναι η οριστική απεξάρτηση της χώρας μας από τον λιγνίτη το αργότερο μέχρι το 2028 και η αύξηση της συμμετοχής των ανανεώσιμων πηγών, ώστε από αυτές να παίρνουμε το 35% της ενέργειας που καταναλώνουμε και το 60% της ηλεκτρικής ενέργειας που παράγουμε.
Κύριε Γιόγιακα, πρέπει να ολοκληρώσετε.
Μισό λεπτό ακόμα θα ήθελα, κύριε Πρόεδρε. Για να το πετύχουμε αυτό χρειάζεται να κινηθούμε πιο γρήγορα, πιο αποφασιστικά με καθαρούς κανόνες που διαμορφώνουν συνθήκες υγιούς ανταγωνισμού, ευνοούν τις επενδύσεις και διασφαλίζουν το δημόσιο συμφέρον. Αυτή είναι η πυξίδα μας, αυτή είναι η φιλοσοφία μας, αυτό είναι το μήνυμα που στέλνουμε μέσα και έξω από τη χώρα, μιας Κυβέρνησης που τολμά ρήξεις με το παρελθόν για μία Ελλάδα που θα αντικρίζει με αυτοπεποίθηση το μέλλον. Ευχαριστώ.
Ευχαριστούμε και εμείς. Παρακαλώ πολύ να τηρούμε τον χρόνο, είναι εγγεγραμμένοι εβδομήντα τρείς ομιλητές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα Σουηδοί φοιτητές και φοιτήτριες και μια εκπαιδευτικός συνοδός τους από το Uppsala University. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Βλάχος από τη Νέα Δημοκρατία και ακολουθεί ο κ. Μαμουλάκης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, μετά την εξαντλητική συζήτηση που έγινε στις πολύωρες συνεδριάσεις της Επιτροπής Παραγωγής και Εμπορίου, καθώς και την αναλυτική τοποθέτηση του εισηγητή μας, του Φίλιππου του Φόρτωμα και τις τοποθετήσεις του Υπουργού και του συνόλου της πολιτικής ηγεσίας του Υπουργείου Περιβάλλοντος, εγώ θα ήθελα σε αυτή την ολιγόλεπτη παρέμβαση μου να επικεντρωθώ σε τρία σημεία. Το πρώτο, κύριε Υπουργέ, έχει να κάνει με τη γη υψηλής παραγωγικότητας. Ακούστηκε και στην επιτροπή, ακούστηκε και εδώ, θα ακουστεί και από άλλους συναδέλφους. Μόνο και μόνο ο τρόπος που προσεγγίζεται αυτή η γη υψηλής παραγωγικότητας χτυπάει άσχημα, διότι δεν μπορούμε να μιλάμε για ανάπτυξη καταπατώντας ή καταργώντας τη γη υψηλής παραγωγικότητας. Και αυτό όχι γιατί δεν είναι αυτή η γη ένα ανανεώσιμο φυσικό προϊόν, χρειάζονται πεντακόσια χρόνια για να δημιουργούν μόλις δύο εκατοστά από φυσικές διαδικασίες και αυτό είναι ένας λόγος και χρήζει προστασίας. Δεν θα επικαλεστώ νομοθεσία, Σύνταγμα, αποφάσεις της Κομισιόν του Συμβουλίου Επικρατείας του ΟΗΕ μέσα από την ατζέντα 21 για την προστασία της γης υψηλής παραγωγικότητας. Θα πω κάτι που είναι πολύ αυτονόητο. Όταν έχουμε εναλλακτικές λύσεις σε άλλα κομμάτια γης να τα αξιοποιήσουμε, γιατί πρέπει εμείς να επιμείνουμε σε αυτή την κατεύθυνση; Βεβαίως, υπάρχει και σήμερα με τη νομοθεσία που έχουμε μία καταστρατήγηση και μια λαθεμένη ερμηνεία, παρ' όλο που υπάρχουν οι υπουργικές αποφάσεις, υπάρχουν εγκύκλιοι, για το τι είναι η γη υψηλής παραγωγικότητας. Έρχομαι, λοιπόν, στο νομοσχέδιο. Το σχέδιο νόμου μιλάει για αποτροπή της αλόγιστης εγκατάστασης σταθμών ηλεκτροπαραγωγής σε γη υψηλής παραγωγικότητας. Υπολογίζει το 1%, όμως, στο σύνολο των καλλιεργούμενων εκτάσεων και όχι στις εκτάσεις γης υψηλής παραγωγικότητας με αποτέλεσμα η τελική έκταση σε όλους τους νομούς να είναι μεγαλύτερη από το 10% τελικά στην πράξη. Σε ορισμένες περιοχές στα σχέδια δεν έχει καθοριστεί η γη υψηλής παραγωγικότητας. Με αποκλειστική γεωργική χρήση έχουν καθοριστεί περιοχές για την ανάπτυξη πρωτογενούς τομέα και, βεβαίως, υπάρχουν αποφάσεις για διευκόλυνση έργων του ΕΣΦΑ, του ΤΑΠ και όλων αυτών που εκεί, πραγματικά, μειώνονται ορισμένες φορές πάρα πολύ αυτές οι εκτάσεις της γης υψηλής παραγωγικότητας. Υπάρχει, όμως, και ένα τελευταίο. Στη διαπραγμάτευση που έγινε τώρα με την ΚΑΠ, ξέρετε επειδή επιμένουν κάποιοι εταίροι μας στην εξωτερική σύγκλιση και στην αξία των δικαιωμάτων, η Ελλάδα είναι σε αμυντική θέση καθώς ανά εκτάριο έχει την υψηλότερη επιδότηση ανάμεσα στις χώρες της Ευρωπαϊκής Ένωσης. Εάν αυτή η έκταση μειωθεί, καταλαβαίνετε ότι αναλογικά η τιμή ανά εκτάριο, η επιδότηση ανά εκτάριο να το πω έτσι, θα είναι πολύ μεγαλύτερη και θα γίνει μία αιτία περιορισμού των ποσών που πρέπει να πάρει η χώρα από την ΚΑΠ. Άρα, εγώ θα έλεγα ότι θα μπορούσαν να τοποθετηθούν φωτοβολταϊκά στη γη υψηλής παραγωγικότητας μόνο για την εξυπηρέτηση των γεωργικών εκμεταλλεύσεων, γεωτρήσεις και οτιδήποτε άλλο, ώστε να διευκολύνονται και τα επενδυτικά σχέδια των επαγγελματιών αγροτών. Θα πρέπει, επίσης, να καθοριστούν συνολικά οι χρήσεις γης. Το 1%, κύριε Υπουργέ, να υπολογίζεται για το σύνολο των παρεμβάσεων σε όλα τα επίπεδα και έχοντας ως βάση το σύνολο των καλλιεργούμενων γαιών υψηλής παραγωγικότητας. Και τέλος να υπάρξει ειδική πρόβλεψη για ερημοποιημένα εδάφη και εγκαταλελειμμένες γαίες για την εγκατάσταση φωτοβολταϊκών. Όταν υπάρχουν αυτές οι εναλλακτικές λύσεις, θέλω να πιστεύω ότι θα δείτε κάτω από άλλη οπτική γωνία το θέμα το οποίο έθεσα. Έρχομαι τώρα στο δεύτερο που έχει να κάνει με την τροπολογία που κατέθεσε ο κύριος Υφυπουργός για τα αυθαίρετα. Εδώ υπάρχουν δύο κενά. Το πρώτο έχει να κάνει με εκείνα τα κτίσματα που βρίσκονται σε εξ αδιαιρέτου οικόπεδα. Αυτό ήταν ένα θέμα μας απασχόλησε και στο παρελθόν και πράγματι με το ν.4315 επιτράπηκε υπό συγκεκριμένη διαδικασία η ένταξη των κτισμάτων σε εξ αδιαιρέτου γήπεδο στις διατάξεις του ν.4177/13, αφού σύμφωνα με την αιτιολογική έκθεση της συγκεκριμένης ρύθμισης ο ν.4178/13 είναι νόμος που ρυθμίζει την αυθαίρετη δόμηση και όχι ιδιοκτησιακά θέματα. Ήρθε, όμως, ο ν.4495/17 και κατήργησε αυτή τη ρύθμιση χωρίς καμμία εξήγηση. Δηλαδή, δεν είναι υπαρκτό το πρόβλημα, συνάδελφοι του ΣΥΡΙΖΑ; Αν ναι, πέστε μας ποια ρύθμιση πρέπει να φέρουμε. Δεν είναι καταργώ μια ρύθμιση και φέρνω τίποτα, δηλαδή δεν βλέπω το πρόβλημα, άρα δεν υπάρχει πρόβλημα. Το πρόβλημα είναι υπαρκτό και εμείς, κύριε Υπουργέ, όπως είπαμε και στον κ. Οικονόμου ζητάμε να επανέλθει ουσιαστικά η ρύθμιση που υπήρχε στον προηγούμενο νόμο, στον νόμο που ψηφίζουμε, ούτως ώστε να μπορέσουν συμπολίτες μας που έχουν κτίσματα σε εξ αδιαιρέτου ιδιοκτησίες υπό προϋποθέσεις - δεν θέλω να το αναλύσω, τα λέμε πολύ αναλυτικά - να μπορέσουν να γλιτώσουν από την ομηρία. Και έρχομαι στο τελευταίο. Είπατε ότι παρατείνονται οι ρυθμίσεις για τα αυθαίρετα. Παρατείνονται οι κατηγορίες ένα, δυο, τρία, τέσσερα και η κατηγορία πέντε με τα εξ ολοκλήρου αυθαίρετα μέχρι 30 Ιουνίου. Δεν θα είχα καμμία αντίρρηση με αυτή τη ρύθμιση, αν πάνω από 40% -50% των εκκρεμοτήτων που υπάρχουν, είναι σε περιοχές που δεν έχουν κυρωμένους δασικούς χάρτες ή τελεσίδικες πράξεις χαρακτηρισμού. Ως εκ τούτου δεν μπορούν να πάνε να κάνουν ρύθμιση. Άρα, υπάρχει μια ιδιότυπη ομηρία. Γιατί τους λέμε μέχρι 30 Ιουνίου; Θα έλεγα στην πρόταση που φέρνετε να ρυθμιστεί ότι και η κατηγορία πέντε μπορεί να πάει κατ' αρχάς μέχρι το 2025, εφόσον τα κτίσματα αυτά βρίσκονται σε περιοχές που δεν υπάρχουν κυρωμένοι δασικοί χάρτες ή τελεσίδικες αποφάσεις χαρακτηρισμού. Θεωρώ ότι και οι δυο παρατηρήσεις είναι δίκαιες. Λύνουν, πραγματικά, υπαρκτά προβλήματα της κοινωνίας που ζούμε και θα πρέπει ή σε αυτό το νομοσχέδιο ή κάποια άλλη στιγμή - όπως θα το δει η πολιτική ηγεσία - να δοθούν λύσεις για την ανακούφιση των συμπολιτών μας και το τέλος αυτής της ιδιότυπης ομηρίας. Σας ευχαριστώ πολύ.
Κι εμείς ευχαριστούμε. Ο επόμενος ομιλητής είναι ο κ. Μαμουλάκης από τον ΣΥΡΙΖΑ και ακολουθεί ο κ. Αναστασιάδης από τη Νέα Δημοκρατία. Κύριε Μαμουλάκης, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα τη νομοθετική πρωτοβουλία της Κυβέρνησης στον κλάδο της ενέργειας, μια δέσμη διατάξεων που πέρα από τις θετικές ρυθμίσεις για την εξοικονόμηση ενέργειας στα δημόσια κτήρια και την ηλεκτροκίνηση, αποτελεί μια ολική επαναφορά στο καθεστώς των πελατειακών προσλήψεων σε φορείς του δημοσίου και στη λογική της ad hoc νομοθέτησης για μεμονωμένα επιχειρηματικά συμφέροντα. Τι να πρωτοσχολιάσει κανείς; Την εξαίρεση δημόσιων επιχειρήσεων από το ευρωπαϊκό πλαίσιο αναφορικά με τις δημόσιες προμήθειες; Την καταστρατήγηση του ΑΣΕΠ; Τη μεταμόρφωση δημόσιων μονοπωλίων σε ιδιωτικά μονοπώλια; Ή την παράταση του νόμου περί αυθαιρέτων, ερήμην των αποφάσεων του Σ.τ.Ε. μέχρι το 2025, δηλαδή την οριζόντια επέκταση του καθεστώτος πολεοδομικής αυθαιρεσίας στη χώρα μας με τροπολογία της τελευταίας μάλιστα στιγμής για έξι χρόνια; Επιτρέψτε μου, λοιπόν, να εστιάσω σε ένα από τα πεδία στα οποία θα έπρεπε να υπάρχει εθνική συνεννόηση, σύγκλιση και συναίνεση, αυτό της εθνικής προσπάθειας επέκτασης του δικτύου αερίου της χώρας και μετατροπής της χώρας σε περιφερειακό hub στον κλάδο του φυσικού αερίου. Κυρίες και κύριοι συνάδελφοι της Συμπολίτευσης, ο στόχος επέκτασης του δικτύου φυσικού αερίου της χώρας είναι κοινός. Η διαδρομή όμως που επιλέγουμε για αυτό, δυστυχώς, αποκλίνει δραματικά. Στη σκιά της ένταξης του 65% της ΔΕΠΑ στο ΤΑΙΠΕΔ στο πρώτο μνημόνιο και της επιβολής από τους δανειστές της υποχρεωτικής ιδιωτικοποίησής της, η προηγούμενη κυβέρνηση εκπόνησε ένα σχέδιο που θα προωθούσε την πρόοδο της αεριοποίησης της χώρας. Το σχέδιο για την εξαγορά των μεριδίων της ΕΠΑ και της ΕΔΑ Αττικής από το δημόσιο και στη συνέχεια τη διάσπαση της ΔΕΠΑ σε ΔΕΠΑ Εμπορίας και ΔΕΠΑ Υποδομών αποσκοπούσε ακριβώς στη διατήρηση υπό δημόσιο έλεγχο των δικτύων με τρόπο τέτοιο, ώστε να καταστεί εφικτή η ραγδαία επέκταση με κοινωνικά κριτήρια παράλληλα με την υλοποίηση της υποχρέωσής μας για απελευθέρωση της αγοράς φυσικού αερίου. Πέρα από την ιδεολογική μας αντιπαράθεση αναφορικά με τις δημόσιες επιχειρήσεις και τον ρόλο του δημοσίου σε επιχειρήσεις κοινής ωφέλειας, η στρατηγική αυτή υποστηριζόταν και από κάποια σκληρά τεχνικά δεδομένα στην παρούσα συγκυρία. Μέχρι σήμερα το φυσικό αέριο στη χώρα μας έχει διεισδύσει, δυστυχώς, μόνο σε τρεις περιφέρειες και σε αυτές ελάχιστα. Το μεγαλύτερο μέρος της αναμενόμενης επέκτασης του δικτύου θα γινόταν σε νέες περιφέρειες για τις οποίες είχε διασφαλιστεί από την κυβέρνηση του ΣΥΡΙΖΑ. Η διασφάλιση εστιαζόταν τόσο σε ένα δάνειο ύψους 48 εκατομμυρίων ευρώ με πολύ ελκυστικούς επιτοκιακούς όρους από την Ευρωπαϊκή Τράπεζα Επενδύσεων, καθώς επίσης και εντάξεις αυτής της τεράστιας επέκτασης με το χαρακτήρα φυσικά του δημοσίου έργου στο ΕΣΠΑ. Είναι προφανές ότι ούτε το επιτόκιο αυτό θα έπαιρνε ένας φορέας του ιδιωτικού τομέα ούτε και θα μπορούσε να τεκμηριώσει την αναγκαιότητα επέκτασης του δικτύου σε φτωχότερες περιοχές της χώρας, αν ο φορέας αυτού του έργου ήταν ιδιωτικός. Αυτό όμως έρχεστε και λέτε σήμερα, ότι θα ιδιωτικοποιηθεί πλήρως. Άρα, το όραμα της πρόσβασης στο φυσικό αέριο των φτωχότερων περιφερειών και νοικοκυριών της χώρας μας θα παραμείνει δυστυχώς απατηλό. Τι μας είπε για αυτά ο παρών σήμερα, βρυξελλοτραφείς, Υφυπουργός κ. Θωμάς στις επιτροπές; Αναφέρω κατά λέξη τα λόγια του «Ρυθμιζόμενες υποδομές τι σημαίνει; Σημαίνει ότι όποια από αυτές τις εταιρείες έχει όρεξη να αναπτύξει το δίκτυο, με βάση πάντα τους κανονισμούς ασφαλείας της πολιτείας και με βάση τους κανονισμούς της ΡΑΕ και όπου υπάρχει ζήτηση, πηγαίνει στη ΡΑΕ και παίρνει μια ρυθμιζόμενη απόδοση». Κύριε Υφυπουργέ, αυτή η έκφραση «όποιος έχει όρεξη» είναι η καταδίκη της δυτικής Αττικής και των ορεινών περιοχών της χώρας μας σε μια μόνιμη κατάσταση αποκλεισμού από τα οφέλη της διείσδυσης του φυσικού αερίου στη χώρα μας. Αυτό το «όποιος έχει όρεξη» είναι η δική σας επιλογή να εμβαθύνετε την ενεργειακή φτώχεια στην Ελλάδα. Αυτό το «όποιος έχει όρεξη» είναι η δική σας επιλογή να μοιράσετε τα οφέλη από την επέκταση του φυσικού αερίου μόνο στους έχοντες και φυσικά όχι στους μη προνομιούχους. Είναι τόσο λίγη η μέριμνά σας για την επέκταση του δικτύου φυσικού αερίου σε περιοχές που πλήττονται από χρόνιες οικονομικές ανισότητες, ώστε δεν έχετε καν προβλέψει αυτό που σε δεκάδες άλλες περιπτώσεις ιδιωτικοποιήσεων έχει προβλεφθεί. Δεν έχετε προβλέψει δηλαδή μια ελάχιστη δέσμη απαίτησης επενδύσεων τόσο σε ύψος όσο και σε φυσικό αντικείμενο μέσα στον νόμο που σήμερα ψηφίζουμε. Οι ιδιώτες, κύριε Υφυπουργέ, θα επεκτείνουν το δίκτυο της χώρας όπου υπάρχουν εύρωστοι καταναλωτές και όπου η επέκτασή του είναι τεχνικά και κατασκευαστικά εύκολη. Η αγορά της διανομής ναι μεν είναι απελευθερωμένη σε συμμόρφωση με τις ευρωπαϊκές οδηγίες, χρειάζεται όμως έναν ισχυρό επενδυτικό βραχίονα του δημοσίου που θα καλύψει τα κενά της ιδιωτικής χρηματοδότησης. Σε αντίθεση με όσα μας λέγατε στις επιτροπές, η ΕΔΑ Αττικής δεν προχώρησε το έργο της αεριοποίησης της Αττικής, επειδή το μάνατζμεντ το είχε ιδιώτης. Περνάω στο δεύτερο σκέλος της τραγωδίας του σχεδίου της Κυβέρνησης, την καταστροφή της προοπτικής να γίνει η χώρα μας ενεργειακός κόμβος της Νοτιοανατολικής Μεσογείου. Μας είπε ο κ. Θωμάς στην επιτροπή αναφορικά με τα μεγάλα γεωστρατηγικά σχέδια της χώρας μας, όπως ο IGB, ο «EAST MED», τα οποία η προηγούμενη κυβέρνηση επιτάχυνε και τα οποία θεωρητικά η παρούσα στηρίζει, ότι αν αυτά τα έργα μπουν μαζί με τη ΔΕΠΑ Υποδομών θα αποτρέψουν τους επενδυτές. Ο λόγος για τον οποίο μπήκαν από την προηγούμενη κυβέρνηση τα έργα αυτά στη ΔΕΠΑ Υποδομών είναι για να μπορεί, όποτε χρειάζεται, ο φορέας του δημοσίου μέσα από τα έσοδα από τις ρυθμιζόμενες χρεώσεις να χρηματοδοτεί αυτά τα έργα και να εξασφαλίζει την πιστοληπτική τους ικανότητα. Προφανώς, ένας ιδιώτης δεν είναι διατεθειμένος να περιορίσει την κερδοφορία του για να εκπληρώσει ένα εθνικό ενεργειακό και οικονομικό όραμα ούτε και να αναλάβει το ρίσκο τέτοιων επενδύσεων που απαιτούν χρόνια για να ωριμάσουν. Στον δικό σας σχεδιασμό, λοιπόν, πώς ακριβώς θα κάνει αυτά τα έργα το δημόσιο; Από τον κρατικό προϋπολογισμό; Θα κόβουμε τις συντάξεις, κύριε Υφυπουργέ, για να τοποθετούμε σωλήνες; Δεν μπορώ να το αντιληφθώ. Και θα κοινωνικοποιήσετε εν τέλει τα έξοδα για να καταστεί η χώρα ενεργειακό hub, αλλά θα ιδιωτικοποιήσετε τα κέρδη από την επέκταση της αγοράς; Συμπερασματικά, λοιπόν, πρώτον το εγχείρημά σας για την ιδιωτικοποίηση της ΔΕΠΑ προικοδοτεί έναν ιδιώτη με δάνεια και ΕΣΠΑ μεγαλύτερα του τιμήματος που αυτός θα καταβάλει. Δεύτερον, καταστρέφει αξίες μιας δημόσιας επιχείρησης, καθώς τα χρήματα που έχει καταβάλει η εταιρεία για τα διεθνή έργα πετάγονται στον κάλαθο των αχρήστων. Τρίτον, οδηγεί σε απώλεια σημαντικών μελλοντικών εσόδων για το ελληνικό δημόσιο μέσα από την πλήρη ιδιωτικοποίηση των δικτύων. Πάνω από όλα όμως το σχέδιό σας για τη ΔΕΠΑ καταδικάζει εκατοντάδες ελληνικά νοικοκυριά, συχνά σε εκλογικές περιφέρειες προπύργια της Δεξιάς, στη χώρα μας στην ενεργειακή φτώχεια. Τα κάνετε όλα αυτά με δική σας πρωτοβουλία, όπως έκπληκτοι διαπιστώσαμε από την surveillance report της Ευρωπαϊκής Επιτροπής μόλις τώρα τον Νοέμβριο. Ευχαριστώ πολύ.
Επόμενος ομιλητής είναι ο κ. Αναστασιάδης από τη Νέα Δημοκρατία και ακολουθεί η κ. Πιπιλή. Τον λόγο έχει ο κ. Αναστασιάδης.
Ευχαριστώ, κύριε Πρόεδρε. Κυρίες και κύριοι συνάδελφοι, η μεγαλύτερη επιχείρηση της χώρας, η ΔΕΗ έφτασε στα όρια της κατάρρευσης και φαντάζομαι ότι για αυτό κανείς δεν διαφωνεί μέσα σε αυτή την Αίθουσα. Παρελήφθη το 2015 από την κυβέρνηση του ΣΥΡΙΖΑ με 90 εκατομμύρια κέρδη και παρεδόθη το 2019 στην Κυβέρνηση της Νέας Δημοκρατίας με ζημίες 900 εκατομμυρίων. Και φαντάζομαι ότι και γι' αυτό δεν διαφωνεί κανείς. Η μετοχή της από το 2015 έχασε το μεγαλύτερο μέρος της αξίας της. Τον Απρίλιο του 2019 ο ορκωτός ελεγκτής της «ERNST & YOUNG» έθεσε σοβαρό θέμα βιωσιμότητας της επιχείρησης. Δεν πιστεύω να διαφωνεί κανείς για αυτό. Θυμόμαστε όλοι τότε τους τίτλους της επικαιρότητας εκείνης της περιόδου. «Η ΔΕΗ καταρρέει». Αυτό ήταν το μότο. Σε αυτή την κατάσταση παρέλαβε η νέα Κυβέρνηση της Νέας Δημοκρατίας τον Ιούλιο του 2019 τη μεγαλύτερη και τη σημαντικότερη επιχείρηση της χώρας με σοβαρά προβλήματα ρευστότητας και λειτουργίας. Και αυτά είναι και γνωστά και νωπά. Τα θυμόμαστε όλοι. Ο νέος Υπουργός Περιβάλλοντος και οι συνεργάτες του, ο κ. Χατζηδάκης, προχώρησαν στην άμεση και χωρίς καθυστερήσεις λήψη μέτρων, συμπεριλαμβανομένων και των μέτρων για την τιμολογιακή πολιτική και την κατάργηση των διαγωνισμών ΝΟΜΕ, που ζημίωσαν την επιχείρηση με 600 εκατομμύρια, για να ενισχύσει τη ρευστότητα της επιχείρησης και να την κρατήσει ζωντανή και σε λειτουργία. Και το πέτυχε αυτό. Παράλληλα, προχώρησε ταχύτατα στην εκπόνηση ενός σχεδίου διάσωσης, εξυγίανσης και ανάτασης της εταιρείας αλλά και αντιμετώπισης των κρίσιμων ζητημάτων που αφορούν την ενέργεια στη χώρα μας, με έμφαση στη φιλική προς το περιβάλλον ανάπτυξη, κάτι που τονίζει και ο Πρωθυπουργός κάθε φορά που του δίνεται ευκαιρία. Αυτά είναι τα ζητήματα που έρχεται να αντιμετωπίσει το σημερινό νομοσχέδιο που συζητάμε και καλούμαστε να ψηφίσουμε σήμερα στην Ολομέλεια της Βουλής. Και αυτή είναι και η μεγάλη πρόκληση, να σωθεί η μεγαλύτερη επιχείρηση ενέργειας στη χώρα. Το νομοσχέδιο εισάγει σειρά μέτρων για τον εκσυγχρονισμό και την εξυγίανση της επιχείρησης, μεταξύ των οποίων η απολιγνιτοποίηση, το άνοιγμα στις ανανεώσιμες πηγές ενέργειας, η ιδιωτικοποίηση της ΔΕΔΗΕ και η αλλαγή στον τρόπο πρόσληψης υπαλλήλων, έτσι ώστε να καταστεί μία ανταγωνιστική, σύγχρονη και αποδοτική επιχείρηση προς όφελος και της εθνικής οικονομίας, αλλά και των καταναλωτών. Προχώρα στον εταιρικό μετασχηματισμό της ΔΕΠΑ και στον διαχωρισμό των κλάδων υποδομών, διεθνών έργων και εμπορίας, με τέτοιο τρόπο που να διασφαλίζει τη διαφάνεια, τον υγιή ανταγωνισμό και την προσέλκυση στρατηγικών επενδυτών, έτσι ώστε να μπορέσει να επεκτείνει το δίκτυο σε όλη τη χώρα, σε όλη την Ελλάδα προς όφελος πάλι των καταναλωτών, αλλά και για το δημόσιο συμφέρον. Επίσης, το νομοσχέδιο εισάγει ρυθμίσεις για τη στήριξη της αγοράς και για το άνοιγμα περισσότερο της αγοράς των ανανεώσιμων πηγών ενέργειας. Προβλέπει μεταξύ των άλλων, κύριε Υπουργέ, εγκατάσταση ανανεώσιμων πηγών και σε γη υψηλής παραγωγικότητας σε ποσοστό μέχρι 1%. Νομίζω ότι αυτό χρειάζεται προσοχή. Χρειάζεται προσοχή, διότι η χώρα μας δεν έχει πολλές εκτάσεις υψηλής παραγωγικότητας. Έχουμε εκτάσεις άγονες, ορεινές, όπου μπορούν να εγκατασταθούν ανανεώσιμες πηγές ενέργειας και να δώσουν και εισοδήματα σε κατοίκους άγονων περιοχών. Εν τοιαύτη περιπτώσει, θέλει πολλή προσοχή για το πώς θα το διαχειριστούμε αυτό το θέμα της εγκατάστασης ανανεώσιμων πηγών σε γη υψηλής παραγωγικότητας. Τέλος, το νομοσχέδιο περιλαμβάνει μέτρα για την ενεργειακή αποδοτικότητα των κτηρίων και την ηλεκτροκίνηση, πού είναι το μέλλον, πιστεύω - και σε αυτό συμφωνούμε όλοι - στις μεταφορές. Με το συγκεκριμένο νομοσχέδιο, κυρίες και κύριοι συνάδελφοι, καλούμαστε να απαλλαγούμε από έναν στενόμυαλο και στερούμενο οράματος προγραμματισμό. Καλούμαστε να πάρουμε δύσκολες, αλλά αναγκαίες αποφάσεις για τη διάσωση της μεγαλύτερης επιχείρησης της χώρας. Καλούμαστε να συμμετάσχουμε σε έναν ευρωπαϊκών προδιαγραφών σχεδιασμό, προκειμένου να εκσυγχρονίσουμε τη ΔΕΗ και να την καταστήσουμε «ναυαρχίδα» στην ενεργειακή μεταρρύθμιση, για να έχουμε μία λειτουργική και ανταγωνιστική αγορά ενέργειας. Για τους λόγους αυτούς, κυρίες και κύριοι συνάδελφοι, σας καλώ, λαμβάνοντας τολμηρές και οραματιστές αποφάσεις, να σπάσουμε τα δεσμά που μας κρατούν καθηλωμένους και να απογειώσουμε τη χώρα. Και σας καλώ να στηρίξουμε το νομοσχέδιο που συζητούμε στη Βουλή για τον εκσυγχρονισμό της ΔΕΗ. Σας ευχαριστώ πολύ.
Ευχαριστώ, κύριε Αναστασιάδη. Η Βουλευτής Β2 Τομέα Δυτικής Αττικής του Κινήματος Αλλαγής κ. Νάντια Γιαννακοπούλου, με επιστολή της προς τον Πρόεδρο, ζητεί άδεια ολιγοήμερης απουσίας στο εξωτερικό για προσωπικούς λόγους για το χρονικό διάστημα 9-11 Δεκεμβρίου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Χιλιομοδίου Κορινθίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Πιπιλή, Βουλευτής της Νέας Δημοκρατίας, και ακολουθεί η κ. Παπακώστα - Παλιούρα.
Κύριε Πρόεδρε, κύριε Υπουργέ, κυρίες και κύριοι συνάδελφοι, καλησπέρα. Στην αρμόδια Επιτροπή Παραγωγής και Εμπορίου που είμαι μέλος έγινε μία ειδική συνεδρίαση, εκλήθησαν είκοσι τέσσερις φορείς. Λάθος μας μεγάλο που στους φορείς δεν περιλαμβανόταν ουδείς που να εκπροσωπεί τους πολίτες και τους καταναλωτές. Αναλαμβάνω, λοιπόν, εγώ την ευθύνη να μιλήσω απευθείας στους καταναλωτές και τους Έλληνες φορολογούμενους και πολίτες ως Βουλευτής, αλλά και ως η ίδια καταναλώτρια ηλεκτρικού ρεύματος. Όσον αφορά την αρχική προσπάθεια προσωπικά του Κωστή Χατζηδάκη, με εντολή, βέβαια, και του Πρωθυπουργού, ως προς το πρώτο βήμα να γλιτώσει η ΔΕΗ από την πλήρη καταστροφή, ένα πράγμα πρέπει να συνειδητοποιήσει ο ελληνικός λαός, ότι γλίτωσε μία εθνική, οικονομική και εργασιακή τραγωδία. Ο κ. Χατζηδάκης, όταν κατήργησε, για παράδειγμα, τις απαράδεκτες ΝΟΜΕ, που φέσωσαν τον ελληνικό λαό 600 εκατομμύρια, ήταν σαφής ότι αυτό ήταν η αρχή για την προσωρινή διάσωση της ΔΕΗ. Έρχεται τώρα η «STANDARD & POORS» και αναγνωρίζει την προσπάθεια την αρχική. Και ερχόμαστε τώρα εμείς υπεύθυνα να παρουσιάσουμε ένα σχέδιο που θα κάνει τη ΔΕΗ σύγχρονη εταιρεία ανταγωνιστική, που να διοικείται με διαύγεια και με αξιοκρατία, ώστε να μην κληθεί πάλι εκ νέου ο Έλληνας φορολογούμενος για οποιονδήποτε λόγο να φεσώνεται. Υπάρχει, όμως, πέρα από την οικονομική διάσωση της ΔΕΗ, κάτι που πρέπει να δώσουμε έμφαση. Αφορά τη συνάρτηση της οικονομικής αναδιάρθρωσης της ΔΕΗ με την προστασία του περιβάλλοντος. Διότι ταυτόχρονα θα πρέπει να έχουμε στο νου μας ότι το περιβάλλον είναι πλέον η υπέρτατη αρχή στην οποία όλοι πρέπει να προσκυνάμε και να κάνουμε νομοθετικές και άλλες μετατροπές και ρυθμίσεις, ώστε να μη φτάσουμε στο σημείο μηδέν, που προβλέπεται για τα επόμενα τριάντα - σαράντα χρόνια. Τονίζω, λοιπόν, ότι η έναρξη της απολιγνιτοποίησης με «βούλα», με νομοσχέδιο εφεξής, αλλά και η ενίσχυση των ανανεώσιμων πηγών ενέργειας δεν έχουν να κάνουν μόνο με την οικονομική διάσωση, αλλά κυρίως με την προστασία του περιβάλλοντος. Επειδή άκουσα μερικά σχόλια για τα εργασιακά, στα οποία εγώ δεν θα μπω, διότι τα λύνουν οι πιο εξειδικευμένοι, θα ήθελα να πω ότι η ΔΕΗ λειτουργούσε σε ένα όργιο αυθαιρεσίας - το έχουμε βιώσει όλοι οι καταναλωτές στο «πετσί» μας - με έναν κανονισμό εργασιακών σχέσεων από το 1973 και κανείς δεν κλαψούρισε όλα αυτά τα χρόνια που εξακολουθεί η γιγαντιαία κρατική δημόσια επιχείρηση να λειτουργεί με ένα καθεστώς από το 1973. Πάμε τώρα, λοιπόν, στα θεσμικά, που έχουν να δώσουν έναν αέρα αισιοδοξίας στον σύγχρονο Έλληνα πολίτη. Η κατάργηση της μονιμότητας και η είσοδος πλέον μέσω ΑΣΕΠ, είναι οπωσδήποτε μία εγγύηση. Διότι - εδώ θα γίνω πολύ δυσάρεστη, γιατί πριν γίνω Βουλευτής ήμουνα εργαζόμενη επαγγελματίας και δη δημοσιογράφος, πολύ βαθιά χωμένη στα πράγματα - έχουμε αγανακτήσει σχεδόν όλοι με τη φρικτή οικογενειοκρατία που διατηρήθηκε διακομματικά και διαχρονικά. Δηλαδή, με αυτό το νομοσχέδιο δεν έχει πλέον την οικογενειοκρατία και τον συνδικαλισμό, όπου η ΠΑΣΠ, η ΔΑΚΕ ή το ΠΑΜΕ - δεν ξέρω και καλά τους τίτλους - διόριζαν, σε κοινή συνεννόηση όλα τα χρώματα της βουλής και των κομμάτων, τον αδελφό, την κόρη, την ανιψιά. Αυτό, λοιπόν, είναι πραγματικά κάτι που πρέπει να το τονίζουμε, γιατί πάλι ο Έλληνας φορολογούμενος θα πλήρωνε όλα αυτά, όπως και τις εξαιρετικές συντάξεις και τις εξαιρετικές μισθοδοσίες, χωρίς να γίνεται ο σαφής διαχωρισμός μεταξύ των εναεριτών, για παράδειγμα, που όσα και να πάρουν τους οφείλουμε και πολύ περισσότερα, με αυτόν που καθόταν - αν καθόταν κιόλας - και δούλευε σε ένα γραφείο. Πάμε, λοιπόν, επίσης στο συγχρονισμό, στο πώς νέα στελέχη της αγοράς, που, κυρίως, ενδιαφέρουν το μέλλον της Ελλάδας, πιο γνώστες και πιο τεχνοκράτες, θα μπαίνουν πλέον αξιοκρατικά στη ΔΕΗ. Καταργείται και αυτή η μονιμότητα. Δεν καταργείται μόνο στους νεοπροσλαμβανόμενους. Καταργείται και στα διευθυντικά στελέχη. Γιατί, όπως ξέρετε εσείς οι Υπουργοί ειδικά, πολλές φορές το ελληνικό δημόσιο έχει φεσωθεί, άρα και ο Έλληνας φορολογούμενος, παντελώς ανίκανους διευθυντές, που έπαιρναν παχυλούς μισθούς και έκαναν ό,τι τον γούσταραν, διόριζαν και τα παιδιά τους και τα ανίψια τους. Υπάρχει, λοιπόν, και κάτι ακόμα πολύ θετικό. Η κατάργηση του προνομιακού τιμολογίου της πεθεράς, του συμπέθερου, του κουνιάδου, της ανιψιάς, της βαφτιστήρας. Μπαίνει, λοιπόν, η αρχή για την ταφόπλακα λιγνίτη μέχρι το 2029 στην Ελλάδα - στην Ευρώπη γενικά θα γίνει αργότερα, αρχίζει, όμως, και μετακινείται η ταφόπλακα - σε ένα λιγνίτη που είναι καρκινογόνος, ρυπογόνος. Χάθηκαν εργαζόμενοι, χάθηκαν ντόπιοι σε αυτές τις περιοχές και δεν μίλαγε κάνεις, γιατί ο λιγνίτης ήταν φθηνός και βοηθούσε την ελληνική οικονομία. Και το τελευταίο είναι ότι μπαίνει, ευτυχώς, ταφόπλακα στον συνδικαλισμό τύπου Φωτοπούλου, σε αυτόν τον συνδικαλισμό με υπότιτλο «συνδικαλισμός ΔΕΗ - Φωτοπούλου, κατεβάζω το διακόπτη όποτε γουστάρω». Βλέπουμε, λοιπόν, ότι υπάρχει, πραγματικά, η απόφαση όχι μόνο να διασωθεί η ΔΕΗ αλλά να γίνει η πιο κραταιά δημόσια επιχείρηση με χρηματιστηριακό μεν χαρακτήρα. Υπερψηφίζω, όχι μόνο Βουλευτής αλλά ως πολίτης και, κυρίως, ως πελάτης της ΔΕΗ! Ευχαριστώ.
Τον λόγο έχει η κ. Αικατερίνη Παπακώστα - Παλιούρα από τη Νέα Δημοκρατία. Το Προεδρείο σας εύχεται και χρόνια πολλά για προχθές. Στη συνέχεια είναι ο κ. Νικόλαος Παππάς από τον ΣΥΡΙΖΑ.
Κύριε Πρόεδρε, κύριοι Υπουργοί, κυρίες και κύριοι συνάδελφοι, η σημερινή πραγματικότητα που αφορά στην ανάγκη ενίσχυσης της ρευστότητας της «ΔΕΗ Α.Ε.» και κατ' επέκταση στην ανάγκη της βιωσιμότητάς της, επιτάσσει μία σειρά από νομοθετικές ρυθμίσεις που το παρόν νομοσχέδιο έρχεται να καλύψει, με σκοπό τον εκσυγχρονισμό της επιχείρησης προκειμένου αυτή να εναρμονιστεί στις ανάγκες του σήμερα. Συγκεκριμένα, το παρόν νομοσχέδιο βασίζεται σε πέντε πυλώνες: Πρώτον, στην αντιμετώπιση του προβλήματος της ρευστότητας της εταιρείας. Δεύτερον, στην διασφάλιση της ενεργειακής επάρκειας και τροφοδοσίας της χώρας. Τρίτον, στην μείωση του κόστους ενέργειας που θα την καταστήσει ανταγωνιστικότερη σε σχέση με τις γείτονες χώρες. Τέταρτον, στην προστασία και τον σεβασμό προς το περιβάλλον, που επιτάσσεται από την δυναμική των καιρών για την κλιματική αλλαγή. Και τέλος, την ανάγκη προσέλκυσης ιδιωτικών επενδυτικών κεφαλαίων με μοναδικό σκοπό την ανάπτυξη και την δημιουργία νέων θέσεων εργασίας. Νομίζω πως όλοι θα συμφωνήσουμε πως σήμερα, μετά την περιπέτεια που πέρασε η χώρα μας τα τελευταία χρόνια, χρειαζόμαστε ιδιωτικές επενδύσεις, τις αξιόπιστες υποδομές και τη μείωση του ενεργειακού κόστους, ώστε να ελαφρυνθούν επιτέλους τα νοικοκυριά. Η Νέα Δημοκρατία έχει στρατηγικό στόχο την απελευθέρωση της αγοράς εργασίας, σύμφωνα με τους κανόνες μιας υγιούς ανταγωνιστικής αγοράς, καθώς και την εγγύηση της ενεργειακής τροφοδοσίας της χώρας. Πάνω σε αυτή τη στρατηγική θα ήθελα να τοποθετηθώ από το Βήμα αυτό και να αναφερθώ σε βασικά άρθρα του νομοσχεδίου που αφορούν τομές για τον εκσυγχρονισμό και την βιωσιμότητα της εταιρίας. Τα άρθρα 3, 4 και 5, που αφορούν θέματα οργάνωσης και λειτουργίας, ρυθμίζουν τον τρόπο κατεύθυνσης προς την απελευθέρωση από τα εμπόδια, με σκοπό την ενίσχυση της ανταγωνιστικότητάς της, ενώ παράλληλα στοχεύουν στην άρτια στελέχωση με ειδικευμένο δυναμικό, καταρτισμένο με τα πλέον επίκαιρα επιστημονικά δεδομένα, με όρους διαφάνειας και αντικειμενικότητας. Για το προσωπικό που σήμερα αποτελεί βασικό κεφάλαιο της εταιρείας, με τα άρθρα 6, 7 και 8 προβλέπονται τρεις θετικές εναλλακτικές προοπτικές. Πρώτον, το πρόγραμμα εθελουσίας εξόδου με βάση καθορισμένα κριτήρια, δεύτερον, η κινητικότητα εντός του ομίλου, τρίτον, η δυνατότητα μεταφοράς του προσωπικού σε υπηρεσίες και φορείς του στενού ή ευρύτερου δημόσιου τομέα. Με τον τρόπο αυτό κανείς από το προσωπικό της εταιρείας δεν θίγεται και κανένας δεν χάνει τη δουλειά του, όπως συστηματικά λέγεται από την Αντιπολίτευση. Κυρίες και κύριοι συνάδελφοι, τα θέματα βελτίωσης της εισπραξιμότητας των οφειλών από την εταιρεία επιτάσσουν μία δέσμη μέτρων, νομοθετικών, διοικητικών και άλλων, που σκοπό έχουν να διασφαλίσουν την ρευστότητα της εταιρείας, ώστε η βιωσιμότητά της στο άμεσο μέλλον να είναι αδιαμφισβήτητη. Είναι γνωστό ότι μεταξύ των μεγάλων οφειλετών είναι και αρκετές επιχειρήσεις των ΟΤΑ. Το άρθρο 14, λοιπόν, προτείνει μέτρα για την αποφυγή περαιτέρω διόγκωσης των οφειλών αυτών, εφόσον ο δήμος θα είναι εγγυητής στη σύμβαση προμήθειας που θα συνάπτεται με την εκάστοτε δημοτική επιχείρηση. Είναι ένα μέτρο αναγκαίο το οποίο θα επηρεάσει θετικά την παρούσα οικονομική κατάσταση εταιρείας. Η Νέα Δημοκρατία αναπροσαρμόζει με το άρθρο 15 τις μοναδιαίες χρεώσεις ανταλλάγματος για την παροχή υπηρεσιών κοινής ωφέλειας, που αφορά στη νυχτερινή κατανάλωση των νοικοκυριών και μειώνει έτσι τη χρέωση προς όφελος του καταναλωτή. Οι ρυθμίσεις για την ιδιωτικοποίηση της «ΔΕΠΑ Α.Ε.» αποσκοπούν στον μετασχηματισμό της για την εξειδίκευση των προϊόντων της, την προσέλκυση ιδιωτικών κεφαλαίων, έτσι ώστε να επιτευχθεί ουσιαστική μεταρρύθμιση στην αγορά του φυσικού αερίου της χώρας, αλλά παράλληλα και τη διασφάλιση και υλοποίηση των διεθνών έργων, όπως τη διασύνδεση Ελλάδας - Ιταλίας, καθώς και τον διασυνδετήριο αγωγό Ελλάδας - Βουλγαρίας. Οι τροποποιήσεις αυτές έχουν ως στόχο την κατασκευή υποδομών, τη διαχείριση του φυσικού αερίου μέσα από μνημόνια συνεργασίας και συμφωνίες συμφέρουσες για τη χώρα, καθώς και την ενίσχυση του ανταγωνισμού που θα προκύψει στο εσωτερικό και στο εξωτερικό. Σήμερα είμαστε υποχρεωμένοι να κοιτάξουμε στο μέλλον, να προστατεύσουμε το μέλλον, σεβόμενοι το περιβάλλον και στηρίζοντας την παραγωγή ενέργειας από τις ανανεώσιμες πηγές ενέργειας. Οι ρυθμίσεις για την στήριξη της παραγωγής ενέργειας από τις ανανεώσιμες πηγές εντάσσονται, κατά κύριο λόγο, στην πλήρη απολιγνιτοποίηση και τη σβέση του συνόλου των λιγνιτικών μονάδων της χώρας, με ορίζοντα το έτος του 2028, όπως και ο Πρωθυπουργός μας ανακοίνωσε πριν σχεδόν δύο εβδομάδες. Στο άρθρο 20, ρυθμίζεται η συμμετοχή των ανανεώσιμων πηγών ενέργειας στη χονδρική αγορά ηλεκτρικής ενέργειας, χωρίς λειτουργική ενίσχυση. Επιβάλλει την ανάληψη νομοθετικής πρωτοβουλίας που θα παρέχει τη δυνατότητα σε σταθμούς παραγωγής ηλεκτρικής ενέργειας από ανανεώσιμες πηγές ενέργειας και στην παραγωγή ηλεκτρισμού και θερμότητας υψηλής απόδοσης, των οποίων οι κάτοχοι δεν έχουν λάβει επενδυτική ενίσχυση. Σημαντικό ρόλο παίζουν οι υβριδικοί σταθμοί, που αποτελούν συστήματα αποθήκευσης ηλεκτρικής ενέργειας στα αυτόνομα νησιωτικά συστήματα, καθώς και η μέριμνα για τη στήριξη των υβριδικών σταθμών παραγωγής ηλεκτρικής ενέργειας σε μη διασυνδεδεμένα νησιά. Όσον αφορά στην ηλεκτροκίνηση και το άρθρο 27 του παρόντος σχεδίου νόμου, η βασική στόχευση είναι η ταχεία ανάπτυξη «καθαρών» μεταφορών προς όφελος των πολιτών. Γι' αυτόν τον λόγο πρέπει να αναπτυχθούν οι υποδομές φόρτισης ηλεκτρικών οχημάτων, προκειμένου να προχωρήσουμε στον εξηλεκτρισμό και στην απανθρακοποίηση των μεταφορών, κατεύθυνση που είναι σύμφωνη και με την ευρωπαϊκή νομοθεσία. Κυρίες και κύριοι συνάδελφοι, στη Νέα Δημοκρατία είμαστε αποφασισμένοι να αφήσουμε στα παιδιά μας ένα φυσικό περιβάλλον καλύτερο από αυτό που βρήκαμε και να εκπληρώσουμε τις διεθνείς μας υποχρεώσεις και δεσμεύσεις που αφορούν στην κλιματική αλλαγή, όχι γιατί οι νόμοι το επιτάσσουν αλλά γιατί αυτό επιβάλλεται από τη συνείδηση του καθενός μας, να παραδώσουμε ένα καθαρό περιβάλλον στις επόμενες γενιές της χώρας. Αντίθετα, ο ΣΥΡΙΖΑ ως κυβέρνηση επέλεξε, δυστυχώς, την απομόνωση για τη χώρα μας, χωρίς κανένα σχέδιο στην ενεργειακή πολιτική και χωρίς καμμία κατεύθυνση. Τρανταχτό παράδειγμα το σημερινό αδιέξοδο της Δημόσιας Επιχείρησης Ηλεκτρισμού. Εμείς, λοιπόν, απελευθερώνουμε τη δυναμική του κλάδου της ενέργειας και καθιστούμε εκ νέου τη ΔΕΗ δυναμική, ανταγωνιστική, αξιόπιστη, οικονομικά εύρωστη και συμφέρουσα για τη χώρα και τους πολίτες της. Σας ευχαριστώ πολύ.
Ευχαριστούμε την κ. Παπακώστα. Τον λόγο είχε ο κ. Παππάς από τον ΣΥΡΙΖΑ και αμέσως μετά ο κ. Κωτσός από τη Νέα Δημοκρατία. Ορίστε, κύριε Παππά, έχετε τον λόγο.
Ευχαριστώ πάρα πολύ, κύριε Πρόεδρε. Κυρίες και κύριοι Βουλευτές, είναι απολύτως προφανής πλέον η στρατηγική της Νέας Δημοκρατίας για πλήρη αποχώρηση της πολιτείας από κρίσιμες υποδομές και δίκτυα. Είναι απολύτως προφανής, βεβαίως, και η αναντιστοιχία της πολιτικής επιλογής αυτής με την ευρωπαϊκή και διεθνή πρακτική. Και μην εκπλήσσεστε, διότι η διεθνής πρακτική - ειδικά τα τελευταία χρόνια - θέλει χώρες οι οποίες δοκίμασαν αυτό το μοντέλο και βίωσαν τα αδιέξοδα του με ανεπαρκή ανάπτυξη των δικτύων, με αυξημένους λογαριασμούς για τις επιχειρήσεις και τα νοικοκυριά, να επανακρατικοποιούν τις μεγάλες αυτές υποδομές. Έτσι γίνεται και στον Καναδά και στην Ιαπωνία και στην Ισπανία και στη Φινλανδία και στη Γαλλία και στην Κύπρο και στη Δανία και στην Αυστρία. Είναι παραδείγματα στα οποία κάνεις θα έπρεπε να προστρέξει, πριν καλέσει και την ελληνική Βουλή να υπερψηφίσει ένα σχέδιο, το οποίο είναι ακραία νεοφιλελεύθερο και το οποίο προφανέστατα αρνείται να δει έξω από το παράθυρο και να αντλήσει χρήσιμα συμπεράσματα από τη σύγχρονη και πρόσφατη οικονομική ιστορία διεθνώς. Δεν καταλαβαίνω γιατί αυτά τα παραδείγματα και αυτή την εμπειρία πρέπει να τα αγνοεί η ελληνική Βουλή. Και εδώ πρόκειται, προφανώς, πρώτον για ιδεοληψία και δεύτερον, για τη διάθεση να εξυπηρετηθούν πάρα πολύ συγκεκριμένα συμφέροντα. Λυπάμαι που θα το πω, αλλά η Πλειοψηφία αποδεικνύει διαρκώς και το ένα και το άλλο τόσο με τις θέσεις της και τα νομοθετήματα τα οποία φέρνει στη Βουλή προς ψήφιση, όσο και με τη στάση της στη συζήτηση για τη συνταγματική Αναθεώρηση, κατά την οποία αρνήθηκε τη ρήτρα και την πρόβλεψη ελέγχου στα βασικά κοινωνικά αγαθά, όπως το νερό και η ηλεκτρική ενέργεια, από την πολιτεία. Και δεν είναι μόνο, βεβαίως, η ΔΕΗ και η ΔΕΠΑ που θέλει να ιδιωτικοποιήσει η Κυβέρνηση. Στο στόχαστρο έχουν μπει και τα κερδοφόρα ΕΛΠΕ. Τα ΕΛΠΕ είναι κερδοφόρα από το 2015 και μετά. Επαναδιαπραγματευτήκαμε τη δέσμευση για πλήρη ιδιωτικοποίηση που κληρονομήσαμε και υπάρχει το κρίσιμο ζήτημα της εταιρείας υδρογονανθράκων. Και εκεί πέρα θα είναι εθνικό έγκλημα αν προχωρήσει η ιδιωτικοποίηση με τα δικαιώματα εξόρυξης μέσα. Θα θυμίζει την ιδιωτικοποίηση του ΟΤΕ, όπου πωλήθηκαν δίκτυα, πωλήθηκαν τα δίκτυα καταστημάτων και ο δορυφόρος. Είναι, ακριβώς, η ίδια ιστορία. Προσέξτε, λοιπόν, να διαφυλάξετε τις κρίσιμες υποδομές. Αυτό που οι δικές μας προτάσεις διασφαλίζουν, ξέρετε, δεν είναι απλώς η ανάγκη διασφάλισης της περιουσίας του λαού, την οποία, δυστυχώς, ο κύριος Υπουργός απαξιώνει και καταγράφεται στο δικό του ρεκόρ η απώλεια σαράντα χιλιάδων πελατών από τη ΔΕΗ τους τελευταίους μήνες. Αυτό έχει συμβεί. Και αναρωτήθηκε και ο Υπουργός αν είχε άλλη δουλειά να κάνει από τότε που ανέλαβε από το να συκοφαντεί τη ΔΕΗ. Δεν ξέρω αν είχατε άλλη δουλειά, κύριε Υπουργέ. Αυτό που ξέρουμε όλοι, το πανελλήνιο, είναι ότι αξιολογήσατε τη δουλειά της κατασυκοφάντησης της ΔΕΗ ως τη μέγιστη υποχρέωσή σας. Οι άλλες δουλειές προφανώς πήγαν πίσω. Σας βλέπαμε πιο συχνά και από τον άλλο Αντιπρόεδρο στις τηλεοράσεις. Αυτό είναι ακόμα πιο εντυπωσιακό, θα σας έλεγα. Η δική μας, λοιπόν, επιλογή διασφαλίζει και την αναπτυξιακή στρατηγική, διότι υπήρχε η πρόνοια στη διαβούλευση, στο νομοσχέδιο, η υποχρέωση του ιδιώτη που θα αποκτήσει, αν προχωρήσει το σχέδιο σας, τη ΔΕΠΑ Υποδομών, να αναπτύξει επαρκώς το δίκτυο. Και απεσύρθη. Τι θα πούμε, λοιπόν, τώρα; Εγώ δεν σας λέω για τους κατοίκους των απομακρυσμένων περιοχών, οι οποίοι δεν θα δουν πότε φυσικό αέριο στη γειτονιά τους και άρα, δεν θα έχουν και αυτοί μειωμένο περιβαλλοντικό αποτύπωμα και χαμηλότερους λογαριασμούς. Το ξέρετε ότι υπάρχουν περιοχές στους Αμπελόκηπους και στην Κυψέλη που δεν έχουν φυσικό αέριο; Πώς, λοιπόν, θα εγγυηθεί ο ιδιώτης την επαρκή ανάπτυξη του δικτύου; Και πουλάτε και «πράσινη πολιτική» με τη, δήθεν, απολιγνιτοποίηση που θα την κάνετε το 2028, χωρίς κανένα σχέδιο για τις περιοχές αυτές και αρνούμενοι, βεβαίως, να υπερψηφίσετε τη δική μας πρόταση που προέβλεπε ειδικό αναπτυξιακό σχέδιο για τις περιοχές στις οποίες θα γίνει απολιγνιτοποίηση. Εδώ πέρα είστε δούλοι κάποιων ιδεών, οι οποίες έχουν αποτύχει παταγωδώς. Και θα σας έλεγα ότι δεν ήταν πάντα αυτή η ιστορία της παράταξης σας. Ο εξηλεκτρισμός της χώρας έγινε από την κρατικοποιημένη ΔΕΗ, με κυβέρνηση Κωνσταντίνου Καραμανλή. Κύριε Ρουσόπουλε, όχι του νεότερου του οποίου υπήρξατε στενός συνεργάτης, του παλαιότερου. Έτσι δεν είναι; Και έγινε με τα χρήματα των ασφαλισμένων στη ΔΕΗ εργαζομένων. Ισχυρή δημόσια παρέμβαση από συντηρητική κυβέρνηση - μαθήματα πολιτικής οικονομίας, τα οποία αγνοείτε - για να έρθει ο λαός να πληρώσει το τίμημα των εμμονικών αυτών επιλογών. Επιτρέψτε μου να κάνω και την εξής αναφορά: Φαίνεται πως δεν σας αφορά το αν θα έχουμε περιφερειακές ανισότητες, δεν σας αφορά η επαρκής και ομοιογενής ανάπτυξη των δικτύων που θα δώσει στους Έλληνες πολίτες την ίση πρόσβαση σε ένα προϊόν βελτιωμένο σε σχέση με το πετρέλαιο για τις ενεργειακές τους ανάγκες. Προφανώς, δεν σας αφορά και η ισότητα των πολιτών απέναντι στο κράτος. Και αναφέρομαι, βεβαίως, στην περιβόητη, πλέον, υπόθεση του κ. Πατέρα και το διορισμό του στο Νοσοκομείο της Καρδίτσας. Δεν αφορά ούτε τον Κοινοβουλευτικό σας Εκπρόσωπο που ζήτησε «συγγνώμη», ούτε τον «πολύ» κ. Βορίδη, ο οποίος είπε σήμερα… [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. …το πρωί σε τηλεοπτική εκπομπή: «Εμ, ποιους θα βάζαμε; Τους ξένους;». Μάλιστα! Ένα παιδί, δηλαδή, απόφοιτος της Εθνικής Σχολής Δημόσιας Διοίκησης ο οποίος έκανε τα χαρτιά του για να γίνει διοικητής νοσοκομείου, είναι ξένος στην πατρίδα του. Ξένος ως προς τη λίστα μελών της Νέας Δημοκρατίας προφανώς. Όμως, δεν αφορά αυτό ούτε τον Κοινοβουλευτικό σας Εκπρόσωπο ούτε τον κ. Βορίδη. Αφορά τον κ. Μητσοτάκη. Αφορά τον κ. Μητσοτάκη!
Δεν το είπε έτσι ο κ. Βορίδης.
Δεν έχει σημασία τι είπε ο κ. Βορίδης. Πιστέψτε με.
Παραφράζετε κάθε φορά.
Δεν έχει καμμία σημασία! Ας υποθέσετε εσείς ότι τον παρέφραζα τον κ. Βορίδη. Καμμία σημασία. Πρέπει να βγει να απαντήσει ο κ. Μητσοτάκης. Ο κ. Πατέρας, λοιπόν, είπε ότι δέχθηκε την εξής απλή ανταλλαγή, να αποχωρήσει από τους Ανεξάρτητους Έλληνες, να μπει στη Νέα Δημοκρατία και να γίνει διοικητής νοσοκομείου.
Κύριε Παππά, εσείς κάνετε Υπουργούς, όχι διευθυντές νοσοκομείων.
Και ο άνθρωπος, λοιπόν, όταν το deal χάλασε, βγήκε και μας το κατέθεσε δημόσια. Απαντήσεις, λοιπόν, πρέπει να δώσει ο κ. Μητσοτάκης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, αν επιτρέπετε. Πυκνώνουν οι αβεβαιότητες. Είναι απολύτως προφανές…
Εσείς κάνετε Υπουργούς, όχι διευθυντές νοσοκομείων.
Κύριε Χατζηδάκη, σας παρακαλώ, διότι άκουσα και μία Βουλευτή σας πριν από λίγο, από αυτό το Βήμα, να ξιφουλκεί κατά της οικογενειοκρατίας. Πραγματικά, είχα μείνει άναυδος. Εκτός εάν απευθυνόταν στα έδρανα της Πλειοψηφίας, στα κυβερνητικά έδρανα.
Και εσάς αφορούσε όταν ήσασταν κυβέρνηση. Τα έχετε ξεχάσει μάλλον.
Ολοκληρώνω, λοιπόν, με το εξής: Είναι απολύτως προφανές - προσέξτε - ότι έχει αρχίσει και απλώνεται η σκιά της αβεβαιότητας, διότι καταθέτετε έναν προϋπολογισμό, ο οποίος θα βγει αν και μόνο αν εξοικονομήσετε 800 εκατομμύρια από τους οργανισμούς του δημοσίου, αν πιάσουμε 2,8 ανάπτυξη και φέρουν και οι ηλεκτρονικές συναλλαγές πάρα, πάρα πολλά έσοδα. Και στον αστερισμό αυτής της αβεβαιότητας, τι έχουμε; Τον κ. Θεοδωρικάκο. Και τι μας είπε σήμερα το πρωί ο κ. Θεοδωρικάκος; Ότι θα πάμε σε διπλές εκλογές. Μάλιστα! Θέλω να σας ενημερώσω ότι δεν είναι στο χέρι σας με ποιο εκλογικό σύστημα θα γίνει η επόμενη κάλπη. Και γνωρίζετε όλοι εσείς ότι από την επόμενη κάλπη, πενήντα από εσάς δεν θα είναι σε αυτή την Αίθουσα και εμείς θα είμαστε ενισχυμένοι. Από σήμερα κιόλας… Τι λέει, λοιπόν, η Νέα Δημοκρατία;
Και πολλοί από εσάς.
Κύριε Παππά, ολοκληρώστε.
Ολοκληρώνω, κύριε Πρόεδρε, και ζητώ συγγνώμη. Και αναρωτηθείτε γιατί τέσσερις μήνες μετά τις εκλογές έχει αρχίσει η εκλογολογία εκ νέου και ομολογείτε διά του Υπουργού των Εσωτερικών ότι δεν θα είστε κομμάτι της επόμενης κυβερνητικής λύσης. Διότι η επόμενη κάλπη θα γίνει με απλή αναλογική και εκεί οι προοδευτικές δυνάμεις θα δώσουν την απάντησή τους. Εμείς δείξαμε, ακόμα και όταν δεν έχουμε την απόλυτη πλειοψηφία, μπορούμε να κάνουμε συνεργασίες σταθερές οι οποίες τελεσφόρησαν κιόλας και έβγαλαν τη χώρα από τα μνημόνια. Αναρωτηθείτε γιατί ξεκίνησε η εκλογολογία από σήμερα. Αυτό έχω να σας πω.
Ευχαριστώ. Τον λόγο έχει ο κ. Κωτσός από τη Νέα Δημοκρατία και μετά ο κ. Δημοσχάκης.
Κύριε Πρόεδρε, αγαπητέ κύριε Υπουργέ, αγαπητές και αγαπητοί συνάδελφοι, διακαείς πόθοι του ΣΥΡΙΖΑ βλέπουν εκλογές άμεσα, αλλά ξεχνούν ότι αν κοιτάξουν ανάμεσά τους θα δουν πάρα πολλούς από το πατριωτικό μέτωπο να είναι στα ίδια έδρανα με αυτούς, από τους Ανεξάρτητους Έλληνες και Υπουργούς τους είχατε κάνει. Οπότε στο σπίτι του κρεμασμένου δεν μιλάνε για σχοινί. Κυρίες και κύριοι, είναι γεγονός ότι η Ελλάδα βρίσκεται στο σταυροδρόμι ανατολής και δύσης. Αποτελεί έσχατο σημείο της ευρωπαϊκής ολοκλήρωσης και επιβάλλεται να σταθεί στα πόδια της, να απεξαρτηθεί και ενεργειακά και οικονομικά. Μετά από δέκα χρόνια κρίσης ήρθε η ώρα επιτέλους να δημιουργήσουμε ένα νέο μείγμα ενεργειακής πολιτικής, να αλλάξουμε το ενεργειακό μείγμα στη χώρα μας, να προχωρήσουμε γρήγορα στην απολιγνιτοποίηση, να απαλλαγούμε από την ενεργειακή εξάρτηση από τρίτες χώρες και, κυρίως, να αντιμετωπίσουμε την ενεργειακή φτώχεια και να δώσουμε απάντηση σε εκείνους που τα προηγούμενα χρόνια έψαχναν να βρουν καύσιμη ύλη για να ζεσταθούν, που έφτανε ακόμα και στα ίδια τους τα έπιπλα. Ο εξορθολογισμός του μεγαλύτερου παραγωγού και παρόχου ηλεκτρικής ενέργειας, της ΔΕΗ, αποτελεί στρατηγικό σχεδιασμό για την Κυβέρνησή μας. Δεν πρέπει να διαφεύγει σε κανέναν από εμάς ότι η ΔΕΗ, ο άλλοτε κραταιός ενεργειακός και οικονομικός γίγαντας, στα χρόνια της προηγούμενης κυβέρνησης κινδύνευσε να εκπνεύσει. Ήταν επί της ουσίας μια ωρολογιακή βόμβα που παρέλαβε η νέα Κυβέρνηση, ο νέος Υπουργός, έτοιμη να εκραγεί στα χέρια της και να βυθίσει και τη χώρα και τις Ελληνίδες και τους Έλληνες στο σκοτάδι. Αυτό πετύχατε. Ευτυχώς, χάριν στις γενναίες, γρήγορες αλλά και αποφασιστικές κινήσεις τόσο του αρμόδιου Υπουργού όσο και του Πρωθυπουργού, απενεργοποιήθηκε αυτή η βόμβα, ο κίνδυνος αποσοβήθηκε και όπως ειπώθηκε πιο πριν, επιτέλους η ΔΕΗ έβγαλε τη μύτη έξω από το νερό. Επίσης, στο υπό συζήτηση νομοσχέδιο εντοπίζονται στοιχεία που ενεργοποιούν την κοινωνική δικαιοσύνη και την αξιοκρατία. Καταπολεμούμε την ενεργειακή φτώχεια. Είμαστε στο πλευρό και στηρίζουμε τις ευάλωτες κοινωνικές ομάδες του πληθυσμού με ελαφρύνσεις νοικοκυριών που χρησιμοποιούν νυχτερινό τιμολόγιο, όπου οι μειώσεις θα είναι της τάξεως του 35% έως 65%, για όσους έχουν πολύ υψηλή κατανάλωση πάνω από 1.600KWh. Επίσης, στο υπό συζήτηση νομοσχέδιο επιχειρείται αναδιάρθρωση του μεγάλου ασθενούς, της ΔΕΗ, εξορθολογισμός στη λειτουργία της, εκσυγχρονισμός της, με βάση τα νέα δεδομένα που έχουν δημιουργηθεί στην αγορά ενέργειας, διότι ορθά ειπώθηκε από προηγούμενο συνάδελφο «πώς να ανταγωνιστεί η ΔΕΗ τους υπόλοιπους ενεργειακούς ανταγωνιστές, όταν το μισθολογικό κόστος είναι τόσο υψηλό, όταν το λειτουργικό κόστος είναι τόσο υψηλό». Έτσι, προβλέπονται ευέλικτες προσλήψεις, κατάργηση της μονιμότητας, όπως επίσης και άρση της μονιμότητας στους γενικούς διευθυντές, που θα αξιολογούνται διαρκώς, θα κρίνονται με βάση την αποδοτικότητα τους. Για να εξομαλυνθεί το καθεστώς, ανατρέπεται και όλο το καθεστώς των προσλήψεων οι οποίες θα γίνονται εκτός ΑΣΕΠ, μέσα από την αγορά, αλλά πάντα όμως με την επίβλεψη και τα κριτήρια του Ανώτατου Συμβουλίου Επιλογής Προσωπικού. Φαίνεται, λοιπόν, ξεκάθαρα πως η Κυβέρνηση της Νέας Δημοκρατίας δείχνει τον δρόμο στο πώς πρέπει να γίνεται αξιοκρατικά η επιλογή του εργατικού αλλά και του στελεχιακού δυναμικού ολόκληρης της επιχείρησης, με στόχο την αύξηση της παραγωγικότητας σε μια τόσο σημαντική και κρίσιμη επιχείρηση, όπως είναι η ΔΕΗ. Ένας άλλος δομικός πυλώνας αφορά τις ανανεώσιμες πηγές ενέργειας, όπου και εκεί αυτό που προβλέπεται στο να καλύπτεται το 1% της γης υψηλής παραγωγικότητας με φωτοβολταϊκά είναι προς την ορθή κατεύθυνση και κυρίως δίνει απάντηση στο ζήτημα που βάζουν και οι αγρότες να αξιοποιήσουν αυτή τη δυνατότητα, προκειμένου να αυξήσουν ακόμη περισσότερο το εισόδημά τους, χωρίς να καλύπτουν, όμως, το σύνολο της παραγωγικής γης.
Να το πείτε στον νομό σας αυτό που δεν θα έχει προϊόντα.
Βεβαίως, το λέω στον νομό μου και το λέω αυτή τη στιγμή σε όλον τον ελληνικό λαό. Επιπλέον, η Κυβέρνηση φέρνει ένα διακριτικό πλαίσιο που έχει να κάνει με την αδειοδότηση των σταθμών βιοαερίου, που έρχεται να ευνοήσει τους οργανισμούς τοπικής αυτοδιοίκησης, τους φορείς διαχείρισης στερεών αποβλήτων και γενικά τη δημόσια διοίκηση. Διότι, δεν πρέπει να ξεχνούμε ότι μέσα στους ΧΥΤΑ, μέσα στους ΧΥΤΥ το παραγόμενο βιοαέριο μπορεί να αξιοποιηθεί ενεργειακά, να αποτελέσει ένα επιπλέον οικονομικό πόρο και για τους ΦΟΔΣΑ και για την τοπική αυτοδιοίκηση και έτσι να εξορθολογίσει ακόμη περισσότερο τη διαχείριση των στερεών αποβλήτων στη χώρα μας. Και μιας και μιλάμε για ανανεώσιμες πηγές ενέργειας, να έρθω και στα υδροηλεκτρικά. Εδώ θα πρέπει, κύριε Υπουργέ, να φανούμε αντάξιοι και της φήμης μας και του ονόματός μας, αλλά κυρίως να καταπολεμήσουμε τις ιδεοληψίες της προηγούμενης κυβέρνησης. Αναφέρομαι σε ένα έργο, ένα σημαντικό έργο για τη χώρα μας, ένα σημαντικό έργο για τη Θεσσαλία που αποτελεί μνημείο σύγχρονου αβδηριτισμού και σύγχρονης ελληνικής αβελτηρίας. Αναφέρομαι στο έργο της Μεσοχώρας που ξεκίνησε ως κομμάτι του Αχελώου. Έχει αποσυνδεθεί πλέον από αυτόν. Έχει ξοδέψει η ελληνική πολιτεία κοντά στα 500 εκατομμύρια ευρώ μέχρι σήμερα. Από το 2001 είναι έτοιμο το φράγμα, είναι εγκατεστημένο το εργοστάσιο και παραμένει ανενεργό. Μια χώρα που χρησιμοποιεί και αξιοποιεί κατά αυτόν τον τρόπο τους εθνικούς της πόρους - γιατί αυτό το έργο κατασκευάστηκε με εθνικούς πόρους συνάδελφοι - και τους αφήνει ανενεργούς για πάνω από δεκαπέντε χρόνια, αυτή η χώρα δεν έχει μέλλον. Και προσέξτε, αυτό το εργοστάσιο το εγκατεστημένο, που η ΔΕΗ το συντηρεί σήμερα, που έχει προσωπικό εκεί να το επιβλέπει, εάν λειτουργήσει, θα παραγάγει 165MW καθαρής ενέργειας. Ξέρετε πόσο θα αποδίδει ετησίως στη ΔΕΗ; 30 εκατομμύρια ευρώ καθαρά κέρδη, δηλαδή στα χρόνια που πέρασαν θα είχε κάνει απόσβεση και αυτό παραμένει έτσι, κουφάρι - το ξαναλέω - λόγω ιδεοληψιών και λόγω εμμονών. Εδώ, κύριε Υπουργέ, νομίζω ότι το συντομότερο θα πρέπει να το επισκεφτείτε και να εκκινήσετε τις διαδικασίες, επιτέλους αυτό το έργο να αποδώσει στην ελληνική οικονομία, να αποδώσει στις Ελληνίδες και στους Έλληνες. Τελειώνοντας θα κάνω και μια αναφορά στο άλλο, τεράστιο, μεγάλο, σύγχρονο γεφύρι της Άρτας, το έργο του Αχελώου, όπου για το φράγμα της Συκιάς έχουν ξοδευτεί 485 εκατομμύρια ευρώ - εθνικοί πόροι - , στο 65% ολοκληρωμένο. Η σήραγγα περιαγωγής δεκαοκτώ χιλιομέτρων που θα έφερνε το πολυπόθητο νερό στον Θεσσαλικό Κάμπο είναι ολοκληρωμένη στο 85%. Το κόστος μέχρι σήμερα είναι 180 εκατομμύρια ευρώ. Απαιτούνται άλλα 50 εκατομμύρια ευρώ για να ολοκληρωθεί και ξέρετε ποια είναι η εξέλιξη, κατακρημνίζεται σήμερα. Τα σχέδια διαχείρισης υδατικών πόρων που έφερε η προηγούμενη κυβέρνηση, δεν προβλέπουν αυτό το έργο. Αλλά έστω και έτσι αυτό το έργο, κύριε Υπουργέ, θα μπορούσε να χρησιμοποιηθεί και να αξιοποιηθεί ως υδροηλεκτρικό. Ταυτόχρονα, μιας και η Κινέτα και η Μάνδρα είναι πρόσφατες για να τις ξεχνάμε και ως έργο πολιτικής προστασίας, θα σας πω το εξής: Λόγω του ότι έχουν γίνει τα προφράγματα, λόγω του ότι οι σήραγγες περιαγωγής που οδηγούν, μέσα από το βουνό, το νερό κατάντη στον Αχελώο, έχουν επί της ουσίας μπαζωθεί στο 70%, με κάθε μεγάλη βροχόπτωση κινδυνεύει το νερό να έρθει μόνο του στη Θεσσαλία. Το 2016, μόλις μισό μέτρο κάτω από την σήραγγα περιαγωγής είχε φτάσει το νερό - και εύχομαι να μη θρηνήσουμε θύματα από αυτή τη στασιμότητα - που σημαίνει ότι αν συνεχιζόταν η βροχόπτωση με τους ίδιους ρυθμούς για μισή μέρα ακόμη, πιθανότατα το Μουζάκι, ο Δήμος μου, αλλά και ένα κομμάτι της Θεσσαλίας, να μην υπήρχε. Οφείλουμε, λοιπόν, να δώσουμε απάντηση σε αυτά τα ζητήματα, κυρίως να αποδείξουν ότι τα χρήματα του ελληνικού λαού δεν παραμένουν ανενεργά. Έχουν επενδυθεί σε σημαντικά παραγωγικά έργα και, κυρίως, αποδίδουν σε αυτούς που τα έβαλαν από την τσέπη τους. Υπερψηφίζω το νομοσχέδιο και καλώ την Κυβέρνηση με ακόμα πιο γρήγορους ρυθμούς να πάμε και να αφήσουμε πίσω τις φωνές του παρελθόντος. Ευχαριστώ πολύ.
Ευχαριστώ κι εγώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το ιδιωτικό δημοτικό σχολείο Εκπαιδευτήρια Πάνου από τη Ναύπακτο. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Δημοσχάκης από τη Νέα Δημοκρατία και κατόπιν ο κ. Αραχωβίτης από τον ΣΥΡΙΖΑ.
Κύριε Πρόεδρε, ευχαριστώ πολύ. Κυρίες και κύριοι συνάδελφοι, με το υπό συζήτηση σχέδιο νόμου του Υπουργείου Περιβάλλοντος και Ενέργειας τίθενται νέες βάσεις προκειμένου η αγορά ενέργειας να καταστεί ανταγωνιστική, λειτουργική, υπό το πρίσμα της βιώσιμης ανάπτυξης. Η Κυβέρνηση με στόχο να θέσει την κοινωνία σε νέα τροχιά εμπειρίας και ανάπτυξης αντιμετωπίζει σημαντικά ζητήματα, όπως αυτό της ΔΕΗ, την οποία η απελθούσα κυβέρνηση ώθησε στο χείλος του γκρεμού. Η παρούσα Κυβέρνηση επιδιώκει τον εκσυγχρονισμό της μεγάλης αυτής εταιρείας προκείμενου να καταστεί πιο ευέλικτη, πιο αποτελεσματική αλλά και πιο ικανή, ώστε να ανταποκριθεί στο νέο περιβάλλον των αγορών ενέργειας και της απολιγνιτοποίησης. Το νομοσχέδιο επιχειρεί να τοποθετήσει τα πράγματα στην ορθή τους θέση με φιλελεύθερο και μεταρρυθμιστικό πνεύμα, όπως κάνουν οι ευρωπαϊκές χώρες που συμμετέχουν στη μεγάλη ευρωπαϊκή οικογένεια της Ευρωπαϊκής Ένωσης. Κύριε Υπουργέ, θα ήθελα να υπενθυμίσω το σημαντικό κοινοβουλευτικό έργο το οποίο κάναμε ως αξιωματική αντιπολίτευση - υπενθυμίζοντας με αλλεπάλληλες γραπτές ερωτήσεις - ότι όφειλε η κυβέρνηση η οποία απήλθε, σε τριάντα τρεις νομούς όπου έχουμε αιολικά πάρκα να καταβάλει το ποσοστό που αναλογεί στους δήμους έγκαιρα, όπως προβλέπει ο νόμος. Εξασφαλίσαμε, με τη δική μας πίεση, το προεδρικό διάταγμα κατανομής των κερδών και την καταβολή όλων των ποσοστών στους δήμους και τα φυσικά πρόσωπα των δημοτικών κοινοτήτων στην περιφέρεια των οποίων λειτουργούν τα αιολικά πάρκα. Μάλιστα θέλω να υπογραμμίσω, κυρίες και κύριοι συνάδελφοι, με μεγάλη καθυστέρηση, παρ' ότι προβλεπόταν αυτό να καταβληθεί στην τετραετία 2010-2014, καταβλήθηκε το 2016. Ήδη για την τετραετία 2014-2018 παρά την κατ' επανάληψη υπενθύμιση, δυστυχώς, δεν ήταν συνεπής απέναντι σ' αυτό το χρέος που έχει ως κράτος. Κυρίες και κύριοι συνάδελφοι, στο πλαίσιο του παρόντος σχεδίου νόμου υπάγεται μια άκρως σημαντική ρύθμιση για το Δέλτα του Έβρου και ειδικότερα για τις κατασκευές των καλυβών στον υδροβιότοπο. Δίνεται με το υπ' αριθμόν άρθρο 6 διετής παράταση και αναστέλλεται η είσπραξη και η επιβολή κάθε κύρωσης ως και η ισχύ διοικητικών πράξεων κατεδάφισης, που τυχόν έχουν εκδοθεί, κατ' εφαρμογή της κείμενης νομοθεσίας. Η εξέλιξη αυτή συνιστά απότοκο ενός επίπονου προσωπικού, κοινοβουλευτικού μου αγώνα, ο οποίος ανάγεται στην προηγούμενη κοινοβουλευτική περίοδο με μια σειρά επιστολών, ερωτήσεων και όχι μόνο. Ωστόσο το μεγάλο στοίχημα θα κερδηθεί, κύριε Υπουργέ, όταν το σχετικό προεδρικό διάταγμα που θα ρυθμίζει την συνολική λειτουργία του υδροβιότοπου θέσει τις βάσεις για την ανάπτυξη, προστασία, αξιοποίηση και θωράκιση της ακριτικής περιοχής. Όπως όλοι γνωρίζουμε το Δέλτα του ποταμού Έβρου αποτελεί φυσικό σύνορο μεταξύ της Ελλάδας και της Τουρκίας. Παράλληλα είναι φυσικός χώρος δραστηριοποίησης επαγγελματιών όπως αγρότες, κτηνοτρόφοι, κυνηγοί, ψαράδες και όχι μόνο, οι οποίοι μάλιστα συνιστούν φρουρούς της οικολογίας και της προστασίας της περιοχής. Συνεπώς, οι συγκεκριμένες κατασκευές πρέπει να πληρούν προϋποθέσεις εθνικού, τουριστικού και επαγγελματικού και εκπαιδευτικού σκοπού. Πρέπει να είναι εναρμονισμένες με το φυσικό περιβάλλον και σύμφωνα με τους όρους που ισχύουν για τις προστατευόμενες περιοχές από διεθνείς συνθήκες. Παράλληλα, πρέπει να υπάρξει πρόβλεψη μέσω των άκρως απορρήτων εθνικών σχεδίων της χώρας, να χρησιμοποιηθούν όταν και εφόσον απαιτηθεί ως προωθημένα εθνικά φυλάκια επιτήρησης και φρούρησης της ευαίσθητης περιοχής σε περιόδους εντάσεων ή εκτροπών. Δεν θα πρέπει να λησμονείται, βέβαια, ότι αποτελεί μια περιοχή απεριορίστου φυσικού κάλους η οποία διέπεται από τουριστικό και εκπαιδευτικό χαρακτήρα. Ωστόσο οι υποδομές είναι ελλιπείς για την υποδοχή τουριστών. Στο ζήτημα της τουριστικής αυτής αξιοποίησης απαιτείται να καλυφθεί το νομοθετικό κενό αναφορικά με την αδειοδότηση των ειδικών πλεούμενων της περιοχής, οι λεγόμενες πλάβες, που χρησιμοποιούνται για επαγγελματικούς, υπηρεσιακούς αλλά και τουριστικούς σκοπούς και λόγους. Κλείνοντας, θέλω να αναφερθώ στην αξιοποίηση δυο λιμνοθαλασσών εντός των οποίων λειτουργούσαν ιχθυοκαλλιέργειες οι υποδομές των οποίων καταστράφηκαν από τα αλλεπάλληλα πλημμυρικά σφοδρά φαινόμενα του έτους 2006. Έχω αναδείξει κοινοβουλευτικά πολλές φορές το ζήτημα. Ωστόσο πρέπει να ληφθεί σοβαρά υπ' όψιν η προοπτική αναζωπύρωσης της δραστηριότητας στον νομό, καθώς υπάρχει έντονο το ενδιαφέρον από αλιείς και λοιπούς επενδυτές. Προκειμένου να αξιοποιηθεί στον μέγιστο δυνατό βαθμό το διαμάντι του Έβρου, το Δέλτα του ποταμού, απαιτείται η σύμπραξη όλων των εμπλεκόμενων θεσμικών φορέων, ώστε να συνταχθεί το προβλεπόμενο ρυθμιστικό προεδρικό διάταγμα με όρους, κύριε Υπουργέ και κυρίες και κύριοι συνάδελφοι, ανάπτυξης για την περιοχή μας. Η εξέλιξη αυτή δίνει ανάσα στους Εβρίτες επιβεβαιώνοντας προεκλογικά τη δέσμευση του κυρίου Πρωθυπουργού ότι θα σκύψει με ιδιαίτερη προσοχή στην περιοχή του Έβρου. Το δε Δέλτα του ομώνυμου ποταμού θα αξιοποιηθεί με σχέδιο. Κύριε Υπουργέ, αναμένουμε το σχέδιό σας. Εμείς θα εκφράσουμε άποψη, γιατί διαθέτουμε ως πολιτικό γραφείο διεθνή εμπειρία τόσο από τη βιβλιογραφία όσο και από την Ευρώπη που έχει παρόμοιους υδροβιότοπους. Μάλιστα δε αυτή την άποψη την εκφράσαμε απλόχερα στην προηγούμενη κυβέρνηση μέσα από την τελευταία γραπτή ερώτηση που κατέθεσα την άνοιξη του 2019 χτυπώντας μάλιστα την καμπάνα ότι ο χρόνος των δύο ετών λήγει στις αρχές Νοεμβρίου του τρέχοντος έτους. [[Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα, το προεδρείο του Συλλόγου «Αινήσιο Δέλτα» θέλει να σας επισκεφθεί όπως σας ενημέρωσα. Κατ' αρχάς να σας εκφράσει τις ευχαριστίες για το έργο το οποίο επιτελείται στην περιοχή μας και κατά δεύτερο να καταθέσει τις απόψεις που αποτελούν συνισταμένη όλων αυτών των επαγγελματιών, των φυσικών προσώπων και των θεσμικών παραγόντων που συμμετέχουν σ' αυτή τη διαδικασία. Κυρίες και κύριοι συνάδελφοι, σας ευχαριστώ πολύ για την προσοχή σας.
Ευχαριστούμε κι εμείς, κύριε Δημοσχάκη. Κύριε Υπουργέ, έχετε τον λόγο για να ανακοινώσετε νομοτεχνικές βελτιώσεις.
Δεν νομίζω ότι κάποιος συνάδελφος θα εκπλαγεί ή ότι αυτές οι νομοτεχνικές βελτιώσεις θα προκαλέσουν αναταράξεις. Είναι τεχνικού και φραστικού χαρακτήρα. Λαμβάνουν υπ' όψιν παρατηρήσεις που έγιναν στην επιτροπή. Πάσης φύσεως νομοτεχνικές βελτιώσεις, κύριε Χατζηδάκη. Είμαστε δύο στην Αίθουσα σήμερα. Μια ισχυρή Μειοψηφία.
Ευχαριστούμε πάρα πολύ, κύριε Υπουργέ. Τον λόγο έχει ο κ. Αραχωβίτης από τον ΣΥΡΙΖΑ και ακολουθεί ο κ. Γιαννούλης από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παρακολουθούμε αυτές τις ημέρες το γκολ αυτό της Κυβέρνησης με τον διορισμό των δικών τους παιδιών ως διοικητές στα νοσοκομεία. Είδαμε στα Κύθηρα την παραίτηση της προέδρου της Τοπικής Οργάνωσης των Κυθήρων, είδαμε να ομολογούνται συναλλαγές με την πολιτική ηγεσία της Νέας Δημοκρατίας, είδαμε να διορίζονται κουμπάροι και να ομολογούνται, είδαμε να διορίζονται διοικητές σε νοσοκομεία με εκκρεμότητες με τη δικαιοσύνη. Τι άλλο θα δούμε σε αυτή τη χώρα και σε αυτή την υπόθεση; Ας ξεκινήσουμε, όμως, το θέμα που απασχολεί την Ολομέλεια της Βουλής σήμερα και να βάλουμε κάποια πράγματα στη θέση τους σιγά - σιγά. Ξεκινάμε με το δανεισμό και την κατάσταση της ΔΕΗ πώς ήταν στις 31 Δεκεμβρίου του 2014 και πώς ήταν η κατάσταση στη ΔΕΗ στις 31 Δεκεμβρίου του 2018. Λοιπόν, ο μακροπρόθεσμος δανεισμός στις 31 Δεκεμβρίου του 2014 ήταν 4,851 δισεκατομμύρια, ο βραχυπρόθεσμος δανεισμός 678 εκατομμύρια, συνολικός δανεισμός 5,529 δισεκατομμύρια. Στις 31 Δεκεμβρίου του 2018 τα αντίστοιχα νούμερα ήταν: ο μακροπρόθεσμος δανεισμός 3,905 δισεκατομμύρια, ο βραχυχρόνιος δανεισμός 30 εκατομμύρια, σύνολο 3,935. δισεκατομμύρια. Βλέπουμε λοιπόν, ότι η μείωση του δανεισμού είναι 1,594 δισεκατομμύρια. Σχεδόν 1,600 δισεκατομμύρια. Αυτή είναι η πραγματικότητα είτε αρέσει είτε όχι. Και πάμε, λοιπόν, τώρα στο να έχουμε μια γενική θεώρηση του νομοσχεδίου, για το οποίο συζητάμε. Πρόκειται για ένα ακόμα νομοσχέδιο το οποίο εξυπηρετεί ιδιωτικά συμφέροντα, χωρίς ταυτόχρονα να λαμβάνει καμμία μέριμνα τόσο για την προστασία του δημοσίου συμφέροντος, να μη λαμβάνει καμμία μέριμνα για την ενεργειακή ασφάλεια της χώρας και τη θωράκιση της, να μη λαμβάνει καμμία μέριμνα για τη διαφάνεια στις προσλήψεις του προσωπικού, καμμία μέριμνα για την προσβασιμότητα όλων των πολιτών στην ενέργεια και καμμία μέριμνα φυσικά για το κόστος από τη χρήση των ιδιωτικών πλέον δικτύων ενέργειας. Είναι πρωτόγνωρο αυτό που συμβαίνει, να παραχωρούνται τα δίκτυα διανομής σε ιδιωτικά συμφέροντα, χωρίς καμμία δυνατότητα παρέμβασης του δημοσίου σε αυτά. Πάμε όμως, στο άρθρο 24. Κύριε Υπουργέ, ακούσατε τους σχετικούς φορείς με την πρωτογενή παραγωγή, τόσο το ΓΕΩΤΕΕ όσο και τους συλλόγους των αγροτών, φωτοβολταϊκών. Όλοι σας είπαν ότι 1MW σε γη υψηλής παραγωγικότητας δεν αφορά τους αγρότες. Άρα αφορά μια αλλαγή χρήσης εκ των πραγμάτων από αγροτική σε μη αγροτική χρήση. Αυτό πρέπει να το δείτε σε σχέση τόσο με το Σύνταγμα όσο και με την Ευρωπαϊκή Ένωση και τον ΟΗΕ - την Ευρωπαϊκή Επιτροπή στο άρθρο 24 όσο και τον ΟΗΕ μέσω της ατζέντας 21- όπου προστατεύει συγκεκριμένα τη γη υψηλής παραγωγικότητας. Και εδώ να πούμε για κάποιες οργανώσεις που τοποθετήθηκαν υπέρ των φωτοβολταϊκών, των ανανεώσιμων πηγών ενέργειας. Μα εδώ στο άρθρο 24, συζητάμε συγκεκριμένα για γη υψηλής παραγωγικότητας. Δεν συζητάμε γενικά και αφηρημένα για ανανεώσιμες πηγές ενέργειας, δεν συζητάμε γενικά και αφηρημένα με εκθέσεις ιδεών για φωτοβολταϊκά, που εκεί μπορεί να πει ο καθένας φυσικά ότι είναι υπέρ των ανανεώσιμων πηγών κ.λπ.. Αλλά σε γη υψηλής παραγωγικότητας, παραβιάζοντας το π.δ.59 στο άρθρο 14, μιλάμε για κάτι διαφορετικό. Σας το είπε, γλυκά οφείλω να ομολογήσω, και ο Πρόεδρος της επιτροπής, ο κ. Βλάχος πριν από λίγη ώρα. Σας έχουμε επισημάνει όλοι, όλοι οι σχετικοί φορείς έχουν επισημάνει ότι εδώ μιλάμε για κάτι διαφορετικό. Θα καταθέσω σε λίγο στα Πρακτικά ότι το ΓΕΩΤΕΕ, ο αρμόδιος σύμβουλος της πολιτείας ήδη από τις 19 Απριλίου του 2019, όχι τώρα δηλαδή, έχει επισημάνει κάποια πράγματα. Λέει συγκεκριμένα και το επισημαίνει ένας εξαιρετικός συνάδελφος επιστήμονας, γεωτεχνικός, ο Πρόεδρος του παραρτήματος της κεντρικής Μακεδονίας, ο κ. Σαρόπουλος, ότι για να δημιουργηθούν δύο εκατοστά παραγωγικής γης, χρειάζονται πεντακόσια χρόνια. Επίσης, ακούσατε στην επιτροπή τον Γενικό Γραμματέα του ΓΕΩΤΕΕ, ο οποίος σας είπε ότι την ώρα που συζητάμε για νέα ΚΑΠ, για τις επιδοτήσεις, στην Ελλάδα αλλάζουμε χρήση γης μέσα σε γη υψηλής παραγωγικότητας. Πρέπει να καταλάβει κάποιος - για να έχει εικόνα για το τι συζητάμε και γιατί επιμένουμε τόσο πολύ σ' αυτό και θα επιμείνουμε μέχρι τέλους - ότι η χώρα μας έχει ένα ιδιαίτερο ανάγλυφο. Δεν έχει επίπεδες εκτάσεις και, μάλιστα, οι εκτάσεις αυτές που έχει, δεν είναι γαίες υψηλής παραγωγικότητας. Διότι, για να χαρακτηριστεί ως τέτοια μια γη, έχει συγκεκριμένες προδιαγραφές. Οι γαίες αυτές, λοιπόν, είναι πολύ λίγες και πρέπει να προστατευτούν. Το 1MW για να κατασκευαστεί, χρειάζεται είκοσι στρέμματα γης υψηλής παραγωγικότητας. Όταν ο μέσος όρος μεγέθους αγροτεμαχίου είναι πολύ μικρός στην Ελλάδα, καταλαβαίνετε ότι ολόκληρα αγροτεμάχια βγαίνουν από την παραγωγική τους διαδικασία. Είναι πολύ σημαντικό αυτό και ελπίζω να μην εμείνετε μέχρι το τέλος. Τελειώνοντας, θα καταθέσω στα Πρακτικά και άλλη μια άποψη, η οποία είχε εκφραστεί αρκετά νωρίς, από 20 Αυγούστου του 2019. Θα σας την καταθέσω όχι ως πρωτότυπη αλλά ως δημοσίευση από συγκεκριμένη αγροτικού ενδιαφέροντος ιστοσελίδα, για να δείτε και τα σχόλια, που πρόκειται για άρθρο που υπογράφει ο κ. Κακαβάς, ο Γενικός Γραμματέας των γεωτεχνικών των δημοσίων υπαλλήλων. Σας τα καταθέτω για να μην πει κανένας ότι ψηφίζοντας σήμερα δεν ήταν ενημερωμένος για τι πράγμα συζητάμε και για να πάρουμε και τις ευθύνες μας. Σας ευχαριστώ πολύ.
Ο κ. Γιαννούλης από τον ΣΥΡΙΖΑ και αμέσως μετά η κ. Γκαρά από τον ΣΥΡΙΖΑ.
Από ό,τι φαίνεται χτυπάμε ανά τριάδες. Κύριε Πρόεδρε, κύριε Υπουργέ, κυρίες και κύριοι συνάδελφοι, το λέω με λύπη - παρά την προσωπική εκτίμηση που μπορεί να έχει κάποιος στο πρόσωπό σας και είναι πολλοί - , ότι τελικά είστε αδιόρθωτοι. Είστε αδιόρθωτοι, γιατί επαναλαμβάνετε την ιστορία όχι πλέον ως φαρσοκωμωδία αλλά ως τραγωδία. Κύριε Χατζηδάκη, έχουμε κουραστεί να ακούμε το τελευταίο διάστημα για την κανονικότητα, κανονικότητα, κανονικότητα. Τελικά πρέπει να τη βαφτίσετε «νεοδημοκρατικότητα». Δεν είναι κανονικότητα αυτό, είναι μόνο «νεοδημοκρατικότητα». Και δεν είναι η πρώτη φορά, δυστυχώς, που η νομοθεσία που εισάγετε, τα νομοθετήματα που εισάγετε, δυστυχώς, είναι πολύ μικρότερα από το πολιτικό σας ανάστημα. Κυνηγάτε σκιές. Είναι πολύ μικρότερα, και οι επιπτώσεις τους, δυστυχώς, πολύ μεγαλύτερες από το πολιτικό σας ανάστημα, όχι το δικό σας προσωπικό αλλά της παράταξης που εκπροσωπείτε. Καταλαβαίνω, λοιπόν, γι' αυτό και το πρωί χρειάστηκε ένα πέπλο προστασίας στη συζήτηση για την συνταγματικότητα ή μη, ένα υπερβολικό πέπλο προστασίας με πρόσχημα τον Κανονισμό της Βουλής, για να μην αναπτυχθεί η άλλη πλευρά. Καταλαβαίνω γιατί χρειάζονται όλα αυτά. Καταλαβαίνω γιατί με δυσκολία, μόλις πέντε συνάδελφοί σας, έρχονται να υποστηρίξουν διά της παρουσίας τους μια τόσο σημαντική μεταρρύθμιση. Καταλαβαίνω, λοιπόν, ότι μέσα στη «νεοδημοκρατικότητά» σας, το κυρίαρχο πρόβλημα δεν είναι η ΔΕΗ, αλλά η μονομανία σας να διαλύσετε δημόσιες δομές, δίκτυα και υπηρεσίες, που προστατεύουν, στο βαθμό που γίνεται, τους πολίτες. Και επειδή υπάρχει παρελθόν, βλέπουμε στοιχεία πανομοιότυπα με διαδικασίες που έχουν και την προσωπική σας υπογραφή. Μπορεί να μη με προσέχετε αλλά είμαι σίγουρος ότι με ακούτε. Έτσι κάνατε και με την «Ολυμπιακή», επί χρόνια κανιβαλισμός και δυσφήμιση για να φτάσει σήμερα ο πολίτης να πληρώνει, χωρίς δυνατότητα άλλης εναλλακτικής λύσης, 180 ευρώ για τη διαδρομή Αθήνα - Θεσσαλονίκη. Αυτό έχει τη σφραγίδα της διακυβέρνησης και της δικής σας απόφασης για την «Ολυμπιακή». Δεν σταματάω, όμως, μόνο εδώ. Δεν είναι μόνο αυτό το παρελθόν σας. Υπάρχει και το παρόν το οποίο προμηνύει σε ποιον Φλώρο - επίθετο είναι, για να μην υπάρξουν παρεξηγήσεις - θα καταλήξουν κομμάτια αυτού που θέλετε να ξεπουλήσετε, κομμάτια δικτύων που χτίστηκαν, παρά τις παθογένειες της Δημόσιας Επιχείρησης Ηλεκτρισμού, με πάρα πολύ κόπο τα προηγούμενα χρόνια. Είναι δίκτυα και υποδομές που προφανώς ετοιμάζεστε να παραχωρήσετε στον Φλώρο της επόμενης διετίας ή των επόμενων ετών. Είναι και το παρόν σας σε άλλα ζητήματα, όπως η επαγγελματική εκπαίδευση, δώρο στα ιδιωτικά ΙΕΚ, και τα δημόσια νοσοκομεία. Κι εδώ πιάνουμε φλέβα. Ξέρετε κάτι, όπως έχω το θάρρος να απευθύνομαι σε εσάς προσωπικά, βάζοντας και το δικό σας πολιτικό πρόσωπο μέσα στο κάδρο, μην προσπαθήσετε να μας πείσετε ότι το άσπρο είναι μαύρο, όταν ακούμε με τα αφτιά μας τον Πρωθυπουργό να προσπαθεί να απαλλαγεί - να μην πω τον νεποτισμό, γιατί είναι λίγο ανέκδοτο - από την αναξιοκρατία. Και δεν είναι μόνο η ηλικία, είναι γενικότερα τα προσόντα του ογδοντάχρονου παραιτηθέντος διοικητή της Καρδίτσας. Σας στοιχειώνει αυτή η πόλη από την εποχή του αείμνηστου Μιλτιάδη Έβερτ, γιατί άκουσα και έναν συνάδελφο που ήταν από την Καρδίτσα να υπερασπίζεται την περιοχή του καλώς και μπράβο. Όμως, μην προσπαθείτε να βγάλετε τον Πρωθυπουργό από το κάδρο αυτής της απροκάλυπτης επιστροφής σε ένα παρελθόν που εσείς χτίσατε, άλλοι με κόπο προσπάθησαν να το βελτιώσουν και το επαναφέρετε ούτε καν από την πίσω πόρτα. Έχουν πλέον χαθεί τα προσχήματα και έχουμε κυνικές παραδοχές: «Ναι, συναλλάχθηκα με τον Πρωθυπουργό, ζήτησα αυτό, μου έδωσε το άλλο, πήρα το νοσοκομείο». Έλεος, μην προσπαθείτε τουλάχιστον να υποτιμάτε τόσο βάναυσα τη νοημοσύνη μας. Και τώρα πίνω λίγο νερό, όσο είναι δημόσιο αγαθό κι αυτό, γιατί μετά τη ΔΕΗ θα έρθει η σειρά του, μάλλον. Κύριε Χατζηδάκη, νομιμοποιείτε την πιο φαύλη διαδικασία, που δίνει αυτή η χώρα χρόνια τώρα μάχη για να γλυτώσει. Έχετε χύσει ποταμούς δακρύων για τα νέα παιδιά, για τους άνεργους πτυχιούχους, για τα παιδιά με πολύ σημαντικές σπουδές. Και ανοίγετε διάπλατα την κερκόπορτα των προσλήψεων εκτός ΑΣΕΠ, λέγοντας κιόλας ότι συνεχίζεται μία πολιτική που τη βρήκατε διατυπωμένη με την υπογραφή του ΣΥΡΙΖΑ. Αυτό το επιχείρημα ξέρετε γιατί δεν αντέχει ούτε σε κριτική ούτε σε πολιτικό διάλογο; Γιατί δεν έχετε ντραπεί σε τίποτε να αναθεωρήσετε επί τα χείρω οτιδήποτε βρήκατε ή να γκρεμίσετε, ακόμα και αν υποθέσουμε ότι έχετε δίκιο και δεν είναι μία κακή ανάγνωση αυτού που με πάρα πολλή ένταση και ενθουσιασμό παρουσιάσατε ενώπιον των συναδέλφων σας. Είπα και πριν ότι μιλάτε συνεχώς για κανονικότητα. Στην ιστορία θα περάσει - είμαι βέβαιος - ως «νεοδημοκρατικότητα», γιατί έχετε συμμάχους τους ανθρώπους, τα συστήματα, τα μέσα ενημέρωσης, όσοι συμμετέχουν στη δημόσια συζήτηση, έχετε κάνει συγκοινωνούντα δοχεία και θα το εκμεταλλευτείτε και στη ΔΕΗ. Είμαι σίγουρος τώρα ότι θα αρχίσετε πάλι την αναμόχλευση του παρελθόντος για τα προνόμια των υπαλλήλων για το δωρεάν ρεύμα. Ξεχνάτε, όμως, το ποιος έχει βάλει το χέρι του σε αυτή τη φαύλη κατάσταση από τη Μεταπολίτευση και μετά και πριν τη Μεταπολίτευση. Έχετε, βέβαια, συμμάχους αυτό το δίκτυο του κανιβαλισμού της δημοσιότητας. Μόλις προχθές - τον βλέπω επειδή είναι μπροστά μου και καταλαβαίνω γιατί έχετε τη σπουδή να πετάτε την μπάλα στην κερκίδα - τα συγκοινωνούντα δοχεία της χυδαίας ομάδας αλήθειας η οποία κρύβεται πίσω από το κόμμα σας, σε αγαστή συνεργασία με κάποιες σελίδες, δύο πρόσωπα του ΣΥΡΙΖΑ που συμμετέχουν σε σημαντικές πολιτικές διεργασίες, ο Σωκράτης Φάμελλος - που κάθεται εδώ μπροστά σας - με τα ενεργειακά και η Δώρα Αυγέρη στην προανακριτική, ξαφνικά κανιβαλίζονται γιατί υποστήριξαν μαθητές που είχαν το θράσος να κάνουν κατάληψη, χωρίς να ρωτήσετε γιατί αυτά τα παιδιά κάνουν κατάληψη. Θέλω να σας παρακαλέσω το εξής: Η παράταξή σας έχει συνδέσει την ιστορία της με σημαντικές μεταρρυθμίσεις, αλλά και με σημαντικές παραλείψεις και λάθη. Μη συνδέετε πλέον, κύριε Χατζηδάκη, και το δικό σας προσωπικό όνομα δεύτερη φορά με την απεμπόληση του δημόσιου χαρακτήρα πολύτιμων αγαθών. Είναι πληγές και τραύματα που δεν θα μπορούμε να τα γιατρέψουμε, αν τα ανοίξετε και επιμείνετε σε αυτά. Σας ευχαριστώ πολύ.
Ευχαριστούμε. Η κ. Γκαρά από τον ΣΥΡΙΖΑ έχει τον λόγο και ακολουθεί ο κ. Μεϊκόπουλος.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ενώπιόν σας θα ήθελα να ομολογήσω για να συγχαρώ την Κυβέρνηση της Νέας Δημοκρατίας για τη συνέπειά της. Για άλλη μια φορά συζητάμε ένα νομοσχέδιο σε πολύ σύντομο χρονικό διάστημα με πολύ συνοπτικές διαδικασίες. Επίσης, συζητάμε ένα νομοσχέδιο, όπως και όλα τα προηγούμενα, που συνεπώς για τη Νέα Δημοκρατία αποτυπώνει όλες τις ιδεοληψίες του κόμματός της. Επίσης, είναι συνεπείς στο ότι φέρνουν ένα νομοσχέδιο αντίθετα με τα συμφέροντα του δημοσίου αλλά και του λαού. Οι ιδεοληψίες, λοιπόν, που αποτυπώνονται σε αυτό το νομοσχέδιο. Ιδιωτικοποίηση βασικών υποδομών, ξεπούλημα του εθνικού πλούτου, εξυπηρέτηση συμφερόντων, επιβάρυνση των πολιτών και, κυρίως, των λαϊκών στρωμάτων, ρουσφέτια, προσλήψεις χωρίς αξιοκρατία, φωτογραφικές διατάξεις, συναλλαγές και πολλά άλλα. Και μία και είπα τη λέξη συναλλαγές, κύριε Υπουργέ, θα περίμενα να διαψεύσει ο Κυριάκος Μητσοτάκης, ο Πρωθυπουργός της χώρας, τις καταγγελίες για προσωπικές συναλλαγές με τον παραιτηθέντα διοικητή του νοσοκομείου. Προσωπικά εγώ δεν μπορώ να διανοηθώ και να πιστέψω ότι ο Πρωθυπουργός της χώρας, ένας Κυριάκος Μητσοτάκης, θα μπορούσε να υποπέσει σε μία διαδικασία συναλλαγής για χίλους σταυρούς, όπως λέει ο καταγγέλλων. Επίσης, θα περίμενα ο Πρωθυπουργός της χώρας μου να απολογηθεί στους νέους και τις νέες της γενιάς μου που έχουν δεκάδες πτυχία και διεκδικούν μία θέση αντάξια του αγώνα και του κόπου που έχουν δώσει, προκειμένου να έχουν τα κατάλληλα προσόντα για να μπορούν να διοικήσουν επάξια δομές δημόσιας υγείας. Επιστρέφω, λοιπόν, στις ιδεοληψίες που αποτυπώνονται και σ' αυτό το νομοσχέδιο. Έχετε αλλεργία στην προάσπιση των εργασιακών δικαιωμάτων, στην προάσπιση του περιβάλλοντος, στην καταπολέμηση της ενεργειακής φτώχειας, στην ασφάλεια και την κυριαρχία της χώρας μας. Έχετε αλλεργία στην πρόοδο και την ανάπτυξη. Επαναφέρετε μνημονιακές πολιτικές, χωρίς αυτό να απαιτείται πλέον. Έχουμε βγει από τα μνημόνια, δεν μας πιέζει κανείς, ωστόσο ξαναφέρνετε μνημόνια και μνημονιακές πολιτικές, ακριβώς γιατί το μνημόνιο βρίσκεται στο μεδούλι της πολιτικής σας. Κυρίες και κύριοι συνάδελφοι, θα μου επιτρέψετε να ξεκινήσω με ένα θέμα που έχει ταλαιπωρήσει ιδιαίτερα την περιοχή μου και αφορά στις καλύβες στο Δέλτα του Έβρου. Είναι θετικό, κύριε Υπουργέ, το ότι στο παρόν νομοσχέδιο φέρνετε μία διάταξη που προσπαθεί να ρυθμίσει το συγκεκριμένο θέμα. Ωστόσο, ενδιαφερθήκατε πολύ καθυστερημένα με αποτέλεσμα να φέρετε σε κίνδυνο, να φέρετε σε έκθεση προστίμων και κατεδαφίσεων τους χρήστες των καλυβών σε μία πολύ ευαίσθητη περιοχή. Απορρίψετε τροπολογία που είχε κατατεθεί εμπρόθεσμα από την πλευρά μου αναιτιολόγητα. Στη συνέχεια βάλατε τους Βουλευτές σας και τους εκθέσατε να καταθέσουν δική τους τροπολογία την οποία, επίσης, απορρίψατε. Φέρνετε σήμερα μία τροπολογία που, ναι μεν δίνει παράταση δύο ετών για να ρυθμίσει και να προστατεύσει τους χρήστες των καλυβών από κατεδαφίσεις και πρόστιμα, ωστόσο η συγκεκριμένη ρύθμιση, κατά την άποψή μας, κρίνεται ανεφάρμοστη. Δυστυχώς, θα μείνει ως κενή περιεχομένου, ακριβώς γιατί μεταθέτετε όλες τις αρμοδιότητες στο προεδρικό διάταγμα, κάτι το οποίο δεν πρόκειται να γίνει. Στα προεδρικά διατάγματα δεν περιγράφονται χαρακτηριστικά κάθε οικήματος. Και, κυρίως, το χειρότερο είναι το ότι εξαγγέλλετε, προϊδεάζετε για την κατάργηση των φορέων διαχείρισης. Είναι ένα σχέδιο για το οποίο έχετε ενημερώσει και τους συμμετέχοντες τα διοικητικά συμβούλια των φορέων διαχείρισης σε περιοχές «NATURA», κάτι το οποίο θα είναι καταστροφικό κυρίως για την ευαίσθητη περιοχή του Έβρου. Σας καλώ, λοιπόν, να επανεξετάσετε το συγκεκριμένο ζήτημα. Θα συνεχίσω με άλλο ένα θέμα, το οποίο και πάλι αφορά στην περιοχή μου και στο σύνολο της Περιφέρειας Ανατολικής Μακεδονίας και Θράκης και για εμάς είναι υψίστης σημασίας. Δυστυχώς, κύριε Υπουργέ, με αυτό το νομοσχέδιο τινάζετε το έργο των δικτύων φυσικού αερίου στον αέρα. Επαναλαμβάνω. Τινάζετε το έργο δικτύων φυσικού αερίου στην περιφέρειά μας στον αέρα. Αφαιρείτε τη δυνατότητα από τους Εβρίτες και από τους Θρακιώτες να έχουν πρόσβαση σε φθηνή ενέργεια, σε οικονομική θέρμανση στα σπίτια και στις επιχειρήσεις. Αφαιρείτε τη δυνατότητα της μείωσης του κόστους παραγωγής σε ακριτικές περιοχές, της ανταγωνιστικότητας αλλά και της δημιουργίας νέων θέσεων εργασίας και ανάπτυξης των περιοχών, ανάπτυξη την οποία μόνο στα λόγια επικαλείστε. Για να είμαι πολύ πιο συγκεκριμένη, τον Δεκέμβριο του 2018 είχε εγκριθεί η άδεια διαχείρισης δικτύου διανομής φυσικού αερίου στη ΔΕΔΑ. Στην Περιφέρεια Ανατολικής Μακεδονίας και Θράκης προβλέπεται να κατασκευαστούν τετρακόσια ογδόντα πέντε χιλιόμετρα δικτύου χαμηλής πίεσης και οκτώμισι χιλιόμετρα δικτύου μέσης πίεσης, στα οποία προβλέπεται η σύνδεση δέκα χιλιάδων νέων πελατών. Το εν λόγω δίκτυο εξυπηρετεί τους Δήμους Αλεξανδρούπολης, Ορεστιάδας, Κομοτηνής, Δράμας, Ξάνθης και Καβάλας και συνολικά επτά χιλιάδες εξακόσιες σαράντα οικιακές, χίλιες εξακόσιες ογδόντα πέντε εμπορικές και τριάντα τρεις βιομηχανικές συνδέσεις στο φυσικό αέριο περιλαμβάνει ο σχεδιασμός της ΔΕΔΑ, ενώ εκτιμάται η δημιουργία πάνω από χίλιες διακόσιες θέσεις εργασίας στην περιοχή. Το συνολικό προβλεπόμενο κόστος εγκατάστασης ανέρχεται στα 53 εκατομμύρια. Η χρηματοδότηση προέρχεται κατά σχεδόν 50% από πόρους του ΕΣΠΑ, ευρωπαϊκούς δηλαδή πόρους και κατά 50% από ίδια συμμετοχή, η οποία περιλαμβάνει χαμηλότοκο δανεισμό από την Ευρωπαϊκή Τράπεζα Επενδύσεων, με εγγύηση του ελληνικού δημοσίου, δηλαδή χρήματα των Ελλήνων φορολογουμένων. Με το παρόν νομοσχέδιο παραχωρείται σε έναν και μόνο ιδιώτη όλο το δίκτυο φυσικού αερίου, βασικές υποδομές της χώρας μας, διακινδυνεύοντας ακόμη και την ασφάλεια της χώρας, αλλά και την κυριαρχία στην τροφοδοσία ενέργειας. Βάζετε σε κίνδυνο, λοιπόν, το υφιστάμενο πρόγραμμα ανάπτυξης της ΔΕΔΑ, που ανέφερα πιο πάνω, ενώ είναι βέβαιη η αύξηση του κόστους κατασκευής των δικτύων φυσικού αερίου και η μετακύλιση του κόστους στους καταναλωτές. Νομοθετείτε, δηλαδή, το ξεπούλημα των δικτύων φυσικού αερίου, θέτοντας σε αμφισβήτηση και την επέκταση των δικτύων, καθώς θα κρίνονται μόνο με όρους κερδοφορίας και όχι κοινωνικών αναγκών. Δημιουργείτε, δηλαδή, ένα ιδιωτικό μονοπώλιο, χωρίς όμως να έχετε σχέδιο ούτε για τους εργαζόμενους ούτε για την ασφάλεια εφοδιασμού ούτε για το κόστος της ενέργειας για τους καταναλωτές και τους πολίτες ούτε για τη διασφάλιση της ανάπτυξης δικτύων φυσικού αερίου στη χώρα μας και κυρίως στις μη προνομιούχες και απομακρυσμένες περιοχές στην περιφέρεια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αλήθεια, δεσμεύεστε προσωπικά, κύριοι Υπουργοί, ότι θα προχωρήσει το συγκεκριμένο έργο, η ανάπτυξη του δικτύου φυσικού αερίου στη δική μας περιοχή; Διότι διαφορετικά θα είστε μόνο εσείς υπεύθυνοι λόγω των πολιτικών σας επιλογών. Παράλληλα, δημιουργούνται πάρα πολλά ερωτήματα για την επιλογή σας να μεταφέρετε στη ΔΕΠΑ Εμπορίας και όχι στη ΔΕΠΑ Υποδομών ή Διεθνών Έργων το σταθμό υγροποιημένου αερίου της Αλεξανδρούπολης, γνωστό ως FSRU, το οποίο αποτελεί μία βαριά υποδομή της χώρας, αλλά και πύλη φυσικού αερίου στη χώρα μας. Περίεργη επιλογή, σίγουρα κάτι κρύβει από πίσω, αλλά δεν μας έχετε εξηγήσει τι και μάλιστα ξαναλέω σε μία πολύ ευαίσθητη περιοχή. Σας καλώ, από την πλευρά μου - και είναι πάρα πολύ σημαντικό - να καταθέσετε στην ελληνική Βουλή τις μελέτες σκοπιμότητας γι' αυτή την επιλογή, διότι θεωρούμε πως είναι παράλογη και δημιουργεί σοβαρά ερωτήματα αδιαφάνειας και ανισοτιμίας, ενώ περιορίζει και τον ανταγωνισμό και τα γεωπολιτικά συμφέροντα της χώρας.
Πρέπει να ολοκληρώσετε.
Μια φράση μόνο για το άρθρο 24. Είναι προβληματική και αυτή η επιλογή σας, διότι επιτρέπει την εγκατάσταση φωτοβολταϊκών συστημάτων σε γη υψηλής παραγωγικότητας. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. ΑΠΟΣΤΟΛΟΣ ΑΒΔΕΛΑΣ]] Ένα ερώτημα: Η πρόταση της Νέας Δημοκρατίας για την ανάπτυξη της αγροτικής παραγωγής είναι να καλλιεργούμε φωτοβολταϊκά; Μπορείτε με μία τέτοια ρύθμιση να προωθήσετε τη μαζική αλλαγή χρήσης γεωργικής παραγωγικής γης, αλλά και την αλλοίωση του περιβάλλοντός μας; Αυτή την ανάπτυξη σχεδιάζετε για τις αγροτικές μας περιοχές; Δυστυχώς, για άλλη μία φορά, αποδεικνύεται τον αντιαναπτυξιακό και αντιλαϊκό σας πολιτικό χαρακτήρα. Η χώρα γυρίζει πάρα πολύ πίσω, πολλά χρόνια πίσω με τις πολιτικές σας επιλογές. Λυπάμαι προσωπικά. Ευχαριστώ για το χρόνο σας.
Τον λόγο έχει ο κ. Μεϊκόπουλος από τον ΣΥΡΙΖΑ.
Ευχαριστώ πολύ, κύριε Πρόεδρε. Νομίζω, κυρίες και κύριοι συνάδελφοι, ότι έχει μεγάλη αξία και σημασία να ανιχνεύσουμε, να εντοπίσουμε τη διαδρομή, βάσει της οποίας φτάσαμε στη σημερινή κουβέντα. Και έχω την εντύπωση, κυρίες και κύριοι συνάδελφοι, ότι έχει προηγηθεί μία φοβερά συντονισμένη προσπάθεια απαξίωσης της ΔΕΗ και μία έντονη καταστροφολογία, η οποία δεν διαρκεί τους τελευταίους μήνες, αλλά τα τελευταία πέντε χρόνια. Επιτρέψτε μου σε αυτό το σημείο, κυρίες και κύριοι συνάδελφοι, για να τεκμηριώσω τα λεγόμενά μου, να αναφέρω κάποιες από το πλήθος των δραματικών δηλώσεων του κυρίου Χατζηδάκη: 6/5/2019 «Η ΔΕΗ πάει να γίνει νέα Ολυμπιακή», 13/7/2019 «Η ΔΕΗ», λέει, «δεν έχει χρήματα ούτε για να αγοράσει κολώνες», 20/7/2019 «Δεν υπάρχει λύση για τη ΔΕΗ, δεν είμαι ταχυδακτυλουργός, ο ΣΥΡΙΖΑ την απαξίωσε», 21/8/2019 «Η ΔΕΗ κινδυνεύει να μετατραπεί σε συστημική βόμβα», 7/9/2019 «Το ταμείο είναι μείον, αν η έκθεση βγει αρνητική θα εφαρμοστούν βίαια μέτρα για τη διάσωση της». Αυτές είναι μόνο κάποιες από τις δηλώσεις, οι οποίες, επί της ουσίας, αποτελούν μια ασύστολη καταστροφολογία αξιοποιώντας fake news. Και γιατί το λέω αυτό; Γιατί ξαφνικά η Νέα Δημοκρατία συναντά την πραγματικότητα, την οποία διαμορφώνει η έκθεση του ορκωτού λογιστή, η οποία τελικά είναι θετική, η οποία τελικά αίρει την αβεβαιότητα ως προς τη βιωσιμότητα της ΔΕΗ, αίροντας τις προηγούμενες επισημάνσεις και επικυρώνοντας την έκθεση της διοίκησης. Τι έλεγε, λοιπόν, αυτή η περιβόητη έκθεση; Σύμφωνα, λοιπόν, με τα οικονομικά αποτελέσματα το πρώτο εξάμηνο του 2019- ποιος ήταν κυβέρνηση, αγαπητέ Σωκράτη; Ο ΣΥΡΙΖΑ. - η ΔΕΗ καταγράφει ζημιές, μειωμένες κατά 48,5%, σε σχέση με το αντίστοιχο περσινό διάστημα. Τα κέρδη ενισχύονται κατά 18,4%. Ο κύκλος εργασιών αυξήθηκε κατά 4,3% παρά τη μείωση της ζήτησης ενέργειας. Οι λειτουργικές δαπάνες μειώθηκαν κατά 24,4%. Στις 24-9-2019, μετά από τα αποτελέσματα αυτής της έκθεσης ο κ. Χατζηδάκης βγαίνει με πομπώδη τρόπο και λέει: «Αποφύγαμε τη χρεοκοπία της ΔΕΗ.» Τι είχε συμβεί όμως εν τω μεταξύ; Η Κυβέρνηση προλαβαίνει να αυξήσει τα τιμολόγια της ΔΕΗ κατά 15% μέχρι 20% και να μειώσει την έκπτωση στους συνεπείς καταναλωτές. Εγώ ένα ερώτημα έχω. Τελικά ή ο κ. Χατζηδάκης είναι όχι μόνο ταχυδακτυλουργός, αλλά και θαυματοποιός, που κατάφερε να ανορθώσει την κατεστραμμένη ΔΕΗ σε δύο μήνες μέσα ή οι χειρισμοί της κυβέρνησης ΣΥΡΙΖΑ όχι μόνο δεν την απαξίωσαν, αλλά την επανέφεραν και σε ορθή τροχιά. Δεν μπορεί να συμβαίνουν και τα δύο. Ας έρθουμε όμως λίγο, αγαπητοί και αγαπητές συνάδελφοι και συναδέλφισσες, στις πραγματικές στοχεύσεις του εν λόγω νομοσχεδίου. Θέλω να ξεκινήσω από τα εργασιακά. Έρχεστε, για άλλη μία φορά, επιθετικά και επιχειρείτε να αναμορφώσετε το κόμματι των εργασιακών στη ΔΕΗ. Άρθρο 3. Καταργείτε τη διαδικασία προσλήψεων μέσω ΑΣΕΠ, που αποτελεί θεσμικό εγγυητή της διαφάνειας, της αξιοκρατίας και της αντικειμενικότητας και ορίζει ότι οι προσλήψεις θα γίνονται από την ίδια την εταιρεία. Παρ' όλο που η ΔΕΗ, λοιπόν, είναι εταιρεία που ελέγχεται από το δημόσιο το ΑΣΕΠ, μπαίνει σε ρόλο κομπάρσου άνευ ουσίας και περιεχομένου και χρησιμοποιείται προσχηματικά, για να προσδώσει επίφαση νομιμότητας και διαφάνειας σε διαδικασίες, χωρίς όμως να έχει τη δυνατότητα να τις ελέγχει ουσιαστικά. Με ποιον τρόπο; Με δύο χαρακτηριστικά παραδείγματα. Πρώτον, προβλέπει ότι η προκήρυξη θα αποστέλλεται για έγκριση στο ΑΣΕΠ, το οποίο αν δεν απαντήσει εντός δέκα ημερών τεκμαίρεται ότι την εγκρίνει. Μέσα σε δέκα ημέρες φυσικά, μόνο τυπικός και όχι ουσιαστικός έλεγχος νομιμότητας μπορεί να γίνει. Το δεύτερο παράδειγμα είναι ότι ομοίως οι οριστικοί πίνακες κατάταξης αποστέλλονται στο ΑΣΕΠ για έλεγχο νομιμότητας, τους οποίους, αν το ΑΣΕΠ δεν κυρώσει εντός είκοσι εργάσιμων ημερών τεκμαίρεται ότι εγκρίνει. Πιστοί, λοιπόν, φίλες και φίλοι της Νέας Δημοκρατίας, στην ιδεοληψία ότι η προϋπόθεση της ανάπτυξης είναι η απορρύθμιση των εργασιακών σχέσεων και η αποδυνάμωση των εργασιακών δικαιωμάτων, διαμορφώνεται μία νέα κατηγορία εργαζομένων στη ΔΕΗ, που δεν θα υπάγονται στην ισχύουσα επιχειρησιακή συλλογική σύμβαση εργασίας και τον κανονισμό της ΔΕΗ και θα απασχολούνται φυσικά με δυσμενέστερους όρους από τους άλλους εργαζόμενους στη ΔΕΗ. Τι πετυχαίνετε με αυτό; Πετυχαίνετε ότι, νέοι επιστήμονες, οι οποίοι θα αμείβονται με 600 ευρώ, θα έχουν παραιτηθεί προκαταβολικά από τα δικαιώματά τους και θα χάνουν την αξιοπρέπειά τους, ζητώντας φυσικά χατίρια πάλι από κομματικά γραφεία. Θέλω σε αυτό το σημείο, κυρίες και κύριοι συνάδελφοι, να χρησιμοποιήσω ένα επιχείρημα, το οποίο νομίζω ότι το καταχραστήκατε - θετικά το λέω αυτό - κατά την περίοδο που ασκούσατε αντιπολίτευση. Να μιλήσω λοιπόν, με δικούς σας όρους. Έτσι επιχειρείτε, με αυτά τα εργασιακά θέματα που βάζετε στη ΔΕΗ, να σταματήσετε το brain drain ή μήπως έτσι θα επιτύχετε το brain regain των επιστημόνων, που έφυγαν, πίσω στη χώρα, καθιερώνοντας ως εργασιακή κανονικότητα όλους τους λόγους για τους οποίους έφυγαν, φεύγουν και, όπως φαίνεται, θα εξακολουθήσουν να φεύγουν; Όμως όχι, οι νέοι επιστήμονες στα 600 ευρώ και χωρίς δικαιώματα, αλλά οι ογδοντάχρονοι αποτυχημένοι πολιτευτές στις διοικήσεις των δημόσιων οργανισμών! Αυτή είναι η πραγματικότητα. Στην ίδια λοιπόν τη ΔΕΗ, καλωσορίζετε την επιστροφή στελεχών από την αγορά με χρυσά συμβόλαια, καταργώντας το όριο αποδοχών για αναπληρωτές διευθύνοντες συμβούλους, γενικούς διευθυντές και διευθυντές της εταιρείας, που προσλαμβάνονται με τις διατάξεις του παρόντος. Στην περίπτωση αυτή, βέβαια, η ΔΕΗ είναι αρκετά βιώσιμη, για να γίνουν τέτοιες προσλήψεις. Βέβαια, να μην τα ρίχνω όλα στον κ. Χατζηδάκη. Την επιστροφή των golden boys στις ΔΕΚΟ είχε προοικονομήσει ο κ. Γεωργιάδης με την πρόβλεψη του άρθρου 210 του αναπτυξιακού νομοσχεδίου, με την οποία καταργήθηκε το πλαφόν στις αμοιβές προέδρων, διευθυνόντων συμβούλων και εντεταλμένων συμβούλων στις ΔΕΚΟ. Ταυτόχρονα, αυξάνεται το ποσοστό των διευθυντικών θέσεων, που μπορούν να προέρχονται από την αγορά από 15% σε 20% των συνολικών οργανικών διευθυντικών θέσεων. Πώς, λοιπόν, διαμορφώνεται τελικά το εργασιακό πεδίο στη ΔΕΗ; Αφενός επανδρώνετε τη ΔΕΗ με νέους φθηνούς αναλώσιμους εργαζόμενους χωρίς δικαιώματα και δείχνετε τον δρόμο της εξόδου στους σημερινούς εργαζόμενους, για να δημιουργηθεί, όπως λέτε - σε εισαγωγικά - ένα «ελκυστικό πακέτο» για τους ιδιώτες. Δεύτερον, καταργείτε επί της ουσίας τον ΑΣΕΠ και δημιουργείτε μία εντελώς αδιαφανή και γκρίζα διαδικασία, που δεν ελέγχεται ουσιαστικά από κανέναν και τρίτον, φέρνετε ακριβοπληρωμένα στελέχη από την αγορά και ξηλώνετε αυτά που δεν επιθυμείτε. Δεν εκσυγχρονίζετε τη ΔΕΗ, αντίθετα ακολουθείτε και εφαρμόζετε συνταγές περασμένων ετών, που ζημίωσαν τη ΔΕΗ και τις παρουσιάζετε σαν σχέδιο σωτηρίας. Και ένα σχόλιο σχετικά με την εισπραξιμότητα των οφειλών. Ανοίγει ο δρόμος για την πώληση οφειλών προς τη ΔΕΗ σε funds, αφού προβλέπεται η δυνατότητα μεταβίβασης απαιτήσεων από ληξιπρόθεσμες οφειλές σε άλλες εταιρείες εκτός ΔΕΗ. Η ΔΕΗ, μέχρι σήμερα, ανέθετε σε δικηγορικές και εισπρακτικές εταιρείες ελέγχοντας τον τρόπο επαφής με τον πελάτη ως ιδιοκτήτες της οφειλής. Είναι άγνωστο, βέβαια, τα fund, που θα αναλάβουν τις απαιτήσεις, ποια στάση θα τηρήσουν και τι στρατηγική θα υπαγορεύσουν στις εισπρακτικές και κυρίως πώς θα μεταχειριστούν τα αδύναμα νοικοκυριά και τις αρρύθμιστες μικρές οφειλές. Όμως ας έρθω λίγο - αν επιτρέπετε, κύριε Πρόεδρε, με μια μικρή ανοχή - και στη ΔΕΠΑ. Όπως ακριβώς και στα ΕΛΠΕ και την κύρωση των συμβάσεων για τους υδρογονάνθρακες, έτσι και με τη ΔΕΠΑ η στόχευση της Κυβέρνησης είναι συγκεκριμένη, υπαναχώρηση του δημοσίου συμφέροντος έναντι των συμφερόντων των ιδιωτών και χειρισμοί χωρίς σχέδιο και προοπτική, που αποκλείουν το δημόσιο από το ενεργειακό παιχνίδι. Όχι πολύ καιρό πριν, τον Μάρτιο σας θυμίζω του 2019, η Νέα Δημοκρατία καταψήφισε το νομοσχέδιο του ΣΥΡΙΖΑ για τη ΔΕΠΑ, λέγοντας ότι δεν συμμερίζεται την αναγκαιότητα του διαχωρισμού της ΔΕΠΑ σε Υποδομών και Εμπορίας, που θα οδηγήσει, όπως λέγατε, σε απαξίωση της εταιρείας. Το νομοσχέδιο που φέραμε τότε, προέβλεπε ισχυρή παρουσία του δημοσίου και στη ΔΕΠΑ Υποδομών, με διατήρηση της μετοχής του 51% και στη ΔΕΠΑ Εμπορίας, διατήρηση του ποσοστού του δημοσίου και διατήρηση του δικαιώματος βέτο σε στρατηγικές αποφάσεις για την εταιρεία. Τι έχουμε σήμερα; Διατηρείτε τον διαχωρισμό, που καταψηφίσατε τότε και παραχωρείτε σε ιδιώτες το 65% του δημοσίου στις υποδομές και την εμπορία. Αποδεικνύετε δηλαδή πως αυτό που πραγματικά σας ενδιαφέρει - σας ενοχλούσε μάλιστα τότε - ήταν η ισχυρή παρουσία του δημοσίου. Τη στιγμή λοιπόν, κυρίες και κύριοι συνάδελφοι, που ολόκληρος ο κόσμος μεταβαίνει σε καθαρές μορφές ενέργειας και επεκτείνεται η χρήση φυσικού αερίου, εσείς βγάζετε το δημόσιο εντελώς εκτός και παραχωρείτε την επέκταση του δικτύου σε ιδιώτες, μια στρατηγική σε ένα νομοσχέδιο η οποία βρίθει από παράδοξα. Το πρώτο, ο Υπουργός που έχει, υποτίθεται, αναλάβει την ανόρθωση της ΔΕΗ, την περιβάλλει με όλες αυτές τις διατάξεις και τα μέτρα του συγκεκριμένου νομοσχεδίου. Επιχειρείτε να εκσυγχρονίσετε τη ΔΕΗ, με παλιές όμως δοκιμασμένες συνταγές, που έχουν αποτύχει. Το τρίτο και φοβερότερο παράδοξο είναι ότι προσπαθείτε να ενισχύσετε τον ανταγωνισμό, προς όφελος των καταναλωτών, όπως λέτε, πώς όμως; Δημιουργώντας ιδιωτικά μονοπώλια. Έχει αποδειχθεί ιστορικά ποια είναι η λειτουργία των ιδιωτικών μονοπωλίων στο όφελος των καταναλωτών. Σας ευχαριστώ πάρα πολύ.
Κι εμείς ευχαριστούμε. Συνεχίζουμε με ΣΥΡΙΖΑ. Τον λόγο έχει ο κ. Σκουρλέτης.
Ευχαριστώ, κύριε Πρόεδρε. Κυρίες και κύριοι συνάδελφοι, έχω μία απορία. Εάν ο Υπουργός, τα μέλη της Κυβέρνησης τελικά είναι περισσότερο υποκριτές, προπαγανδιστές ή μετρ της υποκρισίας. Φοβάμαι, κύριοι της Κυβέρνησης, ότι είστε όλα αυτά μαζί, με ένα και μόνο σκοπό, να συρρικνώσετε και να ακυρώσετε την παρουσία του δημοσίου σε όλους τους τομείς, που αφορούν την αγορά, την ενέργεια. Γενικά, σας ενοχλεί. Έχετε μία δυσανεξία, αλλά ξέρετε, με βάση αυτή τη λογική σας, ουσιαστικά υπονομεύετε και το δημόσιο συμφέρον. Γιατί λέω ότι είστε μετρ της υποκρισίας; Έρχεστε εδώ και μιλάτε για την ανάγκη φιλελευθεροποίησης, ανοίγματος της αγοράς. Λέω ψέματα; Έτσι δεν είναι; Δεν θέλετε να σπάσει το μονοπώλιο; Πριν από λίγο, είπατε ότι δεν είμαστε στη δεκαετία του 1970, που ήταν η ΔΕΗ ένα κραταιό μονοπώλιο μόνη της. Αυτά πρεσβεύετε. Και έρχεστε την ίδια στιγμή - που στο σχέδιο της μικρής ΔΕΗ όχι μόνο πουλάγατε υδροηλεκτρικά λιγνιτικά, πουλούσατε και ατόφιο πελατολόγιο - με ποιο σκοπό; Να μειώσετε το μερίδιο της ΔΕΗ στην αγορά, δηλαδή να πέσουν, να φύγουν πελάτες και μας λέτε ότι επί των ημερών σας μειώθηκε το μερίδιο της ΔΕΗ στην αγορά και από 95% έχουμε πάει στο 65%, κάπου εκεί. Γιατί είστε τόσο υποκριτές; Εκεί δεν αποσκοπούσε το σχέδιο της μικρής ΔΕΗ; Εκεί, μαζί με τα ΝΟΜΕ, διότι και τα δύο ως εργαλεία είχατε υιοθετήσει και είναι γνωστό αυτό. Τι κάνατε στα χρόνια της συγκυβέρνησης με το ΠΑΣΟΚ, αλλά και από κοινού - στις εναλλαγές είτε ΠΑΣΟΚ είτε Νέας Δημοκρατίας - στο χώρο της ενέργειας; Κανένα σχέδιο ενεργειακής στρατηγικής, απαξίωση της Δημόσιας Επιχείρησης Ηλεκτρισμού, εγκατάλειψη των ηλεκτρικών διασυνδέσεων, που στοίχισαν εκατομμύρια, που πλήρωναν οι Έλληνες πολίτες μέσω των ΥΚΩ, καμμία επένδυση στις ανανεώσιμες πηγές ενέργειας, γιατί θέλατε να αφήσετε αυτό τον δυναμικό και κερδοφόρο τομέα στους ιδιώτες, άλλη μία επιλεκτική σχέση με τον ιδιωτικό τομέα και μόνο. Χρησιμοποιήσατε τη ΔΕΗ ως εισπρακτικό μηχανισμό για να εισπράττετε φόρους. Είχατε το ακριβότερο οικιακό τιμολόγιο στην Ευρώπη, το δεύτερο ακριβότερο βιομηχανικό τιμολόγιο στην Ευρώπη επί των ημερών σας, 60% αύξηση στα τιμολόγια από το 2012 έως το 2015. Αυτά μας παραδώσατε και 5 δισεκατομμύρια χρέη. Και έρχεστε εδώ και τολμάτε και μας κουνάτε το δάκτυλο, εσείς, που έχετε μία παράδοση πελατειακού κράτους σε οτιδήποτε δημόσιο, γιατί από τη δεκαετία του 1990 είχατε φορτώσει με πάνω από δέκα χιλιάδες υπαλλήλους τη ΔΕΗ. Υπάρχει μια οικογενειακή παράδοση, τι να κάνουμε; Είναι βαρύ το όνομα του Πρωθυπουργού. Δεν ξεκίνησε τώρα, είναι από τζάκι. Και έρχεστε εδώ και λέτε για εμάς. Εμείς ελαφρώσαμε κατά 1 δισεκατομμύριο τα χρέη της ΔΕΗ προς τις τράπεζες. Εμείς φτιάξαμε για πρώτη φορά ένας σύγχρονο σχέδιο για τις ανανεώσιμες πηγές ενέργειας και επανεκκινήσαμε το σχέδιο. Εμείς επανεκκινήσαμε τα σχέδια των ηλεκτρικών διασυνδέσεων. Εμείς καταθέσαμε ενεργειακό σχεδιασμό. Και όλα αυτά προφανώς, στην υπηρεσία των ιδεοληψιών σας. Προσέξτε. Το σχέδιο της μικρής ΔΕΗ το ακυρώσαμε και καλά κάναμε, γιατί δεν θέλαμε να δώσουμε τα υδροηλεκτρικά φιλέτα, εκεί που είναι οι πιο κερδοφόρες μονάδες σε μία εταιρεία, που όλοι αναγνωρίζουμε ότι έχει προβλήματα. Αναγκαστήκαμε να κάνουμε ένα συμβιβασμό, με βάση τις δικές σας δεσμεύσεις, για ένα μεταβατικό διάστημα να εφαρμοστούν τα ΝΟΜΕ, με βάση τα οποία η ΔΕΗ εισέπραξε 2.100.000.000, όταν σας έχω πει - και δεν το αρνείστε - ότι στην καλύτερη των περιπτώσεων, λέγατε ότι το σχέδιο της μικρής ΔΕΗ, που θα έδινε πελατολόγιο, υδροηλεκτρικά και λιγνιτικές μονάδες, θα εισέπραττε 1 δισεκατομμύριο. Ούτε στα όνειρά σας να τα πιάσετε αυτά τα χρήματα. Καμμία ιδιωτικοποίηση δεν μπορέσατε να κάνετε με έναν τέτοιο τρόπο. Πριν ο εισηγητής σας κατέθεσε στα Πρακτικά μία δήλωσή μου, όταν ήμουν Υπουργός Ενέργειας, ότι διαφωνώ με την πώληση του 17%. Βεβαίως, και τώρα το λέμε. Διαφωνούμε με την πώληση του 17%.
Και τι κάνατε;
Διαφωνούμε.
Σας παρακαλώ. Όχι διάλογο.
Δεν παραιτηθήκατε. Παραμείνατε στη θέση σας.
Σας παρακαλώ, αφήστε να ολοκληρώσει.
Κατ' αρχάς, θα πρέπει να μάθετε, γιατί είστε καινούργιος συνάδελφος, να είστε ευγενής και να σέβεστε τις διαδικασίες. Πρέπει να είστε ευγενής και να μην διακόπτετε.
…(δεν ακούστηκε).
Κύριε συνάδελφε, μην κάνετε διάλογο σας παρακαλώ.
Το 17% δεν έχει δοθεί και δεν υπάρχει κανένας λόγος να δοθεί το 17%. Ακυρώσαμε το σχέδιο για τον ΑΔΜΗΕ. Θέλατε να το πουλήσετε. Ποιο; Το φυσικό μονοπώλιο, εκεί που δεν υπάρχει ανταγωνιστικό περιβάλλον. Διότι το μόνο που θέλετε να κάνετε - αυτό εισηγείστε και προσπαθείτε να κάνετε πράξη με το σημερινό νομοσχέδιο - είναι να κάνετε νέα ιδιωτικά μονοπώλια, είτε λέγεται αυτό ΔΕΔΗΕ είτε λέγεται αυτό «δίκτυο που αφορά το φυσικό αέριο». Αυτό θέλετε να κάνετε. Σίγουρες δουλειές για τους φίλους σας, για τα ιδιωτικά συμφέροντα, αλλά εις βάρος του δημοσίου συμφέροντος. Αυτή είναι η αντίληψη, λοιπόν, της ελεύθερης αγοράς, με τις «πλάτες» του δημοσίου, με τα λεφτά των Ελλήνων φορολογουμένων να φτιάχνετε ιδιωτικά μονοπώλια; Αυτό θέλετε; Ελεύθερη αγορά - γιατί υπάρχει μία πραγματικότητα στην Ευρώπη σήμερα - σημαίνει να υπάρχει και το δημόσιο. Και όπου υπάρχει και το δημόσιο οι όροι της αγοράς είναι πιο ισορροπημένοι. Ο ανταγωνισμός είναι πιο εξισορροπημένος. Πουθενά, λοιπόν, δεν έχει αυτή τη στιγμή δικαιωθεί η επιλογή της ιδιωτικοποίησης των δικτύων των φυσικών μονοπωλίων. Παρ' όλα αυτά, είστε καθυστερημένοι σε συνταγές πριν τριάντα και σαράντα χρόνια, γιατί αυτό ξέρετε να κάνετε. Φάνηκε πόσο καθυστερημένοι είσαστε, ξέρετε πού; Στη συζήτηση για το Σύνταγμα, που αρνηθήκατε να υπάρξει μία κατοχύρωση στην πρόσβαση στα δημόσια αγαθά της ενέργειας, του νερού. Δείξατε ποιοι είσαστε. Το αποκορύφωμα είναι αυτά που φέρνετε ως ρυθμίσεις για τους εργαζόμενους στη ΔΕΗ. Καταργείτε το ΑΣΕΠ. Δεν το καταργήσατε, όμως, μόνο τώρα. Το καταργείτε και στο Enterprise Greece, που έχει ως ευθύνη του τις εξαγωγές. Θέλετε το ίδιο να κάνετε και στις υπόλοιπες ΔΕΚΟ. Το ετοιμάζετε και στις συγκοινωνίες. Και θέλετε στη θέση των συλλογικών συμβάσεων, των συνταγματικά κατοχυρωμένων συλλογικών συμβάσεων, να βάλετε τις ατομικές συμβάσεις. Ξέρετε γιατί; Γιατί στην αντίληψή σας για το όραμα της κοινωνίας θέλετε, ο εργαζόμενος να μην είναι συνδικαλισμένος, να είναι μόνος του, για να είναι σε δυσμενή θέση στον εργοδότη είτε είναι δημόσιο είτε ιδιώτης. Αυτό θέλετε. Γιατί είστε εχθρός των εργαζομένων, εχθρός των κοινωνικών συμφερόντων. Σε αυτό έχετε μία απόλυτη συνέπεια. Έρχεστε, παρ' όλα αυτά, και μας μιλάτε για αξιοκρατία, για επιλογές που θα γίνουν με βάση κριτήρια, όταν γίνεστε ρεζίλι με τα ονόματα που βγαίνουν αυτή τη στιγμή για τους διοικητές των νοσοκομείων, όταν έχετε εκτινάξει στα ύψη τα ποσά που δίνονται για τους μετακλητούς. Κυριολεκτικά, μας πρήξατε τέσσερα χρόνια να λέτε για τα «παιδιά του ΣΥΡΙΖΑ». Βάλτε τα νούμερα κάτω. Γι' αυτό, λοιπόν, είστε και υποκριτές και ψεύτες και εμμονικοί και ξεπερασμένοι. Να είστε καλά.
Ευχαριστούμε πολύ. Τον λόγο έχει ο κ. Χειμάρας από τη Νέα Δημοκρατία και στη συνέχεια, ο Κοινοβουλευτικός Εκπρόσωπος από το Κίνημα Αλλαγής κ. Λοβέρδος.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, την προσαρμογή στις ευρωπαϊκές συστάσεις για τον ενεργειακό μετασχηματισμό της χώρας, στις καθυστερήσεις στην πώληση λιγνιτικών μονάδων της ΔΕΗ, την υλοποίηση σημαντικών έργων υποδομής και, βεβαίως, την ολοκλήρωση των αποκρατικοποιήσεων έρχεται να επιλύσει το σημερινό νομοσχέδιο. Θα εστιάσω στην ΔΕΠΑ και την ανάπτυξη της εγχώριας αγοράς φυσικού αερίου. Επιτρέψτε μου, όμως, ιδίως μετά τις αναφορές του τελευταίου ομιλητή, να σας πω πως έπαθα ντεζαβού, γύρισα πέντε χρόνια πίσω μέσα σε αυτή την Αίθουσα. Άκουσα τα ίδια αφηγήματα, που πήγαν τη χώρα μας πίσω, αφηγήματα που δεν δείχνουν καμία προοπτική. Η δική μας στόχευση, κυρίες και κύριοι συνάδελφοι, είναι ο εκσυγχρονισμός, η μείωση του λειτουργικού κόστους, η ενίσχυση της ανταγωνιστικότητας της ΔΕΗ και, βεβαίως, η στελέχωση με εξειδικευμένο προσωπικό. Κυρίες και κύριοι συνάδελφοι του ΣΥΡΙΖΑ, η ΔΕΗ είναι μία εταιρεία σε κατάσταση εκτάκτου ανάγκης, όχι πεδίο αντιπολίτευσης. Αποδείξατε τέσσερα χρόνια ότι ήσασταν απρόθυμοι, για να μην πω ανίκανοι, να διαχειριστείτε την κρίσιμη και οριακή κατάσταση της εταιρείας. Δεν μας έχετε πει τόσα χρόνια με ποιον τρόπο θα σωθεί η ΔΕΗ, με ποιον τρόπο θα κάλυπτε τα 900 εκατομμύρια ευρώ ζημιές, ποσό το οποίο παρήγαγε η δική σας κυβέρνηση, που παρέλαβε μία ΔΕΗ η οποία το 2014 είχε ετήσιο κέρδος ύψους 90 εκατομμυρίων ευρώ. Και εδώ αναφέρεστε σε ποσοστά, δεν αναφέρεστε στα καθαρά νούμερα. Εσείς ήσασταν αυτοί που φέρατε τη ΔΕΗ στο χείλος του γκρεμού, σύμφωνα και με τον ελεγκτή που εσείς διορίσατε, την «ERNST & YOUNG» - γιατί ξέρουμε να διαβάζουμε - με τη συμφωνία για να πάει η ΔΕΗ από το 90% στο 50% της αγοράς σε πέντε χρόνια έναντι μηδενικού οικονομικού ανταλλάγματος. Δική σας συμφωνία, που οδήγησε σε απώλεια του 90% της χρηματιστηριακής αξίας της ΔΕΗ επί ημερών σας. Αυτή ήταν η φροντίδα σας για τον δημόσιο αυτό πυλώνα ενέργειας, για τους εργαζόμενους, αλλά και για όλους τους πολίτες αυτής της χώρας. Δυστυχώς, ακόμη και σήμερα, αρνείστε να καταλάβετε πως η χώρα δεν αντέχει άλλο τους λαϊκισμούς και ότι χρειάζονται πράξεις ουσίας. Χρειάζεται να μπει ένα τέλος στην παρακμάζουσα πορεία της ΔΕΗ και να αναπτυχθεί μία βιώσιμη στρατηγική. Έρχομαι στη ΔΕΠΑ, κυρίες και κύριοι συνάδελφοι. Η ιδιωτικοποίηση της ΔΕΠΑ είναι κομβική για την αναπτυξιακή πορεία της χώρας. Ήδη, από τις 11 Σεπτεμβρίου κατέθεσα την πρώτη μου ερώτηση ως νέος Βουλευτής στον αρμόδιο Υπουργό Περιβάλλοντος, ανησυχώντας για τις επικίνδυνες και αδιαφανείς καθυστερήσεις των διαδικασιών αποκρατικοποίησης της ΔΕΠΑ. Εν έτη 2019, και ενώ παγκοσμίως το φυσικό αέριο διεισδύει σε όλες τις αγορές τις επιμέρους, στην Ελλάδα καλούμαστε σε έναν αγώνα δρόμου, για να καλύψουμε γρήγορα τις ελλείψεις, κυρίως στο επίπεδο των υποδομών. Το προηγούμενο νομοθετικό καθεστώς, που η κυβέρνηση ΣΥΡΙΖΑ εισήγαγε, έθετε σοβαρά αντικίνητρα στην ιδιωτική πρωτοβουλία και εμπόδια στην ίδια τη διαδικασία της ιδιωτικοποίησης. Ο χάρτης ενεργειών του παρόντος σχέδιου νόμου για την ιδιωτικοποίηση της ΔΕΠΑ αδιαμφισβήτητα θα οδηγήσει στην επιθυμητή απελευθέρωση της αγοράς φυσικού αερίου με όρους διαφάνειας και αποτελεσματικότητας. Κυρίες και κύριοι συνάδελφοι, πρέπει επιτέλους σε αυτή τη χώρα να μάθουμε να λέμε την αλήθεια. Η σχεδόν εικοσαετής συμμετοχή των ιδιωτών ως μετόχων και διαχειριστών των δικτύων διανομής και των εταιρειών λιανικής πώλησης αερίου στη χώρα μας απέδειξε ότι ήταν επιτυχημένη, σε μεγάλο βαθμό. Σε μικρό σχετικά χρονικό διάστημα τα δίκτυα διανομής επεκτάθηκαν σε όλο σχεδόν το λεκανοπέδιο της Αθήνας, στο πολεοδομικό συγκρότημα της Θεσσαλονίκης, τη Λάρισα, τον Βόλο, τα Τρίκαλα, την Καρδίτσα και σε μικρότερες πόλεις. Στην αντίπερα όχθη, όμως, πενιχρά ήταν τα αποτελέσματα από τις δράσεις που επιδιώχθηκε να αναπτυχθούν με αμιγώς κρατική πρωτοβουλία. Ενδεικτικές αποτυχημένες δράσεις ήταν η προσπάθεια προώθησης της κίνησης των οχημάτων με συμπιεσμένο φυσικό αέριο, μία κίνηση χωρίς κανένα προγραμματισμό, αφού σας θυμίζω πως δημιουργήθηκαν μόλις δεκατέσσερα πρατήρια για τον ανεφοδιασμό οχημάτων με φυσικό αέριο. Επίσης, οφείλω να αναφερθώ και στην εμπειρία της ΔΕΔΑ. Εδώ η προσπάθεια να επεκταθούν τα δίκτυα διανομής σε δεκαοχτώ πρωτεύουσες και πόλεις τριών περιφερειών, της ανατολικής Μακεδονίας, Θράκης, Κεντρικής Μακεδονίας και της Στερεάς Ελλάδας, την οποία είχα την τιμή να εκπροσωπώ εκείνο το διάστημα των διαπραγματεύσεων ως αντιπεριφερειάρχης με συγκεκριμένο αντικείμενο το φυσικό αέριο, κινήθηκε με εξαντλητικά αργούς ρυθμούς, οι οποίοι σήμερα που μιλάμε θέτουν σε κίνδυνο τα ίδια τα έργα και τη διασφαλισμένη χρηματοδότηση από πόρους του ΕΣΠΑ των περιφερειακών επιχειρησιακών προγραμμάτων, που διαχειριζόμασταν οι περιφέρειες. Αξίζει να σας αναφέρω πως στη δική μας περιφέρεια, τη Στερεά Ελλάδα, η οποία ήταν η πιο φτωχή περιφέρεια, είχε το μικρότερο πρόγραμμα, το 12% του προγράμματός μας έχει δεσμευτεί τώρα που μιλάμε για το έργο επέκτασης φυσικού αερίου σε έξι πόλεις της Περιφέρειας Στερεάς Ελλάδας. Και, δυστυχώς, ιδεοληπτικά παρέμειναν πίσω όλες οι διαγωνιστικές διαδικασίες. Σήμερα - κύριε Υπουργέ, έχω καταθέσει σχετική ερώτηση - υπάρχει κίνδυνος, αν δεν τρέξουν γρήγορα οι διαγωνιστικές διαδικασίες, να έχουμε μεγάλο πρόβλημα με την απώλεια πόρων. Εγώ, τουλάχιστον από τις δικές μου γνώσεις και τις επαφές που έχω στην Κομισιόν, γνωρίζω ότι στην επόμενη προγραμματική περίοδο δεν θα είναι επιλέξιμη η χρηματοδότηση αντίστοιχων έργων επέκτασης δικτύων φυσικού αερίου. Αυτό δείχνει ότι πρέπει να κινηθούμε άμεσα, γρήγορα, στο να μπορέσουμε να τρέξουμε τους διαγωνισμούς, αλλά βεβαίως, και να στήσουμε τα τοπικά γραφεία. Γιατί έχουμε φτάσει στο σημείο, ο κόσμος να θέλει φυσικό αέριο στις πόλεις που πρόκειται να γίνουν τα δίχτυα και να ψάχνει για πληροφορίες και να μην παίρνει καμμία πληροφορία από πουθενά. Πρέπει, λοιπόν, να τρέξουμε γρήγορα τις διαδικασίες των έργων. Κυρίες και κύριοι Βουλευτές, κλείνοντας την παρέμβασή μου αυτή, θα ήθελα να τονίσω ότι η αναγκαιότητα μεταρρύθμισης της αγοράς αερίου και η ολοκλήρωση της ιδιωτικοποίησης της ΔΕΠΑ αναγνωρίζονται σε μεγάλο βαθμό από όλα, σχεδόν, τα κόμματα της Βουλής. Για τούτο εκτιμώ οι διατάξεις, που εισάγει το παρόν σχέδιο νόμου, θα μπορούσαν να τύχουν ευρύτατης συναίνεσης, αφού στοχεύουν στο όφελος του δημοσίου, των καταναλωτών και της οικονομικής ανάπτυξης. Σας ευχαριστώ.
Καλώ στο Βήμα τον κ. Στράτο Σιμόπουλο από τη Νέα Δημοκρατία.
Κύριε Πρόεδρε, κυρίες και κύριοι συνάδελφοι, επιτέλους, από το πιο επίσημο Βήμα, αυτό της Βουλής, ακούσαμε δύο συναδέλφους του ΣΥΡΙΖΑ το προηγούμενο διάστημα να αναφέρονται στην πολύ μεγάλη συμβολή που είχε στην ανάπτυξη της χώρας η περίοδος κατά την οποία ο εθνάρχης Καραμανλής ήταν Πρωθυπουργός, όπως ακούσαμε και ότι αυτή η παράταξη έκανε σημαντικές μεταρρυθμίσεις. Κάλλιο αργά, παρά ποτέ. Ακούσαμε, βέβαια, και πολλά επιχειρήματα, τα οποία δεν έχουν καμμία σχέση με την πραγματικότητα, επιχειρήματα τα οποία απαντούν στον κύριο ερώτημα γιατί η ΔΕΗ έφτασε σε αυτό το σημείο. Κι έφτασε σε ένα σημείο όπου οι ελεγκτές είχαν δηλώσει το Μάρτιο ότι η επιχείρηση δεν είναι βιώσιμη. Οι ελεγκτές παίρνουν υπόψη τους πάντα τη διοίκηση, πάντα το πολιτικό περιβάλλον. Γι' αυτό και το Σεπτέμβριο, παίρνοντας υπόψη τις εξαγγελίες της Κυβέρνησης, το καινούργιο πολιτικό περιβάλλον, δήλωσαν ότι η επιχείρηση είναι βιώσιμη. Δεν ξέρω σε λίγα χρόνια αν κάποιοι πολίτες ή κάποιοι Βουλευτές από το Βήμα αυτό θα έχουν να ισχυριστούν ότι κατά τα τεσσεράμισι χρόνια, κυρίες και κύριοι, που ο ΣΥΡΙΖΑ κυβέρνησε τη χώρα προχώρησε σε κάποιες μεταρρυθμίσεις ή ουσιαστικά, προχώρησε σε αντιμεταρρυθμίσεις. Γιατί, ακόμη και από την εποχή της δανεικής εφορίας, κυρίες και κύριοι συνάδελφοι, ο ΣΥΡΙΖΑ και τα στελέχη του ήταν συμμέτοχοι σε αυτό το οποίο συνέβαινε για τριάντα χρόνια. επίσης, από τα τελευταία δέκα χρόνια, τα μνημονιακά, τα μισά είχαμε κυβέρνηση ΣΥΡΙΖΑ και με τις επιλογές σας, κυρίες και κύριοι, φτάσαμε στο αδιέξοδο. Αυτό το αδιέξοδο, όμως, είχε και ένα πλεονέκτημα. Απέδειξε ότι η Αριστερά δεν μπορεί να είναι κυβερνώσα. Θα είναι ή Αριστερά ή κυβερνώσα. Αυτό ήταν το μεγάλο επίτευγμα, το οποίο καταφέρατε για τεσσεράμισι χρόνια. Ο μικρός αυτός πρόλογος κρίθηκε αναγκαίος, γιατί αναφερόμαστε στη ΔΕΗ. Όταν αναλάβατε την εξουσία, αρνηθήκατε τη «μικρή» ΔΕΗ, υιοθετήσατε τις δημοπρασίες ηλεκτρικού ρεύματος, αυξήσατε με δραματικό τρόπο τα χρέη προς την επιχείρηση και γενικά απαξιώσατε ένα μεγάλο οργανισμό, εισηγμένο στο Χρηματιστήριο και λειτουργούντα σε μία ευρωπαϊκή απελευθερωμένη αγορά ενέργειας. Παράλληλα, ενώ οι ΑΠΕ θα μπορούσαν να έχουν κυρίαρχο ρόλο στη ΔΕΗ, την κρατήσατε με μερίδιο 3%. Ναι, εσείς. Όταν κόπτεστε για το περιβάλλον, ουσιαστικά αποδεικνύετε το πώς μια ιδεοληπτική και αντιπαραγωγική κυβέρνηση είναι πρόβλημα και για το περιβάλλον. Διοικήσατε τη ΔΕΗ με αριστερό πρόσημο και αποτύχατε πλήρως. Είναι, όμως, η δεν είναι ανάγκη να περάσει η ΔΕΗ σε μία νέα περίοδο; Πρέπει ή όχι να αναπτύξει τις ΑΠΕ, να προχωρήσει στην απολιγνιτοποίηση και να αυξήσει την εισπραξιμότητα των οφειλών; Γενικά πρέπει ή όχι να εκσυγχρονιστεί η ΔΕΗ; Η απάντηση είναι, προφανώς, ναι, και περνάει και μέσα από τη δυνατότητα να κάνει προσλήψεις εξειδικευμένων στελεχών, να αποκτήσει σύγχρονο πλαίσιο προμηθειών και να πάψει να είναι δέσμια ενός χωρίς ευελιξία κανονισμού προσωπικού. Αυτές τις ανάγκες υπηρετεί το παρόν νομοσχέδιο. Για τον εταιρικό μετασχηματισμό της ΔΕΠΑ τα επιχειρήματα είναι ανάλογα. Βασικός κυβερνητικός στόχος παραμένει ο ανταγωνισμός στην προμήθεια, ενώ στη διανομή η προσέλκυση επενδυτών. Γι' αυτό κρίνεται αναγκαία και η απόσχιση του κλάδου υποδομών και των διεθνών έργων. Σε όλα τα παραπάνω, κυρίες και κύριοι της Αξιωματικής Αντιπολίτευσης, πώς απαντάτε; Ψελλίζετε, με τρόπο που παραπέμπει στην προηγούμενη αντιπολιτευτική σας περίοδο. Κυβερνήσατε, όμως, και οι μνήμες είναι πρόσφατες. Μάχες οπισθοφυλακών δίνετε, αρνούμενοι να κατανοήσετε ότι η απελευθερωμένη αγορά ενέργειας απαιτεί εκσυγχρονισμό και της ΔΕΗ και της ΔΕΠΑ. Επίσης, να θυμάστε ότι οι πολίτες αυτό που θέλουν είναι επιλογές στα δημόσια αγαθά. Σε αυτή την κατεύθυνση πρέπει να κινηθούμε όλοι μαζί. Το επίπεδο και οι τιμές στην παροχή των υπηρεσιών ενδιαφέρει τους πολίτες. Η δημιουργία στην αγορά ενέργειας νέων θέσεων εργασίας ενδιαφέρει τους πολίτες. Η προσέλκυση με καλές αμοιβές νέων επιστημόνων από το εξωτερικό ενδιαφέρει τους πολίτες. Τέλος, κυρίες και κύριοι της Αξιωματικής Αντιπολίτευσης όσο μένετε προσκολλημένοι πολιτικά σε περασμένες δεκαετίες, είστε η χαρά της Κυβέρνησης, Αναρωτιέμαι, μήπως ως ένα σημείο το ρόλο της εποικοδομητικής αντιπολίτευσης πρέπει να τον αναλάβουν τελικά οι κυβερνητικοί Βουλευτές. Αναφέρομαι φυσικά, σε θέματα οικονομίας και καθημερινότητας. Τέλος, να αναφέρω λίγα λόγια για τη Μεσοχώρα, ένα έργο που σε συνδυασμό με τον Αχελώο πρέπει να προχωρήσει. Πρέπει να το προχωρήσουμε όλοι μαζί. Η Αιτωλοακαρνανία έχει υδατικό απόθεμα 2 δισεκατομμύρια κυβικά νερού. Μπορούμε να αξιοποιήσουμε τα 250 εκατομμύρια κυβικά και να μην ερημώσει η Θεσσαλία. Σε αυτό μπορεί να είμαστε μαζί. Άλλαξαν τα δεδομένα, άλλαξαν οι μελέτες. Κάνατε ένα λάθος και το κάνατε εσείς. Απαγορεύσατε από τους μελετητές να πάρουν υπόψη τους και τον Αχελώο στη διαχείριση των υδάτων της Θεσσαλίας. Ήρθε η ώρα η σημερινή Κυβέρνηση αυτό το λάθος να το διορθώσει. Και όλοι μαζί να προχωρήσουμε στην αξιοποίηση αυτών των 600 εκατομμυρίων ευρώ, που μένουν ουσιαστικά στα ράφια. Και η ιστορία δεν θα μας επιτρέψει αυτά τα 600 εκατομμύρια ευρώ να μένουν αδιάθετα. Έχετε πολύ μεγάλες ευθύνες.
Να είστε καλά. Ευχαριστούμε πολύ. Συνεχίζουμε με Νέα Δημοκρατία και κάνουμε και ησυχία. Τον λόγο έχει ο κ. Αθανάσιος Λιούπης.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η πλειονότητα των Ελλήνων πολιτών δεν γνώριζε μέχρι το περασμένο καλοκαίρι τη δεινή κατάσταση, στην οποία είχε περιέλθει η ΔΕΗ, καθώς γενικότερα και την προβληματική κατάσταση στο χώρο της ενέργειας στην Ελλάδα. Στην πραγματικότητα, η ΔΕΗ είχε αφεθεί να παρακμάζει μήνα με το μήνα. Το πρώτο τρίμηνο του 2019 ΔΕΗ κατέγραψε ζημίες προ φόρων περισσότερα από 230 εκατομμύρια ευρώ με μονάδες παραγωγής σε μεγάλο βαθμό απαρχαιωμένες και ρυπογόνες. Το δίκτυο δεν ήταν συντηρημένο όπως έπρεπε, με αποτέλεσμα τα γνωστά προβλήματα και οι γνωστές διακοπές ρεύματος. Μία από τις πρώτες πρωτοβουλίες, που πήρε η σημερινή Κυβέρνηση, ήταν η κατάργηση των δημοπρασιών ρεύματος, ώστε να σταματήσει αυτή η οικονομικά ασύμφορη κατάσταση για τη ΔΕΗ. Μέσα σε σύντομο χρονικό διάστημα η νέα Κυβέρνηση, με στοχευμένες ενέργειες, κατάφερε να ανατρέψει το αρνητικό κλίμα και έτσι η μετοχή της ΔΕΗ να τριπλασιαστεί και φυσικά, να αναβαθμιστεί η πιστοληπτική ικανότητα της εταιρείας. Με το σημερινό νομοσχέδιο γίνονται σημαντικές βελτιώσεις σε οργανωτικά θέματα της ΔΕΗ. Αλλάζει δραστικά ο τρόπος λειτουργίας της, ώστε να εκσυγχρονιστεί και να στηριχτεί σε ένα εταιρικό μοντέλο διακυβέρνησης. Οι νέες διατάξεις θα φέρουν μείωση στο κόστος της ΔΕΗ και θα εξασφαλίσουν τη βιωσιμότητα της. Σε αυτή την κατάσταση αλλάζει η διαδικασία πρόσληψης εργαζομένων, με σχέση εργασίας αορίστου χρόνου. Η πρωτοβουλία για τις προσλήψεις ανήκει φυσικά στο διοικητικό συμβούλιο, αλλά η όλη διαδικασία διέπεται από απόλυτη διαφάνεια: Δημόσια προκήρυξη, έλεγχος νομιμότητας και εκ των υστέρων επικύρωση από το ΑΣΕΠ. Όσοι προσλαμβάνονται πλέον στη ΔΕΗ δεν θα έχουν καθεστώς μονιμότητας και οι συμβάσεις εργασίας τους θα διέπονται από το εργατικό δίκαιο, που ισχύει γενικώς για τον ιδιωτικό τομέα. Με ξεκάθαρη στόχευση να γίνει η ΔΕΗ μια σύγχρονη μεγάλη εταιρεία, αλλάζει και ο τρόπος επιλογής των ανώτερων και ανώτατων στελεχών της, ώστε να μπορούν να προέρχονται και από τον ιδιωτικό τομέα και να μη φεύγουν τα εξειδικευμένα στελέχη της ΔΕΗ στον ιδιωτικό τομέα. Ειδικότερα οι αναπληρωτές διευθύνοντες σύμβουλοι, οι γενικοί διευθυντές και διευθυντές δεν θα έχουν τον μέχρι σήμερα ισχύον πλαφόν στις αποδοχές τους, για να μπορεί η ΔΕΗ να προσελκύσει ικανά διευθυντικά στελέχη. Επίσης, στο πλαίσιο του περιορισμού των εξόδων, αλλά και της πιο αποτελεσματικής αξιοποίησης των υπαλλήλων της και των θυγατρικών της εταιρειών, προβλέπονται διαδικασίες εθελουσίας εξόδου, εσωτερικής κινητικότητας ή και μεταφοράς εργαζομένων προς το στενό ή τον ευρύτερο δημόσιο τομέα. Σήμερα δεν υπάρχει σωστή κατανομή των υπαλλήλων μεταξύ των εταιρειών του ομίλου. Ενδεικτικά, ενώ ο ΔΕΔΔΗΕ ως διαχειριστής του δικτύου έχει αυξημένες ανάγκες σε τεχνικό προσωπικό, από τις εξίμισι χιλιάδες άτομα που απασχολεί, μόνο οι δύο χιλιάδες είναι τεχνικοί για 7,5 εκατομμύρια περίπου παροχές. Με τη διαδικασία της εσωτερικής κινητικότητας θα αξιοποιηθούν πιο σωστά οι εργαζόμενοι, προκειμένου να καλυφθούν πραγματικές ανάγκες κάθε θυγατρικής εταιρείας. Άλλο ένα μέτρο για την εξυγίανση των οικονομικών της εταιρείας είναι και η μείωση της έκπτωσης κατανάλωσης ρεύματος σε εργαζόμενους και συνταξιούχους, από το 75%, που ισχύει σήμερα, στο 30% και μόνο στο κομμάτι, που αφορά στην κατανάλωση και όχι στις λοιπές χρεώσεις, που βλέπουμε συνήθως στους λογαριασμούς. Ένα ακόμα μεγάλο ζήτημα που αντιμετωπίζει η ΔΕΗ τελευταία χρόνια είναι οι μεγάλες ανεξόφλητες οφειλές από τις δημοτικές επιχειρήσεις. Με το σημερινό νομοσχέδιο προβλέπεται από κοινού ευθύνη και των δήμων για την αποπληρωμή των οφειλόμενων ποσών. Ένα άλλο σημαντικό κεφάλαιο είναι οι διατάξεις που αφορούν στη ΔΕΠΑ. Η ιδιωτικοποίηση εταιρείας θα συμβάλει στην ανάπτυξη του ανταγωνισμού στην αγορά του φυσικού αερίου. Σε πρώτο επίπεδο διαχωρίζεται η εταιρεία στη ΔΕΠΑ υποδομών και στη ΔΕΠΑ διεθνών έργων. Όσο αφορά στη ΔΕΠΑ υποδομών, στην οποία εντάσσονται οι εταιρείες διαχείρισης των δικτύων διανομής φυσικού αερίου, το 65% περνάει στο ΤΑΙΠΕΔ, ενώ το 35% παραμένει στην ΕΛΠΕ. Το ΤΑΙΠΕΔ αναλαμβάνει την ανεύρεση επενδυτή μέσω διαγωνισμού για το ποσοστό που του αναλογεί. Αντιθέτως, η ΔΕΠΑ διεθνών έργων αναλαμβάνει όλα τα μεγάλα έργα διασύνδεσης της Ελλάδας με τις γειτονικές χώρες, όπως είναι αυτή τη στιγμή η Ιταλία και η Βουλγαρία. Το δικό τους ποσοστό, που θα κατέχει πλέον το ΤΑΙΠΕΔ, θα μεταφερθεί στο ελληνικό δημόσιο, ώστε να διασφαλίζεται πλήρως στο δημόσιο συμφέρον. Το κομμάτι της προμήθειας του φυσικού αερίου θα αναλάβει η ΔΕΠΑ Εμπορίας η οποία επίσης θα ιδιωτικοποιηθεί μέσω του ΤΑΙΠΕΔ κατά ποσοστό 65%. Σημαντικές, όμως, είναι και οι δικλίδες ασφαλείας που μπαίνουν. Η Ρυθμιστική Αρχή Ενέργειας έχει την αρμοδιότητα να μην χορηγεί σε κάποιον αιτούντα πιστοποίηση διαχειριστή δικτύου διανομής φυσικού αερίου, εφόσον κρίνει ότι υπάρχει κίνδυνος για τον ενεργειακό εφοδιασμό της χώρας ή κράτους μέλους της Ευρωπαϊκής Ένωσης. Τελικώς, οι νέες εταιρείες της ΔΕΠΑ θα εξασφαλίσουν προσέλκυση επενδυτών και ενεργοποίηση του ανταγωνισμού, με απώτερο κερδισμένο τον καταναλωτή, που θα έχει πιο καλές και πιο οικονομικές υπηρεσίες φυσικού αερίου. Το τελευταίο κεφάλαιο αφορά τις ανανεώσιμες πηγές ενέργειας. Ο Πρωθυπουργός μας έχει δεσμευτεί ότι η χώρα θα επιτύχει την πλήρη απολιγνιτοποίηση μέχρι το 2028. Η Νέα Δημοκρατία παραμένει συνεπής στη στόχευση για πολιτικές πιο φιλικές προς το περιβάλλον και το σημερινό νομοσχέδιο μας φέρνει πιο κοντά στους στόχους που έχουμε θέσει. Μέχρι το 2030 οι ανάγκες σε ηλεκτρική ενέργεια στη χώρα μας θα προέρχονται κατά 60% από ΑΠΕ. Γι' αυτό γίνονται σήμερα σημαντικά βήματα για την προσέλκυση περισσότερων επενδύσεων και τη δημιουργία νέων σταθμών ΑΠΕ. Τα μη διασυνδεδεμένα νησιά της χώρας δεν μπορούν να τοποθετήσουν περισσότερους αιολικούς σταθμούς και φωτοβολταϊκούς γι' αυτό και προωθείται η δημιουργία υβριδικών οι οποίοι επιτρέπουν την αποθήκευση της ενέργειας. Με τις υπό ψήφιση διατάξεις δίνεται επίσης ιδιαίτερη βαρύτητα στην ηλεκτροκίνηση και στη δημιουργία δικτύου φόρτισης ηλεκτρικών οχημάτων. Σημαντική πρωτοβουλία του σημερινού νομοσχεδίου είναι και η επιτρεπτή νομοθέτηση και τοποθέτηση φωτοβολταϊκών σε αγροτική γη υψηλής παραγωγικότητας σε ποσοστό, όμως, μικρότερο του 1% της συνολικής καλλιεργήσιμης εκτάσεως ανά περιφερειακή ενότητα. Επιπλέον, θα εξαιρεθούν καλλιέργειες, που πρέπει να προστατευτούν ή και ολόκληρες περιοχές, ώστε να διασφαλίζεται η αγροτική παραγωγή της χώρας. Η ενεργειακή πολιτική της χώρας είναι ένα από τα σημαντικά θέματα που έχουμε να διαχειριστούμε. Η Ελλάδα έχει τη δυνατότητα να βρεθεί στην κορυφή της Ευρωπαϊκής Ένωσης στη χρήση ανανεώσιμων πηγών ενέργειας. Η απόλυτη προσήλωση της σημερινής Κυβέρνησης στις ανανεώσιμες πηγές θα φέρει άμεσα αποτελέσματα, προστασία του περιβάλλοντος, αλλά και αναπτυξιακή προοπτική για τη χώρα συνολικά. Το σημερινό νομοσχέδιο είναι το όχημα, που θα μας οδηγήσει στην αναμόρφωση του ενεργειακού χάρτη και σηματοδοτεί μια νέα εποχή για την Ελλάδα. Σας ευχαριστώ.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα οκτώ μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Πρέβεζας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Περικλής Μαντάς.
Ευχαριστώ, κύριε Πρόεδρε. Κυρίες και κύριοι συνάδελφοι, για να καταλήξουμε σε ένα συμπέρασμα στη σημερινή συζήτηση για το νομοσχέδιο, νομίζω ότι, όλοι θα πρέπει να συζητήσουμε και να συμφωνήσουμε σε κάποια πραγματικά γεγονότα. Τελικά, ποια ήταν η πραγματική κατάσταση της ΔΕΗ; Τον Απρίλιο του 2019 η έκθεση των ορκωτών λογιστών την οποία παρήγγειλε η προηγούμενη κυβέρνηση του ΣΥΡΙΖΑ, έδωσε κάποια αποτελέσματα. Τελικά είχε ή δεν είχε πρόβλημα βιωσιμότητας η ΔΕΗ; Είχε ή δεν είχε πρόβλημα ρευστότητας η ΔΕΗ; Έχασε ή δεν έχασε περίπου το 90% της χρηματιστηριακής της αξίας τα τελευταία πέντε χρόνια; Έχασε ή δεν έχασε 600 εκατομμύρια ευρώ από τις δημοπρασίες ΝΟΜΕ, που η προηγούμενη κυβέρνηση του ΣΥΡΙΖΑ επέβαλε; Ο ανταγωνισμός τα τελευταία χρόνια έχει δημιουργηθεί, υπάρχει στη χώρα μας; Γνωρίζετε ότι υπάρχουν δεκάδες ιδιωτικές εταιρείες αυτήν την στιγμή που πουλούν υπηρεσίες ηλεκτρικής ενέργειας στη χώρα μας; Γιατί αυτές οι υπηρεσίες είναι φθηνότερες από τη ΔΕΗ; Γνωρίζει κανείς; Γιατί αυτές οι εταιρείες έχουν αντλήσει περίπου το 20% του πελατολογίου της ΔΕΗ μέχρι σήμερα; Το έχουν κάνει, διότι πουλούν φθηνότερα την υπηρεσία στον καταναλωτή. Και γιατί την πωλούν φθηνότερα; Γιατί έχουν πολύ μικρότερο κόστος από τη λειτουργία τους - αυτό οφείλεται αφενός στο ανθρώπινο δυναμικό - δεν έχουν τόσο τεράστιο κόστος να συντηρήσουν εγκαταστάσεις, όπως έχει η ΔΕΗ, και ταυτόχρονα, έχουν ευνοηθεί τα μέγιστα από τις δημοπρασίες ΝΟΜΕ, που εσείς επιβάλλατε, έτσι ώστε να αγοράζουν φθηνότερα το ρεύμα απ' ό,τι κοστίζει στη ΔΕΗ. Και ήρθε εδώ ο κ. Σκουρλέτης να μας πει για ιδιωτικά μονοπώλια, όταν εσείς γιγαντώσατε όλους τους ανταγωνιστές της ΔΕΗ και την καταντήσατε την εταιρεία να χάνει πελάτες, να χάνει χρηματιστηριακή αξία, να χάνει έσοδα και άρα, λοιπόν, να δημιουργούνται όλα αυτά τα προβλήματα αθροιστικά. Και ο πιο αδαής, λοιπόν, πολίτης σε αυτήν την χώρα αν κάτσει και μελετήσει όλα αυτά τα αποτελέσματα, θα δει τελικά, ότι όντως τα προβλήματα είναι τεράστια. Όλοι γνωρίζουμε ότι η ΔΕΗ αποτελεί μια ωρολογιακή βόμβα, η οποία εάν έσκαγε, θα έπαιρνε μπάλα τις ελληνικές τράπεζες, θα έπαιρνε μπάλα σχεδόν ολόκληρη την οικονομία της χώρας. Αυτό, λοιπόν, θα ήθελε ο ΣΥΡΙΖΑ; Και τι θα γίνονταν οι εργαζόμενοι τότε, κυρίες και κύριοι; Τι θα γινόταν αν χρεοκοπούσε η ΔΕΗ; Θα έβγαζε από τον κουμπαρά της η κυβέρνηση, από τους Έλληνες φορολογούμενους τους υπόλοιπους, χρήματα για να καλύψει όλες αυτές τις ζημιές, για να καλύψει τους μισθούς αυτών των ανθρώπων; Αυτό ήταν ηθικό; Και αυτό ήταν σωστό να γίνει; Τι έπρεπε, λοιπόν, να γίνει; Τι έπρεπε να κάνει η νέα Κυβέρνηση, ο νέος Υπουργός; Να κάνει αυτό ακριβώς που θα κάναμε όλοι μας εάν βρισκόμασταν στη θέση του, δηλαδή να καταρτίσει ένα σχέδιο ανασυγκρότησης της Δημόσιας Επιχείρησης Ηλεκτρισμού, το οποίο σχέδιο από την πρώτη ημέρα κιόλας, που ανέλαβε το έθεσε σε εφαρμογή και τα αποτελέσματα φάνηκαν αμέσως. Πώς φάνηκαν αμέσως; Διότι όταν μπήκε στη λογική ότι πρέπει να διορθώσουμε τα προβλήματα και άρχισε να κάνει ενέργειες, όπως ήταν η νέα τιμολογιακή πολιτική, να σχεδιάζει λύσεις, αμέσως η χρηματιστηριακή αξίας της ΔΕΗ, αυξήθηκε κατά τρεις φορές. Αυτό έγινε τυχαία; Οι αγορές, δηλαδή τυχαία είδαν ότι ξαφνικά η ΔΕΗ θα μπορούσε να γίνει βιώσιμη και να αποκτήσει ρευστότητα και να μπορεί να έχει μεγαλύτερη χρηματιστηριακή αξία και να επενδύσουν σε αυτή; Προφανώς όχι. Είδαν ότι πλέον, υπάρχει ένα σχέδιο από μια νέα Κυβέρνηση, η οποία μπορεί να δημιουργήσει συνθήκες ανάπτυξης της εταιρείας. Γιατί μιλάμε - και να μην το ξεχνάτε αυτό - για μια ανώνυμη εταιρεία. Έχουμε ζήσει τα τελευταία δέκα χρόνια της κρίσης το γεγονός, τόσες ανώνυμες εταιρείες της χώρας μας να έχουν καταρρεύσει, οι υπάλληλοι να είναι στον δρόμο και άνθρωποι τριάντα και σαράντα και πενήντα χρόνων να προσπαθούν να βρουν δουλειά και να ξαναφτιάξουν τη ζωή τους. Σπέρνετε έναν εκφοβισμό στον κόσμο και στους εργαζομένους ότι δήθεν θα χάσουν τις θέσεις τους. Πού είδατε ότι οι εργαζόμενοι της ΔΕΗ θα χάσουν τις θέσεις τους; Πείτε μας πού το είδατε αυτό. Δεν διασφαλίζονται όλοι οι εργαζόμενοι από το νομοσχέδιο είτε με εθελούσια έξοδο είτε με μετάταξη στις δημόσιες υπηρεσίες είτε με συμμετοχή στις νέες διαδικασίες θέσεων ευθύνης; Δεν διασφαλίζονται όλοι οι εργαζόμενοι με αυτό; Γιατί αντιδράτε με τις νέες προσλήψεις και τη μη μονιμότητα στις νέες προσλήψεις; Δεν το καταλαβαίνω αυτό. Τόσο πια κρατισμός; Έχετε υπόψη σας τι συμβαίνει έξω, στην πραγματική οικονομία; Έχετε υπόψη σας τι συμβαίνει στις ανώνυμες εταιρείες, στις υπόλοιπες, που υπάρχουν στη χώρα μας; Έχετε σκεφθεί την αγωνία όλων αυτών των ανθρώπων που δουλεύουν; Γιατί τόσο πια με τη μονιμότητα; Αντιδράτε για την πρόσληψη στελεχών από την αγορά. Μα, καλά τόσο πια πολιτική δυσανεξία στους σωστούς, στους επιστήμονες, στους ανθρώπους που έχουν εμπειρία, στους ανθρώπους που έχουν πτυχία και οτιδήποτε, που θα μπορούν να μπουν μέσα στην εταιρία και να τη σηκώσουν ψηλά; Και πώς θα έρθει ένας άνθρωπος της αγοράς να δουλέψει στη ΔΕΗ εάν δεν τους δώσεις τα κατάλληλα εφόδια; Το ξέρετε ότι αυτήν την στιγμή ιδιωτικές εταιρείες έχουν αρμέξει όλους τους υπαλλήλους της ΔΕΗ και τους έχουν κάνει στελέχη τους, για να έχουν την πληροφόρηση, να έχουν την εμπειρία τους, να εκμεταλλευτούν όλο αυτό το δίκτυο που έχουν στήσει; Εμείς, δηλαδή η ΔΕΗ, τι θα κάνει; Θα παραμείνει έτσι και θα δέχεται άκριτα και χωρίς να κάνει τίποτα οτιδήποτε συμβαίνει γύρω της; Είναι δυνατόν να μην στηρίζετε την ενίσχυση, τη δυναμική στήριξη των ανανεώσιμων πηγών ενέργειας; Το μερίδιο των ΑΠΕ στη χώρα μας είναι 3%. Συμφωνείτε με αυτό εσείς; Έχουμε μια χώρα με τεράστιο φυσικό πλούτο που μπορούμε να εκμεταλλευτούμε κάθε φυσικό πόρο. Δεν θα κερδίσει η ΔΕΗ από αυτό; Δεν θα κερδίσει κόστος εάν παράγουμε ηλεκτρική ενέργεια με λιγότερο κόστος; Δεν το αντιλαμβάνεστε; Τι καταφέρατε, λοιπόν, εσείς που δήθεν είστε και φιλοπεριβαλλοντικοί και προστατεύτε το περιβάλλον; Αντιλαμβανόμαστε, λοιπόν, ότι όλα τα αφηγήματα που καταθέτετε είναι αφηγήματα πολιτικά. Ασχολείστε με το λίγο αφήνετε το πολύ. Άκουσα πολύ προσεκτικά πολλούς συναδέλφους του ΣΥΡΙΖΑ, και τον κ. Παππά, ο οποίος έκανε μια επίθεση προς τον Πρωθυπουργό, εγκαλώντας τον, δήθεν, για πολιτική συναλλαγή με τον κ. Πατέρα. Ποιος, ο κ. Παππάς, ο οποίος την ίδια περίοδο, που ο κ. Καμμένος για την κατάπτυστη συμφωνία του ΣΥΡΙΖΑ έβγαινε και κατήγγειλε για την πολιτική συμφωνία τον Πρωθυπουργό τον ίδιο, τον κ. Τσίπρα; Πού ήσασταν τότε, όταν σας έλεγε ότι τάξατε στους Βουλευτές του θέσεις στα ψηφοδέλτια για να ψηφίσουν την Συμφωνία των Πρεσπών; Μιλάτε εσείς για πολιτικές συμφωνίες κάτω από το τραπέζι; Τέλος πάντων, κυρίες και κύριοι συνάδελφοι, δεν πιστεύω να θεωρείτε ότι ο μόνος ικανός ογδοντάχρονος επιχειρησιακός, αποτελεσματικός, με προσόντα στη χώρα μας είναι ο κ. Φλαμπουράρης. Σας ευχαριστώ πολύ.
Ευχαριστούμε πολύ. Τον λόγο έχει ο κ. Ιωάννης Καλλιάνος από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι Βουλευτές, έχοντας ακούσει τις δημόσιες τοποθετήσεις των στελεχών του ΣΥΡΙΖΑ, των Βουλευτών του ΣΥΡΙΖΑ τις προηγούμενες ημέρες στις επιτροπές, στις τηλεοράσεις και εδώ στην Βουλή σήμερα, μου δημιουργείται η εντύπωση ότι βρισκόμαστε στην δεκαετία του 1980 και όχι στο 2019. Άκουσα για ξεπούλημα της ΔΕΗ, για εφαρμογή νεοφιλελεύθερων συνταγών εκ μέρους της Κυβέρνησης και άλλα τόσα, εκτός τόπου και χρόνου, σχόλια, που δείχνουν ότι ο πολιτικός λόγος της Αξιωματικής Αντιπολίτευσης παραμένει κολλημένος σε ιδεοληψίες που η ίδια η εξέλιξη της πραγματικότητας τις έχει προσπεράσει. Ούτε στην δεκαετία του 1980 είμαστε, αγαπητοί συνάδελφοι του ΣΥΡΙΖΑ ούτε έχετε ακόμη την πολυτέλεια να μας κουνάτε το δάχτυλο ειδικά σε ότι αφορά στη ΔΕΗ. Σας παραδόθηκε μια εταιρία με κέρδη 100.000.000 ευρώ και την παραδώσατε με ένα δισεκατομμύριο ζημιές και ληξιπρόθεσμους λογαριασμούς που έφταναν τα 2,7 δισεκατομμύρια ευρώ. Όπως καταλαβαίνετε, οι αριθμοί μιλούν από μόνοι τους και νομίζω ότι εξηγούν, νομίζω, τον λόγο για τον οποίο θα πρέπει ίσως κάποια στιγμή κάποιοι να λογοδοτήσουν για την κατάσταση αυτή. Σε όλα αυτά, προσθέστε και την εξαγορά από τη ΔΕΗ της ζημιογόνου EDS στα Σκόπια και θα έχετε πάνω - κάτω μια εικόνα του τι σημαίνει πολιτική ανευθυνότητα, αλλά και πολιτικό θράσος, γιατί περί πολιτικού θράσους πρόκειται, όταν έρχεστε και κατηγορείτε σήμερα την Κυβέρνηση, επειδή προσπαθεί να διασώσει τη ΔΕΗ από τις δικές σας ανεύθυνες πολιτικές. Μιλάτε, λοιπόν, τώρα για ξεπούλημα, ενώ εσείς οι ίδιοι με την πολιτική σας απαξιώσατε τη ΔΕΗ και το ξέρετε πάρα πολύ καλά. Πώς αλλιώς μπορεί να είναι τα πράγματα, όταν εσείς συμφωνήσατε να μειωθεί το μερίδιο της ΔΕΗ από το 90% στο 50%, της αγοράς βέβαια, σε πέντε χρόνια έναντι μηδενικού οικονομικού ανταλλάγματος. Για να το πετύχετε αυτό, αγαπητοί συνάδελφοι του ΣΥΡΙΖΑ, εφαρμόσατε τις δημοπρασίες ηλεκτρικής ενέργειας, δηλαδή τις περίφημες ΝΟΜΕ, για τις οποίες πανηγυρίζατε τότε. Πανηγυρίζατε, που πλήρωναν οι φορολογούμενοι λιγνιτικές μονάδες για την παραγωγή ρεύματος, το οποίο ρεύμα εν συνεχεία η ΔΕΗ το πουλούσε μέσω των δημοπρασιών κάτω του κόστους, με αποτέλεσμα, από το συγκεκριμένο γεγονός, που σας προανέφερα, να χαθούν 600.000.000 ευρώ ολόκληρα υπέρ των ανταγωνιστών της. Αυτό και αν είναι επιτυχία! Και όλα αυτά για να ικανοποιήσετε τις ιδεοληψίες σας, καταργώντας τον ν.4273/2014 που αφορούσε τη δημιουργία της μικρής ΔΕΗ - έτσι λέγαμε τότε - η πώληση της οποίας θα έφερνε 2 δισεκατομμύρια ευρώ στα ταμεία της Δημόσιας Επιχείρησης Ηλεκτρισμού και επιπλέον 1,5 δισεκατομμύρια ευρώ στην ελληνική Οικονομία από την υποχρέωση του αναδόχου να κατασκευάσει το εργοστάσιο Μελίτη ΙΙ στη Φλώρινα. Ήταν άλλωστε ένα μοντέλο που είχε εφαρμοστεί με επιτυχία το 1999 από την ιταλική τότε, δημόσια επιχείρηση ηλεκτρισμού, την ENEL, όπως λέγεται, η οποία κατάφερε να επεκταθεί σε σαράντα χώρες τετραπλασιάζοντας τα έσοδά της. Από την άλλη μεριά, το μοντέλο των ΝΟΜΕ δεν βασίστηκε σε κάποιο προηγούμενο επιτυχημένο παράδειγμα, κάτι που εσάς, όμως, δε σας πτόησε. Παρ' όλα αυτά, το εφαρμόσατε και μάλιστα, με απόλυτη αποτυχία, φορτώνοντας με 600.000.000 ζημιές τη ΔΕΗ και τώρα από τα έδρανα της Αντιπολίτευσης, κατηγορείτε την Κυβέρνηση της Νέας Δημοκρατίας, η οποία καλείται, βέβαια, από τη μεριά της να μαζέψει τα σπασμένα που εσείς αφήσατε. Το παρόν νομοσχέδιο, αγαπητοί συνάδελφοι του ΣΥΡΙΖΑ, του Υπουργείου Περιβάλλοντος και Ενέργειας, αυτό έρχεται να κάνει, να μαζέψει τα σπασμένα που εσείς αφήσατε. Αποτελεί μια νομοθετική πρωτοβουλία, που στόχο έχει να αντιμετωπίσει τις κακές πρακτικές του παρελθόντος, αλλά και να επιλύσει γρήγορα και αποτελεσματικά κρίσιμα ζητήματα, που αφορούν στην ενέργεια. Βασικός πυλώνας του σχεδίου νόμου αποτελεί ο εκσυγχρονισμός της ΔΕΗ, που είναι το επόμενο αναγκαίο βήμα στον δρόμο για την εξυγίανσή της, μετά τα πρώτα μέτρα διάσωσης, που εφάρμοσε το Υπουργείο από τον Αύγουστο μέχρι και τώρα. Δεν γίνεται η ΔΕΗ να είναι σε ένα ανταγωνιστικό πλέον περιβάλλον και να συνεχίζει να λειτουργεί με κανόνες και ρυθμούς, που την εμποδίζουν να ανταγωνιστεί, γιατί αυτό, στο τέλος της ημέρας έχει κόστος και για την ίδια. Δεν νομίζουμε ότι είναι τόσο δύσκολο αυτό για να το κατανοήσετε. Δεν νομίζουμε ότι χρειάζεται κάποιος να έχει δέκα διδακτορικά, για να κατανοήσει αυτό το απλό που ακριβώς είπα προηγουμένως. Είναι ένα κόστος, που καλείται κάθε φορά να το πληρώσει ο Έλληνας φορολογούμενος και αυτό το ξέρετε, επίσης, πάρα πολύ καλά. Στα πλαίσια του εκσυγχρονισμού και της αύξησης της ανταγωνιστικότητας της ΔΕΗ, λοιπόν, μεταξύ άλλων είναι και η άρση της μονιμότητας. Είναι κάτι το οποίο εφαρμόστηκε, σας θυμίζω, και στον ΟΤΕ. Το νομοσχέδιο περιλαμβάνει, επίσης, τον οδικό χάρτη για την ιδιωτικοποίηση της ΔΕΠΑ, με την οποία θα επιτευχθεί η περαιτέρω απελευθέρωση της αγοράς φυσικού αερίου. Στην νέα πραγματικότητα, που θα δημιουργηθεί από την ταχεία απολιγνιτοποίηση, το φυσικό αέριο θα είναι το καύσιμο - γέφυρα, έτσι θα το χαρακτήριζα, έως τη βέλτιστη αξιοποίηση των ανανεώσιμων πηγών ενέργειας για τη στήριξη των οποίων το νομοσχέδιο περιλαμβάνει συγκεκριμένα μέτρα, προκειμένου να επιτευχθεί ο εθνικός στόχος, που είναι έως το 2030 το 35% των ενεργειακών αναγκών να καλύπτονται από τις ανανεώσιμες πηγές. Τέλος, αγαπητοί συνάδελφοι, τίθενται οι βάσεις ενός πλαισίου για την ηλεκτροκίνηση και προωθούνται ρυθμίσεις για την ενεργειακή αναβάθμιση των δημοσίων κτηρίων και για τη δημιουργία ανταγωνιστικού πλαισίου διαδικασιών για τα μέτρα ενεργειακής απόδοσης. Σε αντίθεση, λοιπόν, με την προηγούμενη κυβέρνηση, η οποία μιλούσε για την οικολογία, αλλά δεν είχε το παραμικρό σχέδιο για την απολιγνιτοποίηση, η Νέα Δημοκρατία αποδεικνύει στην πράξη ότι ενδιαφέρεται για το περιβάλλον. Κλείνοντας, κυρίες και κύριοι, νομίζω ότι είναι λυπηρό το γεγονός ότι η Αξιωματική Αντιπολίτευση επιλέγει, αντί να κάνει πρώτα μια στοιχειώδη αυτοκριτική για την κατάσταση που οδήγησε τη ΔΕΗ, για την απραξία της σχετικά με την απολιγνιτοποίηση, αλλά και για την υποκρισία της σχετικά με τις ιδιωτικοποιήσεις, να επιμένει σε μια κριτική που, όχι μόνο δεν είναι εποικοδομητική, αλλά είναι ουσιαστικά, εκτός τόπου και χρόνου, όπως σας έλεγα και προηγουμένως. Όμως, όσο συνεχίζετε εσείς, κυρίες και κύριοι συνάδελφοι του ΣΥΡΙΖΑ να αρνείστε την πραγματικότητα, την οποία μάλιστα εσείς οι ίδιοι δημιουργήσατε, τόσο περισσότερο μας επιβεβαιώνετε ότι συνεχίζετε να βλέπετε την πολιτική ως μέσω για να ικανοποιήσετε τις αυταπάτες σας σε έναν κόσμο φανταστικό, στον δικό σας κόσμο και όχι ως μέσο επίλυσης πραγματικών προβλημάτων στον πραγματικό κόσμο. Και τις αυταπάτες σας ξέρετε πολύ καλά ότι τις πλήρωσαν καλά και με ακριβό τίμημα οι Έλληνες πολίτες. Σας ευχαριστώ πολύ.
Και εμείς ευχαριστούμε. Τον λόγο έχει η κ. Μαρία - Αλεξάνδρα Κεφάλα από την Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η χώρα χρειάζεται μια σύγχρονη ενεργειακή πολιτική. Με το σημερινό νομοσχέδιο τίθενται οι βάσεις για τον εκσυγχρονισμό της ελληνικής αγοράς ενέργειας στο πλαίσιο της ενιαίας ευρωπαϊκής αγοράς. Η ανάπτυξη της χώρας προϋποθέτει μια ισχυρή, σύγχρονη και δυναμική αγορά ενέργειας, μια αγορά στην οποία θα διασφαλίζεται η νομιμότητα, η οικονομική ελευθερία και ο υγιής ανταγωνισμός. Η προηγούμενη κυβέρνηση έφερε τη ΔΕΗ στα πρόθυρα της κατάρρευσης. Εμείς, όμως, δεν μπορούμε να παραμένουμε απαθείς μπροστά σε αυτόν τον κίνδυνο. Μια τέτοια εξέλιξη θα είχε καταστροφικά αποτελέσματα για την εθνική οικονομία και κατ' επέκταση για την ελληνική κοινωνία. Με το παρόν νομοσχέδιο δημιουργούνται οι προϋποθέσεις για μια ανταγωνιστική, σύγχρονη και αποδοτική ΔΕΗ, προς όφελος της εθνικής οικονομίας, των επιχειρήσεων και κυρίως των καταναλωτών. Η ΔΕΗ απελευθερώνεται από τους περιορισμούς του καθεστώτος λειτουργίας των ΔΕΚΟ, που την εμπόδιζαν, ενώ είναι εκτεθειμένη σε οξύτατο ανταγωνισμό να λειτουργεί επί ίσοις όροις με τους ανταγωνιστές τις στην ελεύθερη αγορά. Ενισχύεται η εταιρική της διακυβέρνηση και απελευθερώνεται η λειτουργία της. Μειώνεται το κόστος της και διασφαλίζεται η μακροπρόθεσμη βιωσιμότητά της. Στόχος είναι να πάψει να αδυνατεί να παρακολουθεί τις εξελίξεις προσκολλημένη σε νοοτροπίες και πρακτικές του παρελθόντος, να μπορεί να σταθεί στο ύψος των περιστάσεων, να είναι ευέλικτη και λειτουργική, να επιτελέσει τον αναπτυξιακό της ρόλο για την Ελλάδα και - γιατί όχι; - στο μέλλον και για τα Βαλκάνια. Επιπλέον, στο πλαίσιο του εθνικού στόχου για την εξοικονόμηση ενέργειας, πολύ σημαντική είναι η νομοθετική παρέμβαση στο πρόγραμμα «ΗΛΕΚΤΡΑ». Το πρόγραμμα αυτό αποσκοπεί στην αναβάθμιση της ενεργειακής απόδοσης των κτιρίων της κεντρικής δημόσιας διοίκησης. Παράλληλα και κατ' αναλογία προς το πρόγραμμα «Εξοικονομώ κατ' Οίκον» για τους ιδιώτες, το πρόγραμμα «ΗΛΕΚΤΡΑ» για τους φορείς της γενικής κυβέρνησης αφορά σε παρεμβάσεις στο κέλυφος του κτιρίου και στα συστήματα ηλεκτρομηχανολογικών εγκαταστάσεων και γενικά, σε παρεμβάσεις, που συμβάλλουν στην ενεργειακή αναβάθμιση των κτηρίων και στη στατική τους ενίσχυση. Εμείς ενισχύουμε την αποτελεσματικότητα του προγράμματος και διευρύνουμε το πεδίο αξιοποίησής του από τους φορείς της γενικής κυβέρνησης. Αυτό το επιτυγχάνουμε με αύξηση της διαθέσιμης χρηματοδότησης και συμμετοχή των επωφελούμενων φορέων στην αποπληρωμή των επενδυτικών δανείων. Μάλιστα, σε τέτοιου είδους πρόγραμμα ενεργειακής αναβάθμισης, το οποίο θα ολοκληρωθεί σε δύο χρόνια, θα υπαχθεί και αυτό εδώ το κτίριο της Βουλής με στόχο τη μείωση της κατανάλωσης ενέργειας κατά τουλάχιστον 30% και ταυτόχρονη μείωση κατά 39% των εκπομπών διοξειδίου του άνθρακα σε ετήσια βάση. Στο πλαίσιο αυτό ενισχύουμε και τον ρόλο των εταιρειών ενεργειακών υπηρεσιών. Συμβάλλουμε έτσι στην ανάπτυξη μιας νέας επιχειρηματικής δραστηριότητας και μιας νέας αγοράς. Έτσι διευκολύνεται η κινητοποίηση των ιδιωτικών κεφαλαίων σε έναν τομέα με μεγάλο δυναμικό στη χώρα μας, ο οποίος θα συμβάλει σε μεγάλο βαθμό στους φιλόδοξους στόχους του εθνικού σχεδίου για την ενέργεια και το κλίμα, που ολοκληρώνουμε το επόμενο διάστημα. Άλλη σημαντική καινοτομία του νομοσχεδίου είναι ο εκσυγχρονισμός του πλαισίου για την ηλεκτροκίνηση. Η ανάπτυξη της ηλεκτροκίνησης αποτελεί προϋπόθεση της ενεργειακής μετάβασης σε μια οικονομία χαμηλού άνθρακα. Αυτό θα έχει σημαντικά ενεργειακά και περιβαλλοντικά οφέλη. Και αυτό χρειάζεται σχετικό νομοθετικό και κανονιστικό πλαίσιο για την ανάπτυξη σταθμών φόρτισης ηλεκτροκίνητων οχημάτων, αλλά και για τη λειτουργία της αγοράς ηλεκτροκίνησης. Έτσι με το προτεινόμενο νομοσχέδιο οργανώνουμε την αγορά φόρτισης των ηλεκτροκίνητων οχημάτων, διασφαλίζουμε την αποτελεσματική ανάπτυξη σημείων φόρτισης για ηλεκτροκίνητα οχήματα και καθορίζουμε τους ρόλους και τις αρμοδιότητες των εμπλεκόμενων φορέων. Με τον τρόπο αυτόν, θέτουμε τις βάσεις για την ανάπτυξη της ηλεκτροκίνησης στη χώρα, τον περιορισμό της εξάρτησης από το πετρέλαιο, την προστασία του περιβάλλοντος, με όλα τα οφέλη που συνεπάγονται για την ανάπτυξη. Με τη ρύθμιση των θεμάτων αυτών ανοίγει ο δρόμος για την άμεση επιχειρηματική δραστηριοποίηση φορέων για την ταχεία ανάπτυξη υποδομών και ο καθορισμός του ρόλου της πολιτείας στην ενίσχυση και υποστήριξη των δράσεων αυτών, ώστε να υλοποιηθούν άμεσα οι απαραίτητες επενδύσεις. Ήδη ο Πρόεδρος της Βουλής εφαρμόζει την πολιτική υιοθέτησης πρακτικών ενεργειακής μετάβασης με καθαρές μορφές ενέργειας. Στο πλαίσιο αυτό δίνεται η επιλογή μίσθωσης ηλεκτροκίνητων οχημάτων σε όλους τους Βουλευτές του εθνικού και ευρωπαϊκού Κοινοβουλίου, ώστε να μεταφέρουμε ένα ισχυρό μήνυμα ευαισθητοποίησης στους Έλληνες πολίτες για την ανάγκη καθαρών μετακινήσεων και προστασίας του περιβάλλοντος. Πρώτοι εμείς πρέπει να κάνουμε πράξη όλα αυτά που ψηφίζουμε. Στόχος είναι να επιτευχθεί ταχεία ανάπτυξη καθαρών μεταφορών στο πλαίσιο των ευρύτερων στόχων απανθρακοποίησης του ενεργειακού μείγματος της χώρας. Κυρίες και κύριοι συνάδελφοι, η καλή λειτουργία της αγοράς ενέργειας, η προστασία του περιβάλλοντος, η βιώσιμη ανάπτυξη αποτελούν μεγάλες προκλήσεις της σύγχρονης εποχής. Τα προηγούμενα χρόνια η χώρα μας έμεινε πίσω σε αυτούς τους τομείς και σήμερα βιώνουμε τις συνέπειες. Από εδώ και πέρα λοιπόν, η Ελλάδα θα είναι στην πρώτη γραμμή της ευρωπαϊκής μάχης για την αντιμετώπιση της κλιματικής αλλαγής, όπως άλλωστε δεσμεύτηκε ο Πρωθυπουργός μας στη συνάντησή του με τον Γενικό Γραμματέα του ΟΗΕ στη Νέα Υόρκη. Με τις μεταρρυθμίσεις που προωθεί η Κυβέρνηση της Νέας Δημοκρατίας ευελπιστούμε ότι στο τέλος της τετραετίας η Ελλάδα θα είναι μια χώρα πολύ πιο διαφορετική από αυτήν που παραλάβαμε. Διαμορφώνουμε ένα νέο πλαίσιο νομιμότητας, ένα νέο πλαίσιο σταθερότητας, ώστε σύντομα η Ελλάδα να γίνει μία κανονική, σύγχρονη δυτική χώρα και ήδη φαίνονται τα πρώτα αποτελέσματα. Τα πρώτα είκοσι νομοσχέδια που έφερε η Νέα Δημοκρατία μέσα σε μόλις τέσσερις μήνες δεν είναι παρά μόνο η αρχή. Συνεχίζουμε δυναμικά όλοι μαζί για τη σύγχρονη, δημιουργική Ελλάδα που ονειρευόμαστε, για το παρόν και το μέλλον των παιδιών μας. Σας ευχαριστώ.
Και εμείς ευχαριστούμε. Κυρίες και κύριοι συνάδελφοι, θέλω να σας ενημερώσω ότι κατατέθηκε αίτημα ονομαστικής ψηφοφορίας επί των άρθρων 3, 4, 9, 16, 17, 24, 42 και 44 από Βουλευτές του ΣΥΡΙΖΑ. Προτείνω, λοιπόν, να ολοκληρωθεί η συζήτηση και ψηφοφορία των υπολοίπων άρθρων σήμερα το βράδυ και η ονομαστική ψηφοφορία να διεξαχθεί αύριο μετά το πέρας της συζήτησης των επικαίρων ερωτήσεων και πριν τη συζήτηση του νομοσχεδίου του Υπουργείου Δικαιοσύνης, περίπου στις 2 το μεσημέρι. Δεν υπάρχει καμία αντίρρηση. Τον λόγο έχει ο κ. Γεώργιος Τσίπρας από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς, να ενημερώσω, επειδή υπάρχει πρόσφατη δημοσίευση επίσημων στοιχείων και επειδή πολλοί Βουλευτές της Νέας Δημοκρατίας αναφέρθηκαν στο μερίδιο που έχασε η ΔΕΗ επί καθεστώτος ΝΟΜΕ, ότι επί καθεστώτος ΝΟΜΕ χάθηκε σε τριάντα δύο μήνες ένα μερίδιο 15,5% και σήμερα, μέσα σε δύο μήνες μετά την αύξηση των τιμολογίων, έχει χαθεί μερίδιο 4,5%. Κάντε τους υπολογισμούς. Και ακόμα δεν έχουν φτάσει τα νέα, αυξημένα τιμολόγια στους καταναλωτές. Αλλά επειδή μάλλον δεν θα συμφωνήσουμε στο τι ήταν η ΔΕΗ το 2015, τι ήταν το 2019 και τι σήμερα, ας πάμε στα πράγματα που μπορούμε να συμφωνήσουμε. Θέλετε να ιδιωτικοποιήσετε τα πάντα στον χώρο της ενέργειας. Αυτό κατ' αρχάς ας το πείτε. Δεν είναι ντροπή. Θέλετε να το κάνετε; Ας ειπωθεί καθαρά. Και το ερώτημα είναι σε ποια ακριβώς εταιρεία βασίζεται αυτό. Βασίζεται σε κάποιο ευρωπαϊκό μοντέλο; Βασίζεται σε κάποια διεθνή εμπειρία; Βασίζεται σε κάποια εμπειρία ιδιωτικοποιήσεων στην Ελλάδα; Νομίζω ότι δεν βασίζεται σε τίποτα από όλα αυτά, γιατί, αν βασιζόταν, θα είχατε μία ακριβώς αντίθετη πολιτική. Βασίζεται κατ' αρχάς σε μία ιδεοληψία και κατά δεύτερον στην πολιτική και οικονομική απόφασή σας να ξεπουλήσετε τα πάντα.
Γιατί;
Μας κατηγορείτε για κρατισμό και μας κατηγορείτε ότι εμείς έχουμε μείνει πίσω. Ας δούμε, λοιπόν, ποιος έχει μείνει πίσω. Αλλά να πω κατ' αρχάς το εξής: η πολιτική η οποία ασκείται στο χώρο της ενέργειας - σ' αυτό, υποτίθεται, συμφωνούμε - με τον έναν ή τον άλλον τρόπο, θα έπρεπε να εξασφαλίσει καλύτερες συνθήκες ανταγωνισμού, καλύτερες τιμές και πιο αναπτυγμένες υποδομές και ενεργειακή ασφάλεια. Θα αποτύχετε και στα τρία από αυτά. Θα φέρετε πολύ χειρότερες συνθήκες. Και ξεκινάω: 2001: Ενεργειακή κρίση στην Καλιφόρνια. Είναι γνωστή. Η έκθεση της Παγκόσμιας Τράπεζας. Είναι γνωστοί κρατιστές. Τα τελευταία δεκαπέντε χρόνια σε πάνω από τριάντα χώρες έχουν εκκινήσει μεταρρυθμίσεις στον ενεργειακό τομέα. Τυπικά, αυτές περιελάμβαναν αναδιαρθρώσεις, ιδιωτικοποιήσεις και περισσότερο ανταγωνισμό, αλλά αυτό σήμερα έχει αλλάξει. Αυτά έγιναν το 2001, αλλά αυτό σήμερα έχει αλλάξει, γιατί εκτοξεύθηκαν οι τιμές, είχαμε πολλά black out, είχαμε χρεοκοπίες εταιρειών διανομής ηλεκτρικού ρεύματος και είχαμε προσπάθειες επανεθνικοποίησης, αποϊδιωτικοποίησης που συνόδευσαν την αποτυχία του προγράμματος στην Καλιφόρνια. Και οι πολιτικοί σε όλον τον κόσμο αναζητούν λύσεις. Στην Καλιφόρνια αναζητούν, μεταξύ άλλων, το ενδεχόμενο επανεθνικοποίησης του δικτύου. Το καταθέτω στα Πρακτικά. [[Στο σημείο αυτό ο Βουλευτής κ. Γεώργιος Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά έγιναν το 2001. Εσείς δεν είστε τόσο γιαλαντζί νεοφιλελεύθεροι σαν τους Καλιφορνέζους. Είστε πιο σκληροί. Να σας πω παρεμπιπτόντως ότι πρόσφατο δημοσίευμα του Οκτωβρίου στους «Los Angeles Times» αναφέρει ότι ποτέ πριν στην ιστορία της Καλιφόρνιας δεν συνέβη, δύο εκατομμύρια άνθρωποι να μείνουν πέντε μέρες χωρίς ηλεκτρικό ρεύμα από black out. Να έλθουμε στα δικά μας, πιο κοντά. Ποια είναι η διεθνής εμπειρία; Σε ολόκληρο τον πρώτο κόσμο, τη λεγόμενη Δύση, Ηνωμένες Πολιτείες κυρίως και Ευρώπη, υπάρχουν εκατοντάδες παραδείγματα επανεθνικοποίησης ή παραχώρησης σε περιφέρειες, στο δημόσιο, εν πάση περιπτώσει, αποϊδιωτικοποίησης μιας σειράς δικτύων, όχι μόνο ενέργειας. Ποιος είναι ο λόγος; Αυτός στον οποίο αναφερόταν προηγουμένως η Παγκόσμια Τράπεζα: Εκτόξευση τιμών, στασιμότητα και εκφυλισμός των υποδομών και ελλιπής ενεργειακή ασφάλεια. Τι ισχύει σε άλλες χώρες της Ευρωπαϊκής Ένωσης; Στις περισσότερες ευρωπαϊκές χώρες είτε στον παραγωγό ενέργειας είτε στον εθνικό διαχειριστή αερίου ή ηλεκτρικού ρεύματος είτε στις εταιρείες διανομής, υπάρχει δημόσιος έλεγχος είτε είναι απόλυτος δημόσιος έλεγχος είτε πλειοψηφικά πακέτα. Ακόμη και εκεί που δεν υπάρχει, υπάρχουν πρακτικές χρυσών μετοχών ή πρακτικές ιδιαίτερων δικαιωμάτων της μειοψηφίας, με τρόπο ώστε να εξασφαλίζονται χαμηλότερες τιμές, ανάπτυξη υποδομών και ενεργειακή ασφάλεια. Ποια είναι η εμπειρία της ιδιωτικοποίησης στην Ελλάδα; Δεν θα μιλήσω για τις αερομεταφορές και μια στημένη ιδιωτικοποίηση για την οποία επαίρεται ο Υπουργός κ. Χατζηδάκης, όπου αντικαταστήσατε ένα κρατικό μονοπώλιο από ένα ιδιωτικό προκαλώντας ακόμα και την αντίδραση της DGCom, της Επιτροπής Ανταγωνισμού της Ευρωπαϊκής Ένωσης. Θα πάω τώρα στις τηλεπικοινωνίες. «Φιλοδοξία μου» - λέει ο κ. Χατζηδάκης - «είναι γίνω Κυριάκος Πιερρακάκης», δηλαδή όπως δεν ρωτάτε αυτόν πώς θα είναι τα τιμολόγια της της «COSMOTE», της «WIND» και λοιπά, έτσι θέλω στο μέλλον να μη με ρωτάτε για τα τιμολόγια της ΔΕΗ. Κατ' αρχήν, να ενημερώσουμε τον Υπουργό ότι για τα τιμολόγια της ΔΕΗ θα συνεχίσουμε να τον ρωτάμε γιατί προφανώς έχει την ευθύνη και ιδιαίτερα όσο αυξάνονται, αλλά να πάμε να δούμε το τι έγινε στον χώρο των τηλεπικοινωνιών που θα ήθελε ο κ. Χατζηδάκης να έχει τη θέση του κ. Πιερρακάκη. «Καθημερινή» 13-11-19- πρόσφατο είναι - «Δεύτερη πιο ακριβή χώρα στην Ευρωπαϊκή Ένωση είναι η Ελλάδα στις ονομαστικές χρεώσεις ευρυζωνικών συνδέσεων σταθερής τηλεφωνίας». Μελέτη της Κομισιόν παρουσιάστηκε πριν από λίγες μέρες και εμφανίζει κατά μέσον όρο την Ελλάδα ως τη χώρα με τις πιο υψηλές χρεώσεις, μετά από εκείνες του Βελγίου. Αυτό ως προς τις τιμές. Φοβερή πτώση τιμών, φοβερή επιτυχία! Ως προς τις υποδομές: «Οι χώρες Βέλγιο, Ελλάδα, Κύπρος και Ιρλανδία στο τέλος του περασμένου έτους, του 2018, δεν προσέφεραν συνδέσεις ταχυτήτων 1Gbps και μόνο δύο χώρες, Ελλάδα και Κύπρος, δεν προσφέρουν ούτε καν 200Mbps. «Βήμα» 15/3/2019: «Ουραγός η Ελλάδα στις ευρυζωνικές συνδέσεις μέσω οπτικής ίνας. Στην τελευταία θέση στις τριάντα επτά χώρες του ΟΟΣΑ. Αυτά ήταν τα αποτελέσματα ιδιωτικοποίησης, σε έναν χώρο, που δεν υπήρχε καν φυσικό μονοπώλιο, όπως στα δίκτυα του αερίου, υπήρχε ηγετική θέση του ΟΤΕ. Συγχαρητήρια, συγχαρητήρια! Το αναφέρετε και σαν παράδειγμα επιτυχημένης ιδιωτικοποίησης και πολλοί Βουλευτές. Αυτή την κάκιστη εμπειρία στις τηλεπικοινωνίες θέλετε να την μεταφέρετε στο χώρο των δικτύων. Να σημειώσουμε όμως ένα πράγμα. Πρόσφατα ο κύριος Πρωθυπουργός - «Καθημερινή» 26-11-19- κάλεσε σε μείωση τιμών στις τηλεπικοινωνίες τις εταιρείες. Ο ίδιος ο Πρωθυπουργός! Το ίδιο και ο κ. Πιερρακάκης. Το ίδιο πριν από μερικές εβδομάδες ο Πρωθυπουργός απέναντι στις χρεώσεις των τραπεζών. Οι τράπεζες - θα με συμπαθήσετε - τον γράψανε κανονικά όσον αφορά τιμές, το ίδιο και οι εταιρείες τηλεπικοινωνιών. Όμως, το ερώτημα είναι τι μοντέλο θέλετε. Θέλετε ένα μοντέλο με τελείως φευγάτες, εκτοξευμένες τιμές, μηδέν υποδομές και ακόμη και ο Πρωθυπουργός να παρακαλάει, να εκπλιπαρεί τις εταιρείες να χαμηλώσουν οι τιμές. Σε ό,τι αφορά τις τηλεπικοινωνίες καταθέτω και τα σχετικά. [[Στο σημείο αυτό ο Βουλευτής κ. Γεώργιος Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, ας πάμε και στην εμπειρία του ίδιου του δικτύου αερίου. Εμείς, όπως ξέρετε, το 2018 αγοράσαμε το μερίδιο της «SHELL». Για ποιον λόγο; Επειδή είμαστε κρατιστές; Να σας πω γιατί το αγοράσαμε. Γιατί οι εταιρείες ΕΔΑ και ΕΠΑ Αττικής όπου από το 2001 είχε 49% - προσέξτε ούτε καν 51% - αλλά και το μάνατζμεντ της «SHELL» τι έγινε; Έχετε καταλάβει γιατί έγινε στην Αττική; Έφτασε μόνο στο 30% η ενεργοποίηση δηλαδή στην πιο πυκνοκατοικημένη περιοχή της χώρας, που είναι το πιο μικρό κόστος για να επεκταθεί το δίκτυο δεν έγινε απολύτως καμμία ανάπτυξη. Δεν θέλω να συζητήσω καθόλου για ορεινές περιοχές, για απομακρυσμένες επαρχίες κ.λπ.. Πού ακριβώς βασίζεται το μοντέλο σας πλήρους ιδιωτικοποίησης και της ΔΕΗ και των δικτύων και ότι αυτό θα εξασφαλίσει χαμηλότερες τιμές, καλύτερο ανταγωνισμό και καλύτερες υποδομές; Πουθενά!
Και αν το πετύχουμε, τι θα κάνετε;
Εγώ σας λέω ποια είναι η διεθνής εμπειρία και ότι δεν βασίζεται πουθενά.
Επειδή ρωτήσατε!
Λέτε ότι εμείς γυρνάμε πίσω. Εσείς γυρνάτε πίσω, σε έναν αποτυχημένο νεοφιλελευθερισμό της δεκαετίας του '90 που έχει αποτύχει σε όλο τον κόσμο και ειδικά εδώ έχει αποτύχει περισσότερο από οπουδήποτε αλλού!
Καλά κρασιά, που λένε!
Παρακαλώ, αφήστε τον διάλογο!
Έρχομαι σε άλλα «κρασιά» τώρα, όπως το θέμα των περισσότερων και καλύτερα αμειβόμενων θέσεων εργασίας. Καλά, για το θέμα «περισσότερες» δεν θέλω να πω για το ρεκόρ απολύσεων, που ήδη κατακτήσατε μέσα σε δυο μήνες. Έρχομαι σε αυτά τα οποία κάνετε. Ποιο νομοθέτημα συνάδει με τις καλύτερα αμειβόμενες θέσεις εργασίας, μέχρι τώρα; Είστε τέσσερις μήνες Κυβέρνηση. Στο πολυνομοσχέδιο προβλέπεται μεγάλη ευκολία στις επιχειρήσεις να μπορούν να βγουν εκτός κλαδικών συμβάσεων ώστε να πληρώνονται χειρότερα οι εργαζόμενοι, στο δε νομοσχέδιο αυτό για τη ΔΕΗ πάλι προβλέπεται για τους νεοπροσλαμβανόμενους να βγουν εκτός συλλογικής σύμβασης. Δηλαδή δύο νομοθετήματα βασικά προβλέπουν χειρότερα αμειβόμενες θέσεις εργασίας! Να σας πω πού κολλάνε οι «καλύτερα αμειβόμενες». Οι καλύτερα αμειβόμενες κολλάνε στις εκατοντάδες και πιθανώς χιλιάδες, αύριο - μεθαύριο θέσεις για golden boys, με απελευθερωμένους μισθούς, εκτός ενιαίου μισθολογίου και βέβαια, χωρίς ΑΣΕΠ. Εκεί κολλάνε οι καλύτερα αμειβόμενες θέσεις εργασίας και μόνο! Και δύο τελευταία ζητήματα. Κατ' αρχήν, στην τροπολογία με αριθμό 92 στο άρθρο 2 έχουμε μία προσπάθεια μείωσης των εγγυήσεων που πρέπει να καταβάλουν οι προμηθευτές σε ό,τι αφορά το κόστος δικτύου του ΟΤΕ ΑΠΕ, που πληρώνει έτσι κι αλλιώς ο καταναλωτής. Φαντάζομαι ότι γνωρίζει ο Υπουργός ότι το πλαίσιο αυτό αυστηροποιήθηκε μετά το σκάνδαλο «ENERGA» και «POWER HELLAS». Φαντάζομαι το γνωρίζει. Γιατί ξαναγυρνάμε στα προηγούμενα; Θέλουμε νέες «ENERGA» και νέες «POWER HELLAS»; Δεύτερον, στο άρθρο 4 έχουμε ένα ρεσιτάλ αδιαφάνειας, σε ό,τι αφορά την προτεραιότητα κατανομής ηλεκτρικού χώρου. Δηλαδή, ενώ θα έπρεπε με έναν ορισμένο νόμο ή με κάποιο ρυθμιστικό πλαίσιο να δίνονται προτεραιότητες όπως δίνεται σε όλες τις χώρες της Ευρώπης, η προτεραιότητα κατανομής του ηλεκτρικού χώρου, αυτό επαφίεται πλέον σε απόφαση Υπουργού, όπως σε απόφαση Υπουργού επαφιόταν στο πολυνομοσχέδιο ακόμα και χωρίς περιβαλλοντική μελέτη να υπογράφει ο Υπουργός, ο κ. Γεωργιάδης, έτσι κι εδώ την κατανομή θα την αποφασίζει ο κ. Χατζηδάκης.
Παρακαλώ, ολοκληρώστε.
Να καταργήσουμε τότε τελείως τη νομοθεσία και να παίρνουν για όλα απόφαση οι Υπουργοί! Ευχαριστώ πολύ.
Να είστε καλά. Τον λόγο έχει τώρα ο Κοινοβουλευτικός Εκπρόσωπος από το Κίνημα Αλλαγής ο κ. Ανδρέας Λοβέρδος.
Καλησπέρα, κυρίες και κύριοι Βουλευτές.
Καλησπέρα σας.
Θα ξεκινήσω την τοποθέτησή μου καταγγέλλοντας τον Ευρωβουλευτή του ΣΥΡΙΖΑ κ. Δημήτρη Παπαδημούλη. Είχα υποσχεθεί στην Επιτροπή Αναθεώρησης του Συντάγματος ότι σε σχέση με το άρθρο 5 παράγραφος 2 που πρότεινε Βουλευτής του ΣΥΡΙΖΑ την αναθεώρηση του και είχαμε συμφωνήσει - επειδή είχε υπάρξει ένα κακό προηγούμενο στην προηγούμενη προτείνουσα Βουλή - ότι η θέση του Κινήματος Αλλαγής είναι πεντακάθαρη: Υπερψηφίζουμε το άρθρο 5 παράγραφος 2, την τροποποίησή του, για την ελευθερία του σεξουαλικού αυτοπροσδιορισμό. Είχα πει ότι όποιος τολμήσει να κάνει αντίθετη διαρροή, θα τον καταγγείλω προσωπικά και επώνυμα στη Βουλή. Καταγγέλλω, λοιπόν, τον άνθρωπο αυτόν, που τόλμησε σήμερα το πρωί να πει με ένα tweet που έκανε ή με μια ανακοίνωσή του - δεν ξέρω τι ακριβώς - ότι καταψηφίσαμε την αναθεώρηση του άρθρου 5 παράγραφος 2. Τον καταγγέλλω προσωπικά και πρέπει να ντρέπεται γι' αυτά που κάνει! Τώρα, κύριοι Υπουργοί, θέλω να ξεκινήσω με κάτι που το πρωί ανέφερα στην ομιλία μου, ότι προτεραιότητα για έναν Κοινοβουλευτικό Εκπρόσωπο του Κινήματος Αλλαγής σήμερα είναι να ασκήσει δριμεία κριτική στον τρόπο που έγιναν οι διορισμοί των διοικητών στα νοσοκομεία. Κύριοι και κυρίες της Νέας Δημοκρατίας, εμείς αναλάβαμε από σας το 2009 και η κατάσταση που παραλάβαμε στα νοσοκομεία ήταν κατάσταση πλήρους διάλυσης. Τα συνεφέραμε με αγώνα και κόπο και στη συνέχεια δείχνετε με την πρακτική των ημερών μια απόλυτα κομματική λογική, καταδικασμένη και από σας όταν ήσασταν στην αντιπολίτευση, και επιδεικνύετε και απώλεια πρόσφατης μνήμης, δεν θυμάστε τι έχετε κάνει στο πεδίο αυτό. Παραλάβαμε το 2009 μια άθλια κατάσταση στα νοσοκομεία και είχαμε υπογραμμίσει ως κύρια απειλή την έλλειψη δυνατοτήτων διοίκησης γιατί είναι πάρα πολύ δύσκολο πράγμα να διοικείς ένα νοσοκομείο, δημόσιο ή ιδιωτικό Ίσως είναι και η πιο δύσκολη από πλευράς διοικητικών ικανοτήτων εργασία. Πήγατε σε μια λογική, που σας την περιπαίζουν οι γελοιογράφοι σήμερα και των δικών σας εφημερίδων. Κύριε Υπουργέ, περίμενα να έρθετε, για να μιλήσω, γιατί όταν σας ακούω να μιλάτε, συμπάσχω. Σας το λέω ευθέως. Θα δείτε, όπως και ο κ. Αρβανιτίδης έχει πει, το πρωί και τώρα, ασκούμε κριτική στην κυβερνητική σας πρωτοβουλία, αλλά είστε από τους ελάχιστους Υπουργούς, που όταν σας ακούμε καταλαβαίνουμε ότι έχετε παραλάβει ένα πολύ φορτωμένο, ένα βαρύ χαρτοφυλάκιο και ότι έχετε μπροστά σας αγώνα. Κάπου μου θυμίζετε και τον εαυτό μου το 2009 με το ασφαλιστικό. Έχω όμως πει εδώ από τον Ιούλιο - Αύγουστο, στις πρώτες μας τοποθετήσεις, κυρίες και κύριοι, ότι πολλοί Υπουργοί με τον τρόπο που συμπεριφέρονται, περίπου λένε στον ελληνικό λαό ότι αρκούσε η μεταβολή των πολιτικών συσχετισμών και των κοινοβουλευτικών συσχετισμών για να πάνε τα πάντα καλά. Είναι με ένα διαρκές χαμόγελο και αισθάνεσαι ότι χαίρονται πάρα πολύ που έγιναν Υπουργοί. Το θέμα όμως είναι να λύνουν και κανένα πρόβλημα. Σας έλεγα - ο Κοινοβουλευτικός σας Εκπρόσωπος κ. Λιβανός το έχει ακούσει αυτό από εμένα επανειλημμένα και το έχουμε πει και σε προσωπικές συζητήσεις - ότι πάντα στις κυβερνητικές μεταβολές, μετά από την πάροδο κάποιων μηνών, ο πολίτης θεωρεί ότι τα προβλήματα τα δημιούργησε αυτός που έχει απέναντί του, όχι ότι τα βρήκε. Εάν δεν λες τι παρέλαβες, ποτέ ο πολίτης δεν θα καταλάβει τι είναι αυτό που προσπαθείς να κάνεις. Οι χαμογελαστοί Υπουργοί, λοιπόν, είναι πρόβλημα για το κόμμα τους, για τους ίδιους και για τη χώρα, όπως θα αποδειχθεί σε λίγο, γιατί το χαμόγελό τους δείχνει ότι δεν έχουν συνείδηση για το τι έχουν αναλάβει. Το μεταναστευτικό, η Κινέτα, τα ασφαλιστικά ταμεία νομίζω ότι είναι πολύ χαρακτηριστικά παραδείγματα των προβλημάτων που έχει η πατρίδα μας. Πριν πω τις απόψεις μου, που θα είναι επιγραμματική η αναφορά μου - ελπίζω, δηλαδή, να είναι πέρα από σύντομη και περιεκτική - θέλω να κάνω μια αναφορά, κύριε Υπουργέ - και απευθύνομαι προς εσάς - γι' αυτά που έχουμε διαβάσει εμείς, που δεν είμαστε ειδικοί του χώρου, όπως είστε εσείς που έχετε τώρα πέντε μήνες, όπως είναι ο κ. Φάμελλος ή ο κ. Μανιάτης, όσοι εν πάση περιπτώσει έχουν περάσει απ' αυτό το Υπουργείο. Δεν έχω τέτοια εμπειρία, αλλά χρησιμοποίησα στον προεκλογικό μου λόγο μια ανακοίνωση μακροσκελέστατη του κ. Γιάννη Μανιάτη, ο οποίος έλεγε τι παρέδωσε η κυβέρνησή μας, η κυβέρνηση Σαμαρά - Βενιζέλου το 2014 και τι παραδίδεται στους επομένους, δηλαδή σε εσάς, από την κυβέρνηση του ΣΥΡΙΖΑ. Με την απόσταση που παίρνω από ένα αντικείμενο, που δεν το έχω ποτέ μου χειριστεί προσωπικά, μεταφέρω απόψεις συναδέλφων μου, που έχω χρησιμοποιήσει στον προεκλογικό μου λόγο και εγώ εν τινί μέτρω και που ορισμένες φορές με συστολή απηύθυνα και σχετικά ερωτήματα στον τότε Υπουργό, τον κ. Σταθάκη. Λέει ο Μανιάτης: «Πρώτον, έχουν το θράσος να μιλούν για τιμές ρεύματος, όταν η αλλοπρόσαλλη πολιτική τους στη ΔΕΗ είχε ως αποτέλεσμα την εκτίναξη των χρεών των πολιτών προς τη ΔΕΗ από 1,4 δισεκατομμύρια το 2014 σε 2,8 δισεκατομμύρια σήμερα;». Συνεχίζει: «δεύτερον, καμμία κυβέρνηση ΠΑΣΟΚ δεν παρέδωσε σε κοράκια - κερδοσκοπικά funds τα χρέη των πολιτών προς τη ΔΕΗ. Το έκανε η κυβέρνηση του ΣΥΡΙΖΑ.» Αναφέρει, επίσης, τα εξής: «Τρίτον, ενώ μειώθηκε την περίοδο 2015-2016 κατά 800 εκατομμύρια ευρώ το κόστος της ΔΕΗ, λόγω φθηνής τιμής πετρελαίου, καμμία απολύτως μείωση του τιμολογίου της ΔΕΗ δεν υπήρξε προς τους πολίτες. Τέταρτον, καταψήφισαν ως Αντιπολίτευση τη δική μας νομοθεσία για το κοινωνικό οικιακό τιμολόγιο το 2010, στο οποίο εντάξαμε πάνω από εξακόσιες χιλιάδες οικογένειες και το παρουσίασαν μετά, ως Κυβέρνηση, ως δικό τους. Πέμπτον, παρουσίασαν ως δική τους μεταρρύθμιση το χρηματιστήριο ενέργειας, όταν τους το παραδώσαμε έτοιμο το 2014, και έκαναν τρία χρόνια να το νομοθετήσουν. Έκτον, παρέλαβαν τη ΔΕΗ με χρηματιστηριακή αξία 2,5 δισεκατομμυρίων ευρώ και την κατάντησαν σήμερα μόλις 400 εκατομμύρια ευρώ.». Αυτό νομίζω, κύριε Υπουργέ, ότι το έχετε πει και εσείς. Συνεχίζει: «Καθυστέρησαν δυο χρόνια την ηλεκτρική διασύνδεση των Κυκλάδων, που είχαμε εμείς προκηρύξει, με αποτέλεσμα να πληρώνουν οι πολίτες για υπηρεσίες κοινής ωφέλειας επιπλέον 150 εκατομμύρια ευρώ. Παρατείνουν για δυο χρόνια την ηλεκτρική διασύνδεση της Κρήτης, που θα ήταν έτοιμη το 2020, με αποτέλεσμα να επιβαρύνονται οι λογαριασμοί των πολιτών επιπλέον με 800 εκατομμύρια ευρώ.».
Και με εθνικούς πόρους.
Αναφέρει, επίσης: «Ξεπούλησαν το 24% του ΑΔΜΗΕ σε επενδυτή με μόλις 300 εκατομμύρια ευρώ, δίνοντάς του ταυτόχρονα με ετεροχρονισμένη τροπολογία στη Βουλή δικαιώματα μετόχου πλειοψηφίας!!!». Αυτό με πολλά θαυμαστικά, κύριοι συνάδελφοι. Και συνεχίζει: «Έσυραν τη ΔΕΗ σε διαγωνισμό παλιών, αντιοικονομικών λιγνιτικών μονάδων, με αποτέλεσμα να μην υπάρξει κανένας ενδιαφερόμενος και ο διαγωνισμός να πάει άγονος. Αγνόησαν απολύτως την επερχόμενη αύξηση των τιμών εκπομπών των ρύπων, που από 5 ευρώ τον τόνο το 2014 έχουν φθάσει σήμερα στα 22 ευρώ τον τόνο. Η «μικρή» ΔΕΗ, που ήταν μια απόπειρα κάτι να γίνει και που ήταν πάρα πολύ φειδωλοί στα ζητήματα της ιδιωτικοποίησης, το 30% εν πάση περιπτώσει αφορούσε εκείνο το σχέδιο, το οποίο ακύρωσε ο ΣΥΡΙΖΑ όταν πήρε τη διακυβέρνηση και ήρθε για να δώσει το 50% της πελατείας της δωρεάν, ενώ θα έπαιρνε και 2,5 δισεκατομμύρια με τη «μικρή» ΔΕΗ». «Τους παρέδωσα», λέει ο άνθρωπος, «εταιρεία με κέρδη 90 εκατομμυρίων το 2014 και την κατάντησαν να έχει ζημιές 900 εκατομμυρίων, όταν παρέδωσαν πριν από λίγους μήνες. Επιβάρυναν τη ΔΕΗ με 1 δισεκατομμύριο ευρώ, όπως ομολογεί η διοίκησή της, λόγω της αλλοπρόσαλλης πολιτικής τους στη χονδρική πώληση ενέργειας ΝΟΜΕ και στον ειδικό λογαριασμό ΑΠΕ. Τελικά», λέει, «κόστισε στη ΔΕΗ και στην εθνική οικονομία πάνω από 7 δισεκατομμύρια η διακυβέρνηση ΣΥΡΙΖΑ.». Αυτό αναλάβατε. Γι' αυτό, όταν μιλάτε, είστε έντονος. Γι' αυτό είπατε για εξεταστική επιτροπή. Έρχεται τώρα η ώρα, εμείς, ως Βουλευτές και ως κόμμα της Αντιπολίτευσης, να δούμε τι είναι αυτό που κάνετε, για να ανταποκριθείτε σ' αυτό το μεγάλο πρόβλημα. Εάν σας ζητούσαμε εμείς μαγικές λύσεις, θα είχατε δίκιο και εσείς και ο Κοινοβουλευτικός σας Εκπρόσωπος και οι Βουλευτές σας να μας κατηγορείτε για ανεύθυνη στάση. Δεν κάνουμε, όμως, αυτό. Έχουμε χαράξει έναν δρόμο μιας υπεύθυνης αντιπολίτευσης, που θα στηρίζεται στα πεπραγμένα σας και θα προσπαθεί είτε να διορθώσει είτε να αποσοβήσει. Θα κάνω απ' αυτά που είπε ο Γιώργος Αρβανιτίδης μια επιλογή τεσσάρων σημείων και επαναλαμβάνω ότι θα προσπαθήσω να είμαι επιγραμματικός, δηλαδή σύντομος και περιεκτικός. Δεν έχουμε άδικο, όταν σας λέμε ότι απέναντι σ' ένα τέτοιο πρόβλημα - όπως εμείς ισχυριζόμαστε ότι είναι και εσάς ακούμε να το παρουσιάζετε με ένταση στις διαρκείς επιτροπές της Βουλής, στα ΜΜΕ και σήμερα το πρωί που πήρατε τον λόγο - για την αντιμετώπισή του σας λείπουν δυο βασικά στοιχεία. Σας λείπει το λεγόμενο «business plan», δηλαδή ένα συγκεκριμένο ολοκληρωμένο σχέδιο για τη ΔΕΗ. Σας το είπε ο άνθρωπος δέκα φορές. Σας λείπει, επίσης, και ένα συνολικό ενεργειακό σχέδιο, διότι, αλίμονο, εάν βλέπουμε τη ΔΕΗ ως το μόνο θέμα της ενέργειας. Σας λείπουν, λοιπόν, δυο πράγματα. Λείπουν και από την Εθνική Αντιπροσωπεία. Γιατί, όταν καλούμαστε να σηκώσουμε βάρη, πρέπει να ξέρουμε ποια είναι αυτά και ποια είναι η προοπτική. Όταν έχουμε έλλειψη δυο σχεδίων, έχοντας και την τύχη να μην είμαστε κυβερνητικοί Βουλευτές, μπορούμε να λέμε την άλφα ή τη βήτα αδυναμία εδώ και όχι να κάνουμε γενικόλογες τοποθετήσεις, όπως είναι υποχρεωμένοι οι Βουλευτές της εκάστοτε κυβέρνησης να κάνουν, στηρίζοντας την κυβέρνησή τους. Εδώ σας λέμε ότι σας λείπουν αυτά τα δυο. Δεν μας τα έχετε παρουσιάσει. Δεύτερον, υπογραμμίζουμε ότι απ' ό,τι καταλαβαίνουμε από τα λεχθέντα υμών ο σχεδιασμός σας εμπεριέχει μια βίαιη απολιγνιτοποίηση. Η υποκατάσταση των λιγνιτικών μονάδων από ιδιωτικές μονάδες θα γίνει πάρα πολύ βίαια. Εμείς έχουμε πει - ο Γιώργος Αρβανιτίδης ήταν πολύ σαφής σ' αυτό - ότι αυτό εγκυμονεί δυο κινδύνους. Ένας κίνδυνος που σχετίζεται με την οικονομία και δεύτερος κίνδυνος είναι οι πιθανές εξαρτήσεις από την αντικατάσταση του λιγνίτη με βίαιο τρόπο από το φυσικό αέριο. Αυτό το υπογραμμίζουμε και σταματάμε εδώ. Τρίτον, τι είναι αυτό που σας έπιασε εσάς, έναν φιλελεύθερο πολιτικό, να θέλετε να κάνετε τη ΔΕΠΑ των διεθνών έργων κρατική για μια μεταβατική περίοδο; Το πρότυπό σας είναι άλλο. Το πρότυπο των δημοσίων επιχειρήσεων δεν είναι επιτυχημένο στην Ελλάδα, αλλά και παντού. Γι' αυτό οι ιδιωτικοποιήσεις ήταν αναγκαίες. Γι' αυτό οι ιδιωτικοποιήσεις δεν έγιναν έξαλλα. Τουλάχιστον σε ό,τι αφορά τις δικές μας θητείες, ήταν πάντα λελογισμένες, σταθμισμένες και ισορροπημένες κατά το δυνατόν. Εσείς εδώ τι θέλετε και αυτό το πάτε κρατικά; Αυτή είναι απορία και πολιτική και διαχειριστική. Τέλος, έχετε μια τάση - αυτό το έχει γενικά η Νέα Δημοκρατία - να δημαγωγείτε, στρεφόμενοι γύρω από το θέμα της μονιμότητας όσων εργάζονται για το δημόσιο. Αγνοείτε ότι μονιμότητα δεν υπάρχει στη ΔΕΗ από το 2012; Το πρωί σας άκουσα, παρ' ότι το θέμα ήταν ο έλεγχος της συνταγματικότητας, να αναφέρεστε σ' αυτό και να καταχειροκροτήστε από τους Βουλευτές της Συμπολίτευσης. Τι κομίζετε καινούργιο; Από το 2012 υπάρχει αυτό. Αντίθετα, εμείς το πρωί σάς είπαμε ότι οι περιορισμοί που υπερβαίνουν ένα όριο προβληματίζουν. Ελπίζω, με την απάντηση που δώσατε, γιατί η αιτιολογική σας έκθεση δεν είναι επαρκής, να δίνετε και στον ιστορικό ερμηνευτή του Συντάγματος, σ' αυτόν δηλαδή που θα κάνει ιστορική ερμηνεία, ανατρέχοντας στο τι είπαμε εμείς εδώ, τι λέει η αιτιολογική έκθεση και τι είπατε εσείς, να δίνετε εφόδια γι' αυτούς τους περιορισμούς, ότι δηλαδή δεν παραβιάζουν την αρχή της αναλογικότητας. Ειδάλλως, θα υπάρχουν προβλήματα στο μέλλον. Καταθέτω, κατ' αρχάς, αυτά τα δεδομένα του συναδέλφου μας, κ. Γιάννη Μανιάτη, πώς ήταν η εταιρεία της ΔΕΗ το 2014, αρχές του 2015, όταν παρέδωσε η δική μας κυβέρνηση, και πώς την παρέδωσε ο ΣΥΡΙΖΑ. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και κλείνω με το εξής. Στο μεγαλύτερο πρόβλημα της χώρας έχει λογική ένας Υπουργός να απαντάει με μέτρα που κοιτούν τη ρευστότητά της, αν και η βίαιη απολιγνιτοποίηση σας επισημάναμε ότι εμπεριέχει και την αντίφαση: Πώς έχεις πρόβλημα ρευστότητας και διαφορά ανάμεσα στην ταμειακή επάρκεια και στους λογιστικούς λογαριασμούς; Όταν έχεις τέτοιο πρόβλημα, είσαι πολύ προσεκτικός στο πώς αλλάζεις μια πηγή ενέργειας με μια άλλη πολύ ακριβότερη. Σας λέμε, λοιπόν, ότι, για να μπορούμε να παρακολουθούμε, μας λείπει η γενικότερη θεώρησή σας για τα θέματα της ενέργειας της χώρας και φυσικά, το επιχειρησιακό σας σχέδιο συνολικά για τη ΔΕΗ. Αντ' αυτών, βλέπουμε συγκεκριμένα μέτρα, που έχουν και αντιφάσεις στις μεταξύ τους ρυθμίσεις και που δεν δίνουν αυτό που χρειαζόμαστε. Η Ελλάδα τι χρειάζεται, κυρίες και κύριοι Βουλευτές; Χρειάζεται μια οργανωμένη πολιτική και τη ΔΕΗ, γιατί, αν καταρρεύσει η ΔΕΗ, σε αυτό συμφωνούμε, καταρρέει η ελληνική οικονομία. Σας ευχαριστώ.
Ευχαριστούμε. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΥ ΒΕΝΙΖΕΛΟΥ», σαράντα τέσσερις μαθήτριες και μαθητές και δύο συνοδοί εκπαιδευτικοί από το Γυμνάσιο Αιγείρας Αχαΐας. Η Βουλή σάς καλωσορίζει. [[Χειροκροτήματα]] Να καλωσορίσουμε και τον κ. Ακτύπη Διονύση από τη Νέα Δημοκρατία, ο οποίος περιμένει υπομονετικά.
Ευχαριστώ πολύ, κύριε Πρόεδρε. Όπως είπατε, υπομονετικά από το πρωί ακούω, αλλά άκουσα και κάτι το οποίο δεν μπορεί να μείνει και ασχολίαστο. Όλα τα ακούσαμε, αλλά ακούσαμε και τη λέξη «ψεύτες». Και πάει πολύ, νομίζω, να μας αποκαλεί ο κ. Σκουρλέτης και ψεύτες. Να του θυμίσω μερικά από τα καλά τα οποία έχουν ειπωθεί το προηγούμενο διάστημα από τη δικιά του την παράταξη: «Κατάργηση του μνημονίου με έναν νόμο», «επί ΣΥΡΙΖΑ δεν θα κοπούν οι συντάξεις», «ο ΕΝΦΙΑ είναι ένας νόμος άδικος, δεν διορθώνεται, καταργείται», «κατώτατος μισθός στα 751 ευρώ», «αφορολόγητο 12.000 για όλους», «κανένα σπίτι σε χέρια τραπεζίτη», «ο Σαμαράς θα αυξήσει τον ΦΠΑ», τον παρέλαβε 13% και τον πήγε στο 24%, «δημοψήφισμα να φύγουμε από την ένωση τοκογλύφων», το ΌΧΙ έγινε ΝΑΙ, «φρένο σε όλες τις ιδιωτικοποιήσεις των αεροδρομίων», «οι τράπεζες θα περάσουν σε δημόσιο έλεγχο, καμία περίπτωση για capital control», «go back, Madame Merkel», που πολλές φορές είπε ότι «ο Αλέξης είναι το καλύτερο παιδί για μπίζνες». Ας προχωρήσουμε, λοιπόν, γιατί ο χρόνος είναι αμείλικτος. Το νομοσχέδιο αυτό αποτελεί τομή για τον συνολικό ενεργειακό σχεδιασμό της χώρας. Αφορά τη ΔΕΗ, που έχει κεντρικό ρόλο στην αναπτυξιακή προσπάθεια, που κάνει σήμερα η πατρίδα μας. Οι βασικοί του άξονες, άλλωστε, δεν είναι άλλοι από την εξυγίανση και τον εκσυγχρονισμό της ελληνικής αγοράς ενέργειας. Εξάλλου, ο τρόπος διάρθρωσης της διεθνούς αγοράς, αλλά και οι σύγχρονες συνθήκες ανταγωνισμού καθιστούν αδήριτη την ανάγκη για νοικοκύρεμα της μεγαλύτερης εταιρείας ηλεκτρικής ενέργειας στην Ελλάδα. Έτσι δεν είναι, κυρίες και κύριοι της Αντιπολίτευσης; Ή μήπως υπάρχει και άλλη λύση, όπως, ας πούμε, αυτή που εφαρμόσατε εσείς τόσα χρόνια; Η λύση που έφτασε τη ΔΕΗ ένα βήμα πριν από την ολοκληρωτική καταστροφή. Πράγματι, έχω ακούσει με πολλή προσοχή σήμερα την κριτική για το παρόν σχέδιο νόμου. Μου προκαλεί εντύπωση η κριτική που ασκείται από την πλευρά της Αξιωματικής Αντιπολίτευσης. Αν σας ακούσει κανείς, θα νομίσει ότι ουδέποτε κυβερνήσατε αυτή τη χώρα, ότι ουδέποτε πήρατε αποφάσεις σχετικά με το καθεστώς και τη λειτουργία της ΔΕΗ. Ο συνολικός ενεργειακός σχεδιασμός της χώρας ήταν επιτυχημένος, κατά την άποψή σας, όσο ήσασταν κυβέρνηση; Δεν θα το απαντήσω εγώ αυτό, διότι η αλήθεια είναι καταγεγραμμένη, τόσο από επίσημους δείκτες όσο και από τους φορείς που εποπτεύουν τα οικονομικά στοιχεία της ΔΕΗ. Δεν είναι γεγονός ότι ο ορκωτός ελεγκτής, που είχε τοποθετηθεί από τη δικιά σας την κυβέρνηση έθετε σοβαρό ζήτημα βιωσιμότητας της επιχείρησης; Η άποψη αυτή βέβαια, στις 24 Σεπτεμβρίου άλλαξε. Άλλαξε και του ορκωτού, η μετοχή τριπλασιάστηκε και αναβαθμίστηκε και η πιστοληπτική ικανότητα της ΔΕΗ. Η κατάσταση άλλαξε, γιατί, μόλις αναλάβαμε τη διακυβέρνηση της χώρας, εκπονήσαμε ταχύτατα ένα σχέδιο διάσωσης, όπως ήταν η αλλαγή της τιμολογιακής πολιτικής. Προωθήσαμε δύο βασικές πρωτοβουλίες νομοθετικού περιεχομένου, που αφορούσαν τις υπηρεσίες κοινής ωφέλειας, όπου το Υπουργείο Οικονομικών έδωσε στη ΔΕΗ γύρω στα 200 εκατομμύρια ευρώ, και την κατάργηση των ΝΟΜΕ. Είναι μια αλήθεια, που αποδεικνύει ξεκάθαρα ότι ο ενεργειακός χάρτης της χώρας χρειάζεται ριζικές αλλαγές, διότι το καθεστώς εσωστρέφειας και αδιαφορίας για τη διεθνή αγορά που προσπαθήσατε να επιβάλετε, απλά δεν λειτούργησε. Βεβαίως, αυτό το καλύψετε με τον μανδύα της Αριστεράς και της δήθεν προστασίας των εργατικών δικαιωμάτων. Και ερωτώ: Στα πλαίσια της προστασίας των εργατικών δικαιωμάτων οδηγήσατε τη ΔΕΗ στο χείλος του γκρεμού, παίζοντας με τις δουλειές και τις τύχες τόσων ανθρώπων; Προσπαθήσατε, παράλληλα, μια ακόμη φορά να παραπλανήσετε το ίδιο σας το ακροατήριο, αφού οι πράξεις σας τα χρόνια που κυβερνήσατε αποδεικνύουν ότι τελικά, δεν είστε και τόσο κατά της αγοράς. Όλοι θυμόμαστε ότι το 2018 συμφωνήσατε και παραχωρήσετε την πώληση τεσσάρων λιγνιτικών μονάδων, ενώ ήσασταν εσείς αυτοί που προχώρησαν στην ιδιωτικοποίηση του ΔΕΣΦΑ. Αλλά η πολιτική αστάθεια και η ιδεολογική ασυνέπεια είναι έννοιες, που ανέκαθεν σας χαρακτήριζαν και είναι αυτή ακριβώς η πολιτική αστάθεια που οδήγησε τη μεγαλύτερη ελληνική εταιρεία σε ένα καθεστώς υποτίμησης και οριακά κατάρρευσης. Θα σας θυμίσω ότι είχατε απορρίψει συλλήβδην το σχέδιο Σαμαρά για τη «μικρή» ΔΕΗ. Όταν βέβαια ο κλοιός του ενωσιακών υποχρεώσεων στένεψε και οι επιταγές από την Ευρωπαϊκή Ένωση επέβαλαν άνοιγμα της αγοράς ενέργειας και μείωση του μετοχικού κεφαλαίου της ΔΕΗ, τότε αλλάξατε γνώμη. Έτσι, αναγκαστήκατε να πουλάτε ρεύμα στους ανταγωνιστές της ΔΕΗ και μάλιστα σε τιμή κάτω του κόστους. Σκεφτείτε να το είχαμε κάνει εμείς. Με τον τρόπο αυτόν καταφέρατε να μετατρέψετε τη μεγαλύτερη εταιρεία της χώρας μας σε έναν συστημικό κίνδυνο, που έφτασε να απειλεί το σύνολο της ελληνικής οικονομίας, ενώ προκάλεσε σοβαρή κρίση στον τομέα ηλεκτροπαραγωγής της χώρας. Το υπό συζήτηση νομοσχέδιο περιλαμβάνει μια δέσμη μέτρων που στόχο έχουν τον εκσυγχρονισμό της ΔΕΗ, αλλά και τη βιώσιμη ανάπτυξή της, μακριά πλέον από πρακτικές και νοοτροπίες του παρελθόντος. Με το παρόν, λοιπόν, θεσπίζονται οι ευέλικτες προσλήψεις προσωπικού αορίστου χρόνου με κατάργηση της μονιμότητας. Ο έλεγχος όμως της νομιμότητας θα γίνεται από τον ΑΣΕΠ. Ακόμα, προβλέπεται η κατάργηση της μονιμότητας για τους γενικούς διευθυντές, ενώ εισάγονται και κίνητρα για την προσέλκυση στελεχών από την αγορά, προκειμένου να περιοριστεί η διαρροή προς τους ανταγωνιστές της ΔΕΗ. Παράλληλα, εισάγεται σχέδιο για στοχευμένες εθελούσιες εξόδους με επιβάρυνση αποκλειστικά της ΔΕΗ, χωρίς καμμία απολύτως επιβάρυνση των φορολογουμένων και των ασφαλιστικών τους ταμείων, επειδή θα μειωθεί το κόστος της ΔΕΗ. Επίσης, το νομοσχέδιο προβλέπει την κατάργηση του υπάρχοντος προνομιακού πλαισίου για τα τιμολόγια των εργαζομένων και των συνταξιούχων της ΔΕΗ. Κυρίες και κύριοι συνάδελφοι, με το υπό συζήτηση νομοσχέδιο εισάγονται διατάξεις, που στόχο έχουν να επιστρέψει η χώρα σε τροχιά βιώσιμης και φιλικής προς το περιβάλλον ανάπτυξης. Η ενέργεια, άλλωστε, είναι ένας εξαιρετικά σημαντικός κλάδος της οικονομίας μας. Έτσι, η γρήγορη και αποτελεσματική αντιμετώπιση των ζητημάτων που άπτονται του ενεργειακού σχεδιασμού της χώρας θα παίξει καθοριστικό ρόλο για την ανάπτυξη της ελληνικής οικονομίας. Δεν είναι τυχαίο, άλλωστε, πως με το νομοσχέδιο αυτό ανοίγει ο δρόμος για την ιδιωτικοποίηση της ΔΕΠΑ, ένα μέτρο που θα επιτρέψει την περαιτέρω απελευθέρωση της αγοράς φυσικού αερίου. Εδώ είναι και η υποκρισία: Ο ΣΥΡΙΖΑ σήμερα, που διαφωνεί, καλό είναι να μας πει γιατί το κράτησε ως μνημονιακή υποχρέωση, αλλά και γιατί προώθησε την ιδιωτικοποίηση του ΔΕΣΦΑ. Οι ρυθμίσεις του νομοσχεδίου που αφορούν στην αύξηση των ανανεώσιμων πηγών ενέργειας έχουν προεξάρχοντα ρόλο, αφού, με βάση το εθνικό σχέδιο για την ενέργεια και το κλίμα, οι ανανεώσιμες πηγές ενέργειας έως το 2030 θα πρέπει να αποτελούν το 35% του ενεργειακού μείγματος της χώρας. Δεν χωρά αμφιβολία ως προς το ότι με αυτό το νομοσχέδιο αλλάζει άρδην ο ενεργειακός χάρτης της χώρας μας, με βάση τις ευρωπαϊκές και διεθνείς επιταγές. Η ελληνική αγορά ενέργειας αναδιαμορφώνεται και εκσυγχρονίζεται. Αποκτά εξωστρέφεια και είναι έτοιμη να κατακτήσει μια θέση στη διεθνή επιχειρηματική αρένα. Παράλληλα, δεν παραλείπονται διατάξεις, που αφορούν ευρύτερα την κοινωνία, όπως η μείωση στα τιμολόγια για το νυχτερινό οικιακό ρεύμα έως 65%. Κλείνοντας, θα ήθελα να υπογραμμίσω τη μεγάλη σημασία του νέου πλαισίου για την ηλεκτροκίνηση, που εισάγεται με το νομοσχέδιο αυτό. Πρόκειται για ένα πλαίσιο τομή για τα ελληνικά δεδομένα, αφού ανοίγει πλέον ο δρόμος για σύγχρονες μεταφορές, με πολύ χαμηλό κόστος και μηδενικούς ρύπους. Κυρίες και κύριοι συνάδελφοι, με το παρόν νομοσχέδιο προωθούνται οι αναγκαίες εκείνες μεταρρυθμίσεις, που θα επιτρέψουν στη χώρα μας να μεταβληθεί σε μια σύγχρονη χώρα, κοινωνικά προηγμένη και οικονομικά ελεύθερη. Σας ευχαριστώ.
Κι εμείς ευχαριστούμε. Τον λόγο έχει ο κ. Νικολακόπουλος Ανδρέας από τη Νέα Δημοκρατία.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η συζήτηση και ψήφιση του σημερινού σχεδίου νόμου αποτελεί μία εξαιρετικά σημαντική, διαρθρωτική παρέμβαση του Υπουργείου Περιβάλλοντος και Ενέργειας, που έρχεται να υπηρετήσει μια διττή ανάγκη. Πρώτον, όπως καλά γνωρίζετε, από την πρώτη μέρα που ανέλαβε τα καθήκοντά της η νέα Κυβέρνηση της Νέας Δημοκρατίας, βρέθηκε αντιμέτωπη με την τραγική οικονομική θέση στην οποία έχει περιέλθει η Δημόσια Επιχείρηση Ηλεκτρισμού. Η ανεύθυνη και τυχοδιωκτική πολιτική του ΣΥΡΙΖΑ είχε οδηγήσει τη μεγαλύτερη δημόσια επιχείρηση της χώρας στην πλήρη απαξίωση, με συσσωρευμένες ζημιές και χρέη, ένα βήμα πριν από το χείλος της απόλυτης οικονομικής καταστροφής. Εκπονήσαμε αμέσως ένα στρατηγικό σχέδιο για τη διάσωση της ΔΕΗ, μέσα από την προώθηση των αναγκαίων μέτρων και διαρθρωτικών παρεμβάσεων, για την αντιμετώπιση του προβλήματος ρευστότητας της εταιρείας, την εξυγίανση και τον εκσυγχρονισμό της λειτουργίας της, σύμφωνα με τα διεθνή πρότυπα και τις σύγχρονες απαιτήσεις της αγοράς ενέργειας. Στόχος, λοιπόν, αυτής της παρέμβασης, έτσι όπως εκφράζεται από το σημερινό νομοσχέδιο, είναι να κάνουμε τη ΔΕΗ πιο ευέλικτη, πιο λειτουργική και πιο αποτελεσματική. Και πώς το επιτυγχάνουμε αυτό; Κατ' αρχάς, προχωρώντας με τη απολιγνιτοποίηση, η οποία θα καταστήσει την εταιρεία όχι μόνο πιο φιλική προς το περιβάλλον μέσω της μείωσης των εκπομπών του διοξειδίου του άνθρακα, αλλά θα την ωφελήσει και οικονομικά, αφού προσαρμοζόμαστε με τις διεθνείς συμβάσεις και το Ενωσιακό Δίκαιο, η παραβίαση του οποίου έχει κοστίσει εκατομμύρια ευρώ στους Έλληνες φορολογούμενους. Παράλληλα, με τη σημερινή νομοθετική παρέμβαση εκσυγχρονίζουμε την επιχείρηση μειώνοντας το κόστος λειτουργίας της, καθιστώντας την βιώσιμη οικονομικά σύμφωνα με τα δεδομένα, που επιβάλλει η αγορά. Διότι, κυρίες και κύριοι συνάδελφοι, οι διαχρονικές στρεβλώσεις και ιδεοληψίες του παρελθόντος κατέστησαν τη ΔΕΗ μια επιχείρηση υδροκέφαλη, αναποτελεσματική, δυσλειτουργική και ζημιογόνα για το ελληνικό κράτος και τους φορολογούμενους. Και αυτό σήμερα αλλάζει, βγάζοντας τη ΔΕΗ και το ανθρώπινο δυναμικό της από την εσωστρέφεια του χθες στην εξωστρέφεια του σήμερα και του αύριο. Αλλάζει κάνοντας τη ΔΕΗ πιο ανταγωνιστική έναντι των άλλων εταιρειών ενέργειας, ελκυστική σε πιθανούς στρατηγικούς επενδυτές στο μέλλον και φιλική, διατηρώντας το κοινωνικό της πρόσωπο και μια ορθολογική τιμολογιακή πολιτική για τους καταναλωτές. Όλες αυτές οι μεγάλες τομές υπηρετούνται μέσα από τις διατάξεις του σημερινού νομοσχεδίου, προωθώντας το πρόγραμμα της εθελουσίας εξόδου, χωρίς να επιβαρύνουμε τους φορολογούμενους ή τα ασφαλιστικά ταμεία. Με το σημερινό νομοσχέδιο διευκολύνουμε την εσωτερική κινητικότητα των εργαζομένων της ΔΕΗ και επιτρέπουμε, εφόσον το θέλουν, μετακινήσεις προς τον δημόσιο τομέα. Εισάγουμε ένα ευέλικτο πλαίσιο για τις προμήθειες, προκειμένου να καταστήσουμε την επιχείρηση ανταγωνιστική, σύμφωνα με τους κανόνες της αγοράς και ενισχύουμε την εταιρική διακυβέρνηση της ΔΕΗ. Καταργούμε τη μονιμότητα για τους νεοπροσλαμβανόμενους υπαλλήλους της ΔΕΗ και κάνουμε ευέλικτες τις προσλήψεις. Τολμούμε και άρουμε τη μονιμότητα των διευθυντών και των γενικών διευθυντών της ΔΕΗ με τριετείς συμβάσεις, εισάγοντας παράλληλα κίνητρα για την προσέλκυση στελεχών από τον ιδιωτικό τομέα. Κυρίες και κύριοι συνάδελφοι, αυτή η Κυβέρνηση δεν κρύβει το πρόβλημα κάτω από το χαλί. Αυτή η Κυβέρνηση δεν θα συνεχίσει την πρακτική του ΣΥΡΙΖΑ να εθελοτυφλεί δέσμια μιας παρωχημένης ιδεοληψίας περί κράτους και οικονομίας, που τελικά κόστισε πολύ ακριβά στον ελληνικό λαό. Για τον λόγο αυτό, τολμούμε και κάνουμε πράξη τις δεσμεύσεις μας. Τελειώνουμε με τις ανεύθυνες πολιτικές της εποχής του μονοπωλίου της αγοράς και το λογικόν της δεκαετίας του 1980 και θέτουμε με το παρόν νομοσχέδιο τις βάσεις για μία υγιή και βιώσιμη επιχείρηση, προς όφελος των πολλών και όχι των ολίγων. Η δεύτερη ανάγκη που έρχεται να υπηρετήσει η νομοθετική παρέμβαση της Κυβέρνησης είναι αυτή της αναδιάρθρωσης της ελληνικής αγοράς ενέργειας. Οι σχετικές διατάξεις για την οργάνωση και εποπτεία αγορών ενέργειας συμβάλλουν σε αυτή την κατεύθυνση, όπως αυτή της εισαγωγής ρητής αρμοδιότητας της Ρυθμιστικής Αρχής Ενέργειας για τη διασφάλιση της ακεραιότητας και της διαφάνειας στη χονδρική αγορά ενέργειας, η υιοθέτηση του μοντέλου στόχου και της λειτουργίας του Χρηματιστηρίου Ενέργειας. Ιδιαίτερα σημαντικές είναι οι ρυθμίσεις για την ιδιωτικοποίηση της ΔΕΠΑ και οι σχετικές διατάξεις αγοράς φυσικού αερίου, οι οποίες και αφορούν στον ιδιοκτησιακό διαχωρισμό των δικτύων διανομής φυσικού αερίου και στον εταιρικό μετασχηματισμό της ΔΕΠΑ. Κυρίες και κύριοι συνάδελφοι, το ζήτημα για τον αποτελεσματικότερο εταιρικό μετασχηματισμό της ΔΕΠΑ εστιάζει στην ουσιαστική μεταρρύθμιση της αγοράς αερίου στην Ελλάδα και αποτελεί κρίσιμο παράγοντα για την οικονομική και κοινωνική πρόοδο της περιφέρειας της χώρας μας. Η διαχρονική αδυναμία του κράτους να διασφαλίσει την ενεργειακή επάρκεια του συνόλου της ελληνικής επικράτειας αποτελεί αναμφίβολα ανασχετικό παράγοντα για την ανάπτυξη των περιφερειακών και τοπικών κοινωνιών. Θετική κρίνεται ειδικότερα η ρύθμιση του άρθρου 33 του σχεδίου νόμου για τη διασφάλιση του ενεργειακού εφοδιασμού της Κρήτης. Ωστόσο, δεν θα μπορούσα να μην σταθώ στο γεγονός ότι πολλές περιοχές της χώρας μας δεν έχουν ενταχθεί ακόμα στον ενεργειακό σχεδιασμό που οφείλουμε να έχουμε συνολικά ως κράτος. Μία από τις περιοχές που υπολείπεται σε αυτόν τον τομέα είναι η περιοχή της Δυτικής Ελλάδας, συμπεριλαμβανομένου του Νόμου Ηλείας, τους πολίτες του οποίου έχω την τιμή να εκπροσωπώ ως νέος κοινοβουλευτικός. Πρέπει να πω ότι για πάρα πολλά χρόνια η Δυτική Ελλάδα βρισκόταν εκτός ενεργειακού σχεδιασμού διαδοχικών κυβερνήσεων, με αποτέλεσμα σήμερα, να υπολειπόμαστε σημαντικά στον τομέα αυτό, στερούμενοι μέχρι σήμερα της δυνατότητας να αξιοποιήσουμε σημαντικούς παραγωγικούς και αναπτυξιακούς πόρους, που διαθέτουμε ως περιοχή. Η μεγάλη πρόκληση είναι να αποκτήσει η Ηλεία το φυσικό αέριο σε υγροποιημένη μορφή και μέσω των δικτύων διανομής να φτάσει τους καταναλωτές, αποκαθιστώντας την αδυναμία του παρελθόντος και προσφέροντας έναν σημαντικό μοχλό ανάπτυξης στο πλευρό των επιχειρηματικών και παραγωγικών δυνάμεων του τόπου μας. Η πολυπόθητη διασύνδεση της Ηλείας με το φυσικό αέριο θα ωφελήσει τις επιχειρήσεις, θα ωφελήσει τους καταναλωτές και τα νοικοκυριά, αλλά και τις δημόσιες δομές και υπηρεσίες του Νομού, προσφέροντας φτηνή και φιλική προς το περιβάλλον ενέργεια. Στο πλαίσιο του σπουδαίου αυτού έργου είναι σημαντική η δημιουργία σταθμών με τις κατάλληλες δεξαμενές στον Πύργο, όπου θα μεταφέρεται υγροποιημένο φυσικό αέριο με τη διαδικασία της χερσαίας μεταφοράς, όπως και η προοπτική κατασκευής υγροποιημένου φυσικού αερίου στα λιμάνια, στο Κατάκολο και στην Κυλλήνη. Με δεδομένη τη στρατηγική και τουριστική διάσταση των δύο αυτών περιοχών, αντιλαμβανόμαστε όλοι ότι ένα τέτοιο έργο θα μας δώσει τη δυνατότητα παροχής φυσικού αερίου στα κρουαζιερόπλοια, καθιστώντας τα συγκεκριμένα λιμάνια ενεργειακούς και τουριστικούς πόλους ανάπτυξης στον δυτικό άξονα της χώρας μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Οι σχετικές ρυθμίσεις συμβάλλουν σε αυτή την κατεύθυνση και θα συμβάλλουν ακόμα περαιτέρω στην επέκταση της ενεργειακής επάρκειας των ελληνικών περιφερειών και νησιών της πατρίδας μας. Διότι αυτό που επιθυμούμε είναι μία ισόρροπη ανάπτυξη κέντρου και περιφέρειας - τελειώνω, κύριε Πρόεδρε - και η αγορά ενέργειας αποτελεί έναν από τους στρατηγικούς μοχλούς, που θα διασφαλίσουν την ισόρροπη αξιοποίηση των παραγωγικών μας πλεονεκτημάτων. Κυρίες και κύριοι συνάδελφοι, με το σημερινό νομοσχέδιο προχωρούμε με αποφασιστικότητα στη συνολική αναμόρφωση του ενεργειακού τοπίου της χώρας μας. Προχωρούμε στις απαραίτητες τομές και διαρθρωτικές παρεμβάσεις, που αντιμετωπίζουν το οικονομικό τέλμα της Δημόσιας Επιχείρησης Ηλεκτρισμού, θέτοντας τις βάσεις για μία υγιή, βιώσιμη και αποτελεσματική δημόσια επιχείρηση. Προχωρούμε στις απαραίτητες αλλαγές με γνώμονα το δημόσιο συμφέρον, την προστασία του περιβάλλοντος και τον Έλληνα καταναλωτή. Σας ευχαριστώ.
Κι εμείς ευχαριστούμε. Καλείτε στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας. Έχετε τον λόγο, κύριε συνάδελφε, για έξι λεπτά.
Κύριε Πρόεδρε, σας ευχαριστώ. Κύριοι Υπουργοί, κυρίες και κύριοι Βουλευτές, η ΔΕΗ είναι μια μεγάλη πληγή, ίσως η μεγαλύτερη πληγή, στην ιστορία των ΔΕΚΟ, με πολύ πλούσιο, είναι η αλήθεια, παρελθόν και από ό,τι φαίνεται με μέλλον δυσοίωνο. Όλες οι προηγούμενες κυβερνήσεις, συμπεριλαμβανομένης φυσικά και της δικής σας, απέτυχαν παταγωδώς να εξυγιάνουν τη μεγαλύτερη εταιρεία παραγωγής και όχι μόνο απέτυχαν να την εξυγιάνουν, θα πω ότι έβαλα και το χεράκι τους στην χρεοκοπία για την καταστροφή της Δημόσιας Επιχείρησης Ηλεκτρισμού. Η Κυβέρνησή σας, η οποία θα είχε λύσεις ερχόμενη στην εξουσία για όλα, φαίνεται ότι βρίσκεται σε αδιέξοδο για τη ΔΕΗ. Και το θέμα, βέβαια, είναι αν μιλάμε για αδυναμία διαχείρισης - είναι αυτό που ζούμε τώρα, κύριε Χατζηδάκη - ή μήπως είναι ένα οργανωμένο σχέδιο για το τέλος της κορυφαίας δημόσιας επιχείρησης. Ιδού, λοιπόν, το ερώτημα και το δίλημμα. Εσείς, κύριε Χατζηδάκη, καλοκαιράκι ήταν -18 Ιουλίου θυμάμαι, εδώ ήμασταν - λέγατε ότι δεν θα υπάρξουν αυξήσεις. Στις 23 Αυγούστου, όμως, μας ήρθε το μπιλιετάκι με τα τιμολόγια της ΔΕΗ να έχουνε πάρει φωτιά. Λίγο η αύξηση της τιμής της κιλοβατώρας, λίγο η ενσωμάτωση της ρήτρας του διοξειδίου του άνθρακα, λίγο η κατάργηση της έκπτωσης του 10% στους συνεπείς καταναλωτές, βγήκε ο λογαριασμός. Στους πρώτους μήνες της διακυβέρνησης, είναι ξεκάθαρο πως προσπαθήσατε να συνεχίσετε αυτό που συστηματικά κάνατε και ως Αντιπολίτευση, κύριε Χατζηδάκη. Και είναι αλήθεια αυτό που λέγαμε τις πρώτες μέρες εδώ. Υπονομεύατε και απαξιώνατε συνεχώς τη ΔΕΗ και προετοιμάζατε το έδαφος για την ιδιωτικοποίησή της ή - αν θέλετε ακόμη - το ξεπούλημα των φιλέτων της ΔΕΗ. Δεν μας προκαλεί καμμία απολύτως απορία αυτό. Αυτό το κατασκεύασμα, αυτό το συνονθύλευμα δεν θα είναι μία ΔΕΗ δύο ταχυτήτων. Θα είναι μια ΔΕΗ τεσσάρων, πέντε ταχυτήτων. Ίσως είναι και παραπάνω. Το νομοσχέδιό σας, δυστυχώς, δεν είναι ένα νομοσχέδιο βιώσιμης ανάπτυξης, αλλά ένα νομοσχέδιο που το χαρακτηρίζουν η υποανάπτυξη και ο κατακερματισμός. Δεν προωθεί την ορθή αξιοποίηση των πηγών και φορέων ενέργειας και ούτε φυσικά, έχει ως επίκεντρο τις ανάγκες των Ελλήνων. Θα είμαι πολύ σύντομος, γιατί δεν έχω πολύ χρόνο, κύριε Χατζηδάκη. Τα είπε άλλωστε και ο εισηγητής μας και τα ανέπτυξε και ο Πρόεδρος του Κόμματος μας. Θέλω, απλά σήμερα, να είμαστε ειλικρινείς. Θέλω να μου δώσετε μία απάντηση. Ή θα μας απαντήσετε στα ερωτήματα που σας θέτουμε ή θα μας πείτε δεν απαντώ για συγκεκριμένους λόγους. Απλώς κι εμείς αρχίζουμε να νιώθουμε λίγο γραφικοί στην Αίθουσα αυτή, θέτοντας συνεχόμενα κάποια ερωτήματα. Κύριε Χατζηδάκη, σήμερα, ημέρα Τετάρτη, στις 18.25' ξαναρωτώ: Εξεταστική για τη χρεοκοπία της ΔΕΗ επί διακυβέρνησης ΣΥΡΙΖΑ θα κάνουμε; Το είχατε προαναγγείλει. Σας είχα ξαναρωτήσει. Μου είχατε πει «όταν θα έρθει το νομοσχέδιο». Σας ξαναρωτάω. Αν θέλετε, μιας και ακολουθείτε της δικής μου ομιλίας, μου απαντάτε. Δεύτερο ερώτημα: Τι δουλειά έχει ο κ. Μπακατσέλος στον ΔΕΔΔΗΕ; Αν θέλετε, μας απαντάτε. Με ποια κριτήρια επιλέχθηκε; Ρώτησε ο κ. Βιλιάρδος και δεν πήραμε καμμία απάντηση. Το κακό είναι ότι δεν παίρνουμε απαντήσεις ούτε στις επιτροπές. Ο στόχος είναι ο κοινοβουλευτικός διάλογος. Μιλάμε. Θέτουμε ερωτήματα. Μας απαντάτε. Αυτή είναι η αποθέωση της δημοκρατίας. Τρίτο ερώτημα, αν θέλετε φυσικά να μας απαντήσετε: Ποιοι είναι αυτοί οι δύο πελάτες - το ρώτησε και ο κ. Βιλιάρδος - που αγοράζουν κάτω του κόστους; Πείτε μας. Εμείς δεν τους ξέρουμε. Ποιοι είναι; Απλά έχουν πελάτες που αγοράζουν κάτω του κόστους; Αυτά για τη ΔΕΗ, κύριε Χατζηδάκη. Ευελπιστώ, επειδή ακολουθείτε - και πραγματικά σας σέβομαι - να μας απαντήσετε σε ερωτήματα που θέτουμε εδώ και πάρα πολλές εβδομάδες. Μην πω μήνες και φανώ υπερβολικός. Πάμε τώρα σε ένα άλλο θέμα, κυρίες και κύριοι Βουλευτές. Πάμε στον κ. Χρυσοχοΐδη και στο περίφημο τελεσίγραφο που έδωσε ο κ. Χρυσοχοΐδης στις μη κυβερνητικές οργανώσεις. Σας προτρέπουμε, εδώ και μήνες, από όταν έχει φουντώσει το πρόβλημα της λαθρομετανάστευσης, να κλείσετε τις παράνομες μη κυβερνητικές οργανώσεις, γιατί είναι η μεγαλύτερη πληγή στο πρόβλημα της λαθρομετανάστευσης. Δίνετε - δήθεν - τώρα τελεσίγραφο δέκα ημερών, για να δούμε ποιες από αυτές είναι νόμιμες και ποιες δεν είναι νόμιμες. Εγώ θα πω ότι η αντιγραφή από πλευράς Νέας Δημοκρατίας συνεχίζεται. Συνεχίζεται, όμως, με έναν κακό τρόπο. Είναι ένα ακόμη επεισόδιο στην τρικυμία που έχετε στο εσωτερικό στη Νέα Δημοκρατία για το πώς θα αντιμετωπίσετε το λαθρομεταναστευτικό. Δεν ξέρετε και εσείς. Κάθε τρεις και λίγο το ένα διαδέχεται το άλλο. Τη μία έχουμε σχέδιο. Την άλλη αλλάζει το σχέδιο. Να φύγουν από τα νησιά. Να τους πάμε στην ενδοχώρα. Να τους πάμε και στην ενδοχώρα. Να φτιάξουμε και κέντρα κλειστά. Και κέντρα κλειστά και κέντρα ανοιχτά. Πετάμε και δυο, τρεις λαγούς να λένε και για τα ακατοίκητα νησιά. Έχουμε δηλαδή ένα τουρλουμπούκι σε μια προσπάθεια να δούμε πώς θα χειριστούμε το θέμα αυτό. Εδώ, θέλω να σας πω, κυρίες και κύριοι Βουλευτές, κύριοι Υπουργοί, κύριε Χατζηδάκη, κύριε Χρυσοχοΐδη, χάνεται το έθνος. Η χώρα μας ισλαμοποιείται. Πρέπει να το καταλάβετε σύντομα. Ο λόγος μας δεν είναι σκληρός, αλλά είναι ρεαλιστικός. Η χώρα μας ισλαμοποιείται. Πολιτικοί αναλυτές, όχι στελέχη της Ελληνικής Λύσης, κάνουν λόγο και λένε ότι σε μερικά χρόνια, ένας στους δέκα που θα κατοικεί σε αυτή τη χώρα θα στηρίζει το δογματικό ισλάμ, είτε το καταλαβαίνετε είτε όχι. Έχουμε τελεσίγραφα, νόμους κ.λπ.. Πάρτε αποφάσεις. Σας έχουμε πει ποιες είναι οι λύσεις ως Ελληνική Λύση. Είναι ξεκάθαρες οι λύσεις. Δώστε τέλος στο θέμα αυτό. Και ξεκινήστε με τις μη κυβερνητικές οργανώσεις. Έρχομαι στο εξής: Όλοι έκαναν ρουσφέτια. όλοι βόλεψαν ημετέρους. Είχαν, όμως, τρόπο. Να έχουμε και λίγο τρόπο. Τώρα, πιάσαμε το γεροντάκι, τον ογδοντάχρονο, τον κυριούλη, που σήμερα πήρε σβάρνα τα κανάλια, ο οποίος λέει «πούλησα εκατόν εβδομήντα ψήφους, γιατί μου υποσχέθηκε ο Πρωθυπουργός να με βάλει διοικητή». Για τον θεό, δηλαδή! Αυτό είναι κομματικό κράτος. Το κομματικό κράτος ζει και βασιλεύει. Πού είναι λοιπόν η αριστεία; Εδώ, γίνεται της αριστείας το αντάμωμα. Δεν προχωρούν οι άριστοι. Ούτε τα προσχήματα δεν κρατάτε. Κομματικοί φίλοι, πρόεδροι άσχετοι με τον χώρο της υγείας, απόστρατοι, κουμπάροι, συνεργάτες, όποιος θέλει και είναι δικός μας τον βολεύουμε. Πηγαίνουν περίπατο λοιπόν οι δεσμεύσεις σας περί επιτελικού κράτους, για αξιοκρατία, για διαφάνεια, για μεταρρυθμίσεις. Θυμάστε τι λέγατε πριν τις εκλογές; Εγώ τα έχω εδώ. Scripta manent. Κυριάκος Μητσοτάκης σε tweet, τον Νοέμβριο του 2017: «Δεν πρόκειται να ανεχτώ στις διοικήσεις των νοσοκομείων να τοποθετούνται αποτυχημένοι πολιτευτές, που αναζητούν αργομισθία στο δημόσιο». Αυτά έλεγε ο νυν Πρωθυπουργός το 2017. Και ο κ. Γεωργιάδης, ο οποίος είναι και αυτός λαλίστατος στο tweeter έλεγε ότι η απαίτηση του Υπουργού Υγείας να παραιτηθούν όλοι οι διοικητές νοσοκομείων για να βάλει εκτός διαδικασίας κομματικούς είναι σκάνδαλο. Όλα για τα ψηφαλάκια, κύριοι συνάδελφοι; Να υπάρχει κι ένα όριο. Δεν γίνεται να τα κάνουμε όλα για τα ψηφαλάκια. Μαθαίνω ότι οι νεοδημοκράτες ότι παππούδες έχουν στα σπίτια τους κλειδώνουν, μη συναντήσουν κανέναν Υπουργό στον δρόμο και τον κάνουν διοικητή στο νοσοκομείο. Κλειδώνουν στα σπίτια τους παππούδες πλέον. Και κλείνω με το σκοπιανό. Τόση αγάπη για τους ψευτομακεδόνες, πραγματικά, δεν τη περίμενα. Με ξεπερνάει και εμένα. Είδα και τη συνάντηση του κ. Δένδια με τον ομόλογό του τον Σκοπιανό. Μπορεί να λέγατε και να γράφατε διαρκώς εχθές για το ανεκδιήγητο Βόρεια Μακεδονία. Διότι είναι ανεκδιήγητο, κύριε Υπουργέ. Για τον ελληνικό λαό - και να το ξέρετε - Σκόπια ήταν, Σκόπια είναι και Σκόπια θα παραμείνουν. Κύριε Δένδια, είστε κι εσείς πολύ δραστήριος στα social media. Πείτε μας πώς αισθάνεστε που ο ομόλογός σας των Σκοπίων στο δικό του προφίλ - τον συναντήσατε και εχθές - γράφει συνέχεια για Μακεδονία; Εδώ, τι γράφει ο Νικόλα Ντιμιτρόφ. Και κλείνω με αυτό. Σας ευχαριστώ.
Κι εγώ σας ευχαριστώ. Τον λόγο έχει ο Υπουργός Αγροτικής Ανάπτυξης και Τροφίμων ο κ. Μάκης Βορίδης για πέντε λεπτά.
Ευχαριστώ, κύριε Πρόεδρε. Εγώ θέλω να κάνω μία παρέμβαση, γιατί βεβαίως το νομοσχέδιο θα το καλύψει και θα το υπερασπιστεί στο σύνολο του ο κ. Χατζηδάκης. Θέλω να κάνω μία παρέμβαση, η οποία αφορά δύο, τρία σημεία. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Κατ' αρχάς, σε συνέχεια του μόλις κατελθόντος από το Βήμα συνάδελφου, μην αγχώνεστε για τα θέματα της διαχείρισης της μετανάστευσης. Θα υλοποιηθεί ένα σχέδιο, το οποίο θα διασφαλίσει αυτά που πρέπει να γίνουν. Οι πρόσφυγες - όσοι είναι πρόσφυγες - θα τυγχάνουν ανθρωπιστικής προστασίας, όπως προβλέπεται από τις διεθνείς συνθήκες και θα εντάσσονται αρμονικά στην ελληνική κοινωνία, στον βαθμό που οι ίδιοι θέλουν να ενταχθούν και δεν θέλουν προσκαίρως να παραμείνουν εντός του εδάφους για να επιστρέψουν στην πατρίδα τους. Όλοι, δε, οι υπόλοιποι, αυτοί δηλαδή που είναι παράνομοι μετανάστες, θα κρίνονται άμεσα και γρήγορα οι αιτήσεις τους. Εφόσον κρίνεται ότι είναι παράνομοι μετανάστες θα οδηγούνται σε κλειστά προαναχωρησιακά κέντρα και θα επαναπροωθούνται. Άρα, μην αγχώνεστε. Είναι σε πλήρη έλεγχο. Εξελίσσεται το σχέδιο. Η αλήθεια είναι ότι παραλάβαμε μία πάρα πολύ δύσκολη κατάσταση. Μία κυβέρνηση, άφησε το κράτος απολύτως ανέτοιμο, όχι γιατί της ξέφυγε, αλλά γιατί ήταν οι συγκεκριμένες ιδεολογικές και πολιτικές αντιλήψεις που υλοποιούσε η Κυβέρνηση του ΣΥΡΙΖΑ. Το γνωστό «laisser passer», να έρχονται όλοι και να περνάνε. Αυτό έκανε η κυβέρνηση του ΣΥΡΙΖΑ. Έχει αλλάξει η πολιτική. Θα ελεγχθούν τα πάντα οσονούπω. Είναι σε εξέλιξη το σχέδιο μας. Το δεύτερο, το οποίο θέλω να πω - γιατί άκουσα πολλά - και το οποίο αφορά στην αγροτική γη είναι το εξής: Κατ' αρχάς, να διευκρινίσουμε ορισμένα θέματα. Αυτή τη στιγμή με τα ισχύοντα, έτσι όπως είναι διαμορφωμένα τώρα, με τα μέτρα ένθεν και ένθεν των οδών, τα οποία μπορούν να χρησιμοποιούνται, προκειμένου να εγκαθίστανται σε αυτά τα φωτοβολταϊκά, τα τετραγωνικά είναι πολύ περισσότερα από το 1%. Μπορούμε να συνεννοηθούμε σε αυτό; Εφόσον, λοιπόν, μπορούμε να συνεννοηθούμε σε αυτό, για όσους κόπτονται για την απώλεια της παραγωγικής γης να σας ενημερώσουμε ότι περιορίζουμε την απώλεια της παραγωγικής γης. Δεν την αυξάνουμε. Γιατί; Διότι εσείς που είστε όλοι επιμελείς συνάδελφοι, κυρίως οι επιμελέστατοι συνάδελφοι του ΣΥΡΙΖΑ, ασφαλώς έχετε διαβάσει ότι στο 1% συνυπολογίζονται αυτά τα οποία έχουν ήδη αδειοδοτηθεί ή αυτά που ήδη έχουν υποβάλει αιτήσεις. Άρα, δεν υπάρχει κάτι πρόσθετο. Τίποτε πρόσθετο! Γιατί; Διότι κάντε τους λογαριασμούς σας, εσείς που είστε και πρακτικοί άνθρωποι. Τι εννοώ, δηλαδή, εδώ; Εφόσον υπάρχει ρύθμιση για τα μέτρα ένθεν κι ένθεν των δρόμων, εφόσον από αυτά δεσμεύεται γη, εφόσον ήδη έχουν δοθεί αδειοδοτήσεις, όσα έχουν αδειοδοτηθεί, θα αφαιρεθούν και με το 1%, αν κάνετε τους λογαριασμούς σας, το σύνολο της γης βγαίνει λιγότερο. Τι απομένει, λοιπόν; Απομένει κάτι λιγότερο από αυτό που σήμερα παρέχεται. Άρα, λοιπόν, μην κόπτεστε. Και επίσης, να πάρετε και μια θέση, διότι να βλέπουμε και τι εξυπηρετεί αυτό.
Κύριε Πρόεδρε, μία ερώτηση θέλω να κάνω μετά.
Γιατί ταράζεστε τώρα; Δεν θέλετε να μιλάω;
Ζήτησα από τον Πρόεδρο να σας κάνω μία ερώτηση μετά.
Εντάξει. Τι ερώτηση;
Κύριε Υπουργέ, συνεχίστε, να ολοκληρώσουμε.
Εγώ, όπως γνωρίζετε, κατά τα παραδεδομένα και τα ειωθότα του Κοινοβουλίου, επιτρέπω τις διακοπές, αρκεί να μην μου αφαιρείται ο χρόνος.
Δεν σας διέκοψα.
Αφαιρείται από τους συναδέλφους Βουλευτές, κύριε Υπουργέ.
Γι' αυτό λέω, με την προϋπόθεση ότι ο Πρόεδρος το ρυθμίζει.
Ολοκληρώστε.
Έχω ένα - δυο θέματα ακόμα. Άρα, λοιπόν, αυτό να το ξεκαθαρίσουμε και να κάνουμε και τις επιλογές. Θέλουμε να προχωρήσουμε σε αλλαγή του ενεργειακού μείγματος; Θέλουμε καθαρή ενέργεια; Είναι βιοπεριβαλλοντική αυτή η ενέργεια; Τη θέλουμε; Πρέπει να αποφασίσουμε αν θα πάρουμε και κάποιο μέτρο για να το κάνουμε αυτό. Άρα, λοιπόν, τα πράγματα είναι σαφή και καθαρά και δεν μπορεί κανείς να πει το αντίθετο. Θέλω, επίσης, να δηλώσω την στήριξή μου σε μία τροπολογία, που μόλις κατέθεσαν συνάδελφοι Βουλευτές από την πλευρά της Νέας Δημοκρατίας και πρόκειται να διανεμηθεί στην Αίθουσα και η οποία εκπληρώνει έναν σημαντικό και βασικό στόχο που έχουμε στο Υπουργείο Αγροτικής Ανάπτυξης. Δηλαδή τι; Να μειώσουμε το κόστος παραγωγής. Πώς το κάνουμε αυτό; Το κάνουμε αυτό, γιατί προβλέπουμε την ήδη υφιστάμενη ρύθμιση, που υπάρχει και δίνει τη δυνατότητα παραγωγής ηλεκτρικής ενέργειας στους αγρότες για τη χρήση των δικών τους αναγκών. Δίνει η υφιστάμενη διάταξη ένα περιθώριο να υπερβούν αυτές τις ίδιες ανάγκες κατά 20%, με το σκεπτικό ότι αυτό το παραπάνω 20% που μετατρέπεται σε εισόδημα για τους αγρότες, χρησιμοποιείται για την απόσβεση της επένδυσής τους στα φωτοβολταϊκά. Το 20%, προτείνουν οι συνάδελφοί μου της Νέας Δημοκρατίας να το κάνουμε 75%, για να είναι πιο ελκυστική η επένδυση και ταχύτερη η εξόφληση της επένδυσης αυτής. Και κάνουμε, λοιπόν, δεκτό - ο κ. Χατζηδάκης θα το πει αυτό…
Γιατί ενοχλούνται;
Δεν τους αρέσουν τα ευμενή μέτρα για τον παραγωγικό κόσμο. Προτιμούν τα δυσμενή. [[Χειροκροτήματα από την πτέρυγα της Νέας Δημοκρατίας]] Κάνουμε, λοιπόν, δεκτή τη συγκεκριμένη τροπολογία. Θα το πει ο κ. Χατζηδάκης, που προβλέπεται στο παρόν νομοσχέδιο να κάνει τις τροπολογίες αποδεκτές ή όχι. Έχουμε συνεννοηθεί για το ζήτημα αυτό. Αυτό είναι εξαιρετικά σημαντικό, γιατί δίνει τη δυνατότητα να μειωθεί το κόστος της παραγωγής, ακριβώς γιατί η ηλεκτρική ενέργεια πλέον δεν θα πληρώνεται. Είναι κεντρικό σημείο της πολιτικής μας και είναι εξαιρετικά σημαντικό. Τώρα, τελειώνω απλώς με μία αναφορά, μη αρμοδιότητός μου, αλλά θέλω να επαινέσω τον κύριο Υπουργό γι' αυτό το ζήτημα, γι' αυτό το θαρραλέο μεταρρυθμιστικό βήμα, το οποίο αφορά το θέμα της μονιμότητας των νεοπροσληφθησομένων στη ΔΕΗ ή μάλλον της έλλειψης μονίμων.
Κύριε Υπουργέ, ολοκληρώστε.
Τελειώνω. Άκουσα ένα επιχείρημα…
Από την κυβέρνησή μας το 2012!
Μιλώ για τη συγκεκριμένη ρύθμιση. Ωραία, κύριε Λοβέρδο. Συνεχίζεται, λοιπόν, αυτή η επιλογή και αυτή η ρύθμιση. Και άκουσα τα εξής δύο τινά: ή ότι αυτό ήδη ισχύει - οπότε προς τι τα παράπονα; Διότι το πολύ - πολύ να κάνουμε κάτι περιττό. Αφού ήδη ισχύει, ξανανομοθετούμε κάτι νομοθετημένο, άρα μια χαρά, όλοι συμφωνούμε. Πολύ ωραία ή δεν ισχύει και νομοθετείται τώρα. Και πρέπει να πω ότι, εν πάση περιπτώσει, για τη ΔΕΗ, η οποία λειτουργεί σε ένα ανταγωνιστικό περιβάλλον, πρέπει κανείς να επιλέξει με ποιους όρους θα λειτουργεί. Είναι δυνατόν να υπάρχει δημόσια εταιρεία εκτεθειμένη στον ιδιωτικό ανταγωνισμό με όλα τα βάρη και τις προϋποθέσεις του δημοσίου; Τι ελπίδα και τι τύχη επιβιώσεως δίνετε στον ανταγωνισμό μιας τέτοιας εταιρείας; Άρα, το ταχύτερο δυνατό που θα προσαρμοστεί η ΔΕΗ σε όλες τις συνθήκες του ιδιωτικού ανταγωνισμού, αυτό είναι όρος επιβίωσης για όποιον ενδιαφέρεται για τη ΔΕΗ. Το αντίθετο είναι όρος υπονόμευσης που θα την οδηγήσει ουσιαστικά στο κλείσιμο και στη διάλυση. Αυτή, λοιπόν, είναι η πραγματικότητα. Εγώ χαιρετίζω και την ενέργεια. Υποστηρίζω αναφανδόν την πρωτοβουλία του κυρίου Υπουργού. Σας ευχαριστώ, κύριε Πρόεδρε.
Και εμείς σας ευχαριστούμε. Ο Καλαματιανός έχει τον λόγο.
Κύριε Πρόεδρε, θα ήθελα να κάνω μία ερώτηση.
Δεν γίνεται. Δεν υπάρχει διαδικασία τέτοια. Μετά αν θέλει ο κ. Τζανακόπουλος, που είναι Κοινοβουλευτικός Εκπρόσωπος, με χαρά.
Για την τροπολογία που κατέθεσε, θέλω να ρωτήσω.
Για την τροπολογία τι θέλετε να ρωτήσετε τώρα; Μετά. Δεν υπάρχει τώρα διαδικασία για την τροπολογία.
Για την τροπολογία, βεβαίως, υπάρχει.
Κύριε Τζανακόπουλε, θα ανοίξουμε μια διαδικασία. Υπάρχει στον Κανονισμό, για να ανοίξουμε τη διαδικασία, ο κάθε εισηγητής να ρωτάει τώρα για την τροπολογία;
Για την τροπολογία, βεβαίως.
Ο κύριος Υπουργός είναι εδώ και θα συνεχίσουμε. Έχετε τον λόγο μετά…
Έχει δικαίωμα να μιλήσει.
Δεν θα μιλήσει. Αν υπάρχει μία ερώτηση, να την κάνει, αλλά όχι να μιλήσει. Δεν γίνεται.
Θέλω να ρωτήσω τον Υπουργό για κάτι που αναφέρθηκε.
Κάντε μια ερώτηση.
Κύριε Βορίδη, στο άρθρο το συγκεκριμένο για την αγροτική γη, σε αυτό το άρθρο που αναφερθήκατε, αναφέρεται ότι η δυναμικότητα δεν πρέπει να υπερβαίνει το 1% του συνόλου των καλλιεργούμενων εκτάσεων, όχι δηλαδή το 1% της γης υψηλής παραγωγικότητας, αλλά του συνόλου των καλλιεργούμενων εκτάσεων. Εκ τούτου προκύπτει ότι η γη υψηλής παραγωγικότητας - σας ενδιαφέρει και εσάς για την Αρκαδία, κύριε Πρόεδρε - είναι παραδείγματος χάριν το 10%. Άρα, λοιπόν, θα αποκλείσουμε το 10% της γης υψηλής παραγωγικότητας που αντιστοιχεί στο 1% της ευρύτερης καλλιεργούμενης έκτασης, ενώ σε προεδρικό διάταγμα χρήσεων γης απαγορεύεται η γη υψηλής παραγωγικότητας, επειδή δίνει ανταγωνιστικό αγροτικό προϊόν, να χρησιμοποιείται για φωτοβολταϊκά και έχουμε όλη τη χαμηλότερης παραγωγικότητας γη διαθέσιμη για αυτό. Αυτό είναι ένα ερώτημα στρατηγικής για τον αγροτικό τομέα, όχι για τον τομέα της ενέργειας, αλλά είναι στρατηγικής. Δηλαδή, μου φαίνεται περίεργο και σας ρωτώ: Ο Υπουργός Αγροτικής Ανάπτυξης απεμπολεί την αγροτική παραγωγή ποιοτικών προϊόντων στην Ελλάδα; Είναι ένα ερώτημα. Μπορεί να φτάσει σε υψηλό ποσοστό. Και το δεύτερο, που αφορά και τον κύριο Χατζηδάκη, άκουσα κάτι για την αύξηση…
Ρωτάτε και τον κ. Χατζηδάκη;
Για την τροπολογία.
Ποια τροπολογία;
Γι' αυτό που είπε ο Υπουργός για την τροπολογία.
Μα, σας παρακαλώ, κύριε Φάμελλε, να τελειώνουμε. Αν συνεχίσουμε έτσι, δεν θα σταματήσουμε ποτέ.
Άκουσα, επίσης, για μια τροπολογία, που αναφέρθηκε και ο κ. Βορίδης, που αυξάνει τον συντελεστή για την ιδιοπαραγωγή από το 20% στο 75%. Αυτό, κύριε Βορίδη, σημαίνει ότι τα έργα αυτά δεν θα κατασκευάζονται για την ικανοποίηση των αγροτικών αναγκών, αλλά για την πώληση της ενέργειας. Άρα τροποποιείται ο σκοπός. Αν πρόκειται να πουλάει κάποιος το 75%, δεν είναι για τη δικιά του ανάγκη. Εκ τούτου, δημιουργείται άνισος ανταγωνισμός και για τους παραγωγούς, που μπαίνουν σε ανταγωνιστικό πλαίσιο. Άρα ανατρέπεται η αγορά που λειτουργεί στο Υπουργείο Ενέργειας. Είναι δύο τα προβλήματα. Αυτά θέλουν διευκρίνιση. Είναι προφανές ότι είναι εις βάρος και της αγροτικής παραγωγής και της ενεργειακής αγοράς. Σμπαραλιάζετε την ενεργειακή αγορά εις βάρος όλων των παραγωγών.
Κύριε Υπουργέ, θέλετε τον λόγο;
Ναι, θα απαντήσω.
Και σας παρακαλώ όσο πιο σύντομα γίνεται, γιατί είναι πάρα πολλοί οι ομιλητές. Είναι σαράντα ομιλητές ακόμα.
Έχει και αύριο ημέρα.
Το αποφασίσαμε στη Διάσκεψη των Προέδρων, κύριε Τζανακόπουλε. Ήταν ο εκπρόσωπός σας, τα είπαμε.
Τριάντα δευτερόλεπτα. Δεν θα κουράσω, γιατί θεωρώ ότι είναι πολύ απλά τα πράγματα. Η ρύθμιση που αφορά στην τροπολογία - θα τη διαβάσετε και θα διαβάσετε και συνολικά το νομικό κείμενο - αφορά μόνο αγρότες και μόνο ενέργεια, η οποία χρησιμοποιείται για τις δικές τους ανάγκες. Δεν υπάρχει τίποτε άλλο.
Πώς γίνεται αυτό, αφού πουλάτε το 75%; Πού είναι οι δικές τους ανάγκες, αφού πουλάτε το 75%;
Μου επιτρέπετε; Γιατί δεν αφήνετε; Κύριε Πρόεδρε, ζήτησε διευκρινίσεις. Δεν του αρέσουν οι διευκρινίσεις. Οπότε διακόπτει.
Κύριε Φάμελλε, σας παρακαλώ πάρα πολύ. Κύριε Υπουργέ, συνεχίστε.
Εγώ δεν έχω πρόβλημα, αλλά δεν ακούτε καν τις διευκρινίσεις. Ξαναλέω, όπως είναι το σύστημα, το ήδη υφιστάμενο. Δεν το αλλάζω. Το ποσοστό αλλάζω. Να το πω αλλιώς; Να το κάνουμε παράδειγμα. Ογδόντα είναι οι ανάγκες του παραγωγού. Παράγει ογδόντα. Η ηλεκτρική ενέργεια τελειώνει, την συμψηφίζει, δεν πληρώνει κάτι. Το βάζει στο σύστημα και δεν πληρώνει κάτι. Μέχρι 20% παραπάνω - είναι η υφιστάμενη ρύθμιση - του δίνει τη δυνατότητα να παράγει. Γιατί του τη δίνει; Ισχύει το επιχείρημά σας για το 20%; Απάντηση: Όχι.
Τι λέτε τώρα;
Ακούστε, κύριε Φάμελλε. Είστε και ευαίσθητος στα θέματα και εσείς από αγροτική περιοχή είστε. Σας συγκινεί το αγροτικό ζήτημα. Άρα, λοιπόν, προσέξτε. Γιατί του δίνει αυτό το παραπάνω 20%; Για να έχει τη δυνατότητα ο παραγωγός να το χρησιμοποιήσει αυτό, αποσβένοντας την επένδυσή του. Τι κάνουμε εμείς τώρα; Το 20% το κάνουμε 75%. Δεν αλλάζουμε κάτι στο σύστημα. Όπως είναι η διάταξη, παραμένει. Του δίνουμε μία πρόσθετη δυνατότητα. Έρχεται και λέει ο κ. Φάμελλος να μην του δώσουμε αυτή την δυνατότητα. Δεν του αρέσει. Δεν θέλει ο κ. Φάμελλος να έχει πρόσθετο εισόδημα ο παραγωγός για να ενισχύσει την δυνατότητά του να πληρώνει για την παραγωγή του. Δεν θέλει. Μάλιστα. Τοποθετηθείτε στο «δεν θέλω» και τελείωσε.
Δεν είναι έτσι, κύριε Βορίδη. Άλλο σας ρώτησα.
Το καταλάβαμε. Δεν θέλετε.
Παρακαλώ!
Θα το εξηγήσετε στους παραγωγούς αύριο, που θα σας ρωτάνε γιατί δεν θέλατε. Θα τους το εξηγήσετε. Θα τους πείτε ότι σμπαραλιαζόταν η αγορά. Προσέξτε τώρα. Στο άλλο ζήτημα που θέτετε. Δεν απαντάτε στο βασικό. Πόση ήταν η γη η οποία δεσμευόταν με το υφιστάμενο σύστημα; Με τα μέτρα από εδώ και με τα μέτρα από εκεί από τους δρόμους, πόση ήταν; Ήταν περισσότερη ή λιγότερη; Τα υπόλοιπα δεν έχουν σημασία. Η απάντηση είναι ότι σήμερα με το σύστημα αυτό - γιατί το μετρήσαμε - καταλήγει να είναι η γη περισσότερη. Και με το 1% η γη είναι λιγότερη. Άρα, λοιπόν, το κρίσιμο στη συζήτησή μας αυτή δεν είναι αυτό. Εκείνο το οποίο έχει σημασία, είναι να δώσουμε τη δυνατότητα να τοποθετηθούν τα φωτοβολταϊκά και σε περιοχές - που ενώ δίνεται η δυνατότητα ένθεν και ένθεν στους δρόμους και άρα η δέσμευση της γης είναι αυτή - στις οποίες δεν υπάρχει σήμερα αυτή η δυνατότητα για λόγους γεωμορφολογίας στην πραγματικότητα. Άρα, λοιπόν, αυτή είναι η δυνατότητα και τίποτα περισσότερο.
Ευχαριστούμε. Τον λόγο έχει ο κ. Καλαματιανός.
Ευχαριστώ, κύριε Πρόεδρε. Αξιότιμοι, κύριοι Βουλευτές να πω κατ' αρχάς ότι μάλλον το Γεωτεχνικό Επιμελητήριο δεν γνωρίζει καλά και ίσως ο Υπουργός Αγροτικής Ανάπτυξης γνωρίζει καλύτερα. Η παραγωγή και η παροχή ηλεκτρικής ενέργειας στην Ελλάδα ξεκίνησε ως ιδιωτική. Για ιστορικά κοινωνικούς και αναπτυξιακούς, όμως, σκοπούς πέρασε στο δημόσιο έλεγχο τη δεκαετία του 1950. Η αναπτυξιακή αναγκαιότητα οδήγησε στην ίδρυση της Δημόσιας Επιχείρησης Ηλεκτρισμού. Ο στόχος ήταν να λειτουργήσει προς όφελος του δημοσίου συμφέροντος με τη χάραξη και εφαρμογή μιας εθνικής ενεργειακής πολιτικής. Κεντρική φιλοσοφία αυτής της πολιτικής μέσα από την εκμετάλλευση των εγχώριων πόρων, ήταν να παρέχει την ηλεκτρική ενέργεια σε όλη την επικράτεια, αντιμετωπίζοντάς την ως αναγκαίο κοινωνικό αγαθό αλλά και ως αναπτυξιακό εργαλείο. Και τα κατάφερε η ΔΕΗ. Το ηλεκτρικό ρεύμα παρέχεται με ομογενοποιημένο τιμολόγιο σε ολόκληρη την επικράτεια, συμπεριλαμβανομένων των απομακρυσμένων δυσπρόσιτων, ακριτικών και νησιωτικών περιοχών. Η ελληνική κοινωνία μέσω του δημοσίου ανέλαβε την ανάπτυξη της ΔΕΗ και την κάλυψη των κοινωνικών και επιχειρηματικών αναγκών στην ηλεκτρική ενέργεια με δίκαιο βεβαίως και κοινωνικά ωφέλιμο τρόπο. Έννοιες όπως αυτή της κοινωνικής ωφέλειας, δεν είναι συμβατές με το ακραίο φιλελεύθερο μοντέλο ανάπτυξης. Η ιδιωτικοποίηση δεν αποτελεί απάντηση στα προβλήματα. Η πώληση των υπό δημόσιο έλεγχο επιχειρήσεων έχει αποδειχθεί πλέον ότι δεν ενισχύει την ανάπτυξη. Αντίθετα μειώνει τα εισοδήματα των νοικοκυριών μέσα από την αύξηση των τιμολογίων και εν τέλει αυξάνει περαιτέρω την κοινωνική ανισότητα. Οι ιδιωτικές εξαγορές δημόσιων επιχειρήσεων σε αντίθεση με ό,τι προβάλλεται, δεν μεγεθύνουν την οικονομία, δεν προβαίνουν σε μακροπρόθεσμα αναπτυξιακά έργα και δεν οδηγούν σε αύξηση της απασχόλησης. Με τη στενή οικονομική έννοια δεν αποτελούν καν επένδυση. Προς αντίκρουση της έωλης, αναπόδεικτης και παρωχημένης επιχειρηματολογίας σας ο κ. Τσίπρας προηγουμένως, πολύ εύστοχα, ανέφερε γιατί οι ιδιωτικοποιήσεις είναι το παρελθόν και γιατί η επανάκτηση ή η διατήρηση των δημόσιων αγαθών στη δημόσια σφαίρα είναι το παρόν και το μέλλον. Παραθέτω επτά λόγους για τους οποίους η ΔΕΗ είναι επιτακτική ανάγκη να παραμείνει δημόσια. Πρώτος λόγος: Η εθνική αναπτυξιακή πολιτική εξαρτάται σε μεγάλο βαθμό από την παραγωγή και τη διάθεση της ηλεκτρικής ενέργειας. Ο δημόσιος έλεγχος διασφαλίζει την απρόσκοπτη παραγωγή και διάθεση της ηλεκτρικής ενέργειας και τον στρατηγικό σχεδιασμό της οικονομίας. Δεύτερος λόγος: Η παραγωγή και η παροχή της ηλεκτρικής ενέργειας υπό δημόσιο έλεγχο, εξασφαλίζει την κοινή τιμολογιακή πολιτική σε όλη την επικράτεια. Τρίτος λόγος: Ο δημόσιος έλεγχος διασφαλίσει τις εργασιακές συνθήκες και τους μισθούς, οφέλη που σε μεγάλο βαθμό διαχέονται και στον ιδιωτικό τομέα. Επίσης, μέσω των μακροπρόθεσμων δημοσίων επενδύσεων αυξάνεται η απασχόληση. Τέταρτος λόγος: Ο δημόσιος έλεγχος δίνει τη δυνατότητα για κοινωνικά ωφέλιμη τιμολογιακή πολιτική. Με αυτό τον τρόπο πραγματώνεται μία έμμεση διανομή εισοδήματος προς τις ασθενέστερες εισοδηματικές τάξεις. Με τη δημόσια παραγωγή και παροχή αποφεύγεται η ιδιωτικά μονοπωλιακή δομή της αγοράς, που εξ ορισμού αυξάνει τις τιμές. Η τιμολογιακή πολιτική δεν προσδιορίζεται με βάση τη λογική της αύξησης του κέρδους, αλλά της αύξησης της συνολικής κοινωνικής ωφέλειας. Πέμπτος λόγος: Κάτω από τον δημόσιο έλεγχο τηρούνται οι θεσπισμένοι περιβαλλοντικοί όροι. Η ποιότητα του περιβάλλοντος είναι δημόσιο αγαθό. Ο ιδιώτης δεν έχει κίνητρο να εφαρμόσει δαπανηρά περιβαλλοντικά μέτρα προστασίας με μακροπρόθεσμη απόσβεση, γιατί στοχεύει στο βραχυπρόθεσμο κέρδος. Έκτος λόγος: Το δημόσιο έχει χαμηλότερο κόστος εύρεσης κεφαλαίων. Συνεπώς το κόστος παραγωγής είναι χαμηλότερο και το όφελος για τον καταναλωτή και την κοινωνία μεγαλύτερο. Μέρος από τα κέρδη, βεβαίως, τα καρπώνεται το κοινωνικό σύνολο μέσω των αναδιανεμητικό των πολιτικών. Έβδομος λόγος: Η ηλεκτρική ενέργεια αποτελεί φυσικό μονοπώλιο λόγω των υψηλών κεφαλαίων και μακροχρόνιων επενδύσεων, που απαιτούνται για την παραγωγή και την παροχή. Οι παραγωγικές μονάδες και τα δίκτυα έχουν κατασκευαστεί από το δημόσιο. Ο δημόσιος έλεγχος μπορεί να διασφαλίζει οικονομίες κλίμακος. Έρχομαι τώρα στα εργασιακά θέματα. Είναι σαφές με το νομοσχέδιο ότι φροντίζετε να δημιουργηθούν εργαζόμενοι δύο ταχυτήτων. Από τη μία οι νέοι εργαζόμενοι της ΔΕΗ θα προσλαμβάνονται με ατομικές συμβάσεις εργασίας. Παραβιάζεται με αυτό τον τρόπο το εργατικό δίκαιο, καταστρατηγούνται οι συλλογικές συμβάσεις εργασίας. Αυτοί οι εργαζόμενοι θα λαμβάνουν 650 ευρώ. Αυτή είναι η μία πλευρά του νομίσματος. Υπάρχει και η άλλη πλευρά του νομίσματος. Δημιουργείται μία ομάδα διευθυντών με τριετείς συμβάσεις, που εξαιρούνται από το πλαφόν στις αμοιβές και μπορεί να προέρχονται από την αγορά, με κριτήρια, βέβαια, προσαρμοσμένα στις πολιτικές προτεραιότητες της Νέας Δημοκρατίας. Η πρόσφατη πρόβλεψη στο αναπτυξιακό νομοσχέδιο του κ. Άδωνι Γεωργιάδη για την κατάργηση του πλαφόν στις αμοιβές των προέδρων, διευθυνόντων συμβούλων και εντεταλμένων συμβούλων σε ΔΕΚΟ άνοιξε τον δρόμο για τη δημιουργία των «γαλάζιων» golden boys. Τώρα στη ΔΕΗ η νέα κάστα διευρύνεται, καθώς καταργείται το πλαφόν και για άλλα διευθυντικά στελέχη, τα οποία βεβαίως θα έχουν υπέρογκες αμοιβές. Κατά τα άλλα, σύμφωνα με τον κύριο Υπουργό, η ΔΕΗ καταρρέει. Από τη μία συκοφαντείτε τη ΔΕΗ, την υπονομεύετε και από την άλλη φροντίζετε με παχυλούς μισθούς τους υποστηρικτές σας, τους οποίους, βεβαίως, θα πληρώνει η ΔΕΗ. Επιπλέον, οι προσλήψεις θα γίνονται εκτός ΑΣΕΠ. Ξέρω, θα πείτε ότι - μετά την κατακραυγή - προτείνατε ως φενάκη τα αποτελέσματα του διαγωνισμού να ανακοινώνονται στο ΑΣΕΠ, χωρίς όμως να διενεργείται έλεγχος ουσίας. Δεν υπάρχει ουσιαστικός έλεγχος του ΑΣΕΠ. Ξεχάσατε τις λέξεις αξιοκρατία, αξιολόγηση, αριστεία που λέγατε προεκλογικά. Τις ξεχάσατε, βεβαίως, και στην τοποθέτηση των διοικητών των νοσοκομείων. Τις ξεχνάτε τώρα και στη ΔΕΗ. Αυτές οι κινήσεις, κυρίες και κύριοι, μας γυρνούν πίσω στην περίοδο 1990-1993. Κατά την κυβερνητική θητεία του Κωνσταντίνου Μητσοτάκη θυμάστε - όχι εσείς, οι μεγαλύτεροι - είχαμε προσλήψεις οκτώ χιλιάδων εννιακοσίων υπαλλήλων εκτός ΑΣΕΠ και εκεί, το ένα τρίτο των εργαζομένων της ΔΕΗ δηλαδή, με ειδικότητες που δεν ήταν στις προτεραιότητες της επιχείρησης. Αυτά φορτώθηκαν στη ΔΕΗ τότε. Πρέπει να σημειωθεί τέλος ότι η Κυβέρνηση της Νέας Δημοκρατίας κάνει ότι περνάει από το χέρι της για να δημιουργήσει κοινωνικό αυτοματισμό. Έφυγε ο κ. Βορίδης; Ήθελα να πω ότι αυτή είναι η ουσία της διάταξης, που φέρνετε για τη δήθεν κατάργηση της μονιμότητας. Ο κ. Λοβέρδος το είπε. Από το 2012 έχει καταργηθεί η μονιμότητα στη ΔΕΗ. Πλέον μπορούν να απολύονται οι υπάλληλοί της και οι εν ενεργεία, αυτοί που είναι τώρα, με καταβολή της νόμιμης αποζημίωσης και ισχύουν οι περιορισμοί για τις ομαδικές απολύσεις. Ο στόχος σας, λοιπόν, είναι να δημιουργήσετε κοινωνικό αυτοματισμό και να πείτε στους εργαζόμενους έξω «ναι, εμείς», δήθεν, «καταργούμε τη μονιμότητα», η οποία έχει καταργηθεί από το 2012. Επίσης, χρησιμοποιείτε το μέτρο της μείωσης της έκπτωσης στα τιμολόγια ρεύματος των εργαζομένων στην επιχείρηση ώστε δήθεν να μοιράσετε τα βάρη, που επιφέρατε εσείς, η Νέα Δημοκρατία και η Κυβέρνησή σας, στο κοινωνικό σύνολο με τις πρόσφατες αναίτιες αυξήσεις των τιμολογίων. Αυξήσατε τα τιμολόγια και τώρα λέτε αφαιρούμε τη μείωση του τιμολογίου στους εργαζομένους της ΔΕΗ, για να εξισορροπήσουμε αυτή τη διαφορά. Είναι πολλά τα ψέματα βεβαίως, κύριοι της Κυβέρνησης, μέσα σε πέντε μήνες. Δεν μπορείτε, όμως, να κοροϊδεύετε τον ελληνικό λαό. Εφαρμόζετε ξανά την ίδια πολιτική, που οδήγησε τη χώρα στη χρεοκοπία. Ιδιωτικοποιείτε τη δημόσια περιουσία, καταργείτε εργασιακά δικαιώματα, δημιουργείτε στρατό υποστηρικτών σας, όπως κάνατε και στο παρελθόν. Ο λαός, όμως, έχει αντιληφθεί τις μεθοδεύσεις και τις στοχεύσεις σας και θα απαντήσει, όπως έκανε και στο παρελθόν.
Ευχαριστούμε τον κ. Καλαματιανό. Κύριοι συνάδελφοι, είμαστε αυτή τη στιγμή στον αριθμό τριάντα και θα ολοκληρώσουμε στον εβδομήντα τρία. Δεν έχουν μιλήσει οι Κοινοβουλευτικοί Εκπρόσωποι ο κ. Λιβανός, ο κ. Τζανακόπουλος, ο κ. Καραθανασόπουλος και η κ. Μπακαδήμα. Επίσης δεν έχει μιλήσει ο Υπουργός. Σας παρακαλώ πάρα πολύ και επιμένω να μένουμε εντός του χρόνου. Τον λόγο έχει η κ. Σκόνδρα και αμέσως μετά έχει ζητήσει τον λόγο ο κύριος Υπουργός.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητούμε σήμερα το νομοσχέδιο για την αγορά ηλεκτρικής ενέργειας όπως μας το παρουσίασε ο Υπουργός Περιβάλλοντος και Ενέργειας Κωστής Χατζηδάκης. Θα ξεκινήσω συγχαίροντας τον κύριο Υπουργό για την αποφασιστικότητα και τη σκληρή δουλειά, που έκανε υλοποιώντας τη δέσμευση της Κυβέρνησης και του Πρωθυπουργού Κυριάκου Μητσοτάκη για απελευθέρωση της αγοράς ενέργειας σύμφωνα με τα ευρωπαϊκά πρότυπα. Να τον συγχαρώ, όμως, και για την ψυχραιμία του να χειρίζεται επικίνδυνες αποστολές σαν τη ΔΕΗ σήμερα και σαν την «Ολυμπιακή» χθες. Εισάγονται, λοιπόν, ρυθμίσεις με το παρόν νομοσχέδιο που υπηρετούν τους καταναλωτές, την αγορά, τους εργαζόμενους και εν γένει την εθνική μας οικονομία. Μέσα από τον εκσυγχρονισμό και την εξυγίανση της ΔΕΗ, την ιδιωτικοποίηση της ΔΕΠΑ και τη στήριξη των ΑΠΕ η πατρίδα μας προχωράει με σταθερά βήματα προς ένα περιβαλλοντικά βιώσιμο μέλλον. Ωστόσο η Αξιωματική Αντιπολίτευση συνεχίζει τη μέθοδο της απαξίωσης και της άρνησης. Άκουσα τον εισηγητή της να μας κατηγορεί ότι αποπροσανατολίζουμε τον λαό. Δηλαδή καταγγέλλει αντί να δώσει εξηγήσεις ο ΣΥΡΙΖΑ; Πώς ενώ ο ΣΥΡΙΖΑ παρέλαβε τη ΔΕΗ με 90 εκατομμύρια κέρδη την παρέδωσε με 900 εκατομμύρια ζημιά; Γιατί δεν λέτε στον λαό την αλήθεια; Ότι συμφωνήστε τις δημοπρασίες ΝΟΜΕ όπου αναγκάσατε τη ΔΕΗ να πουλάει στους ανταγωνιστές της ρεύμα κάτω του κόστους φεσώνοντάς την με 600 εκατομμύρια; Πώς στα χρόνια σας η ΔΕΗ έχασε το 83% της μετοχικής της αξίας; Αυτοί είναι οι αριθμοί, κύριοι συνάδελφοι, που δυστυχώς για εσάς δεν διαψεύδονται. Όπως δεν διαψεύδεται η πραγματικότητα ότι η ΔΕΗ δεν είναι πια μονοπώλιο και πρέπει να επιβιώσει μέσα σε ένα ανταγωνιστικό περιβάλλον γι' αυτό πρέπει να εκσυγχρονιστεί και να εξελιχθεί όπως πρέπει και εσείς να καταλάβετε ότι τα σοβιέτ των μονοπωλίων χρεοκόπησαν οριστικά και αμετάκλητα. Διαφωνείτε συνεχώς με τις προτάσεις μας, αλλά διαφωνείτε ακόμα και με τις δικές προτάσεις, με αυτές που καταθέτετε. Μιλάτε για σχέδιο. Ποιο είναι αλήθεια το δικό σας σχέδιο για τη ΔΕΗ, για την απολιγνιτοποίηση, αλλά και για τη χώρα εν γένει; Μας εγκαλεί ο κ. Φάμελλος ότι δεν επικεντρωνόμαστε στις προθέσεις των νομοθετικών πρωτοβουλιών μας. Για να διασκεδάσω τις ανησυχίες σας, αναφέρω επιγραμματικά βασικές ρυθμίσεις, που δρομολογούμε σήμερα. Προχωράμε στην απολιγνιτοποίηση και την παύση όλων των λιγνιτικών εργοστασίων έως το 2028. Παράλληλα θα υλοποιηθεί πρόγραμμα εθελουσίας εξόδου με στόχο τη μείωση τους κόστους λειτουργίας της επιχείρησης. Είναι σημαντικό εδώ να αναφερθεί ότι η εθελούσια θα είναι αυτοχρηματοδοτούμενη, δεν θα επιβαρύνει τους φορολογούμενους και τα ασφαλιστικά ταμεία, αλλά αποκλειστικά την ίδια τη ΔΕΗ ενώ το κόστος θα αποσβεστεί εντός το πολύ τριών ετών. Καταργούμε τη μονιμότητα των γενικών διευθυντών και διευθυντών. Οι εν λόγω θέσεις θα προκηρύσσονται και θα δοθούν κίνητρα για προσέλκυση στελεχών από την ελεύθερη αγορά. Για να εξομαλυνθεί το καθεστώς των προσλήψεων καταργούμε τη μονιμότητα νεοπροσλαμβανόμενων προσωπικού. Θα προσλαμβάνονται με έλεγχο από το ΑΣΕΠ, αλλά με ταχύτερες διαδικασίες και με αμοιβές, που θα ορίζονται από την αρμόδια επιτροπή της επιχείρησης. Με διάταξη καταργείται η οριζόντια έκπτωση στα προνομιακά τιμολόγια της ΔΕΗ και στο εξής θα υπάρχει μόνο 30% έκπτωση στο ανταγωνιστικό σκέλος του τιμολογίου. Ανοίγουμε τη δυνατότητα μετακίνησης των εργαζομένων μεταξύ ΔΕΗ - ΔΕΔΔΗΕ και «ΔΕΗ ΑΝΑΝΕΩΣΙΜΕΣ Α.Ε.», όπως επίσης τη δυνατότητα μετακίνησης εργαζόμενων από τον όμιλο προς το δημόσιο. Δημιουργούμε ένα ευέλικτο πλαίσιο στις προμήθειες χαμηλής αξίας πάντα σύμφωνα με την κοινοτική νομοθεσία και διατηρώντας τον προσυμβατικό έλεγχο από το Ελεγκτικό Συνέδριο. Κυρίες και κύριοι συνάδελφοι, στην αγορά του φυσικού αερίου έχει ήδη εκδηλωθεί μεγάλο ενδιαφέρον για τη ΔΕΠΑ όπου σήμερα το δημόσιο ελέγχει το 65%. Για την πλήρη αποκρατικοποίησή της η Κυβέρνηση δημιουργεί δύο πακέτα, τη ΔΕΠΑ Εμπορία και τη ΔΕΠΑ Υποδομές. Με την ιδιωτικοποίηση θα εισρεύσουν νέα κεφάλαια που θα επιτρέψουν την επέκταση του δικτύου φυσικού αερίου σε όλη τη χώρα. Προβλέπονται κίνητρα για την προώθηση των ανανεώσιμων πηγών ενέργειας, ο εξορθολογισμός τιμολόγησης για υπηρεσίες κοινής ωφέλειας στον νυκτερινό τιμολόγιο, που θα οδηγήσει σε σημαντική ελάφρυνση των νοικοκυριών, επίσης η θέσπιση κινήτρων για την κατασκευή μεγάλων μονάδων ανανεώσιμων πηγών ενέργειας και η επίσπευση του Προγράμματος Ενεργειακής Αναβάθμισης των Κτηρίων του Δημοσίου. Θα σταθώ ιδιαίτερα στο κόμματι των ΑΠΕ που αφορά άμεσα και τον Νομό μου την Καρδίτσα. Ήταν και παραμένει πάγια θέση μου, κύριε Υπουργέ, οι αγρότες και οι κτηνοτρόφοι σταδιακά να φύγουν από την εξάρτηση του κοστοβόρου και ενεργοβόρου πετρελαίου και ρεύματος, σωστά, με την ελεγχόμενη εγκατάσταση των νέων φωτοβολταϊκών σταθμών σε γαίες υψηλής παραγωγικότητας. Για να μειωθεί, όμως, κατακόρυφα - που είναι το μέγα ζητούμενο - το καλλιεργητικό κόστος θα πρέπει και στη συνέχεια οι αγρότες να κινητροδοτηθούν και να μπορέσουν, αν είναι δυνατό, ακόμα και κατά αγροτεμάχιο έστω με όρο κάποιο πλαφόν στα στρέμματα να μπορούν να αυτοτροφοδοτούν με ενέργεια τα κτήματά τους. Θέλω, επίσης, κύριε Υπουργέ εδώ να τονίσω για μία ακόμα φορά και την αξία των υδροηλεκτρικών όπως αυτό της Μεσοχώρας στην Καρδίτσα. Είναι ένα έργο που έχουν δαπανηθεί 600 εκατομμύρια ευρώ από εθνικούς πόρους. Είναι χρήματα του ελληνικού λαού. Είναι έτοιμο να παράξει εκατόν εξήντα πέντε MW πράσινης ενέργειας, που συνεπάγεται 30 εκατομμύρια καθαρά κέρδη για τη ΔΕΗ, αλλά παραμένει ανενεργό αφού δεν πρόλαβε η κυβέρνηση Σαμαρά, τότε, να το λειτουργήσει και στη συνέχεια η ιδεοληψία του ΣΥΡΙΖΑ το άφησε καθηλωμένο. Ήρθε η στιγμή επί Υπουργίας σας να λειτουργήσει και να προσφέρει όπως και το φράγμα της Συκιάς, κύριε Υπουργέ, το έργο του Αχελώου, που είναι ολοκληρωμένο περίπου στο 70% πάλι από εθνικούς πόρους με φράγμα και σήραγγα περίπου είκοσι χιλιόμετρα. Σας προσκαλώ στην Καρδίτσα, κύριε Υπουργέ, να τα επισκεφθούμε. Πρόκειται για μεγάλα έργα, ενεργειακά και περιβαλλοντικά, που θα συντελέσουν καθοριστικά στο να καταστεί εφικτός μέχρι το 2028 ο στόχος του 35% της ενέργειας να προέρχεται από ΑΠΕ. Τέλος, προχωρώντας δυναμικά στην «πράσινη» ενέργεια, την ενέργεια του μέλλοντος ενσωματώνουμε την ηλεκτροκίνηση των αυτοκινήτων. Τα παραπάνω κινούνται σαφώς προς τη σωστή κατεύθυνση και αυτό το αντιλαμβάνονται όλοι. Μοναδική εξαίρεση είναι η Αντιπολίτευση και η ΓΕΝΟΠ - ΔΕΗ, που ως αντίδραση ανακοίνωσε σαρανταοκτάωρες επαναλαμβανόμενες απεργίες. Ωστόσο, στην Ελλάδα που προχωράει μπροστά κάποιοι οφείλουν να αντιληφθούν επιτέλους ότι οι εποχές των κρατικών μονοπωλίων στα οποία κατέβαζαν οι εκάστοτε Φωτόπουλοι τους διακόπτες όποτε τους άρεσε, διότι δεν τους έκανε τα χατίρια η κυβέρνηση, πέρασαν οριστικά. Η ΔΕΗ δεν αποτελεί το παραμάγαζο κανενός συνδικαλιστή και η Κυβέρνηση ως οφείλει πράττει τα δέοντα για μια χώρα σύγχρονη σε ένα περιβάλλον ευρωπαϊκό και μια εποχή απαιτητική. Ευχαριστώ.
Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, σκέφτομαι να απαντήσω, καθώς έχουμε συζητήσει πολλές φορές το θέμα στην επιτροπή και το πρωί λόγω της ενστάσεως αντισυνταγματικότητας, που κατέθεσε ο ΣΥΡΙΖΑ, σε μερικές αιτιάσεις των συναδέλφων, για το νομοσχέδιο αυτό και για την πολιτική της Κυβέρνησης σε σχέση με τη ΔΕΗ. Ο παριστάμενος Υφυπουργός κ. Θωμάς εν συνεχεία θα μιλήσει για όλα τα υπόλοιπα θέματα, ΔΕΠΑ, ΑΠΕ κ.ο.κ.. Αιτίαση πρώτη: Η Κυβέρνηση δήθεν απαξιώνει τη ΔΕΗ. Θα σας πω στο τέλος τι ακριβώς έχει κάνει - και φαίνεται ότι έχει κάνει - αυτούς τους μήνες η Κυβέρνηση για τη ΔΕΗ, αλλά ας δούμε οι εισαγγελείς του ΣΥΡΙΖΑ τι έκαναν ακριβώς στη ΔΕΗ. Ξεκινώ από την τιμή της μετοχής. Την παρέλαβαν 7,2 ευρώ και την παρέδωσαν 1,3 ευρώ. Στο λεξιλόγιο του ΣΥΡΙΖΑ, προφανώς, αυτό χαρακτηρίζεται στήριξη της ΔΕΗ, διότι έχει προσχωρήσει προφανέστατα ο ΣΥΡΙΖΑ σε μια οργουελιανή αντίληψη για τα πράγματα βαφτίζοντας το κρέας ψάρι. Όμως, θέλω να συνεχίσω, πέραν της τιμής της μετοχής, μιλώντας με πιο συγκεκριμένα στοιχεία ενδεικτικά, γιατί είναι πάρα πολλά. Έχω εδώ δύο έγγραφα. Ένα έγγραφο της HORIZON, που είναι μέτοχος μειοψηφίας, που απευθύνεται στη διεύθυνση της ΔΕΗ, στο διοικητικό συμβούλιο της ΔΕΗ στις 28 Σεπτεμβρίου. Θα το καταθέσω στα Πρακτικά. Λέει χονδρικά ότι «η ΔΕΗ δεν πάει καλά και κάτι πρέπει να κάνετε. Η κατάσταση ξεφεύγει. Η Κυβέρνηση και η διοίκηση κωφεύουν. Η μετοχή συνεχίζει να κατρακυλά. Το πρόβλημα συνεχίζεται να εντείνεται». Στις 11 Μαρτίου η «HORIZON» επανέρχεται και λέει ότι το πρόβλημα χειροτερεύει ακόμη περισσότερο. «Πού πάτε; Κάντε κάτι. Δεν μπορεί να μένετε απαθείς». Η Κυβέρνηση και η διοίκηση μένουν απαθείς, αγνοώντας όλες αυτές τις προειδοποιήσεις, τις οποίες και θα καταθέσω στα Πρακτικά. Θα μου πείτε, διότι υπάρχει πάντα κάτι εφευρετικό στον ΣΥΡΙΖΑ και πρέπει να το παραδεχθώ, ότι εντάξει, επειδή τα λέει η «HORIZON» δεν σημαίνει ότι είναι και το ευαγγέλιο. Να μιλήσω εγώ και να σας διευκολύνω. Πράγματι, δεν είναι το ευαγγέλιο. Όμως, εδώ έχω ένα άλλο χαρτί, το οποίο έχει κυκλοφορήσει και είναι επιστολή - σημείωμα της γενικής οικονομικής διευθύντριας της ΔΕΗ προς τον διευθύνοντα σύμβουλο και Πρόεδρο της εταιρείας και στηρίζεται σε ένα επισυναπτόμενο έγγραφο της Credis Suisse που ήταν σύμβουλος της ΔΕΗ, προκειμένου να βγει και να δανειστεί στις αγορές. Αφού λέει διάφορα πράγματα, λέει ότι «αν δεν μπορούμε να είμαστε πειστικοί ως προς αυτό, δηλαδή ως προς μια προσπάθεια αναδιατάξεως στη ΔΕΗ, καθίσταται πολύ δύσκολο έως αδύνατο το εγχείρημα της εξόδου στις αγορές κεφαλαίου. Πιστεύω ότι θα ήταν καλό να προωθηθεί και στο υπερταμείο. Το σημείωμα της κυρίας διευθύντριας είναι την Παρασκευή 21 Σεπτεμβρίου στις 17.43΄ και θα το καταθέσω στα Πρακτικά. Αναφέρομαι στον Σεπτέμβριο του 2018. Αυτό αγνοείται και από τη διοίκηση και από την Κυβέρνηση. Θα πείτε ότι δεν είναι το ευαγγέλιο και η εισήγηση της γενικής οικονομικής διευθύντριας, που πάντως δεν τοποθετήθηκε από μας, ήταν εκεί, συνεργαζόταν με τη διοίκηση και συνεργάστηκε μέχρι την τελευταία ημέρα. Έχω και άλλο έγγραφο - σας είπα ότι έχω και πολλά άλλα, αλλά ενδεικτικά διάλεξα αυτά - και είναι της ίδιας της διοίκησης της ΔΕΗ. Στις 14 Ιανουαρίου 2019 υπάρχει η εισήγηση προς το διοικητικό συμβούλιο. Τι λέει αυτή η εισήγηση; Ότι πρέπει να υπάρξει η παρέμβαση στην τιμολογιακή πολιτική της ΔΕΗ, στην κατάργηση της έκπτωσης συνέπειας, διάφορες άλλες παρεμβάσεις, έτσι ώστε η ΔΕΗ να μη βουλιάξει. Έχω εδώ την εισήγηση, που αναφέρει τα εξής: αναπροσαρμογή της εκπτωτικής πολιτικής στη χαμηλή και μέση τάση, αναπροσαρμογή στις χρεώσεις της προμήθειας των τιμολογίων της ΔΕΗ για τη χαμηλή τάση, προτάσεις κ.λπ., σφραγίδες, υπογραφές κ.ο.κ.. Την ίδια στιγμή κάποιος μιλάει εκείνες τις ημέρες στις εφημερίδες, στις ιστοσελίδες και έχω εδώ ενδεικτικά δύο δημοσιεύματα, που λένε ότι «έρχονται αυξήσεις στα τιμολόγια ηλεκτρικού ρεύματος από τη ΔΕΗ» και «Παναγιωτάκης: Απαραίτητη η αύξηση εσόδων για τα τιμολόγια για να βγει η ΔΕΗ στις αγορές. Στο τραπέζι η μείωση της έκπτωσης 15% και η ρήτρα CO2». Και ενώ όλα αυτά γίνονται στις 14 Ιανουαρίου, σε μερικές ημέρες συνεδριάζει το διοικητικό συμβούλιο της ΔΕΗ και η αόρατος χειρ παρεμβαίνει, αγνοεί το διοικητικό συμβούλιο και τις προτροπές της ιεραρχίας, αλλά και αυτό που είχε εισηγηθεί ο πρόεδρος - σύμφωνα με αυτά τα χαρτιά - στο διοικητικό συμβούλιο και αποφασίζεται να μη γίνει τίποτα. Θα μου πείτε και σε αυτό ότι «μα, εμείς είμαστε φιλεύσπλαχνοι, δεν θέλαμε να αυξηθούν τα τιμολόγια». Μόνο που όλη αυτή η πολιτική - και θα την καταθέσω στα Πρακτικά - είναι που οδηγεί σε δύο - τρεις μήνες μετά σε τούτο εδώ, που είναι η έκθεση της «ERNST & YOUNG» για την οποία μίλησα και το πρωί, η οποία έχει τίτλο: «Ουσιώδης αβεβαιότητα, που σχετίζεται με τη συνέχιση της δραστηριότητας». Τι λέει η «ERNST & YOUNG», αφού η φιλεύσπλαχνη κυβέρνηση είχε αυτή την πολιτική και η διοίκηση δεν έδρασε; Λέει το εξής: «Εφιστούμε την προσοχή σας - πολλά λέει, αλλά εγώ διαβάζω το ουσιώδες - στη σημείωση 3.1 των οικονομικών καταστάσεων, στην οποία επισημαίνεται ότι η εταιρεία και ο όμιλος στην κλειόμενη χρήση παρουσιάζει μειωμένα έσοδα και υψηλές ζημίες προ φόρων, ενώ κατά την 31η Δεκεμβρίου του 2018 οι βραχυπρόθεσμες απαιτήσεις της εταιρείας και του ομίλου υπολείπονταν κατά 949 εκατομμύρια και 708 εκατομμύρια των βραχυπρόθεσμων υποχρεώσεών της αντίστοιχα. Με βάση τις εκτιμήσεις της διοίκησης, δηλαδή του Παναγιωτάκη, οι ανωτέρω συνθήκες, οι οποίες αναμένεται να συνεχιστούν κατά τη διάρκεια των επόμενων δώδεκα μηνών μεμονωμένα αλλά και στο σύνολο μαζί με άλλα θέματα, όπως αυτά περιγράφονται στη σημείωση 3.1, υποδηλώνουν - με βάση εκτιμήσεις της διοίκησης - την ύπαρξη ουσιώδους αβεβαιότητας, η οποία ενδεχομένως θα εγείρει σημαντική αμφιβολία σχετικά με τη δυνατότητα της εταιρείας και του ομίλου να συνεχίσουν τη δραστηριότητά τους». Προσθέτει η «ERNST & YOUNG» ότι «η γνώμη μας δεν τροποποιείται σχετικά με το θέμα αυτό». Δηλαδή ποια έρχεται; Η ίδια η διοίκηση, που με παρέμβαση της αοράτου χειρός δεν πήρε μέτρα, και λέει στον ορκωτό λογιστή «πάμε φούντο». Και βγαίνει ο ορκωτός ελεγκτής την περασμένη άνοιξη και το λέει. Κανονικά εδώ θα έπρεπε να έχει τελειώσει το παιχνίδι. Είναι τα πράγματα τόσο καθαρά που δεν επιδέχονται αμφισβητήσεως. Απλώς, επειδή εκτός από τα πρωτογενή υπερπλεονάσματα που παρήγαγε η κυβέρνηση Τσίπρα, έχει επίσης πρωτογενή υπερπλεονάσματα θράσους, γι' αυτόν τον λόγο συνεχίζουν τη συζήτηση, χωρίς να καταλαβαίνουν ότι όσο συνεχίζουν αυτή τη συζήτηση, τόσο ζημιώνονται. Γιατί πιο ξεκάθαρη περίπτωση αδιαφορίας και πολιτικής υποκρισίας για ένα τέτοιο σοβαρό θέμα δεν μπορεί να υπάρξει. Θα καταθέσω ακόμη μια φορά την έκθεση της Τι κάναμε, λοιπόν, εμείς οι οποίοι απαξιώσαμε την εταιρεία; Έχω βαρεθεί να το ακούω από το καλοκαίρι. Λένε ότι απαξιώνει ο Χατζηδάκης την εταιρεία, απαξιώνει ο Μητσοτάκης την εταιρεία, απαξιώνει η Νέα Δημοκρατία την εταιρεία. Μάλιστα. Πώς την απαξιώσαμε; Πρώτον, πήραμε την μετοχή 1,3 ευρώ, την ημέρα των ευρωεκλογών που ήταν η πρώτη ήττα του ΣΥΡΙΖΑ. Δεν είναι, βεβαίως, η τιμή της μετοχής ένας δείκτης που δείχνει τα πάντα - κάθε άλλο - , αλλά όσο μετράει αυτό για την υποτιθέμενη απαξίωση, θέλω να σας υπενθυμίσω ότι από το 1,3 έχει πάει στο 3,1 ή 3,2. Δεν το λες και απαξίωση. Για όσο μετράει αυτό επίσης, στις 24-9 μετά τα μέτρα που πήραμε για τα ΥΚΩ, για την κατάργηση των δημοπρασιών ΝΟΜΕ, για τα τιμολόγια, ήρθε ο ίδιος ορκωτός ελεγκτής και βγάζει το αντίθετο συμπέρασμα το οποίο παρουσιάστηκε από τότε και το οποίο προφανώς έχει καταγραφεί από την αγορά. Θα μου πείτε: «Αυτό είναι δική σας εκτίμηση, διότι εμείς αμφισβητούμε τα πάντα και διαβάζετε λάθος τα συμπεράσματα του ορκωτού ελεγκτή». Εγώ μπορεί να τα διαβάζω λάθος, αλλά δεν νομίζω ότι μου αναγνωρίζετε τόσο μεγάλες ικανότητες, ώστε να θεωρείτε ότι είναι δικό μου όργανο ή όργανο της Κυβερνήσεως η «STANDARD & POOR'S». Διότι εάν ήταν, θα είχαν αλλάξει τα πάντα σε αυτή τη χώρα. Θα μας βοηθούσε παντού και οριζόντια. Έρχεται λοιπόν, η «STANDARD & POOR'S» και αναφέρεται σε όλα αυτά τα μέτρα. Λέει ότι τα μέτρα αυτά είναι «almost neutral for the customers», σχεδόν ουδέτερα για τους καταναλωτές. Αναφέρεται στην κατάργηση των ΝΟΜΕ, αναφέρεται σε όλα τα μέτρα στα οποία εξήγγειλε η Κυβέρνηση και κατόπιν αυτού η «STANDARD & POOR'S». αναβαθμίζει την πιστοληπτική ικανότητα της ΔΕΗ. Αυτή είναι η πολιτική της Νέας Δημοκρατίας στη ΔΕΗ όπως καταγράφεται με επίσημα στοιχεία και αυτή ήταν η πραγματική πολιτική απαξίωσης της ΔΕΗ από το ΣΥΡΙΖΑ για την οποία πρέπει να απολογηθείτε επιτέλους στον ελληνικό λαό. [[Χειροκροτήματα από την πτέρυγα της Νέας Δημοκρατίας]] Θα καταθέσω και την έκθεση της «STANDARD & POOR'S». Δεύτερη αιτίαση. Λέτε ότι τους τελευταίους μήνες η εταιρεία έχει απώλεια, ο ένας λέει τριάντα χιλιάδων πελατών, ο άλλος εξήντα χιλιάδων πελατών. Έχετε διάφορους αριθμούς να μας παραθέσετε. Το αποτέλεσμα των ΝΟΜΕ, δυστυχώς, θα είναι εδώ για αρκετούς μήνες ακόμα διότι έτσι λειτουργεί η αγορά και όλοι το ξέρουν. Θέλω να δω ποιοι μιλάνε, ποιοι λένε για τριάντα χιλιάδες, εξήντα χιλιάδες κ.ο.κ.. Μιλάνε εκείνοι οι οποίοι το Δεκέμβριο του 2014 πήραν επτά εκατομμύρια τριακόσιες ογδόντα οκτώ χιλιάδες εξακόσιους είκοσι οκτώ ενεργούς πελάτες και τον Ιούνιο του 2019 άφησαν έξι εκατομμύρια επτακόσιες πενήντα πέντε χιλιάδες εννιακόσιοι δέκα έξι πελάτες, δηλαδή εξακόσιες σαράντα χιλιάδες λιγότερους πελάτες. Αυτό δεν μετράει; Δεν σας λέει τίποτα ότι πήρατε μια ΔΕΗ 95-96% και δώσατε μια ΔΕΗ με μερίδιο αγοράς 74%; Δεν υπάρχουν αυτοί οι αριθμοί; Ή τους έχετε απωθήσει κάπου στην άκρη του υποσυνείδητού σας, διότι σας ενοχλούν και κάνουμε εδώ πέρα θεατρικές πολιτικές παραστάσεις; Όλα αυτά έχουν χάσει τη σημασία τους; Έχασαν τη σημασία τους οι λέξεις, τα νοήματα, οι αριθμοί, τα πάντα και μιλάμε εν κενώ; Θα καταθέσω και αυτό στα Πρακτικά. Τρίτη αιτίαση: «Δίκτυα δεν θα αναπτυχθούν, γιατί τα ιδιωτικοποιείτε». Έχουν λόγο κάποιοι να πάρουν δίκτυα, να πάρουν τη ΔΕΠΑ, ας πούμε, Υποδομών, και ενώ μπορεί να κερδίζουν από το λεγόμενο «γουάκ», που είναι το διόδιο, που εισπράττει όποιος διαχειρίζεται τα δίκτυα, έχουν λόγο κατά τη λογική του ΣΥΡΙΖΑ οι νέοι διαχειριστές των δικτύων να μην επεκτείνουν τα δίκτυα, για να παίρνουν λιγότερα λεφτά. Περίεργη άποψη έχετε για τους επενδυτές! Και προφανώς, επειδή έχετε τέτοιες απόψεις για τους επενδυτές τα πήγατε και τόσο περίφημα στα τεσσεράμισι χρόνια που κυβερνήσατε. Γιατί προφανώς δεν μπορείτε να καταλάβετε πώς λειτουργεί η οικονομία και η αγορά. Ο επενδυτής προφανώς έχει κάθε λόγο να επεκτείνει τα δίκτυα, για να αυξήσει τα κέρδη του. Δε θα το κάνει για λόγους φιλανθρωπικούς. Και το πόσο θα βγάλει, όπως γίνεται σε όλη την Ευρώπη, καθορίζεται από τη ΡΑΕ σύμφωνα με τους κανονισμούς της Ευρωπαϊκής Ένωσης. Δεν είναι δικό του θέμα. Τέταρτη αιτίαση: «Με όλες αυτές τις ρυθμίσεις που κάνετε, θα αυξήσετε το κόστος της ΔΕΗ». Καλά, εδώ δεν μπορώ να βγάλω άκρη, γιατί από τη μία πλευρά κάνετε ένσταση αντισυνταγματικότητας γιατί θα δώσουμε μισθούς πείνας και από την άλλη πλευρά λέτε ότι θα αυξηθεί το κόστος της ΔΕΗ γιατί θα μπουν μέσα τα γαλάζια παιδιά. Αποφασίστε από ποια πλευρά θα μας κάνετε κριτική. Ή θα αυξήσουμε το κόστος ή θα έχουμε μισθούς πείνας. Αυξημένο κόστος με μισθούς πείνας δεν υπάρχει.
Πώς δεν υπάρχει;
Αλλά το ξεπερνάω και αυτό. Η αλήθεια είναι ότι θα γίνει μια σημαντικής κλίμακας εθελουσία έξοδος για την οποία θέτουμε σήμερα τις βάσεις, η οποία θα είναι απολύτως αυτοχρηματοδοτούμενη από τη ΔΕΗ. Ακριβώς επειδή θα είναι μεγάλης κλίμακας, θα περιοριστεί το κόστος της ΔΕΗ σημαντικά. Γίνεται και λόγω της απολιγνιτοποίησης βασικά αλλά όχι μόνο και θα έχει αποσβεστεί το πολύ σε τρία χρόνια. Όλη δε η παρέμβαση, που κάνουμε θα οδηγήσει σε μια ΔΕΗ με χαμηλότερο κόστος το οποίο είναι θετική είδηση για τους καταναλωτές και τους φορολογούμενους και αυτό δεν μπορείτε να το απομειώσετε. Πέμπτη αιτίαση: «Έχετε εμμονή με τις ιδιωτικοποιήσεις». Η αλήθεια είναι ότι πράγματι είμαστε υπέρ των ιδιωτικοποιήσεων. Η διαφορά μας είναι ότι εμείς είμαστε και το λέμε, ενώ εσείς τις κάνετε και κατηγορείτε τους απέναντι για το ότι κάνουν το ίδιο, που έχετε επιχειρήσει και εσείς. Θα μου πείτε ότι σας αδικώ. Θα σας πω να δούμε αν σας αδικώ. Ποιος ιδιωτικοποίησε το 49% του ΑΔΜΗΕ; Μήπως ένα κόμμα που ξεκινά από Σ και τελειώνει σε ΥΡΙΖΑ; Ποιος ιδιωτικοποίησε το 66% του ΔΕΣΦΑ; Μήπως κάποιο κόμμα, που έχε αρχηγό κάποιον, του οποίου το όνομα ξεκινάει από Τ και τελειώνει σε ΣΙΠΡΑΣ; Και ποιος αποφάσισε να πουλήσει τις λιγνιτικές μονάδες της ΔΕΗ σε δύο γύρους, τη δεύτερη φορά μάλιστα χωρίς κατώφλι, δηλαδή ακόμα και με ένα ευρώ, άσχετα αν δεν βρέθηκε επενδυτής γιατί στο μεταξύ είχαν απαξιωθεί. Μήπως κάποιοι κόμμα, που κάθεται σήμερα στα έδρανα της Αξιωματικής Αντιπολιτεύσεως και παριστάνει, ενώ έπρεπε να απολογείται, τον εισαγγελέα; Μας κατηγορείτε εμάς ότι κάνουμε αυτό το οποίο έχετε κάνει εις τριπλούν εσείς; Και συνεχίζω παρακάτω. Επόμενη αιτίαση: Θα βάλετε τα γαλάζια παιδιά στο ΑΣΕΠ. Γιατί θα βάλουμε τα γαλάζια παιδιά στο ΑΣΕΠ; Διότι προβλέπουμε ότι διενεργείται έλεγχος νομιμότητας της προκήρυξης από τη μια πλευρά και το ΑΣΕΠ προβαίνει σε έλεγχο και κύρωση των οριστικών πινάκων προσληπτέων από την άλλη. Αν είναι δυνατόν! Έγκλημα καθοσιώσεως! Κάνουμε τέτοιο πράγμα; Πρωτοφανές! Για να δούμε πόσο πρωτοφανές είναι. Δεν θέλω να αναφερθώ ούτε στην προκήρυξη 2Κ ούτε στην προκήρυξη 3Κ. Τα θυμάται ο κ. Σκουρλέτης, τα θυμούνται διάφοροι άλλοι Υπουργοί που ήταν αρμόδιοι. Θα είμαι πάρα πολύ πιο συγκεκριμένος και θα μείνω στο δικό μας Υπουργείο. Θέλω να σταθώ - δεν νομίζω να έχετε τόσο βραχεία μνήμη - σε έναν από τους τελευταίους νόμους που περάσατε - μπορεί ναι είναι και ο τελευταίος - τον ν.4618/2019. Πήρε ΦΕΚ στις 10 Ιουνίου του 2019. Είναι σε μία σύμβαση για το κοινωφελές Ίδρυμα «Σταύρος Νιάρχος», αλλά έχετε περάσει μία τροπολογία στο άρθρο 15 «Ρυθμίσεις για την ενίσχυση της λειτουργικής ανεξαρτησίας της Ρυθμιστικής Αρχής Ενέργειας, ΡΑΕ». Τι κάνετε λοιπόν, εκεί; Αποφασίζετε να προσλάβετε υπαλλήλους στη ΡΑΕ και τι κάνετε; Ακούστε τι κάνετε μήπως σας θυμίσει κάτι. Αποφασίζετε οι υπάλληλοι αυτοί να προσληφθούν ως εξής: Με απόφαση της ΡΑΕ εκδίδεται προκήρυξη μετά από έλεγχο νομιμότητας, που διενεργεί το ΑΣΕΠ. Παρακάτω αναφέρεται: Οι υποψήφιοι υποβάλλουν τις αιτήσεις τους στη ΡΑΕ, η οποία τις αξιολογεί - η ΡΑΕ! - και συντάσσει προσωρινούς πίνακες. Και παρακάτω λέει: Το ΑΣΕΠ διενεργεί έλεγχο νομιμότητας καθώς και τον έλεγχο των πινάκων του προηγούμενου εδαφίου. Κυρίες και κύριοι συνάδελφοι, για όσους επιμένουν να μην καταλαβαίνουν αυτό που κάνουμε εμείς τώρα, είναι ακριβώς αυτό που κάνατε στις 10 Ιουνίου για τις προσλήψεις στη ΡΑΕ!
Καμμία σχέση!
Ε, λοιπόν, κάποια στιγμή και το θράσος του ΣΥΡΙΖΑ πρέπει να έχει κάποια όρια! [[Χειροκροτήματα από την πτέρυγα της Νέας Δημοκρατίας]] Θα καταθέσω και αυτό στα Πρακτικά. Μην ταλαιπωρείτε τους εαυτούς σας άλλο. Δεν αξίζει. Προχωρώ περαιτέρω. Προνομιακό τιμολόγιο. Η αλήθεια είναι ότι ο ΣΥΡΙΖΑ με έχει μπερδέψει. Θα ξεμπερδευτώ αύριο όταν θα καταγραφεί η ψήφος τους για το προνομιακό τιμολόγιο των υπαλλήλων της ΔΕΗ, διότι οι τοποθετήσεις τους δείχνουν μια κρυψίνοια και στον βαθμό, που εκδηλώνονται δεν είναι σαφείς. Όμως, έχω ακούσει από διαφόρους άλλους συναδέλφους «γιατί καταργούμε το προνομιακό τιμολόγιο των υπαλλήλων της ΔΕΗ». Το καταργούμε διότι είναι ένα προνόμιο το οποίο - σε αυτή τη φάση που όλοι σηκώνουν ένα βάρος για τη ΔΕΗ - δεν πρέπει να το έχουν και νομίζω το καταλαβαίνουν και οι ίδιοι οι υπάλληλοι της ΔΕΗ, οι οποίοι έχουν έκπτωση 75% και την έκπτωση αυτή δεν την έχουν μόνο για το τιμολόγιο της ΔΕΗ αλλά και γι' αυτά που πληρώνουμε στη δεξιά πλευρά του τιμολογίου, δηλαδή για τον ΔΕΔΔΗΕ, τον ΑΔΜΗΕ και τα ΥΚΩ. Καταργούμε, λοιπόν, ολοσχερώς τις εκπτώσεις για τον ΔΕΔΔΗΕ, τον ΑΔΜΗΕ και τα ΥΚΩ και πάμε την έκπτωση στο 30%, όπως είναι και στους περισσότερους ανταγωνιστές της ΔΕΗ. Περιμένω, λοιπόν, αύριο στην ψηφοφορία να δω τις τοποθετήσεις του ΣΥΡΙΖΑ, αλλά και τις τοποθετήσεις των άλλων κομμάτων, διότι έχει τη σημασία της αυτή η τοποθέτηση και για την κοινωνία στο σύνολό της, αλλά και για τις υπόλοιπες κατηγορίες των εργαζομένων! Περιμένουμε αύριο και θα δούμε τι θα ψηφίσετε! Ελπίζω να συμφωνήσουμε. Εμείς πάντως έχουμε το θάρρος και καταργούμε αυτή την προνομιακή ρύθμιση.
Το κόστος το ξέρετε;
Έρχομαι στο θέμα της μονιμότητας.
Παρακαλώ πόσο χρόνο θα χρειαστείτε ακόμα;
Δυο λεπτά, κύριε Πρόεδρε. Για τη μονιμότητα δεν θα πω πολλά γιατί μίλησα εν εκτάσει το πρωί. Θέλω να υπενθυμίσω πάντως ότι και εδώ υπάρχει μία αντιφατική κριτική. Από τη μία πλευρά, έχω ακούσει κάποιους να λένε «μα η μονιμότητα είναι ήδη καταργημένη». Αν είναι - όπως σας είπε και προηγουμένως ο κ. Βορίδης - , μία χαρά, δεν υπάρχει κανένα πρόβλημα, το πολύ - πολύ να έχουμε φέρει μία περιττή ρύθμιση, δεν θα έπρεπε να διαμαρτύρεστε. Αλλά την ίδια στιγμή λέτε ότι είναι αίσχος που καταργούμε την καταργημένη κατ' εσάς μονιμότητα και αυτό είναι νεοφιλελεύθερο, ανάλγητο, αντισυνταγματικό και καταθέσατε και ένσταση αντισυνταγματικότητας. Σας απαντήσαμε. Ο καθένας τοποθετείται υπεύθυνα απέναντι στους Έλληνες πολίτες. Ναι, λοιπόν, επειδή η ΔΕΗ πρέπει να εκσυγχρονιστεί και επειδή η ΔΕΗ δεν είναι μονοπώλιο πια και έχει ανταγωνιστές και πρέπει να σταθεί όρθια, πρέπει - λέμε εμείς ξεκάθαρα - να καταργηθεί η μονιμότητα για τους νεοεισερχόμενους, όπως καταργείται ουσιαστικά η μονιμότητα και για τα διευθυντικά στελέχη της ΔΕΗ, τα οποία πια θα προσλαμβάνονται με τριετή συμβόλαια και θα κρίνονται για το έργο τους! Και γι' αυτή μας την πολιτική είμαστε υπερήφανοι. Εμείς πάμε με το αύριο. Εσείς μένετε κολλημένοι στο χθες! Κλείνω με κάποιες παρατηρήσεις που έκανε ότι ο κ. Λοβέρδος και άλλοι, σχετικά με το αν έχουμε εκτός από τα μέτρα άμεσης ανάγκης που υιοθετήσαμε και κάποιο business plan, κάποιο σχέδιο. Έχουμε και το αναφέρω σε τίτλους. Είναι πέντε βασικά πράγματα: Η διάσωση της ΔΕΗ, τα μέτρα που πήραμε δηλαδή το καλοκαίρι. Ο εκσυγχρονισμός της ΔΕΗ με όλες τις ρυθμίσεις που φέρνουμε για τη μονιμότητα, για τις προμήθειες, όλα τα υπόλοιπα ζητήματα που συζητούμε σε αυτό το νομοσχέδιο. Η απολιγνιτοποίηση που είναι ένα πολύ μεγάλο θέμα, φυσικά και νοιαζόμαστε για τις συνέπειες, που θα υπάρξουν στις περιοχές και θα μιλήσουμε αναλυτικά για αυτό. Η ιδιωτικοποίηση του ΔΕΔΔΗΕ, για να βάλει η ΔΕΗ λεφτά στην τσέπη της και να εκσυγχρονιστεί το δίκτυο. Και ένα θαρραλέο άνοιγμα της ΔΕΗ στις ανανεώσιμες πηγές ενέργειας διότι παρά τις ρητορείες του ΣΥΡΙΖΑ περί ευαισθησίας για το πράσινο, η ΔΕΗ είχε μείνει έχοντας ένα μερίδιο 3% στις ανανεώσιμες πηγές ενέργειας στη χώρα. Όλα αυτά θα τα δείτε. Κάποια - τα δύο πρώτα - έχουν ήδη ξεδιπλωθεί, τα υπόλοιπα τρία από αυτά θα ξεδιπλωθούν τις επόμενες μέρες και μήνες και να ξέρετε ότι είμαστε υπερήφανοι και ο κ. Θωμάς και εγώ και πρωτίστως ο Πρωθυπουργός για το ότι μέσα σε μερικούς μήνες για τη ΔΕΗ κάνουμε αυτά, που θα έπρεπε να γίνουν εδώ και πολλά χρόνια. Να ξέρετε, λοιπόν, ότι έχουμε ήσυχη τη συνείδησή μας απέναντι όχι μόνο σε αυτούς που μας ψήφισαν, αλλά και σε αυτούς που δεν μας ψήφισαν. Και έχουμε ήσυχη τη συνείδησή μας απέναντι και σε αυτούς που μας ψήφισαν και σε αυτούς που δεν μας ψήφισαν γιατί, κυρίες και κύριοι συνάδελφοι, εμείς πιστεύουμε ότι με αυτή την πολιτική κάνουμε το καθήκον μας απέναντι στην οικονομία και πρωτίστως απέναντι στην πατρίδα μας. Σας ευχαριστώ πολύ.
Θα ήθελα να ανακοινώσω στο Σώμα ότι ο Πρόεδρος της Κοινοβουλευτικής Ομάδας του ΣΥΡΙΖΑ και σαράντα οκτώ Βουλευτές του Κόμματός του κατέθεσαν σήμερα στις 27-11-2019 πρόταση νόμου: «Εθνικό Σύστημα Πολιτικής Προστασίας». Παραπέμπεται στην αρμόδια Διαρκή Επιτροπή. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Δημήτριος Τζανακόπουλος.
Ευχαριστώ, κύριε Πρόεδρε. Κυρίες και κύριοι Βουλευτές, είναι προφανές ότι από τη δική μας μεριά είμαστε αναγκασμένοι να αναδείξουμε ένα προς ένα τα συνειδητά ψεύδη και τις ανακρίβειες, τις οποίες εξεστόμισε πριν από λίγο ο κύριος Υπουργός, κ. Χατζηδάκης, από αυτό εδώ το Βήμα και οι οποίες δεν είναι ανακρίβειες και ψεύδη, τα οποία είναι πρόσφατα. Αντιθέτως, από την πρώτη στιγμή, ο κ. Χατζηδάκης έχει αναλάβει την επικίνδυνη αποστολή - όπως παλιότερα με την «Ολυμπιακή», όπου κατάφερε να δημιουργήσει το μοναδικό ιδιωτικό μονοπώλιο στη χώρα, με την εξαιρετικά επιτυχημένη ιδιωτικοποίηση του, την οποία ο ίδιος εκπόνησε και ολοκλήρωσε σε παλαιότερη υπουργική του θητεία - και εξαιρετικά χαρμόσυνη για τον ίδιο να ιδιωτικοποιήσει και το σύνολο των επιχειρήσεων ενέργειας στη χώρα μας. Όμως, πριν ξεκινήσω σε ό,τι αφορά τα ζητήματα της ενέργειας, της ΔΕΗ, της ΔΕΠΑ και ακριβώς τις ανακρίβειες και τα ψευδή τα οποία ακούσαμε από αυτό εδώ το Βήμα, θέλω να επισημάνω κάτι άλλο. Σας είχαμε πει εδώ και αρκετό καιρό, ήδη από τις πρώτες εβδομάδες της διακυβέρνησής σας, ότι έχετε εκπονήσει και υλοποιείτε συνολικά ως Κυβέρνηση και ως Νέα Δημοκρατία ένα σχέδιο για τον ολοκληρωτικό έλεγχο της δημόσιας διοίκησης, του κράτους, των θεσμών, τον ασφυκτικό έλεγχο του συνόλου της δημόσιας ζωής στη χώρα. Τα παραδείγματα πάμπολλα όλους αυτούς του μήνες. ΕΥΠ, ΕΡΤ, ΚΕΘΕΑ, μετακλητοί με αυξημένους μισθούς, ανιψιοί σε θέσεις του επιτελικού κράτους, κουμπάροι. Θα μπορούσαμε να πολλαπλασιάζουμε τον κατάλογο. Όμως, με την περίπτωση των διοικητών των νοσοκομείων, που έχει δει το φως της δημοσιότητας τις τελευταίες ημέρες, τα πράγματα γίνονται πλέον εξαιρετικά δύσκολα για εσάς, διότι πλέον το ρουσφέτι αποδίδεται ευθέως στον κ. Μητσοτάκη. Ο για μία ημέρα Διοικητής του Νοσοκομείου Καρδίτσας, ο κ. Πατέρας, το είπε ευθαρσώς. Ο κ. Μητσοτάκης αγόρασε τις ψήφους του κ. Πατέρα, δίνοντας ως αντάλλαγμα θέση διοικητή σε νοσοκομείο. Αυτός είναι ο κ. Μητσοτάκης, ο άνθρωπος, ο οποίος πουλά το κράτος ως λάφυρο, με αντάλλαγμα μερικές ψήφους. Να τον χαίρεστε! Και αναρωτιέται κανείς: Πού πήγαν τα μεγάλα λόγια για το επιτελικό κράτος, για την αριστεία, για την αξιοκρατία; Έχετε επικεφαλής του κόμματός σας και της Κυβέρνησής σας έναν άνθρωπο, ο οποίος πουλά το κράτος, αγοράζοντας ψήφους. Πρόκειται για ντροπή στη δημοκρατία και ήδη θα έπρεπε να έχει πάρει θέση ο κ. Μητσοτάκης, να έχει εξηγήσει στον ελληνικό λαό, διότι διαφορετικά θα αναδειχθεί στον μεγαλύτερο πολιτικό απατεώνα της σύγχρονης ιστορίας. Εσείς, λοιπόν, που αγοράζατε ψήφους και πουλούσατε θέσεις του κράτους σαν λάφυρο, τολμούσατε και τολμάτε ακόμα να κατηγορείτε τον ΣΥΡΙΖΑ για δήθεν κομματικό κράτος, τη στιγμή που ο ΣΥΡΙΖΑ ήταν η πρώτη κυβέρνηση, που συγκρότησε ειδικές επιτροπές εμπειρογνωμόνων, για να επιλεγούν οι διοικήσεις των νοσοκομείων, ενώ εσείς, όπως έλεγα προηγουμένως, πουλάτε θέσεις του κράτους, για να πάρετε ψήφους. Ντροπή, ντροπή, ντροπή, κύριε Χατζηδάκη, για να επαναλάβω την πρωινή σας έκφραση. Οφείλει, λοιπόν, ο κ. Μητσοτάκης μία εξήγηση, οφείλει πια να απαντήσει. Είναι έκθετος πλέον προσωπικά και νομίζω ότι αυτό είναι η αρχή μίας κατάστασης, η οποία θα οδηγήσει σε εξαιρετικά μεγάλα πολιτικά προβλήματα τη Νέα Δημοκρατία και τη σημερινή Κυβέρνηση. Όλα αυτά, όμως, κυρίες και κύριοι, δεν είναι καθόλου άσχετα με το σημερινό νομοσχέδιο. Δεν είναι καθόλου άσχετα με όσα προβλέπονται σήμερα με την κατάργηση της διαδικασίας του ΑΣΕΠ για τη ΔΕΗ. Θέλω να απαντήσω στον κ. Χατζηδάκη γι' αυτό το οποίο είπε όσον αφορά την ειδική ρύθμιση, που έγινε για τη ΡΑΕ. Πρέπει να γνωρίζετε, κύριε Χατζηδάκη, γιατί είστε έμπειρος πολιτικός, ότι τη ΡΑΕ και τη διοίκησή της τη διορίζει η Βουλή με αυξημένες πλειοψηφίες. Δεν την διορίζει η Κυβέρνηση. Η ΡΑΕ είναι ανεξάρτητη αρχή. Επομένως, υπάρχει πολύ μεγαλύτερος βαθμός εμπιστοσύνης στον τρόπο με τον οποίο θα κάνει η ΡΑΕ τις προσλήψεις της, ενώ αντίθετα στην περίπτωση της ΔΕΗ έχουμε μια δημόσια επιχείρηση, της οποίας το διοικητικό συμβούλιο, κύριε Χατζηδάκη, έχετε διορίσει εσείς ο ίδιος προσωπικά σε συνεργασία ενδεχομένως και με τον Υπουργό Οικονομικών. Επομένως, καταλαβαίνετε ότι οι δύο περιπτώσεις είναι μάλλον ασύμμετρες και είναι μάλλον άστοχη η σύγκριση, την οποία επιδιώξατε να κάνετε. Η κατάργηση, λοιπόν, του ΑΣΕΠ στην περίπτωση των νέων προσλήψεων στη ΔΕΗ εντάσσεται ακριβώς σε μια γενική στρατηγική, την οποία έχετε εκπονήσει και υλοποιείτε με έναν διπλό στόχο. Πρώτον, τη συγκρότηση ενός ισχυρότατου πελατειακού δικτύου και δεύτερον, τον ασφυκτικό κομματικό έλεγχο όλων των εσωτερικών λειτουργιών της ΔΕΗ. Έρχομαι τώρα στο αγαπημένο σας σπορ, έτσι όπως εξελίσσεται, δηλαδή τις ψευδείς ειδήσεις, τις διαστρεβλώσεις, τις ανακρίβειες. Νομίζω ότι ο κ. Χατζηδάκης με την προηγούμενη ομιλία του και με όσα λέει το τελευταίο τετράμηνο έχει αναδειχθεί πλέον σε άξιο ανταγωνιστή των κυρίων Γεωργιάδη και Βρούτση. Και είναι δυστύχημα αυτό, διότι πλέον ανταγωνίζεται τους δυο προηγούμενους κυρίους σε σχέση με το ποιος θα πει τη μεγαλύτερη ανακρίβεια, σε σχέση με το ποιος θα παράξει την ψευδέστερη είδηση. Ξεκινώ από το αγαπημένο θέμα του κ. Χατζηδάκη, τις ΝΟΜΕ. Ακούω πολλούς από τους Βουλευτές της Νέας Δημοκρατίας να διαβάζουν το non paper, που προφανώς τους έχει μοιράσει το Υπουργείο, και να επαναλαμβάνουν διαρκώς την καταγγελία, σύμφωνα με την οποία ο ΣΥΡΙΖΑ δήθεν ήταν αυτός ο οποίος εφάρμοσε τις ΝΟΜΕ και οδήγησε σε ζημία τη ΔΕΗ. Ο κ. Φάμελλος σας το έχει πει εδώ και αρκετές ημέρες. Το συμφωνήσατε, το υπογράψατε στο δεύτερο μνημόνιο. Και δεν το υπογράψατε και το συμφωνήσατε ως εναλλακτική πιθανότητα με τη «μικρή» ΔΕΗ. Προβλέπονταν και τα δύο. Και «μικρή» ΔΕΗ και ΝΟΜΕ. Επομένως, τα δικά σας «σπασμένα» επιδιώξαμε να απομειώσουμε. Καταφέραμε να κρατήσουμε τον ΑΔΜΗΕ υπό δημόσιο έλεγχο με 51% στο ελληνικό δημόσιο. Δεν καταφέραμε στη διαπραγμάτευση να αντιστρέψουμε τις δικές σας δεσμεύσεις, που έχουν τις δικές σας υπογραφές και ήταν τμήμα της δεύτερης αξιολόγησης. Δεν έχω απολύτως καμμία αμφιβολία, κύριε Χατζηδάκη, ότι δεν θα σταματήσετε ούτε εσείς ούτε οι Βουλευτές σας να επαναλαμβάνετε αυτή την ψευδή είδηση, διότι έχετε σαφώς τη στρατηγική του «λέγε, λέγε, κάτι θα μείνει». Ωστόσο, οφείλω να το πω για χάρη της αλήθειας, της ιστορίας, της ενημέρωσης των Ελλήνων πολιτών. Παρ' όλα αυτά, σας ξαναλέω, καμμία ελπίδα δεν έχω ότι οι υπόλοιποι Βουλευτές της Νέας Δημοκρατίας, που θα ανέβουν στο Βήμα θα λάβουν υπ' όψιν τους αυτή τη μικρή λεπτομέρεια, ότι δηλαδή ήταν δική σας η υπογραφή στο δεύτερο μνημόνιο, για να κατοχυρωθούν και να δεσμευτεί η χώρα για τις ΝΟΜΕ. Ιδιωτικοποιήσεις. Μας κάνατε κριτική για τις ιδιωτικοποιήσεις, οι οποίες γνωρίζετε ότι και αυτές εμπεριέχονταν ως δεσμεύσεις στο δεύτερο μνημόνιο, στο οποίο εσείς είχατε βάλει φαρδιά - πλατιά την υπογραφή σας και είχατε δεσμεύσει τη χώρα. Τι κάναμε, όμως, σε σχέση με τον ΑΔΜΗΕ; Σας το είπα προηγουμένως. Καταφέραμε τη στιγμή που ΑΔΜΗΕ θα ιδιωτικοποιούνταν κατά 66% να κρατήσουμε το 51% στο ελληνικό δημόσιο. Πάμε παρακάτω. Τι κάναμε με τον ΔΕΣΦΑ; Ήταν μια ιδιωτικοποίηση, που είχατε προκηρύξει τον διαγωνισμό, είχε ολοκληρωθεί ο διαγωνισμός και είχατε λάβει τίμημα 135 εκατομμυρίων ευρώ, κύριε Χατζηδάκη, στις δικές σας μέρες. Επαναλάβαμε τον διαγωνισμό και τι τίμημα πήραμε για τον ΔΕΣΦΑ, με δεδομένη φυσικά τη μνημονιακή υποχρέωση; Πήραμε 535 εκατομμύρια ευρώ. Επομένως, σ' αυτό το ασφυκτικό μνημονιακό πλαίσιο, όπου ήμασταν υποχρεωμένοι εξαιτίας της συνθήκης, την οποία εσείς είχατε επιβάλει στη χώρα, καταφέραμε να αυξήσουμε το τίμημα πέντε φορές. Σε σχέση με τις λιγνιτικές μονάδες μας κάνατε κριτική, διότι ξεκινήσαμε από τις δεσμεύσεις της «μικρής» ΔΕΗ, η οποία τι έκανε; Έδινε όλα τα «φιλέτα» της ΔΕΗ σε ιδιώτες επενδυτές, δηλαδή τα υδροηλεκτρικά εργοστάσια. Εμείς τα αφαιρέσαμε από την υποχρέωση ιδιωτικοποίησης και αυτό στο οποίο καταλήξαμε, μετά από σκληρή διαπραγμάτευση, ήταν από το 35% που θα έβγαινε σε διαγωνισμό με βάση τη «μικρή» ΔΕΗ να βγει μόλις το 10%. Συνεπώς, και σ' αυτήν την περίπτωση αυτό το οποίο επεδίωξε η προηγούμενη κυβέρνηση ήταν ακριβώς να μαζέψει τα δικά σας «σπασμένα». Ζημίες στη ΔΕΗ. Θα σας πω δύο μόνο νούμερα, κύριε Χατζηδάκη. Το 2008 με διακυβέρνηση της Νέας Δημοκρατίας - δεν θυμάμαι ποιος ήταν ο αρμόδιος Υπουργός τότε - οι ζημίες της ΔΕΗ ήταν στα 250 εκατομμύρια ευρώ. Το 2013 οι ζημίες της ΔΕΗ ήταν περίπου 400 εκατομμύρια ευρώ. Άρα, λοιπόν, όταν μιλάτε για τη συνθήκη την οποία παραλάβαμε εμείς το 2015, θα πρέπει να θυμάστε ότι εσείς ήσασταν εκείνη η πολιτική δύναμη, η οποία στο πέρασμα των ετών απαξίωσε πλήρως την επιχείρηση και εμείς προσπαθήσαμε να την στήσουμε στα πόδια της. Δανεισμός της ΔΕΗ. Μας κατηγορείτε ότι εκτοξεύτηκε ο δανεισμός της ΔΕΗ επί των δικών μας ημερών. Να σας πω άλλο ένα στοιχείο. Ο δανεισμός της ΔΕΗ ήταν 5,5 δισεκατομμύρια ευρώ το 2015, όταν παραλάβαμε τη διακυβέρνηση και κάτω από 4 δισεκατομμύρια ευρώ ήταν ο δανεισμός της ΔΕΗ, όταν παραδώσαμε τον Ιούλιο του 2019. Θέλετε να συνεχίσουμε;
Κύριε συνάδελφε, μου επιτρέπεται, επειδή έχετε πολύ χρόνο, να κάνω μια ανακοίνωση για τα παιδιά;
Βεβαίως, κύριε Πρόεδρε.
Σας ευχαριστώ. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθητές και μαθήτριες και τέσσερις συνοδοί εκπαιδευτικοί από το 2ο Γυμνάσιο Ναυπάκτου. Η Βουλή σάς καλωσορίζει. [[Χειροκροτήματα]] Ευχαριστώ, κύριε Τζανακόπουλε.
Ευχαριστώ πολύ. [[Χειροκροτήματα από την πτέρυγα του ΣΥΡΙΖΑ]] Να συνεχίσουμε: Κατάργηση μονιμότητας. Τι σας κατηγορούμε; Για ποιο πράγμα σας κατηγορούμε, κύριε Υπουργέ, κύριε Χατζηδάκη; Σας κατηγορούμε για το εξής. Δεν επιχαίρουμε για την κατάργηση της μονιμότητας, αντίθετα σας κατηγορούμε διότι, προσπαθώντας να ακουμπήσετε το ειδικό ακροατήριο που σας παρακολουθεί, ένα ειδικό ακροατήριο που επιχαίρει όταν απομειώνονται εργασιακά δικαιώματα, ένα ακροατήριο το οποίο επιχαίρει όταν δημιουργούνται όροι κοινωνικού αυτοματισμού και σύγκρουσης ιδιωτικών και δημοσίων υπαλλήλων, ακριβώς, λοιπόν, για να μπορέσετε να αποκτήσετε ακόμα μεγαλύτερη πρόσβαση σε αυτό το ακροατήριο, το ταΐζετε με διαρκή ψεύδη. Διότι λέτε ότι εσείς καταργείτε τώρα τη μονιμότητα στη ΔΕΗ, μιμούμενος πάλι τον κ. Γεωργιάδη, που έλεγε ότι «δεν θα μου πάρουν τη δόξα οι τροϊκανοί, εγώ το έκανα το μνημόνιο». Κατά τον ίδιο τρόπο λέτε «δεν θα μου πάρει τη δόξα η κυβέρνηση Παπαδήμου του 2012, που κατήργησε τη μονιμότητα στη ΔΕΗ, εγώ την καταργώ τη μονιμότητα». Όλα αυτά, λοιπόν, είναι επί της ουσίας στοιχεία μιας συγκροτημένης δικής σας στρατηγικής για να μπορέσετε ακριβώς να αποκτήσετε τις προσβάσεις, που θέλετε στα ακροατήρια τα οποία σας ενδιαφέρουν. Τώρα, θα μπορούσα να συνεχίσω με τα ψεύδη και τις ανακρίβειες τις οποίες είπατε. Έκθεση ορκωτού λογιστή. Βάζετε στο στόμα του ορκωτού λογιστή πράγματα τα οποία ουδέποτε είπε ο ίδιος, αλλά τα οποία προσέθεσε στην έκθεση του ορκωτού λογιστή το διορισμένο από εσάς διοικητικό συμβούλιο της ΔΕΗ, λέγοντας ότι πλέον η αβεβαιότητα έχει αρθεί. Επίσης, ο ορκωτός λογιστής ήρθε τον Οκτώβριο του 2019 και τι είπε; Είπε ότι «κατά το πρώτο εξάμηνο του έτους 2019 η εικόνα δεν είναι αυτή την οποία θεωρούσαμε ότι θα έχουμε, αλλά αντιθέτως έχουμε λειτουργικά κέρδη της ΔΕΗ προ φόρων 100 εκατομμύρια ευρώ». Το πρώτο εξάμηνο του 2019, κύριε Χατζηδάκη, ήσασταν και τότε Υπουργός; Και έρχεστε τώρα να πείτε ότι δήθεν η αλλαγή και η αντιστροφή της εικόνας στη ΔΕΗ σχετίζεται με τις δικές σας παρεμβάσεις και μας κατηγορήσατε μάλιστα και στην ομιλία σας, διότι δεν αυξήσαμε τα τιμολόγια, τα οποία πάλι κατά δήλωση του διορισμένου από εσάς διοικητικού συμβουλίου είναι ουδέτερης αποτύπωσης σε σχέση με τα όσα θα χρειαστεί να πληρώνουν τα νοικοκυριά. Θα σας πω, λοιπόν, ποια είναι η ουδέτερη αποτύπωση. Νοικοκυριό με χαμηλή κατανάλωση θα επιβαρυνθεί 75 ευρώ. Νοικοκυριό με μέση κατανάλωση 100 ευρώ. Νοικοκυριό με υψηλή κατανάλωση 120 ευρώ. Κατάστημα με χαμηλή μηνιαία κατανάλωση 165 ευρώ. Κατάστημα, μικρομεσαία επιχείρηση με υψηλή μηνιαία κατανάλωση 735 ευρώ. Άρα, λοιπόν, μην έρχεστε εδώ και μας παρουσιάζετε ως δήθεν απόψεις των ορκωτών λογιστών αυτά που το διοικητικό συμβούλιο, που εσείς διορίσατε ισχυρίζεται για τη δική σας πολιτική. Είναι τουλάχιστον αναγκαιότητα μεταξύ μας να τηρούμε τους στοιχειώδεις κανόνες του διαλόγου και της ειλικρίνειας. Αλλά πάμε τώρα, επειδή δεν έχω και πάρα πολύ χρόνο, στα πρωινά, όπου στην κυριολεξία οι ψευδείς ειδήσεις, οι ανακρίβειες, οι διαστρεβλώσεις τερματίστηκαν. Και μιλώ για την απάντηση την οποία δώσατε, κύριε Χατζηδάκη, σε σχέση με τα όσα σας καταλογίσαμε για αντισυνταγματικότητα του άρθρου 3 παράγραφος 5 που σχετίζεται με την αρχή της ίσης αμοιβής για ίση εργασία. Γιατί εκεί, μιλώντας για ένα θέμα που δεν το γνωρίζετε - και εγώ θέλω να είμαι καλοπροαίρετος, μάλλον κάποιος σας παραπλάνησε από αυτούς οι οποίοι σας συμβούλεψαν - ισχυριστήκατε πράγματα τα οποία δεν έχουν καμμία σχέση με την πραγματικότητα. Αφήσατε σε τρία ζητήματα αιχμές για την κριτική του ΣΥΡΙΖΑ. Είπατε ότι υπάρχει πάγια νομολογία του Αρείου Πάγου, που επιτρέπει να υπάρχουν διαφοροποιήσεις μεταξύ των εργαζομένων. Οι αποφάσεις όμως τις οποίες επικαλεστήκατε, κύριε Χατζηδάκη, δεν έχουν απολύτως καμμία σχέση με το θέμα, ενώ αντίθετα υπάρχει πάγια νομολογία του Αρείου Πάγου, που λέει ότι ο χρόνος της πρόσληψης δεν αποτελεί κρίσιμο ζήτημα και δεν αποτελεί λόγο επαρκή για διαφορετική μεταχείριση μεταξύ των εργαζομένων. Πρώτη ανακρίβεια. Διαστρέβλωση; Λάθος; Ενδεχομένως κακή πληροφόρηση; Όμως, από 'κει και πέρα, τα πράγματα αρχίζουν να γίνονται πολύ περίεργα, διότι επικαλεστήκατε μια συλλογική σύμβαση εργασίας του ΟΤΕ, η οποία είπατε ότι υπογράφηκε το 2017. Δεν υπογράφηκε το 2017 καμμία τέτοια σύμβαση, αντιθέτως υπήρξε μία σύμβαση του ΟΤΕ που υπογράφηκε το 2014 επί δικών σας ημερών, όπου, προσέξτε τι έγινε, δεν ήρθε η κυβέρνηση τότε να αλλάξει μονομερώς συλλογική σύμβαση εργασίας με νομοθετική παρέμβαση, αλλά αντιθέτως εργαζόμενοι και εργοδότης αποφάσισαν μία κλιμάκωση των μισθών στο εσωτερικό της επιχείρησης. Δεν την κρίνω αξιολογικά τη συλλογική σύμβαση, όμως υπάρχει μία κεφαλαιώδης διαφορά και μάλλον δεν καταλάβατε, κύριε Υπουργέ, για ποιο πράγμα συζητάμε. Θα σας το ξεμπλέξω. Αυτό το οποίο συζητάμε είναι ότι έρχεστε μονομερώς ως Κυβέρνηση να παρέμβετε σε συλλογική σύμβαση εργασίας, πράγμα το οποίο εκ του Συντάγματος δεν δικαιούστε και προσπαθήσατε να το φορτώσετε και αυτό στον ΣΥΡΙΖΑ. Και τρίτο ακραίο ψεύδος ότι δήθεν υπάρχει κανονισμός εργασίας που ισχύει στη «ΔΕΗ ΑΝΑΝΕΩΣΙΜΕΣ Α.Ε.», όπου εκεί υποτίθεται ότι ο ΣΥΡΙΖΑ έκανε τα ίδια με αυτά τα οποία εσείς σήμερα πλήρως αντισυνταγματικά θέλετε να κάνετε. Να σας ενημερώσω, λοιπόν, κύριε Χατζηδάκη, ότι κανένας κανονισμός εργασίας στη «ΔΕΗ ΑΝΑΝΕΩΣΙΜΕΣ Α.Ε.» δεν ισχύει σήμερα, ούτε ίσχυσε ποτέ, αντιθέτως η πολιτική της Κυβέρνησης ήταν να ενταχθούν οι εργαζόμενοι της «ΔΕΗ ΑΝΑΝΕΩΣΙΜΕΣ Α.Ε.» στην ίδια τη ΔΕΗ και να καλυφθούν από τις συλλογικές συμβάσεις. Αυτός ήταν δε ο κανονισμός εργασίας, που εγκρίθηκε και με συμφωνία των εργαζομένων το 2019, περίπου τον Μάιο, και δεν πρόλαβε να τεθεί σε ισχύ, ακριβώς εξαιτίας των ευρωεκλογών και στη συνέχεια των εκλογών. Η αξιοπιστία σας, κύριε Υπουργέ, βρίσκεται στο ναδίρ. Έχετε σήμερα πει τουλάχιστον δεκαπέντε ψέματα και αυτός δεν είναι τρόπος για να γίνεται πολιτική. Κλείνω λέγοντας ότι είναι προφανής ο στόχος σας να ιδιωτικοποιήσετε ΔΕΗ και ΔΕΠΑ. Σας εξηγήθηκε για ποιον λόγο αυτό είναι καταστροφικό για το δημόσιο συμφέρον, είναι καταστροφικό για τις επενδύσεις. Επιμένετε στις ιδεοληψίες σας, επιμένετε να θεωρείτε ότι η ιδιωτικοποίηση είναι πανάκεια για όλα τα προβλήματα. Θα διαψευστείτε, αλλά δυστυχώς το μάρμαρο θα το πληρώσει ο ελληνικός λαός. Ευχαριστώ πολύ.
Ευχαριστούμε. Κύριοι συνάδελφοι, τον λόγο έχει τώρα ζητήσει, για να γνωρίζετε, ο Κοινοβουλευτικός Εκπρόσωπος του Κομμουνιστικού Κόμματος Ελλάδας για έξι λεπτά, κ. Καραθανασόπουλος. Μετά έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας. Αμέσως μετά θα μιλήσει ο κ. Βαρουφάκης και θα συνεχίσουμε.
Εμείς, κύριε Πρόεδρε, αύριο;
Να το πείτε στους Κοινοβουλευτικούς Εκπροσώπους των κομμάτων μας. Κύριε Καραθανασόπουλε, ορίστε, έχετε τον λόγο.
Ευχαριστώ, κύριε Πρόεδρε. Παρακολουθούμε από το πρωί μία άσφαιρη αντιπαράθεση ανάμεσα στην Κυβέρνηση της Νέας Δημοκρατίας και στον ΣΥΡΙΖΑ. Κεντρικά, θα λέγαμε, στοιχεία αυτής της άσφαιρης αντιπαράθεσης είναι οι ιδιωτικοποιήσεις, ποιος είναι υπέρ ή κατά των ιδιωτικοποιήσεων. Και η Νέα Δημοκρατία και ο ΣΥΡΙΖΑ όταν ήταν κυβέρνηση ιδιωτικοποιήσεις έκανε και στον τομέα της ενέργειας. Και η Νέα Δημοκρατία ιδιωτικοποιήσεις θέλει να κάνει στον τομέα της ενέργειας. Παρακολουθούμε μία άσφαιρη αντιπαράθεση επί ποιανής διακυβέρνησης η ΔΕΗ έχασε περισσότερους πελάτες. Ξεχνάνε όμως να πούνε ότι στο τρίτο μνημόνιο με κυβέρνηση ΣΥΡΙΖΑ - ΑΝΕΛ, που το ψήφισαν Νέα Δημοκρατία και Κίνημα Αλλαγής, εκεί έγραφε πολύ χαρακτηριστικά «στην πορεία απελευθέρωσης της αγοράς ηλεκτρικής ενέργειας», τονίζοντας ότι το μερίδιο της ΔΕΗ θα μειωθεί στο 50%. Άρα, γιατί τσακώνεστε; Αφού αυτή είναι η κεντρική ιδέα. Έτσι δεν έλεγε, κύριε Χατζηδάκη, το τρίτο μνημόνιο, ότι το μερίδιο της ΔΕΗ πρέπει να μειωθεί στο 50%; Λοιπόν, αυτό είναι το έργο και του ΣΥΡΙΖΑ και της Νέας Δημοκρατίας που το στήριξε το τρίτο μνημόνιο, το ψήφισε. Διαμαρτύρεται για τις συνθήκες της αγοράς εργασίας ο ΣΥΡΙΖΑ σήμερα, απέναντι σε αυτά που φέρνει η Κυβέρνηση. Βεβαίως, με αυτά που φέρνει η Κυβέρνηση της Νέας Δημοκρατίας πάει ένα βήμα πιο μπροστά το τσάκισμα των εργατικών δικαιωμάτων. Όμως, ως κυβέρνηση πέντε χρόνια που ήταν ο ΣΥΡΙΖΑ επέτρεψε πάνω από το 30% των εργαζόμενων στις επιχειρήσεις υπό δημόσιο έλεγχο να είναι εργολαβική εργαζόμενοι, χωρίς συλλογικές συμβάσεις, χωρίς δικαιώματα, πολλοί φτηνοί, αναλώσιμοι και μάλιστα πολλές φορές να τους χρωστάει και δεδουλευμένα ο εργολάβος. Απ' αυτή, λοιπόν, την άποψη είναι φανερό ότι συμπλέετε σε μία στρατηγική επιλογή, που δεν είναι άλλη παρά η πολιτική της απελευθέρωσης της αγοράς ηλεκτρικής ενέργειας, μία πολιτική η οποία έχει επιβληθεί από την Ευρωπαϊκή Ένωση με συγκεκριμένους στόχους. Λέει η Κυβέρνηση - και εδώ πέρα προσέξτε πόσο αποκαλυπτική είναι η Κυβέρνηση - , λέει ο κ. Χατζηδάκης, και το επαναλαμβάνει πολλές φορές, ότι η ΔΕΗ πρέπει να προσαρμοστεί στις νέες συνθήκες του ανταγωνισμού. Επί της ουσίας τι κάνει η Κυβέρνηση; Παραδέχεται με έμμεσο τρόπο ότι ο ανταγωνισμός λειτουργεί σε βάρος των δικαιωμάτων των εργαζόμενων. Αυτό παραδέχεται η Κυβέρνηση. Πολύ καθαρά το παραδέχεται ότι ο ανταγωνισμός, λοιπόν, είναι υπεύθυνος που πρέπει να τσακιστούν τα δικαιώματα των εργαζόμενων, να καταργηθεί η μονιμότητα, να καταργηθεί η ασφάλεια στον χώρο δουλειάς, να καταργηθούν οι κλαδικές συμβάσεις και οι εργαζόμενοι να εργάζονται πολύ φθηνά, ως αναλώσιμοι εργαζόμενοι. Αυτό λέτε, κύριε Υπουργέ, αυτό το οποίο το ΚΚΕ τονίζει κάθε φορά: Ότι ο ανταγωνισμός είναι υπεύθυνος για το τσάκισμα, είναι οι μυλόπετρες που αλέθουν τα εργατικά δικαιώματα. Και τι άλλο κάνει ο ανταγωνισμός, κύριε Υπουργέ; Οδηγεί σε βάρος της ικανοποίησης των λαϊκών αναγκών, γιατί έχει ως αποτέλεσμα να αυξάνονται οι τιμές. Και προσέξτε, όλες αυτές τις δύο περίπου δεκαετίες ανοίγματος της αγοράς ηλεκτρικής ενέργειας και απελευθέρωσής της, η τιμή του ηλεκτρικού ρεύματος έχει πολλαπλασιαστεί για τα λαϊκά στρώματα. Εξαιτίας του ανταγωνισμού και της απελευθέρωσης, εκτεταμένα τμήματα του ελληνικού λαού ζουν κάτω από συνθήκες ενεργειακής φτώχειας, πάνω από 30%. Έτσι, λοιπόν, το εύλογο ερώτημα, που προκύπτει είναι το εξής: Ποιον εξυπηρετεί ο ανταγωνισμός; Ποιον εξυπηρετεί η απελευθέρωση; Έναν μόνο εξυπηρετεί. Εξυπηρετεί τους επιχειρηματικούς ομίλους, οι οποίοι δραστηριοποιούνται στον τομέα της ηλεκτρικής ενέργειας για τη θωράκιση της κερδοφορίας τους, δηλαδή εξυπηρετεί τα συμφέροντα των κεφαλαιοκρατών. Σε αυτή, λοιπόν, τη διαδικασία επιδείνωσης της θέσης των εργαζόμενων και των υπολοίπων λαϊκών στρωμάτων, η πολιτική της απελευθέρωσης της αγοράς της ηλεκτρικής ενέργειας αποτέλεσε και τον ασκό του Αιόλου. Γιατί οδήγησε στη ραγδαία επιδείνωση της θέσης των εργαζόμενων, οδηγεί σε ακριβά τιμολόγια για τον ελληνικό λαό, οδήγησε σε αύξηση της ενεργειακής εξάρτησης της χώρας εξαιτίας του εισαγόμενου καυσίμου, του φυσικού αερίου και βέβαια ήταν και σε βάρος του περιβάλλοντος, αλλά και της υγιεινής και της ασφάλειας. Ήταν σε βάρος του περιβάλλοντος ακριβώς γιατί εκτεταμένοι δασικοί όγκοι δόθηκαν βορά στα αιολικά πάρκα, των οποίων η εγκατάσταση είχε σημαντικές, πολύ σοβαρές επιπτώσεις τόσο στη βιοποικιλότητα, όσο και στη διαχείριση των υδάτινων πόρων. Έτσι, λοιπόν, από αυτή την πολιτική απελευθέρωσης της ηλεκτρικής ενέργειας και ιδιωτικοποιήσεων οι μόνοι οι ποιοι ωφελήθηκαν και οι οποίοι είχαν διασφαλισμένες τιμές, ήταν τα αρπακτικά των επιχειρήσεων, που δραστηριοποιούνται στον τομέα των ανανεώσιμων πηγών ενέργειας. Το έγκλημα, επί της ουσίας, συνεχίζεται και έχει το όνομα απολιγνιτοποίηση, η οποία θα αποβεί σε βάρος της ικανοποίηση των λαϊκών αναγκών, αλλά θα αποβεί και σε βάρος των κυριαρχικών δικαιωμάτων της χώρας. Σε μία περίοδο όπου η αστάθεια στην περιοχή είναι πολύ έντονη, όπου οι συγκρούσεις και οι ανταγωνισμοί είναι πάρα πολύ μεγάλοι δεν μπορεί να είναι μεταβατικό καύσιμο ένα εισαγόμενο καύσιμο, όπως είναι το φυσικό αέριο, για να σταθεροποιήσει το σύστημα, που ξέρετε πάρα πολύ καλά - το έχουμε δει και στο πρόσφατο παρελθόν - πώς κλείνουν οι κάνουλες αυτών οι οποίοι έχουν το φυσικό αέριο κι όχι αυτών που έχουν τους αγωγούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα, από αυτή την άποψη είναι και έγκλημα σε βάρος των κυριαρχικών δικαιωμάτων της χώρας. Έτσι, λοιπόν, μέσα από αυτό το νομοσχέδιο δίνεται γη και ύδωρ στους επιχειρηματικούς ομίλους. Αυτό θα οδηγήσει σε αύξηση των τιμολογίων για τον λαό. Δίνετε τη δυνατότητα να εγκαθίστανται φωτοβολταϊκά σε γαίες υψηλής παραγωγικότητας. Άρα, επί της ουσίας, προχωράτε σε αλλαγή χρήσης γης. Επί της ουσίας αυτό κάνετε κι είναι σε βάρος της ικανοποίησης των αγροδιατροφικών αναγκών του λαού μας. Βεβαίως αποτελεί, κατά τη γνώμη του ΚΚΕ, ψευτοδίλημμα «εάν θέλετε προστασία του περιβάλλοντος, τότε πρέπει να έχετε ακριβό ρεύμα». Και το λέμε αυτό, γιατί υπάρχει ένα βασικό ερώτημα, κύριε Υπουργέ, που σας προκαλέσαμε και στην επιτροπή και σας το λέμε και τώρα. Να μας πείτε εάν μπορεί κάτω απ' αυτές τις συνθήκες του συστήματος το οποίο βιώνουμε και το οποίο εσείς υπερασπίζεστε ότι είναι το καλύτερο σύστημα, να υπάρξει μία φόρμουλα, μία δυνατότητα που να έχουμε αξιοποίηση του συνόλου των εγχώριων πηγών, ενεργειακών πηγών, όπου αυτή η αξιοποίηση των εγχώριων ενεργειακών πηγών θα οδηγήσει στη μείωση της ενεργειακής εξάρτησης, θα οδηγήσει σε ένα σύστημα σταθερό και σε επάρκεια ηλεκτρικής ενέργειας. Αν μπορεί να υπάρξει μία τέτοια μέθοδος η οποία θα αναβαθμίζεται και χωρίς να υποβαθμίζονται οι θέσεις των εργαζόμενων, θα είναι μόνιμη, κάτω από υψηλές συνθήκες ασφάλειας της εργασίας, με υψηλές αποδοχές, όπου θα υπάρχει φθηνό ρεύμα για τον λαό, γιατί υπάρχουν οι παραγωγικές πηγές κι όπου θα προστατεύεται το περιβάλλον.
Κύριε συνάδελφε, κλείστε, παρακαλώ.
Ολοκληρώνω με αυτό. Τεχνικά υπάρχουν τα εργαλεία να συνδυαστούν και να ικανοποιηθούν όλα αυτά τα κριτήρια. Όμως ποτέ, ό,τι κι αν κάνετε, δεν πρόκειται αυτό να συμβεί. Και γιατί δεν πρόκειται να συμβεί; Γιατί είναι καθαρό, κύριε Υπουργέ. Γιατί ακριβώς όλα αυτά, η ικανοποίηση όλων αυτών των κριτηρίων, έρχεται σε αντίθεση με το καπιταλιστικό κέρδος. Και με αυτό το καπιταλιστικό κέρδος πρέπει επί της ουσίας να ξεμπερδεύουμε. Ως κόμμα καταθέτουμε αίτημα για να διεξαχθεί ονομαστική ψηφοφορία, συμβολικά, και επί της αρχής και για το άρθρο 3 και για το άρθρο 24. Όσον αφορά το άρθρο το οποίο είπατε, κύριε Υπουργέ, για το προνομιακό τιμολόγιο των εργαζόμενων, αυτό αποτελεί μία προσπάθεια εξαπάτησης και συκοφάντησης, γιατί είναι κομμάτι του εισοδήματος των εργαζόμενων στη ΔΕΗ γι' αυτό ακριβώς και φορολογείται.
Κύριε Καραθανασόπουλε, ολοκληρώστε.
Με αυτό τον τρόπο, λοιπόν, τι κάνετε; Μειώνετε τις απολαβές των εργαζόμενων στη ΔΕΗ και με αυτή τη λογική εμείς θα το καταψηφίσουμε και σας το λέμε καθαρά.
Ευχαριστούμε. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθητές και μαθήτριες και τέσσερις συνοδοί εκπαιδευτικοί από το 5ο Γυμνάσιο Ξάνθης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριοι συνάδελφοι, έχουμε μία μικρή μεταβολή στο πρόγραμμα. Τώρα θα μιλήσει ο Κοινοβουλευτικός Εκπρόσωπος της Νέας Δημοκρατίας. Μετά η κ. Μπακαδήμα, η Κοινοβουλευτική Εκπρόσωπος του ΜέΡΑ25. Και αναμένεται να μιλήσει ο κ. Βαρουφάκης αργότερα. Ελάτε, κύριε Λιβανέ.
Ευχαριστώ, κύριε Πρόεδρε. Καλησπέρα στα παιδιά από την Ξάνθη. Πριν από λίγο ήτανε παιδιά από τη Ναύπακτο εκεί, αλλά δεν πρόλαβα να τους μιλήσω, που είναι η περιοχή η δική μου. Να είστε καλά. Καλώς ήρθατε. Επειδή ακούσαμε διάφορα πράγματα σήμερα σε αυτή την Αίθουσα, θα αφήσω στο τέλος τα όσα είπε πριν ο Κοινοβουλευτικός Εκπρόσωπος του ΣΥΡΙΖΑ, τα οποία μας κατέπληξαν όλους όσους τον ακούσαμε, διότι ήταν, από όλες τις ομιλίες που έχει κάνει, η μοναδική που ήταν από την αρχή έως το τέλος τα πάντα όσα είπε ψέματα. Πριν, όμως, φτάσω εκεί, ήθελα να αναφερθώ σε κάποια πράγματα που, είπαν συνάδελφοι πριν. Ξεκινάω από τον κ. Παππά. Και θα επικεντρωθώ λίγο σε Υπουργούς, σε ανθρώπους που είχαν εκτελεστικές αρμοδιότητες επί ΣΥΡΙΖΑ, διότι είναι τρομακτικό - δεν είναι τρομερό - να τους ακούμε σήμερα με το θράσος αυτό, το οποίο έρχονται μέσα σε αυτή την Αίθουσα να κατηγορούν τους επόμενους, χωρίς να απολογούνται για τίποτα από όσα έκαναν εκείνοι. Αφού, λοιπόν, αναφέρθηκε ελάχιστα στα θέματα του νομοσχεδίου, ήρθε και έκανε μια πολιτική ανάλυση για το πώς η απλή αναλογική, η οποία είναι το θεάρεστο αυτό πολιτικό εκλογικό σύστημα, το οποίο έχετε φέρει, θα μπορέσει να βοηθήσει τη χώρα. Και κατέληξε στο να πει ότι αυτή η παράταξη θα μειώσει τη δύναμη της, οι Βουλευτές της θα είναι λιγότεροι, διότι θα αυξήσει τη δύναμή της ο ΣΥΡΙΖΑ. Πού το είδε αυτό; Όλες οι έρευνες, όλες οι δημοσκοπήσεις δείχνουν το ακριβώς αντίθετο.
Συν πενήντα Έδρες έχει λόγω του εκλογικού συστήματος.
Μη διακόπτετε, σας παρακαλώ. Θα τοποθετηθείτε μετά.
Χάσατε τις εκλογές. Και σήμερα, έρχεστε εδώ και αντί να απολογηθείτε για την κατάντια της χώρας, που παραδώσατε, έρχεστε και μας κάνετε μαθήματα και μας λέτε ότι η απλή αναλογική, διαλυτική παντού, θα έρθει να σώσει τη χώρα. Και στο τέλος, έρχεστε και λέτε ότι οι δημοσκοπήσεις, που σας ανεβάζουν συνέχεια τη διαφορά, είναι ανάποδες. Εγώ αυτό, το οποίο θέλω να πω απλά είναι «συνέλθετε λίγο». Ο κ. Σκουρλέτης, στην ίδια λογική, κατακεραύνωσε τη Νέα Δημοκρατία. Εγώ θέλω να του κάνω ένα απλό ερώτημα και μία προτροπή: Πριν ξανάρθει να μιλήσει, εδώ ή δημόσια, να μας πει, πρώτον, αν είναι περήφανος ο ίδιος και η κυβέρνησή του γι' αυτά, τα οποία έκανε ως Υπουργός. Και δεύτερον, σε αυτά τα εκατοντάδες ειλικρινά ερωτήματα, που του θέτουμε συνεχώς, ας απαντήσει έστω και σε λίγα, στο 10%. Να μας πει, λοιπόν, εκείνος και να απολογηθεί εκείνος για την πολιτική του. Εάν δεν το κάνει αυτό, κανείς δεν πρόκειται να τον ακούσει από εδώ και μπρος. Ο κ. Λοβέρδος μας έκανε μία προτροπή, την οποία πράγματι την έχει ξανακάνει και νομίζω ότι πρέπει να τον ακούσουμε. Πρέπει να καταγραφούν τα όσα παραλάβαμε ως Κυβέρνηση. Διότι αν δεν καταγραφούν, μετά από λίγους μήνες που θα θεωρούν οι κύριοι και οι κυρίες του ΣΥΡΙΖΑ ότι θα έχουν ξεχαστεί, θα έρχονται να μας ζητάνε τα ρέστα για τα απόνερα της πολιτικής τους. Πρέπει να το σκεφτεί πολύ καλά αυτό η Κυβέρνηση. Και πρέπει να δούμε πώς θα κινηθεί και η ίδια η Βουλή σε σχέση με την εξέταση όλων αυτών των θεμάτων. Νομίζω ότι έχει δίκιο ο Κοινοβουλευτικός Εκπρόσωπος του Κινήματος Αλλαγής. Ο κ. Τζανακόπουλος, κάνοντας κριτική στην ομιλία του Υπουργού και τοποθετούμενος εφ' όλης της ύλης, επίσης, δεν είπε τίποτα για τα χρόνια, τα οποία κυβερνήσατε. Και όσα προσπάθησε - μέσα από το ειρωνικό του ύφος αλλά και την αγωνία του να δείξει, ας πούμε, βέβαιος για αυτά τα οποία έλεγε - να μας πει, ήταν όλα ψεύδη, έχουν καταρριφθεί. Και τα περισσότερα έχουν καταρριφθεί και από όσα έγγραφα κατέθεσε ο κ. Χατζηδάκης το πρωί εδώ. Είπε, όμως, και ένα μεγάλο ψέμα, το οποίο δεν έχει να κάνει με το νομοσχέδιο. Είπε ότι ο Πρωθυπουργός «αγόρασε» ψήφους από τον κ. Πατέρα. Αυτό είναι μία αυθαίρετη ερμηνεία και θα ήθελα όταν γυρίσει στην Αίθουσα να ανακαλέσει.
Αφού το είπε στον «ΣΚΑΪ».
Είπε ότι αγόρασε; Είπε τη λέξη «αγόρασε»;
Η λέξη ή η συναλλαγή σε πείραξε;
Είπε τη λέξη «αγόρασε»;
Κύριε Φάμελλε, σας παρακαλώ.
Καταντάει αστείο, αυτό το οποίο κάνετε. Να το ανακαλέσει.
Κύριοι συνάδελφοι, σας παρακαλώ.
Η λέξη ή η συναλλαγή σε πείραξε;
Ευχαριστούμε τον κ. Φάμελλο που διαψεύδει τον κ. Τζανακόπουλο…
Για τη συναλλαγή τι είπε;
Σας παρακαλώ, κύριε Φάμελλε. [[Θόρυβος - διαμαρτυρίες από την πτέρυγα του ΣΥΡΙΖΑ]] Ηρεμήστε, κύριοι συνάδελφοι!
Θα τα πείτε μετά. Με το να φωνάζετε δεν κερδίζετε το δίκιο σας. Το χάνετε.
Κύριε Λιβανέ, μη συνεχίζετε τον διάλογο τώρα. Συνεχίστε την ομιλία σας.
Εγώ θέλω απλά να πω, για να θυμίσω και στον κ. Φάμελλο και στους συντρόφους του, αλλά κυρίως στο συλλογικό υποσυνείδητο της παράταξής σας ότι ήταν ο κ. Τσίπρας που είχε τον καταπληκτικό αυτό Υπουργό, τον κ. Πολάκη, ο οποίος είχε τους κολλητούς του φίλους στα νοσοκομεία επί Υπουργίας του.
Μα, σας παρακαλώ, κύριοι συνάδελφοι. Δεν γίνεται κάθε φορά που ένας ομιλητής οποιουδήποτε κόμματος μιλάει να γίνεται αυτή η διαδικασία.
Κύριε Σαντορινιέ, ξέρετε πόσο σας σέβομαι, σας παρακαλώ πάρα πολύ. [[Θόρυβος - διαμαρτυρίες από την πτέρυγα του ΣΥΡΙΖΑ]] Κύριοι συνάδελφοι, σας παρακαλώ. Έχετε τον λόγο μετά να μιλήσετε. Δεν έχει το δικαίωμα να τα πει; Σας παρακαλώ πάρα πολύ!
…(Δεν ακούστηκε)
Δεν έχετε τον λόγο. Όσοι είναι εγγεγραμμένοι θα μιλήσουν. Είναι ο κ. Βαρδάκης. Είναι τόσοι συνάδελφοι.
Αντί να ακούσουμε για τη ΔΕΗ…
Μα, σας παρακαλώ! Εγώ σταμάτησα πριν λίγο τον κ. Τζανακόπουλο, που μίλησε για άλλα θέματα, που μίλησε για τον διοικητή; Του είπα να σταματήσει να μιλάει; Σας παρακαλώ! Συνεχίστε, κύριε συνάδελφε.
Πήρε, λοιπόν - διότι πρέπει όντως να τα αναφέρουμε συχνά για να μην τα ξεχνάτε κι εσείς οι ίδιοι - τον καλό του φίλο από το μαγαζί του, ένα βουλκανιζατέρ - δεν έχουμε κανένα πρόβλημα με αυτό το θέμα - και τον έβαλε εκεί…
Μα, σας παρακαλώ πάρα πολύ, κύριοι συνάδελφοι! Είναι εδώ ο κ. Τζανακόπουλος. Θα ζητήσει μετά τον λόγο.
Το είπα και θα το ξαναπώ.
Κύριε συνάδελφε, εγώ σας κάλεσα να το ανακαλέσετε.
Συναλλαγή κάνατε.
Εμείς, λοιπόν, θέλουμε να σας θυμίσουμε επίσης…
Συναλλαγή κάνατε.
Ανταλλάξατε ψήφους με…
Κύριε Τζανακόπουλε, θα έχετε το δικαίωμα να μιλήσετε μετά. Κύριε Φάμελλε, σας παρακαλώ πολύ.
Γελάτε κιόλας. Ντροπή σας!
Γελάω με την κατάντια σας.
Μα, τι κατάσταση είναι αυτή; Θεωρείτε ότι αυτό που γίνεται τώρα είναι το σωστό;
Μα, όχι να μας λέει…
Σας παρακαλώ, αφήστε να μιλήσει ο ομιλητής και μετά θα πάρει τον λόγο ο Κοινοβουλευτικός Εκπρόσωπος να μιλήσει. Θα τον ξαναπάρει τον λόγο και δεν θα μιλούν οι Βουλευτές. Κανένα πρόβλημα. Εγώ δεν μπορώ να το αποτρέψω αυτό. Σας παρακαλώ, μην τον διακόψετε πάλι. Να προχωρήσουμε τη διαδικασία. Ήδη, έχουμε χάσει αρκετά λεπτά. Συνεχίστε, κύριε Λιβανέ.
Εγώ έχω μιλήσει δύο λεπτά και οι Βουλευτές φωνασκούντες έξι λεπτά. Εγώ, λοιπόν, ήθελα απλώς να σας θυμίσω για άλλη μία φορά - και να μας πείτε και για αυτό - τον κ. Δημήτρη Μπούτο, τον καταπληκτικό αυτό άλλο κολλητό του κολλητού του Πρωθυπουργού, τον οποίο διορίσατε στη Νίκαια, ο οποίος είχε τέσσερα πλαστά πτυχία. Βγήκε το πόρισμα των τριάντα σελίδων από το Σώμα Επιθεωρητών Δημόσιας Διοίκησης. Και εσείς όλοι τι κάνατε; Τίποτα. Ο δε κ. Πολάκης έκανε και αναρτήσεις υπέρ του. Και τελικά, ο ίδιος δεν άντεξε και παραιτήθηκε. Η διαφορά μας ποια είναι; Αν έγινε ένα λάθος, αυτό το οποίο εσείς φωνάζετε, αμέσως αυτό διορθώθηκε. Ο άνθρωπος αυτός, δηλαδή, δεν είναι διοικητής πια. Εμείς σας εξηγήσαμε και το πρωί ποιες είναι οι διαδικασίες που έχουμε βάλει για την αξιολόγηση στα νοσοκομεία, τις οποίες εσείς δεν βάλατε. Και για να μη φωνάζετε και εξάπτεστε, θα τους κρίνουμε κάθε τρεις μήνες. Θα κρίνονται από τον λαό και από τις υπηρεσίες. Και θα κριθούμε συνολικά στο τέλος της τετραετίας. Το ύφος και το ήθος που υποκρύπτεται κάτω από το ύφος της ομιλίας αλλά και των φωνών σας και του τρόπου που αντιλαμβάνεστε την κοινοβουλευτική διαδικασία σας χαρακτηρίζει. Το αντίστοιχο δικό μας και του Υπουργού πριν και του τρόπου, που προσπάθησε να σας πείσει για τη δική του άποψη, σε σχέση με την αντίθετη δική σας, χαρακτηρίζει και τη δική μας την παράταξη και βεβαίως τον ίδιο. Δεν θέλω να σχολιάσω κάτι σε αυτό. Ως προς την αντισυνταγματικότητα - όσο ακτιβισμό και αγωνία να μας δείξετε εδώ, κύριε Κοινοβουλευτικέ Εκπρόσωπε του ΣΥΡΙΖΑ και αγαπητοί συνάδελφοι του ΣΥΡΙΖΑ - πρώτον, σας απαντήσαμε ότι αυτό έχει κριθεί στη νομολογία του Αρείου Πάγου. Δεύτερον, είναι για το δημόσιο συμφέρον. Δεν σας αρέσουν οι απαντήσεις μας. Δεκτό. Η πλειοψηφία, όμως, αποφάσισε. Όσο κι αν φωνάζετε, λοιπόν, αυτό δεν αλλάζει. Το μόνο που κάνετε είναι να δημιουργείτε εντυπώσεις. Στο ερώτημα που διατυπώθηκε πολιτικά για την παράταξή μας και για την Κυβέρνηση, αν εμείς στηρίζουμε τις ιδιωτικοποιήσεις, η απάντηση είναι από τη μεριά μας προφανής και θα ασχοληθώ λίγο με αυτό στο αμέσως επόμενο λεπτό της ομιλίας. Εγώ σέβομαι το ΚΚΕ και τον εκπρόσωπο που είπε ποια είναι η θέση τους, ότι είναι κάθετα απέναντί μας. Πείτε μας κι εσείς, όμως, τεσσεράμισι χρόνια μετά την κυβερνητική σας θητεία και σήμερα από τα έδρανα της Αντιπολίτευσης, ποια θέση έχετε απέναντι στις ιδιωτικοποιήσεις; Εμείς, αγαπητοί συνάδελφοι, όσο κι αν φωνάζετε, θα λέμε αυτό, που πιστεύουμε ότι είναι σωστό και ο ελληνικός λαός θα μας ακούει και θα μας συντροφεύει. Από την πρώτη μέρα της διακυβέρνησής μας, σας έχουμε πει ότι θα εφαρμόσουμε ένα συγκεκριμένο σχέδιο για μια ισχυρή επενδυτική ανάπτυξη στην πατρίδα μας. Το σχέδιο αυτό - το έκανε εύληπτο ο Πρωθυπουργός - θα έχει μια τριγωνική μορφή. Η πρώτη πλευρά είναι η μείωση των φόρων. Σε αυτή την κατεύθυνση έχουμε ήδη νομοθετήσει. Έχει έρθει ο προϋπολογισμός και την επόμενη εβδομάδα είναι και το φορολογικό νομοσχέδιο στην Ολομέλεια. Η δεύτερη πλευρά και ένα ισχυρό τραπεζικό σύστημα, τελείως διαφορετικό από αυτό που μας αφήσατε εσείς πίσω. Το σχέδιό μας, το σχέδιο «ΗΡΑΚΛΗΣ», ως νομοθέτημα έρχεται, επίσης, την επόμενη εβδομάδα και θα το κουβεντιάσουμε εδώ. Και εκεί να δούμε πάλι τι θα πείτε. Το τρίτο είναι οι μεταρρυθμίσεις. Το παρόν νομοσχέδιο που συζητάμε - για το οποίο εσείς βέβαια δεν συζητάτε, αλλά φωνάζετε, έχετε καθίσει μόνο σε δυο - τρία άρθρα από όλο το νομοσχέδιο - είναι ακριβώς μια μεταρρύθμιση με βαρύνουσα πολιτική σημασία, μια μεταρρύθμιση που ακριβώς - και απαντάμε στο ερώτημά σας ευθαρσώς - φέρει την ιδεολογική σφραγίδα της Νέας Δημοκρατίας. Η παράταξή μας και είμαστε περήφανοι γι' αυτό, πιστεύει στην ελεύθερη αγορά, στην υγιή επιχειρηματικότητα. Πιστεύει στον φιλελευθερισμό, στην αποτελεσματικότητα, στην εξωστρέφεια, στην παραγωγικότητα και ναι, στην πρωτοβουλία του ιδιωτικού τομέα, που εσείς πνίξατε βάναυσα τα προηγούμενα χρόνια. Μόνο ένας ισχυρός ιδιωτικός τομέας μπορεί να δημιουργήσει θέσεις εργασίας και καλές θέσεις εργασίας και καλά αμειβόμενες θέσεις εργασίας. Η δική σας η πολιτική οδηγεί σε κλείσιμο των εταιρειών, σε απόλυση των εργαζομένων, σε μηδενικούς μισθούς, λοιπόν. Αυτό το οποίο εκφράζετε, εκτός από την ψευδή λογική σας, απλά είναι η δύναμη από το παρελθόν, η δύναμη του λαϊκισμού και της εσωστρέφειας της οικονομίας μας. Είσαστε απλά οπαδοί ενός παρωχημένου κρατισμού περασμένων δεκαετιών, θιασώτες μιας επιδοματικής πολιτικής την οποία ασκήσατε με σκοπούς εκλογικούς - και αποτύχατε - και βεβαίως αυτής της καταπληκτικής επιχειρηματικότητας με τα βοσκοτόπια, αν θυμάστε. Εμείς, όμως, δεν έχουμε ιδεοληψίες και δεν κουραζόμαστε να σας αντιμετωπίζουμε. Θα προχωρήσουμε στον δρόμο, που μας έταξε η πλειοψηφία του ελληνικού λαού. Θέλουμε να αλλάξουμε σελίδα και αυτό εδώ το νομοσχέδιο αποτυπώνει ακριβώς αυτή την αλλαγή σελίδας. Θα ξαναπώ, όχι για να κουράσω τους συναδέλφους, απλά διότι καταλαβαίνω ότι πρέπει να μένουν τα νούμερα, πήρατε τη ΔΕΗ και ο κ. Σκουρλέτης που ήταν ο Υπουργός τότε, όταν την παρέδωσε, δεν μας είπε τίποτα για αυτά. Ναι, είχε 90 εκατομμύρια κέρδη το 2014 και παρέδωσε 900 χρέη. Είχε 9,1 δισεκατομμύρια χρηματιστηριακή αξία και ληξιπρόθεσμα 1,4 και παραδώσατε αξία 300 και ληξιπρόθεσμα 2,5. Η τιμή της μετοχής την οποία θα θέλαμε και αυτή να τη σχολιάσετε, αν μπορείτε, τον Ιανουάριο του 2015, πριν αναλάβετε, ήταν στα 5,70 ευρώ. Η μετοχή όταν παραδώσετε την κυβέρνηση ήταν στα 2,25 ευρώ. Σήμερα, μετά από τέσσερις μήνες, έχει ανέβει στα 3,16 ευρώ. Θέλουμε να μας πείτε κάτι και για αυτό. Η συνολική σας πορεία, αυτά τα οποία αφήσατε πίσω, αλλά και το θράσος μας, με κάνει για άλλη μια φορά να πω το απλό για να το καταλάβετε και εύχομαι οι ομιλίες σας να είναι σε αυτή την κατεύθυνση από εδώ και πέρα. Δεν έχετε κανένα δικαίωμα να κατηγορείτε κανέναν. Είστε κατηγορούμενοι και έχετε εγγραφεί ως κατηγορούμενοι για την υπόθεση στη συνείδηση…
Θα μας πάτε φυλακή;
Εμείς δεν πάμε τους ανθρώπους στη φυλακή. Εσείς στήσατε δέκα κάλπες εδώ για να πάτε τους πολιτικούς αντιπάλους στη φυλακή. Έχετε καταγραφεί ως κατηγορούμενοι στη συνείδηση του ελληνικού λαού. Οι αγκαλιές σας, οι φιλίες σας και οι κολεγιές σας με τον κ. Φωτόπουλο, που είχε κάνει δική του τη ΔΕΗ, αλλά και με τον κ. Λυμπερόπουλο που τον πήρατε τελευταία - τελευταία στις τάξεις σας, δείχνουν ακριβώς πού ανήκετε και πού θέλετε να πάτε τη χώρα. Για το ΑΣΕΠ τα είπαμε. Δεν νομίζω ότι χρειάζεται να καταχραστώ τον χρόνο. Μου κλέψατε πολύ, ας μην κλέψω κι εγώ από τους συναδέλφους Βουλευτές. Ήθελα να πω μια κουβέντα μόνο, κλείνοντας, για το θέμα του 1% στις αγροτικές γαίες, επειδή προέρχομαι και από αγροτική περιοχή. Εάν δεν έχετε καταλάβει τι σας έλεγαν πριν οι Υπουργοί, είμαστε εντάξει. Μπορεί να το καταλάβετε, όταν το διαβάσετε. Αν, όμως, έχετε καταλάβει και πραγματικά διαφωνείτε θα ήταν πολύ καλό να πηγαίνετε στις επόμενες τηλεοπτικές εκπομπές, αλλά και τις συζητήσεις που θα γίνονται μέσα στη Βουλή, να τοποθετήστε και να λέτε ευθέως - και εύχομαι να το κάνουν οι συνάδελφοι Βουλευτές του ΣΥΡΙΖΑ - ότι είστε κατά της τροπολογίας που είπαμε να αυξηθεί το ποσοστό που θα παίρνουν οι αγρότες. Να τους το εξηγήσετε, να έχουμε τίμιες καταστάσεις μεταξύ μας και να είστε και εσείς για μια φορά τίμιοι απέναντι στους Έλληνες αγρότες.
Η ισχύς ένα MW δεν είναι για τους αγρότες.
Εσείς δεν έχετε καταλάβει τίποτα ακόμα. Είσαστε σε άλλο μήκος κύματος. Δεν μιλάμε για αυτό. Μιλάμε για άλλο πράγμα. Θα σας εξηγήσουν οι συνάδελφοί σας. Σε κάθε περίπτωση, κλείνοντας την παρέμβασή μου αυτή, ήθελα να πω ότι έχετε αποφασίσει, έχετε επιλέξει να είστε απέναντί μας, να είσαστε μαζί με τις συντεχνίες και τους ακτιβιστές του περιθωρίου. Έχετε αποφασίσει να είσαστε απέναντι στη μεγάλη πλειοψηφία του ελληνικού λαού, που δεν στηρίζουν όλοι εμάς, αλλά στηρίζουν τη λογική της ανάπτυξης, στηρίζουν τη λογική της ελεύθερης οικονομίας στον τόπο μας. Εμείς έχουμε πάρει απόφαση ότι ό,τι και να λέτε, όσο κι αν φωνάζετε, όσο κι αν προσπαθείτε να μας καταπιέσετε, θα υπηρετήσουμε τα συμφέροντα των πολλών Ελλήνων, οι οποίοι είναι και οι μόνοι εντολείς μας. Θα αγωνιστούμε για να γίνει η Ελλάδα, κόντρα στη θέλησή σας, σύγχρονη, φιλελεύθερη, παραγωγική χώρα. Προφανώς, με αυτές τις σκέψεις και με αυτές τις απαντήσεις, περιμένοντας και τις δικές σας τοποθετήσεις, θα υπερψηφίσουμε το νομοσχέδιο. Ευχαριστώ.
Κύριε Τζανακόπουλε, έχετε τον λόγο, όπως είναι αναμενόμενο.
Ευχαριστώ, κύριε Πρόεδρε. Με κάλεσε ο Κοινοβουλευτικός Εκπρόσωπος της Νέας Δημοκρατίας με σχόλια για το ήθος, όχι μόνο το δικό μου, αλλά και των συναδέλφων μου και συντρόφων μου από τον ΣΥΡΙΖΑ, να ανακαλέσω αυτό που πριν από λίγο είπα και θα ξαναπώ τώρα από το Βήμα της Βουλής, ότι δηλαδή ο κ. Μητσοτάκης αγόρασε ψήφους από τον κ. Πατέρα με αντάλλαγμα κρατική θέση διοικητή νοσοκομείου. Δεν το ανακαλώ και όταν θα κάνει παρατηρήσεις περί ήθους ο κύριος Κοινοβουλευτικός Εκπρόσωπος της Νέας Δημοκρατίας να έχει το εξής στο μυαλό του: Σε αυτή εδώ την παράταξη, στην παράταξη του ΣΥΡΙΖΑ, εμείς έχουμε ήθος τέτοιο που δεν μας επιτρέπει αγοραπωλησίες ψήφων, κύριε Κοινοβουλευτικέ Εκπρόσωπε.
Όταν δίνατε τα κατοστάρικα στους συνταξιούχους…
Κύριοι συνάδελφοι, σας παρακαλώ, ηρεμήστε!
Κύριε Πρόεδρε, θα πρωτοτυπήσω και δεν θα απαντήσω.
Σας παρακαλώ ακούστε τώρα για τη διαδικασία.
Εντάξει ακούμε. Με βάση την κατάθεση ονομαστικής ψηφοφορίας και από τον κ. Καραθανασόπουλο, η διαδικασία έχει ως εξής: Οι ψηφοφορίες θα γίνουν αύριο στις 14.00; και σήμερα θα ολοκληρωθεί η διαδικασία. Για να ολοκληρωθεί σήμερα η διαδικασία καταλαβαίνετε ότι πρέπει να είμαστε προσεκτικοί στους χρόνους μας. Γιατί έχουμε τουλάχιστον σαράντα συναδέλφους να μιλήσουν και Αρχηγούς. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Νυδρίου Λευκάδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Μπακαδήμα.
Ευχαριστώ πολύ, κύριε Πρόεδρε. Θα πρωτοτυπήσω και δεν θα αναφερθώ στις διοικήσεις των νοσοκομείων παρ' ότι δεν είναι μόνο ο κ. Πατέρας πρόβλημα. Και στο Γενικό Κρατικό Νίκαιας ανακύπτει αντίστοιχο παρόμοιο πρόβλημα με τον νέο αναπληρωτή διοικητή. Αλλά θα πρωτοτυπήσω και θα παραμείνω στο νομοσχέδιο. Κύριε Υπουργέ, κυρίες και κύριοι συνάδελφοι, το σημερινό σχέδιο νόμου, που εισηγείται το Υπουργείο Περιβάλλοντος και Ενέργειας έχει τίτλο: «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ». Να θυμίσουμε ότι η Κυβέρνηση ακολουθεί κατά γράμμα τις προγραμματικές της δηλώσεις, μιας και από την αρχή ο Πρωθυπουργός αναφέρθηκε σε αυτή την απελευθέρωση της αγοράς ενέργειας ή - για να το θέσω και σωστά - στο ξεπούλημα της ΔΕΗ. Μετά τις προγραμματικές, ήρθε το επόμενο βήμα με τις αυξήσεις που υιοθετήθηκαν και εφαρμόστηκαν τον Αύγουστο με πρόσχημα πως η βιωσιμότητα της επιχείρησης ενέργειας κινδυνεύει. Ακολουθήθηκε κατά γράμμα η γνωστή συνταγή του νεοφιλελευθερισμού, με την απαξίωση του δημόσιου, μιας δημόσιας επιχείρησης εν προκειμένω, που παράγει ένα κοινωνικό αγαθό απαραίτητο για την ζωή των πολιτών. Στη συνέχεια ακολουθεί η αύξηση των τιμών, που στοχεύει στον να εξοργιστούν οι καταναλωτές και, σταδιακά, να αρχίσουν να αποχωρούν, αναζητώντας ιδιωτικές εταιρείες, που παρέχουν το ίδιο αγαθό, χρησιμοποιώντας το παρεχόμενο δίκτυο της δημόσιας εταιρείας. Έτσι, μειώνεται η αξία της επιχείρησης, η οποία τελικά ιδιωτικοποιείται ή καλύτερα ξεπουλιέται σε εξευτελιστική τιμή. Τον εξευτελισμό της ΔΕΗ, που επιχειρεί το συγκεκριμένο σχέδιο νόμου, συνοδεύουν διατάξεις που επιφέρουν μειώσεις στα τιμολόγια, μόνο όμως για πελάτες με μεγάλη κατανάλωση, η πλήρης ανατροπή των εργασιακών σχέσεων εντός της επιχείρησης με την ολοκληρωτική ανατροπή των συλλογικών διαπραγματεύσεων και την προώθηση ατομικών συμβάσεων ειδικά για τους νεοπροσληφθέντες και αυξημένες αμοιβές παράλληλα με ένα ιδιαίτερο εργασιακό καθεστώς για τους εξωτερικούς συνεργάτες, προβλέποντας την ίδια στιγμή παράκαμψη του ΑΣΕΠ, επιτρέποντας την πρόσληψη με ατομικές συμβάσεις ορισμένου χρόνου, με ισχύ τριετίας, απελευθερώνοντας την αμοιβή για τους συμβασιούχους. Δεν υπάρχει καμμία πρόβλεψη στο σχέδιο νόμου για το τι θα γίνεται με στελέχη της εταιρείας, που θα αποχωρούν από τη διευθυντική θέση που κατείχαν, όπως και για στελέχη που θα έχουν έρθει από την αγορά. Ταυτόχρονα, δεν υπάρχει καμμία δικλίδα ασφαλείας, που θα απαγορεύσει την επιστροφή παλαιότερων στελεχών του οργανισμού, που έχουν συνταξιοδοτηθεί, ώστε να μπορούν να επανέλθουν με μία τέτοιου είδους σύμβαση, επιχειρώντας να επιστρέψουν στην «ενεργό δράση» και, μάλιστα, με μισθούς εκτός του ορισμένου πλαφόν. Όλη αυτή η διαδικασία θα έχει ως αποτέλεσμα να διαχωριστούν οι εργαζόμενοι σε δύο ταχύτητες σε όλο το επίπεδο των υπαλλήλων. Αρκεί, βέβαια, να θυμηθούμε ότι και παλιότερα υπήρχαν περιπτώσεις golden boys της ΔΕΗ, που λάμβαναν υπέρογκες αμοιβές και άλλα προνόμια, για να αναλογιστούμε πού μπορεί να οδηγήσει η ψήφιση του σημερινού νομοσχεδίου. Κυρίες και κύριοι Βουλευτές, η καταστρατήγηση των εργασιακών σχέσεων της ΔΕΗ είναι το πρώτο βήμα, που θα οδηγήσει στην εκποίηση της εταιρείας. Ένα βήμα, που γίνεται πιο αποφασιστικό με τη «σαλαμοποίηση» και το σπάσιμο της ΔΕΠΑ ανάμεσα στους κλάδους υποδομών, εμπορίας και διεθνών έργων. Έτσι, προβλέπεται μερική διάσπαση των κλάδων υποδομών διεθνών έργων και εμπορίας της υφιστάμενης ΔΕΠΑ και η ίδρυση δύο νέων εταιρειών με όνομα ΔΕΠΑ Υποδομών και ΔΕΠΑ Διεθνών Έργων, ενώ η ήδη υπάρχουσα εταιρεία κρατάει την εμπορία. Μετά απ' αυτή την αναδιάρθρωση, το ΤΑΙΠΕΔ αναμένεται να πουλήσει, μέσω διεθνών διαγωνισμών, το 65% της ΔΕΠΑ Υποδομών και Εμπορίας που τώρα κατέχει, γεγονός που θα σηματοδοτήσει, χωρίς καμμία αμφιβολία, την πλήρη ιδιωτικοποίηση της εταιρείας. Αξίζει να σημειώσουμε πως οι εργαζόμενοι της ΔΕΗ από την αρχή τάχθηκαν ενάντια στο νομοσχέδιο, καταγγέλλοντας την απόσχιση και ιδιωτικοποίηση του ΔΕΔΔΗΕ, τη μεγάλη μείωση της συμμετοχής του δημοσίου στον ΑΔΜΗΕ και την πλήρη ανατροπή των εργασιακών σχέσεων. Εξάλλου και σήμερα πριν λίγο είχαν συγκέντρωση διαμαρτυρίας. Ως ΜέΡΑ25 το θέμα της ενέργειας μας έχει απασχολήσει από την αρχή. Θεωρούμε ακράδαντα πως η δυνατότητα ανάπτυξης μέσω εξόρυξης και χρήσης ορυκτών καυσίμων έχει εξαντληθεί παγκοσμίως. Αδιαμφισβήτητα, μελλοντικά, η ανάπτυξη θα έρθει μόνο από τεχνολογίες, που επιτυγχάνουν μηδενικό ακόμα και αρνητικό ισοζύγιο αερίων του θερμοκηπίου. Εξάλλου, ως χώρα που πληρώνει υπέρογκα πρόστιμα λόγω απορριμμάτων, πρέπει να έχουμε στο μυαλό μας πως αν συνεχίσουμε με αυτό το μοτίβο παραγωγής ηλεκτρικής ενέργειας, μελλοντικά θα κληθούμε να καταβάλουμε μεγάλο μέρος του προϋπολογισμού μας σε πρόστιμα λόγω ρύπων. Βασικός πυλώνας του προγράμματος του ΜέΡΑ25, κυρίες και κύριοι συνάδελφοι, είναι η εκπόνηση ενός προγράμματος πλήρους απεξάρτησης από τα ορυκτά καύσιμα μέχρι το 2040, με παράλληλη επέκταση των ΑΠΕ, πάντα σε ισορροπία με τις οικονομίες κλίμακας και την περιβαλλοντική προστασία, σεβόμενοι τη γεωμορφολογία, τα φυσικά οικοσυστήματα και το φυσικό τους κάλος. Είναι απαραίτητη η συνδυαστική αξιοποίηση των τοπικών δυνατοτήτων για γεωθερμία, ηλιακή ενέργεια, υδάτινη ενέργεια, βιομάζα, αλλά και ανεμογεννήτριες για παραγωγή ενέργειας. Επιπλέον, η παραγωγή της ενέργειας από ΑΠΕ μπορεί να ανήκει σε ένα μεγάλο φάσμα παραγωγών, το οποίο μπορεί να περιλαμβάνει σαφέστατα και τη ΔΕΗ, αλλά και πρωτοβουλίες «ενεργειακών πολιτών», όπως έχει συμβεί και συμβαίνει σε πολλές ευρωπαϊκές χώρες. Επίσης, είναι απαραίτητο να δοθεί έμφαση στην τοπική παραγωγή ενέργειας, τη βιοκλιματική αρχιτεκτονική και σε άλλες καινοτομίες, όπως για παράδειγμα η χρήση τεχνολογίας led για το φωτισμό δημοσίων χώρων. Εξίσου αναγκαίο, όμως, είναι να εκπονηθεί ένα συλλογικό σχέδιο που θα αφορά την ενέργεια στη χώρα μας. Ένα σχέδιο που οφείλει να είναι λεπτομερές και να ακολουθηθεί κατά γράμμα, ώστε με στρατηγικά βήματα να καταφέρουμε να φέρουμε τη χώρα μας στον 21ο αιώνα και ενεργειακά. Δεν είναι δυνατόν να μιλάμε για τεχνολογική ανάπτυξη και για 5G δίκτυα, την ίδια στιγμή που βασιζόμαστε ενεργειακά ακόμη στον λιγνίτη. Δεν είναι δυνατόν να συνεχίσουμε να βασιζόμαστε στη λεηλασία των φυσικών πόρων, που αποτέλεσε θεμέλιο λίθο του μεταπολεμικού μοντέλου μεγέθυνσης. Παράλληλα, κρίνουμε ως απαράδεκτο ότι το παρόν νομοσχέδιο, με τις διατάξεις του, θεσμοθετεί ένα ιδιωτικό μονοπώλιο στο φυσικό αέριο, γεγονός που σε συνδυασμό με τις αυξήσεις και το ξεπούλημα της ΔΕΗ, θα διογκώσει το κόστος κάλυψης των ενεργειακών αναγκών όλων μας και φυσικά - όπως συμβαίνει πάντα από αυτή την τακτική - θα θιγούν και θα πληγούν οι ασθενέστερες ομάδες και οι συνάνθρωποί μας, που ανταπεξέρχονται ήδη με εξαιρετικά μεγάλη δυσκολία στις οικονομικές τους ανάγκες. Γιατί, πάντα, σε περιπτώσεις τέτοιων μονοπωλίων δεν είναι δυνατόν να υπάρχει κανένας έλεγχος της τιμής διάθεσης, μιας και δεν υπάρχει έτερος προμηθευτής ή πάροχος. Δυστυχώς, για ακόμη μία φορά, το ξεπούλημα βαφτίζεται «αξιοποίηση» και «εκσυγχρονισμός». Για ακόμη μία φορά, στο όνομα της ανάπτυξης καταπατούνται τα δικαιώματα των εργαζομένων και παραγκωνίζονται βασικές ανάγκες των πολιτών, με μοναδικό και απώτερο στόχο την ικανοποίηση αιτημάτων και επιδιώξεων της εγχώριας τοπικής ολιγαρχίας, που για ακόμη μία φορά επιδιώκει να αυξήσει τα κέρδη της και να πλουτίσει σε βάρος των υπολοίπων και κυρίως στην πλάτη των αδυνάτων, τους οποίους εμείς, ως εκπρόσωποι όλων των Ελλήνων, οφείλουμε να προστατεύσουμε και όχι να τους αφήνουμε βορά σε κερδοσκόπους και επιχειρηματίες. Και επειδή ίσως ο όρος «ξεπούλημα» να ακούγεται γραφικός και αδιαμφισβήτητα πολυχρησιμοποιημένος τα τελευταία χρόνια, επιτρέψτε μου να σας αποδείξω με στοιχεία πως, στην περίπτωση της ΔΕΗ, όχι μόνο έχει νόημα, αλλά παίρνει σάρκα και οστά. Αν δούμε την τιμή της μετοχής της εταιρείας - που ήταν η μοναδική εταιρεία παραγωγής ηλεκτρισμού στην Ελλάδα - έπεσε από τα 37 ευρώ που κυμαινόταν τον Δεκέμβριο του 2007, στο 1,4 τον Μάιο του 2019. Αν, λοιπόν, η ιδιωτικοποίηση ήταν ο τελικός στόχος, γιατί δεν επιλέχθηκε να γίνει σε μία περίοδο που η τιμή της μετοχής θα βρισκόταν σε υψηλότερο επίπεδο και γίνεται τώρα που είναι περίπου στα 3 ευρώ; Αν μιλάμε για σωστή ιδιωτικοποίηση, που θα είχε στόχο την αξιοποίηση της εταιρείας, γιατί δεν έγινε τότε; Γιατί επιλέγουμε να την ξεπουλήσουμε τώρα; [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Κυρίες και κύριοι Βουλευτές, είναι απαράδεκτο να συνεχίζονται πρακτικές του παρελθόντος που στοχεύουν στον πλήρη ευτελισμό μιας δημόσιας εταιρείας με την ολοκληρωτική ισοπέδωση όλου του εργασιακού της μοντέλου, με ταυτόχρονη αναδιάρθρωση άλλων θυγατρικών εταιρειών, με σκοπό να γίνουν ελκυστικές και να προσεγγίσουν «στρατηγικούς επενδυτές» που θα τις πάρουν με μικρό τίμημα. Τα τελευταία χρόνια, εξάλλου, είχαμε πολλά τέτοια παραδείγματα, όπως τον ΟΤΕ, τον ΟΣΕ, περιφερειακά αεροδρόμια και τόσα άλλα. Μάλλον ήρθε και η ώρα της ΔΕΗ. Όπως φαίνεται, δυστυχώς, δεν αναμένεται να αλλάξει το σκεπτικό των ελληνικών κυβερνήσεων που υιοθετούν το αναπτυξιακό μοντέλο του χαρίσματος. Μόνιμο θύμα; Οι πολίτες. Παράπλευρη απώλεια; Η δυνατότητα σχεδιασμού ενός πραγματικού σχεδίου ανάπτυξης που θα αξιοποιούσε τα δυνατά στοιχεία της χώρας μας και θα τόνωνε τυχόν σαθρά σημεία των δημόσιων επιχειρήσεων, προκειμένου να γίνουν εύρωστες και να έχουν θετικό πρόσημο απόδοσης, χωρίς να μετακυλίεται το όποιο επιπλέον κόστος στους καταναλωτές. Το πλήρωμα του χρόνου έχει φτάσει και πρέπει να επιδείξουμε, επιτέλους, την απαραίτητη πολιτική βούληση που δεν φαίνεται να υπάρχει. Πολύ φοβάμαι πως θα επιβεβαιωθεί, μολονότι για το καλό όλων μας και για το μέλλον των επόμενων γενεών θα ήθελα να μη συμβεί, ο Νίκος Γκάτσος που στην τελευταία στροφή του Κεμάλ αναφέρει πως «αυτός ο κόσμος δεν θα αλλάξει ποτέ». Αυτός ο κόσμος μπορεί να αλλάξει και έχουμε υποχρέωση να το προσπαθήσουμε. Ευχαριστώ.
Κύριοι συνάδελφοι, να σας κάνω μία ενημέρωση. Είμαστε στον αριθμό τριάντα. Πληροφορήθηκα ότι θα μιλήσει κάποια στιγμή αργότερα ο κ. Βαρουφάκης ως Πρόεδρος της Κοινοβουλευτικής Ομάδας του ΜέΡΑ25. Οι Κοινοβουλευτικοί Εκπρόσωποι έχουν ολοκληρώσει τις τοποθετήσεις τους. Εάν τηρηθούν οι χρόνοι, θα πάμε στις 2: 00. Σας προτείνω, ως εναλλακτική λύση, αντί για τις δώδεκα τα μεσάνυχτα, που είχε πει η Διάσκεψη των Προέδρων, να πάμε στη 1: 00. Θα το τραβήξουμε μία ώρα παραπάνω. Και για να μιλήσουν όλοι οι συνάδελφοι ο χρόνος από επτά λεπτά, που βέβαια δεν τηρήθηκε γιατί αν είχε τηρηθεί θα είμαστε τώρα στο νούμερο σαράντα τουλάχιστον, να πάει στα πέντε λεπτά.
Δεν γίνεται, κύριε Πρόεδρε. Έχουν μιλήσει τριάντα.
Κυρία Φωτίου, διαφορετικά κάποιοι συνάδελφοι προς το τέλος δεν θα μιλήσουν. Υπάρχει και μία τρίτη εναλλακτική λύση. Είναι ο κ. Τζανακόπουλος εδώ κατά ευτυχή συγκυρία και ο κ. Λιβανός. Θα ήθελα χωρίς δημόσια τοποθέτηση, οι δυο σας, να συνεννοηθείτε μήπως - κάνω μία πρόταση έξω από τον Κανονισμό, είναι συμφωνία κυρίων - να αποσύρουμε από τέσσερις και τέσσερις συναδέλφους - γιατί τα άλλα κόμματα δεν έχουν, είναι Νέα Δημοκρατία και ΣΥΡΙΖΑ από ό,τι είδα - ώστε να γλιτώσουμε μία ώρα και στη 1: 00 με 1: 15 να τελειώσουμε. Μη μου απαντήσετε τώρα για αυτό. Συνεννοηθείτε και αν συμφωνήσετε, λύνεται το πρόβλημα, χωρίς να μειώσουμε και τον χρόνο στους συναδέλφους. Μέχρι, λοιπόν, κυρία Φωτίου, να έχω μία απάντηση, είτε θετική είτε αρνητική, ελάτε στο Βήμα για επτά λεπτά.
Κύριε Πρόεδρε, ζητώ τον λόγο επί της διαδικασίας για μισό λεπτό.
Για ένα λεπτό, όμως, κύριε Δρίτσα. Έχετε τον λόγο.
Κύριε Πρόεδρε, εσείς το ξέρετε καλύτερα από μένα ότι ο Κανονισμός της Βουλής έχει τρία άρθρα που αναφέρονται λεπτομερώς στη διαδικασία της κατ' άρθρον συζήτησης πέρα από την επί της αρχής. Αυτή η παράδοση στη Βουλή των Ελλήνων κόπηκε με το μνημόνιο. Αντί να έχουμε μία συνεδρίαση επί της αρχής και δυο, τρεις και τέσσερις πολλές φορές όπως είχαμε στο παρελθόν επί των άρθρων όταν τα νομοσχέδια ήταν μεγάλα, τώρα έχουμε πια κάνει καθεστώς τη μία συνεδρίαση. Παρακαλώ εσείς ως αρχαιότερος πρέπει να πάρετε πρωτοβουλία και να επανέλθει η κοινοβουλευτική τάξη σε αυτό το Κοινοβούλιο τώρα πια που τα μνημόνια τελειώσανε.
Κύριε Δρίτσα, έχετε απόλυτο δίκιο. Προσωπικά προσυπογράφω την ένστασή σας. Κατά σύμπτωση όμως στην τελευταία Διάσκεψη των Προέδρων το θέμα το έθεσε πρώτος ο κ. Καραθανασόπουλος έτσι όπως βάλατε και εσείς, το υποστήριξε και ο κ. Βούτσης το υποστήριξα και εγώ και ο Πρόεδρος της Βουλής δεσμεύτηκε ότι θα κάνει ό,τι μπορεί για να επανέλθουμε σε αυτό που ξέραμε εμείς οι παλαιότεροι, μία μέρα επί της αρχής και άλλη ημέρα επί των άρθρων. Όχι μόνο δεν θα αντιδικήσω μαζί σας, αλλά το προσυπογράφω. Τον λόγο έχει η κ. Φωτίου για επτά λεπτά.
Πολύ καλή η πρόταση, κύριε Πρόεδρε, και η συναίνεσή σας. Κυρίες και κύριοι Βουλευτές, με αστειάκια, με εξυπνακίστικες ρητορείες και λαθροχειρίες επιτελείται η διάλυση του μεγαλύτερου δημοσίου αναπτυξιακού βραχίονα της χώρας μας, της ΔΕΗ, η οποία πρωτοστάτησε στην οικονομία και στην ανάπτυξη της χώρας. Η Κυβέρνηση είναι αποφασισμένη να επιβάλει την πλήρη ιδιωτικοποίηση της ενέργειας της χώρας μας, γιατί την αντιμετωπίζει σαν ένα εμπορεύσιμο προϊόν φυσικά τεράστιου οικονομικού ενδιαφέροντος και άρα προνομιακό πεδίο για την απρόσκοπτη δράση των δυνάμεων της αγοράς, δηλαδή των επιχειρηματικών συμφερόντων που ευνοεί. Είναι γνωστό, ειπώθηκε πολλές φορές εδώ μέσα, να το ξαναπούμε λοιπόν, για να το ακούει ο ελληνικός λαός, που αποκλεισμένος από τα κανάλια τα ιδιωτικά γιατί επαναλαμβάνουν τα γνωστά ψεύδη, βλέπει Βουλή - και θα τη δει μέχρι τη 1: 00 ή όση ώρα πάει, κύριε Πρόεδρε - τη στιγμή που προηγμένες χώρες, όπως η Αυστρία, η Κύπρος, η Δανία, η Ισπανία, η Φινλανδία και η Γαλλία κρατούν στον έλεγχο του δημοσίου τις μεγάλες υποδομές ενέργειας, ενώ χώρες όπως η Γερμανία προχωρούν σε εκατοντάδες επανακρατικοποιήσεις δημόσιων υποδομών αυτού του είδους, διότι βίωσαν τα αρνητικά αποτελέσματα της ιδιωτικοποίησης, η Ελλάδα σήμερα, τώρα που έχουμε βγει από τα μνημόνια, σκοπεύει να ξεπουλήσει τα φυσικά μονοπώλια των δικτύων ηλεκτρισμού και φυσικού αερίου, μετά φυσικά την πλήρη απαξίωσή τους στην οποία επεδόθη η Κυβέρνηση κατά τη γνωστή της μεθοδολογία πριν από κάθε ιδιωτικοποίηση. Δεν θα σταθώ στην παράκαμψη του ΑΣΕΠ για τις προσλήψεις προσωπικού, για τις οποίες δεν εφαρμόζεται η ισχύουσα επιχειρησιακή σύμβαση, ούτε στην πρόνοια για τα golden boys της Νέας Δημοκρατίας, των οποίων οι αμοιβές θα καθορίζονται από το συμβούλιο προσλήψεων και αμοιβών χωρίς ανώτατο όριο, ούτε στο γεγονός ότι τα κρατικά αυτοκίνητα τα οποία θα χρησιμοποιούν αυτοί θα κινούνται χωρίς όριο κυβισμού. Όλα αυτά θεωρώ ότι είναι προφανές και δίκαιο αφού τα golden boys της Νέας Δημοκρατίας στοιχίζουν ακριβά γιατί είναι άριστοι. Μας το απέδειξαν αυτό άλλωστε και οι πρόσφατοι διορισμοί των διοικητών των νοσοκομείων με αποκορύφωμα την περίπτωση του αυθημερόν παραιτηθέντα νέου διοικητή του Νοσοκομείου Καρδίτσας που εν τη αφελεία του έκαψε το αφήγημα της αριστείας on camera και συγχρόνως απεκάλυψε και πώς γίνεται το ρουσφέτι σε πρωθυπουργικό επίπεδο. Το σημαντικό είναι ότι η στρατηγική της Κυβέρνησης αδυνατεί να ανταποκριθεί σε δύο στόχους που βρίσκονται στον πυρήνα της δικής μας αντίληψης. Η αντιμετώπιση, πρώτον, της ενεργειακής φτώχειας και, δεύτερον, της κλιματικής αλλαγής. Επειδή μας είπατε ότι το 2014 μας αφήσατε πελατολόγιο εξακοσίων χιλιάδων καταναλωτών στη ΔΕΗ, να σας θυμίσω ότι αυτοί οι εξακόσιες χιλιάδες πελάτες δεν πλήρωναν. Τους είχε κοπεί το ρεύμα. Ενενήντα χιλιάδες άνθρωποι ζούσαν χωρίς ρεύμα. Να σας θυμίσω ότι πολλαπλάσια με δυσθεώρητα απλήρωτους λογαριασμούς βρισκόντουσαν χιλιάδες οικογένειες. Αυτοσχέδιες μέθοδοι θέρμανσης, με μαγκάλια, με καύση οποίας ύλης έμοιαζε με καύσιμη, με θανάτους από αναθυμιάσεις να σας θυμίσω - δεν είναι παλιά, είναι πριν πέντε χρόνια - από πυρκαγιές. Με τον νόμο για την αντιμετώπιση της ανθρωπιστικής κρίσης, λοιπόν, τον Μάρτη του 15 προχωρήσαμε στην επανασύνδεση ενενήντα χιλιάδων κομμένων ρευμάτων σε νοικοκυριά δωρεάν, χορήγηση 300 kWh δωρεάν μηνιαία στο κάθε νοικοκυριό που δεν μπορούσε να πληρώσει το ηλεκτρικό του. Στη συνέχεια, οργανώσαμε σε συνεργασία με τη διοίκηση της επιχείρησης ένα σύστημα ρύθμισης των οφειλών, ώστε σταδιακά να γίνει εφικτή η αποπληρωμή τους και τέλος, μειώσαμε τον ΦΠΑ ώστε να ωφεληθούν όλοι οι καταναλωτές και όχι μόνο οι διαβιούντες σε ακραία φτώχεια. Όλα αυτά, τη δύσκολη ώρα, έγιναν με τις συνέργειες της δημόσιας ΔΕΗ, με τις συνέργειες αυτών των ανθρώπων που σήμερα τους απαξιώνετε και προσπαθείτε να δημιουργήσετε έναν κοινωνικό αυτοματισμό γι' αυτούς. Ιδιωτικοποιείτε, λοιπόν, ό,τι έχει απομείνει στο δημόσιο στερώντας από το κράτος τη δυνατότητα να ασκήσει δημόσια πολιτική υπέρ των αδυνάμων και κατά της ενεργειακής φτώχειας, γι' αυτό, άλλωστε, δεν είναι τυχαίο ότι κατά τη συνταγματική Αναθεώρηση η Νέα Δημοκρατία αρνήθηκε να ψηφίσει διάταξη για την πρόσβαση όλων σε καθαρή και οικονομικά προσιτή ενέργεια και τώρα φαίνεται ο λόγος: Δεν προτίθεται να ακολουθήσει πολιτικές που εξασφαλίζουν χαμηλό κόστος ενέργειας και πρόσβασης σε όλους τους πολίτες και τις επιχειρήσεις. Εκείνο που είναι πολύ σημαντικό ποιο είναι; Ότι δίνετε την πώληση απαιτήσεων σε ιδιωτικά funds τα οποία φυσικά θα μπορούν να διεκδικούν τα οφειλόμενα στην εταιρεία απαλλαγμένα από οποιοδήποτε κοινωνικό κριτήριο. Τώρα, δεν είναι, όμως, λιγότερο μικρότερος ο ρόλος που παίζει η ενέργεια για την αντιμετώπιση της κλιματικής αλλαγής, όπως διαπιστώνει η Τράπεζα της Ελλάδας. Και εδώ θα σας διαβάσω από την έκθεση της Τράπεζας της Ελλάδος τα εξής: «Η κλιματική αλλαγή με την ενεργειακή φτώχεια δημιουργούν έναν φαύλο κύκλο που στη διεθνή βιβλιογραφία ορίζεται ως ενεργειακή και κλιματική φτώχεια». Εσείς, που ο Πρωθυπουργός σας κόπτεται για την κλιματική αλλαγή! Λέει η Τράπεζα της Ελλάδος: «Είναι ο φαύλος κύκλος φτώχειας - απουσίας πρόσβασης σε ενέργεια και τεχνολογία και μειωμένης προστασίας έναντι των ζημιών εξαιτίας της κλιματικής αλλαγής». [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, ολοκληρώνω. Συνεχίζει: «Πρόκειται για πρόβλημα για την επίλυση του οποίου επιβάλλεται δημόσια παρέμβαση. Πρέπει να αναβαθμιστεί η υποχρέωση παροχής δημόσιας υπηρεσίας». Τα λέει ο κ. Στουρνάρας αυτά, δεν τα λέω εγώ. Αντί δημόσιας υπηρεσίας έχουμε την ιδιωτικοποίηση της ΔΕΗ, ο μεγάλος δημόσιος αναπτυξιακός βραχίονας της χώρας στα χέρια του ιδιωτικού κεφαλαίου. Θα το πληρώσουν αυτό τα αδύναμα στρώματα και τα μεσαία στρώματα. Ξέρετε, αυτά δεν ξεχνούν. Σας ευχαριστώ.
Προχωράμε με τον κ. Χαρίτου Δημήτριο. Εντός παρενθέσεως έχει και το «Τάκης». Πώς προτιμάτε να σας φωνάζουμε;
Δημήτριο.
Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, σας άκουσα με προσοχή να παρουσιάζετε μια σειρά από εκθέσεις, όπου αφιερώσατε σχεδόν το μεγαλύτερο μέρος της ομιλίας σας. Στην πραγματικότητα, όμως, με την όλη παρουσίαση που κάνατε αμφισβητήσατε τη βιωσιμότητα και την προοπτική της ίδιας της εταιρείας. Βέβαια, δεν θα σταθώ στους εξυπνακισμούς. Νομίζω ότι δεν αξίζουν σχολιασμού. Όμως, δεν σας άκουσα - και το λέω ειλικρινά - να παρουσιάζετε κανένα ολοκληρωμένο σχέδιο για τη διάσωση και την ανάκαμψη της εταιρείας. Δεν άκουσα καμμιά αναφορά για προγράμματα ανάπτυξης, για επενδύσεις στον χώρο της ενέργειας. Επαναλάβατε για άλλη μια φορά αυτό που ακούμε από την πρώτη μέρα που βγήκατε, μια συνεχή κινδυνολογία για τη βιωσιμότητά της και τη δυσφήμισή της με κάθε ευκαιρία. Άλλωστε, πάνω σε αυτά πατήσατε για να προχωρήσετε στις αδικαιολόγητες αυξήσεις στα τιμολόγια, αυξήσεις με τις οποίες θα φορτώσετε σε κάθε οικογένεια 100 ευρώ ετησίως επιπλέον. Πετύχατε μέσα σε λίγους μήνες το ακατόρθωτο, διώχνατε τους καλούς πελάτες της ΔΕΗ προς τους ανταγωνιστές της και αντί για διασώστες, κύριε Υπουργέ, πελατοδιώχτες της εταιρείας έχετε γίνει. Όμως, ποιο είναι το μεγάλο, το μεταρρυθμιστικό βήμα που κάνετε με το συγκεκριμένο νομοσχέδιο; Να αλλάξετε τις εργασιακές σχέσεις για τους νέους εργαζόμενους που θα προσλαμβάνονται από εδώ και στο εξής. Συγχαρητήρια, μεγάλη τομή κάνετε! Γιατί; Γιατί - λέει - είναι ασήκωτο το μισθολογικό βάρος και θέλετε να την ελαφρύνετε. Έτσι, προφανώς φαίνεται ότι απαιτούν, έτσι θέλουν τα συμφέροντα με τα οποία συνομιλείτε για να την ξεπουλήσετε. Να την ελαφρύνετε, λοιπόν, όταν πρόκειται για τους νέους εργαζόμενους που προσλαμβάνετε, ενώ όταν πρόκειται για τα golden boys που θα προσλαμβάνετε με παχυλούς μισθούς, εκεί δεν υπάρχει κανένα βάρος, σε αυτούς επιτρέπονται τα πάντα προφανώς, γιατί θα υπηρετήσουν το συνολικό σχέδιό σας για την ιδιωτικοποίηση της εταιρείας. Αν, πράγματι, έχετε σχέδιο και πρόγραμμα για την ανάπτυξη της ΔΕΗ, θέλω να σας ρωτήσω, κύριε Υπουργέ, γιατί δεν προχωράτε στην ανάπτυξη νέων μονάδων, εκεί που υπάρχουν οι προϋποθέσεις και οι δυνατότητες; Γιατί δεν αναπτύσσετε τη δεύτερη μονάδα στο θερμοηλεκτρικό εργοστάσιο της ΔΕΗ στην Κομοτηνή που άλλωστε με αυτήν την προοπτική, να φτιαχτεί και δεύτερη μονάδα, μια και έχει όλες τις δυνατότητες και τις προϋποθέσεις σε μια κρίσιμη και με μεγάλη γεωπολιτική σημασία περιοχή; Όμως, εσείς, απ' ό,τι φαίνεται, αλλού έχετε το μυαλό σας, όχι να αναπτύξετε τη ΔΕΗ αλλά να την ακρωτηριάσετε, γιατί την ίδια στιγμή προχωράτε στην αδειοδότηση εκεί, δίπλα σε νέες μονάδες ιδιωτικών συμφερόντων με πολύ - πολύ μεγαλύτερο κόστος. Κύριοι της Πλειοψηφίας, νομοθετείτε την παραχώρηση σε ιδιώτες όλου του ποσοστού του δημοσίου της ΔΕΠΑ. Τι δεν καταλαβαίνετε; Ότι νομοθετείτε το ξεπούλημα των δικτύων του φυσικού αερίου; Ότι στήνετε ένα ιδιωτικό μονοπώλιο στα δίκτυα; Ότι βάζετε με αυτόν τον τρόπο σε αμφισβήτηση τη δημιουργία και την επέκταση των δικτύων όταν γνωρίζετε πολύ καλά ότι πλέον αυτά δεν θα υπόκεινται στις κοινωνικές ανάγκες αλλά μόνο στον κανόνα του ιδιωτικού κέρδους; Αν, κύριε Υπουργέ, συμφωνείτε ότι το μεταβατικό καύσιμο είναι το φυσικό αέριο, ποιο είναι το σχέδιο που έχετε; Ποιοι είναι οι στόχοι που βάζετε; Ποιες είναι οι φιλοδοξίες που έχετε; Δεν ακούσαμε τίποτα. Αν η μόνη φιλοδοξία σας, απ' ό,τι φαίνεται, είναι να τα παραχωρήσετε όλα στα ιδιωτικά συμφέροντα, συγχαρητήρια! Όμως, σας ρωτώ ευθέως: Αφού το δημόσιο θα αποσυρθεί, πώς θα διασφαλίσετε και με ποιες εγγυήσεις την τροφοδότηση με φυσικό αέριο και στα πιο απομακρυσμένα σημεία του τόπου στο μεγαλύτερο μέρος του πληθυσμού και των επιχειρήσεων; Κύριοι Βουλευτές, δεκαετίες οι πολίτες της ανατολικής Μακεδονίας και Θράκης περιμένουν να δουν το φυσικό αέριο. Όλοι οι αγωγοί διέρχονται από μια στενή περιοχή και τα νοικοκυριά και οι επιχειρήσεις δεν έχουν δει ακόμα ούτε ένα κυβικό εκατοστό φυσικό αέριο και τώρα που έφτασε η στιγμή, τώρα που είναι έτοιμος να προκηρυχθεί ο διαγωνισμός για τα δίκτυα στις πέντε μεγάλες πόλεις, έρχεσθε και φέρνετε τα πάνω - κάτω. Σας ρωτώ: Θα συνεχιστεί η διαδικασία επί το δημόσιο ή θα αναλάβει το ιδιωτικό μονοπώλιο; Σε κάθε περίπτωση οι εγγυήσεις που έδινε ο δημόσιος φορέας, κύριε Υπουργέ, του χαμηλού κόστους για όλους τους πολίτες και τις επιχειρήσεις για την κάλυψη όλων σχεδόν των περιοχών θα ισχύσουν ή θα τροποποιούνται από τον ιδιώτη, μονοπώλιο κατά το δοκούν; Αγαπητοί συνάδελφοι, δεν υπάρχουν ούτε εγγυήσεις, ούτε δικλίδες και από τη στιγμή που το δημόσιο έχει αποσυρθεί περιοχές θα περιμένουν και θα περιμένουν μάλιστα αυτές που διαβιούν τα ασθενέστερα οικονομικά στρώματα, γιατί άλλες θα είναι οι προτεραιότητες: οι μεγαλύτερες, οι προσφορότερες ροές εκεί που προφανώς θα είναι μεγαλύτερο το ιδιωτικό κέρδος. Είναι βέβαιο και οφείλουν να το γνωρίζουν οι πολίτες που μας παρακολουθούν ότι θα μεγεθυνθεί το κόστος πρόσβασης στο φυσικό αέριο που θα επωμιστούν τα νοικοκυριά και οι επιχειρήσεις. Είχατε υποσχεθεί - και προσωπικά ο κύριος Πρωθυπουργός - ότι η Θράκη ως ενεργειακός κόμβος θα αποτελέσει πρότυπο ανάπτυξης όλης της χώρας. Τίποτα από όλα αυτά δεν πρόκειται να συμβεί, γιατί σε άλλη κατεύθυνση κινείται η πολιτική σας και αργά, αλλά σταθερά, ευτυχώς το συνειδητοποιούν οι πολίτες της χώρας μας. Ευχαριστώ.
Και εγώ ευχαριστώ, κύριε συνάδελφε, για την ακριβή τήρηση του χρόνου. Τον λόχο έχει ο κ. Ελευθέριος Αβραμάκης.
Ευχαριστώ, κύριε Πρόεδρε. Κυρίες και κύριοι συνάδελφοι, σε μια εποχή που η Κυβέρνηση της Νέας Δημοκρατίας έχει καταλύσει κάθε έννοια αξιοκρατίας και αξιοπρέπειας, σε μία εποχή που το ρουσφέτι, ο κομματισμός, η άλωση της κρατικής μηχανής και της δημόσιας διοίκησης από φίλους, «ημετέρους» και κουμπάρους είναι πλέον καθημερινότητα, σε μία εποχή όπου κυνικά κάποιος έφηβος ογδοντάρης δηλώνει ότι είχε συμφωνήσει προεκλογικά με τον Πρωθυπουργό να γίνει διοικητής στο Νοσοκομείο Καρδίτσας, καλούμαστε από την Κυβέρνηση να συμμετάσχουμε στην εκποίηση και στο ξεπούλημα της δημόσιας περιουσίας. Με έκπληξη άκουσα και είδα τον Βουλευτή της Νέας Δημοκρατίας κ. Πλεύρη να μας κουνά το δάκτυλο το πρωί και να μας εγκαλεί λέγοντας ότι έχουμε το πολιτικό θράσος να μιλάμε για τη ΔΕΗ, την οποία οδηγήσαμε στη χρεοκοπία κατά τα λεγόμενά του. Μας εγκαλούν ποιοι; Αυτοί που οδήγησαν τη χώρα στη χρεοκοπία και τα βράχια. Ποιοι; Αυτοί που ακόμα χρωστούν ως κόμμα σε τράπεζες, ασφαλιστικά ταμεία και τους εργαζομένους τους. Ποιοι; Αυτοί που μόλις προχθές ψήφισαν την ασυλία των τραπεζιτών για θαλασσοδάνεια σε κόμματα, μέσα μαζικής ενημέρωσης και επιχειρηματίες, ακόμα και σε πολιτικούς Αρχηγούς που τυγχάνει σήμερα να είναι και Πρωθυπουργοί. Ποιοι; Αυτοί που με απόφασή τους αποδέσμευσαν δεσμευμένη περιουσία από το ελληνικό δημόσιο, που προέρχεται από εγκληματική δραστηριότητα. Αιδώς Αργείοι! Με αφορμή το σημερινό νομοσχέδιο αλλά και όλες τις πρωτοβουλίες της Κυβέρνησης γίνεται όλο και πιο καθαρό ότι το δημόσιο συμφέρον για τη Νέα Δημοκρατία είναι η απαλλαγή του ελληνικού κράτους από κάθε κρίσιμη και εθνικής σημασίας υποδομή, η διαμόρφωση ενός περιβάλλοντος, που θα επιτρέψει την ανάληψη από ιδιώτες επενδυτές των έργων και των υπηρεσιών που προσφέρει το ελληνικό κράτος. Οι επενδυτές, όμως, που η Κυβέρνηση επιθυμεί δεν θέλουν να παράξουν και να δημιουργήσουν πλούτο, αλλά θέλουν να τοποθετήσουν τα χρήματά τους σε έτοιμες, βιώσιμες και κερδοφόρες ή εν δυνάμει κερδοφόρες επιχειρήσεις με στόχο τα υπερκέρδη. Δεν ενδιαφέρονται ούτε για θέματα εθνικής σημασίας, ούτε για κοινωνική δικαιοσύνη, ούτε για συνολική ευημερία της κοινωνίας. Το 2010 κυρίως, όμως, από το 2012 και μετά ο ελληνικός λαός θεωρούσε ότι το σύνολο των πολιτικών λιτότητας και οι εκβιαστικές προσπάθειες της εκποίησης της δημόσιας περιουσίας προέρχονταν από τις εμμονές των δανειστών. Σήμερα αποδεικνύεται ότι όλες αυτές οι πολιτικές εκπορεύονται από πολιτικές της Νέας Δημοκρατίας και του νεοφιλελευθερισμού. Ξεκινώντας από τη ΔΕΗ η Κυβέρνηση επιχειρεί μία άνευ προηγουμένη, κυνική παράκαμψη του ΑΣΕΠ, επαναφέρει πλαγίως τις πελατειακές σχέσεις του αισχίστου είδους, παραχωρεί απερίσκεπτα κρίσιμες υποδομές του κράτους. Δεν χρειάζεται να αναφερθούμε στο ότι η ανοικοδόμηση της Ελλάδος και η ανάπτυξη της χώρας τον προηγούμενο αιώνα στηρίχθηκε στη ΔΕΗ. Η συστηματική απαξίωσή της από την Κυβέρνηση μέσα σε πέντε μήνες έχει ήδη μειώσει την αξία της. Η αύξηση των τιμολογίων του ρεύματος για επαγγελματίες, αγρότες και νοικοκυριά έχει οδηγήσει ήδη πολλούς καταναλωτές σε εναλλακτικούς παρόχους και προμηθευτές. Δεν είμαι βέβαιος αν η Κυβέρνηση επιδιώκει το ξεπούλημα της ΔΕΗ και την απαλλάσσει από το βάρος του υψηλού μισθολογικού κόστους ή αν επιδιώκει απλά τη διάλυσή της και τη σταδιακή αντικατάστασή της από τους ανταγωνιστές της. Πραγματικά, ό,τι και να συμβαίνει, δεν ξέρω τι είναι χειρότερο. Η επιχείρηση ακύρωσης στην πράξη των εργασιακών σχέσεων και των εργασιακών δικαιωμάτων στη ΔΕΗ δεν είναι μία απλή υπόθεση. Είναι ένα crash test για να επεκταθεί και σε άλλους κρίσιμους τομείς του δημοσίου αυτό το μοντέλο διοίκησης και παύσης των δικαιωμάτων που κατακτήθηκαν τις προηγούμενες δεκαετίες. Η Κυβέρνηση δοκιμάζει μία άλλη συνταγή. Δεν καταργεί τις συλλογικές συμβάσεις για τους σημερινούς εργαζόμενους, αλλά τις αντικαθιστά για τους καινούργιους εργαζόμενους. Άλλοι, κατώτεροι μισθοί για τους νέους, εθελούσια έξοδος και μετακινήσεις σε άλλες υπηρεσίες του δημοσίου για τους παλιούς και ακριβότερους εργαζομένους. Κοινώς, να αδειάσουν τη ΔΕΗ από το μισθολογικό κόστος, να μεταφέρουν κόσμο σε άλλες υπηρεσίες του δημοσίου, ανεξάρτητα από τις ανάγκες τους και με ερωτηματικά αναφορικά με τους μισθούς που θα δίνονται στους εργαζόμενους. Εάν πετύχει αυτό το μοντέλο ανατροπής αυτών των συμβάσεων, είναι βέβαιο ότι θα εφαρμοστεί σε όλο το υπόλοιπο δημόσιο. Όσα δεν πέτυχαν τα μνημόνια, η ενοικίαση εργαζομένων του παρελθόντος, η μείωση των μισθών και η λιτότητα, θέλει να τα πετύχει τώρα το κόμμα του νεοφιλελευθερισμού ισχυριζόμενο ότι έχει τη λαϊκή εντολή να προχωρήσει προς αυτή την κατεύθυνση. Μόνο που δεν τα έλεγε αυτά προεκλογικά. Η Νέα Δημοκρατία πήρε εντολή να μειώσει τους φόρους και να δημιουργήσει νέες και καλύτερες θέσεις εργασίας συνολικά. Αυτό που κάνει, όμως, είναι να αυξάνει τις απολαβές για τα κομματικά της στελέχη, να ξεπουλά τη δημόσια περιουσία και να δημιουργεί νέες αλλά χειρότερες θέσεις εργασίας για τον ελληνικό λαό. Το μεγάλο ερωτηματικό είναι γιατί η Κυβέρνηση προσανατολίζεται να παραχωρήσει σε ιδιώτες τα δίκτυα του ηλεκτρισμού και του φυσικού αερίου, δηλαδή το σύνολο των δημόσιων υποδομών που καλύπτουν τις ενεργειακές ανάγκες της χώρας του ελληνικού λαού και των επιχειρήσεων. Μέχρι σήμερα είχαμε γνωρίσει στην Ελλάδα την οικονομική φτώχεια. Τώρα διαμορφώνονται οι συνθήκες για να γνωρίσουμε και την ενεργειακή φτώχεια. Ποια συμφέροντα εξυπηρετούνται από την αναστολή επέκτασης των δικτύων φυσικού αερίου; Ποια συμφέροντα εξυπηρετούνται από την αποχώρηση του ελληνικού κράτους από την εκμετάλλευση των υδρογονανθράκων που δρομολογείτε; Ποια δημόσια ανάγκη, τέλος πάντων, καλύπτετε από την υποχώρηση του ελληνικού κράτους για χάρη των πολυεθνικών εταιρειών; Θα επικαλεστώ και πάλι το παράδειγμα του πιο φτωχού νομού της Ελλάδος, τον Νομό Σερρών, που έχω την τιμή να εκπροσωπώ. Τον Ιούνιο του 2019 επρόκειτο να ξεκινήσουν τα έργα επέκτασης του δικτύου φυσικού αερίου, προκειμένου οι περισσότεροι κάτοικοι των Σερρών να μπορούν να συνδεθούν στο δίκτυο. Λόγω των εκλογών υπήρξαν καθυστερήσεις. Τον Αύγουστο που μας πέρασε προκηρύχθηκαν από τη ΔΕΔΑ οι πρώτοι διαγωνισμοί για την προμήθεια υλικών και συγκεκριμένα σταθμών διανομής, σταθμών μέτρησης και ρύθμισης για την τροφοδότηση μεγάλων καταλογών, έξυπνων μετρητών και άλλων αναγκαίων υλικών για την επέκταση του δικτύου. Το έργο που επρόκειτο να γίνει αφορούσε χίλια εκατόν πενήντα χιλιόμετρα δικτύου συνολικά για δεκαοκτώ πόλεις, μεταξύ των οποίων οι Σέρρες και τριάντα χιλιάδες οκτακόσιες νέες και δωρεάν συνδέσεις. Εάν τηρούνταν το χρονοδιάγραμμα της ΔΕΔΑ τουλάχιστον για τον Νομό Σερρών, θα είχαμε τον διπλασιασμό των εργαζομένων και των συνδέσεων. Αυτό θα σήμαινε τη μεγαλύτερη εξυπηρέτηση του κοινού της πόλης των Σερρών μέσα από τη διαδικασία παροχής φυσικού αερίου. Η μικρή αυτή ενίσχυση των θέσεων εργασίας θα ήταν πολύ σημαντική για ένα νομό σαν το δικό μας. Πότε θα γίνει αυτή η επέκταση των δικτύων στην πόλη των Σερρών; Είναι άγνωστο πλέον. Η Κυβέρνηση προχωρά σε πώληση των δικτύων χωρίς να δεσμεύει τους επενδυτές να επεκτείνουν το υφιστάμενο δίκτυο. Θεωρεί ότι είναι προς το συμφέρον τους να το επεκτείνουν. Δεν υπολογίζει, όμως, τη στάθμιση των συμφερόντων και την ιεράρχηση της επέκτασης ανάλογα με το κέρδος και τη δυνατότητα ταχύτερης απόσβεσης των επενδύσεων. Δεν διασφαλίζει καν ότι θα υπάρχουν νέες δωρεάν συνδέσεις όπως προβλεπόταν στο σχέδιο της ΔΕΔΑ. Πρόκειται να δημιουργήσει ένα ιδιωτικό μονοπώλιο, χωρίς να διασφαλίζει ούτε την επέκταση του δικτύου, ούτε τις νέες συνδέσεις, ούτε τους ευρωπαϊκούς πόρους που είχαν εξασφαλιστεί με την εγγύηση του δημοσίου. Ρωτάμε, λοιπόν: Οι ευρωπαϊκοί πόροι που θα χρηματοδοτούσαν τα έργα θα χρησιμοποιηθούν από τον ιδιώτη; Η χρηματοδότηση από την Ευρωπαϊκή Τράπεζα με την εγγύηση του ελληνικού δημοσίου, ισχύει για τον ιδιώτη με τις ίδιες εγγυήσεις; Αν αποφασίσει να φύγει ο ιδιώτης, τι γίνεται; Θα αναλάβει και πάλι να πληρώσει τα σπασμένα του νεοφιλελευθερισμού ο ελληνικός λαός. Η επέκταση του δικτύου του φυσικού αερίου στον Νομό Σερρών δεν μπορεί να αντιμετωπίζεται απλώς και μόνο με όρους κόστους οφέλους μιας επένδυσης. Είμαστε στα σύνορα με τη Βουλγαρία και αντιμετωπίζουμε τον αθέμιτο ανταγωνισμό της γειτονικής χώρας εδώ και δεκαετίες. Τώρα με τις δικές σας ενέργειες προσφέρετε ένα στρατηγικό πλεονέκτημα στη Βουλγαρία, αφού εκεί θα αναπτυχθεί πιο γρήγορα το δίκτυο του φυσικού αερίου από τη δική μας περιοχή με ό,τι αυτό μπορεί να σημαίνει όσον αφορά την εγκατάσταση νέων βιομηχανιών στην περιφέρειά μας. Γιατί ένας ιδιώτης επενδυτής να δώσει …
Ολοκληρώστε, κύριε συνάδελφε.
…στο δίκτυο της Θεσσαλονίκης; Θα αφήσει στο μέλλον τη δυνατότητα επέκτασης σε περιφερειακό επίπεδο, όπως αυτό της πόλης των Σερρών. Αντίστοιχα θα συμβεί και σε άλλες περιοχές της Μακεδονίας. Συνοψίζοντας, η Κυβέρνηση με το νομοσχέδιο αυτό ανοίγει τον δρόμο παράκαμψης του ΑΣΕΠ, δημιουργεί ιδιωτικό μονοπώλιο στα δίκτυα φυσικού αερίου, σταματά την επέκταση των δικτύων στην ελληνική περιφέρεια. Κλείνοντας θα αναφέρω για τον Νομό Σερρών, ότι αυτό σημαίνει λιγότερες επενδύσεις, λιγότερες προοπτικές και λιγότερες θέσεις εργασίας. Η αγάπη σας για την περιοχή που γέννησε τον ιδρυτή σας Κωνσταντίνο Καραμανλή μάς συγκινεί. Μετριάστε την, όμως, λίγο μήπως και καταφέρουμε να ορθοποδήσουμε και να αναπτυχθούμε, επιτέλους, ισότιμα με τις άλλες περιοχές της χώρας. Σας ευχαριστώ.
Προχωράμε. Ο κ. Δαβάκης έχει διαγραφεί. Έχει γίνει αμοιβαία αλλαγή. Τον λόγο έχει ο κ. Κωνσταντίνος Μπάρκας.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Ξεκινώντας θα ήθελα να καταδικάσω από Βήματος Βουλής την επίθεση στο πρόσωπο του δημοσιογράφου Δημήτρη Μανιάτη πριν από λίγες ώρες από ένα κυβερνητικό στέλεχος, κύριε Υπουργέ, από αυτόν που τοποθέτησε ο κ. Μητσοτάκης ως δεύτερο επικεφαλής στο πρόγραμμα της Κυβέρνησης για τα ασυνόδευτα ανήλικα προσφυγόπουλα, ο οποίος, κύριε Πρόεδρε, με μια χυδαία σε χαρακτηρισμούς ανακοίνωση ζήτησε από την εφημερίδα στην οποία εργάζεται ο κ. Μανιάτης την αποπομπή του, γιατί ο κ. Μανιάτης άσκησε κριτική στην κυρία που έχει μπει επικεφαλής, στην εθνική συντονίστρια για τα ασυνόδευτα. Το κράτος, λοιπόν, επειδή δεν ελέγχει, κύριε Υπουργέ, κάποιους δημοσιογράφους - γιατί τους υπόλοιπους θεωρεί ότι τους ελέγχει - ζητάει την αποπομπή τους. Νομίζω ότι ως πολιτικό σύστημα, ως Κοινοβούλιο θα πρέπει τέτοιου είδους επιθέσεις να τις καταδικάζουμε. Δυστυχώς, τέτοιες συμπεριφορές παρατηρούνται μόνο στις χειρότερες δικτατορίες! Κύριε Πρόεδρε, τα τελευταία εικοσιτετράωρα βρισκόμαστε μπροστά σε πράγματα τα οποία θεωρώ ότι είναι το επιστέγασμα του ρόλου που θέλει να έχει η Νέα Δημοκρατία στο κράτος, στην κυβέρνηση και στη χώρα, ένα κράτος το οποίο η ίδια χαρακτήρισε ως επιτελικό και το οποίο μόνο έτσι δεν μπορεί να χαρακτηριστεί. Θεωρώ, κύριε Πρόεδρε, ότι βρισκόμαστε μπροστά στον απόλυτο εξευτελισμό μιας παράταξης, η οποία θεωρεί ότι υπερασπίζεται τη δημοκρατία στη χώρα μας και η οποία βεβαίως βοήθησε από τα χρόνια της Μεταπολίτευσης και μετά για να συσπειρωθεί γύρω της κόσμος ο οποίος είναι πραγματικά δημοκράτης. Και μιλάω, κύριε Πρόεδρε, για τον απόλυτο εξευτελισμό της Κυβέρνησης, τον απόλυτο εξευτελισμό του κράτους, αλλά και τον απόλυτο εξευτελισμό της Κοινοβουλευτικής Ομάδας της Νέας Δημοκρατίας, η οποία, κύριε Πρόεδρε, αναγκάζεται να υπερασπίζεται πράξεις της Κυβέρνησης που την εκθέτουν. Σήμερα είχαμε σε ζωντανή μετάδοση τα αποκαλυπτήρια του ρουσφετιού του κ. Μητσοτάκη και νομίζω ότι είναι κορυφαίο πολιτικό ζήτημα, το οποίο δεν μπορούμε να το περνάμε έτσι, αβρόχοις ποσί. Τι έχουμε, λοιπόν; Έχουμε έναν διορισμένο διοικητή ενός νοσοκομείου να παραδέχεται ο ίδιος ότι έκανε δοσοληψία με τον Πρωθυπουργό της χώρας. Αυτά τα πράγματα είναι πάρα πολύ σοβαρά για να τα ξεπερνάτε έτσι! Τι είπε, λοιπόν, ο συγκεκριμένος κύριος, ο κ. Πατέρας; «Παρακάλεσα τον Πρωθυπουργό, τον κ. Μητσοτάκη δηλαδή, όταν θα γίνει εξουσία επειδή δεν ήθελα να μετάσχω στο ψηφοδέλτιο της Νέας Δημοκρατίας στα Τρίκαλα, να μου δώσει μία από τις δύο θέσεις. Συμφώνησε ο κ. Μητσοτάκης, με αντάλλαγμα την δύναμη και τον στρατό που έχω στην περιοχή μου.» Αυτό, κύριε Πρόεδρε, είναι δοσοληψία, είναι καθαρή δοσοληψία μεταξύ του Πρωθυπουργού, του πρώτου πολίτη της χώρας, με έναν άνθρωπο μόνο και μόνο για τις ψήφους. Βεβαίως, οι Βουλευτές της Νέας Δημοκρατίας βρήκαν το θάρρος να έρθουν εδώ στην Αίθουσα σήμερα και να ζητήσουν τον λόγο και να πουν πολλά για τους Βουλευτές του ΣΥΡΙΖΑ και το κυρίαρχο σύνθημα το οποίο επικαλούνται είναι ότι εμείς είμαστε με έναν παρωχημένο κρατισμό, ενώ αυτοί είναι με τις αγορές, με τους ανθρώπους που σπουδάζουν, που κάνουν και τα λοιπά. Επειδή, λοιπόν, είναι με αυτούς, διορίστηκαν με κομματικά κριτήρια μόνο στις θέσεις των διοικήσεων των νοσοκομείων εκατόν δέκα στελέχη του κόμματός τους! Δεν θα πω για τα άλλα. Δεν θα πω για τον κ. Ταχιάου, τον αποτυχημένο υποψήφιο σας επικεφαλής δήμαρχο στη Θεσσαλονίκη και αποτυχημένο πολιτευτή που διορίστηκε ή για τους υπολοίπους, αλλά θα αναφερθώ μόνο στις εκατόν δέκα διοικήσεις των νοσοκομείων. Όμως, η απάντηση στον κρατισμό που μας κατηγορείτε, κυρίες και κύριοι Βουλευτές της Νέας Δημοκρατίας, έρχεται από τον πολιτικό σας ηγεμόνα, τον άνθρωπο που έχει την πολιτική ηγεμονία στον χώρο σας και είναι ο κ. Βορίδης - και συγχαρητήρια και γι' αυτό. Τι είπε ο κ. Βορίδης σήμερα το πρωί; «Και ποιον να πάρουμε; Τους ξένους;» Ξένοι, λοιπόν, για εσάς, κύριοι της Νέας Δημοκρατίας, τα νέα παιδιά τα οποία έχουν πτυχία! Ξένοι όλοι αυτοί οι οποίοι κατέθεσαν τα χαρτιά τους και είχαν τα απαραίτητα προσόντα για να μπουν στις διοικήσεις των νοσοκομείων! Δεν είναι όμως ξένοι για εσάς οι κουμπάροι, όπως παραδέχθηκε ο κ. Τζηκαλάγιας, Βουλευτής σας στην Καστοριά, ο οποίος τι είπε; Πήρε τον Υπουργό, τον κ. Κικίλια, και έκανε μια παρεμβασούλα για τον κουμπάρο και φίλο του, είπε μια καλή κουβέντα, για να μπει διοικητής στο Νοσοκομείο Καστοριάς! Αυτή είναι η αξιοκρατία την οποία υπερασπίζεστε! Έτσι αντιλαμβάνεστε το κράτος. Δεν αντιλαμβάνεστε το εξής και κάνετε ένα τρομερό λάθος. Διεκδικείτε περισσότερη εξουσία και περισσότερο πλούτο, ακόμα και οικονομικό πλούτο, γύρω από τον κ. Μητσοτάκη. Αυτό μια φορά σας είχε στοιχίσει πολιτικά, την περίοδο 1990-1993. Φοβάμαι ότι θα σας στοιχίσει για μια ακόμη φορά. Βεβαίως, δεν μπορώ να μην αναφερθώ σε ένα άλλο παράδειγμα στην περιοχή μου. Εκεί είχαμε κάτι εξαιρετικό! Ο Γραμματέας της ΝΟΔΕ Άρτας έγινε διοικητής στο Νοσοκομείο Πρέβεζας και ο πρώην Γραμματέας της ΝΟΔΕ Πρέβεζας στο Νοσοκομείο Άρτας! Εμείς καταθέσαμε πρόταση με την κ. Γεροβασίλη και σας είπαμε «να πάει ο κάθε κατεργάρης στον πάγκο του», να έχουμε και την εντοπιότητα και βεβαίως να τους απαλλάξετε και από τα έξοδα! Είναι μια λύση, κύριε Υπουργέ, και αυτή, είναι μια φανταστική λύση! Και βεβαίως ουκ έστιν αριθμός γι' αυτούς τους διοικητές που βγαίνουν ένας - ένας στην επιφάνεια. Κύριε Χατζηδάκη, με το νομοσχέδιο το οποίο συζητάμε σήμερα εδώ πέρα έχετε μία παγκόσμια πρωτοτυπία. Είστε ο Υπουργός ο οποίος πούλησε την «Ολυμπιακή», σήμερα πουλάει τη ΔΕΗ και είστε ο μοναδικός Υπουργός που κατάφερε σε δύο κορυφαίες περιπτώσεις της πολιτικής και οικονομικής ζωής της χώρας μας να δημιουργήσει μονοπώλια. Γιατί, κύριε Χατζηδάκη, είστε με τους κρατικοδίαιτους ολιγάρχες. Εκεί θέλετε να πάει ο πλούτος, αυτούς υπερασπίζεστε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, με αυτή τη φράση. Έως τώρα είχε αναφερθεί ένας μόνο πολιτικός εφιάλτης στη νεότερη ιστορία της χώρας μας, εφιάλτης για τα εθνικά συμφέροντα. Δυστυχώς, κύριε Πρόεδρε, πλέον σήμερα διαγράφεται η φιγούρα ενός δεύτερου εφιάλτη για τη χώρα μας και δυστυχώς αυτός ο δεύτερος εφιάλτης προέρχεται από την ίδια πολιτική οικογένεια. Ευχαριστώ πολύ
Λοιπόν, τώρα που τελείωσε ο κ. Μπάρκας και παρά την προσωπική φιλία που έχουμε, είμαι υποχρεωμένος να αναγνώσω - για να ξέρετε ότι από δω και πέρα δεν θα το ανεχθώ - το άρθρο 66 παράγραφος 8 που λέει: «Ο αγορητής δεν μπορεί να απομακρύνεται από το υπό συζήτηση θέμα. Διαφορετικά, ο Πρόεδρος τον καλεί να επανέλθει σε αυτό. Αν δεν συμμορφωθεί, ο Πρόεδρος τον προειδοποιεί ότι θα του αφαιρέσει τον λόγο. Αν και μετά τη νέα επισήμανση ο αγορητής δεν επανέλθει στο θέμα, ο Πρόεδρος του αφαιρεί τον λόγο». Από τα επτά λεπτά που είχατε, κύριε Μπάρκα, 6.36΄ μιλήσατε για αλλότρια πράγματα από το υπό συζήτηση νομοσχέδιο. Έτσι; Για να ξέρουμε, όταν επικαλούμεθα να τηρούμε τον Κανονισμό, να τον τηρούμε και για τους εαυτούς μας.
Κύριε Πρόεδρε, παρακαλώ τον λόγο.
Δεν ζήτησα να τοποθετηθείτε, τον Κανονισμό διάβασα. Τι να μου πείτε;
Επί προσωπικού, κύριε Πρόεδρε.
Αφήστε το τώρα, να το κλείσουμε εδώ με ήπιο τρόπο.
Ήπια θα το κλείσουμε.
Κύριε Μπάρκα, σας παρακαλώ. Είπα τίποτα που δεν ισχύει;
Είπα εγώ κάτι τέτοιο, κύριε Πρόεδρε;
Ορίστε, έχετε τον λόγο για ένα λεπτό.
Κύριε Πρόεδρε, δεν μίλησα καν. Δεν είπα ότι είπατε κάτι λάθος. Θα ήθελα να σας ευχαριστήσω για την παρέμβασή σας…
Το είπα γενικά επ' ευκαιρία της ομιλίας σας.
Κύριε Πρόεδρε, σας ευχαριστώ για την παρέμβαση που κάνετε και ευελπιστώ όλο το Προεδρείο και όλοι οι Προεδρεύοντες να κάνουν τις απαραίτητες παρεμβάσεις στους Βουλευτές πάνω σε αυτό.
Εγώ μπορώ να μιλήσω για τον εαυτό μου μόνο, όχι για τους συμπροέδρους. Τώρα, ως έχει δικαίωμα, ζήτησε - και θα πάρει - τον λόγο ο κύριος Υφυπουργός για τα εννέα λεπτά που του αναλογούν για να μιλήσει για ένα κομμάτι του σχεδίου νόμου που δεν κάλυψε με την ομιλία του ο κ. Χατζηδάκης γιατί έχει την αρμοδιότητα ο κύριος Υφυπουργός. Προηγουμένως όμως θα σας αναγνώσω τα ονόματα των πέντε συναδέλφων - αν και με μια πρόχειρη ματιά είδα ότι είστε όλοι εδώ - που θα λάβουν στη συνέχεια τον λόγο: η κ. Τζάκρη Θεοδώρα, ο κ. Παπαδόπουλος Μιχάλης, η κ. Καφαντάρη Χαρά, ο κ. Βαρδάκης Σωκράτης και η κ. Ελευθεριάδου Σουλτάνα. Ορίστε, κύριε Υφυπουργέ, έχετε τον λόγο για εννέα λεπτά.
Ευχαριστώ πολύ, κύριε Πρόεδρε. Κύριοι Βουλευτές, θα ήθελα να αναφερθώ σε μερικά θέματα τα οποία συζητήθηκαν σήμερα και δεν καλύφθηκαν από τον κύριο Υπουργό. Αρχίζω με την αγορά ενέργειας. Η βούληση είναι να προχωρήσουμε στη σωστή οργάνωση της αγοράς ενέργειας στη χώρα μας. Είναι ένα θέμα στο οποίο η Ελλάδα συνέχεια αργεί, έχει καθυστερήσει πάρα πολλές φορές η λειτουργία και η προετοιμασία του target model και έχει καθυστερήσει όχι μόνο το σημείο έναρξης του target model, αλλά δεν έχουν γίνει οι απαραίτητες ενέργειες για τη λειτουργία της αγοράς μετά τη σύσταση και τη λειτουργία αυτής της αγοράς. Έχουμε συνεχείς καθυστερήσεις, τις οποίες πρέπει να επισπεύσουμε. Έχουμε πάρει συγκεκριμένα βήματα. Ξεκινήσαμε με τη λειτουργία του Περιφερειακού Συντονιστικού Κέντρου στη Θεσσαλονίκη. Έχει γίνει η συμφωνία με την Ιταλία και με τη Βουλγαρία. Επομένως, έχουμε στη Θεσσαλονίκη ένα Περιφερειακό Συντονιστικό Κέντρο για την αγορά ενέργειας. Επίσης, προχωράμε αντίστοιχες περιφερειακές πρωτοβουλίες με την Ιταλία, τη Βουλγαρία και τη Ρουμανία για το χρηματιστήριο ενέργειας στην Αθήνα και το ATHEX CLEAR και τους μηχανισμούς «clearing». Προχωράμε, ακόμα, με την εναρμόνιση της ελληνικής νομοθεσίας με την ευρωπαϊκή νομοθεσία πάνω σ' αυτό. Υπάρχει ο Κανονισμός REMIT. Πολλές ερωτήσεις έγιναν για το θέμα των παραγώγων, για τις δυνατότητες hedging στις αγορές ενέργειας. Είναι κάτι το οποίο προβλέπεται από την ευρωπαϊκή νομοθεσία, κάτι το οποίο πρέπει να προχωρήσουμε, ούτως ώστε οι διάφοροι προμηθευτές να μπορούν να λειτουργούν και να μειώνουν το ρίσκο τους στην αγορά. Δόθηκαν παραδείγματα από την Καλιφόρνια, παραδείγματα τα οποία δεν ταιριάζουν στο ευρωπαϊκό μοντέλο. Θυμίζω ότι στην Ευρώπη είναι πάνω από ενάμισι εκατομμύριο γιγαβατώρες, οι οποίες κάθε χρόνο διαπραγματεύονται σε παράγωγα στην Ευρωπαϊκή Ένωση, περισσότερες απ' ό,τι είναι στην Αμερική και αυτό διασφαλίζει τη σωστή λειτουργία των αγορών ενέργειας στην Ευρωπαϊκή Ένωση και σε χώρες, όπως η Γερμανία, η Γαλλία και σε όλες τις χώρες, όπου λειτουργούν οι αγορές ενέργειας εύρυθμα. Επίσης, με το άρθρο 2 ενισχύονται οι αρμοδιότητες της ΡΑΕ σε εναρμόνιση με τον Κανονισμό για τη διαφάνεια και την ακεραιότητα στις αγορές ενέργειας, χωρίς να θίγονται ή να επηρεάζονται καθ' οιονδήποτε τρόπο οι αρμοδιότητες της Επιτροπής Ανταγωνισμού. Γι' αυτόν τον λόγο, με σωστή ρύθμιση μπορούν να λειτουργούν αυτές οι αγορές και να λειτουργούν ακόμα και τα παράγωγα προϊόντα. Επιπλέον, έχουν θεσπιστεί πρόστιμα, τα οποία είναι υψηλότερα από άλλες χώρες του κόσμου και της Ευρωπαϊκής Ένωσης. Είναι 1 εκατομμύριο ευρώ σε προσωπικό επίπεδο και 10% επί του τζίρου για τα υπόλοιπα θέματα. Τέθηκαν ορισμένα σχόλια για τον ρυθμό απολιγνιτοποίησης της χώρας. Όλοι ξέρουμε ότι μέχρι το καλοκαίρι η πρόβλεψη ήταν η απολιγνιτοποίηση να γίνει μέχρι το 2047. Είναι κάτι που συζητιέται από το 2010. Στην ουσία δεν έχουν γίνει πράγματα. Ήρθαμε και δεν έχει γίνει προετοιμασία από το 2010 μέχρι τώρα. Δεν είναι απαραίτητο η Ελλάδα να είναι πάντα η τελευταία χώρα που κάνει τα πάντα στην Ευρωπαϊκή Ένωση. Υπενθυμίζω ότι έντεκα χώρες έχουν βγει ήδη από τον λιγνίτη, όπως για παράδειγμα το Βέλγιο. Η Αυστρία θα βγει το 2020, η Δανία και η Γαλλία το 2022, η Σλοβακία το 2023, η Ιταλία και η Ιρλανδία το 2025, η Φινλανδία και η Ολλανδία του 2029. Η Γερμανία συζητά να βγει το 2035, αλλά η πολιτική συζήτηση είναι το πώς θα επισπευστεί αυτός ο ρυθμός. Με το προηγούμενο σχέδιο της προηγούμενης κυβέρνησης οι περισσότερες μονάδες θα είχαν κλείσει μέχρι το 2027 και τρεις μονάδες θα έμεναν μετά το 2027. Επομένως, επισπεύδουμε αυτήν τη διαδικασία με έναν σωστό σχεδιασμό, ο οποίος θα επιτρέψει στη χώρα να γυρίσει σελίδα πιο γρήγορα και να προχωρήσει σε πράσινη ανάπτυξη, με πράσινες επενδύσεις. Σ' αυτές τις περιοχές σιγά - σιγά έχει ήδη μειωθεί η παραγωγή κατά 50%, χωρίς να έχουν γίνει απαραίτητα έργα που να συνοδεύουν την ανάπτυξη σ' αυτήν την περιοχή. Ετοιμάζουμε ένα master plan, το οποίο μέχρι το καλοκαίρι θα επιτρέψει την πράσινη ανάπτυξη με την καινούργια περίοδο διαρθρωτικών ταμείων, που θα ξεκινήσει από το 2021, με το Ευρωπαϊκό Ταμείο Δίκαιης Μετάβασης και το Ελληνικό Ταμείο Δίκαιης Μετάβασης, το οποίο ενισχύουμε με επιπλέον 30 εκατομμύρια ευρώ φέτος και με 130 εκατομμύρια από το τέλος για τη ΔΕΗ. Φυσικό αέριο. Συζητήθηκαν πολλά για τον ρόλο του φυσικού αερίου σαν μεταβατικό καύσιμο. Ο ρόλος δεν είναι να ενισχύσουμε περαιτέρω το φυσικό αέριο σαν καύσιμο στη χώρα. Η μετάβαση θα κάνει τις ανανεώσιμες πηγές ενέργειας το κύριο καύσιμο στη χώρα στα επόμενα είκοσι χρόνια. Η στρατηγική είναι να χρησιμοποιήσουμε το αέριο ως μεταβατικό καύσιμο με μια εμπροσθοβαρή χρησιμοποίησή του στη δεκαετία 2020-2030. Συζητήθηκε ο ρόλος του δημοσίου. Όπως είπε ο Υπουργός, έχει γίνει ήδη η ιδιωτικοποίηση της ΔΕΣΦΑ και προχωρά πολύ καλά στη διανομή του αερίου. Έχουμε το παράδειγμα της ΔΕΔΑ. Η ΔΕΔΑ είναι 100% κρατική. Δεν έχουμε προχωρήσει στη δημιουργία δικτύων σε όλες τις περιοχές που είναι η ΔΕΔΑ. Επομένως, δεν προσφέρει το κατάλληλο μοντέλο. Παρ' όλα αυτά, επειδή τέθηκαν ερωτήσεις σχετικά με το εάν θα προχωρήσουν τα έργα που έχουν ξεκινήσει, μέχρι να γίνει η ιδιωτικοποίηση, η ΔΕΔΑ συνεχίζει. Υπάρχουν συζητήσεις με την Ευρωπαϊκή Τράπεζα Επενδύσεων και με τη ΔΕΠΑ. Αυτήν την εβδομάδα και την επόμενη εβδομάδα τα projects, τα οποία έχουν ξεκινήσει, θα συνεχίσουν και οι περιφέρειες ή οι δήμοι, οι οποίοι έχουν προχωρήσει με τη ΔΕΔΑ και έχουν πάρει έγκριση από τη ΡΑΕ για τα έργα που θα γίνουν, θα προχωρήσουν. Τα έργα, τα οποία έχουν αρχίσει, δεν σταματούν. Ο σκοπός είναι να μπουν καινούργια κεφάλαια σ' αυτές τις εταιρείες, να υπάρχει ένας επενδυτής που θα μείνει τουλάχιστον για πέντε χρόνια, εγκλωβισμένος, να μην είναι επενδυτές οι οποίοι έρχονται και φεύγουν, όπως γινόταν στο παρελθόν, και οι οποίοι θα μπορέσουν να αναπτύξουν κάτω από την επίβλεψη της ρυθμιστικής αρχής και του κράτους αυτές τις επενδύσεις. Συζητήθηκαν θέματα διευρωπαϊκών έργων, τα οποία επαυξήθηκαν. Ήδη αυτόν τον χρόνο έχουμε βάλει στα διευρωπαϊκά δίκτυα τα έργα της Αλεξανδρούπολης και της Καβάλας, της δεξαμενής του φυσικού αερίου στην Καβάλα, έργα τα οποία θα ενισχύσουν την ενεργειακή ασφάλεια της χώρας και θα μπορέσουν να προσφέρουν στην εύρυθμη λειτουργία και στον ανταγωνισμό, καθώς αυτό έρχεται μόνο από μία χώρα, ως επί το πλείστον, μέχρι πολύ πρόσφατα στην Ελλάδα. Έτσι, έχουμε ένα πολύ φιλόδοξο πρόγραμμα για τις ανανεώσιμες πηγές ενέργειας, οι οποίες θα φτάσουν στο 35% μέχρι το 2030 και υψηλότερα το 2040-2050. Γίνονται σταθερά βήματα. Αυτό είναι το πρώτο βήμα, το είπα και στην επιτροπή, για να ξεμπλοκάρουν οι άδειες, να ξεμπλοκάρουν πληρωμές οι οποίες έμεναν απλήρωτες και γι' αυτό γίνονται μία σειρά από άρθρα που έχουν να κάνουν με συμψηφισμούς, με εγγυήσεις, με διοικητικές αγκυλώσεις, οι οποίες δεν επέτρεπαν την προώθηση αυτών των επενδύσεων, αλλά θα υπάρχουν δυο βήματα ακόμα. Ένα στο πρώτο τρίμηνο του 2020, όπου θα επιφέρουμε πολλές αλλαγές στην αδειοδότηση των ανανεώσιμων πηγών ενέργειας και ένα στο δεύτερο τρίμηνο του 2020, ώστε να αλλάξουμε ριζικά το θέμα της αδειοδότησης. Έχουμε βάλει μπροστά το θέμα της ηλεκτροκίνησης. Πάλι είναι το πρώτο βήμα, στο οποίο θα υπάρξει μία ακόμα νομοθετική πρωτοβουλία τον επόμενο χρόνο, ούτως ώστε να εισάγουμε το πλαίσιο για την ηλεκτροκίνηση στη χώρα, για να μπορέσει να δημιουργηθεί ένα πλαίσιο για τα επόμενα δέκα χρόνια. Ευχαριστώ, κύριε Πρόεδρε.
Όπως σας είχα προαναγγείλει, τον λόγο θα πάρει τώρα ο Πρόεδρος του Κόμματος ΜέΡΑ25 ο κ. Βαρουφάκης.
Κύριε Πρόεδρε, παρακαλώ τον λόγο για ένα διαδικαστικό θέμα.
Κύριε Πρόεδρε, ένα λεπτό περιμένετε. Κύριε Τζανακόπουλε, έχετε τον λόγο.
Κύριε Πρόεδρε, βάσει της πρότασής σας, συνεννοηθήκαμε με τον κ. Λιβανό και θα σας φέρουμε τα ονόματα. Όμως, οφείλω να πω και γνωρίζω ότι συμφωνείτε, όπως και οι περισσότεροι σ' αυτή την Αίθουσα συμφωνούμε, ότι δεν είναι ορθό να επιλύουν Βουλευτές τα προβλήματα που δημιουργούνται από τη διαδικασία.
Συμφωνώ απολύτως, αλλά η εμπειρία μου δείχνει ότι καμμιά φορά είναι καλύτερη η πρόταση που έκανα, παρά να τα επιλύουμε εμείς. Κύριε Βαρουφάκη έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, από την προεκλογική περίοδο το ΜέΡΑ25 προειδοποιεί πως η νέα Κυβέρνηση της Νέας Δημοκρατίας που ερχόταν και τώρα είναι εδώ θα έχτιζε την πιο παρασιτική ολιγαρχία πάνω στα θεμέλια του τέταρτου μνημονίου του ΣΥΡΙΖΑ. Θυμάμαι τότε που το είχα πρωτοπεί σ' αυτήν την Αίθουσα, συνάδελφος από το ΚΚΕ με κάποια ειρωνεία μού λέει: «Καλά, υπάρχει και ολιγαρχία που δεν είναι παρασιτική;». Κυρίες και κύριοι Βουλευτές, το σημερινό νομοσχέδιο είναι σαν να γράφτηκε για να αποδείξει ότι ναι, πράγματι υπάρχει παρασιτική ολιγαρχία και πραγματικά είναι έτοιμη να επελάσει στο όνομα του εκσυγχρονισμού και της διάσωσης της ΔΕΗ για νέες εξορμήσεις, νέες προσόδους, νέες επιδρομές στα κοινά και στον κοινό πλούτο. Κύριε Υπουργέ, επιτρέψτε μου να σας μιλήσω ευθαρσώς και νηφάλια. Το νομοσχέδιό σας για τη ΔΕΗ είναι αντιφιλελεύθερο, αντεργατικό, αντικοινωνικό και ιδίως αντιοικολογικό, γι' αυτό θα το καταψηφίσουμε. Είναι αντιφιλελεύθερο, επειδή εξευτελίζει την έννοια της ελεύθερης αγοράς και του αγοραίου ανταγωνισμού. Αντεργατικό επειδή στοχεύει στο να καταργήσει ό,τι έχει μείνει σ' αυτήν τη χώρα που να προστατεύει τη μισθωτή εργασία. Ξεκινάτε από τη ΔΕΗ, όπως η κ. Θάτσερ ξεκίνησε με τους ανθρακωρύχους, για να χτυπήσετε τον τομέα με το ισχυρότερο συνδικάτο ως προοίμιο μιας συνολικότερης επίθεσης εναντίον όλων των εργαζομένων και υπέρ της πλήρους εμπορευματοποίησης της εργασίας. Είναι αντικοινωνικό, επειδή πριμοδοτεί ακόμα μεγαλύτερη ανισότητα εισοδημάτων και περιουσιακών στοιχείων σε μια χώρα χρεοδουλοπαροικία, όπου τέσσερα συν επτά μνημόνια έφεραν την ανισότητα σε επίπεδα Μπανανίας. Είναι αντιοικολογικό, επειδή παραδίδει τις ανανεώσιμες πηγές ενέργειας χωρίς πρόγραμμα, χωρίς κοινωνικό ή περιβαλλοντικό έλεγχο στους συγκεκριμένους ολιγάρχες και έτσι εξανεμίζει τις ελπίδες για ένα αποτελεσματικό, αποκεντρωμένο δίκτυο παραγωγής και διανομής ηλεκτρικής ενέργειας που παράγεται από ανανεώσιμες πηγές ενέργειες με τεχνολογίες που να παράγονται με τη σειρά τους στη χώρα μας. Ας πάρουμε όμως τα πράγματα από την αρχή, έχει σημασία, από τον λόγο που ο τομέας της ηλεκτρικής ενέργειας δεν μπορεί ποτέ να είναι ανταγωνιστικός ούτε να λειτουργεί υπό συνθήκες ελεύθερης αγοράς, με αποτέλεσμα η παράδοσή του στους ιδιώτες να είναι αντιφιλελεύθερη ολιγαρχική πράξη που υποχρεούνται να καταδικάσουν, όχι μόνο οι οικολόγοι, οι πράσινοι, οι μαρξιστές, αλλά και οι αυθεντικά φιλελεύθεροι. Ένα δίκτυο διανομής ή μεταφοράς ηλεκτρικής ενέργειας είναι ο ορισμός του φυσικού μονοπωλίου. Το ίδιο ισχύει σε μεγάλο βαθμό και για τις μονάδες παραγωγής ηλεκτρικής ενέργειας. Τεράστιο σταθερό κόστος, σχεδόν μηδενικό οριακό κόστος. Αυτό σημαίνει δύο πράγματα. Πρώτον, κανείς ιδιώτης δεν έχει το μέγεθος, την οικονομική επιφάνεια να το δημιουργήσει με τρόπο που να εξυπηρετεί την επικράτεια. Απόδειξη ότι χρειάστηκε η δημιουργία της Δημόσιας Επιχείρησης Ηλεκτρισμού, για να ηλεκτροδοτηθεί πραγματικά η χώρα. Δεύτερον, κανείς ανταγωνιστής δεν θα εισέλθει σε ένα τέτοιο δίκτυο χωρίς κρατική παρέμβαση υπέρ του, καθώς το προϋπάρχον μονοπώλιο ή ολιγοπώλιο, λόγω του σχεδόν μηδενικού οριακού κόστους, πάντα μπορεί να ρίξει την τιμή σε επίπεδο που θα καταστρέψει οικονομικά τη νεοεισερχόμενη επιχείρηση. Άρα, όταν, κυρίες και κύριοι Νέας Δημοκρατίας και του ΠΑΣΟΚ, μιλάτε για ανταγωνισμό στην αγορά ηλεκτρικής ενέργειας, ουσιαστικά μιλάτε για ένα κρατικοδίαιτο ολιγοπώλιο, όπου το κράτος παρεμβαίνει να αυξήσει τις τιμές της αγοράς που θα την επέστρεφαν στο απόλυτο μονοπώλιο. Κυρίες και κύριοι του ΠΑΣΟΚ, είστε ένας αυτήν την στιγμή, αλλά μιλάω σε όλους. Αυτό δεν κάνατε από το 1999; Επί ΠΑΣΟΚ σπάσατε την ενιαία ΔΕΗ και ουσιαστικά δώσατε ένα μερίδιο της πίτας στους γνωστούς συνήθεις τέσσερις, στον κ. Μπόμπολα, τον κ. Λάτση, τον κ. Βαρδινογιάννη και τον κ. Μυτιλιναίο. Και εσείς, κυρίες και κύριοι της Νέας Δημοκρατίας, μετά το 2004, εσείς δεν ήσασταν εκείνοι που επιβάλατε αυξήσεις στα τιμολόγια της ΔΕΗ, έτσι ώστε να καλύπτονται τα υψηλότερα κόστη παραγωγής των τεσσάρων ολιγαρχών; Μαζί, ΠΑΣΟΚ και Νέα Δημοκρατία, δεν συμφωνήσατε τον μηχανισμό ανάκτησης μεταβλητού κόστους τρίτων παραγωγών που επέβαλε στη ΔΕΗ; Τι της επέβαλε; Της επιβάλατε να πουλάει στους τέσσερις ρεύμα με τιμή χαμηλότερη της τιμής ημερήσιας αγοράς. Ουσιαστικά προσφέρατε στους τέσσερις, που στο μεταξύ ήλεγχαν - μην το ξεχνάμε αυτό - έργα του δημοσίου, μέσα μαζικής ενημέρωσης, τράπεζες. Τους εγγυηθήκατε εγγυημένες προσόδους από τη ΔΕΗ. Πού ακούστηκε αυτό; Εγγυημένα από το κράτος κέρδη εις βάρος των καταναλωτών, στο όνομα της ελεύθερης αγοράς και της εναντίωσης στον κρατισμό! Έχετε ξανασυναντήσει καλύτερο παράδειγμα κρατικοδίαιτης υποκρισίας; Για να το πω απλά, από το 1999 ΠΑΣΟΚ και Νέα Δημοκρατία καταστήσατε τη ΔΕΗ στόχο προσοδοφορίας των γνωστών τεσσάρων ολιγαρχών. Τους βάλατε στο παιχνίδι ενός πλιάτσικου εναντίον της περιουσίας του ελληνικού λαού που χτίστηκε λιθαράκι λιθαράκι από την εποχή της κυβέρνησης Κωνσταντίνου Καραμανλή της δεκαετίας του 50. Μετά ήρθε η πτώχευση του ελληνικού δημοσίου λόγω του αβάστακτου χρέους που φόρτωσαν ΠΑΣΟΚ, Νέα Δημοκρατία και οι συγκεκριμένοι ολιγάρχες, μαζί με κάποιους άλλους, στους ώμους του κράτους. Πρώτα πτώχευσε το δημόσιο, μετά οι τράπεζες, μετά ο ιδιωτικός τομέας, οι επιχειρήσεις, οι μικρομεσαίοι, τα νοικοκυριά. Δέκα χρόνια περίπου τώρα όλοι χρωστούν σε όλους και κανένας δεν μπορεί να πληρώσει. Οι ληξιπρόθεσμες οφειλές του κράτους στους πολίτες, τα IOU's των τραπεζών στο κράτος και βέβαια τα νοικοκυριά που δεν μπορούν να πληρώσουν δάνεια, φόρους και φυσικά τη ΔΕΗ. Και τι κάνετε, κυρίες και κύριοι του ΠΑΣΟΚ και Νέας Δημοκρατίας; Βάλατε το γνωστό χαράτσι, τον προπομπό του ΕΝΦΙΑ, στον λογαριασμό της ΔΕΗ. Ήταν σαν να θέλετε να δώσετε το τελικό χτύπημα στη ΔΕΗ στον καιρό της κρίσης. Κύριε Υπουργέ, σας έχω ακούσει από αυτό εδώ το Βήμα να μιλάτε με θυμό και νομίζω και με δίκαιη αγανάκτηση για τον τρόπο με τον οποίο η ΔΕΗ οδηγήθηκε στην πτώχευση τα τελευταία χρόνια, μέσα από τους όντως εγκληματικούς - δήθεν - πλειστηριασμούς ηλεκτρικής ενέργειας, ουσιαστικά με τον εξαναγκασμό της ΔΕΗ να πουλά στους τέσσερις ολιγάρχες πολύ κάτω του κόστους, τόσο στο πλαίσιο του μηχανισμού ανάκτησης μεταβλητού κόστους όσο και με τον μηχανισμό διασφάλισης ισχύος. Ξεχνάτε όμως ότι εσείς πρώτοι ξεκινήσατε αυτήν τη διαδικασία κατά της ΔΕΗ. Ξεχνάτε ότι το πρώτο τρίμηνο του 2013 επιβάλατε στη ΔΕΗ να επιδοτήσει τους τέσσερις με 105 εκατομμύρια ευρώ μέσα σε ένα τρίμηνο; Ότι το πρώτο τρίμηνο του 2014 πάλι η ΔΕΗ τους επιδότησε με 55 εκατομμύρια; Ποιοι ήταν εκείνοι που ξεκίνησαν τη διαδικασία αυτή; Εσείς ήσασταν. Εσείς δρομολογήσετε αυτό το έγκλημα εναντίον της λογικής, της ΔΕΗ, των καταναλωτών, των πολιτών. Όσο για εσάς, φίλοι του ΣΥΡΙΖΑ, τι να πω; Επί των ημερών του τρίτου μνημονίου που ψηφίσατε, ψηφίσατε και ρυθμίσεις που επέκτειναν αυτήν τη διαδικασία, την κρατικοδίαιτη ολιγαρχική διαπλοκή εναντίον της ΔΕΗ. Υποχρεώσατε και εσείς τη ΔΕΗ μέσω της ΡΑΕ να πουλάει συγκεκριμένη ποσότητα ρεύματος στους τέσσερις ολιγάρχες σε τιμές εξευτελιστικές. Τι έκαναν το δωράκι αυτό; Δεν το πέρασαν υπό τη μορφή χαμηλότερων τιμολογίων στους πολίτες, στους καταναλωτές, στις επιχειρήσεις. Όχι. Εξήγαγαν το φτηνό ηλεκτρικό ρεύμα που άρπαξαν από τη ΔΕΗ τσεπώνοντας κέρδη χωρίς κανένα ρίσκο, καμμία επένδυση, δηλαδή καθαρές προσόδους. Σωστά, κύριε Υπουργέ, με την πράξη νομοθετικού περιεχομένου σας καταργήσετε αυτές τις δημοπρασίες, από τις οποίες η ΔΕΗ μπήκε μέσα 600 εκατομμύρια, πολύ σωστά. Όμως να ξέρετε ότι εμείς στο ΜέΡΑ25 δεν ξεχνάμε πως αυτή η διαδικασία ξεκίνησε εδώ και καιρό από το ΠΑΣΟΚ, από τη Νέα Δημοκρατία και συνεχίστηκε επί ΣΥΡΙΖΑ. Έρχομαι τώρα στο συγκεκριμένο νομοσχέδιο. Τι κάνει ακριβώς; Στα πρώτα δύο άρθρα υιοθετείτε το Ελληνικό Χρηματιστήριο Ενέργειας που νομοθέτησε ο ΣΥΡΙΖΑ, διευκολύνοντας αυτούς τους συγκεκριμένους ολιγάρχες να πουλάνε φθηνό ρεύμα στο εξωτερικό, παρά την έλλειψη ηλεκτρικής ενέργειας στο εσωτερικό. Συνειδητοποιείτε τι σημαίνει αυτό; Σημαίνει ότι, αν επιτευχθεί μείωση του κόστους παραγωγής κάτω από το επίπεδο της Ιταλίας, θεωρητικά, τους δίνετε κίνητρο να εξάγουν ηλεκτρικό ρεύμα, την ώρα που δεν θα μειώνουν τα τιμολόγια στην Ελλάδα και δεν θα αυξάνεται ο ανταγωνισμός εδώ. Στο όνομα του φιλελευθερισμού πλήττεται η έννοια της ελεύθερης αγοράς υπέρ ενός ολιγοπωλίου ημετέρων. Άλλη μια φορά τα κόκκαλα του Άνταμ Σμιθ θα τρίζουν. Δεν έχετε εσείς της Συμπολίτευσης, κυρίες και κύριοι, τη δυνατότητα να πείτε ότι δεν ξέρετε τι υπερψηφίζετε στο όνομα ενός φιλελευθερισμού που επαγγέλλεστε. Πρόκειται για πραγματικά αντιφιλελεύθερο νομοσχέδιο. Ο κύριος Υπουργός συχνά ζητά από τους εργαζόμενους να βάλουν πλάτη για να σωθεί η ΔΕΗ. Τι ακριβώς ζητάτε; Τη ΔΕΗ που την πτώχευσαν οι γνωστοί ολιγάρχες, τους οποίους το νομοσχέδιο αυτό ενισχύει με όλο και μεγαλύτερες προσόδους, θα πρέπει να τη σώσουν οι εργαζόμενοι με θυσίες; Τι θυσίες; Με το να αποδεχθούν την πλήρη αμερικανοποίηση των συμβάσεων εργασίας τους προς μέγιστη χαρά του Διεθνούς Νομισματικού Ταμείου, που το παλεύει αυτό εδώ και χρόνια; Αποδεχόμενοι νέους διευθυντές, γενικούς διευθυντές, αναπληρωτές διευθύνοντες συμβούλους, μισθούς χωρίς πλαφόν, τους οποίους θα διορίζετε κατά το δοκούν σχεδόν λόγω του αυξημένου ειδικού βάρους της συνέντευξης, την ώρα που οι νέοι εργαζόμενοι στην παραγωγή θα εισπράττουν τους κατώτατους μισθούς, χωρίς καμμία προστασία; Αυτό που τους ζητάτε. Τους ζητάτε, παράλληλα, να αποδεχτούν μία μεγάλη μείωση της έκπτωσης που δικαιούνται για την ποσότητα κιλοβατώρων από τη ΔΕΗ. Δεν θα μπω στο κατά πόσον είναι δίκαιη αυτή η έκπτωση για τους εργαζόμενους και τους συνταξιούχους της ΔΕΗ. Θα σας πω μόνο ότι ίσως παρασυρθήκατε από την ιδεολογική προσήλωση να πλήξετε αυτή τη συγκεκριμένη ομάδα των εργαζόμενων. Μειώνετε την έκπτωση σε ένα επίπεδο που, ουσιαστικά, δίνετε κίνητρο στους εργαζόμενους της ΔΕΗ και τους συνταξιούχους να μεταφέρουν τον λογαριασμό τους στους ιδιώτες - ανταγωνιστές της ΔΕΗ. Με άλλα λόγια, διώχνετε ακόμα και τους εργαζόμενους της ΔΕΗ από το πελατολόγιο της ΔΕΗ. Επιπλέον, εισάγετε την τιτλοποίηση των ανεξόφλητων λογαριασμών. Προς Θεού, κύριε Υπουργέ! Δεν μάθατε τίποτα από την τιτλοποίηση των διοδίων επί κυβέρνησης Σημίτη με τη βοήθεια «GOLDMAN SACHS»; Πάτε να προσθέσετε κάτι περαιτέρω σε αυτό που συνέβη από τότε; Τιτλοποιείτε, προφανώς, τα χρέη των νοικοκυριών στη ΔΕΗ, για να τα πουλήσετε. Πού; Στα ίδια αρπακτικά ταμεία που σήμερα αγοράζουν τα κόκκινα δάνεια με αμύθητα ποσοστά κέρδους από τα κόκκινα δάνεια, εις βάρος πολιτών και των τραπεζών, των οποίων η κεφαλαιοποίηση καταρρέει μέσα από αυτές τις πωλήσεις. Για να έχουμε καλό ερώτημα, σε τι κούρεμα θα τα πουλήσετε; Σε τι ποσοστό της ονομαστικής αξίας των ανεξόφλητων λογαριασμών θα τα πουλήσετε; Θα δώσετε, αλήθεια, το δικαίωμα στα ταμεία που αγοράζουν αυτούς τους νέους τίτλους να προβαίνουν σε εξώσεις οικογενειών που δεν έχουν να πληρώσουν; Αναρωτιέμαι. Συνολικά, αν δούμε αυτές σας τις ρυθμίσεις, η μεταφορά πλούτου και εισοδημάτων από τη δημόσια επιχείρηση και τους εργαζόμενους στους ολιγάρχες ιδιώτες, στους ημέτερους managers της δημόσιας ΔΕΗ - όσο είναι ακόμα δημόσια - , μαζί με την κατάργηση της προστασίας που δίνουν οι συλλογικές συμβάσεις στους πιο ανίσχυρους, πετυχαίνουν δύο πράγματα στον χώρο της ΔΕΗ και πολύ σύντομα παντού, καθώς αυτό είναι το μοντέλο με το οποίο θα πορευτείτε σε άλλους τομείς και στην υπόλοιπη αγορά εργασίας. Πρώτον, εκτοξεύετε στα ουράνια την οικονομική αναποτελεσματικότητα και δεύτερον, εκτοξεύετε στα ουράνια την κοινωνική ανισότητα. Και σαν να μην έφτανε ο αντιφιλελεύθερος, αντεργατικός, αντικοινωνικός χαρακτήρας του νομοσχεδίου, έχουμε τον αντιοικολογικό του χαρακτήρα. Κύριε Υπουργέ, γνωρίζω ότι ήσασταν από τους υποστηρικτές της «μικρής» ΔΕΗ το 2013-2014. Τότε ήταν ξεκάθαρο ότι προβλέπατε πώληση υδροηλεκτρικών σταθμών σε ιδιώτες, μαζί με τις λίμνες, τα ποτάμια, τις παρόχθιες περιοχές. Αναρωτιέμαι αν είναι κομμάτι του πλάνου σας αυτό. Κι αν είναι κομμάτι του πλάνου σας αυτό, σε μερικά χρόνια πώς θα απαντάτε στα παιδιά μας και τα εγγόνια μας όταν θα μας λένε: «Κι εσείς, κύριοι της Συμπολίτευσης, πού ήσασταν όταν πουλούσαν τα ποτάμια και τις λίμνες μας;»; Πάμε, όμως, στο γενικότερο ζήτημα που θα κρίνει τη δυνατότητα της χώρας να μη χάσει την 4η Βιομηχανική Επανάσταση, που θα είναι η πρώτη πράσινη βιομηχανική επανάσταση, εκείνη που θα βασιστεί σε αποκεντρωμένα δίκτυα παραγωγής όχι μόνο ενέργειας από ανανεώσιμες πηγές, αλλά και των τεχνολογιών που θα την παράγουν. Ας πάρουμε την απολιγνιτοποίηση. Γνωρίζουμε πάρα πολύ καλά την αγωνία των συμπολιτών μας στην Κοζάνη, στην Πτολεμαΐδα, στη Μεγαλόπολη για το τι θα συμβεί μετά την απολιγνιτοποίηση, που πρέπει να γίνει - δεν υπάρχει καμμία αμφιβολία γι' αυτό. Γνωρίζουν πολύ καλά οι άνθρωποι εκεί ότι ακόμα και να καλύψουμε όλες τις γαίες με φωτοβολταϊκά τόξα και ανεμογεννήτριες, οι θέσεις εργασίας θα είναι ελάχιστες σε σχέση με αυτές που θα χαθούν. Είναι γεγονός αυτό. Ότι πρέπει να το κάνουμε, πρέπει να το κάνουμε. Ποια είναι η λύση; Η λύση δεν είναι να δώσουμε τις ανανεώσιμες πηγές ενέργειας στον κ. Μυτιληναίο, στον κ. Κοπελούζο, στον κύριο δεν ξέρω εγώ ποιον, με εγγυημένες αποδόσεις, χωρίς να παίρνει κανένα ρίσκο. Αυτό, το μόνο πράγμα που θα κάνει είναι, πρώτον θα συνεχίσει την αναποτελεσματικότητα και δεύτερον, θα στερήσει οποιαδήποτε νομιμοποίηση μεταξύ των κοινωνιών, των κοινοτήτων, των χωριών, των κωμοπόλεων, των ανανεώσιμων πηγών ενέργειας. Χωρίς να υπάρχει κοινωνικός έλεγχος δεν υπάρχει πιθανότητα να αποδεχτούν αυτές οι κοινότητες τις επενδύσεις που θα είναι απαραίτητες - ούτε οι επενδυτές ιδιώτες θα τις κάνουν - και που συνάδουν με τη συμμετοχή της Ελλάδας στην πρώτη πράσινη βιομηχανική επανάσταση. Τι θα χρειαζόταν; Είναι ξεκάθαρο ότι με την ηλεκτροκίνηση πηγαίνουμε σε μια νέα δομή βιομηχανιών. Βλέπουμε ήδη σήμερα ότι η «AUDI» ανακοίνωσε ότι δέκα χιλιάδες θέσεις εργασίας χάθηκαν. Το ξέρετε αυτό. Αυτό δεν είναι κάτι το περιοδικό. Η μετακίνηση κεφαλαίων προς τα ηλεκτροκίνητα αυτοκίνητα σημαίνει σημαντική μείωση όλων των μηχανικών μερών, σημαίνει ότι το παιχνίδι για την ηλεκτροκίνηση δεν θα παίζεται πλέον στην κατασκευή των σασί και των αυτοκινήτων, αλλά θα παίζεται στην κατασκευή των μπαταριών και στην τεχνολογία για μπαταρίες, όπου αυτήν τη στιγμή η Κίνα έχει το μεγάλο προβάδισμα. Το μοντέλο στο οποίο θα έπρεπε να στοχεύουμε όλοι μαζί σε αυτό το Κοινοβούλιο είναι στην Πτολεμαΐδα, στην Κοζάνη αλλά και στην υπόλοιπη Ελλάδα να υπάρξουν επενδύσεις στην παραγωγή και στην εξέλιξη - στο resourcing development - για τις μπαταρίες. Εκεί θα παιχτεί το παιχνίδι. Αυτό τι σημαίνει; Δεν θα γίνει αυτό απελευθερώνοντας την αγορά, δίνοντάς την στους γνωστούς ολιγάρχες οι οποίοι δεν πρόκειται να επενδύσουν. Αυτό χρειάζεται πανευρωπαϊκό πρόγραμμα. Χρειάζεται εσείς να μπορείτε να πάτε και να ζητήσετε πρόγραμμα πανευρωπαϊκό, όπως προτείνει το ΜέΡΑ25, για επενδύσεις από την Ευρωπαϊκή Τράπεζα Επενδύσεων σε συνδυασμό, με υποστήριξη, από την Ευρωπαϊκή Κεντρική Τράπεζα. Επίσης, θα χρειαστούν διακρατικές συμφωνίες με την Κίνα. Θα χρειαστεί ένα ολοκληρωμένο πλαίσιο επενδυτικό, έτσι ώστε να έχουμε ταυτόχρονα ένα δίκτυο αποκεντρωμένο, δημόσιο παραγωγής και διανομής ενέργειας, δημόσιο χωρίς να είναι κρατικοδίαιτο, με παράλληλο δίκτυο παραγωγής μπαταριών σύγχρονων τεχνολογιών για τη στήριξη αυτού του αποκεντρωμένου δικτύου. Τίποτα σ' αυτό το νομοσχέδιο δεν συνάδει με ένα τέτοιο πλάνο. Τίποτα σε αυτό το νομοσχέδιο δεν κάνει κάτι παραπάνω από το να συνεχίζει την πεπατημένη που ξεκίνησε το ΠΑΣΟΚ το 1999, με αποτέλεσμα την αναποτελεσματικότητα και αυτό το πλιάτσικο επί της δημόσιας περιουσίας. Κυρίες και κύριοι Βουλευτές, το νομοσχέδιο για τη ΔΕΗ κινείται στη λάθος κατεύθυνση που ξεκινήσαμε από το 1999, στη λογική του σοσιαλισμού για τους πολύ λίγους και το ρίξιμο των πολλών σε μια φρικτή αρένα, όπου κερδίζει μόνο η πιο παρασιτική ολιγαρχία εις βάρος των καταναλωτών, των επιχειρήσεων, των εργαζόμενων, όλων αυτών που έχουν ανάγκη ένα σχέδιο το οποίο να συνάδει με τον 21ο αιώνα. Καταδικάζουμε μέσα από αυτό το νομοσχέδιο, αν το ψηφίσουμε ως ελληνικό Κοινοβούλιο, τη συνέχιση της ανάπτυξης, της υποανάπτυξης. Γι' αυτό τον λόγο, το ΜέΡΑ25 καταψηφίζει.
Προχωράμε με τους επόμενους πέντε συναδέλφους, την κ. Τζάκρη, τον κ. Παπαδόπουλο Μιχάλη, την κ. Καφαντάρη, τον κ. Βαρδάκη και την κ. Ελευθεριάδου. Η κ. Τζάκρη, Βουλευτής από τον ΣΥΡΙΖΑ, έχει τον λόγο. Να ξέρετε ότι μας παρακολουθούν συμπολίτες μας. Ακούσατε ότι είπα τώρα και το κόμμα, διότι ειδοποιήθηκα από το γραφείο μου ότι πήραν δύο συμπατριώτες μας, οι οποίοι είναι τυφλοί και έκαναν την παράκληση ο εκάστοτε Προεδρεύων - δεν είναι υποχρεωμένοι να ξέρουν τριακόσια ονόματα - να λέει και από ποιο κόμμα είναι ομιλητής. Νομίζω ότι ήταν μία εξαιρετικά εύστοχη παρατήρηση. Διατυπώθηκε μάλιστα με πολύ ευγενικό τρόπο. Ορίστε, κυρία Τζάκρη.
Κυρίες και κύριοι Βουλευτές, εμμένοντας στον αρχικό σχεδιασμό του και με πρόσχημα δήθεν την απελευθέρωση της ΔΕΗ από τον σφιχτό εναγκαλισμό της από το κράτος, το Υπουργείο Ενέργειας προχώρησε στην κατάθεση του επίμαχου πολυνομοσχεδίου για τη ΔΕΗ και τη ΔΕΠΑ, με σκοπό πρώτον την επαναφορά του καθεστώτος των ρουσφετολογικών προσλήψεων στη ΔΕΗ με, ουσιαστικά, παραγκωνισμό του ΑΣΕΠ, δεύτερον τον έλεγχο της διοικητικής ιεραρχίας με κριτήρια αδιαφανή και αναξιοκρατικά μέσω της διαφοροποίησης των μισθών των διευθυντικών στελεχών και τρίτον, την αποδιάρθρωση των εργασιακών δικαιωμάτων των νέων εργαζομένων μέσω της κατάργησης του Κανονισμού Κατάστασης Προσωπικού ΔΕΗ, κατά γενική εφαρμογή της πολιτικής της Νέας Δημοκρατίας για την αποδιάρθρωση των δικαιωμάτων όλων των εργαζομένων. Πρόκειται για διατάξεις που ανοίγουν τον δρόμο για όργιο προσλήψεων στη ΔΕΗ, χωρίς, επί της ουσίας, συμμετοχή του ΑΣΕΠ, οδηγώντας στην κατάργηση των συλλογικών συμβάσεων εργασίας, στη δημιουργία εργαζομένων δύο ταχυτήτων και στην εκκαθάριση και κομματικοποίηση της διοικητικής πυραμίδας. Σύμφωνα, λοιπόν, με τις διατάξεις αυτές, η διαδικασία των προσλήψεων μέσω ΑΣΕΠ στην ουσία καταργείται και η μόνη αλλαγή είναι ότι προστίθεται, εντελώς προσχηματικά και προφανώς επειδή το επέβαλε το ΑΣΕΠ, τυπικός έλεγχος της δημόσιας προκήρυξης για προσλήψεις προσωπικού αορίστου χρόνου. Υπενθυμίζεται ότι η προηγούμενη διοίκηση της ΔΕΗ είχε ήδη προετοιμάσει σχέδιο νόμου, το οποίο, με δυο λόγια, έλεγε ότι τις προσλήψεις, όσον αφορά τον αριθμό και τη διάρκεια των συμβάσεων, θα τις αποφασίζει το Διοικητικό Συμβούλιο της ΔΕΗ και θα τις εκπονεί, οπωσδήποτε, το ΑΣΕΠ. Αυτό το σχέδιο, όμως, όπως αντιλαμβάνεστε, έχει εγκαταλειφθεί. Παράλληλα, καταργείται για τους νέους εργαζόμενους ο Κανονισμός Κατάστασης Προσωπικού της ΔΕΗ, γεγονός που σημαίνει στην πράξη πλήρη κατάργηση της εργασιακής προστασίας, σύμφωνα με τη γενικότερη αντίληψη της Κυβέρνησης. Επίσης, με τις διατάξεις του νόμου ορίζεται ότι η θητεία των διευθυντικών στελεχών θα είναι τριετής. Μα, αν είναι δυνατόν, κυρίες και κύριοι συνάδελφοι, τα θέματα της θητείας και της υπηρεσιακής εν γένει εξέλιξης των διευθυντικών στελεχών να ρυθμίζονται με νόμο και όχι με τις εσωτερικές διατάξεις, τον Κανονισμό της ΔΕΗ, παραβιάζοντας κατάφωρα τις αρχές της εταιρικής διακυβέρνησης. Αυτό, κυρίες και κύριοι συνάδελφοι, είναι ενδεικτικό του συγκεντρωτισμού του επιτελικού κράτους Μητσοτάκη, που αντί για εποπτεία στη ΔΕΗ, στην οποία, γίνεται κηδεμόνευση της ΔΕΗ από το κράτος και από το εποπτεύον Υπουργείο. Όσο, δε, για την περίφημη κατάργηση της μονιμότητας, είναι μία ακόμη μεθόδευση ενεργοποίησης του κοινωνικού αυτοματισμού. Διότι, απλά, δεν υπάρχει μονιμότητα στη ΔΕΗ. Και αυτά που λέει ο κύριος Υπουργός είναι απλά μία προπαγάνδα για να φέρει σε αντιπαράθεση τους εργαζόμενους της ΔΕΗ με τους υπόλοιπους εργαζόμενους του ιδιωτικού τομέα. Η πραγματική της στόχευση, σύμφωνα με τη στρατηγική αρχή του νεοφιλελευθερισμού, την οποία πίστα υπηρετεί η Κυβέρνηση της Νέας Δημοκρατίας είναι να γίνουν όλοι οι εργαζόμενοι του δημόσιου και ιδιωτικού τομέα παιδιά ενός κατώτερου θεού. Κυρίες και κύριοι Βουλευτές, το νομοσχέδιο προβλέπει, κατ' αρχάς, τη μεταφορά της ΕΔΑ Αττικής, της ΕΔΑ Θεσσαλονίκης και της ΔΕΔΑ στη νέα εταιρεία, ΔΕΠΑ Υποδομών και στη συνέχεια, την πώληση του ποσοστού που το δημόσιο κατέχει στη ΔΕΠΑ Υποδομών, που είναι της τάξης του 65% σε ιδιώτες. Με τις διατάξεις αυτές δεν αναμένεται να βρεθεί επενδυτής που θα διαθέσει περισσότερα από 550.000.000 ευρώ, που εκτιμάται ότι στοιχίζει το 65% της αξίας των παγίων και της αξίας των δικαιωμάτων διαχείρισης των δικτύων διανομής αερίου, τη στιγμή που ένας άλλος ιδιώτης, τα ΕΛΠΕ, κατέχει το υπόλοιπο 35%. Δεν γίνεται κατανοητό, γιατί το δημόσιο εκποιεί τα πάγια, δηλαδή τα δίκτυα διανομής, σε επενδυτές όταν είτε αυτά έχουν ήδη κατασκευαστεί είτε έχουν εξασφαλιστεί για την κατασκευή τους επιχορηγήσεις από το ΕΣΠΑ, από το Πρόγραμμα Δημοσίων Επενδύσεων και από χαμηλότοκα δάνεια της Ευρωπαϊκής Τράπεζας Επενδύσεων, όπως συμβαίνει με την επέκταση του δικτύου διανομής φυσικού αερίου στα Γιαννιτσά και στις άλλες πόλεις της βορείου Ελλάδος. Δεν είναι κατανοητό, γιατί δεν ακολουθείται η πρακτική πολλών άλλων χωρών της Ευρωπαϊκής Ένωσης με βάση την οποία οι φορείς του δημοσίου κατέχουν τα πάγια, τα δίκτυα δηλαδή διανομής και εκχωρούν με βάση μακροχρόνιες συμβάσεις, όπως στη Γερμανία για παράδειγμα, που οι συμβάσεις αυτές είναι διάρκειας είκοσι ετών, τα δικαιώματα διαχείρισης σε ιδιώτες. Δεν υπάρχει καμμία διασφάλιση ότι οι ιδιώτες που θα αποκτήσουν τα πάγια, τα δίκτυα διανομής και τα δικαιώματα διαχείρισης των δικτύων θα υλοποιήσουν στο ακέραιο το Πρόγραμμα Επέκτασης των Δικτύων Διανομής Αερίου, όπως σήμερα προβλέπεται από τη ΔΕΔΑ. Για παράδειγμα, δεν υπάρχει καμμία ουσιαστική δέσμευση ότι στα Γιαννιτσά θα κατασκευαστούν στο σύνολό τους σαράντα χιλιόμετρα που σήμερα προβλέπεται από τη ΔΕΔΑ. Δεν προβλέπεται καμμία δέσμευση ότι θα υλοποιηθεί το Πρόγραμμα Ανάπτυξης Δικτύων Διανομής που εκπονήθηκε με τη συνεργασία του Υπουργείου Ενέργειας, της ΡΑΕ, του ΤΑΡ, του ΔΕΣΦΑ και της ΔΕΔΑ για τη μετατροπή του βαλβιδοστασίου του ΤΑΡ σε σημείο στη θέση Άσπρο του Δήμου Σκύδρας, προκειμένου να το τροφοδοτηθούν τα δίκτυα αερίου της Έδεσσας, της Αριδαίας, της Σκύδρας και ενδεχομένως της Νάουσας - μπορεί - και των Γιαννιτσών, στην περίπτωση που οι καταναλώσεις των Γιαννιτσών δεν θα μπορέσουν να καλυφθούν με μεταφορά συμπιεσμένου φυσικού αερίου. Και δεν υπάρχει καμμία δέσμευση ότι θα κατασκευαστούν δίκτυα διανομής στις υπόλοιπες πόλεις της κεντρικής Μακεδονίας και δη, στην Έδεσσα, τη Νάουσα, τη Σκύδρα και την Αριδαία. Και αναρωτιέται εύλογα, κυρίες και κύριοι συνάδελφοι, κάποιος πολίτης, είτε είναι ειδήμων είτε όχι, αν όλες αυτές οι ελλείψεις και οι παραλείψεις είναι μόνο αποτέλεσμα της προχειρότητας που διακρίνει την Κυβέρνηση ή εξυπηρετούν και κάποια σκοτεινή σκοπιμότητα παραχώρησης περιουσίας του δημοσίου με τίμημα χαμηλότερο από τη λογιστική της αξία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θέλω να κλείσω με μία παρατήρηση, κυρίες και κύριοι συνάδελφοι: Ο λαός λέει «ο λύκος γερνά, μα, η κεφαλή του δεν αλλάζει». Είναι γνωστές οι πρακτικές που μετέρχεται η δεξιά παράταξη της Νέας Δημοκρατίας εδώ και δεκαετίες. Από ρουσφέτια και διευκολύνσεις άλλο τίποτα. Προεκλογικά ο κ. Μητσοτάκης μιλούσε για αξιοκρατία, για εκσυγχρονισμό, για ανανέωση. Όλα αυτά μέχρι να εκλεγεί. Από τις 7 Ιούλη μέχρι σήμερα, ζούμε σε μία δυστοπία. Δεν έχουν περάσει ούτε τέσσερις μήνες και έχουμε ήδη διοικητή της ΕΥΠ με δίπλωμα στα πνευστά μουσικά όργανα, συνεργάτες Υπουργών που αμείβονται για προσόντα που δεν έχουν, τοποθετήσεις φίλων και συγγενών σε οργανισμούς του δημοσίου και εσχάτως, εκατόν δώδεκα νέους διοικητές νοσοκομείων, στην πλειονότητα των οποίων πρόκειται για δασκάλους και νηπιαγωγούς, που η μόνη σχέση που έχουν με τον χώρο της υγείας είναι πως ίσως χειρουργήθηκαν για αμυγδαλές όταν πήγαιναν, στο προνήπιο. Είδαμε ότι μετά τις μαζικές αντιδράσεις, ο υπέργηρος Διοικητής του Νοσοκομείου της Καρδίτσας που τοποθέτησε η Κυβέρνηση Μητσοτάκη παραιτήθηκε. Όπως είπε ο άνθρωπος, τη θέση αυτή του την έταξε ο ίδιος ο Πρόεδρος της Νέας Δημοκρατίας προσωπικά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αυτή είναι η κραυγαλέα περίπτωση. Θεωρώ, κυρίες και κύριοι συνάδελφοι, ότι έπαιξε απλά τον ρόλο του λαγού…
Ολοκληρώστε, κυρία Τζάκρη.
…στην προσπάθεια συγκάλυψης του σκανδάλου που συντελέστηκε με τις τοποθετήσεις αυτές. Πρόκειται για σκάνδαλο. Και η Νέα Δημοκρατία μοιάζει απρόθυμη να ανασκευάσει.
Ολοκληρώστε, κυρία Τζάκρη.
Αυτό είναι το πραγματικό πρόσωπο της Νέας Δημοκρατίας. Εξελέγη με το σύνθημα «δουλειά, δουλειά, δουλειά». Και το μόνο που κάνει, κυρίες και κύριοι συνάδελφοι, είναι ρουσφέτια και δουλίτσες. Ο ελληνικός λαός, όμως, έχει και μνήμη και κυρίως κρίση. Σας ευχαριστώ, κύριε Πρόεδρε.
Θα δώσω για δύο, τρία λεπτά τον λόγο στον κ. Χατζηδάκη να κάνει δυο, τρεις νομοτεχνικές βελτιώσεις και να απαντήσει ποιες τροπολογίες κάνει αποδέκτες, προκειμένου οι υπηρεσίες να φτιάξουν έγκαιρα το σπλάχνο. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα κάνω τέσσερις παρατηρήσεις από τη δική μου πλευρά. Πρώτον, καταθέτουμε δύο ακόμα βελτιώσεις νομοτεχνικού χαρακτήρα, χωρίς καμμία ιδιαίτερη σημασία. Θα τις κρίνετε όμως, εν πάση περιπτώσει. Δεύτερον, κάνουμε αποδεκτή την τροπολογία με γενικό αριθμό 97 και ειδικό αριθμό 10 που κατατέθηκε από τον κ. Σταμενίτη, τον κ. Αντωνιάδη, την κ. Κεφάλα και άλλους με τίτλο «Αυτοπαραγωγή από ΑΠΕ και ΣΗΘΥΑ για αγροτικές εκμεταλλεύσεις». Αυτή είναι η τρίτη παρατήρηση: Κάνουμε δεκτή την τροπολογία με γενικό αριθμό 98 και ειδικό αριθμό 11 που κατατέθηκε από τον κ. Σπανάκη με τίτλο «ρύθμιση ζητημάτων ΑΠΕ». Θέλω, όμως, να διευκρινίσω το εξής ως προς αυτήν την τροπολογία. Κάνουμε δεκτή την πρώτη παράγραφο ως αυτοτελές άρθρο με τίτλο «ρύθμιση ζητημάτων ΑΠΕ» και τη δεύτερη παράγραφο ως προσθήκη στο άρθρο 20 του νομοσχεδίου. Προτείνουμε, τέλος, την προσθήκη στον τίτλο του νομοσχεδίου της φράσης «και λοιπές διατάξεις». Δεν κάνουμε δείκτες, όπως συνάγεται από αυτά που είπα, αλλά το λέω και σαφώς, την τροπολογία του ΚΚΕ με γενικό αριθμό 95 και ειδικό αριθμό 8 για τις εργασιακές ρυθμίσεις στον όμιλο ΔΕΠΑ για τους λόγους που εξηγήσαμε και στην επιτροπή. Επίσης, δεν κάνουμε δεκτή την τροπολογία με γενικό αριθμό 93 και ειδικό αριθμό 7 των συναδέλφων του Κινήματος Αλλαγής, συμπλήρωση διατάξεων του νόμου…
Δεν χρειάζεται να τις αναγιγνώσκετε, κύριε Υπουργέ. Αφού είπατε ποιες κάνετε δεκτές, οι υπόλοιπες δεν γίνονται δεκτές.
Εντάξει, κύριε Πρόεδρε. Σας ευχαριστώ.
Τον λόγο έχει ο κ. Μιχαήλ Παπαδόπουλος, Βουλευτής της Νέας Δημοκρατίας από την Κοζάνη. Ορίστε, κύριε Παπαδόπουλε, έχετε τον λόγο.
Ευχαριστώ πολύ, κύριε Πρόεδρε. Άκουσα με πάρα πολλή προσοχή όλους τους συναδέλφους. Μέχρι τώρα, δεν μίλησε κανένας συνάδελφος από μία λιγνιτική περιοχή, από την Κοζάνη, την Πτολεμαΐδα, τη Φλώρινα, τη Μεγαλόπολη. Έπονται και θα μιλήσουν αργότερα. Τους βλέπω. Είναι παρόντες. Κυρίες και κύριοι συνάδελφοι, έχω την τιμή να εκλέγομαι Βουλευτής από το 2000, όπως γνωρίζετε και να κατάγομαι από έναν νομό, ο οποίος έχει ζήσει στο πετσί του την έννοια του λιγνίτη. Ακούω συναδέλφους οι οποίοι μιλάνε σε ένα νομοσχέδιο, όπως θα μπορούσαν να μιλήσουν για οποιοδήποτε νομοσχέδιο. Για μένα και τους συναδέλφους μου από τις λιγνιτικές περιοχές είναι τελείως διαφορετικά τα πράγματα. Έχουμε χάσει συγγενείς μας τα ορυχεία. Έχουμε χάσει φίλους μας. Έχουμε ζήσει όλη την πορεία - και οι γονείς μας ακόμη περισσότερο - αυτής της μεγάλης λιγνιτικής περιόδου. Πραγματικά έχω απορία πως δεν υπάρχει κανένας σεβασμός για όλα αυτά που έχουν συμβεί. Έχω απορία γιατί οι συνάδελφοι της Αντιπολίτευσης, και κυρίως της Μείζονος Αντιπολίτευσης, δεν απολογήθηκαν μέχρι σήμερα. Και άκουσα και κάποιους συναδέλφους οι οποίοι χρησιμοποίησαν και κάποιους όρους αρκετά περίεργους. Γιατί δεν ξέρω το όνομά σας. Συγχωρείστε με. Δεν απολογήθηκαν γι' αυτά που έγιναν τα τελευταία τέσσερα χρόνια. Υποχρέωση έχουμε όλοι να απολογηθούμε, γιατί η ΔΕΗ έχει πληγεί από όλους μας. Αυτό, όμως, το οποίο συνέβη τα τελευταία τεσσεράμισι χρόνια, δεν έχει συμβεί ποτέ. Νομίζω, όμως, ότι μάλλον έφτασε η στιγμή να φύγουμε από μια διαρκή και άκαρπη συζήτηση για την εποχή μετά τον λιγνίτη, καθώς έχουν ακουστεί πολλές έννοιες. Έχουν εισαχθεί πολλές έννοιες στο λεξιλόγιό μας, όπως η μονοκαλλιέργεια της ΔΕΗ, η εξάρτηση από το λιγνίτη κ.λπ., που τελικά έχει αποδειχθεί σήμερα ότι έχουν καταλήξει να είναι κοινοτυπίες. Νομίζω ότι είναι ώρα να προχωρήσουμε σε μια νέα εποχή, μετά από ατέρμονες συζητήσεις από όλους μας για το ποιος φταίει, πώς φτάσαμε εδώ, γιατί τόσο αργά, γιατί τόσο νωρίς. Κυρίες και κύριοι συνάδελφοι, νομίζω ότι με το νομοσχέδιο αυτό γίνεται ένα σημαντικό πρώτο βήμα μέσω του εκσυγχρονισμού της ΔΕΗ και της απελευθέρωσης της αγοράς ενέργειας. Είναι αυτό που χρειάζεται η χώρα. Είναι αυτό που χρειάζεται μια ευρωπαϊκή χώρα. Θα σας θυμίσω πριν από μερικά χρόνια, το 2009, έναν σοβαρό μάνατζερ και Πρόεδρο της ΔΕΗ τον Τάκη Αθανασόπουλο. Όλοι τότε διαφωνούσανε για αυτά που πρότεινε, ακόμα και Βουλευτές της Νέας Δημοκρατίας. Μετά από μερικά χρόνια, αποδείχθηκαν ότι ήταν ένα πάρα πολύ σωστό πλάνο. «Μικρή» ΔΕΗ: όλοι διαφωνούσαμε. Σας διαβεβαιώ ότι σήμερα, τώρα που μιλάμε, ο πιο φανατικός συνδικαλιστής του ΣΥΡΙΖΑ μιλάει γιατί δεν έγινε, δυστυχώς, η «μικρή» ΔΕΗ και δεν μπορεί να διαφωνήσει κανείς. Έχουμε ακούσει πάρα πολλά παραμύθια σήμερα και πολλές ιστορίες. Δεν αντέχουμε άλλο. Κανείς δεν μπορεί να διαφωνήσει και δεν διαφωνεί κανείς. Η Κυβέρνηση φέρνει ένα συγκεκριμένο νομοσχέδιο που είναι δύσκολο και για εμάς είναι πιο δύσκολο. Ελπίζουμε και πιστεύουμε ότι το αντίβαρο που θα δοθεί θα είναι πάρα πολύ σημαντικό. Άκουσα συναδέλφους να μιλάνε για κλείσιμο μονάδων. Ποιο κλείσιμο μονάδων; Δεν το ξέρατε; Δεν το έχετε ξανακούσει ποτέ αυτό; Σας προτείνω να μπείτε στο διαδίκτυο και να δείτε τις δύο ομιλίες του Αρχηγού του ΣΥΡΙΖΑ, του κ. Τσίπρα, πριν από δύο εβδομάδες, μία στην Κοζάνη, στην Εύξεινο Λέσχη Ποντίων, και μία στα Σέρβια. Θα καταλάβετε ότι οι περισσότεροι από εσάς είστε εκτός γραμμής σε αυτά που λέτε. Σας προτείνω να ακούσετε και παλαιότερες συνεντεύξεις του κ. Τσίπρα. Αλλά δείτε αυτές τις συνεντεύξεις πριν από δύο εβδομάδες στην επίσκεψή του στην Κοζάνη. Κυρίες και κύριοι, η κυβέρνηση του ΣΥΡΙΖΑ μεθοδευμένα απαξίωσε τη ΔΕΗ, με συγκεκριμένους στόχους. Δεν ήταν τυχαίο. Ο πρώτος ήταν η πολιτική εκμετάλλευση και τα κατάφερε. Οι υπόλοιπες πολιτικές δυνάμεις στις τελευταίες εκλογές θα μπορούσαν να έχουν πολύ μεγαλύτερο ποσοστό στην περιοχή των λιγνιτικών νομών. Το εκμεταλλεύτηκε αυτό ο ΣΥΡΙΖΑ. Προσπάθησε να εξυπηρετήσει τους ημέτερους επιχειρηματίες με οποιονδήποτε τρόπο, την μετατροπή των στελεχών και εργαζομένων τους σε έναν πολιτικό στρατό υπεράσπισης του κόμματος, υπονόμευσης για την επόμενη μέρα της επόμενης κυβέρνησης. Διόγκωσε την εφαρμογή των νόμων. Δεν το αμφισβητεί κανείς αυτό. Έκλεισε το μάτι σε πολλούς μπαταχτσήδες για να μην πληρώνουν τιμολόγια, βλέπε τον προ - προηγούμενο Υπουργό Ενέργειας. Είχαμε απολύσεις στελεχών και ανάδειξη ημετέρων, αλλάζοντας τον κανονισμό της αξιολόγησης της ΔΕΗ. Μιλάτε για εργαζόμενους. Αυτό το θυμάται κανείς; Ή μάλλον η ερώτηση είναι: Το ξέρει κανείς; Είχαμε χρηματικές ενισχύσεις σε συλλόγους - φαντάσματα. Εμείς στον νομό μας ξέρουμε ποιοι είναι αυτοί οι σύλλογοι - φαντάσματα. Είχαμε μη αύξηση των τιμολογίων, ενώ έβλεπε ότι η ΔΕΗ καταρρέει. Είχαμε την πώληση των λιγνιτικών μονάδων χωρίς κατώτατο τίμημα, απαξιώνοντας την πραγματική αξία. Άκουσα με πολλή προσοχή όλους τους συναδέλφους. Άλλα κάνατε και σήμερα διαφωνείτε με αυτά που κάνατε εσείς. Έτσι άκουσα να λέτε για το κλείσιμο των μονάδων. Δεν ξέρει κανείς ότι οι μονάδες έχουν ημερομηνία λήξης; Δεν έχει ακούσει κανείς ποτέ σας ότι κάποιες μονάδες έχουν ήδη κλείσει και δεν τις έκλεισε η Νέα Δημοκρατία; Ότι κάποιες μονάδες θα κλείσουν τα επόμενα χρόνια και κάποιες θα κλείσουν μετά από μερικά χρόνια; Δεν το έχετε ακούσει ποτέ αυτό; Κυρίες και κύριοι, πρέπει να απολογηθείτε για όλα αυτά, όχι μόνο που κάνατε, αλλά γι' αυτά που προσπαθείτε να δώσετε στον κόσμο. Τα στελέχη και τα φερέφωνα του ΣΥΡΙΖΑ, είτε σε περιφερειακό επίπεδο είτε σε δημοτικό, έχουν οργιάσει και φωνάζουνε για βίαιη απολιγνιτοποίηση. Κι εγώ διαφωνώ με μια βίαιη απολιγνιτοποίηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, μισό λεπτό. Κι εγώ διαφωνώ με μια βίαιη απολιγνιτοποίηση. Αυτό, όμως, που γίνεται δεν είναι βίαιο. Ήταν γνωστό σε όλους και κανείς δεν έχει το θάρρος να το ομολογήσει και να το πει. Ο Πρόεδρός σας το είπε δύο φορές, πριν από δύο εβδομάδες στην Κοζάνη. Επειδή ο χρόνος μου τελείωσε, δυστυχώς, θέλω να πω ένα πράγμα μόνο. Η ελπίδα μας, αλλά και η βεβαιότητα γι' αυτόν τον συγκεκριμένο Υπουργό και την κυβέρνηση η επόμενη μέρα και η επόμενη μέρα πρέπει να είναι μια μέρα αντάξια της ιστορίας των λιγνιτικών περιοχών, κύριε Υπουργέ. Πρέπει να είναι αντάξια των ανθρώπων που έχουν δώσει τη ζωή τους. Γιατί το αντίδοτο πρέπει να είναι σημαντικό αναπτυξιακά, φορολογικά και κυρίως να δίνει πραγματικά την πνοή που χρειάζεται νέα γενιά. Όταν έκλεισε η «ΛΙΠΤΟΛ» στην Πτολεμαΐδα, από την οποία και κατάγομαι, είχαν όλοι τρομοκρατηθεί. Θυμάστε τη «ΛΙΠΤΟΛ», την εταιρεία λιπασμάτων. Η «ΛΙΠΤΟΛ» έκλεισε. Η ΔΕΗ ανέβηκε ψηλά. Τώρα τα προβλήματα που δημιουργούνται, παρότι η «Μονάδα 5» είναι μία μονάδα η οποία θα λειτουργήσει με λιγνίτη για κάποια χρόνια, είναι η πιο σύγχρονη και η πιο φθηνή μονάδα που υπάρχει στην Ευρώπη, μετά μπορεί να αντικατασταθεί το καύσιμό της …
Κύριε Παπαδόπουλε, ολοκληρώστε.
Ναι, κύριε Πρόεδρε. Κλείνω. Εμείς πιστεύουμε στην Κυβέρνηση αυτή και πιστεύουμε ότι θα δημιουργήσει ένα σύγχρονο και καινούργιο μέλλον, γι' αυτό και ψηφίζω το νομοσχέδιο.
Τον λόγο έχει η συνάδελφος κ. Χαρά Καφαντάρη Βουλευτής ΣΥΡΙΖΑ Δυτικού Τομέα.
Ευχαριστώ, κύριε Πρόεδρε. Και βέβαια ο ΣΥΡΙΖΑ δεν θα απολογηθεί. Γιατί να απολογηθεί; Για το ότι αποτρέψαμε τα σχέδια της κυβέρνησης Σαμαρά για τη «μικρή» ΔΕΗ που είχατε σχεδιάσει και την πώληση υδροηλεκτρικών ακόμα μονάδων; Θα απολογηθούμε για το ότι είχατε ψηφίσει την ιδιωτικοποίηση του ΑΔΜΗΕ κατά 66%, ενώ η κυβέρνηση ΣΥΡΙΖΑ έκανε ένα καινούργιο σχήμα, τον νέο ΑΔΜΗΕ, όπου τα δίκτυα κατά 51% είναι υπό δημόσιο έλεγχο και συμμετέχουν και οι επενδυτές; Διότι εμείς θέλουμε τους επενδυτές και τους ιδιώτες επενδυτές. Μιλάω για την κινεζική εταιρεία που συμμετέχει κατά 24% στον νέο ΑΔΜΗΕ. Γι' αυτά τα πράγματα δεν θα απολογηθούμε. Ούτε βέβαια θα απολογηθούμε για το ότι η μεγάλη αυτή η Δημόσια Επιχείρηση Ηλεκτρισμού, η ΔΕΗ, είναι εκείνη η οποία αυτήν τη στιγμή ελήφθη με χρέη σε τράπεζες 5 δισεκατομμύρια, παραδόθηκε στην κυβέρνηση ΣΥΡΙΖΑ με 4 δισεκατομμύρια περίπου τα χρέη της και βέβαια τα προβλήματά της, γιατί έχει προβλήματα, τα βάλαμε σε έναν συγκεκριμένο δρόμο. Κυρίες και κύριοι Βουλευτές, η Νέα Δημοκρατία προχωρεί και υλοποιεί το καταστροφικό της πρόγραμμα και στον τομέα της ενέργειας. Δυο μέρες πριν αρνηθήκατε τη συμπερίληψη στην Αναθεώρηση του Συντάγματος των δημόσιων αγαθών και τη συνταγματική προστασία του νερού και της ενέργειας, τον χαρακτηρισμό τους, δηλαδή δημόσια αγαθά. Και αυτή τη στιγμή έρχεστε και συνεχίζετε το καταστροφικό σας έργο με την πλήρη ιδιωτικοποίηση των δικτύων. Αυτό αφορά τις ρυθμίσεις για τη ΔΕΠΑ, καθώς στέλνετε ευθεία βολή στον θεσμό των συλλογικών συμβάσεων στη ΔΕΗ, ώστε να μπορέσει να είναι πιο ελκυστική για περαιτέρω ιδιωτικοποίηση. Άλλωστε υπάρχουν και συγκεκριμένες δηλώσεις και δικές σας, κύριε Υπουργέ, για τις προθέσεις της Κυβέρνησης στον συγκεκριμένο τομέα. Πρώτες κινήσεις της Κυβέρνησης της Νέας Δημοκρατίας από τον Αύγουστο ήταν η κατάργηση ρυθμίσεων βασικών αρχών συλλογικών συμβάσεων και τώρα με τις ρυθμίσεις που εισάγονται με το εν λόγω σχέδιο νόμου για τους εργαζόμενους της ΔΕΗ έχουμε δημιουργία εργαζομένων δύο ταχυτήτων, παράκαμψη του ΑΣΕΠ για τις προσλήψεις, ρυθμίσεις για μειώσεις στα τιμολόγια ηλεκτρικού εργαζομένων και συνταξιούχων. Συνεχίζετε ευθέως να παρεμβαίνετε στις συλλογικές συμβάσεις. Άλλωστε, όπως έχετε δηλώσει πολλοί από τη Νέα Δημοκρατία, αυτό είναι και το νέο σας μοντέλο για τις ΔΕΚΟ. Εδώ, όμως, δεν μπορώ να μην πω για τις ρυθμίσεις και την κατάργηση συλλογικών συμβάσεων και ρυθμίσεων του ν.4602/2019 που αφορά τη ΔΕΠΑ, την ισχύ δηλαδή συλλογικών συμβάσεων των εργαζομένων στις δύο νέες εταιρείες, οι οποίες δημιουργήθηκαν με βάση τον εν λόγω νόμο, τη ΔΕΠΑ Υποδομών και τη ΔΕΠΑ Δικτύων. Ποιος είναι ο στόχος σας; Ο στόχος σας, κυρίες και κύριοι της Νέας Δημοκρατίας, είναι γνωστός. Θέλετε μια ΔΕΗ, μία μικρή επιχείρηση παραγωγό ενέργειας. Και αν μάλιστα υλοποιηθούν οι προθέσεις σας για ιδιωτικοποίηση του ΔΕΔΔΗΕ, που αποτελεί και σταθερή πηγή εσόδων για την εταιρεία, πραγματικά είναι αυτό που θέλετε παράλληλα με ιδιωτικές εταιρείες στον τομέα της ενέργειας και του ηλεκτρισμού, οι οποίες θα θησαυρίζουν. Η δυσφήμηση της ΔΕΗ είναι συγκεκριμένη και προεκλογικά από τη Νέα Δημοκρατία και ως Κυβέρνηση. Και συνεχίστηκε και σήμερα και από Βουλευτές της Συμπολίτευσης και Υπουργούς αυτή η καταστροφολογική λογική για τη ΔΕΗ. Οι αυξήσεις στα τιμολόγια, που εσείς φέρατε, ουσιαστικά έχουν συγκεκριμένα αποτελέσματα, δηλαδή, 15% στους μικρομεσαίους επιχειρηματίες - που όλοι κόπτεστε από τη Συμπολίτευση - γύρω στο 12% για τους οικιακούς καταναλωτές και 9,5% για τους αγρότες. Δεν έχετε συγκεκριμένο σχέδιο για την αντιμετώπιση των προβλημάτων. Και υπάρχουν όντως - και κανείς δεν θα αρνηθεί - προβλήματα στην επιχείρηση, αλλά ο μονόδρομος δεν είναι ιδιωτικοποιήσεις και αυξήσεις. Εσείς, όμως, της Νέας Δημοκρατίας μόνο αυτό γνωρίζετε. Θα έρθω τώρα και στο μεγάλο ζήτημα που αναφέρεται για την απολιγνιτοποίηση μέχρι το 2028. Πώς θα γίνει αυτό; Με ποιο σχέδιο; Έχει συγκεκριμένο σχέδιο η Κυβέρνηση; Ακόμα αναμένουμε το νέο ΕΣΕΚ, Εθνικό Σχέδιο για την Ενέργεια και το Κλίμα. Και εδώ θα πω ότι η κυβέρνηση ΣΥΡΙΖΑ κατάρτισε αυτό το ΕΣΕΚ. Πήρε πολύ ευνοϊκές κρίσεις από τους ευρωπαϊκούς θεσμούς. Εμείς ακόμα περιμένουμε το δικό σας σχέδιο. Και ποιος θα είναι ο ρόλος του φυσικού αερίου σε αυτήν τη μεταβατική περίοδο; Άλλο ένα μεγάλο ερώτημα! Και εδώ δεν μπορώ να μην πω ότι η Ευρωπαϊκή Επιτροπή θεωρεί ότι η στροφή ηλεκτρικής παραγωγής σε αποκλειστική χρήση φυσικού αερίου δεν είναι σωστή, ενώ η Ευρωπαϊκή Τράπεζα Επενδύσεων δήλωσε ότι από το 2022 και μετά δεν θα χρηματοδοτεί ούτε υποδομές φυσικού αερίου. Ποιο είναι το σχέδιό σας; Θέλουμε να το ακούσουμε. Προχωρείτε τώρα στο ξεπούλημα δικτύων φυσικού αερίου, μια διαδικασία αντίθετη με ευρωπαϊκές και παγκόσμιες πρακτικές. Η λογική τώρα πια είναι να αποϊδιωτικοποιούνται τα δίκτυα σε παγκόσμιο επίπεδο. Αυτή είναι η πρακτική. Στην Ελλάδα γίνεται το αντίθετο. Ένα φυσικό μονοπώλιο με σταθερά έσοδα παραχωρείται σε ιδιώτες με σοβαρές αμφιβολίες για την επέκτασή του, για το κόστος που θα επιβαρυνθούν τα νοικοκυριά και βέβαια με αμφισβήτηση της ενεργειακής ασφάλειας της χώρας. Το δε δημόσιο δεν κρατά τον ρόλο του μετόχου μειοψηφίας. Θυμίζουμε ότι τον ν.4612/2019 του ΣΥΡΙΖΑ για τη ΔΕΠΑ - που έγινε ο διαχωρισμός - η Νέα Δημοκρατία τότε το έβλεπε περιττό και το καταψήφισε. Τι λέτε, κύριοι της Κυβέρνησης, για τις διακρατικές συμφωνίες, για τα μεγάλα έργα φυσικού αερίου; Τι λέτε για την υλοποίηση του προγράμματος της ΔΕΔΑ σε τριάντα πέντε πόλεις; Τι λέτε για την εξασφαλισμένη χρηματοδότηση από το ΕΣΠΑ και το δάνειο από την Ευρωπαϊκή Τράπεζα Επενδύσεων; Εδώ θέλουμε μία απάντηση. Θα ξεκινήσουν τα έργα υποδομών επέκτασης φυσικού αερίου από τους ιδιώτες; Η ΕΔΑ Αττικής έχει συγκεκριμένο πρόγραμμα. Και πραγματικά θα φτάσουν τα δίκτυα φυσικού αερίου στις υποβαθμισμένες περιοχές της Αττικής και της δυτικής Αθήνας; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε, παρακαλώ. Κλείνοντας, έρχομαι να πω ότι έχουμε μία ένσταση στην τροπολογία που αφορά την προτεραιότητα εξέτασης αιτήσεων για προσφορά όρων σύνδεσης σταθμών ΑΠΕ σε σχέση με το άρθρο 4. Με υπουργική απόφαση θα εξασφαλίζεται η προτεραιότητα ένταξης στο δίκτυο. Και αυτό έχει να κάνει με τις ενεργειακές κοινότητες - που είναι ένας σημαντικός θεσμός - οι οποίες μέχρι σήμερα είχαν εξασφαλισμένη προτεραιότητα στα δίκτυα.
Κλείστε, κυρία Καφαντάρη. Παρακαλώ.
Και θα κλείσω λέγοντας: Είναι ιδεοληψία σας οι ιδιωτικοποιήσεις των δικτύων; Δεν είναι μόνο ιδεοληψία σας. Είναι ιδεολογικός σας στίγμα. Είναι η πολιτική σας αυτή, να είστε υπηρέτες πολλών αφεντάδων. Ευχαριστώ.
Μη με κάνετε να μετανιώσω που πήγαμε στη λύση να τελειώνουμε νωρίτερα. Όποιος ανεβαίνει, να σκέφτεται τους από κάτω.
Ένα λεπτό, κύριε Πρόεδρε, πήρα.
Ενάμιση λεπτό εσείς, ενάμιση ο προηγούμενος, φτάσαμε τα τρία λεπτά. Έχω το ρολόι και βλέπω. Να σκέφτεστε και τους από κάτω. Συνεχίζουμε, λοιπόν, με τον συνάδελφο από τον ΣΥΡΙΖΑ κ. Βαρδάκη Σωκράτη και να είναι ετοιμοπόλεμοι η κ. Ελευθεριάδου, ο κ. Μαραβέγιας, η κ. Χρηστίδου, η κ. Ξενογιαννακοπούλου και ο κ. Ζαχαριάδης. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σας ζήτησα πριν κάμποση ώρα να μας πείτε το κόστος των ευεργετικών διατάξεων, δηλαδή, των παροχών που υπαινιχθήκατε ότι καταργείτε από τους εργαζόμενους και συνταξιούχους της ΔΕΗ. Δεν απαντήσατε. Και δεν απαντήσατε - πιστεύω - σκόπιμα γιατί θέλετε να στρέψετε την κοινή γνώμη απέναντι σε αυτούς εργαζόμενους. Θα σας πω, λοιπόν, εγώ. Είναι 0,28 λεπτά το μήνα ανά μετρητή, δηλαδή, κάπου 3,5 τον χρόνο ανά μετρητή και με πλαφόν στην κιλοβατώρα 15, 12 και 18. Επίσης, θέλω, κύριε Υπουργέ, να σας πω ότι μπερδευτήκατε το πρωί. Μάλλον θέλατε να μας πείτε για κανονισμούς, και μας είπατε για νόμους. Και μάλιστα δεν ήταν ούτε κανονισμοί, ούτε νόμοι. Ήταν προσχέδιο κανονισμού, που ποτέ δεν εγκρίθηκε, και σαφώς δεν προβλέπονταν αυτά που υπαινιχθήκατε. Και μάλιστα μας είπατε πέντε φορές ντροπή, ντροπή, ντροπή, ντροπή. Δεν πειράζει να σας πούμε και εμείς μια φορά ντροπή, γιατί παραπληροφορείτε. Φαντάζομαι καταλάβατε τι εννοώ. Εννοώ τον κανονισμό ανανεώσιμες 24-07-2017. Σίγουρα αυτά που είπατε, δεν ανταποκρίνονται στην πραγματικότητα και γι' αυτό δεν καταθέσατε στα Πρακτικά το συγκεκριμένο δημοσίευμα, εάν ήταν δημοσίευμα. Κυρίες και κύριοι της Νέας Δημοκρατίας, απορρίψατε και μάλιστα χειροκροτήσατε σε έντονο ύφος την ένσταση αντισυνταγματικότητας που κατέθεσε ο ΣΥΡΙΖΑ. Με αυτό το χειροκρότημα βάλατε για άλλη μία φορά ταφόπλακα στα εργασιακά δικαιώματα των νέων, των νέων, το επαναλαμβάνω! Με την ίδια πολιτική διώξατε διακόσιες χιλιάδες νέους από τη χώρα, νομοθετήσατε υποκατώτατους μισθούς, κατώτατους μισθούς, εκ περιτροπής απασχόληση, μισθούς των 586 ευρώ. Και δεν ξέρω ποιος από εσάς θα στείλει το παιδί του εναερίτη με 586 ευρώ. Κυρίες και κύριοι συνάδελφοι, συζητούμε σήμερα ένα νομοσχέδιο που αποτυπώνει πραγματικά την φιλοσοφία της σημερινής Κυβέρνησης σε θέματα μείζονος σημασίας, που δεν είναι άλλη από μία σκληρή, νεοφιλελεύθερη, αντεργατική, αντικοινωνική, ρουσφετολογική πολιτική. Οι εργαζόμενοι στον ΟΤΕ, κύριε Χατζηδάκη, πράγματι είναι παιδιά κατώτερου Θεού. Εσείς το είπατε στη συνέντευξή σας. Είστε υπερήφανος για αυτό; Αν είστε υπερήφανος να μας το πείτε. Είναι η γενιά που εσείς δημιουργήσατε, κύριε Υπουργέ, και οι κυβερνήσεις σας με το ξεπούλημα τότε του κερδοφόρου ΟΤΕ και με τις ανισόρροπες πολιτικές που εφαρμόσατε, υποκατώτατο, κατώτατο μισθό, ενοικιαζόμενους εργαζόμενους, τρίωρη - τετράωρη εργασία, καταργώντας τότε κάθε έννοια δικαίου. Δυστυχώς βέβαια, απ' ό,τι φαίνεται και σήμερα στο νομοσχέδιο που φέρατε, δεν παραδειγματιστήκατε από τα λάθη και τώρα προσπαθείτε με τις ίδιες λανθασμένες πολιτικές να επαναφέρετε εργασιακή γαλέρα στη χώρα προς όφελος του ΣΕΒ και των πολυεθνικών. Καταργείτε το ΑΣΕΠ, δηλαδή καμμία διαφάνεια και καμμία αξιοπιστία του συστήματος προσλήψεων. Δημιουργείτε απολύτως κομματικές διαδικασίες προσλήψεων και ανοίγετε την πόρτα σε ρουσφέτια και επαναφέρετε το πελατειακό κράτους. Επιλέγετε να καταργήσετε την επιχειρησιακή σύμβαση για τους νέους εργαζόμενους. Εντός της επιχείρησης δημιουργούνται εργαζόμενοι δύο ταχυτήτων. Ταυτόχρονα προσπαθείτε να αποδυναμώσετε το συνδικαλιστικό κίνημα καθώς εφόσον ο εργαζόμενος δεν καλύπτεται από τη συλλογική σύμβαση εργασίας δεν έχει και κίνητρο να συμμετέχει στη συνδικαλιστική οργάνωση. Αλήθεια, κύριε Υπουργέ, - δεν είναι εδώ ο κ. Μητσοτάκης να τον ρωτήσω - αυτές είναι οι τριακόσιες χιλιάδες νέες θέσεις εργασίας πλήρους απασχόλησης και καλά αμειβόμενες, που μας έλεγε προεκλογικά ο κ Μητσοτάκης; Δεν βρεθήκατε σε κανένα πάνελ πιστεύω και να μην το ανακοινώσετε. Αυτό εννοούσατε; Άλλο ένα μεγάλο ψέμα προφανώς. Με την ιδιωτικοποίηση των δικτύων διανομής προσφέρετε ένα μονοπώλιο δημοσίου συμφέροντος σε χέρια ιδιωτών. Με την ιδιωτικοποίηση της ΔΕΠΑ ξεπουλάτε όχι μόνο την εμπορία, αλλά και τις υποδομές φυσικού αερίου με τραγικές συνέπειες. Λάθος δρόμο επιλέγει ο κ. Μητσοτάκης για να ξεπληρώσει προφανώς προεκλογικά γραμμάτια. Καταργείτε το μισθολογικό πλαφόν που ίσχυε μέχρι τώρα για τα στελέχη της ΔΕΗ και βάζετε ανώτατο όριο μισθών του γενικού γραμματέα, των Υπουργών κ.λπ. και επιτρέπετε στα ανώτατα στελέχη να λαμβάνουν υπεραμοιβές. Αλήθεια, κύριε Υπουργέ, δεν υπάρχει οικονομική καταστροφή στη ΔΕΗ όταν μιλάμε για μεγάλες χρηματικές απολαβές των ανωτάτων στελεχών; Οι απλοί εργαζόμενοι είναι το οικονομικό βάρος; Και θέλω να σας ρωτήσω: Έχετε κάποια μελέτη που να αποδεικνύει ότι το μισθολογικό κόστος κάνει μια επιχείρηση ανταγωνιστική και βιώσιμη; Θα σας θυμίσω το 2013 η ίδια η κ. Λαγκάρντ σάς είχε πει ότι ακολουθήσατε λάθος πολιτική όσον αφορά το μισθολογικό κόστος που δεν συνάδει, όπως είπε η ίδια, ούτε με την ανταγωνιστικότητα ούτε με νέες θέσεις εργασίας. Κυρίες και κύριοι συνάδελφοι, η χώρα μας πέρασε μια βαθιά οικονομική κρίση με συνέπεια να υπάρχουν σοβαρά προβλήματα διαβίωσης. Να θυμίσω ότι τις μεγαλύτερες αυξήσεις στα τιμολόγια ηλεκτρικού ρεύματος κατέγραψε η Ελλάδα την εξαετία της κρίσης 2008-2013 με μια συνολική επιβάρυνση των καταναλωτών της τάξης του 60%. Φυσικά πρόσωπα και επιχειρήσεις δοκιμάστηκαν. Οι οφειλές νοικοκυριών εκτινάχθηκαν και έκλεισαν επιχειρήσεις. Επί κυβέρνησης ΣΥΡΙΖΑ, επειδή το είπατε πολλές φορές, θέλω να σας πω ότι δεν έγινε καμμία αύξηση στην τιμή του ρεύματος και μάλιστα υπήρξε μεσοσταθμικά μείωση μέχρι και 12% λόγω ανταγωνισμού και εκπτώσεων. Μάλιστα προωθήθηκαν ρυθμίσεις για την αντιμετώπιση της ενεργειακής φτώχειας με πιο ισχυρό κοινωνικό τιμολόγιο και ειδικές μέριμνες για τις ευάλωτες ομάδες. Και μάλιστα είχε προκύψει και ειδικό βοήθημα για επανασύνδεση του ηλεκτρικού ρεύματος. Εδώ τι κάνετε; Εδραιώνετε ένα μοντέλο το οποίο είναι σε βάρος του δημοσίου και του κοινωνικού συμφέροντος σε όλες τις πτυχές. Αυτό θέλετε για να ξεπουλήσετε μάλλον τα πάντα με εύκολο τρόπο. Κυρίες και κύριοι συνάδελφοι, κλείνοντας, στο σχέδιο νόμου αποτυπώνεται ξεκάθαρα για μία ακόμα φορά το μοντέλο ανάπτυξης της Νέας Δημοκρατίας: ιδιωτικοποίηση κοινωνικών αγαθών, αύξηση κόστους για τους πολίτες, κατάργηση δικαιωμάτων που απορρέουν από τη συλλογική σύμβαση - θα κυριαρχήσουν οι ατομικές συμβάσεις - υποβάθμιση του συνδικαλιστικού κινήματος, υψηλοί μισθοί στελεχών, αδιαφάνεια. Νομίζω πως κανείς δεν διαφωνεί ότι είναι θέματα που αφορούν τη ΔΕΗ και χρειάζονται ουσιαστική συζήτηση. Όμως είναι σίγουρο ότι το συγκεκριμένο σχέδιο νόμου δεν διαθέτει θεμέλια για κανενός είδους στρατηγική συζήτηση για τη ΔΕΗ. Τέλος, θεσπίζετε τη διάλυση των εργασιακών δικαιωμάτων και αύξηση του μισθολογικού κόστους στελεχών, ένα σχέδιο εκ προοιμίου αποτυχημένο, μπορώ να πω, κύριε Υπουργέ. Και να σας πω και κάτι, κύριε Υπουργέ; Δεν σας πιστεύει πλέον κανείς ότι παραλάβατε τη ΔΕΗ Δευτέρα βράδυ χρεοκοπημένη και τη σώσατε την Τρίτη το πρωί. Εν πάση περιπτώσει, κλείνοντας, να σας πω ότι ό,τι και αν κάνετε όσο και αν προσπαθείτε να απαξιώσετε τη ΔΕΗ και τους εργαζόμενους η Δημόσια Επιχείρηση Ηλεκτρικού ρεύματος θα παραμείνει στα χέρια του ελληνικού λαού.
Συνεχίζουμε με τη συνάδελφο από τον ΣΥΡΙΖΑ την κ. Ελευθεριάδου Σουλτάνα. Έχετε τον λόγο.
Κύριε Πρόεδρε, κατ' αρχάς θα ήθελα να αναφερθώ, αν και άσχετο με το παρόν νομοσχέδιο, στις σαρωτικές συνέπειες που είχε η φονική κακοκαιρία «Γηρυόνης» σε όλη την Ελλάδα και όσον αφορά την εκλογική μου περιφέρεια στη Θάσο, στην πόλη της Καβάλας, το Δάτο και στο Πολύστυλο. Εικόνες καταστροφής, ώρες αγωνίας για τους κατοίκους, περιουσίες χάθηκαν κάτω από τα ορμητικά νερά. Επιχειρήσεις σπίτια και υποδομές έπαθαν τεράστιες ζημιές. Ο ΣΥΡΙΖΑ στο παρελθόν και συγκεκριμένα στις 13-12-2016 μόλις τρεις μήνες μετά την τεράστια πυρκαγιά στη Θάσο έκανε το καθήκον του απέναντι στους κατοίκους της και ο Υπουργός Οικονομίας και Ανάπτυξης κ Χαρίτσης ενέκρινε την ένταξη στο Πρόγραμμα Δημοσίων Επενδύσεων 2016 τα δύο τεχνικά δελτία που υπέβαλε η περιφέρεια και περιλάμβαναν έργα οδικά, αντιπλημμυρικά και αντιδιαβρωτικά, δασοτεχνικά και άλλα ύψους 3.370.000 ευρώ. Η γαλάζια περιφέρεια εκ του αποτελέσματος φαίνεται ότι δεν αξιοποίησε το ποσό αυτό όπως θα έπρεπε, θέλω να ελπίζω όχι για μικροπολιτικές σκοπιμότητες. Επίσης, μετά την πάροδο ενενήντα ετών από τότε που έγιναν οι τελευταίες διαρθρωτικές παρεμβάσεις στο δίκτυο των Τεναγών Φιλίππων η κυβέρνηση του ΣΥΡΙΖΑ υπέγραψε σύμβαση για την εκπόνηση διαχειριστικής μελέτης για αντιπλημμυρικά έργα στα Τενάγη η οποία έπρεπε να παραδοθεί τον Ιούλιο του 2019. Μεσολάβησαν οι εκλογές και τύχη της μελέτης αγνοείται. Ήρθε, λοιπόν, και η ώρα της Κυβέρνησης της Νέας Δημοκρατίας να κάνει το καθήκον της προς τους πολίτες και να ζητήσει την ενεργοποίηση της Περιφέρειας Ανατολικής Μακεδονίας και Θράκης ώστε αρχικά να εξεταστούν τα δύο προηγούμενα γεγονότα που είπα και στη συνέχεια να γίνει άμεση καταγραφή των ζημιών και άμεση αποζημίωση των κατοίκων των πληγέντων περιοχών. Επίσης, να δεχτεί η Νέα Δημοκρατία την πρόταση νόμου που κατέθεσε σήμερα ο ΣΥΡΙΖΑ για το Εθνικό Σύστημα Πολιτικής Προστασίας ώστε να μπορούμε να αντιμετωπίσουμε καλύτερα αυτά τα φονικά φαινόμενα στο μέλλον. Όσον αφορά το νομοσχέδιο διάβαζα σήμερα τα φιλικά προσκείμενα προς εσάς μέσα μαζικής ενημέρωσης και τι έλεγαν; «Ψηφίζεται το νομοσχέδιο για τη σωτηρία της ΔΕΗ». Το ίδιο είπε και ο κ. Πλεύρης το πρωί όπου ένας από τους λόγους που απορρίφθηκε, σύμφωνα με τον κ. Πλεύρη, η ένσταση αντισυνταγματικότητας του ΣΥΡΙΖΑ ήταν ότι είναι δημόσιο και κοινωνικό συμφέρον γιατί θα πρέπει να διασωθεί η επιχείρηση. Επομένως και κάποια αντισυνταγματικά λάθη αν υπάρχουν στο νομοσχέδιο πρέπει να τα παραβλέψουμε. Επίσης, μας κατηγόρησαν για θράσος γιατί κατακρίνουμε τη Νέα Δημοκρατία για το ξεπούλημα της ΔΕΗ. Θράσος έχει η Νέα Δημοκρατία και όχι ο ΣΥΡΙΖΑ. Πρώτη κίνηση της Νέας Δημοκρατίας ήταν να αυξήσει την τιμή του ηλεκτρικού ρεύματος επιβαρύνοντας αναίτια τα νοικοκυριά και τις επιχειρήσεις και οδηγώντας ήδη σαράντα χιλιάδες πελάτες εκτός ΔΕΗ. Ποιος, λοιπόν, να απαξιώνει και διαλύει τον οργανισμό; Είναι γεγονός ότι η Νέα Δημοκρατία απαξιώνει τον οργανισμό με την ιδιωτικοποίηση των δικτύων διανομής ρεύματος, με την προσφορά ενός μονοπωλίου που λειτουργούσε στο πλαίσιο της δημόσιας ΔΕΗ στα χέρια ιδιωτικών συμφερόντων. Και βέβαια δεν δίνετε την παραμικρή σημασία στους λόγους που οδήγησαν στη μαζική απεργία της ΓΕΝΟΠ ΔΕΗ, η οποία είναι αντίθετη στο νομοσχέδιο. Και τι κάνουν τα δικά σας μέσα μαζικής ενημέρωσης για να μειώσουν την αξία της απεργίας; Γράφουν ότι η απεργία γίνεται για να μην καταργηθεί η μονιμότητα των εργαζομένων. Ακόμα μία φορά η Νέα Δημοκρατία χρησιμοποιεί ψεύδη και φτηνό λαϊκισμό για να δικαιολογήσει τα αδικαιολόγητα και να καταπατήσει εργασιακά δικαιώματα καθώς γνωρίζουμε όλοι ότι η μονιμότητα για τους εργαζόμενους της ΔΕΗ δεν υπάρχει από το 2012. Οι εργαζόμενοι καλύπτονται από συμβάσεις αορίστου χρόνου και μπορούν να απολυθούν όπως όλοι οι εργαζόμενοι στον ιδιωτικό τομέα σε όλες τις επιχειρήσεις με την καταβολή μόνο της νόμιμης αποζημίωσης και μάλιστα πλέον αναιτιολόγητα. Μοναδικός περιορισμός είναι οι ομαδικές απολύσεις. Προσπαθείτε να προκαλέσετε κοινωνικό αυτοματισμό απέναντι στους δήθεν βολεμένους εργαζόμενους στη ΔΕΗ και αποκρύπτετε την επιγενόμενη πρόσληψη δικών σας παιδιών χωρίς ΑΣΕΠ και τους μισθούς των διευθυντικών στελεχών και της διοίκησης της ΔΕΗ, τους οποίους αυξήσατε τους κάνατε μεγαλύτερους ακόμα και από τους μισθούς των Υπουργών. Σε αντίθεση, βέβαια, με τους υπέρογκους μισθούς των άριστων διευθυντών και στελεχών, οι νεοπροσλαμβανόμενοι - αναξιοκρατικά και πάλι, αφού οι προσλήψεις θα γίνονται χωρίς ΑΣΕΠ - αποτελούν τα μικρά σας ρουσφετάκια και δεν θα διέπονται από την ισχύουσα στη ΔΕΗ επιχειρησιακή συλλογική σύμβαση εργασίας, αλλά από την Εθνική Γενική Συλλογική Σύμβαση Εργασίας, γεγονός που θα οδηγήσει σε άνιση μεταχείριση μεταξύ νέων και παλαιών εργαζομένων, όσοι, βέβαια, από τους παλαιούς μείνουν, αν δεν τους απολύσετε είτε ευθέως είτε με τη μέθοδο της εθελούσιας εξόδου. Όσον αφορά την κατάργηση της έκπτωσης 75% στα τιμολόγια της ΔΕΗ για τους εργαζομένους και τους συνταξιούχους, ξεχνάτε να πείτε ότι η έκπτωση αυτή είχε συμφωνηθεί στη συλλογική σύμβαση του 1991 μεταξύ ΓΕΝΟΠ και ΔΕΗ. Έγινε έναντι αύξησης μισθού και φορολογείται ως εισόδημα στην ανώτερη φορολογική κλίμακα. Η κατάργηση με νόμο μονομερώς διάταξης συλλογικής σύμβασης εργασίας είναι απαράδεκτο και πρωτοφανές για την ελληνική έννομη τάξη φαινόμενο, ενώ είναι και αντισυνταγματικό. Δημιουργεί ένα κακό και επικίνδυνο προηγούμενο, καθώς και ανισότητες μεταξύ των συνταξιούχων στη ΔΕΗ και των συνταξιούχων του ΑΔΜΗΕ. Σχετικά με το αν υπάρχει ή όχι ΑΣΕΠ: Λέτε ότι οι προσλήψεις συνεχίζονται να γίνονται υπό την επίβλεψη του ΑΣΕΠ. Ή υπάρχει διαδικασία ΑΣΕΠ, κύριοι Βουλευτές, είτε όχι. Στη συγκεκριμένη περίπτωση το ΑΣΕΠ έχει καταργηθεί. Η επιτροπή αμοιβών γίνεται και επιτροπή προσλήψεων και αρχίζει το πάρτι, όπως το πάρτι έγινε και το 1990 με 1993, όταν ο Κωνσταντίνος Μητσοτάκης έκανε εξίμισι χιλιάδες προσλήψεις χωρίς ΑΣΕΠ. Η κατάργηση οδηγεί σε ρουσφετολογικές προσλήψεις, καταστρατηγούνται τα εργασιακά δικαιώματα των νεοπροσληφθέντων, δημιουργούνται εργαζόμενοι δύο ταχυτήτων και ανοίγει η ψαλίδα των κοινωνικών και εργασιακών ανισοτήτων προς όφελος των εκλεκτών γαλάζιων παιδιών. Και αν τα γαλάζια παιδιά σας ήταν άριστα, τότε θα λέγαμε ότι τουλάχιστον αυτό θα ωφελούσε τη ΔΕΗ. Δυστυχώς, η ως σήμερα πρακτική σας έδειξε το αντίθετο. Εκτεθήκατε και θα εκτεθείτε και πάλι, όπως με τις διοικήσεις των νοσοκομείων. Ο κ. Πατέρας, ετών ογδόντα, είπε ότι δέχτηκε το deal να αποχωρήσει από τους Ανεξάρτητους Έλληνες και να δώσει τους σταυρούς που έχει στη Νέα Δημοκρατία με αντάλλαγμα τη θέση του διοικητή στο Νοσοκομείο Καρδίτσας. Ποιος λέει, κύριε Χατζηδάκη - δεν είναι εδώ ο κ. Χατζηδάκης - ότι το δέχτηκε αυτό σε προσωπική συνάντηση ο κ. Μητσοτάκης; Πότε θα απαντήσει ο κ. Μητσοτάκης; Ποτέ, όπως κάνει σε όλα. Ένοχη σιωπή; Εγώ θα έλεγα υποτίμηση της νοημοσύνης των πολιτών και εμπαιγμός τους. Φυσικά, δίνετε στους άριστους και λιμουζίνες, στερώντας τη ΔΕΗ από το ανώτερο όριο κυβισμού κρατικών αυτοκινήτων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, ολοκληρώνω. Με τον ίδιο τρόπο ξεπουλάτε και τη ΔΕΠΑ και ξεπουλάτε όχι μόνο την εμπορία, αλλά και τις υποδομές του φυσικού αερίου. Δεν καταθέτετε επιχειρησιακό σχέδιο για την πορεία της ΔΕΗ, δεν μας ενημερώνετε για τον μακροχρόνια ενεργειακό σχεδιασμό της χώρας, δεν υπάρχει μελέτη σκοπιμότητας και κανένας προϋπολογισμός για τις επιλογές σας στα εργασιακά θέματα. Το νομοσχέδιο είναι πρόχειρο, καλύπτει τις επικοινωνιακές ανάγκες της Κυβέρνησης και φυσικά οδηγεί και ακόμη μία φορά στο ξήλωμα των συλλογικών συμβάσεων εργασίας και των εργασιακών δικαιωμάτων. Σας ευχαριστώ.
Συνεχίζουμε με τον συνάδελφο, Βουλευτή της Νέας Δημοκρατίας από τη Μαγνησία, τον κ. Κωνσταντίνο Μαραβέγια. Να ετοιμάζεται η κ. Ραλλία Χρηστίδου από τον ΣΥΡΙΖΑ. Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην Ιατρική λέμε πως η σωστή και έγκαιρη διάγνωση αποτελεί τη μισή θεραπεία. Αυτό σημαίνει πως για να λύσουμε οποιοδήποτε πρόβλημα σε πραγματικό χρόνο πρέπει, πρώτα από όλα, να κάνουμε δύο πράγματα: Πρώτον, να αντιληφθούμε τι το προκαλεί και δεύτερον, να σκύψουμε όσο το δυνατόν γρηγορότερα. Όμως, δυστυχώς, όπως απέδειξε και η σημερινή συζήτηση, η πολιτική δεν είναι Ιατρική, γιατί πολλές φορές οι θεραπείες που προτείνατε, κύριοι συνάδελφοι του ΣΥΡΙΖΑ, δεν έχουν καμμία σχέση με την πραγματικότητα και με τα πραγματικά της προβλήματα. Ας ξεκινήσω με τη ΔΕΗ. Υπάρχει οικονομικό πρόβλημα στη ΔΕΗ; Η Κυβέρνηση και όσοι ξέρουν να διαβάζουν ισολογισμούς απαντούν χωρίς αμφιβολία «ναι» και μάλιστα τεράστιο, όμως ο ΣΥΡΙΖΑ δεν συμφωνεί. Δεν αποδέχεται ότι η ΔΕΗ έχει βυθιστεί μέσα σε έναν βάλτο χρεών και κακοπληρωτών. Αν είσαι ΣΥΡΙΖΑ, δηλαδή, βιώνεις μια άλλη πραγματικότητα όπου η ΔΕΗ δεν έχει σοβαρό οικονομικό πρόβλημα, δεν υπονομεύτηκε, για παράδειγμα, από τις δημοπρασίες ΝΟΜΕ, ούτε φαλίρισε εξαιτίας αφρόνων πολιτικών, που ουσιαστικά εξυπηρέτησαν τους κακοπληρωτές της. Τα ίδια ακριβώς και χειρότερα συνέβησαν και με τη ΔΕΠΑ. Και εδώ πάλι δεν πρόκειται για ισχυρισμούς της Νέας Δημοκρατίας, γιατί δεν δημιούργησε η παρούσα Κυβέρνηση τον κ. Πετσίτη, κάποιοι άλλοι πήγαιναν βόλτα μαζί του στην Καισαριανή. Δεν έβαλε η Νέα Δημοκρατία τον διευθύνοντα σύμβουλο της ΔΕΠΑ να κάνει περίεργες συναλλαγές με την ELFE. Το σκάνδαλο αυτό δεν το διερευνά κανένα κόμμα, αλλά η ίδια η δικαιοσύνη, που πλέον αναδεικνύει και τις ποινικές του διαστάσεις. Τέλος, κανένας ΣΥΡΙΖΑ δεν ανέλαβε τα τεράστια φέσια που προκάλεσε στη ΔΕΠΑ οι άφρονες πολιτικοί τύπου Πετσίτη. Πολύ απλά στείλατε τον λογαριασμό στον ελληνικό λαό. Επομένως, τι συμβαίνει; Ακούω την κριτική του ΣΥΡΙΖΑ και πραγματικά δεν μπορώ να πιστέψω στα αυτιά μου. Σας διαβάζω από ανακοίνωση του Τομέα Ενέργειας του κόμματός σας με ημερομηνία 25 Νοεμβρίου 2019, όπου καταγγέλλει το παρόν νομοσχέδιο ως ξεπούλημα της ΔΕΠΑ και διαρρηγνύει τα ιμάτιά του για τα συμφέροντα των καταναλωτών με όρους κοινωνικού κράτους. Είναι απίστευτο και όμως, αυτό ισχυρίζεται ακόμα όταν ήταν στην εξουσία, επί τεσσεράμισι χρόνια, όταν εξελισσόντουσαν αυτά τα γεγονότα. Εκτός και αν εννοείτε ως καταναλωτή τον κ. Λαυρέντη Λαυρεντιάδη και ως κοινωνικό κράτος το καθεστώς που επιχειρήσατε να φτιάξετε. Και άλλη περίπτωση: Ο κ. Πάνος Σκουρλέτης, τέως Υπουργός Περιβάλλοντος και Ενέργειας, υπεύθυνος για την ΔΕΠΑ και την ΔΕΗ, την περίοδο που συνέβαιναν όλα αυτά. Τι είπε στην επιτροπή στις 21 Νοεμβρίου 2019, αλλά και στη σημερινή ομιλία του; Ότι κυρώσαμε πολύ σωστά το νομοσχέδιο για τη «μικρή» ΔΕΗ, ακυρώνοντας το καταστρεπτικό σχέδιο πώλησης των λιγνιτικών μονάδων. Από τα ΝΟΜΕ που ήταν μια αμυντική πολιτική στις πιέσεις των δανειστών η ΔΕΗ εισέπραξε 2,1 δισεκατομμύρια ευρώ, όταν υπολόγιζε στις καλύτερες των περιπτώσεων να εισπράξει πουλώντας πάγια 1,5 δισεκατομμύριο ευρώ. Τι μας λέει, λοιπόν, ο καθ' ύλην αρμόδιος Υπουργός της κυβέρνησης ΣΥΡΙΖΑ; Επιχαίρει για το σαμποτάζ της ΔΕΗ που έκαναν οι ΣΥΡΙΖΑ - ΑΝΕΛ τον Αύγουστο του 2014 την ώρα που η κυβέρνηση Σαμαρά προσπαθούσε απεγνωσμένα να προχωρήσει στην απολιγνιτοποίηση, η οποία σήμερα θεωρείται πανευρωπαϊκά κοινή πολιτική δέσμευση, μεγιστοποιώντας ταυτόχρονα την αξία πώλησης των λιγνιτικών μονάδων μας. Από την άλλη, ο κ. Σκουρλέτης με Μαθηματικά ΣΥΡΙΖΑ προσπαθεί να πείσει ότι με τις δημοπρασίες ΝΟΜΕ, δηλαδή, πουλώντας ρεύμα σε ιδιώτες παρόχους κάτω του κόστους, πως δήθεν η ΔΕΗ κέρδιζε και μάλιστα με την ίδια τεχνοκρατική επάρκεια, συγκρίνει λεμόνια και πορτοκάλια, τις ΝΟΜΕ με τα πάγια της ΔΕΗ. Με τέτοιες ανάμεικτες γνώσεις οικονομικών δεν είναι, επομένως περίεργο, το χαντάκι στο οποίο βρήκαμε τη ΔΕΗ το 2019. Κυρίες και κύριοι συνάδελφοι, βλέπουμε σήμερα μια Αξιωματική Αντιπολίτευση, που όχι μόνο δεν προσπάθησε ως Κυβέρνηση να λάβει έγκαιρα μέτρα για να σώσει τη ΔΕΗ και τη ΔΕΠΑ, αλλά ισχυρίζεται ότι δεν χρειαζόντουσαν καν σώσιμο. Έχουμε, λοιπόν, όχι απλά αδυναμία διάγνωσης του προβλήματος, αλλά άρνηση εκ μέρους του ΣΥΡΙΖΑ ότι υπήρχε πρόβλημα. Όχι μόνο, λοιπόν, βαριά ασθενής η ΔΕΚΟ, αλλά και έναν υποτιθέμενο θεραπευτή, τον ΣΥΡΙΖΑ με μία ακόμα βαρύτερη πάθηση στα τεσσεράμισι χρόνια διακυβέρνησής του να βρίσκεται σε πλήρη διάσταση με την πραγματικότητα, μια παθογένεια που θα μπορούσε να ονομαστεί «σύνδρομο του παράλληλου σύμπαντος», ένα σύνδρομο «αποπραγραματισμού», το οποίο βλέπουμε να εκδηλώνεται ξανά εδώ στη Βουλή, από την οποία ξεκίνησε, όταν βαφτίζατε τα συμπτώματά του αντιμνημόνιο ή οτιδήποτε άλλο ψευδεπίγραφο μπορούσατε να μηχανευθείτε. Κύριε Πρόεδρε, κλείνω με δύο επισημάνσεις: Η πρώτη είναι για το άρθρο 24, όπου αγρότες μπορούν επιτέλους να επενδύσουν σε ανανεώσιμες πηγές ενέργειας, σε γαίες υψηλής παραγωγικότητας ελεγχόμενα. Τέτοια προσπάθεια γίνεται και στην περιοχή μου τη Μαγνησία με την αιγίδα της Ένωσης Βόλου, την οποία και βέβαια επικροτούμε. Τέλος, μία κουβέντα για το άρθρο 15 και τη μείωση του νυχτερινού τιμολογίου, ένα μέτρο της Κυβέρνησης Μητσοτάκη που φέρνει όφελος μέχρι και 32% από το σύνολο των ρυθμιζόμενων χρεώσεων του λογαριασμού ηλεκτρικού ρεύματος για όλα τα νοικοκυριά που κάνουν υψηλές καταναλώσεις τις νυχτερινές ώρες. Συγκεκριμένα, προβλέπεται μείωση των τιμολογίων για τη νυχτερινή κατανάλωση έως και 70%. Με αυτόν τον τρόπο δίνεται μία βαθιά ανάσα, ιδιαίτερα στα νοικοκυριά που κάνουν χρήση και ηλεκτρικών συσσωρευτών για τη θέρμανσή τους το χειμώνα. Μάλιστα, οι μειώσεις αυτές αφορούν όλους όσους καταναλώνουν πολύ ρεύμα τις βραδινές ώρες, ανεξαρτήτως του παρόχου που χρησιμοποιούν. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Η Νέα Δημοκρατία έρχεται, λοιπόν, να αναιρέσει τις φιλολαϊκές σας αυξήσεις στο ηλεκτρικό ρεύμα του 2018 με ένα μέτρο απλό και δίκαιο που θεραπεύει και δεν κοροϊδεύει, γιατί τελικά στην πολιτική, αγαπητοί συνάδελφοι, δεν μπορούν να επιπλέουν οι κομπογιαννίτες. Οι συμπολίτες μας, όπως έδειξαν στις τελευταίες εκλογές, ζητούν σοβαρότητα και λύση στα προβλήματά τους και τέτοιες λύσεις δίνει με αυτό το νομοσχέδιο η Κυβέρνηση του Κυριάκου Μητσοτάκη, η Κυβέρνηση όλων των Ελλήνων. Σας ευχαριστώ πολύ.
Ευχαριστούμε και εμείς για την οικονομία του χρόνου. Τον λόγο έχει η κ. Ραλλία Χρηστίδου για επτά λεπτά και παράκληση από όλους να τηρηθούν, γιατί, όπως ξέρετε, είναι ακόμα είκοσι πέντε ομιλητές. Ορίστε, κυρία Χρηστίδου, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι της Νέας Δημοκρατίας, έχετε καταλάβει ότι το βασικό επιχείρημα υπεράσπισης του νομοσχεδίου - σας ακούμε από το πρωί - είναι σήμερα να κάνετε κριτική στον ΣΥΡΙΖΑ; Τόση εμπιστοσύνη δηλαδή έχετε στις επιλογές σας; Διότι, πολύ απλά, αν έχετε τόση εμπιστοσύνη στις επιλογές σας, γιατί αισθάνεσθε την ανάγκη να απολογηθείτε κατηγορώντας τις επιλογές της προηγούμενης κυβέρνησης; Τι φοβάστε και αμύνεσθε επιτιθέμενοι; Σας ακούμε από το πρωί να λέτε ότι δεν έχουμε δικαίωμα να μιλάμε. Δηλαδή, τι θέλετε να κάνουμε; Να σας συμπαρασταθούμε κιόλας; Έχετε το ΚΙΝΑΛ γι' αυτόν το σκοπό. Έχετε καταλάβει ότι ο ΣΥΡΙΖΑ είναι Αντιπολίτευση και εσείς είστε η Κυβέρνηση; Εσείς πρέπει να δίνετε εξηγήσεις. Τι εμμονή είναι αυτή; Ειλικρινά, τι σας φοβίζει στον ΣΥΡΙΖΑ τόσο πολύ; Κυρίες και κύριοι συνάδελφοι, τους τελευταίους πέντε μήνες της διακυβέρνησης της Νέας Δημοκρατίας έχουμε παρακολουθήσει μία σειρά από αυτοακυρώσεις των υποσχέσεων που ο κ. Μητσοτάκης και η Νέα Δημοκρατία σκόρπιζαν προεκλογικά: Η επάρατη Συμφωνία των Πρεσπών έλιωσε μέσα σε θερμές χειραψίες με τον κ. Ζάεφ. Η αξιοκρατία αποδείχθηκε άδεια λέξη μια και όλες οι θέσεις από το δήθεν επιτελικό κράτος και την ΕΥΠ μέχρι τις διοικήσεις των νοσοκομείων καταλαμβάνονται από «ημέτερους» χωρίς ούτε καν τα τυπικά προσόντα, όπως ο κ. Πατέρας σήμερα, διευθυντής στο νοσοκομείο Καρδίτσας που είπε ανενδοίαστα σε τηλεοπτική εκπομπή για το τάξιμο του κ. Μητσοτάκη. Οι ελαφρύνσεις στη μεσαία τάξη στο προσχέδιο του προϋπολογισμού αποδεικνύονται κενό γράμμα και πάει λέγοντας. Όμως, πρέπει να παραδεχθούμε ότι παρά τον τρόπο που έχει επιλέξει να πολιτεύεται η Νέα Δημοκρατία, με ειρωνείες, ψέματα, κυνισμό, όσον αφορά το παρόν νομοσχέδιο για τη ΔΕΗ, αποδεικνύεται πάρα πολύ συνεπής. Αποδεικνύεται συνεπής στις προθέσεις της να ξεπουλήσει τον δημόσιο πλούτο σε όφελος ιδιωτών επενδυτών που δεν θα πληρώσουν ούτε 1 ευρώ. Αντίθετα, θα έχουν το μονοπώλιο του φυσικού αερίου σε κάθε περιοχή. Αυτό ονομάζεται υγιής επιχειρηματικότητα. Ταυτόχρονα, παραμένει συνεπής σε μία ακόμη εμμονή, την εχθρότητα προς τα εργασιακά δικαιώματα. Κυρίες και κύριοι συνάδελφοι της Νέας Δημοκρατίας, καταργείτε διά νόμου τις συλλογικές συμβάσεις για τους νέους εργαζομένους στη ΔΕΗ. Καταργείτε τον ΑΣΕΠ για τις προσλήψεις, για να ξαναεπιδοθείτε στην άλλη σας αγαπημένη συνήθεια, το κομματικό ρουσφέτι του κράτους της Δεξιάς και βέβαια λύνετε τα χέρια του εκάστοτε κομματικού διευθύνοντος συμβούλου ώστε να προσλαμβάνει golden boys με αμοιβές εκτός ελέγχου. Τις τελευταίες ημέρες είδαμε καταστροφές να συμβαίνουν σε όλη την Ελλάδα, εξαιτίας και της κλιματικής αλλαγής. Για να αποκατασταθούν αυτές οι βλάβες στο δίκτυο της ΔΕΗ, για να ξαναρθεί το ρεύμα στα νοικοκυριά που χτυπήθηκαν από τη θεομηνία, για να ξαναέχουν φως για να ξαναζεσταθούν οι συμπολίτες μας, οφείλουν να εργάζονται με σωστές συνθήκες οι εργαζόμενοι στη ΔΕΗ. Εκείνοι είναι που θα ξαναπεράσουν τα καλώδια, εκείνοι είναι που θα ξανασηκώσουν τις κολώνες. Αυτοί οι εργαζόμενοι λέτε πως πρέπει να εξαιρούνται από τις συλλογικές συμβάσεις, τουλάχιστον όσοι θα διοριστούν από εδώ και πέρα. Έτσι δημιουργείτε την προφανή αδικία, δύο εργαζόμενοι να δουλεύουν δίπλα - δίπλα ο ένας στον άλλον, όμως ο ένας να πληρώνεται τα μισά απ' ό,τι θα πληρώνεται ο άλλος. Ταυτόχρονα, την ίδια στιγμή που οι τεχνίτες της ΔΕΗ παλεύουν με την όποια βλάβη, κάποια δικά σας παιδιά όπως λέει και στο νομοσχέδιό σας το άρθρο 4, που θα προσληφθούν από διευθύνοντα σύμβουλο χωρίς πλαφόν στις αποδοχές, θα απολαμβάνουν του Αβραάμ και του Ισαάκ τα αγαθά. Αυτό επισήμαναν οι συνάδελφοι του ΣΥΡΙΖΑ στην επιτροπή, αυτό προκάλεσε την έκρηξη του κυρίου Υπουργού, αυτό ονομάζει η Νέα Δημοκρατία λαϊκισμό, αυτό αποτελεί συμπύκνωση της μεροληπτικής ταξικής πολιτικής που ασκεί η Κυβέρνηση υπέρ ορισμένων. Σε όσες ιδιωτικοποιήσεις έχουν γίνει στη χώρα μας αλλά και διεθνώς υπάρχει μία ελάχιστη απαίτηση, μία ρήτρα για τον αγοραστή ώστε να προβεί σε ένα ύψος επενδύσεων. Εδώ τέτοια πρόβλεψη δεν υπάρχει πουθενά, ούτε μία φορά. Όχι στο νομοσχέδιο, αλλά και στις ομιλίες των στελεχών της Κυβέρνησης. Ούτε μία φορά δεν αναφέρθηκε η ενεργειακή φτώχεια. Απουσιάζει από το λεξιλόγιό σας η λέξη «φτώχεια». Να μας πει η Νέα Δημοκρατία: Πώς ακριβώς θα διασφαλίσει ότι ο ιδιώτης θα αναπτύξει το δίκτυο σε υποβαθμισμένες περιοχές ή σε όφελος φτωχότερων κοινωνικών ομάδων; Πώς μπορείς να υποχρεώσεις έναν ιδιώτη να το κάνει, αν δεν βάλεις ρήτρες στο νόμο; Εμείς ως ΣΥΡΙΖΑ το διασφαλίζαμε αφού το δημόσιο θα διατηρούσε πλειοψηφικό μερίδιο. Πώς το διασφαλίζει η Νέα Δημοκρατία; Μα, δεν το διασφαλίζει, κυρίες και κύριοι συνάδελφοι, γιατί δεν την ενδιαφέρει. Γι' αυτό αρνήθηκε να ψηφίσει τη διάταξη στη συνταγματική Αναθεώρηση για την πρόσβαση όλων σε καθαρή και οικονομικά προσιτή ενέργεια. Τώρα φαίνεται ο λόγος. Δεν προτίθεται να ακολουθήσει πολιτικές που θα εξασφαλίζουν χαμηλό κόστος ενέργειας και πρόσβαση σε όλους, πολίτες και επιχειρήσεις. Στο άρθρο 11 για το ειδικό τιμολόγιο προσωπικού, τροποποιείται με νόμο η συλλογική σύμβαση μονομερώς. Ομολογούμε ότι έχετε ξεπεράσει κάθε όριο. Αντί να καθίσει η ΔΕΗ στο τραπέζι με τους εργαζόμενους και να έλθει σε μία συμφωνία, σε μια νέα συλλογική σύμβαση αφού η προηγούμενη δεν είναι ικανοποιητική όπως λέτε, έρχεται το κράτος, αλλάζει τη σύμβαση σε βάρος πάντα του εισοδήματος των εργαζομένων. Αφού χρεώσατε την κοινωνία 500.000.000 ευρώ μέσω των αυξήσεων στα τιμολόγια της ΔΕΗ, στοχοποιείτε για άλλη μια φορά τους εργαζόμενους. Η ΔΕΗ χάνει πελάτες εξαιτίας της πολιτικής σας, εξαιτίας της ρητορικής σας. Απασχολεί άραγε αυτό το Υπουργείο; Όχι. Το Υπουργείο θέλει η ΔΕΗ να χάνει πελάτες. Είναι στρατηγικός στόχος, μαζί με την πώλησή της ένα δεύτερο στάδιο. Κυρίες και κύριοι συνάδελφοι, η Κυβέρνηση επικαλείται την ύπαρξη σχεδίου για την απολιγνιτοποίηση. Στην πράξη όμως το μόνο σχέδιο που υπάρχει είναι αυτό της απορρύθμισης της ενεργειακής αγοράς, του ξεπουλήματος των υποδομών, της απαξίωσης της ΔΕΗ, της μη διασφάλισης πρόσβασης στην ενέργεια σε όλους και της εξυπηρέτησης «ημετέρων» με αδιαφάνεια. Η κυβέρνηση του ΣΥΡΙΖΑ διατηρούσε ισχυρή τη θέση του ελληνικού δημοσίου στη ΔΕΠΑ όπως έκανε και με τις υπόλοιπες ενεργειακές εταιρείες. Στο δημόσιο διατηρούσε το δικαίωμα veto σε σειρά στρατηγικών αποφάσεων για την εταιρεία και κυρίως στα διακρατικά συμβόλαια προμήθειας αερίου, διασφαλίζοντας έτσι τον ενεργειακό ανεφοδιασμό. Το δημόσιο διατηρούσε το 51%. Αυτό το δίχτυ προστασίας τώρα διαλύεται. Παραχωρείτε πλέον σε ιδιώτες ολόκληρο το ποσοστό του δημοσίου, 65%, τόσο στις υποδομές όσο και στην εμπορία. Δημιουργείτε ένα ιδιωτικό μονοπώλιο στα δίκτυα φυσικού αερίου. Αυτή η μονοπωλιακή διαχείριση και η ιδιοκτησία του δικτύου θα ανεβάσει το κόστος για νοικοκυριά και επιχειρήσεις ειδικά στις μη προνομιούχες περιοχές στην περιφέρεια.
Κλείστε, σας παρακαλώ. Τελευταία πρόταση.
Κλείνω, κύριε Πρόεδρε. Κυρίες και κύριοι συνάδελφοι, δεν μας εκπλήσσει το νομοσχέδιο της Νέας Δημοκρατίας για τα ενεργειακά. Είναι τόσο αντιλαϊκό όσο θα περίμενε κανείς να είναι το νομοθέτημα ενός κόμματος που ήλθε να κυβερνήσει σε όφελος ορισμένων. Και πράγματι, είναι άξιοι του μισθού τους. Ή μήπως όχι; Γιατί δεν μπορείς να υπηρετείς και τον Κύριο και τον Μαμωνά και ο δικός σας δυστυχώς είναι ξεκάθαρο μέρα με τη μέρα ότι δεν είναι ο ελληνικός λαός. Σας ευχαριστούμε πολύ.
Τον λόγο έχει η κ. Μαριλίζα Ξενογιαννακοπούλου από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, από την πρώτη μέρα που ανέλαβε η Κυβέρνηση της Νέας Δημοκρατίας, ο τομέας της ενέργειας ίσως είναι ο τομέας που αποτυπώθηκε με τον πιο καθαρό τρόπο η νεοφιλελεύθερη φυσιογνωμία της νέας Κυβέρνησης. Το νομοσχέδιο που συζητάμε σήμερα, όπως όλοι οι συνάδελφοι του ΣΥΡΙΖΑ ανέφεραν, έχει βασικούς στόχους και επιδιώξεις την πλήρη απορρύθμιση της αγοράς ενέργειας, την ιδιωτικοποίηση άμεσα της ΔΕΠΑ και πολύ σύντομα των δικτύων της ΔΕΗ και φυσικά, όπως αναδείχθηκε και με την ένσταση αντισυνταγματικότητας το πρωί, την κατάργηση των συλλογικών συμβάσεων και των εργασιακών δικαιωμάτων. Επειδή ακούσαμε τον συνήθως μετριοπαθή Υπουργό Ενέργειας κ. Χατζηδάκη σήμερα να βγαίνει με έναν τρόπο επιθετικό και απαξιωτικό απέναντι στην Κοινοβουλευτική Ομάδα του ΣΥΡΙΖΑ και με αστεϊσμούς και μάλιστα με μια σειρά από επιχειρήματα, που και ο εισηγητής μας ο κ. Φάμελος αλλά και ο Κοινοβουλευτικός μας Εκπρόσωπος ο κ. Τζανακόπουλος αποδόμησαν, θα ήθελα να σταθώ σε ορισμένες βασικές αλήθειες και να τις επαναλάβω. Αλήθεια πρώτη. Στην Ευρωπαϊκή Ένωση η απελευθέρωση των αγορών ενέργειας σε καμμία περίπτωση δεν σήμαινε έκπτωση για το δημόσιο συμφέρον ή υποχώρηση από τη δημόσια υπηρεσία. Υπάρχει η δυνατότητα σαφώς να κατοχυρώνεται η δημόσια υπηρεσία, αρκεί να γίνονται σεβαστοί οι κανόνες του ανταγωνισμού. Γι' αυτόν τον λόγο κιόλας μία σειρά από χώρες ευρωπαϊκές έχουν κατοχυρώσει αυτή τη δημόσια υπηρεσία, έχουν υπό το δημόσιο έλεγχο τα δίκτυα και τις υποδομές, όπως είναι χαρακτηριστικά η Γαλλία, η Φινλανδία, η Ισπανία και μία σειρά άλλες χώρες. Δεν υπάρχει λοιπόν, ευρωπαϊκή υποχρέωση, το αντίθετο. Σε μία περίοδο που το δημόσιο συμφέρον είναι ευρύτερο, και έχει να κάνει με την κοινωνική και με την κλιματική διάσταση, κρίνεται απαραίτητο να υπάρχει δημόσια υπηρεσία και δημόσιος έλεγχος, όσον αφορά τις υποδομές και τα δίκτυα. Αλήθεια δεύτερη. Δεν υπάρχει και δεν έχει εκφραστεί, κύριε Υπουργέ, που είστε παρών και παρακολουθείτε τη συζήτησή μας, από την πλευρά της Κυβέρνησης μέχρι στιγμής μια ολοκληρωμένη στρατηγική, όσον αφορά την ενέργεια. Ακούσαμε τον Πρωθυπουργό, τον κ. Μητσοτάκη, στη Νέα Υόρκη, στη συνδιάσκεψη για το κλίμα, να ρίχνει ένα πυροτέχνημα, όπως αποδείχθηκε. Αναφέρομαι και στον συνάδελφο της Νέας Δημοκρατίας από την Κοζάνη που προσπάθησε να δικαιολογήσει τα αδικαιολόγητα, στη δύσκολη θέση που έχει περιέλθει η Νέα Δημοκρατία στη δυτική Μακεδονία και στη Θράκη, όσον αφορά το νομοσχέδιο που έχετε φέρει. Να σας πω πώς αποδείχθηκε πυροτέχνημα. Είχαμε, λοιπόν, ρωτήσει τότε - συζητούσαμε μάλιστα για τα ΕΛΠΕ και για τις συμβάσεις εξορύξεων υδρογονανθράκων - τον κ. Χατζηδάκη «μα, σε ποια μελέτη βασίστηκε ο Πρωθυπουργός και είπε αυτό που είπε και ποια είναι επιτέλους η δική σας εθνική στρατηγική, το δικό σας ελληνικό σχέδιο για την ενέργεια και το κλίμα;». Και η απάντηση ήταν ότι δεν το είχατε ακόμα επεξεργαστεί και από ό,τι έγινε φανερό, κύριε Υφυπουργέ, μέχρι στιγμής δεν έχει παρουσιαστεί στην Εθνική Αντιπροσωπεία όπως οφείλατε, ενώ η κυβέρνηση του ΣΥΡΙΖΑ είχε αφήσει μια πλήρως επεξεργασμένη σχετική πρόταση για την Ευρωπαϊκή Επιτροπή, όσον αφορά αυτά τα θέματα. Άρα λοιπόν, ούτε τις επιπτώσεις έχετε υπολογίσει ούτε σχέδιο έχετε στα αλήθεια γύρω από αυτά τα κρίσιμα ζητήματα, αλλά φέρνετε το παρόν νομοσχέδιο. Αλήθεια τρίτη, η οποία είναι κρίσιμη. Στην πραγματικότητα σήμερα και με αυτό το νομοσχέδιο όπως και με μια σειρά άλλα συντελείται μία μνημονιακή παλινόρθωση και είναι πολλαπλή μνημονιακή παλινόρθωση. Η πρώτη και η πλέον φανερή, η οποία αναδείχθηκε και από την κ. Αχτσιόγλου το πρωί με σαφήνεια στην ένσταση αντισυνταγματικότητας, είναι σε συνέχεια όλων των ρυθμίσεων που έχει φέρει ο κ. Βρούτσης και φυσικά στο αναπτυξιακό νομοσχέδιο που είδαμε. Έρχεστε εσείς σήμερα, στην ουσία, να καταλύσετε συλλογικές συμβάσεις, εργασιακά δικαιώματα. Κι εδώ είναι και η υποκρισία όταν ο κ. Χατζηδάκης αναφέρει «μα μιλάτε εσείς ότι δεν είναι μονιμότητα, ότι είναι αορίστου χρόνου». Φυσικά και το λέμε αυτό γιατί, πρώτον, δημιουργείται ένα κλίμα στον ελληνικό λαό και, δεύτερον, δεν έρχεστε εδώ να επιβεβαιώσετε την παλινόρθωση στο δεύτερο μνημόνιο, που ο ΣΥΡΙΖΑ με το που βγήκαμε από τα μνημόνια πέρυσι τον Αύγουστο αποκατέστησε τα εργασιακά δικαιώματα και τις συλλογικές διαπραγματεύσεις, αλλά στην ουσία είναι πρόκριμα για την κατάλυση των εργασιακών δικαιωμάτων στις υπόλοιπες δημόσιες επιχειρήσεις και στις υπόλοιπες ΔΕΚΟ. Αυτή είναι η πραγματικότητα. Περαιτέρω, η κυβέρνηση του ΣΥΡΙΖΑ στην πιο σκληρή μνημονιακή φάση τότε, την περίοδο 2015-2018, αντιστάθηκε στις πιέσεις των θεσμών προκειμένου να προχωρήσει σε μία άμεση ιδιωτικοποίηση δικτύων και των πάντων, αλλά διατήρησε και το δημόσιο έλεγχο στην ΑΔΜΗΕ και όσον αφορά τα δίκτυα στο ΔΕΔΔΗΕ και πολύ περισσότερο το δημόσιο έλεγχο όσον αφορά τη ΔΕΠΑ. Αλήθεια τέταρτη. Τι κάνετε τώρα και τι σας κινεί να έρθετε να ιδιωτικοποιήσετε τη ΔΕΠΑ και τα δίκτυα; Μιλάμε για πλήρη ιδιωτικοποίηση. Είναι φανερό, λοιπόν, ότι η απάντηση είναι απλή: χωρίς στρατηγική, με καθαρή νεοφιλελεύθερη πολιτική αλλά και προκειμένου ένα φυσικό μονοπώλιο όπως είναι το φυσικό αέριο να έρθετε να το παραδώσετε σε ένα ιδιωτικό μονοπώλιο. Προσπαθήσατε να απαντήσετε - γιατί σας παρακολούθησα - όσον αφορά τις αιτιάσεις των συναδέλφων από τη βόρεια Ελλάδα, από τη Μακεδονία, από τη Θράκη για το τι θα γίνει με όλα τα έργα επέκτασης των δικτύων, στις τριάντα πέντε πόλεις, που έχει εξασφαλιστεί και η χρηματοδότηση και όλα, αλλά, κύριε Υπουργέ, δεν μας πείθετε. Και δεν μπορούμε εμείς να νιώσουμε ότι υπάρχει πραγματικά ένα σχέδιο, καθώς αυτή τη στιγμή ιδιωτικοποιείτε και τίποτα δεν εξασφαλίζει το μέλλον φυσικά όλων αυτών των δικτύων. Αλήθεια πέμπτη. Προχωράτε και ανοίγετε τον δρόμο με τη συνεχή απαξίωση της ΔΕΗ από την πρώτη μέρα για να την παραδώσετε σε ιδιωτικά συμφέροντα. Αυτή είναι η πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και θα κλείσω για να μην καταχραστώ τον χρόνο με μία φράση, κύριε Πρόεδρε. Δεν είναι μόνο το δημόσιο και κοινωνικό συμφέρον. Μπαίνει και ένα θέμα εθνικού συμφέροντος. Περιμένουμε επιτέλους να μας πείτε, μέσα σε αυτόν τον οίστρο του νεοφιλελευθερισμού, τι θα κάνετε με τα ΕΛΠΕ, τι θα γίνει με την ιδιωτικοποίηση των ΕΛΠΕ, μιας που μιλάμε για τη στρατηγική της ενέργειας, όταν αυτήν τη στιγμή είναι μία κερδοφόρα επιχείρηση και όταν ξέρετε πολύ καλά ότι και στις εταιρείες holding, όσον αφορά τις συμβάσεις για τους υδρογονάνθρακες η κυβέρνηση του ΣΥΡΙΖΑ είχε διασφαλίσει και το δημόσιο και το κοινωνικό αλλά και το εθνικό συμφέρον με το 51% του δημοσίου. Σας ευχαριστώ πολύ.
Ο κ. Ζαχαριάδης από τον ΣΥΡΙΖΑ έχει τον λόγο για επτά λεπτά. Να παρακαλέσω όλους τους συναδέλφους που ακολουθούν ότι έχουν ακόμα τον χρόνο να προσαρμόσουν την τοποθέτησή τους στα επτά λεπτά. Με αυτά τα επτά λεπτά - σας λέω με έναν υπολογισμό που κάναμε - ο κατάλογος μόνο των συναδέλφων Βουλευτών ολοκληρώνεται στις 14.00΄ και μετά έχουμε και τα επόμενα. Ορίστε, κύριε Ζαχαριάδη, έχετε τον λόγο.
Η αντίληψη της Νέας Δημοκρατίας για τη διαχείριση της εξουσίας, δυστυχώς, είναι φεουδαρχική. Πήρε την εξουσία και μοιράζει την πίτα. Κάποιοι εκλέχτηκαν Βουλευτές, κάποιοι ορίστηκαν Υπουργοί, κάποιοι γενικοί γραμματείς και τώρα πάμε να δούμε τι έγινε με τους υπόλοιπους. Κατ' αρχάς αυξήθηκε ο αριθμός των μετακλητών, χαμήλωσε το προσοντολόγιο και αυξήθηκαν οι μισθοί. Από δημοσιολογούντες δημοσιογράφους όποιοι έβριζαν την ΕΡΤ και ήταν υπέρ του «μαύρου» επανήλθαν και μάλιστα με επίδειξη αλαζονείας και κυνισμού. Στην ΕΥΠ ορίστηκε υπεύθυνος χωρίς πτυχίο και όταν διαπιστώθηκε ότι είναι ασύμβατο με τη νομοθεσία, δεν άλλαξε το πρόσωπο αλλά άλλαξε ο νόμος! Στο «ΑΤΤΙΚΟ ΜΕΤΡΟ» μπήκε ένας αποτυχημένος υποψήφιος για τον Δήμο της Θεσσαλονίκης. Μαθαίνω δε ότι έχετε και μία πάρα πολύ καλή πρόταση για το Ταμείο Παρακαταθηκών και Δανείων. Μην ξεχάσω βέβαια την αδελφή και τον αδελφό της πεθεράς του Πρωθυπουργού μας! Εσείς τα κάνετε αυτά που μιλάτε για αξιοκρατία και για αριστεία και το είπε σήμερα το πρωί σε τηλεοπτικό πάνελ ο κ. Βορίδης «εν πάση περιπτώσει, ποιους να βάλουμε;». Να σας πω ποιους να βάλετε. Να σας πω τι έλεγε την 1η Νοεμβρίου του 2017 ο κ. Μητσοτάκης στο tweet του. Δεν τα είδα να τα ανεβάζει η «Ομάδα Αλήθειας» που της αρέσουν. Έλεγε, λοιπόν: «Δεν πρόκειται να ανεχτώ στις διοικήσεις των νοσοκομείων να τοποθετούνται αποτυχημένοι πολιτευτές που αναζητούν μία αργομισθία στο δημόσιο». Ο κ. Μητσοτάκης! Δεν είναι κανένας από τον ΣΥΡΙΖΑ. Λέω αλήθεια, αν σας πω ότι από τη Γενική Γραμματεία Νέας Γενιάς της Νέας Δημοκρατίας τοποθετήθηκε διοικητής σε νοσοκομείο, ότι κάποια αποτυχημένη Ευρωβουλευτής μπήκε επίσης σε νοσοκομείο, ότι Βουλευτής ο οποίος δεν κατόρθωσε να εκλεγεί επίσης μπήκε σε νοσοκομείο, ότι υποψήφιος με το περιφερειακό ψηφοδέλτιο Αττικής που δεν εκλέχθηκε μπήκε διοικητής σε νοσοκομείο, ότι κάνατε το απίστευτο με την Πρέβεζα και με την Άρτα που γελοιοποιεί τη δημόσια διοίκηση, όπου ο γραμματέας της ΝΟΔΕ Πρέβεζας μπήκε διοικητής στην Άρτα και ο γραμματέας της ΝΟΔΕ Άρτας διοικητής στην Πρέβεζα; Σύζυγοι δημοσιογράφων οι οποίοι υποστηρίζουν με τη θέση τους και την άποψή τους - αυτό βέβαια είναι δικαίωμά τους. Και επειδή είδα προηγουμένως την τοποθέτηση του κ. Λιβανού, κύριε Λιβανέ, ας διαβάσουμε λίγο «ΚΑΘΗΜΕΡΙΝΗ» - όχι «ΑΥΓΗ», αλλά «ΚΑΘΗΜΕΡΙΝΗ» - όπου τι λέει σήμερα στο κύριο άρθρο της; Λέει ότι ο διορισμός βετεράνων πολιτευτών σε δημόσια αξιώματα λειτουργεί διαβρωτικά για την αξιοπιστία της Κυβέρνησης και δεν ταιριάζει σε αυτό που επαγγέλλεται ο Πρωθυπουργός. Ο ισχυρισμός ότι και οι άλλοι τα ίδια έκαναν απλώς αναπαράγει τον κυνισμό, εμπεδώνει την παραλυτική πεποίθηση ότι η κανονική κανονικότητα της χώρας είναι η ρουσφετοκρατία. Αυτό το λέει η «ΚΑΘΗΜΕΡΙΝΗ»! Επίσης, κάθισα και έκανα μία απομαγνητοφώνηση - και άμα θέλετε το δίνω και στα Πρακτικά, αλλά δεν τα πάτε πολύ καλά όταν τα δίνουμε στα Πρακτικά - γι' αυτά που είπε σήμερα το πρωί σε μεγάλο τηλεοπτικό δίκτυο, πάλι από τον όμιλο «ΣΚΑΪ - ΚΑΘΗΜΕΡΙΝΗ», ο κ. Πατέρας. Θα σας διαβάσω ακριβώς τι είπε ο άνθρωπος. Είπε ο κ. Πατέρας: «Όταν ο Πρόεδρος με κάλεσε στο γραφείο του στη Βουλή και συζητήσαμε μαζί, τον παρακάλεσα, όταν θα γίνει εξουσία και εάν θέλει, πριν τις εκλογές, επειδή δεν θα ήθελα να συμμετάσχω στο ψηφοδέλτιο της Νέας Δημοκρατίας στα Τρίκαλα, να μου δώσει μία απ' αυτές τις θέσεις. Δεν διαφώνησε ο κύριος Πρωθυπουργός και θα γύριζα στη Νέα Δημοκρατία, διότι δεν ήμουν στη Νέα Δημοκρατία, είχα προσχωρήσει τους ΑΝΕΛ, είχα πάρει χιλιάδες σταυρούς στα Τρίκαλα. Με κάλεσαν στο γραφείο του νυν Πρωθυπουργού, πραγματοποίησα αυτό το ραντεβού και είπα: Θα γυρίσω πίσω, κύριε Πρόεδρε, θα σας βοηθήσω, αφού θέλετε τη βοήθειά μου. Εάν έχετε την ευγενή καλοσύνη, όταν γίνετε Πρωθυπουργός, και μπορείτε και θέλετε, δώστε μου μία απ' αυτές τις θέσεις.». Προς τιμήν του, ο κ. Μητσοτάκης κράτησε τον λόγο του σε λίγα απ' αυτά που έχει κρατήσει μέχρι στιγμής τον λόγο του και του έδωσε τη θέση. Σας πειράζει, λοιπόν, αυτό που σας είπε προηγουμένως ο κ. Τζανακόπουλος; Την υπόσχεση που είχε δώσει ο κ. Μητσοτάκης στον κ. Πατέρα ή, εν πάση περιπτώσει, κάποιος από το γραφείο του την έκανε πράξη. Το θεώρησε δίκαιο, το έκανε πράξη. Είναι τόσο απλό. Χρησιμοποιείτε τη δημόσια διοίκηση και τα νοσοκομεία ως ένα πάρκινγκ κουμπάρων, συγγενών, αποτυχημένων πολιτευτών της Νέας Δημοκρατίας. Τώρα, στον αντίποδα αυτής της κατάστασης, η κυβέρνηση του ΣΥΡΙΖΑ είχε εφαρμοστεί για πρώτη φορά ανοιχτή διαδικασία επιλογής διοικητών και αναπληρωτών διοικητών και φυσικά, επί των ημερών μας, υπήρχαν διοικητές απ' όλες τις προελεύσεις. Βεβαίως, υπήρχαν και ΣΥΡΙΖΑ, υπήρχε και Νέα Δημοκρατία, υπήρχε και ΠΑΣΟΚ. Σας τα λέω, γιατί ήμουν διευθυντής της Κοινοβουλευτικής Ομάδας και άκουγα μουρμούρα από διάφορους Βουλευτές μας, που ήθελαν και αυτοί να είναι μόνο ΣΥΡΙΖΑ οι διοικητές, αλλά δεν ήταν. Ήταν άνθρωποι, οι οποίοι υπηρετούσαν τη δημόσια υγεία με βάση την επιστημοσύνη τους και τις σπουδές τους. Γι' αυτό ισορρόπησαν οι προϋπολογισμοί επί των ημερών μας στα νοσοκομεία και από ελλειμματικοί έγιναν πλεονασματικοί. Γι' αυτό τα νοσοκομεία βρήκαν γάζες, σεντόνια και αναλώσιμα, γιατί πρώτα πληρώναμε αυτά και μετά τους προμηθευτές των κέτερινγκ, όπως κάνατε εσείς μέχρι το 2015, για να έρχεται ο κ. Μητσοτάκης προχθές και να μας λέει «έχω χώρα να κυβερνήσω». [[Χειροκροτήματα από την πτέρυγα του ΣΥΡΙΖΑ]] Έχει χώρα να κυβερνήσει, γιατί βρήκε χώρα να κυβερνήσει. Εμείς δεν βρήκαμε χώρα να κυβερνήσουμε, βρήκαμε χάος! Τώρα, στο πλαίσιο της συνταγματικής Αναθεώρησης, η Νέα Δημοκρατία αρνήθηκε την πρόταση του ΣΥΡΙΖΑ για συνταγματική διασφάλιση της πρόσβασης των πολιτών στα κοινωνικά αγαθά του νερού και της ηλεκτρικής ενέργειας. Αυτή η άρνησή της καταδεικνύει ξεκάθαρα το πραγματικό της σχέδιο για την ενέργεια. Δεν είναι ο εκσυγχρονισμός της ΔΕΗ, ούτε η προώθηση των ΑΠΕ, ούτε η δήθεν μεγιστοποίηση του οφέλους για το Δημόσιο Ταμείο, που επικαλείται από το πούλημα της ΔΕΠΑ ο κ. Χατζηδάκης. Πρόκειται για μία αποτυχημένη, γηρασμένη, αναχρονιστική συνταγή, μία κλασική δεξιά πολιτική, αποτυχημένη, που χρεοκοπεί και τους πολίτες και τις επιχειρήσεις. Ιδιωτικοποιούν τις ενεργειακές εταιρείες, μετά πωλούν τις υποδομές και όλα βρίσκονται στον αέρα. Πείτε μου, η Αυστρία, η Κύπρος, η Δανία, η Ισπανία, η Φινλανδία, η Γαλλία, που διατηρούν τον δημόσιο έλεγχο στις υποδομές ενέργειας, είναι ιδεοληπτικές χώρες; Γιατί το κάνουν αυτό; Εν πάση περιπτώσει, πρέπει κάποια στιγμή, όταν μιλάμε για τη ΔΕΗ - δεν είναι τώρα εδώ ο Υπουργός - να έχετε μία συστολή, διότι επί των ημερών σας, το 2012-2015, η τιμή του ρεύματος αυξήθηκε 60% και ο κόσμος μπήκε σε ανθρωπιστική κρίση και σε ενεργειακή φτώχεια. Επί των ημερών μας, μέσα σε πολύ δύσκολες συνθήκες και εφαρμόζοντας μνημόνιο, μειώσαμε το κόστος της ΔΕΗ κατά 12% και δρομολογήσαμε τους όρους και τις προϋποθέσεις να βγούμε από την ενεργειακή φτώχεια και από την ανθρωπιστική κρίση. Βεβαίως, υπάρχει η ανάγκη να εκσυγχρονιστεί η επιχείρηση και βεβαίως, ξεκινήσαμε αυτόν τον εκσυγχρονισμό, αλλά εσείς με το που αναλάβατε την εξουσία φέρατε… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε τριάντα δευτερόλεπτα τελειώνω, κύριε Πρόεδρε.
Ολοκληρώστε.
Τελειώνω με αυτήν την πρόταση, κύριε Πρόεδρε. Η πολιτική σας είναι καταστροφική για τις δημόσιες υποδομές και όταν φύγετε, θα φύγετε όπως φύγατε και στο παρελθόν, αφήνοντας πίσω οικονομικά και κοινωνικά συντρίμμια. Έτσι φύγατε το 2015, έτσι φύγατε το 2009 και έτσι φύγατε το 1993. Εμείς είμαστε εδώ και θα προσπαθήσουμε να σας εμποδίσουμε.
Τον λόγο έχει ο κ. Σαντορινιός Νεκτάριος από την Κοινοβουλευτική Ομάδα του ΣΥΡΙΖΑ.
Ευχαριστώ, κύριε Πρόεδρε. Πριν είχαμε μία διαμάχη με τον Κοινοβουλευτικό Εκπρόσωπο της Νέας Δημοκρατίας. Θα διάβαζα αυτά που διάβασε ο προηγούμενος ομιλητής, αλλά δεν το κάνω, για να μην επαναλαμβανόμαστε. Ο κ. Πατέρας είχε πάρει, λέει, χιλιάδες σταυρούς. «Είχα μία δύναμη, έναν δικό μου στρατό στα Τρίκαλα» λέει και τον αντάλλαξε με μία θέση. Έτσι απλά, την εξαγόρασε τη θέση, του τη δώσατε. Όμως, να είναι μόνο αυτό; Αυτούς τους ανθρώπους στην Πρέβεζα και στην Άρτα για τους βάλατε χιαστί, να ξοδεύουν και τζάμπα καύσιμα, για να πηγαίνουν κάθε μέρα στο νοσοκομείο; Αλλάξτε τους. Άκουσα και τον κ. Γκίκα, που παραπονέθηκε ότι στο νοσοκομείο της Κέρκυρας διορίστηκε ένας από τα Γιάννενα. Βάλτε, λοιπόν, και έναν από την Κέρκυρα στα Γιάννενα. Ξέρετε, τα χιαστί όπως στο Champions League, κάπως να βολέψετε τους ανθρώπους.
Και δεν θα πληρώνουν και τηλέφωνα για τα ρουσφέτια!
Να μην πληρώνουν και τηλέφωνα για ρουσφέτια, αφού ξέρουν αυτοί. Να πάμε στην ουσία του νομοσχεδίου. Την ίδια στιγμή που η κυβερνητική Πλειοψηφία απέρριπτε την πρόταση συνταγματικής Αναθεώρησης του ΣΥΡΙΖΑ για τη διασφάλιση της πρόσβασης όλων των πολιτών στα αγαθά της ενέργειας και του νερού, στις επιτροπές της Βουλής εισήχθη το υπό συζήτηση νομοσχέδιο για το ουσιαστικό ξεπούλημα της ΔΕΗ και του φυσικού αερίου, δύο σημαντικών δημόσιων επιχειρήσεων ενέργειας. Με αυτόν τον τρόπο αποδείξατε τη νεοφιλελεύθερη εμμονή σας για την πλήρη ιδιωτικοποίηση κρίσιμων δημόσιων υποδομών και ναρκοθετείτε το δικαίωμα πρόσβασης όλων των πολιτών στο αγαθό της ενέργειας. Ο μόνος στόχος αυτής της Κυβέρνησης είναι η ιδιωτικοποίηση της ΔΕΗ - δεν έχετε κανένα άλλο σχέδιο για τη ΔΕΗ - και το ξεπούλημα των δικτύων διανομής ηλεκτρικής ενέργειας, όπως ο ΔΕΔΔΗΕ, που είναι κερδοφόρος. Το μόνο που έχει καταφέρει με τις αναίτιες και άδικες αυξήσεις η Κυβέρνηση είναι να χάνει η ΔΕΗ καλούς και συνεπείς πελάτες. Τους τελευταίους δύο μήνες η ΔΕΗ έχει χάσει το 4,5% των πελατών της. Άκουσα μία Βουλευτή της Νέας Δημοκρατίας πριν από αρκετή ώρα να δίνει συγχαρητήρια στον Υπουργό για την υπομονή του για τη ΔΕΗ και την «Ολυμπιακή Αεροπορία». Ακριβώς αυτό, Υπουργός ειδικών αποστολών! Ιδιωτικά μονοπώλια, αυτό θέλει να κάνει ο κ. Χατζηδάκης. Το έκανε και με την «Ολυμπιακή Αεροπορία», το κάνει και με τη ΔΕΗ. [[Χειροκροτήματα από την πτέρυγα του ΣΥΡΙΖΑ]] Και είναι μόνο αυτό; Η Κυβέρνηση, λοιπόν, νομοθετεί το ξεπούλημα των δικτύων φυσικού αερίου της χώρας, θέτοντας σε αμφισβήτηση την επέκταση δικτύων αερίου, αφού αυτή θα υπόκειται μόνο στον κανόνα του ιδιωτικού κέρδους, χωρίς καμμία διασφάλιση για την επέκταση του δικτύου φυσικού αερίου. Παραχωρείτε πλέον σε ιδιώτες ολόκληρο το ποσοστό του δημοσίου τόσο στις υποδομές όσο και στην εμπορία της ενέργειας. Δημιουργείτε και άλλο ένα ιδιωτικό μονοπώλιο στα δίκτυα φυσικού αερίου. Το δημόσιο δεν κρατά ούτε καν τον ρόλο του μετόχου μειοψηφίας, παρ' ότι θίγονται και θέματα ενεργειακής ασφάλειας της χώρας. Κυρίες και συνάδελφοι, σ' ένα ακόμη νομοσχέδιο η Κυβέρνηση δεν ξέφυγε από τον κανόνα της νέας υποδειγματικής νομοθετικής πρωτοβουλίας, που τορπιλίζει τους κανόνες του κοινοβουλευτισμού. Λίγη ώρα πριν την έναρξη της τελευταίας συνεδρίασης της επιτροπής, κατέθεσε δύο πολυσέλιδες τροπολογίες, οι οποίες από μόνες θα μπορούσαν να είναι νομοσχέδια. Ιδιαίτερα η μία απ' αυτές δεν έχει καμμία απολύτως σχέση με το υπό συζήτηση νομοσχέδιο, παρά μόνο ότι κατατίθεται από το ίδιο Υπουργείο. Μία τροπολογία που αναδιατυπώνει την πολιτική του κράτους στην αντιμετώπιση των αυθαιρέτων, με αμφιλεγόμενες διατάξεις, που ταυτόχρονα τακτοποιεί ρουσφετολογικά πολεοδομικά ζητήματα. Είναι προφανές ότι ο τρόπος και ο χρόνος, με τον οποίον κατατέθηκε αυτή η τροπολογία, δεν επέτρεψε την επεξεργασία της στις επιτροπές και μας αναγκάζει να καταθέσουμε παρατηρήσεις, αντιρρήσεις και προτάσεις τώρα στην Ολομέλεια. Αλήθεια, κύριοι Υπουργοί, κυρίες και κύριοι συνάδελφοι της Πλειοψηφίας, αυτό είναι το επιτελικό κράτος και οι βέλτιστες πρακτικές νομοθέτησης που ψηφίσατε το καλοκαίρι; Με αυτόν τον τρόπο αναβαθμίζετε την κοινοβουλευτική διαδικασία; Ας μπούμε, όμως, στην ουσία της τροπολογίας, όπως αυτή έχει ενσωματωθεί στο υπό συζήτηση νομοσχέδιο. Στο πρώτο άρθρο έρχεται να ρυθμίσει θέματα για την ηλεκτρονική ταυτότητα των κτιρίων και μία σειρά παρατάσεων του υφιστάμενου νομικού πλαισίου για τα αυθαίρετα. Αλήθεια, είναι δυνατόν με μία τροπολογία της τελευταίας στιγμής να αφήνετε ανοιχτή την τακτοποίηση των αυθαιρέτων μέχρι το 2025; Βέβαια, η υπαγωγή μετά τη λήξη της νέας προθεσμίας θα γίνεται μόνο μέσω του ηλεκτρονικού μητρώου της ταυτότητας του κτηρίου, όπως είχε προβλεφθεί στον δικό μας νόμο. Ωστόσο, μέχρι και σήμερα καμμία νομοθετική ρύθμιση δεν τόλμησε - νομοθετική ρύθμιση, όχι τροπολογία - να αφήσει ανοιχτή και σε εκκρεμότητα για τόσο μεγάλο χρονικό διάστημα την τακτοποίηση των αυθαιρέτων. Με αυτή τη ρύθμιση κλείνετε το μάτι στη συνέχιση της αυθαιρεσίας στην οικοδομή και μένει για πάρα πολύ καιρό ανοιχτό το θέμα. Και το ερώτημα είναι: Θα γίνονται κατεδαφίσεις; Θα μπαίνουν πρόστιμα στα αυθαίρετα μέχρι το 2025 ή τα αφήνετε όλα ανοιχτά: Έξι χρόνια από τώρα τίποτα δεν θα ελέγχεται στα αυθαίρετα. Αυτό καταφέρατε. Όπως γνωρίζετε βέβαια, η προθεσμία για την τακτοποίηση των αυθαιρέτων έληξε στις αρχές του μήνα και σήμερα η διαδικασία αυτή βρίσκεται στον αέρα. Άλλη μία απόδειξη ότι νομοθετείτε εκ των υστέρων, δημιουργώντας θεσμικά κενά σε κρίσιμα ζητήματα. Να σας υπενθυμίσω ότι για την προθεσμία αυτή είχαμε έγκαιρα καταθέσει τροπολογία στον αναπτυξιακό νόμο, που όμως δεν κάνατε δεκτή. Υπάρχουν κι άλλα ζητήματα, όμως ένα άλλο ζήτημα στο άρθρο 1 είναι ότι εισάγεται η δυνατότητα η διαδικασία έκδοσης ηλεκτρονικής ταυτότητας κτηρίου να γίνεται και από ιδιώτες και μάλιστα θα καθιερώνεται και ανταποδοτικό τέλος, επιβαρύνοντας τους ιδιοκτήτες των ακινήτων. Για ποιον λόγο εισάγετε αυτήν τη δυνατότητα; Έχετε κάποιες ιδιότητες που θέλετε να τακτοποιήσετε και να ικανοποιήσετε πάλι; Μάλλον κάτι τέτοιο συμβαίνει. Καλό θα ήταν να μας απαντήσετε. Όμως οι προβληματικές διατάξεις της τροπολογίας αυτής δεν περιορίζονται στο άρθρο 1. Στο άρθρο 3 επιχειρείται μία άνευ προηγουμένου παραποίηση των κανόνων δόμησης και αλλοίωση του οικοδομικού κανονισμού προς όφελος συγκεκριμένων επιχειρηματικών συμφερόντων, οι οποίοι έχουν παρανόμως αλλάξει χρήση σε υπόγεια ξενοδοχεία, αξιοποιώντας στην πλειονότητά τους τη μορφολογία του εδάφους.
Ολοκληρώστε, κύριε συνάδελφε, τελευταία πρόταση.
Σε ένα λεπτό, κύριε Πρόεδρε. Η τροπολογία αυτή ανοίγει τον ασκό του Αιόλου για πολεοδομικές υπερβάσεις σε περιοχές με ιδιαίτερα φορτισμένο δομημένο περιβάλλον. Η ρύθμιση αυτή θα δημιουργήσει μία βιομηχανία υπερβάσεων σε βαριά δομημένες τουριστικές περιοχές, οδηγώντας στην υποβάθμισή τους, ενώ ταυτόχρονα δημιουργούνται και θέματα ασφάλειας, ενεργητικής και παθητικής πυροπροστασίας, που τα συγκεκριμένα υπόγεια σίγουρα δεν ικανοποιούν. Κυρίες και κύριοι συνάδελφοι, για μια ακόμα φορά αποδεικνύεται ότι ο μόνος λόγος για τον οποίο δρα η Κυβέρνηση είναι το ξεπούλημα της δημόσιας περιουσίας και ιδιαίτερα κρίσιμων οικοδομών, που μάλιστα αποτελούν φυσικό μονοπώλιο. Ταυτόχρονα, κάθε σας νομοθετική ρύθμιση είναι ένα δωράκι σε κάποιους «λίγους και εκλεκτούς» για να συνεχίσουν να παρανομούν. Για μια ακόμα φορά γίνεται ξεκάθαρο ότι εσείς κόπτεστε για το συμφέρον ορισμένων οικονομικών ελίτ, ενώ εμείς υπερασπιζόμαστε τα δικαιώματα της μεγάλης κοινωνικής πλειοψηφίας. Δεν είμαστε ίδιοι και δεν θα γίνουμε ίδιοι ευτυχώς. Ευχαριστώ.
Τον λόγο έχει ο κ. Λεωνίδας Στολτίδης από το Κομμουνιστικό Κόμμα Ελλάδας για επτά λεπτά.
Κύριε Πρόεδρε, μπορώ να έχω τον λόγο;
Όχι, δεν μπορείτε. Θα τηρηθεί ο χρόνος απόλυτα. Έχετε κάτι διαδικαστικό που θέλετε να πείτε; Υπάρχει κάποιος λόγος;
Είμαι Κοινοβουλευτικός και έχω δευτερολογία.
Όχι, καμμία δευτερολογία.
Μία ερώτηση θα ήθελα να κάνω.
Δεν πειράζει, κρατήστε την. Δεν χρειάζεται. Ερώτηση στον κατελθόντα ομιλητή;
Όχι, όχι, στους υπόλοιπους.
Όχι, όχι. Μην ανοίγουμε καινούργια ζητήματα. Κύριε Στολτίδη, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, το νομοσχέδιο σηματοδοτεί την παραπέρα προώθηση της στρατηγικής του κεφαλαίου και της Ευρωπαϊκής Ένωσης για την απελευθέρωση της αγοράς ηλεκτρικής ενέργειας, κομβικό κομμάτι της οποίας είναι και οι προωθούμενες ιδιωτικοποιήσεις, στρατηγική όμως που υπηρετήθηκε πιστά από όλες τις κυβερνήσεις του ΠΑΣΟΚ, της Νέας Δημοκρατίας και του ΣΥΡΙΖΑ και η άκρως αποκαλυπτική κοκορομαχία μεταξύ σας εμπεριέχει όλες τις αποδείξεις. Οι επιπτώσεις της πολιτικής αυτής που υπηρετεί τα συμφέροντα των επιχειρηματικών ομίλων είναι δραματικές συνολικά για την εργατική τάξη και τον λαό. Μόνο από το 2008 μέχρι σήμερα η απελευθέρωση οδήγησε σε αυξήσεις στα οικιακά τιμολόγια ηλεκτρικού ρεύματος. Μαζί με τις αυξήσεις σε ΦΠΑ, τέλη ΑΠΕ, αυξήσεις υπηρεσιών κοινής ωφέλειας και μια σειρά άλλες χρεώσεις έχουν φτάσει στο 150% και έπεται συνέχεια, γιατί υπάρχει πορεία περαιτέρω στην απελευθέρωση και αρκετό βάθος. Στην πορεία της απελευθέρωσης από το 2010 μέχρι σήμερα και οι εργαζόμενοι βίωσαν έντονα τις συνέπειες αυτής της πολιτικής με την επέκταση του δουλεμπορίου των εργολαβιών, με δωδεκάωρη και δεκαεξάωρη εργασία, με έλλειψη μέτρων υγιεινής και ασφάλειας, ελλείψεις στο υγειονομικό προσωπικό, τον παλιό εξοπλισμό που εγκυμονεί κινδύνους για τη ζωή των εργαζομένων, μειώσεις μισθών που έφτασαν το 55%. Εδώ δεν πρέπει να ξεχνάμε, γιατί έχετε συμπόρευση όλα τα κόμματα με τις παρατάξεις σας, από την αρχή του ξηλώματος με τη συμφωνία της ΠΑΣΚΕ, ΔΑΚΕ και ΣΑΔ, του τότε Συνασπισμού, στη διοίκηση της ΓΕΝΟΠ. Συμφώνησαν με την κυβέρνηση του ΠΑΣΟΚ να χαρίσουν στην επιχείρηση και στον μελλοντικό τότε επενδυτή ένα μεγάλο κομμάτι από την περιουσία της ΔΕΗ που ανήκε στους εργαζόμενους. Για να προχωρήσει η ιδιωτικοποίηση, χάρισαν από τις εισφορές του προσωπικού που ήταν ενσωματωμένες στην περιουσία της ΔΕΗ και που μαζί με τις ασφαλιστικές υποχρεώσεις της επιχείρησης έφτανε τα 10 δισεκατομμύρια ευρώ. Οι παραπάνω εξελίξεις δεν θα μπορούσαν να πραγματοποιηθούν, αν δεν είχαν τη στήριξη και τη συνεργασία του εργοδοτικού κυβερνητικού συνδικαλισμού, των ανθρώπων σας - όλων σας - στο εργατικό κίνημα, όπως στην ηγεσία της ΓΕΝΟΠ και των πλειοψηφιών των λοιπών σωματείων του ομίλου, οι οποίοι μίλαγαν από την αρχή για τα οφέλη του ανταγωνιστικού μετασχηματισμού και έβαλαν την υπογραφή τους για τη δημιουργία εργαζομένων πολλών ταχυτήτων. Διαφημίζοντας το πολυνομοσχέδιο που φέρνει η Κυβέρνηση για τη ΔΕΗ, ο Υπουργός Περιβάλλοντος και Ενέργειας χρησιμοποίησε το παράδειγμα του ΟΤΕ ως υπόδειγμα ανάπτυξης. Πρέπει εδώ να παραδεχθούμε ότι το παράδειγμα είναι σωστό και δικαίως αξιοποιείται, αν το διαφημίζεις βέβαια στους επιχειρηματικούς ομίλους που τους καλείς να βάλουν στο χέρι τον αμύθητο δημόσιο πλούτο. Διότι ιδού το παράδειγμα του ΟΤΕ: Από τριάντα χιλιάδες εργαζόμενους με συλλογική σύμβαση εργασίας, πλήρη και σταθερή εργασία και συγκροτημένα δικαιώματα, έφτασε στους δεκαπέντε χιλιάδες, εκ των οποίων οι πεντέμισι χιλιάδες εκτός συλλογικής σύμβασης εργασίας, με τον κατώτατο μισθό αμειβόμενοι και τριάμισι χιλιάδες από αυτούς με ευέλικτη, ελαστική και επενοικιαζόμενη εργασία, με μισθούς πείνας και ένταση του αυταρχισμού και βέβαια το αγαθό της επικοινωνίας να μετατρέπει ολοένα και περισσότερο σε πανάκριβο εμπόρευμα, παρά την τεράστια εξέλιξη της τεχνολογίας. Όλα αυτά βέβαια που έχουν κλαπεί από τα λαϊκά στρώματα και από τους εργαζόμενους μετατράπηκαν σε ιλιγγιώδη κέρδη για τον όμιλο και έπεται και συνέχεια. Είναι όντως ο καθρέφτης για το τι πρέπει να έχουν στο νου τους οι εργαζόμενοι και τα λαϊκά στρώματα και να πάρουν θέσεις μάχης άμεσα, διότι ο εκσυγχρονισμός που επικαλείται η Κυβέρνηση για τη ΔΕΗ και εκφράζεται με το νομοσχέδιο είναι η κατάργηση της σταθερής και μόνιμης εργασίας, όπως και η πληρωμή της εργασίας με καθορισμό του μισθού από το ΔΣ της ΔΕΗ, μακριά από κάθε έννοια συλλογικής σύμβασης εργασίας. Εκσυγχρονισμός θεωρείται η απόλυση, μέσω εθελουσιών, του προσωπικού που εργάζεται με μόνιμες σχέσεις εργασίας και με εργασιακά δικαιώματα που καθορίζονται από συλλογικές συμβάσεις εργασίας και η αντικατάστασή τους με νέους εργαζόμενους χωρίς δικαιώματα, πιο φθηνούς και αναλώσιμους. Πλήρης εφαρμογή, με άλλα λόγια, του προσφάτως ψηφισθέντος αναπτυξιακού πολυνομοσχεδίου. Αυτή είναι η ανάπτυξή σας, κύριοι, αυτός είναι ο εκσυγχρονισμός σας, το πατριωτικό καθήκον, όπως εσείς το αντιλαμβάνεστε, τσάκισμα δηλαδή όλων αυτών που παράγουν τον πλούτο για το θησαύρισμα αυτών που δεν παράγουν τίποτα, δεν προσφέρουν τίποτα στην οικονομία, τους μετόχους δηλαδή των επιχειρηματικών ομίλων. Όλοι, λοιπόν, όσοι θίγονται από το παρόν νομοσχέδιο, δηλαδή, πρώτον, το σύνολο του λαού μας λόγω αύξησης στα οικιακά τιμολόγια από 16,4 έως 16,9% και 19,5% στο νυχτερινό ρεύμα, το κούρεμα στην έκπτωση συνέπειας από το 10% στο 5% και την επιβολή ρήτρας ρύπων στα τιμολόγια, δεύτερον, οι επαγγελματίες που θίγονται από τις αυξήσεις 21% έως 23% για τα επαγγελματικά τιμολόγια, τρίτον, οι αγρότες από την αύξηση του διακοπτόμενου ρεύματος κατά 8,3% και του μέσης τάσης κατά 9,6% ευρώ, όλοι αυτοί, λοιπόν, έχουν τη δύναμη να βάλουν τους δικούς τους όρους ανάπτυξης. Έχουν τη δύναμη, γιατί αποτελούν τη συντριπτική πλειοψηφία του λαού μας. Έχουν τη δύναμη, συνεπώς, να αναγκάσουν την Κυβέρνηση να μην εφαρμόσει το νομοσχέδιο, ένα νομοσχέδιο που υπονομεύει την ίδια τους την επιβίωση, στέλνει τη χώρα μας στην ενεργειακή εξάρτηση και τη δυνατότητα ανάπτυξής της στα χέρια των συμφερόντων μιας χούφτας επιχειρηματικών ομίλων. Έχουν, τέλος, όλοι αυτοί τη δύναμη να επιβάλουν έναν δρόμο ανάπτυξης προς όφελος των δικών του συμφερόντων, της κάλυψης των δικών τους αναγκών και σε αυτήν την κατεύθυνση το Κομμουνιστικό Κόμμα Ελλάδας θα καταθέσει όλες του τις δυνάμεις. Ευχαριστώ.
Ευχαριστούμε κι εμείς για την οικονομία του χρόνου. Τον λόγο έχει η κ. Ευτυχία Αχτσιόγλου για επτά λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, είχα σκοπό να αναδείξω κάποιες προβληματικές πτυχές του νομοσχεδίου και για την ενέργεια και για τη ΔΕΠΑ και για τα εργασιακά. Όμως, νομίζω ότι αυτά που ελέχθησαν το πρωί από τον Υπουργό, από τον κ. Χατζηδάκη, δεν μπορούν να μείνουν αναπάντητα. Ο κ. Χατζηδάκης το πρωί προκειμένου να δικαιολογήσει, να αιτιολογήσει αυτήν την παρέμβαση που κάνει με το νομοσχέδιό του στα εργασιακά, δηλαδή το ότι ιδρύει μέσω νόμου μια δυσμενή διάκριση εις βάρος των καινούργιων εργαζόμενων και παρεμβαίνει σε ισχύουσα συλλογική σύμβαση εργασίας, πράγμα αδιανόητο και απαράδεκτο στα χρονικά, ιδίως από το 1990 και μετά, οπότε και κατοχυρώθηκαν ελεύθερες συλλογικές διαπραγματεύσεις, επικαλέστηκε μια σειρά από ψεύδη, από απολύτως ψευδή επιχειρήματα. Αυτό είναι πραγματικά λυπηρό, διότι κανείς θα μπορούσε να ακούσει επιχειρήματα νεοφιλελεύθερα ότι είναι ανάγκη να μειωθεί το εργατικό κόστος, γιατί αυτό είναι αναπτυξιακός παράγοντας - είναι κάτι που συχνά το εκφράζει δεξιά πτέρυγα - , αλλά το να επικαλείται κάνεις τόσο χοντρά ψεύδη για να δικαιολογήσει τα αδικαιολόγητα, αυτό είναι τουλάχιστον προκλητικό. Προσπάθησε ο Πρόεδρος της Βουλής εκείνη την ώρα να τον προστατεύσει, ουσιαστικά, μη δίνοντας τον λόγο έστω και για έναν σύντομο αντίλογο. Όμως, τα πράγματα είναι πολύ καθαρά και είναι πολύ λυπηρό το πόσο χοντρά ήταν τα ψευδή που είπε. Πρώτον ο κ. Χατζηδάκης είπε ότι παγίως τα δικαστήρια της χώρας δέχονται ότι ο χρόνος της πρόσληψης μπορεί να είναι ένας πολύ θεμιτός λόγος για να γίνονται διακρίσεις στις αμοιβές των εργαζομένων και στους λοιπούς όρους εργασίας. Αυτό είναι απολύτως ψευδές. Το χειρότερο είναι ότι ο κ. Χατζηδάκης απαρίθμησε μια σειρά από αποφάσεις των ανωτάτων δικαστηρίων, προκειμένου να υποστηρίξει αυτό που είπε. Ανέτρεξα στις αποφάσεις αυτές και οι αποφάσεις δεν συνδέονται με το θέμα. Δηλαδή ο κ. Χατζηδάκης παρέπεμψε σε αποφάσεις οι οποίες δεν συνδέονται επ' ουδενί με το θέμα. Είναι αποφάσεις οι οποίες μιλάνε για το πώς θα γίνει μία συναινετική λύση σχέσης εργασίας, ή πώς ο εργοδότης θα κάνει ίση μεταχείριση σε οικειοθελείς παροχές κ.λπ.. Δεν συνδέονται επ' ουδενί με το θέμα. Δεύτερο και σοβαρότερο, ο κ. Χατζηδάκης επικαλέστηκε ψευδώς ότι το 2017, επί Κυβέρνησης ΣΥΡΙΖΑ, υπήρξε κανονισμός εργασίας, υπογράφηκε κανονισμός εργασίας στη «ΔΕΗ ΑΝΑΝΕΩΣΙΜΕΣ», όπου στον κανονισμό αυτόν προβλεπόταν ακριβώς αυτό που ο ίδιος κάνει σε όλη τη ΔΕΗ. Είπε, μάλιστα, έξαλλος «Μα εγώ απλά επεκτείνω αυτό που εσείς ήδη είχατε ξεκινήσει.». Να του πω ότι το 2017 κανένας κανονισμός εργασίας δεν υπεγράφη και δεν συμφωνήθηκε στη «ΔΕΗ ΑΝΑΝΕΩΣΙΜΕΣ». Αντιθέτως, ο κανονισμός εργασίας συμφωνήθηκε στη «ΔΕΗ ΑΝΑΝΕΩΣΙΜΕΣ» το 2019, όπου εκεί ο κανονισμός προέβλεπε ότι θα εφαρμοστεί στο προσωπικό της «ΔΕΗ ΑΝΑΝΕΩΣΙΜΕΣ» ό,τι ισχύει και στον κανονισμό προσωπικού όλης της ΔΕΗ. Δηλαδή, ήρθε ο κανονισμός να προβλέψει ότι στον όμιλο θα υπάρχουν οι ίδιες εργασιακές και μισθολογικές σχέσεις, πράγμα το οποίο δεν είναι υποχρέωση από τον νόμο, αλλά είναι σίγουρα ένα πολύ καλό πράγμα να γίνει για τους εργαζόμενους ενός ομίλου. Θα καταθέσω για τα Πρακτικά, επειδή εδώ ήρθα με αποδείξεις γιατί τα ψέματα ήταν τερατώδη, τον κανονισμό εργασίας ο οποίος συμφωνήθηκε, δεν πρόλαβε να εγκριθεί από το διοικητικό συμβούλιο, το 2019 και λέει αυτό που μόλις είπα. Θα καταθέσω, όμως, για τα Πρακτικά και αυτό το οποίο μάλλον προσπάθησε να επικαλεστεί, ότι δηλαδή, όπως σας είπα, το 2017 έγινε, είπε ο ίδιος, υπήρξε κανονισμός. Δεν υπήρξε κανονισμός. Προσπάθησε να πει ότι κάναμε και εμείς τα ίδια. Λοιπόν, θα καταθέσω για τα Πρακτικά, γιατί το 2017 πράγματι έγινε μια προσπάθεια να υπάρξει ένας κανονισμός - που δεν υπήρξε τελικά - , το προσχέδιο στο οποίο δεν υπάρχει τίποτα από αυτά που είπε και ο κ. Χατζηδάκης. Καμμία απολύτως προβλέψει ούτε σε αυτό το draft, σε αυτό το προσχέδιο, που δεν έγινε ποτέ συμφωνία, ότι θα υπάρχει δυσμενής διάκριση εργαζόμενων. Ψέμα χοντρό και κατασκευασμένο από τον Υπουργό και σκόπιμα. Τρίτο σημείο. Είπε ο κ. Χατζηδάκης, προκειμένου να δημιουργήσει έναν παραλληλισμό ότι τάχα και στον ΟΤΕ επί ΣΥΡΙΖΑ το 2017 θεσπίστηκαν διαφορετικοί μισθοί για τους νεοπροσλαμβανόμενους. Νομίζω ότι δεν γνωρίζετε, κύριε Χατζηδάκη - ευχαριστώ που ήρθατε στην Αίθουσα - για τι πράγμα μιλάτε ή νομίζετε ότι μιλάτε σε ανθρώπους που δεν καταλαβαίνουν. Να σας επισημάνω το εξής: Είναι άλλο πράγμα στο πλαίσιο μιας συλλογικής σύμβασης εργασίας εργοδότες και εργαζόμενοι μιας ιδιωτικής εταιρείας να αποφασίζουν να υπάρχουν διαφορετικά μισθολογικά κλιμάκια. Είναι εντελώς άλλο πράγμα να έρχεται το κράτος με νόμο και να παρεμβαίνει σε ισχύουσα συλλογική σύμβαση εργασίας και να καταργεί την εφαρμογή της για ένα πλήθος εργαζόμενων. Παρ' όλα αυτά, παρ' όλα όσα είπα πού είναι το σημαντικό, νομίζω, για το τι είναι η συλλογική σύμβαση και ο νόμος, φαίνεται ότι εκτός από το να μη διακρίνετε αυτά τα δύο - δεν είναι αναγκαίο να το γνωρίζετε, αλλά μπορείτε να ρωτάτε, για να το μάθετε από κάποιον που ξέρει - , φαίνεται ότι δεν ξέρετε να διαβάζετε ούτε μία επιχειρησιακή συλλογική σύμβαση εργασίας. Διότι αυτή που επικαλεστήκατε, δηλαδή η επιχειρησιακή συλλογική σύμβαση στον ΟΤΕ - θα την καταθέσω για τα Πρακτικά - , έχει ημερομηνία υπογραφής το 2014. Το 2014 υπεγράφη η επιχειρησιακή συλλογική σύμβαση του ΟΤΕ που επικαλεστήκατε, όχι το 2017 ή το 2018. Το 2014 επί κυβερνήσεως Νέας Δημοκρατίας. Πάω λίγο παρακάτω. Επικαλεστήκατε πολλές φορές ότι με το νομοσχέδιο αυτό καταργείται η μονιμότητα στους εργαζόμενους της ΔΕΗ. Δεν θα μπω καθόλου στον πολιτικό σχολιασμό. Θα πω μόνο το εξής: Η μονιμότητα έχει καταργηθεί από το 2012. Για τους δύσπιστους διαβάζω: Νόμος 4046/2012 παράρτημα Ε, σημείο 29: «Αφαίρεση της μονιμότητας σε όλες τις παραδοσιακές συμβάσεις, σε όλες τις εταιρείες. Η νέα διάταξη μεταμορφώνει αυτομάτως τις συμβάσεις ορισμένου χρόνου με λήξη τη συνταξιοδότηση σε συμβάσεις αορίστου χρόνου για τις οποίες ισχύουν οι κανονικές διαδικασίες απόλυσης». Για όποιον πάει να πει το επιχείρημα ότι η μονιμότητα και οι συμβάσεις αορίστου χρόνου είναι το ίδιο, αυτό είναι απολύτως ψευδές. Στη μονιμότητα κατ' αρχάς η απόλυση απαγορεύεται. Στις συμβάσεις αορίστου χρόνου η απόλυση επιτρέπεται αναιτιολόγητα. Θα καταθέσω για τα Πρακτικά τον ν.4046/2012 όπου καταργήθηκε η μονιμότητα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν σας αρκεί αυτό; Θα καταθέσω για τα Πρακτικά την Πράξη Υπουργικού Συμβουλίου του 2012 που το έκανε τάλιρα αυτό και είπε: «Από 14-2-2012 συμβάσεις εργασίας εργαζομένων που προβλέπουν λήξη με συμπλήρωση ορίου ηλικίας συνταξιοδότησης, νοούνται ως συμβάσεις εργασίας αορίστου χρόνου και το αυτό - λέει - εφαρμόζεται σε όλες τις επιχειρήσεις του ευρύτερου δημόσιου τομέα». Δηλαδή και στη ΔΕΗ. Θα το καταθέσω για τα Πρακτικά.
Κλείστε, όμως, τώρα.
Τι έχουμε, λοιπόν, εδώ; Πέραν τούτου, να σας πω ότι…
Κλείστε, όμως.
Ναι, θα κλείσω. Μία πρόταση θα έλεγα. Ήθελα να πω ότι στην πράξη έγιναν απολύσεις από το 2012 και μετά. Οι εργαζόμενοι πήγαν στα δικαστήρια να δικαιωθούν και φυσικά δε δικαιώθηκαν, γιατί ο νόμος είχε καταργήσει τη μονιμότητα. Άρα ήρθε και η πράξη και επιβεβαίωσα τα όσα νομικά είπα. Η πολιτική ανάγνωση πίσω από όλα αυτά είναι ότι προσπαθείτε να δημιουργήσετε έναν κοινωνικό αυτοματισμό, δηλαδή να νιώσουν οι εργαζόμενοι, όλοι οι υπόλοιποι εργαζόμενοι του τόπου ότι τάχα με τις παρεμβάσεις σας κάνετε μία εξισορρόπηση, μία ισοτιμία προς τα κάτω, μία ισοτιμία προς το χειρότερο των ορών εργασίας και του μισθολογικού επιπέδου. Νομίζω ότι το μέλημα, το δικό μας αν μη τι άλλο, είναι να αναζητούμε μία σύγκλιση προς τα πάνω στους μισθούς και στους όρους εργασίας και όχι να δημιουργούμε ψευδείς εντυπώσεις προς τα κάτω εξίσωσης, με φτηνά ιδίως επικοινωνιακά κόλπα. Ευχαριστώ πολύ.
Ο κ. Κάτσης Μάριος από τον ΣΥΡΙΖΑ έχει τον λόγο για επτά λεπτά.
Ευχαριστώ, κύριε Πρόεδρε. Αν είχε να απαντήσει ο κύριος Υπουργός, αγαπητή Έφη, θα έπαιρνε τον λόγο, να είσαι σίγουρη. Κύριοι Υπουργοί, κυρίες και κύριοι συνάδελφοι, η Νέα Δημοκρατία τους τελευταίους τεσσερισήμισι μήνες που είναι στην Κυβέρνηση του τόπου κάνει κυβιστήσεις μόνο στα ζητήματα που εκμεταλλεύτηκε προς ψηφοθηρία. Σε όλα τα υπόλοιπα ζητήματα που αφορούν τον πυρήνα της νεοφιλελεύθερης και υποτακτικής ατζέντας προς τα εγχώρια και ξένα συμφέροντα, είστε συνεπέστατοι. Σας το αναγνωρίζω αυτό. Και για να το πετύχετε αυτό, προβάλλετε τον τεχνοκρατισμό, ο οποίος δημιουργεί δέος σε συνδυασμό με το σύγχρονο, διαχρονικό λαϊκισμό της Δεξιάς παράταξης. Η Νέα Δημοκρατία έχει έναν μόνο στρατηγικό στόχο κι αυτός δεν αφορά τη χώρα και τη δήθεν διάσωση της ΔΕΗ. Αφορά μαζικές ιδιωτικοποιήσεις σε χαμηλό τίμημα για φιλικά ιδιωτικά συμφέροντα, μέσω της απαξίωσης δημόσιων δομών, καθώς και της εγκαθίδρυσης εργασιακών συνθηκών γαλέρας. Με το παρόν σχέδιο νόμου, έχουμε την πρώτη πράξη της εκποίησης της περιουσίας του δημοσίου στον τομέα της ενέργειας, κρίσιμο για τη βιωσιμότητα, αλλά και την ασφάλεια της χώρας. Για την ασφάλεια δεν έχετε πει κουβέντα μέχρι τώρα στο νομοσχέδιο. Μπαίνει σε λειτουργία το σχέδιο της Νέας Δημοκρατίας για απορρύθμιση της ενεργειακής αγοράς, το ξεπούλημα των υποδομών, την απαξίωση της ΔΕΗ, τη μη διασφάλιση της πρόσβασης σε καθαρή και οικονομικά προσιτή ενέργεια σε όλους, με το τελευταίο να το αρνείστε και να το ψηφίσετε στη σχετική πρόταση που καταθέσαμε και στην συνταγματική Αναθεώρηση. Στο σχέδιό σας περιλαμβάνεται ακόμα η δημιουργία στρατιάς γαλάζιων golden boys, καθώς και η κατάργηση εργασιακών δικαιωμάτων, η οποία ανοίγει δρόμους για ολόκληρη την αγορά εργασίας. Μόλις χθες, κύριε Υπουργέ, η «STATE GRID», που συμμετέχει στον ΑΔΜΗΕ, ζήτησε από εσάς με επιστολή να ενταχθεί στο σχέδιο νόμου το σκέλος της θεσμοθέτησης του νέου τρόπου προσλήψεων εκτός ΑΣΕΠ - γιατί είναι διαφορετικό μέσω ΑΣΕΠ και διαφορετικό με την εποπτεία - απειλώντας μάλιστα, με το ερωτηματικό της αβεβαιότητας της επένδυσής τους στην Ελλάδα. Ανοίξατε την όρεξη σε όλους, κύριε Υπουργέ, με τις αποφάσεις σας. Και τα μηνύματα που στέλνετε στους επενδυτές είναι εξαιρετικά ανησυχητικά και άκρως αρνητικά. Είναι η πρώτη φορά που σε μία μεγάλη επιχείρηση του δημόσιου τομέα έχουμε τέτοιας μεγάλης κλίμακας ξαφνική ασυνέχεια στους όρους εργασίας των νέων εργαζομένων, σε σχέση με τους παλαιότερους. Η Κυβέρνηση ετοιμάζει προσλήψεις με ατομικές συμβάσεις και αποδοχές 650 ευρώ μηνιαίως, παρακάμπτοντας ουσιαστικά το ΑΣΕΠ, ακυρώνοντας με τρόπο αντισυνταγματικό την επιχειρησιακή συλλογική σύμβαση εργασίας, αποσαφηνίζοντας και διατάσσοντας μία οιονεί αρχή της πιο δυσμενούς ρύθμισης μόλις έναν χρόνο αφότου ο ΣΥΡΙΖΑ κατάφερε να επαναφέρει την αρχή της ευνοϊκότερης ρύθμισης. Προπαγανδίζετε λαϊκίστικα ότι - δήθεν - καταργείτε τη μονιμότητα για τη ΔΕΗ για να δημιουργήσετε μία σύγχυση και μία θολούρα στην κοινωνία, αλλά ξεχνάτε ηθελημένα και σκοπίμως ότι η μονιμότητα έχει καταργηθεί από το 2012 με το δεύτερο μνημόνιο. Ταυτόχρονα, αίρεται το ανώτατο όριο αμοιβών για αναπληρωτές διευθύνοντες συμβούλους, διευθύνοντες συμβούλους, γενικούς διευθυντές και διευθυντές, επαναφέροντας τη χώρα στις εποχές πριν τη χρεοκοπία, τότε που υπήρχαν τα γαλαζοπράσινα golden boys, όπως έγινε πρόσφατα και με την επιλογή στους διοικητές των ΔΕΚΟ. Την ίδια στιγμή που κάνετε αυτά, που στέλνετε ραβασάκια από εισπρακτικές στον κόσμο που δυσκολεύεται και χρωστάει 50 ευρώ έως 100 ευρώ, αφήνετε τους στρατηγικούς κακοπληρωτές στο απυρόβλητο - δήθεν - για να σώσετε τη ΔΕΗ. Η Νέα Δημοκρατία καταργεί τα εργασιακά δικαιώματα. Ποια υποκρισία! Έρχεστε, λοιπόν, να γκρεμίσετε αυτά που με κόπο θεσμοθέτησε η κυβέρνηση του ΣΥΡΙΖΑ. Εμείς μειώσαμε μεσοσταθμικά κατά 12% τα τιμολόγια της ΔΕΗ. Προωθήσαμε ρυθμίσεις για την αντιμετώπιση της ενεργειακής φτώχειας με πιο ισχυρό κοινωνικό τιμολόγιο και ειδικές μέριμνες για τις ευάλωτες ομάδες. Κάναμε τις εκατόν είκοσι δόσεις. Μειώσαμε τον ΦΠΑ στην ενέργεια. Εσείς με το «καλημέρα» αυξήσατε τα τιμολόγια. Έτσι, ξέραμε να σώσουμε και εμείς τη ΔΕΗ με 550 εκατομμύρια. Δεν χρειαζόμασταν εσάς να έρθετε στη διακυβέρνηση του τόπου να κομίζετε Γλαύκα εις Αθήνας. Διατηρήσαμε στις ενεργειακές επιχειρήσεις τον έλεγχο του δημοσίου, ώστε να διασφαλίζεται η πρόσβαση όλων των πολιτών, χωρίς να λαμβάνεται υπ' όψιν μόνο το κέρδος. Θέσαμε τις βάσεις για τον σχεδιασμό της συντεταγμένης σταδιακής και ομαλής απεξάρτησης από τον λιγνίτη, χωρίς να τίθεται σε κίνδυνο ο βαθμός ενεργειακής αυτονομίας και το κόστος ενέργειας, αλλά και οι εργασιακές προοπτικές των πολιτών. Σήμερα, η Κυβέρνηση της Νέας Δημοκρατίας αλλάζει ρότα στη χώρα, προσαρμόζοντας τη ΔΕΗ στις προδιαγραφές προβληματικής εταιρείας προς πώληση, νομοθετώντας το ξεπούλημα των δικτύων φυσικού αερίου της χώρας, ενός φυσικού μονοπωλίου, παραχωρώντας πλέον σε ιδιώτες ολόκληρο το ποσοστό του δημοσίου 65%, τόσο στις υποδομές, όσο και στην εμπορία, δημιουργώντας ένα ιδιωτικό μονοπώλιο στα δίκτυα φυσικού αερίου, θέτοντας, ταυτόχρονα, με αυτόν τον τρόπο σε αμφισβήτηση την επέκταση δικτύων φυσικού αερίου, εφόσον αυτή θα υπόκειται πλέον στον μόνο κανόνα, τον κανόνα του ιδιωτικού κέρδους χωρίς να τίθεται κάποια σχετική ρήτρα. Έχετε σκεφτεί ότι έτσι θέτετε σε κίνδυνο ακόμα και την ενεργειακή ασφάλεια της χώρας; Η μονοπωλιακή διαχείριση και η ιδιοκτησία του δικτύου από τους ιδιώτες είναι βέβαιο. Και θα το δείτε. Πολύ σύντομα θα διαπιστώσει η ελληνική κοινωνία ότι αυτό θα ανεβάσει το κόστος για νοικοκυριά και επιχειρήσεις. Την ίδια στιγμή, καταργούνται οι προβλέψεις της κυβέρνησης ΣΥΡΙΖΑ για τους εργαζομένους της ΔΕΠΑ που προέβλεπαν την ισχύ των συλλογικών συμβάσεων εργασίας, τη μεταβίβαση των εργασιακών σχέσεων στις νέες εταιρείες που θα προκύψουν και την απαγόρευση απολύσεων για τρία χρόνια μετά την ολοκλήρωση της μεταβίβασης των μετοχών. Προφανώς, οι περισσότερες και καλύτερες δουλειές που έταζε ο κ. Μητσοτάκης προεκλογικά δεν ισχύουν για όλους, αλλά για τους δικούς σας, τους άριστους της κακιάς ώρας που διορίσατε διοικητές στα νοσοκομεία της χώρας, αποτυχημένους πολιτευτές, κομματικά στελέχη, άτομα με ανοιχτές ποινικές υποθέσεις, αλλά και ρουσφέτια σε δημοσιογράφους που σας λιβάνιζαν νυχθημερόν. «Τι θα βάζαμε; Θα βάζαμε τους ξένους;», είπε ο κ. Βορίδης. Πάει και η αριστεία. Πάει και η αξιοκρατία. Πάνε όλα. Ποιοι είναι οι ψεύτες, λοιπόν, κύριε Υπουργέ; Η ομολογία του ογδοντάχρονου κ. Πατέρα για το ρουσφέτι του Προέδρου σας έναντι στρατού ψηφοφόρων, εκτός ότι σας ρεζιλεύει είναι και αποκαλυπτική για το πώς κερδίσατε την εξουσία: Τάξατε ασυλία, χρήμα και θέση στη διαπλοκή, σε δημοσιογράφους και σε πολιτευτές. Και τώρα έναν, έναν έρχεστε και τους ξεπληρώνετε. Μετά τις εκλογές μας προέκυψε ΕΡΕ του '60 με περιτύλιγμα Χάρβαρντ. Και αυτό θα ήταν αστείο αν δεν ήταν επικίνδυνο. Ευχαριστώ πολύ.
Τον λόγο έχει ο κ. Χριστόφορος Μπουτσικάκης από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι της Αντιπολίτευσης, επειδή ασχολείστε βλέπω με τους διοικητές και τις επιλογές της Κυβέρνησης μας, έτσι για την ιστορία, να καταγράψουμε ότι το 72% αυτών έχουν μεταπτυχιακό ή και διδακτορικό και το 80% έχει ήδη διοικητική εμπειρία. Και για να μιλήσουμε για τις εξαγορές ψήφων, να δούμε ποιοι ήταν αυτοί, οι οποίοι από το ΠΑΣΟΚ και από τους ΑΝΕΛ βολέψατε μετά τις εκλογές την τελευταία φορά που είχατε κερδίσει. Και να πούμε για τα προσόντα τους, αν θέλετε. Έρχομαι τώρα, στο νομοσχέδιο. Από τα σχολικά ακόμα χρόνια, ξέρουμε ότι ένα σώμα περικλείει ενέργεια όταν μπορεί να παράγει έργο. Η παραγωγή οποιουδήποτε έργου προϋποθέτει μία μορφή ενέργειας. Χωρίς ενέργεια δεν λειτουργούν οι μηχανές. Χωρίς ενέργεια δεν καθίσταται εφικτή η ικανοποίηση απλών πλέον καθημερινών αναγκών του ανθρώπου. Δεν καθίσταται εφικτή η συνολική, κοινωνική και οικονομική δραστηριότητα. Από αυτό και μόνο, όλοι καταλαβαίνουμε τη σημασία της ενέργειας στη νέα εποχή. Από τη Βιομηχανική Επανάσταση του 19ου αιώνα ως την Τεχνολογική Επανάσταση του σήμερα, αλλά και για τη μετάβαση στην ψηφιακή εποχή του αύριο, η καλή λειτουργία της αγοράς ενέργειας αποτελεί προϋπόθεση για την ανάπτυξη της οικονομίας, της καινοτομίας και την ευημερία της κοινωνίας. Το νομοσχέδιο που συζητάμε σήμερα αποτελεί τομή στην αγορά της ενέργειας. Όπως όλα τα νομοσχέδια της Κυβέρνησης, δεν περιορίζεται σε αποσπασματικές ρυθμίσεις, αλλά περιλαμβάνει συνολικές μεταρρυθμίσεις για τον εκσυγχρονισμό της ΔΕΗ, για την ανάπτυξη των ανανεώσιμων πηγών ενέργειας που ενισχύουν την εθνική οικονομία με σεβασμό στην προστασία του περιβάλλοντος, για την εξασφάλιση της καλής λειτουργίας της αγοράς ενέργειας υπό συνθήκες ελεύθερου ανταγωνισμού, σύμφωνα με τις βέλτιστες διεθνείς πρακτικές, για την πλήρη ιδιωτικοποίηση της ΔΕΠΑ με ένα νέο υγιές πλαίσιο ανταγωνισμού, προς όφελος των επιχειρήσεων και των νοικοκυριών, για την προώθηση της ηλεκτροκίνησης, που συνεπάγεται πολύ χαμηλό κόστος στις μετακινήσεις με μηδενικούς ρύπους για το περιβάλλον. Στο πλαίσιο της σημερινής μου τοποθέτησης, θα ήθελα να μιλήσω ειδικότερα για τη ΔΕΗ. Από τον Απρίλιο του 2019, ο ορκωτός ελεγκτής που όρισε η κυβέρνηση του ΣΥΡΙΖΑ έθετε θέμα βιωσιμότητας της εταιρείας. Η Νέα Δημοκρατία αμέσως μόλις ανέλαβε τη διακυβέρνηση της χώρας προχώρησε σε λήψη μέτρων για την αντιμετώπιση της καταστροφικής πορείας που είχε πάρει η επιχείρηση. Κατάφερε σε λιγότερο από τρεις μήνες να αλλάξει η θέση του ορκωτού ελεγκτή, να τριπλασιαστεί η τιμή της μετοχής της ΔΕΗ και να αναβαθμιστεί η πιστοληπτική ικανότητα της επιχείρησης. Αυτό το πετύχαμε γιατί εκπονήσαμε άμεσα ένα ολοκληρωμένο σχέδιο διάσωσης. Αντιμετωπίσαμε τα προβλήματα ρευστότητας, ενθαρρύναμε τη νέα τιμολογιακή πολιτική, νομοθετήσαμε τη δυνατότητα απόδοσης μέχρι και 200 εκατομμυρίων ευρώ στη ΔΕΗ από τον λογαριασμό υπηρεσιών κοινής ωφέλειας, καταργήσαμε τις δημοπρασίες ΝΟΜΕ που είχαν θεσμοθετηθεί επί κυβερνήσεως ΣΥΡΙΖΑ και ανάγκαζαν τη ΔΕΗ να πουλάει στους ανταγωνιστές της κάτω του κόστους. Σήμερα, έχουμε μπροστά μας τρεις μεγάλες προκλήσεις: την απολιγνιτοποίηση της ΔΕΗ, τη δυναμική στήριξη των ανανεώσιμων πηγών ενέργειας από την εταιρεία και την ιδιωτικοποίηση του ΔΕΔΔΗΕ. Δε μένουμε, όμως, μόνο σε αυτά. Στόχος μας είναι ο εκσυγχρονισμός της επιχείρησης, για να γίνει πιο ευέλικτη, πιο λειτουργική, πιο γρήγορη στη λήψη αποφάσεων. Να την κάνουμε πιο αποτελεσματική. Για να πετύχει αυτό πρέπει να την απαλλάξουμε από το ασφυκτικό πλαίσιο της νομοθεσίας για τις ΔΕΚΟ. Έτσι, με το προτεινόμενο νομοσχέδιο μεταξύ άλλων εισάγουμε ένα ευέλικτο εργασιακό πλαίσιο για όσους προσλαμβάνονται από δω και στο εξής. Αναζητάμε στελέχη με ειδίκευση στις νέες τεχνολογίες, όπως συμβαίνει και στις επιχειρήσεις του ιδιωτικού τομέα, με συμμετοχή του ΑΣΕΠ στον έλεγχο νομιμότητας και συγχρόνως με ταχεία ολοκλήρωση των διαδικασιών. Δίνουμε κίνητρα για την προσέλκυση στελεχών από την αγορά. Καταργούμε τη μονιμότητα για τους γενικούς διευθυντές. Στο εξής θα επιλέγονται με προκήρυξη για τριετή θητεία τόσο από τα στελέχη της εταιρείας, όσο και από την ίδια την αγορά. Μειώνουμε το κόστος της εταιρείας με πρόβλεψη δυνατότητας για εθελούσιες εξόδους εργαζομένων. Αυτό θα υλοποιηθεί απευθείας από την ίδια την ΔΕΗ, χωρίς επιβάρυνση του κρατικού προϋπολογισμού και των ασφαλιστικών ταμείων. Διευκολύνουμε την εσωτερική κινητικότητα των εργαζομένων και επιτρέπουμε τις εθελοντικές μετακινήσεις προς τον δημόσιο τομέα. Εισάγουμε ένα ευέλικτο πλαίσιο για τις προμήθειες επιταχύνοντας τις διαδικασίες, αλλά πάντοτε με αυστηρές εγγυήσεις διαφάνειας. Διατηρούμε την έκπτωση επί της κατανάλωσης ενέργειας για τους εργαζόμενους της ΔΕΗ, όπως συμβαίνει σε όλες τις εταιρείες ηλεκτρικού ρεύματος. Μειώνουμε τις χρεώσεις υπηρεσιών κοινής ωφέλειας στα νοικοκυριά με νυχτερινό ρεύμα, διορθώνοντας τις αδικίες του παρελθόντος. Κυρίες και κύριοι συνάδελφοι, με το νομοσχέδιο αυτό δίνουμε τέλος στις αναχρονιστικές νοοτροπίες και πρακτικές. Δίνουμε τη δυνατότητα στη ΔΕΗ να ανταποκριθεί στις απαιτήσεις της σύγχρονης εποχής, αλλά και στις προκλήσεις του μέλλοντος. Η ΔΕΗ αλλάζει. Η οικονομία αλλάζει. Η χώρα αλλάζει. Επίκεντρο της πολιτικής μας είναι η βιώσιμη και αειφόρος ανάπτυξη. Τα οφέλη αυτής της προσπάθειας θα είναι τεράστια στο παρόν, αλλά και στο μέλλον. Με τον εκσυγχρονισμό της ΔΕΗ, με την ιδιωτικοποίηση της ΔΕΠΑ και την καλή λειτουργία της αγοράς ενέργειας, την προώθηση των ανανεώσιμων πηγών ενέργειας και της ηλεκτροκίνησης, θέτουμε τις βάσεις για τον συνολικό ενεργειακό εκσυγχρονισμό της χώρας και της οικονομίας. Θέτουμε τις βάσεις για να μπορεί επιτέλους η εθνική οικονομία να αναπτύσσεται με σεβασμό στην προστασία του περιβάλλοντος, για να είναι η ενέργεια προσιτή σε όλες και όλους τους συμπολίτες μας, νοικοκυριά και επιχειρήσεις, για να εξασφαλίζονται οι καλύτερες δυνατές παροχές στο χαμηλότερο δυνατό κόστος. Αυτή είναι η πολιτική της Νέας Δημοκρατίας, πολιτική για την πρόοδο και την ανάπτυξη προς όφελος όλων των πολιτών. Σας ευχαριστώ πολύ.
Τον λόγο έχει ο κ. Στέφανος Γκίκας από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Θα πάρω ένα λεπτό από τον πολύτιμο χρόνο μου για ένα θέμα. Είδα σήμερα ότι πάρα πολλοί από τους Βουλευτές του ΣΥΡΙΖΑ ασχολήθηκαν με τους διοικητές των νοσοκομείων, με τις κομματικές τοποθετήσεις κ.λπ.. Η εκλογική μου περιφέρεια είναι η Κέρκυρα. Πριν από μερικές εβδομάδες αντικαταστάθηκε ο πρόεδρος και διευθύνων σύμβουλος του Οργανισμού Λιμένος Κέρκυρας, ο οποίος - διαχωρίζω βεβαίως ότι τον εκτιμώ τον άνθρωπο και τον σέβομαι - ήταν ετών ογδόντα. Αυτό, λοιπόν, δεν σημαίνει κάτι. Δεύτερον, από τους εκατόν τριάντα, εκατόν σαράντα διοικητές νοσοκομείων που διορίσατε το 2016, στελέχη τα οποία μάλλον ανήκαν στον χώρο της Νέας Δημοκρατίας ήταν τέσσερα. Οι υπόλοιποι ήταν από τον ΣΥΡΙΖΑ.
Τώρα πόσοι είναι από τον ΣΥΡΙΖΑ;
Μπορεί να είναι και τέσσερις. Θέλω να πω ότι κάθε αντιπολίτευση κατηγορεί την κυβέρνηση για το ίδιο θέμα. Δεν μπορείτε, λοιπόν, να έχετε αναγάγει σε σημαία τις τελευταίες δύο μέρες έναν ογδοντάχρονο, όταν έχετε προβεί και εσείς στα ίδια και στα ίδια. Αλλά πάμε επί του προκειμένου. Είναι ένα σοβαρό σχέδιο νόμου, το οποίο ρυθμίζει την αγορά ενέργειας. Δίνει πνοή στην ΔΕΗ, σε μία δημόσια επιχείρηση η οποία επί των ημερών σας έπνεε τα λοίσθια και ρυθμίζει και μία σειρά από άλλα θέματα. Είναι σημαντικό, διότι με αυτό το νομοσχέδιο αφήνουμε πίσω ιδεοληψίες και κακές πρακτικές του παρελθόντος και βεβαίως, ρυθμίζουμε όλο το πακέτο της ενέργειας και εξυγιαίνουμε τις υπάρχουσες επιχειρήσεις. Ο στόχος είναι να αποκατασταθεί η ανταγωνιστικότητα των επιχειρήσεων, που επί των ημερών σας εξαφανίστηκε ολοσχερώς. Οι ρυθμίσεις του σχεδίου νόμου έχουν ως επίκεντρο το όφελος της οικονομίας και άρα της κοινωνίας και του καταναλωτή. Παράλληλα δίνεται ιδιαίτερη έμφαση και στο θέμα των ανανεώσιμων πηγών ενέργειας, αλλά και στην προστασία του περιβάλλοντος. Στο νομοσχέδιο προβλέπεται μια σειρά διατάξεων οι οποίες, μεταξύ άλλων, προβαίνουν στη μείωση χρέωσης υπηρεσιών κοινής ωφέλειας στις καταναλώσεις νύχτας. Παράλληλα, προβλέπεται ο εταιρικός μετασχηματισμός της ΔΕΠΑ, ώστε να διευκολυνθεί και ιδιωτικοποίηση της εταιρείας. Είναι, επίσης, σημαντικό να αναφέρουμε ότι στο μεγάλο θέμα που ονομάζεται ΔΕΗ, αυτή είναι η τρίτη προσπάθεια διάσωσης που κάνει αυτή η παράταξη. Η πρώτη ήταν το 2007-2009. Η τότε κυβέρνηση του Κώστα Καραμανλή διείδε ότι ο μόνος τρόπος για να σωθεί η επιχείρηση είναι να ιδιωτικοποιηθεί κάποιο μέρος. Η διοίκηση του κ. Αθανασόπουλου τότε έψαξε και βρήκε στρατηγικό επενδυτή. Μάλιστα είχε φτάσει στο σημείο να υπογράψει και μνημόνιο συνεργασίας με τη γερμανική RWE, αλλά οι αντιδράσεις της ΓΕΝΟΠ, του ΠΑΣΟΚ τότε, που ήταν αξιωματική αντιπολίτευση, του μικρού ΣΥΡΙΖΑ και άλλων, εμπόδισε αυτήν τη διαδικασία. Φτάνουμε στο 2014 που πάλι η κυβέρνηση της Νέας Δημοκρατίας - βεβαίως τότε ήταν η Κυβέρνηση Σαμαρά - Βενιζέλου - στήριξε το θέμα της «μικρής» ΔΕΗ. Ουσιαστικά το σχέδιο αυτό μιλούσε για μία μικρότερη μεν, αλλά υγιή επιχείρηση, βιώσιμη και κυρίως ανταγωνιστική. Ούτε αυτό το σχέδιο υιοθετήσατε. Όταν αναλάβατε την εξουσία τον Ιανουάριο του 2015, φροντίσατε, μετά από ένα διάστημα, να υιοθετήσετε τη χειρότερη δυνατή λύση που ήταν οι δημοπρασίες ΝΟΜΕ, με αποτέλεσμα μέσα σε πολύ σύντομο χρονικό διάστημα η εταιρεία να χάσει σημαντική αξία, να ζημιωθεί πάνω από 600 εκατομμύρια ευρώ και βεβαίως να ακολουθήσουν όσα είδαμε τα τελευταία αυτά χρόνια. Φτάσαμε στο σημείο αυτή η εταιρεία που ήταν μια «κολώνα» της οικονομίας μας, να έχει πτωχεύσει ουσιαστικά, να έχει καταρρεύσει και να έρχονται οι δικοί σας ορκωτοί λογιστές - αυτοί που ορίσατε εσείς ως κυβέρνηση, οι «ERNST & YOUNG» - να λένε ότι εάν δεν αλλάξει κάτι, η εταιρεία αυτή πτωχεύει. Φούντο! Αυτό, λοιπόν, έπρεπε η παρούσα Κυβέρνηση να το αναστρέψει. Σε πολύ σύντομο χρονικό διάστημα, με την αναπροσαρμογή των τιμολογίων, με την κατάργηση των ΝΟΜΕ, μέσα σε πολύ λίγους μήνες η μετοχή της εταιρείας από το 1,30 έφτασε στα 3,2 ευρώ. Είναι πολύ σημαντική αυτή η διαφορά και δείχνει ακριβώς τη σωστή διαδικασία που ακολουθεί αυτή η Κυβέρνηση. Επίσης σημαντικοί οίκοι, όπως η «STANDARD & POOR'S», αναβάθμισαν την επιχείρηση όταν μόλις πριν μερικούς μήνες αυτή η επιχείρηση κόντευε να πτωχεύσει. Με το νομοσχέδιο το οποίο αυτήν τη στιγμή συζητάμε, η λειτουργία της ΔΕΗ γίνεται βιώσιμη. Η εταιρεία γίνεται ανταγωνιστική και ακολουθεί τα πρότυπα υγιών επιχειρήσεων στην Ευρώπη και στον κόσμο. Γι' αυτούς τους λόγους, σας καλώ να υπερψηφίσετε το νομοσχέδιο μας. Σας ευχαριστώ πολύ.
Τον λόγο έχει ο κ. Χαρίτσης Αλέξανδρος από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Δεν είχα σκοπό να αναφερθώ σε ζητήματα εκτός νομοσχεδίου, αλλά μιας και ο προηγούμενος ομιλητής μίλησε για αναχρονιστικές νοοτροπίες και πρακτικές και προσπάθησε να δικαιολογήσει τα αδικαιολόγητα κατά τη γνώμη μου σε σχέση με την υπόθεση των διοικητών των νοσοκομείων, δεν θα χρησιμοποιήσω τα δικά μου λόγια, ας χρησιμοποιήσω τα λόγια κάποιου άλλου. «Όταν συναντήθηκα με τον κ. Μητσοτάκη στο γραφείο του στη Βουλή του είπα: «Αφού θέλεις να γυρίσω στη Νέα Δημοκρατία, όταν γίνεις Πρωθυπουργός έχω ένα πολύ καλό βιογραφικό σημείωμα, θέλω τη συγκεκριμένη θέση. Ξέρω, όμως, ότι δεν βαραίνει μόνο το βιογραφικό, γιατί χρειάζεται και πολιτική συναίνεση. Δεν γίνονται αυτά μόνο με τα προσόντα, να μην κρυβόμαστε πίσω από το δάχτυλό μας. Και συμφώνησε.»». Ο κ. Μητσοτάκης συμφώνησε. «Αυτά είπα και αυτοί με διόρισαν». Αυτά λέει ο κ. Πατέρας, ο γηραιός πολιτευτής σας σε σημερινή του συνέντευξη. Επειδή μιλήσατε για αναχρονιστικές νοοτροπίες και πρακτικές, δεν χρειάζεται κανένα περαιτέρω σχόλιο νομίζω. Τα αφήνουμε στην κρίση των Ελλήνων πολιτών. Και θα το καταθέσω κιόλας το συγκεκριμένο απόσπασμα της συνέντευξης στα Πρακτικά. [[Στο σημείο αυτό ο Βουλευτής, κ. Αλέξης Χαρίτσης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι, λοιπόν, στα του νομοσχεδίου που συζητάμε σήμερα. Και θυμήθηκα διαβάζοντας το νομοσχέδιο ότι βαδίζοντας προς τις εκλογές της 7ης Ιουλίου συντεταγμένα είδαμε τηλεοπτικούς σταθμούς και εφημερίδες μεγάλης κυκλοφορίας - που σχετίζονται με συγκεκριμένα επιχειρηματικά συμφέροντα - να μας βομβαρδίζουν με ειδήσεις για την επικείμενη κατάρρευση της Δημόσιας Επιχείρησης Ηλεκτρισμού. Ήταν θέμα χρόνου, εβδομάδων, ημερών, ωρών μέχρι να βρεθεί η χώρα μπροστά σε μία τεράστια καταστροφή. Φυσικά δεν χρειάζεται να σας πω ότι αποκλειστικά υπεύθυνος γι' αυτήν την καταστροφή ήταν ο ΣΥΡΙΖΑ. Μεσολάβησαν οι εκλογές και ήδη από τις πρώτες μέρες της νέας Κυβέρνησης συνεχίσατε - η νέα Κυβέρνηση βοηθούμενη και από τα μέσα μαζικής ενημέρωσης - το ίδιο μοτίβο. Καθημερινές δηλώσεις για την προδιαγεγραμμένη κρίση της ΔΕΗ, μερικές - θα έλεγα - άστοχες επικοινωνιακές πρωτοβουλίες, κύριε Υπουργέ, με φωτογραφήσεις μπροστά σε εγκαταστάσεις ιδιωτικών εταιρειών ανταγωνιστών της ΔΕΗ και φυσικά η ίδια η αύξηση στην τιμή του ρεύματος. Όλα αυτά βρίσκονται στην πρώτη σελίδα του manual του παγκόσμιου νεοφιλελευθερισμού, δηλαδή, εκποίηση δια της απαξίωσης. Στη συνέχεια, βεβαίως - και θα τελειώσω με αυτό τη σύντομη ανασκόπηση - ήρθε το περιώνυμο αναπτυξιακό νομοσχέδιο το οποίο προσέθεσε στο μωσαϊκό της κυβερνητικής στρατηγικής μία ακόμη ψηφίδα χαριστικών διατάξεων για επιχειρηματικά συμφέροντα και επιβεβαίωσε ότι απ' αυτήν την Κυβέρνηση σίγουρα λείπει ένα και μόνο πράγμα, η οποιαδήποτε πρόθεση να προασπίσει το δημόσιο συμφέρον. Το είδαμε άλλωστε και στην πρόσφατη συζήτηση για τη συνταγματική Αναθεώρηση όπου η Νέα Δημοκρατία καταψήφισε την πρόταση του ΣΥΡΙΖΑ για συνταγματική κατοχύρωση του δημοσίου ελέγχου σε βασικά κοινωνικά αγαθά, όπως η ηλεκτρική ενέργεια και τα δίκτυα διανομής της. Το νομοσχέδιο που συζητάμε σήμερα, λοιπόν, δεν έρχεται εν κενώ. Έρχεται μετά απ' όλες αυτές τις πολύμηνες προσπάθειες απαξίωσης και συκοφάντησης της επιχείρησης. Επιβεβαιώνει ότι η Κυβέρνηση δεν σκοπεύει να ακολουθήσει πολιτικές που εξασφαλίζουν χαμηλό κόστος ενέργειας και πρόσβαση σε όλους πολίτες και επιχειρήσεις. Επιβεβαιώνει ακόμη περισσότερο την επιθυμία της να εξυπηρετήσει ολιγοπωλιακά συμφέροντα με αδιαφανείς διαδικασίες και εν τέλει η πρόθεσή της να εκποιήσει το δημόσιο συμφέρον στο χώρο της ενέργειας. Πιο συγκεκριμένα όσον αφορά τις εργασιακές σχέσεις, ξεπερνάτε ακόμα και τον ίδιο σας τον εαυτό. Γιατί τι άλλο από αντεργατικό μένος συνιστά η διά του νόμου κατάργηση της συλλογικής σύμβασης εργασίας στη ΔΕΗ; Τι άλλο συνιστά η επιλογή σας οι νέοι εργαζόμενοι - οι οποίοι προφανώς πρέπει να προσληφθούν στην εταιρεία και κυρίως μιλάμε για επιστημονικό προσωπικό, νέους μηχανικούς - να δουλεύουν όχι με την επιχειρησιακή σύμβαση αλλά με ατομικές συμβάσεις εργασίας, δηλαδή, με μισθούς πείνας; Τι άλλο παρά αντεργατικό μένος συνιστά η επιλογή σας να καταργήσετε τις προβλέψεις στο ν.4206/2019 της κυβέρνησης του ΣΥΡΙΖΑ για την προστασία των εργαζομένων στη ΔΕΠΑ; Θυμίζω ότι οι προβλέψεις εκείνες αφορούσαν στην ισχύ των συλλογικών συμβάσεων εργασίας, στη μεταβίβαση των εργασιακών σχέσεων στις νέες εταιρείες και στην απαγόρευση απολύσεων για τρία χρόνια μετά την ολοκλήρωση της μεταβίβασης των μετοχών. Γιατί, αυτό το μένος απέναντι στην εργασία; Γιατί αυτό το μένος εναντίον των νέων επιστημόνων; Δεν καταλαβαίνετε ότι με αυτήν την αντεργατική πολιτική που επιθετικά ακολουθείτε, θα αυξηθούν οι ανισότητες; Και όπως όλοι οι διεθνείς οργανισμοί, όπως ο ΟΟΣΑ και η Παγκόσμια Τράπεζα, επισημαίνουν ότι οι ανισότητες πέραν όλων των άλλων, πέρα από αντικοινωνικές, είναι και αντιαναπτυξιακές; Η αλήθεια είναι ότι επιλέγετε να υπονομεύσετε τις αναπτυξιακές προοπτικές της χώρας μέσω της ΔΕΗ μόνο και μόνο για να εξασφαλίσετε υψηλότερη κερδοφορία στους ιδιώτες. Αν αυτό δεν είναι ανευθυνότητα, τότε τι είναι; Ακόμα πιο ανεύθυνη, όμως, είναι η επιλογή στους νέους διορισμούς να παρακαμφθεί το ΑΣΕΠ. Έχουμε, δηλαδή, επαναφορά σε ένα καθεστώς - αυτό το καθεστώς το οποίο βλέπουμε αυτές τις μέρες και σε άλλες πλευρές του δημοσίου - που επί δεκαετίες αλόγιστα θεσπίσατε, ενισχύσατε και χρησιμοποιήσατε για μικροκομματικό όφελος. Πρόκειται για μία μείζονα οπισθοδρόμηση σε σχέση με την διακυβέρνηση του ΣΥΡΙΖΑ στο πελατειακό κράτος. Μία οπισθοδρόμηση την οποία, δυστυχώς, βλέπουμε σε πάρα πολλές πτυχές της πολιτικής σας, σε πάρα πολλές ανεύθυνες επιλογές τις οποίες κάνετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, όμως, να πω ότι πάρα πολύ κρίσιμο κατά τη γνώμη μου - και φαίνεται ότι δυστυχώς εδώ ούτε και η διεθνής εμπειρία είναι οδηγός για εσάς - είναι η επιλογή σας να ιδιωτικοποιήσετε την ΔΕΠΑ, όπως επιδιώκετε με το παρόν νομοσχέδιο αλλά και να ιδιωτικοποιήσετε μέσω αυτής τα δίκτυα του φυσικού αερίου της χώρας. Παραχωρείτε σε ιδιώτες ολόκληρο το ποσοστό του δημοσίου στην εμπορία και κυρίως στις υποδομές, σε δίκτυα μιας επιχείρησης που βεβαίως δεν είναι μία επιχείρηση όπως όλες οι άλλες. Τα δίκτυα αυτά συνιστούν φυσικό μονοπώλιο και κατασκευάστηκαν από το υστέρημα του ελληνικού λαού. Εκχωρείτε, λοιπόν, αυτό το μονοπώλιο σε ιδιώτες. Δημιουργείται έτσι ένα ιδιωτικό μονοπώλιο. Αυτή η μονοπωλιακή διαχείριση και ιδιοκτησία του δικτύου θα ανεβάσει αφενός το κόστος για νοικοκυριά και επιχειρήσεις. Θα υπονομεύσει, όμως, και την επέκταση του δικτύου σε όλες τις περιοχές της χώρας όπως πρέπει να γίνει, γιατί βεβαίως μοναδικό κριτήριο θα είναι η κερδοφορία. Και όλα αυτά θα γίνουν χωρίς κανένα σχέδιο για την ασφάλεια του εφοδιασμού και το κόστος και την ποιότητα της ενέργειας για την ανάπτυξη των δικτύων.
Κλείστε, κύριε Χαρίτση. Κλείστε, τελευταία πρόταση.
Θα είμαι πολύ σύντομος.
Όχι, δεν υπάρχει συντομία. Κλείστε! Αυτή είναι η τελευταία φράση. Κλείστε!
Δεν σας εγκαλούμε, λοιπόν, κύριοι της Κυβέρνησης, γιατί δεν συμφωνείτε με την ενεργειακή πολιτική του ΣΥΡΙΖΑ. Σας εγκαλούμε, όμως, για την άρνησή σας να βγάλετε τα απαραίτητα συμπεράσματα απ' αυτά τα οποία συνέβησαν στη χώρα μας και διεθνώς τα τελευταία χρόνια, αυτά τα συμπεράσματα τα οποία θα έπρεπε να σας οδηγήσουν σε μία προάσπιση του δημοσίου συμφέροντος, σε ένα ολοκληρωμένο σχέδιο για την ανάπτυξη και τη βιωσιμότητα της Δημόσιας Επιχείρησης Ηλεκτρισμού. Ένα σχέδιο το οποίο δεν βλέπουμε. Αντιθέτως αυτό το οποίο βλέπουμε είναι μία συντεταγμένη προσπάθεια για την πλήρη εκποίηση της δημόσιας περιουσίας στον πολύ κρίσιμο για την παραγωγική ανασυγκρότηση της χώρας κλάδο της ενέργειας. Σας ευχαριστώ πολύ.
Τον λόγο έχει η κ. Θεοπίστη Πέρκα από τον ΣΥΡΙΖΑ για επτά λεπτά.
Αγαπητοί συνάδελφοι έχουμε σήμερα ένα αποκαλυπτικό νομοσχέδιο. Μετά τη δήλωση του Πρωθυπουργού από το βήμα του ΟΗΕ για την πλήρη απολιγνιτοποίηση της χώρας έως το 2028, έρχεται το παρόν νομοσχέδιο που ξεδιπλώνει το σχέδιο της Κυβέρνησης, το οποίο όμως δεν υποστηρίζεται από κανένα σχεδιασμό. Είναι σχέδιο χωρίς σχέδιο δηλαδή. Εξαγγελίες εντυπωσιασμού χωρίς καμμία τεκμηρίωση, καμμία εναλλακτική πρόταση. Δεν έχετε κανένα σχέδιο για την ασφάλεια εφοδιασμού και την ενεργειακή εξάρτηση της χώρας, κανένα σχέδιο για το κόστος ενέργειας, κανένα σχέδιο για τη δίκαιη μετάβαση της οικονομίας και της κοινωνίας, αλλά και των λιγνιτικών περιοχών. Δεν υπάρχει κανένα σχέδιο μόνο εξαγγελίες, χωρίς να εξειδικεύονται μέτρα για τη στήριξη της περιοχής της δυτικής Μακεδονίας και των κατοίκων της. Ξέρετε, η απολιγνιτοποίηση δεν εντέλλεται, ούτε απλώς εξαγγέλλεται. Σας προκαλούμε επιμόνως εδώ και καιρό να μας παρουσιάσετε τον σχεδιασμό σας. Ποια ακριβώς βήματα θα ακολουθήσετε προκειμένου να έχουμε δίκαιη μετάβαση; Πως θα επουλωθούν οι πληγές των Νομών Φλώρινας και Κοζάνης, που είναι η καρδιά του μεγαλύτερου λιγνιτικού κέντρου της Νοτιοανατολικής Ευρώπης; Ποιο παραγωγικό μοντέλο θα υποστηρίξετε στην περιοχή; Τι θα απογίνουν οι επιχειρήσεις που δραστηριοποιούνται στον χώρο; Τι θα απογίνουν οι κάτοικοι και οι εργαζόμενοι; Πώς θα γίνει η αποκατάσταση; Πώς θα αξιοποιηθεί το επενδεδυμένο κεφάλαιο των σύγχρονων μονάδων; Τι θα γίνει με την «Πτολεμαΐδα 5»; Μια ολόκληρη περιοχή στηρίζεται οικονομικά και επιχειρηματικά μόνο στον λιγνίτη όλα αυτά τα χρόνια και αυτό είναι αποκλειστικό έργο των κυβερνήσεων Νέας Δημοκρατίας και ΠΑΣΟΚ. Ερχόμαστε, λοιπόν, στο σήμερα, σε μια νέα εποχή στην οποία πρέπει να ξέρουμε τα λάθη που έχουν γίνει και πώς δεν θα ξαναγυρίσουμε σε αυτά. Αν συνεχίσουμε να πορευόμαστε χωρίς πυξίδα τα τραγικά λάθη θα αναβαθμιστούν σε εγκληματικά γιατί είναι εγκληματική η έλλειψη στοιχειώδους σχεδιασμού που αναφέρεται ακόμα και στην έκθεση αξιολόγησης της Κομισιόν και δυστυχώς επιβεβαιώθηκε και στο πλαίσιο του κοινοβουλευτικού ελέγχου της Κυβέρνησης. Σας καταθέσαμε ερώτημα με θέμα το σχεδιασμό και τους πόρους για τη δίκαιη μετάβαση των λιγνιτικών περιοχών. Η απάντησή σας δεν ήταν ικανοποιητική. Επίσης καταθέσαμε τροπολογία στο αναπτυξιακό νομοσχέδιο με θέμα ένταξη των λιγνιτικών περιοχών της χώρας σε νέο ειδικό καθεστώς του αναπτυξιακού νόμου. Προφανώς δεν την κάνατε αποδεχτή. Ξέρετε, η κυβέρνηση του ΣΥΡΙΖΑ είχε εθνικό σχέδιο για την ενέργεια και το κλίμα έως το 2030 κατατεθειμένο και με πολύ καλή αξιολόγηση από την Ευρωπαϊκή Ένωση. Επίσης με κυβέρνηση ΣΥΡΙΖΑ ζητήθηκε τεχνική βοήθεια για το θέμα της ομαλής και δίκαιης μετάβασης στη μεταλιγνιτική εποχή από την SRSS, το αρμόδιο όργανο της Ευρωπαϊκής Επιτροπής, καθώς και από την Παγκόσμια Τράπεζα με σχετική μελέτη επί του θέματος. Απολιγνιτοποίηση, λοιπόν, το 2028 χωρίς σχέδιο για το θέμα της δίκαιης μετάβασης. Ακόμη και η WWF, μια καθαρά περιβαλλοντική οργάνωση, λέει «ναι» στην απολογνιτοποίηση, αλλά με σχέδιο, με οργάνωση, όχι ασύντακτα και άμεσα. Πάμε τώρα στην καρδιά του νομοσχεδίου που αφορά τη ΔΕΠΑ. Ακολουθείτε την παλιά καλή συνταγή επένδυση και ανάπτυξη ίσον ιδιωτικοποίηση άνευ όρων και ορίων. Προωθείτε την άμεση ιδιωτικοποίηση των δικτύων φυσικού αερίου, ολόκληρο το ποσοστό του δημόσιου 65%, τόσο στις υποδομές όσο και στην εμπορία. Στο κομμάτι της εμπορίας βεβαίως να ανοίξει η αγορά, να υπάρχει συμμετοχή ιδιωτικών κεφαλαίων και επιχειρήσεων, να υπάρχει ανταγωνισμός αν και εδώ θα έπρεπε να υπάρχει η παρουσία του δημοσίου ώστε να λειτουργήσει εξισορροπητικά. Αλλά τις υποδομές που είναι φυσικό μονοπώλιο είναι ακατανόητο γιατί η Κυβέρνηση Νέας Δημοκρατίας τις δίνει για να μην πούμε και για τους όρους της εκποίησης. Πρόκειται για νεοφιλελεύθερη ιδεοληψία να έχουμε συνθήκες δημιουργίας ενός ιδιωτικού μονοπωλίου. Πόσο λογικό ακούγεται να παραχωρείς στον ιδιώτη ένα φυσικό μονοπώλιο που έγινε με δημόσιο χρήμα και να μην έχεις έστω ένα μειοψηφικό πακέτο; Η πλήρης αποχώρηση του δημοσίου από τη ΔΕΠΑ θέτει εκτός των άλλων σε κίνδυνο και την επέκταση του δικτύου. Γιατί δεν μπορούμε να διακρίνουμε πώς θα εξαναγκάσετε τον ιδιώτη να κάνει έργα και με ποιες προϋποθέσεις. Να υπενθυμίσουμε ότι η υποχρέωση αυτή αποσύρθηκε μετά τη διαβούλευση από το νομοσχέδιο. Εδώ υπενθυμίζουμε ότι εμείς είχαμε έναν σχεδιασμό για επέκταση του δικτύου σε πάνω από τριάντα πόλεις που ήταν δίπλα στον κεντρικό αγωγό ΔΕΣΦΑ. Προφανώς κάθε άλλο παρά αρκετές είναι αξιωματικές τοποθετήσεις περί ανταγωνισμού και ανάγκης ως νομοτέλειας απόσυρσης του κράτους από κάθε παραγωγική δραστηριότητα. Αυτοί οι αφορισμοί άλλωστε χάνουν έδαφος μπροστά στην πραγματικότητα, όπως δείχνουν παραδείγματα από τις υπόλοιπες ευρωπαϊκές χώρες. Ακούστηκαν αρκετές χώρες σήμερα. Εγώ θέλω να μου εξηγήσετε ποιο ακριβώς μοντέλο, που έχει και καλά αποτελέσματα, αντιγράφετε. Περιμένουμε μία απάντηση. Σε ποια χώρα γίνεται αυτό; Κύριοι της Κυβέρνησης σε κάθε νομοσχέδιο που έρχεται στη Βουλή υπάρχουν πάντα δύο θέματα που επιμένετε με απίστευτο κυνισμό. Το πρώτο αφορά σε εξυπηρέτηση συμφερόντων. Πλέον δεν μας αιφνιδιάζει και μάλιστα μπορώ να πω ότι το μόνο που έχουμε να κάνουμε είναι να ψάχνουμε για ονόματα και διευθύνσεις και αυτό είναι εύκολο. Στο σημερινό νομοσχέδιο πολλά ερωτηματικά εγείρονται για τη μεταφορά του σταθμού υγροποιημένου αερίου της Αλεξανδρούπολης μετά τη διαβούλευση στη ΔΕΠΑ Εμπορίας, όχι στην Υποδομών ή Διεθνών Έργων. Ο σταθμός αυτός αποτελεί βαριά υποδομή και πύλη εισόδου φυσικού αερίου στη χώρα και η παράλογη επιλογή δημιουργεί σοβαρά ερωτήματα αδιαφάνειας και ανισοτιμίας, ενώ περιορίζει τον ανταγωνισμό και τα γεωπολιτικά συμφέροντα της χώρας. Το δεύτερο θέμα αποτελεί μονότονη εμμονή για τους εργαζόμενους στα εργασιακά δικαιώματα. Αυτό το νομοσχέδιο φέρνει τη διάλυση του ΑΣΕΠ και κατάργηση συλλογικών συμβάσεων εργασίας ενώ συγχρόνως φέρνει διατάξεις για τα golden boys με υψηλούς μισθούς, λιμουζίνες κ.λπ.. Είναι αντιφατικές διατάξεις που προκαλούν την κοινωνία. Η σκανδαλώδης επαναφορά του ρουσφετιού και της αναξιοκρατίας δεν σας επιτρέπει να ξαναμιλήσετε για brain drain, πρόοδο, ίσες ευκαιρίες και άλλα τέτοια ωραία που κοσμούν τις ομιλίες σας, αλλά όχι τις πολιτικές σας. Δυστυχώς θα σταματήσω εδώ γιατί θέλω να διευκρινίσω και μερικά πράγματα σε ότι αφορά τη ΔΕΗ γιατί πολλά ακουστήκαν, πολλά ψέματα ακούστηκαν. Πράγματι η ΔΕΗ το 2014 είχε κέρδη 91 εκατομμύρια. Τα 70 από αυτά, όμως, ανήκαν στον ΑΔΜΗΕ ο οποίος σήμερα είναι μία άλλη επιχείρηση. Μετράτε και ξαναμετράτε και δεν έχετε πει κανένας σας ότι έχει αποσχιστεί ο ΑΔΜΗΕ και σήμερα είναι μία άλλη εταιρεία. Το 2013 είχε ζημιές 225 εκατομμύρια, το 2008 αδιευκρίνιστο νούμερο νομίζω ήταν πάνω από 400 εκατομμύρια. Στα δε περίφημα 900 εκατομμύρια το ξέρετε ότι είναι και απομείωση της αξίας λόγω της αποεπένδυσης, ότι είναι και η εθελουσία έξοδος 165 εκατομμύρια και χίλιες άλλες δυο λογιστικές και άλλες υποχρεώσεις. Εγώ όμως θα πω τι έχει γίνει από το 2015 μέχρι σήμερα στη ΔΕΗ. Μείωσε το δανεισμό της κατά 1 δισ. Έκανε επενδύσεις 1,3 δισ. Κάλυψε τα ελλείμματα του ειδικού λογαριασμού των ΑΠΕ. Κατέβαλε 126 εκατομμύρια του 2017, παλιά χρωστούμενα από την αμαρτωλή ιστορία της «ENERGA» και «HELLAS POWER». Και βέβαια επιβαρύνθηκε από τα ΝΟΜΕ τα οποία ΝΟΜΕ ήταν σχεδιασμός της ΡΑΕ από το 2013, αναφέρονται στο δεύτερο μνημόνιο και παρακαλώ πάρτε ένα μολυβάκι και σβήστε το από τις ομιλίες σας. Δεν θα το ξαναπούμε αυτό. Είναι έτσι. Ένα ερώτημα και κλείνω. Επειδή πήρατε πολλά συγχαρητήρια, κύριε Υπουργέ, για το πώς σώσατε τη ΔΕΗ, εγώ θέλω να μάθω τι ακριβώς κάνατε. Ποιο ήταν το επιχειρησιακό σχέδιο; Να χρεώσετε 500 εκατομμύρια τους καταναλωτές, που ούτως ή άλλως νομίζω ότι οι λογαριασμοί αυτοί δεν έχουν εισπραχθεί, για να πω ότι ήταν αυτό. Ότι θα δώσετε ΥΚΩ που χρωστούσαν οι παλιές κυβερνήσεις έως το 2011 τα οποία επίσης ξέρω ότι δεν έχουν μεταφερθεί; Περιμένω μια απάντηση. Ευχαριστώ.
Ευχαριστούμε.
Κύριε Πρόεδρε, ζητώ τον λόγο, για λίγο.
Τον λόγο έχει ο κύριος Υπουργός.
Δεν χρειάζομαι πολλή ώρα, πιο πολύ για τα πρακτικά γιατί έχω την εντύπωση ότι οι συνάδελφοί του ΣΥΡΙΖΑ σε αυθυποβολή όντες θα συνεχίσουν να λένε τα ίδια. Αλλά, επειδή όλοι έχουμε γνωστούς, φίλους, μας βλέπουν αυτήν την ώρα στην τηλεόραση κάποιοι, θέλω ίσα - ίσα μερικά πράγματα να καταγραφούν στα Πρακτικά, για να μην υπάρχουν παρεξηγήσεις. Δεν θα ξανά αρχίσω να λέω για τα ΝΟΜΕ και ποιος τα εισήγαγε. Έχω πει ότι ήταν ο ν.4389/2016. Δεν θα αρχίσω να λέω τι άλλαξε στη ΔΕΗ και πάλι. Ρωτήστε την «ERNST &YOUNG», που εσείς διορίσατε, η διοίκησή σας, ορκωτό ελεγκτή να σας πει τι άλλαξε. Ρωτήστε την «STANDARD & POOR'S» που αναβάθμισε τη ΔΕΗ να σας πει τι άλλαξε. Θέλω να αναφερθώ σε μερικές κατηγορίες που μου προσάπτονται σωρηδόν από το μεσημέρι. Ακούω, δεν δίνω ιδιαίτερη σημασία πρέπει να σας πω και δεν δίνει και ο κόσμος γιατί ξέρει ότι ο ΣΥΡΙΖΑ είναι ο Πινόκιο της πολιτικής στην Ελλάδα και κινδυνεύετε και η αλήθεια να λέτε καμμιά φορά κανείς να μην σας πιστεύει και πρέπει να το προσέξετε. Αλλά, επειδή σας είπε ότι όλοι έχουμε οικογένεια, παιδιά κ.λπ., για τα Πρακτικά θέλω να πω δυο - τρία πράγματα για να καταγραφούν και συνεχίστε να λέτε ό,τι θέλετε. Το ένα είναι ότι αυτό που είπα για τη «ΔΕΗ ΑΝΑΝΕΩΣΙΜΕΣ» και το τι ισχύει και το ανέφερα το μεσημέρι ήταν απολύτως αλήθεια. Έχω εδώ τον κανονισμό. Έχει εγκριθεί από το συμβούλιο το δικό σας, του ΣΥΡΙΖΑ στις 10 Αυγούστου του 2017 και ισχύει. Σας αρέσει, δεν σας αρέσει, δεν ξέρω τι πιστεύετε, αλλά ισχύει. Είναι έτσι. Δεν υπάρχει δεύτερη ερμηνεία. Στα ψέματα είστε πρωταθλητές, λέτε πάλι ψέματα. Δεν εκπλήσσεται κανένας. Θα συνεχίσετε να τα λέτε. Δεν θα συνεχίσω να απαντάω, απλώς. Είναι εδώ ο κανονισμός, τον έχω αποθηκευμένο και στο τηλέφωνό μου. Να πάω σε έναν εκτυπωτή να τον καταθέσω στα Πρακτικά για όποια αξία έχουν όχι ότι θα πειστείτε από τα Πρακτικά. Θα λέτε ότι δε λέει 10 Αυγούστου, ότι λέει - ξέρω 'γω - άλλες ημερομηνίες. Εσείς είστε ικανοί για όλα. Το δεύτερο το οποίο θέλω να σας πω είναι ότι προφανώς λέτε ψέματα και για τον ΟΤΕ. Λέτε ότι η τελευταία σύμβαση που έχει υπογραφεί στον ΟΤΕ ήταν το 2014. Είναι ψέμα, ψέμα, ψέμα, κατά συρροήν ψέματα. Να σας πω τι έχει συμβεί, γιατί ρώτησα και στον ΟΤΕ. Έχουν υπογραφεί τρεις συμβάσεις: 2012-2014 τριετής, 2015-2017- κάποιος κυβερνούσε σε αυτή τη χώρα - τριετής, 2018-2019 διετής. Με εσάς έχουν υπογραφεί οι δύο από τις τρεις συμβάσεις, με άλλο καθεστώς για τους καινούργιους εργαζόμενους και με διαφορετικό γενικά καθεστώς καινούργιων και παλιών ως προς πολλά ζητήματα. Τι το κάνετε; Τι επανέρχεστε, δηλαδή, σε πράγματα τα οποία δεν ξέρω και πόσο κομβικής σημασίας είναι και υποβάλετε τον εαυτό σας σε αυτόν τον πολιτικό εξευτελισμό - δεν μπορώ να το πω διαφορετικά - να λέτε συνεχώς και αδιαλείπτως ψέματα. Για ποιον λόγο; Τι έχετε να κερδίσετε και ερχόσαστε και τα λέτε στις έντεκα, στις δώδεκα το βράδυ και συνεχίζετε ακόμη. Μα, για όνομα του θεού, πρέπει να το δείτε, να το ψάξετε αυτό το πράγμα. Θα συνεχίσω και άλλο. Το ίδιο και για την νομολογία του Αρείου Πάγου. Το ήλεγξα ξανά πάλι με δικηγόρους, με καθηγητές. Αυτά που λέτε είναι του αέρα και όλα αυτά τα οποία παρουσίασα στη Βουλή, οι αποφάσεις ισχύουν και για την εργατική νομοθεσία και συνάδουν απολύτως με το πνεύμα και το γράμμα του νομοσχεδίου εδώ. Εσείς λέτε όχι, ψεύδεται η Κυβέρνηση, ψεύδεται ο Υπουργός. Δεν ψεύδεται. Μπορεί να διαφωνείτε με την απόφαση του Αρείου Πάγου, αλλά είναι αυτή. Όπως, επίσης, ψεύδεστε ακόμα και στην αποκρατικοποίηση του ΔΕΣΦΑ. Για ποιον λόγο λέτε ότι πήρε ο ΔΕΣΦΑ στην πρώτη αποκρατικοποίηση που ακυρώθηκε στη συνέχεια 135 εκατομμύρια και στη δεύτερη 535 εκατομμύρια; Στην πρώτη πήρατε 300 εκατομμύρια και στη δεύτερη πράγματι 535 εκατομμύρια. Τα πήρε γιατί είχε παραπάνω λεφτά στο ταμείο. Τα είχαμε εξηγήσει τότε και είχε μιλήσει εδώ ο κ. Σκρέκας. Πράγματι, ήταν περισσότερα τα λεφτά, αλλά έχετε λόγο και αντί να πείτε ότι από 400 εκατομμύρια πήγε 535 εκατομμύρια θα ήταν υπέρ σας να λέτε ότι από 135 εκατομμύρια πήγε 535 εκατομμύρια. Τι είναι αυτό; Αισθάνεστε ωραία τώρα που το ακούτε; Ξέρω και εγώ; Εκτός και αν είστε σε διαρκή αυθυποβολή ή λειτουργείτε ως θρησκευτική σέκτα και θεωρείτε ότι υπηρετείτε κάποιον ανώτερο σκοπό με το να λασπολογείτε ασυστόλως, να λέτε ψέματα ασυστόλως, τα οποία προφανώς περιμένω να ακούσω και τώρα, γιατί αλίμονο αν είχα την ψευδαίσθηση ότι αυτή μου η παρέμβαση θα σας έπειθε. Όμως, πιο πολύ σας είπα ότι τα λέω για τους φίλους μου, για την οικογένειά μου και για τα Πρακτικά της Βουλής, για όποιον έχει ενδεχομένως το ενδιαφέρον να κοιτάξει τι λέγαμε κάποτε για αυτό εδώ το νομοσχέδιο. Αυτά!
Κύριε Πρόεδρε, μπορώ να έχω τον λόγο για τρία λεπτά;
Κύριε Τζανακόπουλε, θα σας δώσω τον λόγο για δύο λεπτά.
Έχω τριτολογία για τρία λεπτά.
Εγώ θα σας δώσω τρία λεπτά για να μην κάνουνε φασαρίες τέτοια ώρα.
Ευχαριστώ πολύ, κύριε Πρόεδρε. Κοιτάξτε να δείτε, κύριε Υπουργέ, δεν ενδιαφέρεται και κανένας για αυτά που λέτε, διότι πλέον η αξιοπιστία σας έχει αγγίξει, όπως είπα και στην ομιλία μου, το απόλυτο ναδίρ. Κανένας πια δεν πιστεύει ούτε μια λέξη από αυτά τα οποία επικαλείστε. Και ένα στοιχείο, το οποίο τεκμηριώνει αυτόν τον ισχυρισμό, κύριε Υπουργέ, είναι ότι δεν τολμήσατε το πρωί όταν απαριθμούσατε αποφάσεις του Αρείου Πάγου, κανονισμούς τους οποίους εσείς είχατε δημιουργήσει με τη φαντασία σας, ότι δήθεν ισχύουν και συλλογικές συμβάσεις εργασίας, οι οποίες υποτίθεται ότι υπεγράφησαν με ευθύνη, μάλιστα είπατε της Κυβέρνησης ΣΥΡΙΖΑ, δεν τολμήσατε καν να τα καταθέσετε στα Πρακτικά. Ακριβώς, λοιπόν, και μόνο για τα Πρακτικά και με απόλυτη αδιαφορία για τα απίστευτα ψεύδη που δεν ντρέπεται ο Υπουργός ακόμα και στις δώδεκα το βράδυ να επαναλαμβάνει σε αυτήν εδώ την Αίθουσα, θα σας πω τα εξής: Κατ' αρχάς, θα ήταν προτιμότερο να επιμένετε σε αυτά τα οποία γνωρίζετε και να μην προσπαθείτε να φτιάξετε νομικό επιχείρημα εκεί που δεν υπάρχει. Συλλογική σύμβαση εργασίας, κύριε Υπουργέ, υπογράφεται μεταξύ του εργοδότη και των εργαζομένων. Εφόσον αυτή η συλλογική σύμβαση εργασίας προβλέπει συγκεκριμένα μισθολογικά κλιμάκια, θα κριθεί στη συνέχεια από το δικαστήριο για το αν και κατά πόσο αυτά είναι σύμφωνα με το εργατικό δίκαιο ή όχι. Εμείς σας καταγγέλλουμε για κάτι άλλο και μιλώ συγκεκριμένα για την περίπτωση του ΟΤΕ. Σας καταγγέλλω το γεγονός ότι εσείς ως Κυβέρνηση και εσείς ως Υπουργός βάζετε την υπογραφή σας σε νομοθετική παρέμβαση η οποία καταργεί συλλογική σύμβαση εργασίας. Και εσείς μας μιλάτε για συλλογική σύμβαση εργασίας μεταξύ εργοδοτών και εργαζομένων. Αν δεν μπορείτε να το καταλάβετε, μπορούμε να κάτσουμε εδώ μέχρι τις έξι το πρωί να σας εξηγήσω τη νομική διαφορά, που μάλλον οι σύμβουλοί σας δεν σας έχουν εξηγήσει. Σε κάθε περίπτωση η ρήτρα στην οποία αναφέρεστε για πρώτη φορά μπήκε σε συλλογική σύμβαση εργασίας το 2014. Εν πάση περιπτώσει, έχουμε κουραστεί να λέμε τα ίδια και τα ίδια, να σας εξηγούμε. Αν θέλετε μπορούμε να σας κάνουμε και μαθήματα νομικής για να είστε λίγο πιο, αν θέλετε, τεκμηριωμένος στην επόμενή σας τοποθέτηση. Όμως, εν πάση περιπτώσει, σταματήστε επιτέλους να εκτίθεστε ή σταματήστε να λέτε εσκεμμένα ψέματα. Δεύτερον, κανονισμός εργασίας. Ο κανονισμός εργασίας στον οποίο αναφέρεστε είναι αφ' ενός σχέδιο…
Δεν είναι σχέδιο!
Είναι σχέδιο! Δεν έχει συμφωνηθεί ποτέ μεταξύ εργοδότη και εργαζόμενου, καθώς και σε κανέναν τους σημείο! Κύριε Υπουργέ, σταματήστε να λέτε ψέματα στις δώδεκα το βράδυ! Είστε ένας ψεύτης! Παραδεχθείτε επιτέλους ότι σας παραπλάνησαν. Ζητήστε μια συγγνώμη σε αυτήν εδώ της Αίθουσα έστω και στις δώδεκα και μισή το βράδυ, για τα παιδιά σας, κύριε Υπουργέ, για να ξέρουν τα παιδιά σας ότι είστε ειλικρινής απέναντι στην Εθνική Αντιπροσωπία.
Για όνομα της Παναγιάς! Τον έχω εδώ!
Δεν ίσχυσε κανένας κανονισμός εργασίας από το 2017. Ο κανονισμός εργασίας ο οποίος εγκρίθηκε μεταξύ εργοδοτών και εργαζομένων ήταν το 2019 και έλεγε σαφέστατα ότι οι εργαζόμενοι των ανανεώσιμων πηγών θα πρέπει να καλυφθούν από την συλλογική σύμβαση της ΔΕΗ. Σταματήστε τη σπέκουλα! Σταματήστε τα ψέματα! Εκτίθεστε, δεν το καταλαβαίνετε;
Κλείστε, κύριε Τζανακόπουλε.
Θα κλείσω, κύριε Πρόεδρε, αλλά δεν επιτρέπεται μέσα σε αυτήν εδώ την Αίθουσα, έστω και αυτήν την ώρα να ακούγονται…
Σας παρακαλώ, ολοκληρώστε.
Ο κύριος Υπουργός, ενώ είχε τη δυνατότητα από τις τέσσερις το απόγευμα, τις πέντε το απόγευμα, τις έξι, τις επτά, τις οκτώ αποφάσισε να πάρει τον λόγο για να κάνει μαθήματα ειλικρίνειας στις δώδεκα το βράδυ. Όμως, εδώ να ξέρετε, κύριε Χατζηδάκη, δεν είναι η συνεδρίαση των τομεαρχών της Νέας Δημοκρατίας. Εδώ είναι η Εθνική Αντιπροσωπία και θα παίρνετε απάντηση σε όλα σας τα ψεύδη ένα προς ένα για να καταλάβετε ότι δεν μπορείτε πλέον να συνεχίσετε να παραπλανείτε ούτε τον ελληνικό λαό ούτε την Εθνική Αντιπροσωπία. Κλείνω με το ζήτημα περί των αποφάσεων του Αρείου Πάγου. Σας τις καταθέσαμε στα Πρακτικά. Καταλαβαίνω ότι έχετε μια δυσκολία στο διάβασμα. Αν θέλετε μπορείτε να τους ρίξετε μια ματιά και να καταλάβετε ότι οι υποθέσεις για τις οποίες μιλάτε και οι αποφάσεις για τις οποίες μιλάτε δεν έχουν καμμία απολύτως σχέση με αυτά τα οποία επικαλεστήκατε το πρωί. Μην ζητάτε τα ρέστα από τον ΣΥΡΙΖΑ για το γεγονός ότι οι νομικοί σας σύμβουλοι και ενδεχομένως αυτοί που σας συμβουλεύουν δικηγορικά, μέλη της Κοινοβουλευτικής Ομάδας της Νέας Δημοκρατίας σας παραπλάνησαν. Εν πάση περιπτώσει, κάποια στιγμή πάρτε την ευθύνη για αυτό το οποίο κάνετε. Ο χρόνος πρόσληψης κατά παγία νομολογία του Αρείου Πάγου δεν αποτελεί λόγο δυσμενούς, διακριτής μεταχείρισης. Τι να κάνουμε τώρα; Όσο και να προσπαθείτε να μας πείσετε περί του αντιθέτου, έχετε κάνει και νομικό λάθος και έχετε παραπλανήσει εσκεμμένα, εκών, άκων, την εθνική αντιπροσωπία. Κλείνω…
Ολοκληρώστε, κύριε Τζανακόπουλε.
Γιατί σας ενοχλούν;
Μη διακόπτετε και ολοκληρώστε, κύριε Τζανακόπουλε.
Εδώ δεν περνάνε οι επιχειρήσεις λογοκρισίας σας, κύριοι. Να το έχετε υπ' όψιν σας αυτό από εδώ και στο εξής και θα τα ακούτε. Πάμε τώρα στο τελευταίο…
Όχι, δεν πάμε στο τελευταίο. Πηγαίνετε στα δέκα λεπτά.
…σε σχέση με τον διαγωνισμό για τη ΔΕΣΦΑ. Το τίμημα το οποίο θα καταβαλλόταν μετά τα δικαιώματα επιστροφής…
Κύριε Τζανακόπουλε, με συγχωρείτε, ειπώθηκαν…
…τα οποία είχε συμφωνήσει η δική σας Κυβέρνηση, θα ήταν 135 εκατομμύρια ευρώ, κύριε Χατζηδάκη. Πάρτε το πολιτικό κόστος να αποδεχθείτε ότι προκαλέσατε ζημιά στη χώρα και εσείς και η παράταξή σας και με τα 25 δισεκατομμύρια που μας αφήσατε αμανάτι το 2009, όταν αφήσατε τη διακυβέρνηση της χώρας, αλλά και με όσα κάνατε από το 2011 μέχρι το 2015. Και εν πάση περιπτώσει, κάποια στιγμή σεβαστείτε τη νοημοσύνη των Ελλήνων πολιτών.
Κύριε Υπουργέ, θέλετε τον λόγο;
Ναι.
Ορίστε, έχετε τον λόγο.
Επιμένω προφανώς σε όλα όσα είπα και δεν θέλω να ακολουθήσω τον κ. Τζανακόπουλο. Ας κάνει ό,τι νομίζει. Είναι δικό του θέμα προσωπικό, οικογενειακό, πολιτικό. Ό,τι θέλει ας κάνει. Απλώς, εγώ θέλω, πέραν όλων των άλλων που σας είπα προηγουμένως, να σας πω: Ας έλθει όποιος θέλει, να δει το τηλέφωνό μου. Τι άλλο να σας πω; Έχω μπροστά μου τον Κανονισμό που λέει ο κ. Τζανακόπουλος ότι δεν υπάρχει.
Σχέδιο είναι. Σταματήστε τα ψέματα.
Εάν νομίζετε ότι βλέπω οπτασία…
Είστε ψεύτης. Τι να κάνω;
Λέει: Ο παρών Κανονισμός Εργασίας εγκρίθηκε στις 10 Αυγούστου από το διοικητικό συμβούλιο.
Είστε ψεύτης.
Παρακαλώ. Κύριε Τζανακόπουλε, είπατε την άποψή σας, ας πει και ο κύριος Υπουργός την άποψή του.
Εγκρίθηκε. Τώρα μίλησα με τη Διοίκηση της ΔΕΗ και μου είπε και εκείνη ότι εγκρίθηκε. Ούτε η Νέα Δημοκρατία θα κερδίσει τις επόμενες εκλογές από αυτό, ούτε εσείς, αλλά έχω μπροστά μου το κείμενο. Μη φτάσουμε σε αυτό το επίπεδο. Εν πάση περιπτώσει, μην το κάνουμε αυτό στους εαυτούς μας.
Εσείς να μην το κάνετε στον εαυτό σας. Εκτίθεστε!
Έλεος πια! Κάνετε ό,τι άλλο θέλετε. Σας είπα: Οι Πινόκιο της πολιτικής ζωής της χώρας.
Τον λόγο έχει ο κ. Ευστάθιος Κωνσταντινίδης για επτά λεπτά.
Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κυρίες και κύριοι συνάδελφοι, μας κατηγορεί ο ΣΥΡΙΖΑ ότι παρά το γεγονός ότι είμαστε η Κυβέρνηση, τους ασκούμε κριτική σαν να είμαστε ακόμα Αντιπολίτευση. Όμως, η πολιτική και η διοίκηση έχουν συνέχεια και γι' αυτό η σύγκριση ανάμεσα στα έργα και τις ημέρες των κυβερνήσεων είναι αυτονόητη. Συνεπώς η κατάσταση που παρέλαβε η Νέα Δημοκρατία και τα προβλήματα που καλείται να επιλύσει συνδέονται απολύτως με τη διακυβέρνησή σας. Αναμφίβολα το πεδίο της ενέργειας δεν είναι πρόσφορο για την Αξιωματική Αντιπολίτευση, αφού η πολιτική της στη ΔΕΗ δεν έχει δάφνες να επιδείξει. Το αντίθετο, είχε επιζήμιες και δραματικές συνέπειες στην επιχείρηση και τις ενεργειακές περιφέρειες της χώρας. Ο ΣΥΡΙΖΑ ανέλαβε την επιχείρηση κερδοφόρα και μέσα σε τέσσερα χρόνια την κατέστησε τόσο ζημιογόνα και προβληματική, ώστε να απειλείται η βιωσιμότητά της. Τι μας έλεγε, όμως, πριν από πέντε χρόνια η τότε αντιπολίτευση και τι μας επαναλαμβάνει ανερυθρίαστα και σήμερα; Μας κατηγορούσε για εκποιήσεις περιουσιακών στοιχείων. Μετά οι εκποιήσεις έγιναν αποεπένδυση και σήμερα ξαναέγιναν ξεπούλημα. Και ας ήταν αυτοί που πούλησαν τα δίκτυα του ΑΔΜΗΕ και του ΔΕΣΦΑ. Και ας προσπάθησαν ανεπιτυχώς να πουλήσουν μονάδες της ΔΕΗ και μάλιστα χωρίς ελάχιστο τίμημα. Δείτε υποκρισία. Την ίδια ώρα που πωλούσαν μονάδες της ΔΕΗ, προσπαθούσαν δήθεν να κατοχυρώσουν συνταγματικά το δημόσιο χαρακτήρα επιχειρήσεων κοινής ωφέλειας, αγαθών και υποδομών. Μας λένε ακόμα για τις διαφορετικές κατηγορίες εργαζομένων, για τα ίδια καθήκοντα αμείβονται με διαφορετικό τρόπο. Τώρα το κατάλαβαν ότι στη ΔΕΗ απασχολούνται τρεις κατηγορίες εργαζομένων, συμβασιούχοι με επτάμηνα και δίμηνα, μόνιμοι παλιοί και νέοι υπάλληλοι και εργολαβικοί; Δεν ξέρετε ότι στη ΔΕΗ, κυρίες και κύριοι της Αντιπολίτευσης, ο ένας εργαζόμενος που φορτώνει με τον φορτωτή είναι εργολαβικός και ο άλλος που μετακινεί τα χώματα από τις αποθέσεις με το φορτηγό είναι ενδεχομένως συμβασιούχος ή μόνιμος; Δεν γνωρίζετε ότι οι διαφορετικές κατηγορίες εργαζομένων ήδη εδώ και χρόνια, και επί θητείας σας, είχαν διαφορετική μισθολογική και γενικά εργασιακή αντιμετώπιση; Μας κατηγορούν ότι με την πολιτική μας η ΔΕΗ χάνει πελάτες. Δεν το ξέρετε ότι αυτή είναι δική σας δέσμευση, κυρίες και κύριοι συνάδελφοι της Αξιωματικής Αντιπολίτευσης; Δεν ξέρετε ότι εκχωρήσατε το 50% του πελατολογίου της επιχείρησης χωρίς να λάβετε κανένα τίμημα; Μας κατηγορούν ότι απαξιώνουμε τη ΔΕΗ, τη στιγμή που στη θητεία τους οι εκθέσεις της επιχείρησης κατέγραφαν εξαιρετικά αρνητικές προοπτικές. Πώς υποκρίνεστε ότι δεν βλέπετε, κυρίες και κύριοι, τα στοιχεία; Το 2018 η ΔΕΗ έκλεισε με ζημιές 903 εκατομμύρια ευρώ. Ο κύκλος εργασιών της εταιρείας μειώθηκε κατά 201 εκατομμύρια ευρώ, σε ποσοστό 4,1% σε σύγκριση με το 2017. Στο τέλος του 2018 οι βραχυπρόθεσμες απαιτήσεις της εταιρείας υπολείπονταν κατά 949 εκατομμύρια ευρώ των βραχυπρόθεσμων αντίστοιχων υποχρεώσεών της. Την ίδια ώρα οι ελληνικές τράπεζες είχαν έκθεση στη ΔΕΗ ύψους 1,7 δισεκατομμύριο έναντι συνολικού χρέους 3,7 δισεκατομμύρια. Αμφισβητούνται αυτά τα στοιχεία; Μας κατηγορείτε τη στιγμή που η μετοχή της ΔΕΗ έχει τριπλασιαστεί επί διακυβέρνησης από τη Νέα Δημοκρατία. Μας κατηγορούν οι εκπρόσωποι του ΣΥΡΙΖΑ ότι η πολιτική της Νέας Δημοκρατίας εξυπηρετεί ιδιωτικά συμφέροντα, αυτοί που υποχρέωσαν τη ΔΕΗ με τις δημοπρασίες ΝΟΜΕ να πουλά στους ανταγωνιστές της σε τιμή χαμηλότερη του κόστους παραγωγής. Όμως, τελικά, κυρίες και κύριοι του ΣΥΡΙΖΑ, πρέπει κάποια στιγμή να καταλήξετε: Ήταν καλές ή κακές οι δημοπρασίες ΝΟΜΕ; Ο κ. Φάμελλος τις αποποιείται, τις αποδίδει σε εμάς. Ο κ. Σκουρλέτης τις υπερασπίζεται, λέει ότι η ΔΕΗ εισέπραξε 2 εκατομμύρια. Αποκρύπτει βέβαια ότι η ΔΕΗ μπήκε μέσα από την εφαρμογή των δημοπρασιών ΝΟΜΕ εκατοντάδες εκατομμύρια ευρώ. Επικαλούμαι στο σημείο αυτό ένα εδάφιο από την υποπαράγραφο Β2 «Ρυθμίσεις για την ηλεκτρική ενέργεια» του ν.4336/2015. Και σας διαβάζω το εδάφιο 4.3: «Ρυθμιζόμενες επιχειρήσεις δικτύων. Τον Σεπτέμβριο του 2015 οι αρχές θα συζητήσουν με την Ευρωπαϊκή Επιτροπή το σχεδιασμό του συστήματος δημοπρασιών ΝΟΜΕ με στόχο να μειωθούν κατά 25% τα μερίδια λιανικής και χονδρικής αγοράς της ΔΕΗ και να πέσουν κάτω από το 50% έως το 2020.». Τότε βέβαια Κυβέρνηση ήταν ο ΣΥΡΙΖΑ. «Σε περίπτωση που δεν είναι δυνατή η επίτευξη συμφωνίας για το ΝΟΜΕ έως τα τέλη Οκτωβρίου 2015, οι αρχές θα συμφωνήσουν με τους θεσμούς διαρθρωτικά μέτρα τα οποία θα εγκριθούν αμέσως και θα οδηγήσουν στα ίδια αποτελέσματα.». Το γεγονός ότι οι δημοπρασίες ΝΟΜΕ και η «μικρή» ΔΕΗ ήταν δύο παράλληλες διαδικασίες για το άνοιγμα της ενέργειας, είναι προφανές από το γεγονός ότι κατέτειναν στον ίδιο σκοπό, ότι δηλαδή με τη «μικρή» τότε λεγόμενη ΔΕΗ θα μεταβιβαζόταν πελατολόγιο της τάξης του 30% σε ανταγωνιστές, ενώ με τις ΝΟΜΕ είχε αναληφθεί η υποχρέωση για τη μεταβίβαση του 50%. Καταθέτω στα Πρακτικά τη σχετική εκτύπωση. [[Στο σημείο αυτό ο Βουλευτής κ. Ευστάθιος Κωνσταντινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, ήξερε ποιο θα ήταν το αποτέλεσμα από την εφαρμογή των ΝΟΜΕ η τότε κυβέρνηση; Επικαλούμαι, λοιπόν, στο σημείο αυτό σχετικό δημοσίευμα από τις προειδοποιήσεις που απηύθυνε ο τότε διευθύνων σύμβουλος. Τα καταθέτω και αυτά στα Πρακτικά. [[Στο σημείο αυτό ο Βουλευτής κ. Ευστάθιος Κωνσταντινίδης για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προέβλεπε και προειδοποιούσε ότι οι δημοπρασίες ΝΟΜΕ δεν ήταν αναγκαίος μηχανισμός και ενδεχομένως μπορεί να αποβεί και επικίνδυνος οδηγώντας σε ανεπανόρθωτη ζημία. Αυτά σας έλεγε το 2016. Τα ίδια σας έλεγε το 2019 απολογιστικά. Τελικά, μέχρι τα τέλη του 2018 οι ΝΟΜΕ επιβάρυναν την επιχείρηση με 310 εκατομμύρια. Μας κατηγορούν οι εκπρόσωποι του ΣΥΡΙΖΑ ότι δεν έχουμε σχέδιο για την επόμενη μέρα, ενώ είναι γνωστό ότι δεν μας έχουν αφήσει κανέναν προγραμματισμό, κανένα σχεδιασμό για τη διαδικασία απολιγνιτοποίησης εκτός από ένα πενιχρό και αδρανές τελικά κονδύλιο για το εθνικό σχέδιο μετάβασης. Κυρίες και κύριοι συνάδελφοι, θεωρώ επειδή το παρόν νομοσχέδιο απαντά σε πολλά από τα προβλήματα που αφήσατε άλυτα, δεδομένου ότι το προηγούμενο διάστημα κάνατε μόνο διαχείριση της κατάστασης, εισηγούμαι την υπερψήφισή του και απευθύνω πρόσκληση, παράκληση προς τους αρμόδιους Υπουργούς να εργαστούν σκληρά το επόμενο διάστημα για την εκπόνηση του σχεδίου για τη δίκαιη μετάβαση που αφορά πρωτίστως τις ενεργειακές περιοχές. Κύριε Υπουργέ, έχουμε εμπιστοσύνη στην εργώδη προσπάθεια που καταβάλλετε. Θέλουμε μία ισχυρή ΔΕΗ. Θεωρούμε ότι το νομοσχέδιο ισχυροποιεί, ενισχύει και κάνει ανταγωνιστική την ΔΕΗ. Η ΔΕΗ είναι εργαλείο ανάπτυξης για την περιοχή και θα παραμείνει τέτοια και στο μέλλον. Ευχαριστώ πολύ.
Τον λόγο έχει ο κ. Αποστόλου από τον ΣΥΡΙΖΑ για επτά λεπτά.
Κυρίες και κύριοι συνάδελφοι, εμφανίστηκε πριν από λίγο στην Αίθουσα ο Υπουργός Αγροτικής Ανάπτυξης και ούτε έναν λόγο δεν είπε για την προστασία της γης υψηλής παραγωγικότητας που πλήττεται από το άρθρο 24. Είναι αδιανόητο, κύριε Υπουργέ, αυτό που κάνετε. Είναι αδιανόητο, κύριε Χατζηδάκη, αυτό που κάνετε για τη γη υψηλής παραγωγικότητας, όχι μόνο γιατί πρέπει να προστατεύσουμε αυτές τις εκτάσεις - και όλες τις αγροτικές, θα έλεγα - για λόγους παραγωγικούς, αλλά και γιατί είναι συνδεδεμένες με τις κοινοτικές ενισχύσεις. Δεν σας πληροφόρησαν ότι στη νέα Κοινή Αγροτική Πολιτική απειλούμαστε με μειώσεις γιατί παίρνουμε ανά στρέμμα πολύ περισσότερα από τον μέσο όρο της Ευρωπαϊκής Ένωσης; Γιατί δεν προτείνατε άλλου χαρακτήρα εδάφη και μάλιστα υποβαθμισμένα, που υπάρχουν πάρα πολλά, για να εγκατασταθούν μονάδες ανανεώσιμων πηγών ενέργειας, για τις οποίες όλοι συμφωνούμε; Πρέπει να απαντήσετε ιδιαίτερα στον αγροτικό κόσμο σχετικά με αυτά τα ερωτήματα. Όσον αφορά την υπ' αριθμόν 97/10 τροπολογία που κατέθεσαν οι Βουλευτές και αποδέχτηκε ο Υπουργός Αγροτικής Ανάπτυξης, πρόκειται για μία επικοινωνιακή και μόνο πρωτοβουλία, αφού αυτή την ώρα εξακολουθούν με δική του ευθύνη να βρίσκονται σε εκκρεμότητα τα σχέδια βελτίωσης, στα οποία έχει ενταχθεί το πρόγραμμα «Net metering» που αφορά στην αυτοπαραγωγή των αγροτικών εκμεταλλεύσεων από ανανεώσιμες πηγές ενέργειας. Γι' αυτή την αυτοπαραγωγή εμείς θεσπίσαμε με τον ν.4414/2016 ένα ποσοστό μέχρι 20% για όλο τον χρόνο…
Αυξήθηκε το ποσοστό!
…που είναι πέραν αυτού που θα καλύψει τις ανάγκες της εκμετάλλευσης να αγοράζεται με σκοπό να καλύπτει ανάγκες που έχουν σχέση με την επένδυση και τη λειτουργία της μονάδας.
Το κάναμε 75%!
Ασφαλώς και αν πέρα από αυτές τις ανάγκες υπάρχει ένα περίσσευμα παραγωγής, δεν θα είχαμε καμμία αντίρρηση αυτό να μεταβληθεί σε εισόδημα, αλλά δείτε. Ανεβάζοντας στο 75%, χωρίς να υπάρχουν δεδομένα πάνω στα οποία θα στηρίξουμε αυτήν την αύξηση, υπάρχει κίνδυνος σοβαρός να γείρει η δραστηριότητα όχι προς την αγροτική, αλλά προς την παραγωγή ενέργειας. Το καταλάβετε και εσείς, κύριε Υπουργέ, πριν από λίγο καταθέτοντας τη σχετική νομοτεχνική βελτίωση, όπου αναφέρεται «χωρίς να προστεθούν νέες μονάδες παραγωγής». Γι' αυτό σας είπα τι προκαλεί αυτή η συγκεκριμένη ρύθμιση. Όμως, με το άρθρο 24 πρέπει να δείτε ότι ως προς τις μονάδες που φέρνετε στη γη υψηλής παραγωγικότητας, που επιτρέπουν να εγκαθίστανται ανανεώσιμες πηγές ενέργειας 1MW, αυτό θα προκαλέσει τέτοιο ενδιαφέρον που δίπλα που υπάρχει η μονάδα 1KW, αντιλαμβάνεστε ότι πλέον θα στρέψει το ενδιαφέρον προς τα εκεί. Άρα λοιπόν θέλω έτσι και κλείνοντας αυτήν την παρέμβαση πάνω σε αυτό το κομμάτι να σας ρωτήσω τελικά: Μήπως πίσω από αυτές τις ρυθμίσεις κρύβονται συγκεκριμένα συμφέροντα; Εμείς θα τα δούμε στην πορεία υλοποίησης των σχετικών σχεδίων βελτίωσης αλλά και των επενδύσεων στη γη υψηλής παραγωγικότητας. Ένα δεύτερο, είπα προηγούμενα και θα το επαναλάβω: Γιατί δεν περιμένετε την υλοποίηση των σχεδίων βελτίωσης, που και πάλι επαναλαμβάνω δεν έχουν εγκριθεί ακόμη, για να είναι τεκμηριωμένες οι ρυθμίσεις που πραγματικά έχει ανάγκη ο αγροτικός χώρος; Το έχετε αντιληφθεί ότι ενδέχεται να δημιουργήσετε και προβλήματα ανταγωνισμού μεταξύ επενδυτών και μεταξύ αγροτών; Άρα λοιπόν αφήστε «τα καθρεφτάκια στους ιθαγενείς», στους αγρότες. Δεν είναι η ώρα τώρα για τέτοιου είδους ρυθμίσεις. Προχωράμε κι εμείς είμαστε εδώ και θα τα παρακολουθούμε. Έρχομαι τώρα στο θέμα, που αφορά στη ΔΕΗ. Κύριοι συνάδελφοι, η Δημόσια Επιχείρηση Ηλεκτρισμού από την ίδρυσή της αναγνώρισε αυτό που σήμερα οι Βουλευτές της Νέας Δημοκρατίας αγνοούν, ότι δηλαδή το ηλεκτρικό ρεύμα είναι ένα κοινωνικό αγαθό και όχι εμπόρευμα. Εσείς βέβαια στο πλαίσιο της ανάπτυξης, μέσω των ιδιωτικοποιήσεων, έχετε αναγάγει το ξεπούλημα ως τοτέμ. Όμως, σε χώρες της Ευρωπαϊκής Ένωσης που έχουν πρωτοπορήσει στην ιδιωτικοποίηση της ηλεκτρικής ενέργειας το κόστος της συνεχούς 24ωρης παροχής ρεύματος είναι δυσβάσταχτο για ένα μέρος του πληθυσμού που επιλέγει πλέον να μην ηλεκτροδοτείται ολόκληρη την ημέρα, αλλά με διακοπές, όπως γινόταν πριν εξήντα χρόνια στη χώρα μας. Αυτά επιφυλάσσετε με τις νομοθετικές σας και άλλες ρυθμίσεις για τα ενεργειακά πράγματα της χώρας και ιδιαίτερα για τη ΔΕΗ! Βέβαια, ταυτόχρονα, επιτίθεστε και στα εργασιακά δικαιώματα των εργαζομένων αφού καταργείτε για τους νέους εργαζομένους την επιχειρησιακή συλλογική σύμβαση εργασίας. Οι συμβάσεις αορίστου χρόνου που θα συναφθούν θα διέπονται από τις γενικές διατάξεις της εργατικής νομοθεσίας και η διαδικασία προσλήψεων προσωπικού δεν θα διενεργείται πλέον από το ΑΣΕΠ. Η προκήρυξη θα αποστέλλεται για έγκριση στο ΑΣΕΠ το οποίο αν δεν απαντήσει εντός δέκα ημερών, τεκμαίρεται η σύμφωνη γνώμη του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, τελειώνω, κύριε Πρόεδρε. Αγνοείτε επίσης, κύριε Υπουργέ, ότι στη ΔΕΗ εργάζονται άτομα με ειδικότητες υψηλής επικινδυνότητας και ότι παρουσιάζονται αυξημένα εργατικά ατυχήματα. Αυτοί οι άνθρωποι εργάζονται νύχτα - μέρα, σε όλες τις καιρικές συνθήκες, για να φτάσει το ηλεκτρικό ρεύμα και στο τελευταίο σπίτι της επαρχίας γιατί αποκαθιστούν τη βλάβη σε ελάχιστο χρόνο. Άρα λοιπόν δεν θα πρέπει γι' αυτούς να έχουμε μία ιδιαίτερη φροντίδα;
Παρακαλώ, κλείστε.
Επίσης ανοίγετε τον δρόμο και με τις προσλήψεις για να τακτοποιήσετε πολλούς ανθρώπους δικούς σας είτε μέσα από τις διαδικασίες της εθελουσίας εξόδου είτε από τις διαδικασίες των προσλήψεων. Ανοίγετε λοιπόν τον δρόμο και στην ιδιωτικοποίηση - το ξεπούλημα - της ΔΕΗ και των δικτύων αλλά και ιδιαίτερα στην εφαρμογή εργασιακών σχέσεων δύο ταχυτήτων. Σας ευχαριστώ.
Η κ. Ολυμπία Τελιγιορίδου από τον ΣΥΡΙΖΑ έχει τον λόγο για επτά λεπτά.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, από το πρωί σε αυτή την Αίθουσα, σε όλες σχεδόν τις τοποθετήσεις των Βουλευτών της Νέας Δημοκρατίας ακούσαμε ότι αυτό το νομοσχέδιο έρχεται ως μία αναγκαιότητα που προέκυψε από την καταστροφική πολιτική του καταστροφικού ΣΥΡΙΖΑ στη «Δημόσια Επιχείρηση Ηλεκτρισμού». Είναι όμως αυτό αλήθεια; Εάν αυτό είναι αλήθεια, γιατί θέλατε να πουλήσετε τη ΔΕΗ και το 2014, που δεν είχε μεσολαβήσει η καταστροφική κυβέρνηση του ΣΥΡΙΖΑ; Δεν λέτε, λοιπόν, την αλήθεια. Γιατί, εάν την λέγατε, θα τονίζατε σ' αυτή εδώ την Αίθουσα ότι παραδώσατε το 2015 τη ΔΕΗ με έναν δανεισμό 5,5 δισεκατομμυρίων ευρώ και παρουσιάζετε ως καταστροφικό το ότι αυτός μειώθηκε στη δική μας θητεία κατά 1,5 δισεκατομμύριο και τώρα είναι 3.997.000 ευρώ. Δεν λέτε αλήθεια. Γιατί, εάν λέγατε αλήθεια, δεν θα συγκρίνατε την τιμή της μετοχής τότε της ΔΕΗ με την τιμή της μετοχής σήμερα, γιατί σήμερα μιλάμε για μια διαφορετική επιχείρηση, όπου δεν υπάρχει ο ΑΔΜΗΕ. Ποια είναι η τιμή της μετοχής του ΑΔΜΗΕ; Η αλήθεια είναι ότι αυτό το νομοσχέδιο έρχεται να καλύψει τις απαιτήσεις των εξαρτήσεών σας, όπως γινόταν και στο παρελθόν. Είναι μάλλον κάτι ανάλογο με την ικανοποίηση των αιτημάτων για τον διορισμό στους διοικητές των νοσοκομείων. Δεν θα αναφερθώ στην περίπτωση του κ. Πατέρα, γιατί πλέον η ομολογία του δεν μας προκαλεί έκπληξη. Θα αναφερθώ σε μία άλλη δήλωση, που έγινε παλιότερα. Διαβάζω: «Στο ραντεβού ο Πρόεδρος μου είπε ότι ήθελε να κάνει ανανέωση και έτσι εγώ δεν είχα θέση στο ψηφοδέλτιο. Μου πρότεινε θέση διοικητή σε ΔΕΚΟ ή σε άλλους οργανισμούς. Μου πρότεινε όποια ΔΕΚΟ θέλω ή όποια ανεξάρτητη αρχή θέλω. Του είπα πως έχω δουλειά και δεν θέλω επαγγελματική αποκατάσταση και εκεί σταμάτησε η κουβέντα.». Αυτά υποστήριξε ο κ. Μαρκογιαννάκης, που δεν είναι στέλεχος του ΣΥΡΙΖΑ, αναφερόμενος στη συνομιλία του με τον τότε πρόεδρο της αξιωματικής αντιπολίτευσης. Το καταθέτω στα Πρακτικά. [[Στο σημείο αυτό η Βουλευτής κ. Ολυμπία Τελιγιορίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω να πω ότι η επιλογή των διοικητών στα νοσοκομεία δεν αφορά τα πρόσωπα, αφορά τη διαδικασία και τη λογική σας. Μια λογική «δούναι και λαβείν», μια λογική που σήμερα ως Κυβέρνηση σας αναγκάζει να ξεχρεώνετε γραμμάτια. Θα μου δώσεις ψήφους; Θα σε διορίσω διοικητή. Θα με εξυπηρετήσεις και θα με στηρίξεις; Και εγώ από την πλευρά μου θα προχωρήσω σ' αυτό που εσύ θέλεις, όπως για παράδειγμα την ιδιωτικοποίηση παντού και πάντα. Ιδιωτικοποίηση, λοιπόν, και μεταλιγνιτική εποχή, χωρίς κανέναν εθνικό σχεδιασμό, χωρίς να δίνετε καμμία σημασία στη στρατηγική σημασία της ΔΕΗ. Είχαμε, λοιπόν, ένα τελεσίγραφο από τον Πρωθυπουργό στο συνέδριο του ΟΗΕ, όπου είπε για την κατάργηση όλων των λιγνιτικών μονάδων το 2028, χωρίς καμμία προηγούμενη προειδοποίηση και αναιρώντας και τις προεκλογικές του δεσμεύσεις στην Περιφέρεια της Δυτικής Μακεδονίας, που έλεγε ότι θα πάμε σε μια ομαλή μετάβαση. Βίαιη μετάβαση, λοιπόν, με έλλειψη στρατηγικού σχεδιασμού, που δεν ενδιαφέρεται για τις καθαρές μορφές ενέργειας, που δεν ενδιαφέρεται για την εξοικονόμηση ενέργειας, για το πώς θα προχωρήσουμε στη μεταλιγνιτική εποχή, στις ενεργειακές κοινότητες και βέβαια το γνωστό θέμα, όπου θίγονται τα εργασιακά δικαιώματα, καταργείται το ΑΣΕΠ και μας θυμίζει εποχές του 1990-1993, που είχαμε οκτώ χιλιάδες ρουσφετολογικούς διορισμούς στη ΔΕΗ, που μάλλον η Κυβέρνηση του Κυριάκου Μητσοτάκη ζήλεψε από την κυβέρνηση του πατρός του. Τι βλέπουμε, λοιπόν, σ' αυτό το νομοσχέδιο; Η ενέργεια πλέον δεν νοείται ως δημόσιο αγαθό. Εάν συνέβαινε κάτι τέτοιο, θα το είχαν περάσει και στη συνταγματική Αναθεώρηση. Απαξιώνουμε τη ΔΕΗ με το που γινόμαστε κυβέρνηση. Αυτό έχει σαν αποτέλεσμα την αύξηση των τιμολογίων, που «καταπίνουν» και τη μείωση του ΦΠΑ που έχουμε προσδιορίσει για 6%. Επιβαρύνουμε κατά 500 εκατομμύρια ευρώ επιπλέον τους καταναλωτές και γενικότερα προχωράμε και στο ξεπούλημα των δικτύων. Χαρακτηριστικό παράδειγμα αυτής της προβληματικής είναι το θέμα που δημιουργείται με την παροχή φυσικού αερίου στη δική μου εκλογική περιφέρεια, στην Καστοριά, το Άργος Ορεστικό και τα Γρεβενά. Με μεγάλη προσπάθεια η προηγούμενη κυβέρνηση, σε συνεργασία με την περιφερειακή αρχή, είχε καταφέρει να προχωρήσει σε συνεννόηση με τη ΔΕΔΑ και τη ΔΕΠΑ για την εκπόνηση μελέτης κόστους και ωφέλειας για τον σχεδιασμό αυτού του έργου, για τη χρηματοδότησή του με 21,5 εκατομμύρια ευρώ και σήμερα ερχόμαστε και λέμε ότι αυτό το έργο δεν μπορεί να γίνει, γιατί η ΔΕΔΑ είναι αναξιόπιστη. Υπάρχει μια φιλολογία στην περιοχή μας, η οποία πηγάζει και από τη νέα περιφερειακή αρχή, η οποία λέει ότι «δεν είχε γίνει τίποτα πριν, θα προσπαθήσουμε τώρα». Εδώ, όμως, υπάρχει και μια άλλου είδους προβληματική, κύριε Υπουργέ, και πραγματικά θα ήθελα να μου απαντήσετε.
Και κλείστε, κυρία συνάδελφε.
Τελειώνω, κύριε Πρόεδρε, με αυτή την ερώτηση. Από τη μία μεριά, πάμε στην ιδιωτικοποίηση της ΔΕΠΑ. Από την άλλη μεριά, μόλις προχθές - για επικοινωνιακούς λόγους; - ο διευθύνων σύμβουλος της ΔΕΔΑ στέλνει έγγραφο προς την περιφέρεια, όπου λέει ότι «θα προχωρήσουμε εάν ετοιμαστεί και η ΔΕΣΦΑ» και τελικά έχω την εντύπωση ότι δεν γνωρίζει η δεξιά σας τι ποιεί η αριστερά σας. Καταθέτω το σχετικό έγγραφο στα Πρακτικά. [[Στο σημείο αυτό η Βουλευτής κ. Ολυμπία Τελιγιορίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Περιμένουμε, λοιπόν, μια απάντηση για το τι θα γίνει με αυτό το έργο. Περιμένουμε, επίσης, και μια απάντηση για το τι θα γίνει με αυτό που είχε κατοχυρώσει η δική μας κυβέρνηση για το ειδικό τιμολόγιο που προέβλεπε 30% έκπτωση σε όλα τα οικιακά τιμολόγια στην Περιφέρεια της Δυτικής Μακεδονίας, που σήμερα νομίζω ότι αυτό κινδυνεύει να χαθεί. Σας ευχαριστώ.
Ο κ. Συρμαλένιος Νικόλαος από τον ΣΥΡΙΖΑ έχει τον λόγο για επτά λεπτά.
Αγαπητοί συνάδελφοι, κύριε Υπουργέ, νομίζω ότι η συζήτηση σήμερα έτσι όπως εξελίχθηκε είναι άκρως αποκαλυπτική για τα δικά σας σχέδια. Δυστυχώς, δεν μπορέσατε να πείσετε ούτε το δικό σας ακροατήριο. Θα έλεγα, εν πάση περιπτώσει, αυτές οι υπηρεσίες της Βουλής δεν μπορούσαν να σας βοηθήσουν να εκτυπώσετε επιτέλους αυτό το μήνυμα που έχετε στο κινητό σας, να το δει η Βουλή, να το μελετήσει και να δει εάν πρόκειται περί κανονισμού της ΔΕΗ και τις ανανεώσιμες του 2017 ή μήπως πρόκειται για σχέδιο κανονισμού, το οποίο δεν έγινε ποτέ κανονισμός, ούτε πολύ περισσότερο κυρώθηκε με νόμο, όπως είπατε και το πρωί, συνοδεύοντας την πύρινη ομιλία σας με τη λέξη «ντροπή»; Εδώ έχετε ευθύνη να πείτε όλη την αλήθεια. Εγώ δεν θα αναφερθώ στον κεντρικό κορμό του νομοσχεδίου, γιατί πάρα πολλοί συνάδελφοι από το πρωί, υποστηρίζοντας είτε την άποψη της Συμπολίτευσης είτε την άποψη της Αντιπολίτευσης και ειδικότερα τη δική μας άποψη, έχουν μιλήσει αναλυτικά για όλα αυτά. Εγώ θα πω μόνο τα έξι σημεία, τα οποία σηματοδοτεί αυτό το νομοσχέδιο και θα μιλήσω μετά ιδιαίτερα για κάποια θέματα που αφορούν και τη νησιωτική Ελλάδα. Θεωρώ, λοιπόν, ότι αυτό το νομοσχέδιο, πρώτον, λειτουργεί σε βάρος του δημόσιου συμφέροντος. Δεύτερον, απορρυθμίζει την ενεργειακή αγορά. Τρίτον, ξεπουλά τις υποδομές της ΔΕΗ και του φυσικού αερίου. Τέταρτον, απαξιώνει τη ΔΕΗ, για να την ιδιωτικοποιήσει. Πέμπτον, εξυπηρετεί «ημέτερα» συμφέροντα με αδιαφάνεια και έκτον, ανοίγει έναν δρόμο για ρουσφετολογικές προσλήψεις χωρίς ΑΣΕΠ για τους νέους εργαζόμενους, δημιουργώντας εργαζόμενους δύο ταχυτήτων, ενώ καταργεί ταυτόχρονα και τη συλλογική σύμβαση εργασίας για τους ήδη εργαζόμενους, οι οποίοι είναι αορίστου χρόνου και όχι μόνιμοι. Συνεχίζοντας πάνω σ' αυτό, θα ήθελα να μιλήσω για το άρθρο 21, το οποίο αφορά τις ανανεώσιμες πηγές ενέργειας και για το άρθρο 35, που κατά τη γνώμη μας πριμοδοτεί τα πολύ μεγάλα σχέδια για ανανεώσιμες πηγές ενέργειας, τις μεγάλες επενδύσεις και ενισχύει επιλεκτικά αυτές τις επενδύσεις, που είναι πάνω από 250 Μεγαβάτ. Tο λέω αυτό, διότι στην περιοχή μου, στις Κυκλάδες, υπάρχει ένας τεράστιος αναβρασμός. Βεβαίως, το άρθρο 21 δεν αφορά τις Κυκλάδες, διότι τα τέσσερα βιομηχανικά αιολικά πάρκα, για τα οποία είναι ανάστατες όλες οι τοπικές κοινωνίες και βρίσκονται σε μεγάλη κινητοποίηση, έχουν άθροισμα 218 MW, όμως κανείς δεν ξέρει τι μπορεί να συμβεί στο μέλλον. Και δεν μπορεί να γίνει αποδεκτό και δεν γίνονται αποδεκτές αυτές οι επενδύσεις των μεγάλων βιομηχανικών αιολικών πάρκων, ούτε στην Τήνο, που προχθές είχε μια τεράστια κινητοποίηση με πάνω από 2.000 ανθρώπους και αν σκεφτούμε τον πληθυσμό που έχει το κάθε νησί, καταλαβαίνουμε τι σημαίνει μεγάλη κινητοποίηση, ούτε στη Νάξο, ούτε στην Πάρο, ούτε στην Άνδρο. Αυτά τα τέσσερα μεγάλα βιομηχανικά πάρκα τα οποία έχουν προταθεί εδώ και αρκετά χρόνια και έχουν πάρει περιβαλλοντικούς όρους από τη δική σας κυβέρνηση τον Δεκέμβριο του 2013 και μάλιστα το ένα από αυτά ακυρώθηκε με νόμο τον Ιούλιο του 2014, αυτά τα τέσσερα βιομηχανικά πάρκα δεν γίνονται αποδεκτά ούτε από τις τοπικές κοινωνίες ούτε από την τοπική αυτοδιοίκηση Α΄ και Β΄ βαθμού και ανεξάρτητα πολιτικής ή κομματικής κατεύθυνσης, οι κινητοποιήσεις των τοπικών κοινωνιών θα φουντώσουν. Και δεν γίνονται δεκτά, όχι γιατί γενικώς είμαστε κατά των ανανεώσιμων πηγών ενέργειας. Προφανώς είμαστε υπέρ των ανανεώσιμων πηγών ενέργειας…
Πείτε το να το ακούσει ο κόσμος! Να τα λέτε αυτά, μην κοροϊδεύετε τον κόσμο!
Κύριε Φόρτωμα, μη με προκαλείτε, γιατί θα έρθω και σ' εσάς. Προφανώς, λοιπόν, είμαστε υπέρ των ανανεώσιμων πηγών ενέργειας, αλλά ανανεώσιμες πηγές ενέργειες οι οποίες θα συνάδουν με περιφερειακό χωροταξικό σχεδιασμό για την περιφέρεια, θα συνάδουν με το ειδικό χωροταξικό για τις ΑΠΕ, το οποίο βρίσκεται σε επεξεργασία, και θα συνάδουν με τη φέρουσα ικανότητα αυτών των νησιωτικών περιοχών. Αυτός ο διάλογος δεν έγινε ποτέ. Αυτός ο διάλογος πρέπει να γίνει, αν θέλουμε πραγματικά και να αξιοποιηθούν σωστά κάποιες ανανεώσιμες πηγές ενέργειας που - επαναλαμβάνω - να συνάδουν με τη φέρουσα ικανότητα των συγκεκριμένων νησιών και ταυτόχρονα να αποκρουστούν τα μεγάλα βιομηχανικά αιολικά πάρκα, τα οποία θα μετατρέψουν τα νησιά μας σε εργοστάσια παραγωγής ηλεκτρικής ενέργειας. Συνάδελφε, κύριε Φόρτωμα, από τις Κυκλάδες, το πρωί στην εισήγησή σας είπατε «με σεβασμό στο αρχιτεκτονικό τοπίο και την περιορισμένη έκταση γης των ελληνικών νησιών». Από τις Κυκλάδες έχουμε αυτές τις ώρες βομβαρδιστεί με κάποια αιτήματα που μας λένε: «Συμφωνείτε οι τέσσερις Βουλευτές, δεσμευόσαστε να υπάρξει νομοθετική πρωτοβουλία που θα αναστέλλει κάθε αδειοδότηση και κάθε συνέχιση των αιολικών πάρκων;». Εγώ απαντάω: «Δεσμεύομαι για τα μεγάλα βιομηχανικά αιολικά πάρκα, τα οποία είναι φαραωνικού τύπου και τα οποία δεν έχουν καμμία σχέση με το περιβάλλον, το οικοσύστημα και το εξαίρετο τοπίο των νησιωτικών περιοχών μας». Αν δεσμεύεστε κι εσείς, σας ρωτάω ευθέως να το πείτε, γιατί στην πρωινή σας τοποθέτηση δεν το είπατε.
Το είπα, μάλλον δεν το ακούσατε!
Και πάω παρακάτω για να τελειώσω. Και το άρθρο 35 ευνοεί μεγάλα συμφέροντα ανανεώσιμων πηγών ενέργειας, που, κατά παρέκκλιση των οικοδομικών αδειών, μπορούν να κατασκευάσουν πύργους για ανεμογεννήτριες, όχι με βάση αυτό που ίσχυε μέχρι σήμερα, αλλά με βάση και πρόσοψη σε κοινόχρηστους χώρους και όχι όπως ήταν πριν. Σε ό,τι αφορά το άρθρο 24, μίλησαν οι συνάδελφοι πριν. Είναι ανεπίτρεπτο να μετατρέπεται η γη υψηλής παραγωγικότητας, αγροτικής παραγωγικότητας σε χώρους εγκατάστασης ΑΠΕ. Και θα θυμίσω εδώ, επειδή τα νησιά μας είναι μικροί νησιώτικοι χώροι, ότι το προεδρικό διάταγμα 59/29.6.2018 κάλυπτε τη δυνατότητα εγκατάστασης μέχρι 100 MW, όχι μέχρι 1 MW.
Κλείστε, κύριε συνάδελφε.
Πάρτε το πίσω, κύριε Υπουργέ, διότι δεν χωράνε στα νησιά μας τέτοιου είδους ανανεώσιμες πηγές ενέργειας. Προσωπικά θα πάρω και άλλες πρωτοβουλίες προς αυτή την κατεύθυνση.
Τον λόγο έχει ο κ. Γεώργιος Αμανατίδης από τη Νέα Δημοκρατία για επτά λεπτά.
Κύριε Πρόεδρε, κύριοι Υπουργοί, αγαπητοί συνάδελφοι, το σημερινό νομοσχέδιο είναι πολύ σημαντικό για την περιοχή μας και ιδίως για τον άξονα Κοζάνης - Πτολεμαΐδας - Αμυνταίου - Φλώρινας, ένας άξονας ο οποίος έχει προσφέρει πολλά στην τοπική οικονομία. Και γιατί είναι σημαντικό; Γιατί αφορά - μεταξύ των άλλων - στη ΔΕΗ, στον μεγαλύτερο εργοδότη της χώρας αλλά και της περιοχής μας, μια ΔΕΗ που, με βάση τα πορίσματα των ορκωτών ελεγκτών, έφτασε στο χείλος του γκρεμού, λήφθηκαν σοβαρές, γρήγορες αποφάσεις από τον Υπουργό, τον οποίο ευχαριστούμε, από τον πρόεδρο της ΔΕΗ και άλλαξε το κλίμα. Η ΔΕΗ ήδη οδεύει σε μια κατάσταση καλύτερων οικονομικών στοιχείων και δεδομένων. Η μετοχή, όπως ακούστηκε και νωρίτερα, τριπλασίασε την αξία της, ανέβηκε η πιστοληπτική της ικανότητα και μοιάζει πλέον και είναι ένας οργανισμός ο οποίος αρχίζει και βρίσκει τον δρόμο του. Μόνο ένα να πω, δεν μπορεί να είχε ένας οργανισμός χρηματιστηριακή αξία κάτω από 400 εκατομμύρια και μόνο μία επένδυση να πιάνει 1,4 δισεκατομμύρια. Ειδικότερα σε ό,τι αφορά τώρα το σχέδιο νόμου, έχω να πω τα εξής: Ήμουν από αυτούς που και προεκλογικά ακόμη έλεγα πάντα αλήθειες. Παραδείγματος χάριν, έλεγα ότι δεν μπορεί η μεγαλύτερη επιχείρηση της χώρας, η οποία καλείται να δουλέψει σε καθεστώς έντονου ανταγωνισμού, να εφαρμόζει διαδικασίες οι οποίες εφαρμόζονται στον δημόσιο τομέα, να πρέπει να αντιμετωπίσει βλάβες και ανάγκες. Την ώρα που οι ανταγωνιστές της τις αντιμετωπίζουν σε πολύ μικρό χρόνο, αυτή να πρέπει να εφαρμόσει διαδικασίες για να μπορεί να είναι συνεπής στις υποχρεώσεις της. Επίσης δεν μπορεί να θέλουμε να λειτουργεί σε καθεστώς ελεύθερης οικονομίας και ανταγωνισμού και ταυτόχρονα να μην μπορεί να κάνει τις προσλήψεις του προσωπικού της - το έλεγα και τότε, το λέω και τώρα - με έναν γρήγορο, ασφαλή και ελεγχόμενο, όμως, τρόπο. Επίσης θεωρώ πολύ σημαντικό το ότι θεσμοθετείται για πρώτη φορά η διαδικασία αξιολόγησης των στελεχών, έτσι ώστε τα στελέχη τα οποία αναλαμβάνουν ρόλο στη ΔΕΗ να είναι και στελέχη της αγοράς, όπως και της επιχείρησης. Είναι μια συνεχής διαδικασία εξέλιξης και βελτίωσης των δυνατοτήτων του ανθρώπινου δυναμικού της ίδιας της επιχείρησης. Θέλω να πω επίσης ότι οι ρυθμίσεις οι οποίες εισάγονται για το ανθρώπινο δυναμικό της επιχείρησης, δηλαδή η κινητικότητα εντός των εταιρειών του ομίλου, η μεταφορά του προσωπικού σε άλλους φορείς του δημόσιου τομέα, αλλά και η εθελουσία έξοδος είναι ενέργειες και δράσεις, οι οποίες, θα έλεγα, δεν αλλοιώνουν τα συμφέροντα των εργαζόμενων, άσχετα αν ακούστηκαν περί του αντιθέτου απόψεις. Εκτιμώ ότι είναι μια κίνηση προς τη σωστή κατεύθυνση. Θέλω να πω επίσης στο σημείο αυτό ότι ασφαλώς και αντιλαμβάνομαι και κατανοώ πλήρως το τι σημαίνει αυτό για τους εργαζόμενους και αποδέχομαι βέβαια τις διαμαρτυρίες σαν έκφραση αντίθετης άποψης. Αντιλαμβάνομαι επίσης ότι πιο ελκυστικό και εύηχο και αρεστό θα ήταν να εκφράσω εγώ την αντίθετη άποψη, όμως τα πράγματα δεν είναι έτσι. Και γιατί δεν είναι έτσι; Γιατί επιθυμώ οι πολίτες της περιοχής μου να με κρίνουν και για τις θέσεις μου, για τα ζητήματα της ψήφισης της κατάργησης των ΝΟΜΕ που εξοικονομούν 90 εκατομμύρια ευρώ, τα οποία, όπως είπα και νωρίτερα σε μια άλλη μου ομιλία, θα πρέπει και θα μπορούν να δοθούν στους εργολάβους και στους φορείς της περιοχής. Να πω επίσης ότι δεν επηρεάζεται το μισθολογικό κόστος των εργαζόμενων στη ΔΕΗ. Σε σχέση με τις προσπάθειες που κάνει η Κυβέρνηση και η ΔΕΗ να εντοπίσει τους συστηματικούς κακοπληρωτές να πω ότι οι δράσεις χρηματοδότησης, η εξοικονόμηση πόρων για τα ΥΚΩ παρελθόντων ετών είναι ενέργειες οι οποίες ενισχύουν την ανταγωνιστικότητά της, άρα και με την έννοια αυτή μπορούμε να μιλήσουμε για διαφορετικά πράγματα. Να προσθέσω ακόμα ότι στο θέμα της έκπτωσης στο τιμολόγιο κατανάλωσης ενέργειας για τους εργαζόμενους και συνταξιούχους της ΔΕΗ και των θυγατρικών της εκτιμώ ότι το 30%, το οποίο έχει προκριθεί ως μια λύση, θα μπορούσε να συνδυαστεί με την πρόβλεψη να μην λογίζεται ως εισόδημα των εργαζομένων. Έτσι πρέπει να είναι, κατά τη γνώμη μου. Θα μειώσει μεν το κέρδος, το οποίο απολάμβαναν οι εργαζόμενοι στη ΔΕΗ, όπως και σε άλλες επιχειρήσεις, όπως είπε και σε μια παλιά ενημέρωση ο Υπουργός, αλλά το κόστος το τελικό για τη ΔΕΗ θα είναι το ίδιο, ενώ οι εργαζόμενοι θα κερδίσουν τους φόρους που αναλογούν. Να προσθέσω ακόμη, γιατί δεν έγινε πολύς λόγος για αυτό, ότι είναι πολύ σημαντική η πρόβλεψη για μείωση του νυχτερινού τιμολογίου και αφορά κυρίως τους καταναλωτές που χρησιμοποιούν ηλεκτρικούς θερμοσίφωνες. Να προσθέσω στο θέμα του άρθρου 24 επίσης ότι είναι πάρα πολύ σημαντική η προσθήκη και η πρόβλεψη του Υπουργείου και του Υπουργού να δίνεται η δυνατότητα μέσα στους οπωρώνες, όπου υπάρχει και η ανάγκη επιτόπου τυποποίησης και συσκευασίας των αγροτικών προϊόντων, ίδρυσης μικρών μεταποιητικών επιχειρήσεων. Συνεχίζοντας, ένα άλλο θέμα στο οποίο επίσης δεν έγινε καθόλου αναφορά, είναι το εξής. Εγώ ευχαριστώ το Υπουργείο, το οποίο γνωρίζει πλέον ότι δίνει λύση σε ένα τεράστιο ζήτημα που αφορά στην περιοχή, ένα τεράστιο αναπτυξιακό έργο, που είναι το οδικό έργο που συνδέει τη Φλώρινα με την Πτολεμαΐδα. Βρίσκεται επιτέλους λύση, καθόσον με την πρόβλεψη του άρθρου 37 απελευθερώνονται οι πιθανοί περιορισμοί που θα υπήρχαν στην υποβολή του φακέλου στο ΕΣΠΑ και το έργο μπορεί απρόσκοπτα να συνεχίσει να μελετάται από την «ΕΓΝΑΤΙΑ ΟΔΟ Α.Ε.» και να ενταχθεί στο ΕΣΠΑ 2014-2020. Ήταν ένα έργο που αποτέλεσε προϊόν συνεχούς διαβούλευσης των τοπικών κοινωνιών, ήταν απαίτηση των κοινωνικών και οικονομικών φορέων της περιοχής και εκτιμώ ότι με τη ρύθμιση αυτή βάζετε και τη σφραγίδα σας σε μια, θα έλεγα, μεγάλη αναπτυξιακή παρέμβαση στη δυτική Μακεδονία. Τέλος, θέλω να επισημάνω την πολύ θετική παρέμβασή σας με την τροπολογία την οποία έχετε καταθέσει, όπου ρυθμίζετε την ομαλή υλοποίηση του ειδικού αναπτυξιακού προγράμματος των λιγνιτικών περιοχών, αλλά όχι μόνο αυτό, ρυθμίζετε με έναν πολύ - θα έλεγα - θετικό τρόπο και τη συνέχιση του προγράμματος του ειδικού τέλους ανάπτυξης. Αγαπητοί συνάδελφοι, κλείνοντας, με αγωνία περιμένω τις επόμενες πρωτοβουλίες και ρυθμίσεις της Κυβέρνησης, που γνωρίζω ότι βρίσκονται σε εξέλιξη, για το μέλλον των λιγνιτικών περιοχών σε καθεστώς παραγωγής ενέργειας χαμηλού λιγνιτικού αποτυπώματος. Μετά τη ΔΕΗ, σειρά παίρνουν οι περιοχές που φιλοξενούν τις δραστηριότητές της. Αξίζει να επενδυθούν σε αυτές οι αναγκαίοι πόροι που θα καταστήσουν τη μετάβασή τους ομαλή και αποτελεσματική μέσα από τα ισοδύναμα που θα πρέπει να δημιουργηθούν. Η περιοχή μας, αγαπητοί συνάδελφοι, στήριξε την ανάπτυξη της χώρας τα τελευταία εξήντα χρόνια, τον τουρισμό, τη βιομηχανία, τη βιοτεχνία, την αγροτική ανάπτυξη. Η ανταποδοτικότητα στην περιοχή ως εθνική υποχρέωση είναι πράξη αποδοχής των όσων προσέφερε και υποχρέωση της πολιτείας. Σας ευχαριστώ πολύ.
Τον λόγο έχει ο κ. Πουλάς Ανδρέας από το Κίνημα Αλλαγής για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, για μία ακόμη φορά έρχεται προς ψήφιση με ταχείς ρυθμούς ένα νομοθέτημα με συνοπτική συζήτηση στην επιτροπή εν μέσω συνταγματικής Αναθεώρησης και με εισαγωγή στην Ολομέλεια μόλις πριν από μία μέρα. Σε κάθε περίπτωση, περιμέναμε περισσότερα από το νομοσχέδιο του Υπουργείου Περιβάλλοντος και Ενέργειας. Θα έπρεπε να έχει εκπονήσει έναν συνολικό σχεδιασμό για τη ρύθμιση της ενεργειακής αγοράς, για τη διασφάλιση της ενεργειακής επάρκειας. Αντ' αυτού, όμως, βρισκόμαστε ενώπιον μιας ακόμα αποσπασματικής νομοθετικής πρωτοβουλίας. Δεν περιέχεται κανένα όραμα, καμμία μεταρρύθμιση, καμμία σοβαρή πρόταση με το βλέμμα στραμμένο στο μέλλον. Επί της ουσίας παραμένουμε οι φτωχοί συγγενείς της Ευρώπης στον τομέα της αγοράς, της προμήθειας και της παραγωγής ενέργειας, αλλά και του ενεργειακού σχεδιασμού. Αναμφισβήτητα ο πυρήνας του νομοσχεδίου είναι η ΔΕΗ, η «Δημόσια Επιχείρηση Αερίου» και η ενεργειακή προοπτική της χώρας. Το νομοσχέδιο αυτό κινείται στους εξής άξονες: Ο πρώτος άξονας είναι η βίαιη απολιγνιτοποίηση της εγχώριας αγοράς ενέργειας, χωρίς σχέδιο για την ενεργειακή επάρκεια της χώρας και χωρίς πρόνοια, αφ' ενός για τις συνέπειές της και αφ' ετέρου για την αντιμετώπιση των κοινωνικών και οικονομικών επιπτώσεων που θα προκληθούν. Δεν αποτελεί μόνο στρατηγική επιλογή της παρούσας, αλλά και της προηγούμενης κυβέρνησης η υποβάθμιση της ΔΕΗ, η μείωση του ρόλου της στην εγχώρια ενεργειακή κατανάλωση και η παραχώρηση, νομοθετικά, μεγαλύτερου μεριδίου της αγοράς ρεύματος στους ιδιώτες. Ο ΣΥΡΙΖΑ που σήμερα κόπτεται για τη βιωσιμότητα της ΔΕΗ, ως κυβέρνηση έδειξε αμηχανία στο να αξιοποιήσει το ανθρώπινο δυναμικό και τις υποδομές του. Αντίθετα, υπέκυψε στις πιέσεις εγχώριων και ξένων επενδυτών, προέβλεψε νομοθετικά τη μείωση της θέσης της στην εγχώρια αγορά ενέργειας και ενίσχυσε πρόχειρα τη ρευστότητά της. Σε αντίθεση με τα παραπάνω, το Κίνημα Αλλαγής τι υποστηρίζει; Πρώτον, υποστηρίζει τη σταδιακή και δίκαιη ενεργειακή αντικατάσταση του λιγνίτη χωρίς να πληγούν οι λιγνιτοφόρες περιοχές, την άρση της αναπτυξιακής ζημίας που θα προκληθεί στις περιοχές με λιγνίτη με την εκπόνηση ενός αξιόπιστου αναπτυξιακού σχεδιασμού, προσιτές τιμές και όχι δημιουργία εναρμονισμένων πρακτικών από ιδιώτες παρόχους εις βάρος του καταναλωτή, την αξιοποίηση των σύγχρονων υποδομών και του αξιόμαχου ανθρώπινου δυναμικού της ΔΕΗ, αναβαθμίζοντας τη θέση της στην αγορά ενέργειας και προάγοντας τον ανταγωνισμό και την εκπόνηση ενός δυναμικού και αξιόπιστου εθνικού σχεδίου για την ενέργεια και το περιβάλλον που να περιέχει τον μακροχρόνιο ενεργειακό σχεδιασμό της χώρας. Δυστυχώς, τίποτα από όλα αυτά δεν υπάρχει στο υπό συζήτηση σχέδιο νόμου. Ο δεύτερος άξονας αφορά την ιδιωτικοποίηση της ενέργειας. Και πάλι η Κυβέρνηση, πιστή στο πρόγραμμά της, προωθεί την πλήρη ιδιωτικοποίηση, τριχοτομώντας την υγιή εταιρεία ΔΕΠΑ Α.Ε. σε επιμέρους εταιρείες, για τις οποίες προβλέπεται νομοθετικά η πώληση του 65% του μετοχικού κεφαλαίου. Δημιουργούνται οι εξής απορίες: Για ποιο λόγο κομματιάζετε μια υγιή και επικερδή επιχείρηση και την παραδίδετε βορά στους ιδιώτες; Ποιος είναι ο σχεδιασμός για την ενεργειακή οχύρωση της χώρας; Με ποιο τρόπο διασφαλίζεται το δημόσιο συμφέρον, η ελεύθερη και απρόσκοπτη πρόσβαση των πολιτών στο αγαθό της ενέργειας έναντι ξένων και εγχώριων ιδιωτών; Πώς προστατεύονται τα δημόσια αγαθά σε μια σύγχρονη δημοκρατία του δυτικού κόσμου και ποιες είναι οι ασφαλιστικές δικλίδες που παρέχετε; Και μιας και κατάγομαι από τον Νομό Αργολίδας, θα πάρουμε επιτέλους κάποια στιγμή φυσικό αέριο είτε για οικιακή είτε για αγροτική χρήση στο νομό μας; Ο τρίτος άξονας αναφέρεται στην απορρύθμιση των εργασιακών σχέσεων με προσλήψεις εκτός ΑΣΕΠ και καταπάτηση των συλλογικών συμβάσεων για το νεοπροσλαμβανόμενο προσωπικό. Η μικρή και αδύναμη ΔΕΗ που προωθείτε αποψιλώνεται από το προσωπικό της, το οποίο βλέποντας την κατάρρευση είτε θα κατευθυνθεί στην εθελουσία έξοδο με σημαντικό κόστος για την εταιρεία είτε θα προωθηθεί σε θυγατρικές εταιρείες είτε θα συνταξιοδοτηθεί. Ποιος θα μείνει άραγε σε μια εταιρεία που σταδιακά απαξιώνεται και μικραίνει; Τα δε στελέχη του ιδιωτικού τομέα που προσκαλείτε με μισθολογικά κίνητρα, και όπως ανέφερε και ο συνάδελφός μου, ο κ. Κωνσταντινόπουλος, είδατε τι αμοιβές είχαν, δεν μπορούν να σώσουν μια εταιρεία που βασίζεται κυρίως στο φιλότιμο των εργαζομένων της. Ας μην επαναληφθεί το φαινόμενο που είδαμε το τελευταίο διάστημα της πλήρωσης των θέσεων των διοικητών στα νοσοκομεία με κομματικά στελέχη. Επιλέξατε με καθαρά κομματικά κριτήρια ανθρώπους που καλούνται να διοικήσουν νοσηλευτικές μονάδες με τεράστια προβλήματα. Εάν το ίδιο σκέφτεστε και για τη ΔΕΗ, το μοντέλο σίγουρα θα αποτύχει. Κυρίες και κύριοι συνάδελφοι, δεν μπορούμε να ευαγγελιζόμαστε την ανάπτυξη χωρίς να υπάρχει σε αυτή ισόρροπη συμμετοχή του δημοσίου και του ιδιωτικού τομέα. Ένας αδύναμος δημόσιος τομέας, ιδίως στο χώρο των υπηρεσιών δημόσιας ωφέλειας, είναι αντίθετος με την αρχή της εξυπηρέτησης του δημοσίου συμφέροντος και καταστρατηγεί βασικές διατάξεις του Συντάγματος που πρόσφατα αναθεωρήσαμε. Το Κίνημα Αλλαγής, ως το κόμμα που υπερασπίστηκε το δημόσιο συμφέρον και προστάτευσε υπεύθυνα το δικαίωμα των πολιτών στις παροχές κοινής ωφέλειας, επιδιώκει ένα σοβαρό και μακρόπνοο εθνικό σχεδιασμό για την εγχώρια αγορά ενέργειας. Ευχαριστώ πολύ.
Ευχαριστούμε και εμείς και για την οικονομία του χρόνου. Τον λόγο έχει ο κ. Χρήστος Σπίρτζης από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Πριν ξεκινήσω την τοποθέτησή μου, θα ήθελα να κάνω μία έκκληση να αγοράσουμε έναν εκτυπωτή για το Υπουργικό Συμβούλιο. Δεν είναι μεγάλο το κόστος για τον προϋπολογισμό του Κοινοβουλίου.
Ντροπή!
Δεύτερον, άκουσα με προσοχή τον Υπουργό, τον κ. Χατζηδάκη και τον Κοινοβουλευτικό Εκπρόσωπο της Νέας Δημοκρατίας, τον κ. Λίβανο που μίλησε για συλλογική μνήμη και ότι το σχέδιο νόμου είναι ιδεολογική σφραγίδα της Νέας Δημοκρατίας. Καλώ όλες τις πτέρυγες της Βουλής, εκτός από το ΚΚΕ, να καταγγείλουμε από κοινού δύο δογματικούς κομμουνιστές που κυβέρνησαν τη χώρα: τον Κωνσταντίνο Καραμανλή και τον Κωνσταντίνο Μητσοτάκη. Διαβάζω, γιατί είναι τραγικά αυτά που ακούσαμε σήμερα: Ιδού μερικά μέτρα, τα οποία η Νέα Δημοκρατία πραγματοποιεί και τα οποία συνθέτουν μαζί με τις αρχές της ελεύθερης οικονομίας τη μορφή της μικτής. Α: Οι επενδυτικές πρωτοβουλίες του κράτους. Θα αναφέρω παραδείγματα εντελώς πρόσφατα: την εξαγορά της «Ολυμπιακής Αεροπορίας» και των σιδηροδρόμων, την ανάληψη από το κράτος της έρευνας και στη συνέχεια της εκμετάλλευσης του υπόγειου πλούτου, «Δημόσια Επιχείρηση Πετρελαίου», νέα νομοθεσία περί μεταλλείων κ.α.. Αυτές οι πρωτοβουλίες πρέπει να προστεθούν σε παλαιότερες που έχουν φέρει στην κυριότητα του κράτους τον ηλεκτρισμό, τις τηλεπικοινωνίες, τη βιομηχανία ζάχαρης κ.α.. Αυτά είναι από ένα βιβλίο του Κωνσταντίνου Καλλία, στενού συνεργάτη του Κωνσταντίνου Καραμανλή με τίτλο «Η ιδεολογία της Νέας Δημοκρατίας». Φαντάζομαι ότι τώρα που ο κ. Πατέρας δεν έχει δουλειά, θα τον βάλετε να γράψει ένα νέο βιβλίο για την ιδεολογία της Νέας Δημοκρατίας, γιατί εκτίθεται και ο κ. Χατζηδάκης και ο απολογισμός της πολιτικής της Νέας Δημοκρατίας για όλα αυτά τα θέματα: την «Ολυμπιακή», τον σιδηρόδρομο, τις τηλεπικοινωνίες και όλα τα υπόλοιπα. Σας καλώ, επίσης, να καταγγείλουμε, γιατί άκουσα τον Υπουργό να λέει για τις δογματικές, κομμουνιστικές, προνομιακές παροχές έκπτωσης του ηλεκτρικού ρεύματος στη ΔΕΗ που τις θέσπισε το '90 ο Κωνσταντίνος Μητσοτάκης. Δεύτερος δογματικός κομμουνιστής που κυβέρνησε τη χώρα. Και για να σταματήσουμε λίγο τα ανέκδοτα που ακούμε από τη Νέα Δημοκρατία όλη αυτή την ώρα που συζητάμε το νομοσχέδιο, θα πρέπει να συγκρίνουμε αυτό το πρότυπο ιδιωτικοποιήσεων - δεν λέω για την «Ολυμπιακή» με μηδέν ευρώ ή για τον σιδηρόδρομο - για τη Νέα Δημοκρατία που είναι ο ΟΤΕ. Αν πάρετε ένα τηλέφωνο, κύριε Υπουργέ, έναν εργαζόμενο του ΟΤΕ, θα διαπιστώσετε ότι συνεχίζει κομμουνιστικά και δογματικά τις εκπτώσεις στους εργαζόμενούς του στα τιμολόγια της σταθερής τηλεφωνίας, της κινητής τηλεφωνίας και του «COSMOTE TV». Είναι τρομερό. Να πάρετε τον κ. Τσαμάζ να τον επιπλήξετε. Είναι δογματικός κομμουνιστής. Χθες, πάλι τα δογματικά κομμουνιστικά μέσα τηλεοπτικής ενημέρωσης ανακοίνωσαν κάτι που δεν το έχουμε όλες αυτές τις δεκαετίες, που μας λέτε για το πρότυπο της ιδιωτικοποίησης του ΟΤΕ. Διότι, προφανώς, κάποιοι ήθελαν να κρύψουν ότι είμαστε η χώρα με το πιο ακριβό τιμολόγιο στα δεδομένα και στις τηλεπικοινωνίες. Και αυτό είναι το σχέδιό σας και για τη ΔΕΗ. Αυτά που κάνατε με τον ΟΤΕ που ακόμη και το λογιστήριο του είναι στο εξωτερικό, που δεν έμεινε εδώ ελληνικός δορυφόρος, που δεν εκσυγχρονίστηκαν τα δίκτυα τηλεπικοινωνιών και έχουμε ακόμη χαλκό και όχι οπτικές ίνες και που πληρώνει ο καταναλωτής τα πιο ακριβά δεδομένα στην Ευρώπη, αυτό είναι το σχέδιο σας και για τη ΔΕΗ. Και βέβαια, φαντάζομαι ότι αυτό το φοβερό πρόγραμμα που έχετε θα επεκταθεί και θα καταργήσετε το δωρεάν εισιτήριο στους εργαζόμενους στις αστικές συγκοινωνίες στην ΟΣΥ και στη ΣΤΑΣΥ και τις εκπτώσεις που έχουν όλοι οι εργαζόμενοι στον τομέα που απασχολούνται, ακόμη και σε ιδιωτικές εταιρείες. Είναι λογικό κατά την άποψή σας. Να θυμηθούμε, όμως, τι κάνατε. Δεν αφήσατε τη ΔΕΗ να επενδύσει σε ανανεώσιμες πηγές ενέργειες, όπως είχατε κάνει και με τον ΟΤΕ, όταν ξεκίνησε η κινητή τηλεφωνία. Δεν αφήσατε να επενδύσει ούτε στον λιγνίτη, Δεν αφήσατε να ανανεώσει το προσωπικό της. Δεν αφήσατε να γίνει διασύνδεση της νησιωτικής Ελλάδας. Επιδοτήσατε υπέρμετρα τον ιδιωτικό τομέα στις ανανεώσιμες πηγές ενέργειας. Η ΔΕΗ το επιδότησε. Βάλατε την παραγωγή ηλεκτρικής ενέργειας από φυσικό αέριο σαν να είναι ανανεώσιμη πηγή ενέργειας. Και ζητάτε και τα ρέστα. Είναι τρομερό αυτό. Θα έπρεπε - φαντάζομαι - εμείς, έτσι όπως σας παρακολουθούμε, γιατί είστε πολύ καλοί τεχνοκράτες και Ευρωπαίοι πολιτικοί, να μας δίνετε κάποια στοιχεία για να φέρετε αυτό το σχέδιο νόμου. Εγώ, κύριε συνάδελφε, είχα την τιμή να υπηρετήσω στο Τεχνικό Επιμελητήριο και να συνεργαστώ με συναδέλφους μηχανικούς από όλο το πολιτικό φάσμα στη μόνιμη Επιτροπή Ενέργειας και να συνεργαστώ και ως ελεύθερος επαγγελματίας, γιατί δεν δούλεψα ποτέ στο δημόσιο, με στελέχη της ΔΕΗ στις μονάδες παραγωγής στη δυτική Μακεδονία. Θα μου επιτρέψετε, λοιπόν, να σας πω, γιατί αξίζει τον κόπο αυτοί οι άνθρωποι να μνημονευτούν - έχουν φύγει οι περισσότεροι… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα ένα λεπτό παραπάνω.
Κανένα λεπτό. Στα επτά λεπτά θα τελειώσετε, όπως όλοι.
Ευχαριστώ.
Πρέπει να σεβόμαστε ο ένας τον άλλον.
…ήταν ο Δημοσθένης Αγορής, που ήταν και καθηγητής στη συνέχεια, ο Κώστας Αλεξόπουλος ήταν γενικός γραμματέας στην κυβέρνηση Μητσοτάκη, ο Χρήστος Σινάνης από τον Συνασπισμό, ο Νίκος Μπατιστάτος από το ΚΚΕ. Αυτοί λοιπόν οι άνθρωποι μας έλεγαν διάφορες βασικές αρχές για τον χώρο της ενέργειας. Και θα περίμενα από τον κ. Χατζηδάκη να μας πει, επειδή είναι οι Ευρωπαίοι πολιτικοί, για τον εκσυγχρονισμό της ΔΕΗ, που έχει βιαστεί αυτός ο όρος. Με ποιο κόστος παραγωγής θα γίνει; Με ποιο ενεργειακό μείγμα σχεδιάζει η Κυβέρνηση; Ποιες προβλέψεις ενεργειακής ζήτησης έχει; Ποιες είναι οι δράσεις εξοικονόμησης; Ποια είναι η πρόταση για τα εργοστάσια παραγωγής ηλεκτρικής ενέργειας από μαζούτ στη νησιωτική Ελλάδα; Ποιο είναι το κόστος; Πότε θα υλοποιηθούν τα δίκτυα διασύνδεσης; Πότε θα υλοποιηθούν τα δίκτυα του φυσικού αερίου για να έχουμε πρωτογενή κατανάλωση; Όλα αυτά θα έπρεπε να τα είχαμε δεδομένα για να συζητάμε ένα τέτοιο σχέδιο νόμου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Σας ευχαριστώ για τη μη ανοχή.
Θα πρέπει να σκεφτείτε ότι η ώρα είναι 1.00΄ και είναι ακόμα οκτώ ομιλητές. Είναι να δευτερολογήσουν οι εισηγητές. Έχω την εντύπωση ότι καταλαβαίνετε. Δεν είναι το Προεδρείο. Είναι οι χρόνοι που πρέπει να σεβόμαστε.
Έχετε δίκιο. Ολοκληρώνω, λοιπόν. Όσοι από εμάς συνεργαστήκαμε και γνωρίσαμε την οικογένεια της ΔΕΗ ξέρουμε ότι αυτή η οικογένεια προσέφερε στη χώρα, στους πολίτες την ανάπτυξη στην έρευνα, στη μεταφορά τεχνογνωσίας, στην εκπαίδευση τεχνικού προσωπικού στους μηχανικούς. Ξέρουμε ότι πλήρωσε την ανάπτυξη των ανανεώσιμων πηγών ενέργειας στον ιδιωτικό τομέα και όχι μόνο. Ξέρουμε ότι συνέβαλε στρατηγικά στην ανάπτυξη της χώρας και στον ενεργειακό σχεδιασμό. Ξέρουμε ότι συνέβαλε αποκλειστικά στην υγιεινή και ασφάλεια των εργαζομένων. Ξέρουμε ότι συνέβαλε στην υπεράσπιση του εργασιακού πλαισίου και των δικαιωμάτων των εργαζομένων. Ξέρουμε ότι παρήγαγε στελέχη που στελέχωσαν μετά τη συνταξιοδότησή τους τον ιδιωτικό τομέα. Ξέρουμε ότι μετέφεραν τεχνογνωσία, ότι εκπροσώπησε τη χώρα…
Βάλτε τελεία τώρα, κύριε Σπίρτζη, γιατί είπατε «ευχαριστώ για τη μη ανοχή» και έχετε υπερβεί τα οκτώμισι λεπτά.
Βάζω τελεία. Επειδή ο κύριος Υπουργός έχει υπηρετήσει και στις Βρυξέλλες, θέλω να κάνω μια τελευταία ερώτηση, γιατί παρουσίασε ακόμη και την εξαίρεση της ΔΕΗ από τον νόμο των προμηθειών ως εκσυγχρονισμό. Κύριε Υπουργέ, ένας από τους βασικούς κανόνες των οδηγιών…
Κύριε Σπίρτζη, πρέπει να σεβαστείτε τη διαδικασία και τους συναδέλφους.
Σύμφωνοι. Να μας πει όμως, αν πιστεύει ότι κάθε ΔΕΚΟ πρέπει να έχει τον δικό της κανονισμό προμηθειών.
Τελειώσατε. Κύριε Δρίτσα, ελάτε. Δεν τελειώνει ποτέ ο κ. Σπίρτζης.
Να το πει για να τιμήσει την πορεία του στις Βρυξέλλες.
Τον λόγο έχει ο κ. Θεόδωρος Δρίτσας.
Ευχαριστώ, κύριε Πρόεδρε. Κυρίες και κύριοι βουλευτές, σήμερα - ή ορθότερα εχθές, μιας και είναι 1.10΄ - είναι μια μέρα που το ετσιθελικό κράτος του Κυριάκου Μητσοτάκη και της Νέας Δημοκρατίας δέχθηκε ένα πολύ μεγάλο πλήγμα από τα μέσα, από τη ναυαρχίδα της επικοινωνιακής πανοπλίας που έχει χτίσει, από τον «ΣΚΑΪ». Δεν είναι μεμονωμένο επεισόδιο ο ογδοντάχρονος κ. Πατέρας που ευθαρσώς περιέγραψε την πραγματικότητα. Είναι η πραγματικότητα που τη γνωρίζει όλος ο ελληνικός λαός, το πελατειακό δίκτυο σε όλους τους τομείς του δημόσιου βίου και η συναλλαγή. Στα νοσοκομεία είναι παράδοση μεγάλη. Άλλος «αστέρας» που διορίστηκε σε ελληνικό νοσοκομείο με παρελθόν δύο προηγούμενων θητειών πρωτοστατούσε, όχι μόνο σε πελατειακές σχέσεις, αλλά ακόμα και στις εκλογές μοίραζαν ψηφοδέλτια οι δικοί του άνθρωποι και στους ασθενείς ακόμη και επηρέαζαν. Αυτός ο κύριος επαναδιορίστηκε στο ίδιο νοσοκομείο που έχει κάνει στο παρελθόν δύο θητείες, μεσολαβώντας μια εξαιρετική θητεία του ανθρώπου που επί της δικής μας κυβέρνησης ανέλαβε και τον στηρίζει η τοπική κοινωνία, με αποτέλεσμα και ο δήμαρχος να διαμαρτύρεται, όχι ο δικός μας, ο νεοδημοκράτης δήμαρχος και η πρόεδρος της τοπικής της Νέας Δημοκρατίας να υποβάλει παραίτηση. Δεν είναι ένα μεμονωμένο επεισόδιο, ούτε δύο, ούτε τρία. Είναι γενικευμένη συναλλαγή, πελατειακό δίκτυο. Καμμία σχέση δεν έχει με προσπάθεια συμψηφισμών που έγινε ότι «κι εσείς τα κάνατε». Αφήστε που αυτό δεν ταιριάζει τώρα σε μια συζήτηση ενώπιον του ελληνικού λαού. Αυτό είναι το επιχείρημα; Αν τα κάναμε κι εμείς, δεν πρέπει να τα κάνετε εσείς. Αν τα κάνετε εσείς, δεν πρέπει να τα κάνουμε εμείς. Είναι συζήτηση εντός του Κοινοβουλίου αυτή; Προς θεού. Αυτό, λοιπόν, που συνέβη στο ετσιθελικό κράτος σήμερα ως πλήγμα, δεν θα μείνει εκεί. Θα αποκαλυφθούν όλα, γιατί είναι μια παράταξη συναλλασσόμενων ανθρώπων ως σύστημα εξουσίας και αυτό το ξέρει όλος ο ελληνικός λαός. Δυστυχώς, κάποιο τμήμα του προσδοκά ένα μερίδιο από αυτή τη συναλλαγή. Είναι μικρό. Και κάποιο άλλο τμήμα δεν καταλαβαίνει ότι όλοι πρέπει να αντιδράσουμε σε αυτό. Κύριε Πρόεδρε, πριν δυο ώρες η Βουλευτής του ΣΥΡΙΖΑ, η συντρόφισσα Έφη Αχτσιόγλου, πρώην Υπουργός, με τεκμηριωμένο λόγο κατέθεσε στα Πρακτικά όλα τα ντοκουμέντα για την επαλήθευση των δικών της ισχυρισμών απέναντι σε όσα ο Υπουργός ο κ. Χατζηδάκης και ο αντιλέγων Βουλευτής της Νέας Δημοκρατίας ο κ. Πλεύρης ισχυρίστηκαν το πρωί. Ισχυρίστηκαν και μάλιστα με έναν πανηγυρικό τρόπο, καταχειροκροτούμενοι από την πτέρυγα της Πλειοψηφίας, ότι η ένσταση αντισυνταγματικότητας στηρίζονταν σε ψευδή και παραπλανητικά στοιχεία, σε όλα αυτά. Ειπώθηκαν όλα. Τα ντοκουμέντα της κ. Αχτσιόγλου είναι στα Πρακτικά. Περιμένουμε τα ντοκουμέντα του κυρίου Υπουργού και να σχηματίσει γνώμη όλο το Κοινοβούλιο. Δεν κατατέθηκαν. Εκείνο που με νοιάζει, όμως, να θέσω ένα θέμα άλλης τάξης. Ο Πρόεδρος, καθ' όλα αξιότιμος, σεβαστός και αγαπητός από μένα τουλάχιστον, ο κ. Τασούλας υπερέβη και παραβίασε και το πνεύμα και το γράμμα του του Κανονισμού το πρωί, αναφορικά με το αίτημα Βουλευτή, της κ. Αχτσιόγλου επί του προκειμένου, για να μιλήσει επί προσωπικού ad hoc. Ήταν η περίπτωση που ταίριαζε με ό,τι λέει ο Κανονισμός το αίτημα της κ. Αχτσιόγλου. Ούτε καν της έδωσε το δικαίωμα να εξηγήσει τους λόγους για τους οποίους υποβάλλει αυτό το αίτημα. Ο κύριος Πρόεδρος έχει εκλεγεί με πρωτοφανέρωτη πλειοψηφία στο ελληνικό Κοινοβούλιο, ακριβώς γιατί θέλουμε όλοι να είναι Πρόεδρος όλων των πτερύγων της Βουλής. Αυτό, λοιπόν, που συνέβη σήμερα, δεν πρέπει να επαναληφθεί ποτέ. Προχωρώ στα ζητήματα. Η ένσταση συνταγματικότητας, κυρίως, εστιαζόταν στα εργασιακά ζητήματα. Νέες θέσεις εργασίας, καλά αμειβόμενες, έλεγε ο κ. Μητσοτάκης. Και τώρα, έχουμε εθελούσια έξοδο, αντικατάσταση των παλιών με νέους εργαζόμενους, χωρίς ΑΣΕΠ, με μειωμένα δικαιώματα και μειωμένες αμοιβές. Αυτό είναι οι νέες θέσεις εργασίας οι καλά αμειβόμενες; Και χωρίς συλλογική αυτονομία! Μα, είναι δυνατόν να σχεδιάζεται ο αναπτυξιακός ρόλος και της ΔΕΗ και της ελληνικής οικονομίας χωρίς τους εργαζόμενους; Είναι δυνατόν να αγνοήσει κανείς την τεχνογνωσία των ανθρώπων της ΔΕΗ ό,τι κατηγορία κι αν μπορεί κανείς να διατυπώσει κατά καιρούς, αβάσιμη η βάσιμη ή οτιδήποτε; Μπορεί να αγνοήσει κανείς τον τεράστιο ρόλο των εργαζομένων σε αυτή την αναπτυξιακή λειτουργία της ΔΕΗ όλες αυτές τις δεκαετίες; Και ρωτώ τον κύριο Υπουργό αν θα προσλάβει χωρίς ΑΣΕΠ και με μειωμένες απολαβές εναερίτες. Αν ξέρουμε τι είναι οι εναερίτες. Και θα μπορέσει να κάνει δουλειά η ΔΕΗ με τέτοιο προσωπικό χαμηλά αμειβόμενο; Κυρίες και κύριοι Βουλευτές, δεν θα υπάρχει ΔΕΗ εάν παραμείνει η Νέα Δημοκρατία στην εξουσία σε λίγο καιρό. Ο κ. Χατζηδάκης την αρχή, αφού μας είπε τον Αύγουστο με τις πυρκαγιές ότι η ΔΕΗ δεν έχει λεφτά ούτε για να πληρώσει κολώνες, μας έλεγε ότι δεν θα πουληθεί, όχι γιατί δεν το θέλει ή δεν είναι στα σχέδια του, αλλά γιατί δεν υπάρχει αγοραστής. Θα ήθελα να ρωτήσω τον κύριο Υπουργό αν μπορεί να το ξαναπεί και σήμερα, ότι δεν θα πουληθεί η ΔΕΗ, ευθαρσώς, ρητά και κατηγορηματικά.
Ολοκληρώστε.
Θα τελειώσω. Κανένας δεν ξεχνά ότι και ο κ. Σταθάκης και ο κ. Φάμελλος και ο κ. Παναγιωτάκης, δύο φορές μέσα στο 2019 και πολλές φορές μέσα στο 2018, είχαν έρθει στην Επιτροπή Παραγωγής και Εμπορίου και είχαν εκθέσει όλα τα ζητήματα και του προβλήματος της ρευστότητας της ΔΕΗ και του προβλήματος στη μετάβασης. Αλλά κανείς τότε από τη Νέα Δημοκρατία δεν μας είπε ότι η ΔΕΗ καταρρέει. Τα στοιχεία ήταν όλα στα χέρια όλων. Επιτέλους θα πρέπει κάποιοι να πουν την αλήθεια. Η στρατηγική για τη ΔΕΗ περιλαμβάνει την πώληση. Αυτό είναι μια επιλογή. Τα υπόλοιπα είναι για να κοροϊδευόμαστε και να κοροϊδεύουμε τον κόσμο. Ε, λοιπόν, λέμε στον κύριο Υπουργό, λέμε στη Νέα Δημοκρατία, ότι το ετσιθελικό κράτος της συναλλαγής και της προτίμησης στις ολιγαρχίες, δεν θα μπορέσει να πουλήσει τη ΔΕΗ. Εδώ θα είμαστε και θα το δείτε, διότι η ΔΕΗ είναι προμετωπίδα της αναπτυξιακής προοπτικής της χώρας.
Η κ. Βέττα Καλλιόπη από τον ΣΥΡΙΖΑ έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, οι διατάξεις στο νομοσχέδιο του Υπουργείου Περιβάλλοντος και Ενέργειας είναι ενδεικτικές για τη σκληρή νεοφιλελεύθερη κατεύθυνση που έχει υιοθετήσει η Κυβέρνηση στο σύνολο της. Έχουμε παραχωρήσεις, ιδιωτικοποιήσεις, σκανδαλώδη δικαιώματα σε ημετέρους και golden boys από τη μια μεριά, αυξήσεις στην τιμή του ρεύματος, περικοπές και περιστολή δικαιωμάτων σε χιλιάδες εργαζόμενους από την άλλη. Είναι η νεοφιλελεύθερη λογική που έχει δοκιμαστεί και αποτύχει παντού στο απόγειο της. Το σχέδιο που μας αποκαλύπτει η Νέα Δημοκρατία για το μέλλον της ενέργειας στην Ελλάδα είναι το εξής: Μία αγορά ενέργειας με το βασικό πυλώνα τη ΔΕΗ απαξιωμένη, με ακριβότερα τιμολόγια έως 20% από 1η Σεπτέμβρη του 2019, με διάκριση ενάντια στους νεοπροσλαμβανόμενους, καθώς δημιουργούνται εργαζόμενοι δύο ταχυτήτων, με εξαίρεση από τους κανόνες προσλήψεις του ΑΣΕΠ. Μία αγορά ενέργειας όπου κόβονται και ξεπουλιούνται τμήματα παραγωγής και διανομής, μία αγορά όπου τα δίκτυα του φυσικού αερίου χαρίζονται στους ιδιώτες. Μία αγορά στην οποία θα επέλθει μία βεβιασμένη και αλόγιστη απολιγνιτοποίηση. Μία αγορά που δεν εξασφαλίζει την ενεργειακή αυτάρκεια για τους πολίτες και τις επιχειρήσεις, γεγονός που εγείρει εύλογα ερωτηματικά για τη σκοπιμότητα των στοχεύσεων του Υπουργείου. Στο όνομα του δήθεν εκσυγχρονισμού της ΔΕΗ φανερώνεται, λοιπόν, το σχέδιο της Κυβέρνησης. Ας υποστηρίζουν οι ευρωπαϊκοί θεσμοί σε επίσημά τους κείμενα ότι δεν συνιστά μεταρρυθμιστικό σχέδιο η ιδιωτικοποίηση ή η αύξηση της τιμής του ρεύματος για τους καταναλωτές. Ας πιέζουν για να δουν το περιβόητο σχέδιο της Κυβέρνησης, βάζοντας αυστηρά όρια και χρονοδιαγράμματα. Για την Κυβέρνηση, το Υπουργείο και τους επικοινωνιακούς διαύλους τους συντελείται μία κοσμογονία, μία επανάσταση στην αγορά της ενέργειας. Κυρίες και κύριοι συνάδελφοι, είναι πολλά τα θέματα που θα μπορούσα να θίξω. Ωστόσο λόγω πίεσης χρόνου θα αναφερθώ σε ελάχιστα σημεία. Πριν απ' όλα θα ήθελα να κάνω μία γενική παρατήρηση που αφορά στην εσκεμμένη απαξίωση και υποτίμηση του ρόλου της ΔΕΗ και των εργαζομένων της. Καλώ όλους τους διαπρύσιους κατήγορους να είναι πιο εγκρατείς και πιο διαβασμένοι για την ιστορικής σημασίας συνεισφορά της ΔΕΗ στην ελληνική κοινωνία και την οικονομία. Οφείλουν να γνωρίζουν, επίσης, για τους εργαζόμενους ότι στη συντριπτική τους πλειοψηφία στήριξαν το έργο της αναμόρφωσης της επιχείρησης και της Ελλάδας ακόμα και με τίμημα την ίδια τους τη ζωή μερικές φορές. Πέραν, όμως, των άλλων θέλω να τονίσω την επίθεση που συντελείται σήμερα απέναντι στα δικαιώματα των εργαζομένων της ΔΕΗ για έναν άλλο λόγο: Ποτέ άλλοτε, με τη θλιβερή εξαίρεση βέβαια των εποχών του δεύτερου μνημονίου, δεν καταστρατηγούνταν μία συλλογική σύμβαση εργασίας, μία ελεύθερη, δηλαδή, απόφαση δύο μερών με νομοθετική διάταξη. Γιατί αυτό γίνεται σήμερα με το νομοσχέδιο που συζητάμε. Αν κάποιος υποστηρίξει ότι οι εργαζόμενοι ήταν ευνοημένοι με πλούσιες παροχές, θα πρέπει να σκεφτεί πολύ πριν υποπέσει σε ένα αδίκημα κοινωνικού κανιβαλισμού ότι μία συλλογική σύμβαση εργασίας δεν πρέπει ποτέ να αμφισβητείται μονομερώς, γιατί έτσι ανοίγουν πολύ επικίνδυνοι δρόμοι για την εργασία στη χώρα μας. Αλλά οι κατήγοροι του δημόσιου χαρακτήρα της ενέργειας - που ανέφερα παραπάνω - δεν είναι ανιστόρητοι, ούτε αδιάβαστοι. Είναι ιδεοληπτικοί και εμμονικοί. Γιατί αν ήθελαν να προστατεύσουν τον Έλληνα καταναλωτή, θα προχωρούσαν σε μία απλή επίδειξη συναίνεσης, που θα άλλαζε τον χάρτη της ενέργειας στη χώρα μας. Και εξηγούμαι πάνω σε αυτό. Μόλις προχθές στη συζήτηση για την Αναθεώρηση του Συντάγματος χάσαμε την ευκαιρία να ενσωματώσουμε μία σειρά από άρθρα, που θα εγγυούνταν με την ύψιστη εγκυρότητα και αξία, που δίνει το κορυφαίο καταστατικό κείμενο, μία σειρά από κοινωνικά και ατομικά δικαιώματα. Ένα από τα άρθρα αφορούσε την τροποποίηση του άρθρου 21, το οποίο σύμφωνα με τη δική μας πρόταση θα περιελάμβανε την πρόνοια, ότι αγαθά όπως το νερό και η ηλεκτρική ενέργεια αλλά και τα δίκτυα διανομής τους θα υπόκεινται σε καθεστώς δημόσιας υπηρεσίας και θα τελούνταν υπό δημόσιο έλεγχο. Σήμερα δύο μέρες μετά μάθαμε τον λόγο της άρνησης της Νέας Δημοκρατίας να στηρίξει αυτό το άρθρο, που θα άλλαζε όλη τη συζήτηση για την ενέργεια ως δημόσιο και προσβάσιμο αγαθό. Αυτό πρεσβεύουμε εμείς τουλάχιστον, σε αντίθεση με την Κυβέρνηση που θεωρεί ότι είναι ανταλλάξιμο και περίκλειστο. Πρόκειται για τη γνωστή απέχθεια της νεοφιλελεύθερης σκέψης και πρακτικής απέναντι σε κάθε δημόσιο αγαθό. Κλείνοντας θέλω να αναφερθώ σε κάτι που αφορά την ιδιαίτερη πατρίδα μου, την Κοζάνη. Μόλις προχθές έγινε στην Πτολεμαΐδα ένα μεγάλο συλλαλητήριο, παρά τη βροχή, ενάντια στην απολιγνιτοποίηση της δυτικής Μακεδονίας. Ένα συλλαλητήριο που δεν έγινε και αντιληπτό από κανένα από τα εθνικά ΜΜΕ. Τα κεντρικά ζητήματα που τέθηκαν, ήταν η σταδιακή και βιώσιμη μετάβαση σε ένα νέο ενεργειακό μοντέλο, ο σεβασμός των εργασιακών κεκτημένων, η στήριξη της περιοχής, η πρόνοια για το περιβάλλον, τη γη, την αγροτική παραγωγή, τα έργα υποδομής. Ωστόσο εκτιμώ ότι το βασικότερο μήνυμα ήταν η απαίτηση για σεβασμό. Μία κοινωνία και μία περιοχή που έχει στηρίξει όλα αυτά τα χρόνια τη ΔΕΗ, μία κοινωνία που άμεσα ή έμμεσα βασίζει το μισό της ΑΕΠ, το 45% περίπου, στις παραγωγικές δραστηριότητες που σχετίζονται με τη ΔΕΗ, αξιώνει τον σεβασμό από την Κυβέρνηση και το αρμόδιο Υπουργείο. Αξιώνει να μην αιφνιδιάζεται από πρωθυπουργικές δηλώσεις, όταν προεκλογικά δεν υπήρχε καμμία αναφορά για βίαιο κλείσιμο λιγνιτικών μονάδων. Αξιώνει σαφή και εμπεριστατωμένη αιτιολόγηση για τη συγκεκριμένη απόφαση, όταν μάλιστα υπάρχει ισχυρός αντίλογος. Αξιώνει να υπάρχει ένα σαφές και συγκροτημένο πλάνο αξιοποίησης και ανάπτυξης της περιοχής. Αξιώνει μέριμνα και φροντίδα για τους κατοίκους της. Αξιώνει να μην αντιμετωπίζεται εν ολίγοις ως περιοχή δεύτερης σημασίας. Κυρίες και κύριοι συνάδελφοι, κλείνω επαναλαμβάνοντας ότι - αυτό που υποστήριξα και από την αρχή - το σχέδιο της Κυβέρνησης για τη ΔΕΗ είναι αλυσιτελές. Δεν εξασφαλίζει τίποτα άλλο από τους μισθούς και τα προνόμια των ευνοούμενών της, καθώς αφαιρεί το πλαφόν των αμοιβών γι' αυτούς, τη στιγμή που γκρεμίζει κάθε δίχτυ προστασίας για τους νέους εργαζόμενους. Σας καλώ - όπως καλώ όλους τους πολίτες που στέκονται ενάντια σε αυτή την εξέλιξη - να αντιταχθούμε για να υιοθετήσουμε βιώσιμες και μακροπρόθεσμες λύσεις για την ενέργεια στη χώρα μας. Ευχαριστώ πολύ.
Τον λόγο έχει ο κ. Χρυσομάλλης Μιλτιάδης από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας σχεδόν από το πρωί τη συζήτηση ακούω μία γενική κριτική από την Αξιωματική Αντιπολίτευση, όπως και λίγο νωρίτερα από τον προλαλήσαντα πρώην Υπουργό ότι δεν κάνατε το ένα, δεν κάνατε το άλλο, τι θα κάνετε για το τρίτο, για τη ΔΕΗ ή για τις συγκοινωνίες, λες και έχουν μπερδέψει τους χρόνους. Τεσσερισήμισι μήνες κυβερνά η Νέα Δημοκρατία και τεσσεράμισι χρόνια κυβερνούσε ο ΣΥΡΙΖΑ. Και ακούμε μία κριτική λες και κυβερνά η Νέα Δημοκρατία οκτώ χρόνια και είναι ο ΣΥΡΙΖΑ οκτώ χρόνια στην Αντιπολίτευση. Μην βιάζεστε, κύριοι της Αξιωματικής Αντιπολίτευσης, θα γίνει και αυτό. Αλλά και τότε δεν θα έχετε επιχειρήματα να ασκείτε τέτοια κριτική, γιατί τα πεπραγμένα μας θα είναι αυτά που θα αποδεικνύουν το αντίθετο. Όσον αφορά για το σημερινό νομοσχέδιο, άκουσα νωρίτερα από ένα προβεβλημένο στέλεχος της Αξιωματικής Αντιπολίτευσης - δεν θα αναφέρω το όνομα γιατί δεν είναι αυτή τη στιγμή στην Αίθουσα - ότι το συγκεκριμένο νομοσχέδιο δεν έρχεται εν κενώ - το λέω επί λέξει - αλλά έρχεται μετά από προσπάθειες απαξίωσης της επιχείρησης. Πραγματικά έγινε αυτό που είπε ο κ. Χατζηδάκης νωρίτερα. Στα τόσα ψέματα που λέτε, λέτε και καμμιά αλήθεια και δεν την ακούει κανείς. Γιατί αυτό πραγματικά είναι η αλήθεια. Μετά από τεσσεράμισι χρόνια διακυβέρνησης ΣΥΡΙΖΑ φέρατε τη ΔΕΗ εκεί που είναι σήμερα. Γι' αυτό σήμερα υπάρχει αυτό το νομοσχέδιο, ακριβώς για να λύσει το πρόβλημα που μας κληρονομήσατε. Διαφωνεί κανείς ότι η ΔΕΗ βρίσκεται σε οριακό σημείο; Διαφωνεί κανείς ότι η ΔΕΗ έχει βρεθεί ένα βήμα πριν την χρεοκοπία; Εσείς βάλατε ορκωτό λογιστή, την «ERNST & YOUNG», την άνοιξη και η έκθεση της ήταν σαφέστατη. Επί λέξει λέει: «Υπάρχει ουσιώδης αβεβαιότητα η οποία θα εγείρει σημαντική αμφιβολία σχετικά με τη δυνατότητα της εταιρείας και του ομίλου να συνεχίσουν τη δραστηριότητά τους». Με απλά λόγια σας λέει ότι έχετε φέρει τη ΔΕΗ στα όρια του κλεισίματος. Προσπαθήσατε, όμως, για άλλη μία φορά - γιατί έτσι συμβαίνει με τον ΣΥΡΙΖΑ, αν τα δεδομένα και η πραγματικότητα δεν βολεύουν τον ΣΥΡΙΖΑ, αυτό είναι πάρα πολύ κακό για την πραγματικότητα - να χτίσετε μία εικονική πραγματικότητα ότι η ΔΕΗ ήταν μία χαρά και η κακή Κυβέρνηση της Νέας Δημοκρατίας την καταστρέφει σε μόλις τέσσερις μήνες. Λέτε και εμείς προκαλέσαμε τις ζημιές που φτάνουν στα 542 εκατομμύρια για το 2018. Λέτε και κυβερνούσαμε εμείς το 2018. Ή ότι προκαλέσαμε ζημιές 600 εκατομμυρίων από τις δημοπρασίες των ΝΟΜΕ. Αν είναι δυνατόν! Ποιος κυβερνούσε; Επιμείνατε μάλιστα ότι δεν ήταν δική σας επιλογή τα ΝΟΜΕ, ότι αποτελούσε τάχα δέσμευση της προηγούμενης κυβέρνησης της Νέας Δημοκρατίας. Κατ' αρχάς, δηλαδή, δεν διαπραγματευτήκατε εσείς το τρίτο μνημόνιο, κάποιος άλλος το διαπραγματεύτηκε! Ούτε είναι δικό σας ο ν.4389/2016! Κάποιος άλλος πάλι κυβερνούσε τότε! Και μάλιστα ο κ. Φάμελλος προσπάθησε και μέσα στην επιτροπή να μας πείσει ότι η προηγούμενη κυβέρνηση Σαμαρά ήθελε κατ' εντολή της τρόικα να εφαρμόσει ταυτόχρονα και τα ΝΟΜΕ και να ιδιωτικοποιήσει τη «μικρή» ΔΕΗ και ότι ευτυχώς που ήρθε ο ΣΥΡΙΖΑ και σταμάτησε την ιδιωτικοποίηση και εφάρμοσε μόνο τα ΝΟΜΕ. Είναι τα γνωστά ψεματάκια που χρησιμοποιείτε, προσπαθώντας να αντιστρέψετε την πραγματικότητα. Κατέθεσε μάλιστα και το σχετικό κείμενο της τέταρτης αξιολόγησης του δεύτερου μνημονίου για να μας το αποδείξει αυτό. Όμως, τη σχετική παραπομπή με το άρθρο 7 στο κείμενο που κατέθεσε τη διάβασε ή ήθελε απλά να την αποσιωπήσει; Γιατί η συγκεκριμένη παραπομπή αναφέρει το αυτονόητο «NOME will be phased out when Small PPC is privatised». Η μετάφραση επί λέξει είναι η εξής: «Τα ΝΟΜΕ θα καταργηθούν όταν η «μικρή» ΔΕΗ θα ιδιωτικοποιηθεί», και γι' αυτό η προηγούμενη κυβέρνηση για να μην εφαρμόσει τα ΝΟΜΕ πήγε κατ' ευθείαν στην ιδιωτικοποίηση της «μικρής» ΔΕΗ, την οποία εσείς ακυρώσατε. Καταθέτω και το κείμενο για τα Πρακτικά. [[Στο σημείο αυτό ο Βουλευτής κ. Μιλτιάδης (Μίλτος) Χρυσομάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταλαβαίνετε, κύριοι, ότι με τις ιδεοληψίες σας φέρατε τη ΔΕΗ στα όρια της χρεοκοπίας, γιατί μάλιστα είπε και μια συνάδελφος νωρίτερα από την Αξιωματική Αντιπολίτευση ότι το συγκεκριμένο σχέδιο είναι σχέδιο χωρίς σχέδιο. Μπερδεύεστε, δεν κυβερνάει ο ΣΥΡΙΖΑ. Σχέδιο χωρίς σχέδιο είχατε εσείς που αφήσατε τη ΔΕΗ μπροστά στην απολιγνιτοποίηση και την αναγκάσατε να πουλά ρεύμα με ζημιές κάτω του κόστους στους ανταγωνιστές της ΔΕΗ. Είναι παγκόσμια πρωτοτυπία η ιδιωτικοποίηση, που όχι απλά δεν παίρνεις ένα ευρώ, αλλά πληρώνεις τους ανταγωνιστές σου κιόλας για να δημιουργήσουν τη δική τους εταιρεία. Εμείς αναλάβαμε το βάρος - και θα το κάνουμε - να ανατάξουμε και να την κάνουμε ξανά βιώσιμη. Αν παρατηρήσει κάποιος την αξία της μετοχής συγκριτικά με τον Μάιο και το σήμερα, προφανώς θα δει ότι το κάνουμε και το κάνουμε πολύ καλά αυτό. Το ίδιο πιστεύει η «STANDARD & POOR'S» που στην αξιολόγησή της για τη ΔΕΗ, στην οποία εκτιμά ότι τα μέτρα που έλαβε η Κυβέρνηση αναμένεται να αναστρέψουν την αρνητική πορεία των τελευταίων μηνών της ΔΕΗ, ενώ όσες τιμολογιακές αναπροσαρμογές έγιναν είναι ουδέτερες για τους καταναλωτές. Ερχόμαστε με συγκεκριμένο σχέδιο για τη ΔΕΗ, τη διασώζουμε, την αναδιαρθρώνουμε και την εκσυγχρονίζουμε διοικητικά και τις δίνουμε τα εργαλεία εκείνα που έχει ανάγκη για να σταθεί στα πόδια της σε μια ανοικτή αγορά ενέργειας. Προχωρούμε την απολιγνιτοποίηση και ιδιωτικοποιούμε τον ΔΕΔΔΗΕ για να δώσουμε ρευστό στην εταιρεία που το είχε ανάγκη και την ανοίγουμε περισσότερο στην αγορά ανανεώσιμων πηγών ενέργειας. Συνεπώς, κύριοι της Αξιωματικής Αντιπολίτευσης, αφήστε τώρα τα κροκοδείλια δάκρυα για τους εργαζομένους, για την εταιρεία και για τις νέες προσλήψεις προσωπικού που θα γίνονται πλέον με συμβάσεις αορίστου χρόνου. Δεν είδαμε να έχετε την ίδια ευαισθησία στις χιλιάδες εργαζομένων με συμβάσεις ορισμένου χρόνου που απασχολούνται στη ΔΕΗ και στις εργολάβους της όλα αυτά τα χρόνια που κυβερνούσατε και ούτε την ίδια ευαισθησία απέναντι σε χιλιάδες εργαζομένους όταν την οδηγούσατε μαθηματικά στην καταστροφή. Έρχεστε και σήμερα να μας κουνήσετε το δάκτυλο, γιατί επιλέγουμε οι νεοπροσληφθέντες στη ΔΕΗ, να υπογράφουν συμβάσεις αορίστου χρόνου, δηλαδή, όπως υπογράφουν χιλιάδες νέοι άνθρωποι που εργάζονται με αντίστοιχες συμβάσεις στον ιδιωτικό τομέα. Τι είναι αυτοί για σας; Παιδιά ενός κατώτερου θεού; Η ΔΕΗ πρέπει να αντιμετωπίσει ισοδύναμα τους ανταγωνιστές της, να συνεχίσει να είναι βιώσιμη, να γίνει κερδοφόρα και έτσι θα αποτελέσει και πάλι τον βασικό ενεργειακό πυλώνα της χώρας. Δεν ζούμε στις εποχές του μονοπωλίου της ΔΕΗ. Είναι καιρός η ΔΕΗ να αποκτήσει ισχυρή, σύγχρονη και ανταγωνιστική μορφή για να κινηθεί δυναμικά προς το μέλλον. Συνεπώς, καλό είναι να αποκτήσετε και εσείς την επαφή με την αλήθεια, να αποκτήσετε την επαφή με την πραγματικότητα. Έτσι και αλλιώς, θα ξανακριθείτε για αυτό από τον ελληνικό λαό. Θα ήθελα κλείνοντας να συγχαρώ και να ευχαριστήσω τον Υπουργό για την τροπολογία που έκανε δεκτή, αυτή που καταθέσαμε μαζί με άλλους επτά συναδέλφους, όπως επίσης, και τον Υπουργό Αγροτικής Ανάπτυξης, που πολιτικά στήριξε προς αυτή την κατεύθυνση την τροπολογία, με την οποία αυξάνουμε το ποσοστό της παραγόμενης ηλεκτρικής ενέργειας που μπορούμε να δώσουμε αποζημίωση στη ΔΕΗ από 20% στο 75% για τους αγρότες που έχουν ανανεώσιμες πηγές ενέργειας. Με άλλα λόγια, η αύξηση αυτή θα ενισχύσει ουσιαστικά τη δυνατότητα των αυτοπαραγωγών - αγροτών να αποσβέσουν ταχύτερα τις αποσβέσεις τους από τις ανανεώσιμες πηγές ενέργειας. Θα μηδενίσει - και αυτό είναι το μεγάλο ζητούμενο - το κόστος παραγωγής των αγροτικών προϊόντων και βέβαια, θα ενισχύσει παραπάνω και το εισόδημά τους. Χαίρομαι που άκουσα νωρίτερα τον κ. Αποστόλου από τον ΣΥΡΙΖΑ .
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Χαίρομαι που άκουσα νωρίτερα τον κ. Αποστόλου από τον ΣΥΡΙΖΑ που με τον συριζαϊκό του τρόπο υιοθέτησε αυτή την τροπολογία. Με άλλα λόγια, συμφώνησε διαφωνώντας ή διαφώνησε συμφωνώντας, με τον τρόπο του στην ουσία συμφώνησε. Αντιλαμβάνομαι ότι μπορεί κάποιους από εσάς να τους ενοχλεί που λαμβάνονται θετικά μέτρα για τους ανθρώπους της παραγωγής και ειδικά για τους αγρότες, αλλά τι να κάνουμε, δεν είναι αποκλειστικό σας προνόμιο η φιλολαϊκή πολιτική. Άκουσα και κάποια περίεργη κριτική και αυτή την τροπολογία …
Ολοκληρώστε, κύριε συνάδελφε.
… ότι με αυτή την τροπολογία θα καταστρέψουμε την αγορά ηλεκτρικής ενέργειας. Το λέτε σε εμάς που ταυτόχρονα μας κατηγορείτε για υπέρμαχους της αγοράς. Τέλος πάντων, αποφασίστε, κύριοι του ΣΥΡΙΖΑ. Σας ευχαριστώ πολύ.
Τον λόγο έχει κ. Γεώργιος Μουλκιώτης από το Κίνημα Αλλαγής για επτά λεπτά.
Κυρίες και κύριοι συνάδελφοι, θα κάνω τρεις παρατηρήσεις πριν τοποθετηθώ στο νομοσχέδιο. Η πρώτη παρατήρηση είναι ότι συμπτωματικά γίνεται, κύριε Υπουργέ, και το Υπουργείο σας ένα όχημα, για να υπάρξει μια «επίθεση» - μπορεί να μην σας αρέσει η λέξη αλλά είναι «επίθεση» - στα εργασιακά δικαιώματα. Το πρώτο Υπουργείο ήταν το Υπουργείο Επικρατείας. Όταν είχε έρθει εδώ ο Υπουργός Εργασίας και Κοινωνικών Υποθέσεων, και δέκα λεπτά πριν γίνει η ψηφοφορία έφερε τροποποιήσεις για εργατικά θέματα. Η δεύτερη «επίθεση» ήταν με το αναπτυξιακό νομοσχέδιο, που, επίσης, υπήρξε ορυμαγδός διατάξεων κατά των εργατικών δικαιωμάτων. Η τρίτη «επίθεση» είναι με το σημερινό νομοσχέδιο. Η δεύτερη παρατήρηση έχει να κάνει με το άρθρο 24. Κύριε Υπουργέ, καταγόμενος και από αγροτική περιοχή, φοβάμαι ότι σε λίγο μπορεί να θερίσουμε φωτοβολταϊκά. Δεν το λέω έτσι και ούτε αφορά αυτό το νομοσχέδιο τους αγρότες. Μακάρι να αφορούσε τους αγρότες. Ίσως, αφορά το αδηφάγο σύστημα των επενδυτών, που θέλουν να κάνουν οτιδήποτε χωρίς να τους ενδιαφέρει τι λέει ο πρωτογενής τομέας. Όμως, δεν είναι έτσι. Το λέω και το επαναλαμβάνω, φοβάμαι ότι θα θερίσουμε φωτοβολταϊκά. Μπορούσε κάλλιστα το άρθρο 24 να αφορά άλλες περιοχές που είναι ξερικές, είναι ορεινές, ημιορεινές, είναι δίπλα από γη υψηλής παραγωγικότητας, όμως, όχι σε γη υψηλής παραγωγικότητας. Τρίτον, αναφέρεστε στον εκσυγχρονισμό της ΔΕΗ. Μου κάνει εντύπωση το εξής: τα οικονομικά στοιχεία σε σχέση με τις οφειλές τρίτων προς τη ΔΕΗ, δεν λαμβάνονται υπ' όψιν σε αυτό το νομοσχέδιο; Ευθέως σας μιλάω για τη ΛΑΡΚΟ, που συμπτωματικά χθες παραπέμφθηκε η χώρα μας από την Ευρωπαϊκή Επιτροπή στο Ευρωπαϊκό Δικαστήριο. Υπάρχουν τόσες οφειλές της ΛΑΡΚΟ και δεν αναφέρεται πουθενά τι γίνεται με αυτές, πώς κινούνται με το συγκεκριμένο νομοσχέδιο. Είναι πρόχειρο και αποσπασματικό το νομοσχέδιο και εισάγεται, κυρίες και κύριοι συνάδελφοι, χωρίς ολοκληρωμένο επιχειρησιακό σχέδιο και σχέδιο για τον μακροχρόνιο ενεργειακό σχεδιασμό και την απολιγνιτοποίηση, όπως απαιτείται από την Ευρωπαϊκή Επιτροπή. Όταν πριν από ένα μήνα συζητούσαμε εδώ στην Ολομέλεια για το αναπτυξιακό νομοσχέδιο, τοποθετηθήκαμε αρνητικά στα σχέδια της Κυβέρνησης της Νέας Δημοκρατίας για την αποδιάρθρωση των συλλογικών συμβάσεων εργασίας. Λέγαμε ξεκάθαρα ότι οδηγούνται κλιμακωτά σε πλήρη υποβάθμιση με αντίκτυπο την ενίσχυση της εργοδοτικής ασυδοσίας. Σε κάτι τέτοιο οδηγείται και ο χώρος της ΔΕΗ. Κρούαμε τον κώδωνα του κινδύνου τότε και λέγαμε ότι η έλλειψη των συλλογικών συμβάσεων ή η αποδυνάμωση του περιεχομένου, περιορίζει τις προϋποθέσεις της κοινωνικής συνοχής στη λειτουργία της αγοράς εργασίας και αδρανοποιεί το δικαίωμα συλλογικής διαπραγμάτευσης σαν θεμελιώδες κοινωνικό δικαίωμα. Το νομοσχέδιο που συζητάμε σήμερα, ίσως να είναι η καλύτερη απόδειξη ότι το σχέδιο της Κυβέρνησης της Νέας Δημοκρατίας είναι ξεκάθαρο και ως προς τις εργασιακές σχέσεις. Το έχει πει εξάλλου ο κ. Μητσοτάκης. «Θα σαρώσουμε σαν οδοστρωτήρας τα εμπόδια που κρατούν δέσμια την επιχειρηματικότητα.» Μπορεί σε άλλα ζητήματα η Νέα Δημοκρατία να έκανε στροφή εκατόν ογδόντα μοιρών από τις λαϊκίστικες και ψηφοθηρικές προεκλογικές της θέσεις, όπως παραδείγματος χάριν, για τη Συμφωνία των Πρεσπών ή την τραγωδία στο Μάτι ή το προσφυγικό, που άλλα έλεγε ως αντιπολίτευση και άλλα λέει ως Κυβέρνηση. Όμως, εκεί που η Νέα Δημοκρατία παραμένει αμετακίνητη στις θέσεις της, υπέρ των επιχειρηματικών συμφερόντων, είναι στα εργασιακά. «οδοστρωτήρας» υποσχέθηκε να είναι και «οδοστρωτήρας» είναι. Άλλωστε το νέο μοντέλο εργασίας, στο οποίο η Νέας Δημοκρατία υπόσχεται και στοχεύει, το μοντέλο του απασχολούμενου, όπως το έχει διακηρύξει πάλι, επίσης, ο κ. Μητσοτάκης, έχει σαν βάση νέες μορφές εργασίας και κινείται, βεβαίως, στα δυσδιάκριτα όρια ανάμεσα στην εξαρτημένη εργασία, δηλαδή στη μισθωτή εργασία και στη δήθεν ανεξαρτησία του απασχολούμενου. Σε αυτό το πλαίσιο εντάσσονταν και οι προβλεπόμενες διατάξεις στο υπό συζήτηση νομοσχέδιο, σύμφωνα με τις οποίες τόσο στην περίπτωση των εργαζομένων στη ΔΕΗ όσο και σε εκείνες της ΔΕΠΑ, η Κυβέρνηση φαίνεται να θέλει να εκφράσει μια καθαρά αντεργατική πολιτική: Επίθεση στα εργασιακά δικαιώματα. Καταργεί τις υποτυπώδεις δικλείδες ασφαλείας δημιουργώντας ένα άδικο και ανισότιμο περιβάλλον εργασίας. Στην περίπτωση της ΔΕΠΑ, στο νομοσχέδιο, δεν υπάρχει η παραμικρή πρόβλεψη για τους εργαζόμενους που απασχολούνται στις εταιρείες του ομίλου μέσω εργολαβικών εταιρειών. Οι αλλαγές που επέρχονται στη ΔΕΗ δημιουργούν εργαζομένους δύο ταχυτήτων, όπως ειπώθηκε - και πολύ σωστά ειπώθηκε και έτσι είναι - και, δυστυχώς, προετοιμάζονται προσλήψεις ημετέρων. Οι νέοι εργαζόμενοι είναι εκτός επιχειρησιακών συλλογικών συμβάσεων εργασίας και εκτός Κανονισμού. Το έχουμε ξαναζήσει το 1993, στις παραμονές των εκλογών. Είναι συνήθειες που δεν αλλάζουν. Είναι «χούι», όπως λέμε και στο χωριό μου. Έτσι προέκυψε όπως θυμόμαστε όλοι και ο νόμος Πεπονή, το γνωστό ΑΣΕΠ, εξαιτίας εκείνης της επιλογής, του 1993. Το '93, κυρίες και κύριοι συνάδελφοι της Πλειοψηφίας, παραμένει μνημείο και υπόδειγμα πελατειακών σχέσεων, είτε σας αρέσει είτε δεν σας αρέσει και θα σας κατατρέχει σε όλη την πορεία της Νέας Δημοκρατίας. Για εμάς, η κατάργηση της μονιμότητας που επικαλείται η Κυβέρνηση είναι ψευδεπίγραφη και είναι ψευδεπίγραφη, είτε γελάμε είτε δεν γελάμε, διότι είχε καταργηθεί από το 2012. Και αυτό μη το ξεχνάτε και μη το λέτε σαν επιχείρημα, γιατί είναι αστείο, αν όχι αφελές. Το Κίνημα Αλλαγής ζητά αυξημένες εγγυήσεις και ουσιαστικές δικλείδες ασφαλείας για αξιοκρατική πρόσληψη τόσο του προσωπικού όσο και των διευθυντικών στελεχών από την αγορά, μέσω ΑΣΕΠ, αλλά όχι μέσω ΑΣΕΠ «ολίγον», μέσω ΑΣΕΠ ολοκληρωτικά. Το ΑΣΕΠ δεν είναι ολίγον ή πολύ. Είναι ΑΣΕΠ. Γιατί, κυρίες και κύριοι συνάδελφοι της Νέας Δημοκρατίας, ελέγχει μόνο τη νομιμότητα και όλα τα άλλα κάποιες επιτροπές οι οποίες είναι διορισμένες και έχουν σχέση με τη ΔΕΗ. Υπάρχει έτσι θεσμική θωράκιση των εργαζομένων; Με το νομοσχέδιο λοιπόν, το ΑΣΕΠ προβλέπεται μόνο για «τα μάτια του κόσμου» κατά το κοινώς λεγόμενο. Εκτός, λοιπόν, απ' τα εργασιακά, όπου όλοι οι φορείς επέκριναν την Κυβέρνηση για τις ρυθμίσεις που φέρνει, το προτεινόμενο νομοσχέδιο υποτίθεται ότι πάει να εκσυγχρονίσει τη ΔΕΗ, μειώνοντας το λειτουργικό της κόστος και προχωρώντας σε προγράμματα εθελουσίας εξόδου. Δεν υπάρχει όμως καμμία μελέτη σκοπιμότητας, κανένα στοιχείο, κανένας προϋπολογισμός. Σας ρώτησε ο εισηγητής μας ο κ. Αρβανιτίδης, κατά τη διάρκεια της συζήτησης στις επιτροπές και σας ξαναρωτάμε κύριε Υπουργέ: Ποιο είναι το λειτουργικό όφελος; Τι εξοικονομείτε από τους πόρους και πώς τεκμηριώνεται αυτό; Εμείς θεωρούμε ότι το νομοσχέδιο, με το οποίο εσείς βιάζεστε να υλοποιήσετε το έργο της γενικευμένης υποβάθμισης των μισθών και των εργασιακών δικαιωμάτων, στοχεύει μόνο σε αυτό και τίποτε άλλο. Δεν σας ενδιαφέρει ότι με το νομοθέτημα δημιουργούνται εργαζόμενοι δύο ταχυτήτων, με τους παλιούς να έχουν καλύτερους μισθούς και όρους εργασίας και τους νέους να έχουν χειρότερους μισθούς και όρους εργασίας. Δεν σας ενδιαφέρει όμως ότι κατ' αυτόν τον τρόπο καταλύεται και η απλή αρχή της ίσης αμοιβής για ίση εργασία; Τίποτα από τα παραπάνω δεν πρέπει βέβαια να μας εκπλήσσει, γιατί ο ίδιος ο κύριος Πρωθυπουργός σε ανύποπτη στιγμή είχε δηλώσει: «Δεν τρέφω αυταπάτες για μια κοινωνία χωρίς ανισότητες. Κάτι τέτοιο είναι αντίθετο στην ανθρώπινη φύση». Αυτά τα είπε ο κύριος Πρωθυπουργός. Μην περιμένουμε λοιπόν κάτι διαφορετικό από το νομοσχέδιο. Σας ευχαριστώ.
Τον λόγο έχει ο κ. Νικόλαος Μανωλάκος από τη Νέα Δημοκρατία για επτά λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, παρακολουθώντας με πολύ μεγάλη προσοχή της συζήτηση που διεξάγεται σήμερα στην Ολομέλεια αλλά και τη συζήτηση που έχει προηγηθεί στο δημόσιο βίο, αυτό που αντιλαμβάνομαι είναι ότι στην πραγματικότητα συγκρούονται δύο διαφορετικοί κόσμοι: Από την μία είναι όσοι θέλουν μία δημόσια επιχείρηση ηλεκτρισμού στενά και ασφυκτικά αγκαλιασμένη με το κράτος και σε πλήρη και διαρκή εξάρτηση από αυτό, εξάρτηση όχι μόνο οικονομική αλλά πολιτική, αφού ο στόχος τους κάθε φορά που καταλαμβάνουν την εξουσία, είναι να μπορούν να βολεύουν ημετέρους και να τακτοποιούν έτσι την εκλογική τους πελατεία. Στον αντίποδα, από την άλλη πλευρά, είναι όσοι επιθυμούν και επιδιώκουν μία σύγχρονη εταιρεία ηλεκτρισμού, μια εταιρεία ευρωπαϊκών προδιαγραφών, που θα επενδύει συστηματικά στις ανανεώσιμες πηγές ενέργειας και που θα είναι σε θέση να διασφαλίζει συνθήκες ενεργειακής ασφάλειας και ενεργειακής αυτάρκειας, και όσοι οραματίζονται μια σύγχρονη επιχείρηση ηλεκτρισμού, με υψηλά περιβαλλοντικά standards και δικαιότερη τιμολογιακή πολιτική. Το υπό ψήφιση νομοσχέδιο φιλοδοξεί να αποτελέσει τον καταλύτη για τη μετάβαση σε μία νέα, καινοτόμα και περιβαλλοντικά φιλική ενεργειακή εποχή. Η ουσία είναι ότι με τις στοχευμένες βελτιωτικές παρεμβάσεις που προωθούνται διορθώνονται στρεβλώσεις και αδικίες δεκαετιών. Μεταξύ άλλων οι προσλήψεις γίνονται περισσότερο ευέλικτες, με τη συμμετοχή βεβαίως του ΑΣΕΠ, παρέχονται επιπλέον κίνητρα για την προσέγγιση εξειδικευμένων στελεχών από την αγορά και ενθαρρύνονται οι εσωτερικές κινητικότητες εργαζομένων. Και βεβαίως, περιορίζεται η σκανδαλώδης προνομιακή έκπτωση, η οποία ισχύει σήμερα για τους εργαζόμενους και τους συνταξιούχους της ΔΕΗ και της οποίας το υπέρογκο ποσοστό προκαλεί όλη την υπόλοιπη κοινωνία. Γιατί δεν είναι δυνατόν καλά αμειβόμενοι εργαζόμενοι να απολαμβάνουν έκπτωση της τάξεως του 75% στο λογαριασμό του ρεύματος την ίδια ώρα που χαμηλόμισθοι και χαμηλοσυνταξιούχοι καλούνται να πληρώνουν ολόκληρο το τιμολόγιο. Κυρίες και κύριοι Βουλευτές, όσοι διαφωνούν με το παρόν νομοσχέδιο γνωρίζουν ότι το υφιστάμενο ρυπογόνο ενεργειακό μείγμα δεν μπορεί να εφαρμοστεί εν έτει 2019 στο θέμα της ΔΕΗ. Κυρίες και κύριοι Βουλευτές της Αξιωματικής Αντιπολίτευσης, μόνο κατήγοροι δεν δικαιούστε να είστε και σας θυμίζω το γιατί. Να σας θυμίσω πώς παραδώσατε τη ΔΕΗ. Η επιχείρηση πέρσι έχασε 2,5 εκατομμύρια και φέτος άλλα 300. Να σας θυμίσω την έκθεση του ορκωτού λογιστή, που μιλούσε για μη συνέχιση της λειτουργίας της επιχείρησης και την αμφίβολη βιωσιμότητά της. Να σας θυμίσω ότι θέλατε να σκίσετε με έναν νόμο το μνημόνιο και τελικά φέρατε ιδιωτικοποίηση ύψους 49% στον ΑΔΜΗΕ και 66% στη ΔΕΣΦΑ. Πώληση ορυχείων; Εκτίναξη ληξιπρόθεσμων οφειλών; Προσλήψεις συμβούλων; Καταστροφικές δημοπρασίες ηλεκτρικού ρεύματος και εκπομπές ρύπων; Ειδικά τα δύο τελευταία κόστισαν στη ΔΕΗ πάνω από 600 εκατομμύρια. Να σας θυμίσω, τέλος, ότι η μετοχή της εταιρείας έχασε πάνω από το 80% της χρηματιστηριακής της αξίας επί κυβερνήσεώς σας. Δυστυχώς, δεν έχετε επίγνωση της πραγματικότητας, γιατί μόνο κάποιος εκτός πραγματικότητας θα είχε το θράσος, ενώ έχει καταστρέψει μία επιχείρηση, να κατηγορεί αυτόν που έχει οδηγήσει τη μετοχή της τρεις φορές επάνω από την αξία. Δηλαδή, από αυτά που άκουσα, θέλετε να απολογηθούμε. Να απολογηθούμε, κυρίες και κύριοι συνάδελφοι της Αξιωματικής Αντιπολίτευσης, που καταργήσαμε τις δημοπρασίες που οδηγούν τη ΔΕΗ με μαθηματική ακρίβεια στο γκρεμό; Να απολογηθούμε που πιστοί στο πρόγραμμά μας κινούμαστε με γρήγορους ρυθμούς, για να διασώσουμε τη ΔΕΗ, που από την ολιγωρία και τη διστακτικότητά σας βρισκόταν ένα βήμα πριν από την χρεοκοπία; Να απολογηθούμε, που επί των ημερών μας η ΔΕΗ πήρε το πολυπόθητο πιστοποιητικό βιωσιμότητας, που την εκσυγχρονίζουμε με πράξεις και έργα και προφανώς όχι με ευχολόγια; Κυρίες και κύριοι Βουλευτές, το διακύβευμα είναι να προσεγγίζουμε, ιδίως στα σημαντικά και εθνικά ζητήματα, με γνώμονα όχι το μικροκομματικό συμφέρον αλλά μόνο το εθνικά επωφελές. Η Ελλάδα μας δεν πρέπει να χάσει το τρένο των ενεργειακών μεταρρυθμίσεων, γιατί οι γεωστρατηγικές μεταβολές που συντελούνται στην ευρύτερη λεκάνη της Μεσογείου αλλά και στη γειτονιά μας, τα Βαλκάνια, έχουν ως προμετωπίδα τα ενεργειακά ζητήματα. Για να μη χάσει, λοιπόν, η πατρίδα μας το τρένο, πρέπει να λύσει το μεταρρυθμιστικό χειρόφρενο και να πατήσει γκάζι. Σας καλώ με την ψήφο σας να λειτουργήσετε αφ' ενός ως κινητήριος μοχλός του ενεργειακού μετασχηματισμού της χώρας και αφ' ετέρου ως το γκάζι που θα δώσει ώθηση για τη μετάβαση σε μία νέα, εξωστρεφή εποχή. Σας καλώ, τέλος, να λειτουργήσετε και ως συμπλέκτης που θα απομονώσει εκείνες τις φωνές που για μικροκομματικές σκοπιμότητες προσπαθούν να φρενάρουν την ενεργειακή ανάπτυξη της χώρας. Κλείνοντας, η χώρα χρειάζεται μια σοβαρή εθνική ενεργειακή πολιτική για την επόμενη δεκαετία, που θα της επιτρέψει να αποκτήσει ηγετικό ρόλο στη Νοτιοανατολική Ευρώπη. Το νομοσχέδιο αυτό βάζει ακριβώς αυτό το πρώτο λιθαράκι, για να εργαστούμε προς αυτή την κατεύθυνση. Σας ευχαριστώ.
Και κλείνουμε τον κατάλογο των ομιλητών συναδέλφων Βουλευτών με την κ. Πούλου από τον ΣΥΡΙΖΑ για επτά λεπτά. Ήταν σωστή, κύριοι συνάδελφοι, η πρόβλεψή μου ότι θα πάμε 2.00΄ για την εξάντληση του καταλόγου κατ' αρχάς. Όμως, έχουμε ακόμα χρόνο. Ορίστε, κυρία Πούλου, έχετε τον λόγο.
Σας ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, σήμερα αποσαφηνίζεται τελικά γιατί κατά τη διαδικασία της συνταγματικής Αναθεώρησης η Νέα Δημοκρατία αρνήθηκε να ψηφίσει την πρόταση ΣΥΡΙΖΑ για την κατοχύρωση της ενέργειας ως κοινωνικού αγαθού. Για τη Νέα Δημοκρατία η πρόσβαση όλων των πολιτών σε καθαρή και οικονομικά προσιτή ενέργεια δεν είναι και δεν πρέπει να είναι ένα κατοχυρωμένο δικαίωμα συνταγματικά. Στο μοντέλο του άκρατου φιλελευθερισμού, που για λόγους ιδεολογίας - που καταντά και ιδεοληψία τελικά - φαίνεται να ακολουθεί η Νέα Δημοκρατία, τα πάντα πρέπει να ιδιωτικοποιηθούν. Όμως, η πώληση των υπό δημόσιο έλεγχο επιχειρήσεων δεν ενισχύει την ανάπτυξη. Η ιστορική εμπειρία έχει δείξει ότι η πλήρης ιδιωτικοποίηση και η απώλεια του δημοσίου ελέγχου σε κοινωνικά αγαθά, όπως η ενέργεια, δεν συνεπάγεται αναγκαία την οποιαδήποτε ανάπτυξη, αλλά κυρίως δεν συνεπάγεται την κοινωνική ωφέλεια. Η θέση του ΣΥΡΙΖΑ είναι ότι το κράτος πρέπει τουλάχιστον να εξασφαλίζει την πρόσβαση των πολιτών στα δημόσια αγαθά, ώστε να πραγματώνεται η αρχή του κοινωνικού κράτους, του κράτους πρόνοιας. Ακόμη όμως κι αν πίστευε κανείς στον άκρατο φιλελευθερισμό, ακόμη κι αν θέλαμε να ακολουθήσουμε την πολιτική της Νέας Δημοκρατίας, ακόμα και αν η Κυβέρνηση στόχευε πράγματι στην εξυγίανση της ΔΕΗ, τότε πού είναι, κυρίες και κύριοι τεχνοκράτες της Κυβέρνησης, το σχετικό business plan; Πού είναι το κοστολογημένο μοντέλο και πώς προκύπτει η αναγκαιότητα των όσων σήμερα εισηγείσθε, δήθεν, για τη σωτηρία της ΔΕΗ; Υπάρχει έκθεση για τη βιωσιμότητα; Πού είναι τα τεχνοοικονομικά στοιχεία και πού ακριβώς έχετε λάβει υπ' όψιν τα όποια πορίσματα; Ήταν μήπως αποτέλεσμα κάποιας μελέτης οι αυθαίρετες αυξήσεις που επιβάλατε από τον περασμένο Σεπτέμβριο της τάξης του 15% έως 20% στα τιμολόγια της ΔΕΗ, με τις οποίες επιβαρύνετε τα νοικοκυριά αλλά και τις επιχειρήσεις; Προφανώς και όχι. Ουσιαστικά, διώξατε τους συνεπείς καταναλωτές και συρρικνώσατε το πελατολόγιο της ΔΕΗ. Γιατί, παρά τις εξαγγελίες σας, δεν θέλετε την εξυγίανση της ΔΕΗ. Θέλετε την απαξίωση της. Δεν θέλετε τη σωτηρία της. Το μόνο που θέλετε είναι το ξεπούλημά της. Στην πράξη, το μόνο σχέδιο που έχετε είναι αυτό της απορρύθμισης της ενεργειακής αγοράς, του ξεπουλήματος των υποδομών, της απαξίωσης της ΔΕΗ μέσα από το ξεπούλημα των δικτύων διανομής, της μη διασφάλισης της πρόσβασης στην ενέργεια σε όλους και της αδιαφανούς εξυπηρέτησης συμφερόντων. Επίσης, το νομοσχέδιό σας προωθεί και την ανατροπή των εργασιακών σχέσεων με την κατάργηση των συλλογικών διαπραγματεύσεων και την προώθηση ατομικών συμβάσεων κατά παράβαση των άρθρων 4 και 22 του Συντάγματος. Συνολικά, κυρίες και κύριοι συνάδελφοι, το νομοσχέδιο είναι σε βάρος του δημοσίου συμφέροντος και για μία ακόμη φορά το βάρος, δηλαδή τον λογαριασμό, θα πληρώσουν οι φορολογούμενοι. Μεταξύ άλλων προβλέπεται μάλιστα ότι οφειλές προς τη ΔΕΗ περνάνε σε funds, δηλαδή σε ξένα χέρια εκτός ΔΕΗ. Στην πράξη αυτό σημαίνει παρενόχληση των καταναλωτών που καθυστερούν τις πληρωμές, σημαίνει διακοπή ρεύματος, σημαίνει ακόμη κατασχέσεις αλλά και πλειστηριασμούς. Ή μήπως οι πολίτες πρέπει να ξενυχτούν, προκειμένου να μπορέσουν να καλύψουν τις ανάγκες τους με χαμηλότερο κόστος ενέργειας; Αναφέρομαι στη ρύθμιση για το νυχτερινό τιμολόγιο, η οποία πάντως δεν αφορά παρά ένα μικρό ποσοστό των οικιακών καταναλωτών. Κυρίες και κύριοι, θέλω να σταθώ επιγραμματικά στις εξής θέματα: Πρώτον, στις διατάξεις για την αγορά φυσικού αερίου όπου η Νέα Δημοκρατία νομοθετεί επίσης το ξεπούλημα των δικτύων φυσικού αερίου της χώρας. Παραχωρείται πλέον σε ιδιώτες ολόκληρο το ποσοστό του δημοσίου 65% τόσο στις υποδομές όσο και στην εμπορία. Δημιουργείται ιδιωτικό μονοπώλιο στα δίκτυα φυσικού αερίου με χρήματα του ελληνικού δημοσίου, δηλαδή του ελληνικού λαού. Το δημόσιο χωρίς κανένα ρόλο ούτε αυτόν των μετόχων μειοψηφίας δεν μπορεί καν να εξασφαλίσει την ενεργειακή ασφάλεια της χώρας. Η μονοπωλιακή διαχείριση και ιδιοκτησία του δικτύου, με βάση την οικονομική και διεθνή εμπειρία, ανεβάζει το κόστος για νοικοκυριά και επιχειρήσεις και δεν εξασφαλίζει φυσικά την επέκταση του δικτύου σε όσο το δυνατόν περισσότερες περιοχές, αν δεν υπάρχει διαπιστωμένο κέρδος, και ειδικά δεν επενδύει στις μη προνομιούχες περιοχές της περιφέρειας. Κύριοι της Κυβέρνησης, θα ήθελα να μας δώσετε τουλάχιστον μία υπεύθυνη απάντηση αν θα προχωρήσει η ανάπτυξη του δικτύου φυσικού αερίου στις περιφέρειες και συγκεκριμένα σε τριάντα πέντε πόλεις, όπως έχει μέχρι σήμερα προγραμματιστεί και υπάρχουν εξασφαλισμένες πιστώσεις. Στην Περιφέρεια Στερεάς Ελλάδας έχει προχωρήσει η διαδικασία των μελετών που περιλαμβάνουν την ανάπτυξη του δικτύου φυσικού αερίου στη Λαμία, τη Χαλκίδα, αλλά επίσης στη Λιβαδειά και τη Θήβα στο Νομό Βοιωτίας, απ' όπου προέρχομαι. Τι μέλλει γενέσθαι; Ποιες εγγυήσεις δίνετε για την υλοποίηση των έργων; Περιμένουμε την απάντησή σας. Ως προς τα εργασιακά, τοποθετήθηκαν πολλοί συνάδελφοι. Θέλω μόνο να επισημάνω τον παραγκωνισμό του ΑΣΕΠ στις προσλήψεις της ΔΕΗ. Εσείς έχετε άλλωστε μεγάλη εμπειρία στις μαζικές προσλήψεις γενικά αλλά και ειδικά στη ΔΕΗ. Τώρα προβλέπετε και την πρόσληψη golden boys αλλά είναι λογικό. Είστε γενικά υπέρ των golden boys αλλά και των golden κομματαρχών, τους οποίους τοποθετείτε σε επιτελικές θέσεις, όπως πρόσφατα και στις διοικήσεις των νοσοκομείων. Στο άρθρο 24 του νομοσχεδίου προβλέπεται η εγκατάσταση φωτοβολταϊκών έως 1MW σε γη υψηλής παραγωγικότητας με τον περιορισμό στο 1% των καλλιεργούμενων εκτάσεων της συγκεκριμένης περιφερειακής ενότητας. Πώς τεκμηριώνεται ότι δεν επαρκούν οι συντριπτικά περισσότερες εκτάσεις στης υπόλοιπης διαθέσιμης και λιγότερο γόνιμης γης; Συνειδητοποιεί η Κυβέρνηση ότι με αυτή τη ρύθμιση αλλοιώνει τη στρατηγική αγροτικής ανάπτυξης της χώρας; Με την τροπολογία σας στα πολεοδομικά χωροταξικά αφαιρείτε από τα έγγραφα, που περιλαμβάνονται στην ηλεκτρονική ταυτότητα των κτιρίων, το πιστοποιητικό στατικής επάρκειας. Πρόκειται για σημαντικό ζήτημα και σας ζητάμε να αναθεωρήσετε. Σε μία σεισμογενή χώρα όπως η Ελλάδα - βλέπουμε και τους εντελώς πρόσφατους σεισμούς στην Αλβανία και την Κρήτη - δεν μπορεί να αρκούμαστε στην τρωτότητα, δηλαδή στην οφθαλμοστατική αντιμετώπιση ή την κλινική εξέταση, όπως λένε οι μηχανικοί. Προτείνετε, επίσης, τη δυνατότητα να υλοποιείται η ηλεκτρονική ταυτότητα όχι μόνο από το δημόσιο, αλλά και από ιδιώτη. Με ποιες εγγυήσεις θα χρησιμοποιούνται άραγε αυτά τα δεδομένα; Ως προς τις άλλες προβλέψεις σας, δεν είναι δυνατόν σε περίπτωση που δεν ανευρίσκεται οικοδομική άδεια στα αρχεία της υπηρεσίας, να αρκεί η βεβαίωση απώλειας από την Υπηρεσία Δόμησης και να μην προβλέπεται η ανασύσταση του φακέλου, όπως μέχρι σήμερα γίνεται. Πρακτικά, τι σημαίνει αυτό; Ότι θα υπάρχουν κτήρια χωρίς ηλεκτρονική ταυτότητα, χωρίς στοιχεία; Γιατί τότε αναρωτιόμαστε ποια συμφέροντα εξυπηρετούνται και πόσες αυθαιρεσίες θα συγκαλυφθούν. Τέλος, ως προς την τακτοποίηση των αυθαιρέτων, προβλέπετε εξαετή παράταση, ενώ η παράταση που χορηγείται δεν έχει αναδρομική ισχύ, αν και έχει ήδη λήξει η προβλεπόμενη προθεσμία. Αυτά τα δύο θέματα έστω και νομοτεχνικά πρέπει να τα δούμε. Τελικά, στην τροπολογία πρόκειται για αστοχία ή για σκοπιμότητα; Γιατί το όλο νομοσχέδιο είναι σίγουρα προϊόν της νεοφιλελεύθερης ιδεοληψίας σας. Και επειδή συνηθίζετε να κατηγορείτε εμάς για ιδεοληψία κατά του ιδιωτικού τομέα, σας διευκρινίζουμε για μία ακόμη φορά ότι, ναι, είμαστε και θα είμαστε αντίθετοι, όταν η δημόσια περιουσία την οποία έχουν πληρώσει οι φορολογούμενοι πολίτες ξεπουλιέται για «μπιρ παρά» σε αυτά τα ιδιωτικά συμφέροντα που εσείς εκπροσωπείτε και εξυπηρετείτε. Σας ευχαριστώ.
Κυρίες και κύριοι συνάδελφοι, ολοκληρώθηκε ο κατάλογος των ομιλητών. Τελικά, η πρόβλεψή μου ήταν ακριβέστατη. Είπα ότι θα τελειώσει ο κατάλογος στις 2.00΄και είναι ακριβώς 2.00΄. Θα προχωρήσουμε στον κύκλο των δευτερολογιών για τους εισηγητές και τους ειδικούς αγορητές, οι οποίοι πράγματι είναι από το πρωί εδώ και δικαιούνται να έχουν και έναν τελευταίο λόγο και θα ξεκινήσουμε με τον κ. Αρσένη. Κύριε Αρσένη, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Όσον αφορά την απάντηση που έδωσε ο Υφυπουργός, ο κ. Οικονόμου, για το θέμα του Αστέρα της Βουλιαγμένης, θέλω να πω ότι είναι εντελώς αναληθές αυτό που ειπώθηκε. Αναφέρομαι στην τροπολογία. Αυτό που ειπώθηκε για τον Αστέρα της Βουλιαγμένης είναι εντελώς αναληθές. Δεν ισχύει ότι δεν αλλάζουν οι όροι δόμησης. Αλλάζουν. Ισχύει ότι, στην εντός σχεδίου δόμηση, επιτρέπονται οι διηρημένες ιδιοκτησίες, οριζόντιες και κάθετες, αλλά στο σχέδιο ειδικά για τον Αστέρα δεν επιτρέπονταν στις περισσότερες περιοχές και αυτό επιτρέπεται πλέον, τώρα με αυτή την τροπολογία, και ενώ έχει κριθεί ο διαγωνισμός. Αυτή είναι η μεγάλη διαφορά. Επίσης, δεν είναι καθόλου αθώα ούτε η τροπολογία στο άρθρο 3, η οποία επιτρέπει στην ουσία τα υπόγεια των ξενοδοχείων να χρησιμοποιούνται ως χώροι διαμονής. Είναι πάρα πολύ προβληματική τροπολογία, αλλάζει τη φύση και τη μορφή των ξενοδοχείων και πιστεύω ότι έστω και τώρα πρέπει να αποσυρθεί. Στην ουσία, νομιμοποιείτε και πράγματα που έχουν γίνει, αλλά και κλείνετε το μάτι σε παραβιάσεις και αυθαίρετα του μέλλοντος. Σκεφθείτε μόνο, ότι όποιο ξενοδοχείο έχει αυτή τη στιγμή διαφορά κλίσης, ξαφνικά θα βρεθεί να είναι ένα πολυώροφο ξενοδοχείο και το μόνο που λέτε εδώ ως περιορισμό είναι ότι δεν θα αλλάζει η κάλυψη επί του οικοπέδου. Αυτό δεν έχει καμμία σχέση με τον συντελεστή δόμησης, δεν έχει καμμία σχέση με τον όγκο που θα κτιστεί, δεν έχει καμμία σχέση με τα τετραγωνικά που θα κτιστούν. Είναι και οι δύο εντελώς απαράδεκτες ρυθμίσεις και έστω και τώρα σας καλώ να τις αποσύρετε.
Ευχαριστούμε τον κ. Αρσένη. Η κ. Μανωλάκου έχει τον λόγο για τρία λεπτά.
Η αλήθεια είναι ότι παρακολουθήσαμε ένα μπαλάκι υποκρισίας που πήγαινε μεταξύ της Κυβέρνησης και της Αξιωματικής Αντιπολίτευσης, μια αντιπαράθεση για το ποιος έλεγε τα περισσότερα ψέματα. Ωστόσο, ο στόχος και των δύο, που τον κρύβουν, είναι η ιδιωτικοποίηση της ΔΕΗ. Ήδη, έχει αρχίσει να ξεδοντιάζεται. Σήμερα έχει περίπου ιδιωτικοποιηθεί το 30% και πρέπει να φτάσει στο 50%, σύμφωνα με το τρίτο μνημόνιο. Γι' αυτό και η Κυβέρνηση σκοπεύει να βάλει και στρατηγικό επενδυτή. Όμως, ποιο είναι το τραγικό; Η ενεργειακή φτώχεια για τα λαϊκά στρώματα θα συνεχιστεί, τη στιγμή που υπάρχουν αναξιοποίητοι εγχώριοι ενεργειακοί πόροι και μπορούν να μειώσουν και την τιμή της κιλοβατώρας, αλλά και να αξιοποιηθεί η παραγωγικότητα που δίνουν οι εγχώριες πηγές. Σε ό,τι αφορά τη γη υψηλής παραγωγικότητας, η έκταση αυτής της γης είναι περιορισμένη. Το να αλλάζετε τη χρήση της και να την κάνετε βιομηχανική, αυτό είναι αντιπαραγωγικό. Και δεν είναι μόνο αυτό, αλλά βάζετε και ένα κίνητρο, το 75% παραγωγή πάνω από τις ανάγκες, που είναι για να καλύπτει την εκμετάλλευση των αγροτών, δηλαδή τους μετατρέπετε και σε εμπόρους ενέργειας. Στην παρουσίαση που έκανε ο Υπουργός Αγροτικής Ανάπτυξης ουσιαστικά τι μας είπε; Μια το ξύδι, μια το λάδι, δύο το λαδόξυδο. Μας είπε, δηλαδή, ότι αυτοί που είχαν άδεια θα παράγουν περισσότερο. Αυτοί που έχουν άδεια μπορούν να κάνουν την εγκατάσταση, αλλά τι κρύβει; Κρύβει δύο πράγματα. Πρώτον, ότι η πλειοψηφία της αγροτιάς είναι καταχρεωμένη, για να πάει να εγκαταστήσει φωτοβολταϊκά, αφού χρωστάει σε τράπεζες, χρωστάει ασφαλιστικές εισφορές, χρωστάει παντού και δεύτερον, ότι η γη παραγωγικότητας είναι περιορισμένη σε έκταση. Άρα, υποβαθμίζετε στην κυριολεξία παραγωγικές γαίες. Τελικά, προωθείτε με νύχια και δόντια τις ΑΠΕ και στο νομοσχέδιο και με τις κυβερνητικές τροπολογίες και με τις τροπολογίες των Βουλευτών της Πλειοψηφίας. Ταυτόχρονα, βάζετε και το εκβιαστικό ύφος ότι «εάν δεν τα ψηφίσετε, τότε θα απολογηθείτε στους αγρότες». Σε ποιους αγρότες; Αυτούς, που με την πολιτική σας τους έχετε χρεοκοπήσει; Αυτούς, που πουλάνε και δεν ξέρουν πώς, πότε και πόσα θα πάρουν από την παραγωγή τους; Γιατί; Γιατί τους μεγαλέμπορους τους στηρίζετε. Στο όνομα, λοιπόν, των αγροτών προωθείτε τα μεγάλα συμφέροντα. Καταψηφίζουμε και το νομοσχέδιο και τα περισσότερα άρθρα του, αλλά και τις τροπολογίες που «μυρίζουν» ρουσφέτια.
Ο κ. Αρβανιτίδης από το Κίνημα Αλλαγής έχει τον λόγο για τρία λεπτά.
Ευχαριστώ πολύ, κύριε Πρόεδρε. Ήδη δεκαέξι ώρες συζητούμε αυτό το νομοσχέδιο. Όσες ώρες όμως ακόμα και αν συζητήσουμε, νομίζω ότι τα επιχειρήματα θα είναι τα ίδια. Δεν χρειάζεται, βέβαια, να είναι κάποιος ειδικός, για να διαπιστώσει ότι όντως η περίοδος του ΣΥΡΙΖΑ στη ΔΕΗ τα έκανε μαντάρα. Εντάξει, το έχουμε καταλάβει, το έχει καταλάβει και ο ελληνικός λαός. Από τις ιδεοληψίες και τις επιλογές, τις οποίες έκανε, οδήγησε την εταιρεία σε μια τεράστια κρίση ρευστότητας. Αυτή είναι η πραγματικότητα. Μια τεράστια κρίση ρευστότητας αντιμετώπισε η εταιρεία και έρχεστε, κύριε Υπουργέ, και στις προγραμματικές δηλώσεις ανοίγει θέμα ΔΕΔΔΗΕ ο Πρωθυπουργός. Εσείς ξεκινάτε το μεγάλο αφήγημα «να σώσουμε τη ΔΕΗ». Δηλαδή, αυξάνουμε τις τιμές του ηλεκτρικού ρεύματος. Δεν λέω, εάν είναι κακό ή όχι, αλλά το παρουσιάζετε σαν να είναι μηδενικού αποτελέσματος, διότι τα ίδια θα πληρώνουν οι καταναλωτές. Είναι φτωχό το επιχείρημα, όμως, σε μια περίοδο που καθαρές κουβέντες πρέπει να λέμε. Προσπαθείτε να αντιμετωπίσετε τα ανείσπρακτα, που όντως μόνο αυτά η ΔΕΗ να μπορούσε κάπως να αντιμετωπίσει, ίσως να αντιμετώπιζε και τα ταμειακά της προβλήματα. Το τρίτο μέτρο που είναι προς τη στήριξη, είναι η μείωση της έκπτωσης στους καλοπληρωτές. Απ' ό,τι θυμάμαι, ήταν στο πρώτο πακέτο της διάσωσης, όπως το είπατε. Το να αντιμετωπίσει κάποιος τη ρευστότητα είναι διάσωση; Είναι απαραίτητα μέτρα - σοκ, τα οποία πρέπει να πάρει κάποιος, για να μπορεί να αντιμετωπίσει τις άλλες υποχρεώσεις και να μην κινδυνεύει από στάση πληρωμών. Ξαφνικά, λοιπόν, μέσα στο αφήγημα, για να αφαιρέσετε το αφήγημα από την άλλη πλευρά περί φιλοπεριβαλλοντικής πολιτικής, ανοίγετε το θέμα της απολιγνιτοποίησης. Έτσι απλά. Είχαμε ένα ΕΣΕΚ και εκεί κάναμε κριτική όλοι μας, όπως και εσείς, ότι είχαμε φιλόδοξους στόχους και ξαφνικά στην Ελλάδα αποφασίσαμε ότι δεν θα έχουμε λιγνίτη. Δεν έχει κάποιος κύρια κριτική, ποιες είναι οι μονάδες βάσης, πώς αυτή η χώρα θα διατηρήσει τη δυνατότητά της να παράγει ενέργεια; Ποιος θα είναι ο ρόλος του κράτους σε όλο αυτό; Αυτή είναι η κριτική που σας κάνω. Παρουσιάστε μας ένα ολοκληρωμένο σχέδιο για την αγορά ηλεκτρικής ενέργειας, για το πώς παράγει αυτή η χώρα. Βάλτε έναν μεγάλο στόχο, εξαγωγική είναι η χώρα μας, πείτε μας πότε και πώς θα το πετύχετε, για να μπούμε σε έναν ουσιαστικό διάλογο. Ειλικρινά, κύριε Υπουργέ, χειρίζεστε έναν από τους πιο κρίσιμους τομείς για την ανάπτυξη της χώρας και το πώς θα πάμε από εδώ και πέρα. Βάλτε, όμως, τους κεντρικούς κανόνες. Βεβαίως, υπάρχουν λεπτομέρειες και ζητήματα που πρέπει να δούμε, αλλά πείτε μας τι θέλετε να κάνετε και μην εξανίσταστε, όταν σας κάνουμε κριτική, διότι είναι πολύ λογικό ότι αυτά τα οποία εσείς σκέφτεστε, εμείς δεν μπορούμε να τα προσεγγίσουμε με τον δικό σας τρόπο. Εσείς θα πείτε τις θέσεις σας και εμείς θα απαντήσουμε. Αυτό σας ζητάμε και αυτό ελπίζω ότι και με τον ΕΣΕΚ και με το business plan της επιχείρησης, που δεν είναι αυτές οι διευθετήσεις, να μας πείτε πού θέλετε να πάει αυτή η εταιρεία. Τι ΔΕΗ θα έχουμε; Θα έχει το κράτος επιχείρηση ενέργειας ή όχι; Ποιες μονάδες θα κρατήσετε; Τι θα κάνετε με την «Πτολεμαΐδα 5»; Δεν μπορούμε να διαβάζουμε ότι αναζητείτε νέους λέβητες που θα καίνε το RDF. Πείτε το. Καθαρές κουβέντες, με επικοινωνία από εδώ και πέρα. Αλλιώς, δεν μπορούμε να προχωρήσουμε. Εμείς, λοιπόν, ως Κίνημα Αλλαγής λέμε όχι άλλη διάσωση της ΔΕΗ με αύξηση στο ηλεκτρικό ρεύμα, όχι άλλον εκσυγχρονισμό με επιθέσεις στα εργασιακά δικαιώματα. Kαι δεν κατανοώ ειλικρινά γιατί έχετε αυτή την εμμονή με τη μη ρύθμιση για τους εργαζόμενους της ΔΕΠΑ κατά αντιστοιχία της ΔΕΗ των τριών χρόνων δικαιωμάτων. Αυτό θα είναι το ελκυστικό για τον επενδυτή που θα συμμετέχει στη διαδικασία της ιδιωτικοποίησης της ΔΕΠΑ; Όχι άλλη βέβαια λιγνιτοποίηση χωρίς σχέδιο και χωρίς πόρους και ας πάψετε αυτό το πινγκ - πονγκ και την αντίθεση η οποία δεν έχει κανένα περιεχόμενο πια. Ο ΣΥΡΙΖΑ κρίθηκε και από 'δω και πέρα κρίνεστε εσείς. Και ειλικρινά, εγώ προσωπικά σας λέω μακάρι να πετύχετε, αλλά θα είμαστε εδώ και να κρίνουμε και να παρακολουθούμε τις επιλογές σας. Σας ευχαριστώ.
Τον λόγο έχει ο εισηγητής του ΣΥΡΙΖΑ, ο κ. Φάμελλος, για τρία λεπτά.
Κύριε Πρόεδρε, είναι πολύ δύσκολο μετά από μια απάνθρωπη μέρα, πολύ δύσκολη για όλους μας, να σχολιάσω λιγάκι και τις επιλογές του Προεδρείου και της Κυβέρνησης. Δύο μέρες διαβούλευση, κατάθεση του νομοσχεδίου το προηγούμενο βράδυ και επιτροπές παράλληλα με τη συνταγματική Αναθεώρηση και δεν κάνατε τη χάρη στους Βουλευτές να δώσετε δύο μέρες συζήτηση. Όμως, να μπούμε λίγο στην ουσία. Ακούστηκε πολλές φορές η λέξη «ντροπή» σήμερα, κύριε Χατζηδάκη. Πράγματι ήταν μια μέρα ντροπής, όταν αποκαλύφθηκε τελικά ότι το πολιτικό εργαλείο του Κυριάκου Μητσοτάκη είναι η πολιτική συναλλαγή, όχι μόνο στους διοικητές νοσοκομείων, αλλά γενικά στην εξυπηρέτηση συμφερόντων. Έτσι γίνατε Κυβέρνηση και έτσι νομίζετε ότι θα παραμείνετε. Όμως, υπάρχουν και ζητήματα στο νομοσχέδιο που σας κάνουν να ντρέπεστε, γιατί είναι περίεργο το ότι ο εισηγητής, ο Υπουργός και ο Κοινοβουλευτικός Εκπρόσωπος ασχολήθηκαν με την αντιπολίτευση στον ΣΥΡΙΖΑ και όχι για να καταθέσουν τη δική τους στρατηγική. Γιατί; Δεν έχετε στρατηγική; Όχι, έχετε στρατηγική, το ξεπούλημα είναι η στρατηγική σας. Αλλά επειδή ντρέπεστε γι' αυτή τη στρατηγική, δημιουργείτε ευθύνες στην Αντιπολίτευση. Όμως, είστε Κυβέρνηση. Δεν μπορείτε να αντιπολιτεύεστε την Αντιπολίτευση. Ήρθαν μόνο το 1/5 των Βουλευτών να υπερασπιστούν το νομοσχέδιο σας. Αυτό δείχνει την ιδεολογική σας ήττα και γι' αυτό ντρέπεστε, γι' αυτό και αυτός ο εκνευρισμένος. Γι' αυτό προσπαθείτε να ρίξετε τα βάρη σ' εμάς. Όμως, τι να πείτε, όταν το δικό σας σενάριο δεν έχει στρατηγική για την απολιγνιτοποίηση, δεν έχει στρατηγική για τη ΔΕΗ; Είναι τόσο παλιό αλλά και τόσο απλό: Απορρύθμιση της αγοράς, ξεπούλημα και περιορισμός των δικαιωμάτων της εργασίας. Όμως, η Ελλάδα στη φάση ανάκαμψης που βρίσκεται, επειδή βγήκε από το μνημόνιο που τη ρίξατε εσείς, έχει ανάγκη την παραγωγική ανασυγκρότηση και χρειάζεται εθνικό πυλώνα ενέργειας. Πρέπει, λοιπόν, να απαντήσετε κάποια στιγμή. Πρέπει να κουραστείτε, να φέρετε μια άλλη στρατηγική, όχι αυτή που νομίζετε εσείς, το ξεπούλημα της ΔΕΗ. Είναι επικίνδυνο το σχέδιο απαξίωσης. Επίσης, για την εισαγωγή των ΑΠΕ και την κλιματική ουδετερότητα χρειαζόμαστε δίκτυα και χρειαζόμαστε και στρατηγική στα δίκτυα. Χωρίς τη συμμετοχή του δημοσίου στα δίκτυα και φυσικού αερίου και ηλεκτρικής ενέργειας, δεν θα πετύχουμε την κλιματική ουδετερότητα. Και η αεριοποίηση είναι μόνο μετάβαση, όχι για την παραγωγή ηλεκτρικής ενέργειας, για τη θέρμανση περισσότερο. Προσέξτε, το '30 πρέπει να είναι μειωμένη η συμμετοχή της αεριοποίησης στο ηλεκτρικό μείγμα, αλλά εσείς διακόπτετε την πρόσβαση των πολιτών και των επιχειρήσεων στο αέριο με το νομοσχέδιο αυτό. Καθυστερείτε δηλαδή τα έργα αερίου, επιτείνετε την ενεργειακή φτώχεια και μειώνετε την ανταγωνιστικότητα των ελληνικών επιχειρήσεων. Και βρίσκετε ένα μαύρο πρόβατο, τους εργαζόμενους, δημιουργείτε έναν κοινωνικό αυτοματισμό και λέτε: «Προσβάλλουμε τους εργαζόμενους και ιδιαίτερα τους νέους και τους λέμε να μείνουν στα 650 ευρώ». Αυτή είναι η ανάπτυξη που ευαγγελίζεστε; Μα, λέτε ότι έχουμε ανάπτυξη. Με τους νέους τα βάλατε; Τους νέους επιστήμονες της χώρας; Ατομικές συμβάσεις για τους νέους επιστήμονες; Κι από την άλλη, golden boys και λιμουζίνες; Και έρχεστε εδώ να μας μιλήσετε για το τιμολόγιο των εργαζομένων, που είναι κομμάτι της συλλογικής σύμβασης; Θα σας προτείνω μια συμφωνία: Αναλάβετε την πολιτική πρωτοβουλία, αν έχετε τα κότσια, να έχουν όλοι οι εργαζόμενοι συλλογική σύμβαση και να συζητήσουμε και για το μισθολογικό της ΔΕΗ. Έχετε τα κότσια; Όχι, γιατί κάνετε απλά θέατρο. Δεν σας ενδιαφέρουν οι εργαζόμενοι, κοινωνικό αυτοματισμό θέλετε να δημιουργήσετε. Και θέλετε να μας βάλετε να ψηφίσουμε κατάργηση συλλογικής σύμβασης με άρθρο, όταν βάλαμε αίτηση αντισυνταγματικότητας για το θέμα της κατάργησης της συλλογικής σύμβασης; Πράγματι πάρα πολλά γίνανε την προηγούμενη περίοδο για τη ΔΕΗ. Εγώ να θυμίσω και στο Κίνημα Αλλαγής ότι ήταν νόμος του κ. Μανιάτη η «μικρή» ΔΕΗ», το ξεπούλημα των υδροηλεκτρικών, όπως και οι ζημιές 250 εκατομμύρια περίπου το '13, δουλειά του Κινήματος Αλλαγής και του ΠΑΣΟΚ ήταν, αλλά και δικιά σας δουλειά βεβαίως. Και οι ΝΟΜΕ και η ιδιωτικοποίηση και οι αυξήσεις 60% αλλά και η αύξηση των δανείων 5,5 δισεκατομμύρια. Κανένα σχέδιο για τις ανανεώσιμες πηγές ενέργειας. Εμείς κάναμε πάρα πολλά στη ΔΕΗ. Θα θέλαμε να κάνουμε πολλά περισσότερα, γι' αυτό σας ζητάμε στρατηγικό σχέδιο. Όμως, κύριε Χατζηδάκη, για να μην πείτε ούτε μία κουβέντα για το στρατηγικό ζήτημα των δικτύων αερίου, αυτό αποδεικνύει σ' εμάς ότι έχετε πολύ μεγάλο πολιτικό πρόβλημα. Και τι κάνατε; Ήρθατε να πείτε να πείτε ψέματα. Εγώ, λοιπόν, θα καταθέσω ακόμα ένα, σε όλα όσα είπε η κ. Αχτσιόγλου και ο κ. Τζανακόπουλος. Είναι ψέμα, κύριε Πρόεδρε, και καταθέτω στα Πρακτικά της Βουλής, ότι οι διαδικασίες προσλήψεων της ΡΑΕ είχαν την παραμικρή σχέση με αυτό που κάνει ο κ. Χατζηδάκης σήμερα στη ΔΕΗ. Όσα έχω χρωματίσει, κύριε Χατζηδάκη, είναι τα διαφορετικά που έχει η ΡΑΕ και τα βλέπετε - είναι περισσότερα από το μισό κείμενο - που τα αποκρύψετε για να πείτε ότι είναι ίδιον τώρα της ΔΕΗ. Γιατί τι έλεγε η ΡΑΕ; Ότι θα κάνει διαγωνισμό με βάση τον κανονισμό εσωτερικής λειτουργίας, τον οποίο καταργείτε από τη ΔΕΗ εσείς και το κρύψατε από τη Βουλή. Δεύτερον, ότι έχει κριτήρια κατάταξης, δικαιολογητικά και βαθμολογίες, που δεν τα βάζετε εσείς στη δημοσιότητα. Επίσης, ότι οι υποψήφιοι μπορούν να κάνουν ένσταση στο ΑΣΕΠ, λέει η ΡΑΕ. Δεν το έχει αυτό η ΔΕΗ. Όλα αυτά τα ψέματα, λοιπόν, τα καταθέτω για να καταλάβει ο κόσμος πού βρισκόμαστε.
Και κλείστε.
Και ολοκληρώνω, κύριε Πρόεδρε. Εγώ, κύριε Χατζηδάκη, επιμένω. Θέλω απάντηση σήμερα ποιος είναι ο ελέφαντας που βρίσκεται στο δωμάτιο. Θα μας πείτε τι θα απαντήσετε στους θεσμούς τον Ιανουάριο; Θα πουλήσετε υδροηλεκτρικά; Ποιο είναι το σχέδιο που οι θεσμοί σας ζητάνε να καταθέσετε, γιατί δεν έχετε καταθέσει θεραπεία για όσα καταμαρτυρούν εις βάρος της χώρας μας; Εγώ θέλω να κάνω και μια δήλωση, την οποία την είπα στο τέλος ομιλίας μου. Κύριε Πρόεδρε, πρέπει να πω κάτι. Το σχέδιο ιδιωτικοποίησης των δικτύων είναι επιζήμιο για το εθνικό συμφέρον και εμείς δηλώνουμε ότι θα προσπαθήσουμε να αναστείλουμε τη διαδικασία ιδιωτικοποίησης, να ανατρέψουμε και να ακυρώσουμε τη διαδικασία ιδιωτικοποίησης στα δίκτυα. Γιατί δεν μπορεί επιτέλους στην πατρίδα μας να ηττάται καθημερινά. Όσον αφορά τέλος τα άρθρα, κύριε Πρόεδρε, μία ….
Τώρα όχι άλλη υπέρβαση του χρόνου. Παρακαλώ.
Όσον αφορά τα άρθρα…
Κλείσατε, κύριε Φάμελλε.
Όχι, κύριε Πρόεδρε….
Ειπώθηκαν, ξαναειπώθηκαν. Μιλήσατε είκοσι δυόμισι λεπτά, όλοι οι άλλοι από δεκαπέντε, δεκατέσσερα…
Θα καταλάβετε πόση σημασία έχει. Χάνετε τον χρόνο, κύριε Πρόεδρε.
Στην πρωτολογία εννοώ.
Λοιπόν, εγώ θα πω…
Κλείσατε, κλείσατε.
Εδώ, παρακαλώ, σημειώστε ότι θέλουμε μια απάντηση για να ξέρουμε τι θα ψηφίσουμε. Είναι τελείως νομοτεχνικό. Στο άρθρο 14 έχουμε σοβαρές ανησυχίες, γιατί μπορεί οι ΟΤΑ σε συνδυασμό με την τιτλοποίηση να οδηγούν σε διακοπή κοινωνικών υπηρεσιών. Περιμένουμε μια απάντηση. Στο άρθρο 20 η προσθήκη της τροπολογίας του κ. Σπανάκη μπορεί να δημιουργήσει ζήτημα, ενώ ήμασταν υπέρ να το ψηφίσουμε. Θέλουμε μια επεξήγηση. Νομίζω ότι είναι αυτό σχετικά με την τμηματική εισαγωγή ενός ιδιοκτήτη ΑΠΕ σε διαγωνισμό. Γιατί το προσθέσατε εκεί, κύριε Χατζηδάκη, και αυτό μας δημιουργεί θέμα. Θα ήμασταν υπέρ του άρθρου 20. Στο άρθρο 21 περιμέναμε μία δήλωση εκ μέρους σας, γιατί έχετε την πολιτική ευθύνη πώς θα διασφαλιστεί για τα μεγάλα έργα ΑΠΕ ότι θα μπαίνουν στις ανταγωνιστικές τιμές και δεν θα βαρύνουν τη χώρα μας με μεγάλο κόστος ενέργειας. Δεν έχω πάρει την απάντηση, το ξέρετε και το βάζω με καλό τρόπο εδώ και πάρα πολλές μέρες. Στο 22 μας προβληματίζει το ότι όλα πηγαίνουν σε υπουργική απόφαση. Στο 23- το έχουμε πει πάρα πολλές φορές - δεν έχει μπει τίποτα για το βιοαέριο στα κτηνοτροφικά απόβλητα και η χώρα μας το έχει ανάγκη και ο ιδιωτικός τομέας. Δεν το λέμε από καμμία ιδεοληψία. Είναι στοιχείο κυκλικής οικονομίας. Στο 25 σας βάλαμε ένα ζήτημα ότι μπορεί να επιβαρύνετε τον λογαριασμό ΑΠΕ. Στο 26 είναι πάρα πολλές οι νομοτεχνικές. Είμαστε υπέρ, αλλά θέλει προσοχή, γιατί μπήκαν πάλι νομοτεχνικές πριν από λίγο. Στο 27 υπάρχει ένα θέμα, γιατί δεν βάζετε την εξαίρεση που δινόταν στον ΔΕΔΔΗΕ να μας δώσει υποδομές ηλεκτροδότησης. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Είμαι πάρα πολύ γρήγορος, κύριε Πρόεδρε. Στο 28 αναρωτιόμαστε γιατί δεν είπατε τίποτα για την Ευρωπαϊκή Τράπεζα Επενδύσεων στο πρόγραμμα «ΗΛΕΚΤΡΑ». Γιατί μόνο οι εταιρείες ενεργειακών υπηρεσιών; Και πάω πάρα πολύ γρήγορα στο ότι θα θέλαμε στο 46 και στο 47 να μας διευκρινίστε τι φωτογραφίζουν οι διατάξεις αυτές, σε κάθε περίπτωση όμως τις τροπολογίες της Πολεοδομίας και κλείνω. Για την τροπολογία των αυθαιρέτων είναι ιδιαίτερα αρνητικό ότι δίνετε σε ιδιώτες την ταυτότητα κτηρίων με αντίτιμο εις βάρος των πολιτών, με κόστος και ότι παρατείνεται ο χρόνος τακτοποίησης των αυθαιρέτων χωρίς να είναι ξεκάθαρο αν θα γίνουν ποτέ κατεδαφίσεις και αν θα κλείσει το κεφάλαιο αυτό. Όσον αφορά τα ΣΥΠΟΘΑ, επειδή ήρθε σήμερα, κύριε Χατζηδάκη, και νομίζω ότι σας ενδιαφέρει, για τα συμβούλια της χωροταξίας της ηλεκτρονικής, αυξάνετε τον αριθμό των μελών, δεν είναι πιο ευέλικτα. Βγάζετε τους εκπροσώπους της Περιφερειακής Ένωσης Δήμων, βγάζετε τους εκπροσώπους του Συλλόγου Πολεοδόμων Χωροτακτών. Βγάζετε δηλαδή την εκπροσώπηση του θεσμικού φορέα της χωροταξίας και μάλιστα καθηγητής Χωροταξίας ο Υπουργός βγάζει τους συναδέλφους του; Τι ακριβώς κάνετε;
Τώρα, αυτά ειπώθηκαν, αναλύθηκαν…
Σας παρακαλώ, κύριε Πρόεδρε. Μα, είναι τροπολογία που ήρθε σήμερα.
Όχι άλλο. Τον λόγο έχει ο εισηγητής της Νέας Δημοκρατίας…
Κύριε Πρόεδρε…
Όχι, όχι. Έσβησα τον χρόνο, σας έχω δώσει…
Είναι για τη βουλευτική τροπολογία…
Ολοκληρώθηκε η συζήτηση.
Σας παρακαλώ, κύριε Πρόεδρε.
Μη με παρακαλείτε. Τον λόγο έχει ο εισηγητής της Νέας Δημοκρατίας. Ορίστε, κύριε Φόρτωμα.
Μιλάω για τις τροπολογίες. Θέλει ο κύριος Υπουργός. Πρέπει να κάνει μία διόρθωση. Να του πω για τις νομοτεχνικές.
Με συγχωρείτε, με συγχωρείτε. Τώρα ολοκληρώθηκαν. Έπρεπε να τα πείτε νωρίτερα.
Σας παρακαλώ, κύριε Πρόεδρε. Για τους αγρότες, για να το κλείσουμε. Κύριε Πρόεδρε, είναι μια βουλευτική τροπολογία, να εξηγήσω στον κύριο Υπουργό, το ξέρει. Σας παρακαλώ.
Καταλήξτε, παρακαλώ.
Σε συνδυασμό με το άρθρο 24 αυτή η τροπολογία η βουλευτική, η 97 με ειδικό 10, μπορεί να οδηγήσει σε τροποποίηση του επαγγέλματος του αγρότη από διάφορους επιτήδειους που θα χρησιμοποιούν τάχατες την ιδιοπαραγωγή - προσέξτε το λίγο αυτό - και την κατάργηση της υψηλής παραγωγικότητας για να αναπτυχθούν έξω από το πλαίσιο το ανταγωνιστικό μονάδες ΑΠΕ που μπορεί να υπερβαίνουν και τα 500KW, που δεν απαντάτε πώς θα τα πληρώνει ο ΕΛΑΠΕ, με τι τιμή θα μπαίνουμε μέσα. Κυριολεκτικά είναι χωρίς σχέδιο. Εμείς δεν είμαστε σαν τον κ. Γεωργιάδη να του πούμε «Πηγαίνετε στον κ. Χατζηδάκη να πάρετε τον λογαριασμό». Πρέπει να ξέρουμε πώς απαντάται αυτό. Διότι δεν είναι το θέμα να χτυπήσουμε τους αγρότες στην πλάτη. Πρέπει να το λύσετε αυτό. Τροποποιεί και τον αγροτικό και το διαγωνιστικό πλαίσιο των ΑΠΕ. Θέλει προσοχή, σας το λέμε. Καμπανάκι χτυπάμε, κύριε Πρόεδρε.
Ωραία, ολοκληρώσατε, κύριε Φάμελλε.
Επίσης, είναι λάθος ότι βγήκε η διαδικασία κλήρωσης για τα συμβούλια αρχιτεκτονικής.
Κοιτάξτε, είναι περιφρόνηση και προς τους άλλους συναδέλφους σας.
Ολοκλήρωσα, κύριε Πρόεδρε. Ευχαριστώ.
Ωραία, σας ευχαριστούμε πολύ. Ο κ. Φόρτωμας, ο εισηγητής της Νέας Δημοκρατίας, έχει τον λόγο.
Ευχαριστώ πολύ, κύριε Πρόεδρε. Εγώ από το Βήμα αυτό θα ήθελα να δώσω πολλά συγχαρητήρια και στον Υπουργό και στους Υφυπουργούς αλλά και στο επιτελείο τους, οι οποίοι και κατά τη διάρκεια των επιτροπών - και στις τέσσερις συνεδριάσεις - αλλά και σήμερα όλη την ημέρα είναι εδώ παρόντες και υποστηρίζουν το νομοσχέδιο. Πολλά συγχαρητήρια, λοιπόν, σε όλο το επιτελείο, στον Υπουργό και στους Υφυπουργούς. Ακούσαμε πολλές ύβρεις, πολλά ψέματα, απίστευτα ψευδή. Οι ύβρεις του κ. Τζανακόπουλου, ο οποίος χαρακτήρισε τον Πρωθυπουργό,, πολιτικό απατεώνα δεν τιμούν ούτε τη δική σας παράταξη αλλά ούτε και την ιστορία σας. Τώρα πάμε στον χώρο των ιδεών. Ακούσαμε απίστευτα πράγματα. Νομίζω ότι ζούμε σε μια εικονική πραγματικότητα. Δεν υπάρχει αχαλίνωτος νεοφιλελευθερισμός, άκρατος νεοφιλελευθερισμός, ούτε ήπιος. Υπάρχει νεοφιλελευθερισμός και δεν εφαρμόστηκε ποτέ στην Ελλάδα. Αυτό πρέπει να το κάνουμε κατανοητό. Δυστυχώς όμως για εσάς, κύριοι και κυρία της Αντιπολίτευσης, στην Ελλάδα εδώ και πολλά χρόνια δεν εφαρμόστηκαν τόσες πολλές μεταρρυθμίσεις και είστε εσείς οι κύριοι υπαίτιοι για όλη αυτή την κατάσταση και για την όλη η νοοτροπία την οποία κουβαλάτε. Τώρα πάμε στο παρόν νομοσχέδιο. Σε αντίθεση με εσάς και με τα έωλα επιχειρήματά σας, η δική μας Κυβέρνηση αποδεικνύει ότι αποτελεί την πολιτική δύναμη και των πράξεων αλλά και της ρεαλιστικής πολιτικής. Κάνουμε, λοιπόν, πράξη την απελευθέρωση της αγοράς ενέργειας. Κάνουμε πράξη την ενδυνάμωση της ΔΕΗ έναντι των ανταγωνιστών της. Επίσης, ακούσαμε «κραυγές» για μισθούς πείνας, για συνθήκες γαλέρας, για προσλήψεις των ημετέρων και για διάφορα «γαλάζια παιδιά». Είναι άτοπες και εκφράζονται από εσάς, δηλαδή από όσους σκέφτονται με τους όρους του παρελθόντος, με όσους θα μας ξαναγυρίσουν στο παρελθόν με τις δικές σας πρακτικές. Επιπλέον, για τη ΔΕΠΑ, κάνουμε πράξη μια αποτελεσματική αποκρατικοποίηση. Το νομοσχέδιο θέτει το πλαίσιο όχι τους όρους επένδυσης των ιδιωτών, οι οποίοι θα προκύψουν μέσα από μια υγιή και λειτουργική διαδικασία αποκρατικοποίησης. Για μία ακόμη φορά κινδυνολογείτε. Η όλη κινδυνολογία βέβαια υπονομεύει τις προοπτικές για μια αποκρατικοποίηση αποτελεσματική με γνώμονα πάντα το δημόσιο συμφέρον. Για τις ανανεώσιμες πηγές, κάνουμε πράξη με το νομοσχέδιο τα πρώτα μέτρα πολιτικής της Νέας Δημοκρατίας για τις ΑΠΕ. Οφείλω και μία απάντηση στον κ. Συρμαλένιο από αυτό το Βήμα. Χαίρομαι που είναι υπέρ των ανανεώσιμων πηγών ενέργειας. Έτσι δήλωσε ο ίδιος. Να τον καλωσορίσουμε, λοιπόν, στη δική μας πολιτική. Εγώ έχω τοποθετηθεί και στην πρωτολογία για το θέμα αυτό. Η λύση για όλα αυτά είναι η τροποποίηση του ειδικού χωροταξικού για τις ΑΠΕ και για το εθνικό σχέδιο, θέμα το οποίο επεξεργάζεται το επιτελείο του Υπουργείου. Εμείς, λοιπόν, με όλους τους Βουλευτές του Νομού θα τοποθετηθούμε. Βέβαια, δεν άκουσα τον κ. Συρμαλένιο να μιλάει για το τι έκανε τα τέσσερα αυτά χρόνια. Πρέπει να μας πει όταν πήγαινε στον Υπουργό του, τι έλεγε και τι του απαντούσε. Όμως, τότε κώφευε και δεν απαντούσε για όλα αυτά. Τέλος, το νομοσχέδιο αυτό γενικότερα είναι ένα νομοσχέδιο το οποίο δίνει λύσεις, επιλύει προβλήματα και ανοίγει ευκαιρίες. Δεν αναπαράγει πολιτικές του παρελθόντος αλλά αντιθέτως απομακρύνεται από αυτές. Το νομοσχέδιο, λοιπόν, αναδεικνύει την ουσία της δικιάς μας πολιτικής διακυβέρνησης και την ειδοποιό διαφορά με την Αντιπολίτευση.
Θα κλείσουμε τη συνεδρίαση με την τοποθέτηση του Υφυπουργού Περιβάλλοντος και Ενέργειας, του κ. Θωμά. Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να απαντήσω σε μερικές από τις ερωτήσεις που τέθηκαν από την Αντιπολίτευση. Σχετικά με το άρθρο 14 για τις εγγυήσεις για τις οφειλές των νομικών προσώπων, είναι ένα άρθρο το οποίο εξασφαλίζει ότι θα αποφεύγεται να μην πληρώνουν οι δημοτικοί φορείς τη ΔΕΗ. Δημιουργεί ένα πλαίσιο μέσα στο οποίο οι δήμοι, οι οποίοι είναι υπεύθυνοι για τους φορείς και τις διοικήσεις των φορέων, εγγυώνται ότι θα πληρώνονται αυτοί οι λογαριασμοί στη ΔΕΗ. Είναι ένα πλαίσιο το οποίο θα φέρει μια τάξη, όπως σε όλα τα πράγματα, σε όλους τους πελάτες της ΔΕΗ, οι οποίοι πρέπει να πληρώνουν, όπως και εσείς ζητήσατε. Σχετικά με το άρθρο 20 και την τροπολογία που ζητήσατε του κ. Σπανάκη, η τροπολογία αυτή ανταποκρίνεται σε μια αίτηση του ΕΛΕΤΑΕΝ. Προβλέπει ότι όταν υπάρχει ένα έργο, ένα μέρος του έργου γίνεται με δημοπρασία και το δεύτερο μέρος του έργου θα μπορεί να γίνεται χωρίς συγκεκριμένη τιμή, δηλαδή με την τιμή της αγοράς, όποια και αν είναι αυτή, ακόμη και μικρότερη από την τιμή της δημοπρασίας. Σχετικά με το ερώτημα για το άρθρο 21 και τα 250 MW, αυτή είναι μια δυνατότητα που προβλέπεται για τα μεγάλα έργα από τις κατευθυντήριες γραμμές της Γενικής Διεύθυνσης Ανταγωνισμού. Τι προβλέπει; Προβλέπει ότι ένα έργο που δεν μπαίνει σε δημοπρασία μπορεί να ζητήσει κατευθείαν από τη Γενική Διεύθυνση Ανταγωνισμού κανονισμό τιμής. Η τιμή αυτή, εφόσον περνάει από τον έλεγχο των ελληνικών αρχών και τον έλεγχο της Γενικής Διεύθυνσης Ανταγωνισμού, θα είναι διπλά εγκεκριμένη και με αυτό τον τρόπο δεν θα έχει τη δυνατότητα να είναι υψηλότερη από τις τιμές της αγοράς ή των δημοπρασιών.
Ο δικός μας έλεγχος είναι μέσα;
Είναι και ο δικός μας έλεγχος.
Δεν είναι στο άρθρο αυτό. Είναι μόνο της Κομισιόν.
Περνάει και από τον δικό μας έλεγχο και πηγαίνει και στην Κομισιόν, η οποία όπως ξέρετε είναι…
Δείτε το λίγο αυτό. Εγώ αυτό ζήτησα, να υπάρχει εθνική παρέμβαση για την τιμή, όχι μόνο της Κομισιόν. Άρα, οκ.
Οκ.
Ευχαριστώ για τη συνομιλία.
Στο άρθρο 22- θα σας το διευκρινίσω και πιο συγκεκριμένα - με υπουργική απόφαση θα καθοριστούν οι προτεραιότητες. Υπάρχει μια σειρά προτεραιοτήτων, οι οποίες πρέπει να τεθούν με την ψήφιση αυτού του νόμου. Αφορούν την προτεραιότητα που θα υπάρχει για τους αγρότες, την προτεραιότητα που υπάρχει για το βιοαέριο. Επομένως, υπάρχει μια σειρά προτεραιοτήτων οι οποίες θα ανασυνταχθούν, εφόσον ψηφιστεί αυτό το νομοσχέδιο. Γι' αυτό έχει γίνει η εξουσιοδοτική γι' αυτή την προτεραιοποίηση. Σχετικά με το βιοαέριο, μιλήσατε στο άρθρο 23 για το βιοαέριο των κτηνοτρόφων. Όπως είπα και στην εισαγωγική μου τοποθέτηση, το συγκεκριμένο άρθρο είναι για την παραγωγή, για τα απορρίμματα, αλλά θα υπάρξουν περαιτέρω νομοσχέδια, νομοθετικές ρυθμίσεις για τις ανανεώσιμες πηγές ενέργειας και θα ρυθμιστούν εκεί τα θέματα του βιοαερίου για τους κτηνοτρόφους. Σχετικά με το θέμα στο άρθρο 25, υπάρχει ετήσια δήλωση για τους αγρότες και ρυθμίζεται και το θέμα των αδικημένων από τα φωτοβολταϊκά, που ακούσαμε στην επιτροπή. Στο άρθρο 27 για την ηλεκτροκίνηση βάζει τους ορισμούς, το πλαίσιο για την ηλεκτροκίνηση. Καθορίζει ότι το πλαίσιο αυτό θα είναι ανταγωνιστικό. Αλλάζει το προηγούμενο πλαίσιο, το οποίο ήταν βασισμένο στο ΔΕΔΔΗΕ. Δημιουργεί ένα πλαίσιο ανταγωνιστικό. Από εκεί θα χτιστεί όλο το υπόλοιπο πλαίσιο για την ηλεκτροκίνηση, το οποίο θα παρουσιάσουμε σε νομοθετική ρύθμιση τον επόμενο χρόνο. Στο άρθρο 28 μιλάτε για το πρόγραμμα «ΗΛΕΚΤΡΑ». Οι παρεμβάσεις της Ευρωπαϊκής Τράπεζας Επενδύσεων θα συνεχίσουν στο πλαίσιο του «ΗΛΕΚΤΡΑ». Ο νόμος δεν καθορίζει το χρηματοδοτικό εργαλείο - ούτε και ο προηγούμενος νόμος - ούτε το ποσό θα χρηματοδοτήσει η Ευρωπαϊκή Τράπεζα Επενδύσεων ή όχι. Αυτό που αλλάζει η νομοθετική ρύθμιση είναι ότι επιτρέπει να γίνεται η ανανέωση των δημόσιων κτηρίων και μέσω ESCOS και όχι μόνο με δημόσια σύμβαση, όπως ήταν προηγούμενα. Οι παρεμβάσεις της Ευρωπαϊκής Τράπεζας Επενδύσεων θα συνεχίσουν να είναι δυνατές. Σχετικά με την τροπολογία για τους αγρότες για το 75%, νομίζω υπάρχει μία παρεξήγηση. Αυτή η αυτή η τροπολογία αφορά τους αυτοπαραγωγούς, τους μικρούς αγρότες που έχουν εγκατάσταση δίπλα στην κατανάλωση. Αυτή τη στιγμή, μιλάμε για δεκαπέντε μεγαβατώρες. Είναι πολύ μικρά έργα, δέκα μεγαβατώρες. Επειδή υπάρχει εποχικότητα στην αγροτική παραγωγή. Αυτό που συμβαίνει είναι όταν δεν χρησιμοποιούν την ενέργεια κανονικά, όταν υπάρχει παραγωγή, όταν υπάρχουν ποτίσματα, συνήθως το καλοκαίρι που ποτίζουν, χρησιμοποιούν όλη την παραγωγή για αυτή τη δουλειά. Όταν λοιπόν δεν χρησιμοποιούν την ενέργεια που παράγουν αυτά τα πολύ μικρά φωτοβολταϊκά δίπλα στην παραγωγή, ο νόμος τώρα τους επιτρέπει να πουλούν μόνο το 20% από αυτή την ενέργεια που έχουν σε ετήσια βάση. Και τώρα, αυτό το 20% θα γίνει 75%. Δικαιολογείται λόγω εποχικότητας. Πρόκειται για μικρά φωτοβολταϊκά, τα οποία είναι δίπλα στην κατανάλωση. Είναι μόνο για την εποχικότητα και για τους αυτοπαραγωγούς και μόνο. Νομίζω κάλυψα όλες τις ερωτήσεις, τις οποίες βάλατε. Αν είναι κάτι ακόμα, θα επανέλθουμε.
Δεν θα επανέλθουμε τώρα, κύριε Υπουργέ. Τελειώσαμε. Η ώρα είναι τρεις παρά. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Περιβάλλοντος και Ενέργειας: «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ». Έχει υποβληθεί αίτηση διεξαγωγής ονομαστικής ψηφοφορίας επί των άρθρων 3, 4, 9, 16, 17, 24, 42 και 44 του σχεδίου νόμου από Βουλευτές της Κοινοβουλευτικής Ομάδος του ΣΥΡΙΖΑ. Επίσης έχει υποβληθεί αίτηση διεξαγωγής ονομαστικής ψηφοφορίας επί της αρχής, καθώς και επί των άρθρων 3 και 24 του σχεδίου νόμου, από τους Βουλευτές της Κοινοβουλευτικής Ομάδος του ΚΚΕ. Επομένως η ψηφοφορία επί της αρχής, των άρθρων και επί των τροπολογιών του νομοσχεδίου θα διεξαχθεί σήμερα, αμέσως μετά τη λήξη της συζήτησης των επικαίρων ερωτήσεων. Κύριοι συνάδελφοι, έχουν διανεμηθεί τα Πρακτικά της Πέμπτης 3 Οκτωβρίου 2019, της Παρασκευής 4 Οκτωβρίου 2019, της Δευτέρας 7 Οκτωβρίου 2019 και της Τρίτης 8 Οκτωβρίου 2019 (πρωί) και της Πέμπτης 10 Οκτωβρίου 2019 ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 3 Οκτωβρίου 2019, της Παρασκευής 4 Οκτωβρίου 2019, της Δευτέρας 7 Οκτωβρίου 2019 και της Τρίτης 8 Οκτωβρίου 2019 (πρωί) και της Πέμπτης 10 Οκτωβρίου 2019 επικυρώθηκαν. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 2.35΄ λύεται η συνεδρίαση για σήμερα Πέμπτη 28 Νοεμβρίου 2019 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: 1) ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Απελευθέρωση αγοράς ενέργειας, εκσυγχρονισμός της ΔΕΗ, ιδιωτικοποίηση της ΔΕΠΑ και στήριξη των ΑΠΕ» και 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Διαμεσολάβηση σε αστικές και εμπορικές υποθέσεις - Περαιτέρω εναρμόνιση της Ελληνικής Νομοθεσίας προς τις διατάξεις της Οδηγίας 2008/52/ΕΚ του Ευρωπαϊκού Κοινοβουλίου και του Συμβουλίου της 21ης Μαΐου 2008».